
LAPSEPÕLV 

Lapsepõlvekodu 

Päike oli Golduri aheliku taha vajunud ja laialdasele mägimaastikule laskus mahe valgus, 
mida armastavad kõik kõrgemad maised eluvormid. Otsekui oleks tegemist peosaali varjatud 
valgustusega, hajus läänetaevas mägedekamiisi taha loojuva päikese hõõgus väiksemates 
orgudes pehmeks varjudeta kumaks. Kõrgel mäel, mille idanõlv ulatub Shawbani jõeni, oli 
männimetsas väikene välu, 

Praegu, laulukuul, kirendas see lilledest, ilus ja rahulik oli siin videvikus, paiga peamine 
tähtsus seisis aga selles, et siin asus rebaseperekonna kodu. 

Uru avaus oli männivõseriku serva peidus, praegu aga oli kogu perekond lagedal väljas, et 
päeva mõnusaimal tunnil hullata ja ringi joosta. 

Ka rebaseema oli poegadega kaasas, keskne kuju nende seas: küll kõige rahulikum, aga 
sellegipoolest äärmiselt vilgas. Veel alles villkarvalised pojakesed mängisid ja mürasid 
ohjeldamatult nagu verinoored olendid ikka, kellele kõige kõrgemaks võimuks on ema, aga 
kes teavad, et see võim on täiesti nende teenistuses ja järelikult on kogu maailm neile 
ükspäinis armastust täis. Nii nad müra- 

sid ja maadlesid piiritu lustiga, jooksid võidu, püüdsid kärbseid ja mardikaid, nuhkisid julgesti 
ohtlikke kimalasi ning kulutasid kohutavalt energiat, et kinni piiuda ema sabaotsa või kiskuda 
vennakese käest mõnd vana, läbinätsutatud kõõluseräbalat - seda üksnes mängu pärast, saak 


neid ei huvitanud. Vähimastki ettekäändest piisas rõõmsaks mölluks, et ülearust särtsu valja 
elada. 

Peapreemiaks, palliks pallimangus ja kepiks kullimängus, oli kuivanud parditiib. Tiib käis 
käest kätte oma kümmekond korda, kuni kõige väledam rebasepoeg, tumedat karva kutsikas, 
kellel must vööt üle silmade jooksis, selle suhu kahmas. Ta silkas tiivaga aina ringiratast, 
laskmata kedagi endale ligi, kuni teised, kes enam jaole ei pääsenud, huvi kaotasid ja 
tagaajamisest loobusid. Alles siis laskis ta tiiva maha, kuid sai kohe hakkama uue vägiteoga: 
püüdis ema saba kinni. Ta sakutas seda, kuni ema end äkilise hüppega vabaks raputas ja 
pojake pikali veeres: 

Keset seda väikest märulit hiilis lagendikule veel uks rebane. Emarebane võpatas teda 
silmates ja kohkumus kandus üle ka poegadele, kuid tulija tuttav valimus rahustas neid pea: 
see oli rebaseisa. Ta tõi toitu, seepärast pöördusid kõikide ninad ja silmad õhinal tema poole. 
Ta laskis oma kandami, äsja tapetud biisamroti, hambust ja emarebane ruttas kohale, et seda 
üles võtta, Jahimeeste juttude jargi ei toovat isarebane iial saaki uru ette, kui pojad on valjas, 
ja vahel on juttudel tõepõhi all. Kui ema heitis biisamroti poegade ette, tormasid nood selle 
peale nagu vaikesed hundid tillukese hirve kallale; nad rebisid, sikutasid, urisesid, kõõritasid 
üksteisele otsa ja vantsutasid pead küljelt küljele, et oma suutäit saagi küljest lahti käristada. 
Ema jälgis seda kõike armastuse ja ilmse imetlusega, kuid peale õnnelikult söömaaja ümber 
rübeleva poegadekobara hoidis ta silma ka metsaserval. Seal võis alati varjul olla mõni 
vaenlane, sest nii püssimehed, poisikesed kui koerad, kotkad ja ka öökullid on kõik ühtviisi 
valmis rebaselapsi jahtima. Emarebane on alati valvel, teda aitab selles kõigiti ka rebaseisa. 
Ehkki viimane mängib perekonnaasjades teisejärgulist osa - kui poegadel on silmad veel pähe 
tulemata, ei lasta teda urgugi -, on ta sellest hoolimata ustav toiduhankija ja väsimatu valvur. 
Lõbus pidusööming oli täies hoos, kui kaugelt kostis 

jar-jar-jar jap» - isa hoiatussignaal, mis kõneles selget keelt lähenevast ohust. Kui pojad 
oleksid olnud suuremad, oleksid nad kohe ise mõistnud, mida see tähendab. Et nad olid aga 
nil noorukesed, ruttas ema neile seletama, tõlkis isa haukumise madalaks hoiatusurinaks ning 
ajas pojakesed ülepeakaela urgu, kus igaüks oma biisamrotitüki poolhämaras vaikselt lõpuni 
nosiS. 

Dksnes Uus-Mnglismaa talude peale tuleb vähemalt tuhat paari rebaseid. Iga paar kasvatab igal 
aastal üles pesakonna poegi ja selleparast on täiesti kindel, et selliseid koduseid stseene nagu 
ülalkirjeldatu toimub kevade lõpul ja suve algul ilusa ilmaga iga uru ees vähemalt kord päe- 
vas. Niisiis mitte harvemini kui sada tuhat korda aastas kordub see ühel või teisel kujul üsna 
meie nina all. Ent rebased on nii pelglikud, nende isad ja emad nii arukad ja ettevaatlikud, et 
mitte rohkem kui ühel inimesel saja tuhande kohta õnnestub näha taolist perekondlikku 
stseeni, mis pakub silmarõõmu ja liigutab südant, näidates, kui lähedal asuvad need loomad 
inimestele oma kiindumuste ja katsumuste poolest. 

Golduri ümbruses oli selliseks õnneseeneks, selleks sajatuhandendaks meheks Abner Jukes. 
Ja ei olnud ta hoopiski mitte mees, vaid pikakoivaline, tedretähniline, linalakk jänkinooruk, 
kes selle asemel, et lehmade järele minna, oli roninud puu otsa varesepesa vaatama. 

AII toimuvat elurõõmsat etendust jälgides oli ta tundnud midagi enamat kui poisilikku 
jahikirge; teda oli haaranud rõõm, mis naitas, et tegemist on ehk tulevase looduseuurijaga. Ta 
oli märganud tumedakuuelist rebasepoega, kellel käis üle silmade must vööt nagu pesukarul 
või nagu mask doominol, ja väiksekese vägiteod olid ta suu mõnusale muigele kiskunud. Tal 
ei olnud mõtteski rebastele kallale tungida ega nende lõbutsemisele lõppu teha, ent sellest 
hoolimata ali tema põhjuseks, miks tookord mäng lõpetati ja hiljem rebaseperele kurb kaotus 
osaks sai. 

Nagu teisedki talupoisid, oli Abner harjunud talviti rebaseid kuttima. Ta võis uhkeldada 
isikliku jahikoeraga, kellest pidi saama «kõige kangem peni terves osariigis». Ehkki alles 


kutsikas, olid tollel juba praegugi suured käpad, sale kere ja lai rind. Tal oli ka erilise kõlaga 
tugev 

hääl ning sünge ja metsik loomus, mis ei tõotanud edaspidiseks midagi head. Abner oli 
kutsika luku taha pannud, kuidagi oli too aga välja pääsenud ja läks sedamaid jälgi mööda 
peremeest otsima. Peni äahenemine oligi isarebast kohutanud. 

Veendunud, et kõik ta seitse lootustaratavatvõsukest on urus varjul, ruttas rebaseema 
hadaohtu kõrvale juhtima. Ta valis nimme niisuguse raja, et see koerale kohe ninna hakkaks, 
kui ta uru lähedale peaks tulema, Veidi aja pärast kuuliski emarebane lärisevat haukumist, mis 
isegi tema vapra südame kõvemini põksuma pani, 

Enese peale. ta ei motelnud. Ta meelitas larmava krantsi miili maad eemale, vabanes temast 
selles ohutus kauguses 


n 3 


lihtsa haagiga ning tuli jalle uru juurde tagasi. Kodus oli kõik korras, ainult väike tumeda 
koonuga kutsikas, kes teda tavaliselt juba ukseaugul tervitas, kössitas kõige kaugemas nurgas, 
nina liivas. 

Ta oli parasjagu välja piilunud, kui too kummaline läbilõikav koerahääl kostma hakkas, ja 
värinad jooksid pisikest selgroogu pidi kuni koheva saba otsani. Kiiresti oli ta uru kõige 
kaugemasse soppi pagenud, ja seal lömitas ta veel hulk aega parast seda, kui hädaoht oli 
möödunud. 

Teadusemehed kõnelevad, et igal viimasel kui asjal on oma põhiheli, et iga kellalöök annab 
kindla sagedusega võnkumise, mis vahetpidamata jätkudes võib kella purus- 

tada; et orelimängija võib üles otsida ja lasta kõlada sellisel helil, mis lohub katedraali 
kauneima akna; et osav sarvepuhuja võib oma instrumendil esile kutsuda säherduse tooni, mis 
purustab lähedal kõrguva jäämäe. Tundub, et on olemas ka heli, mis paneb võnkuma arutud: 
hirmukeeled,mis võib panna võbisema ka kõige mehisema südame. Kui tumedakarvaline 
rebasekutsikas oleks olnud suuteline sääraseks aruteluks, oleks ta tol päeval taibanud, et koera 
klähvimine oli heliks, mis ta põrmu paiskas, heliks, mis võttis tal jalgadest jõu ja südamest 
vahvuse, heliks, mis tema hirmukeeled võnkuma pani. Siiani oli tema maailm koosnenud 
ainult armastusest; tol päeval tungts sinna hirrn, 

Häda 

Jahimeeste seas on laialt levinud arvamus, et rebane ei tülita iial oma urule kõige lähemat 
kanalat. Ta ei taha välja kutsuda lähima naabri kättemaksu ja käib seetõttu toitu hankimas 
parem kaugematest taludest. Võib-olla sellepärast Jukes'i kodulinnud jäidki terveks, Bentoni 
omi kadus aga järjest, Vana Benton ei olnud kunagi pika meele poolest silma paistnud, ja kui 
üle veerandi ta kenadest kanakestest oli läinud, katkes vanamehe kannatus. Ta kuulutas, et 
teeb «talu püssidest puhtaks, kui poisid kanapojukeste kaitseks midagi valja ei mõtle». 
Järgmisel pühapaeval kõndisid Si ja Bud Benton künkaharjal, kui kuulsid rebasejälgi ajava 
peni klähvimist. Poiste suhted Jukes'i koeraga ei olnud kõige paremad ja seepärast nad vahele 


ei seganud. Nad lihtsalt vaatasid ülalt alla orgu, nägid natuke seda jahti ja märkasid rõõmuga, 
kui kergesti jooksusttüdinud rebane koerast lahti sai: sellest on postkontori man inimeste seas 
vahva juttu teha, kui mõni Jukes'i omadest juures juhtub olema! 

Aga veel ei jõudnud poisid paigast liikuda, kui jalle rebane, lumivalge kana hambus, 
nähtavale ilmus ja risti üle oru lidus. Auhinnatud dorkingi tõugu kanad olid vana Bentoni 
uhkuseks, polnud kahtlust, et too valge oli üks 

nendest ja et rebane teda oma urgu tassis. Ohvri helevalge värvus aitas poistel läbi võsa 
hiilivat rebast jälgida, kuni ta uru ette jõudis, ning poole tunni pärast seisid Si ja Bud juba uru 
avause juures, jalgupidi tõukana lumivalgetes sulgedes. Pika kepiga torkisid nad urus ja ainult 
tänu koopa kaarjale kujule ei ulatunud nad surmani hirmunud rebasepoegadeni. Vanad 
rebased tormasid samal ajal lähedases metsatukas ringi, leidmata poegade aitamiseks ainsatki 
võimalust. Kõigepealt tuli väiksekestele muidugi kõikvõimas ema meelde, kuid 
pettekujutelmad hakkasid haihtuma: uru juures olid nüüd olendid, keda isegi nende 
imetlusväärne ema pelgas. 

Kuigi rebaseurg asus Jukes'i maatiikil, otsustasid Bentoni poisid järgmisel päeval tulla ja 
rebased välja kaevata. Kuid rebaseema oli ärevile aetud: kodu varitses hädaoht. Otsekohe asus 
ta uuturgu kaapima ning koidu ajal oma peret ümber kolima. 

Kui maainimesed tahavad kassipoegadest ühtainsat järele jätta, kasutavad nad parima 
valimiseks vage lihtsat ja loomulikku viisi: kassipojad viiakse lagedale väljale. Emakass leiab 
kiiresti oma pojakesed üles ja hakkab neid ükshaaval ulualla tagasi tassima. Arvatakse, et see 
poeg, kelle ta esimesena pessa tagasi viib, ongi kõige tublim. Sel arvamusel on vähernalt üks 
veenev põhjendus: kõige tragim kassipoeg ronib alati teiste karvakerakeste hunniku otsa, 
tõmbab ema pilgu kohe endale ja nii viiaksegi ta esimesena tagasi. Samasugune oli lugu ka 
rebaseurus. Kõige terasem, kõige vanem ja tugevam rebasepoeg, too musta maskiga, tuli 
emale juba uru suus vastu, ja ema kandis ta esimesena uude kodusse varjule. Jargrmise 
käiguge viidi sinna kõige hakkajam õekene, kolmandaga kõige tublim vend. Isa pidas kogu 
aeg naabermägedes valvuriametit, ja kui ema päeva koites kolmanda pojakesega uue uru 
poole ruttas, laskis ta kuuldavale hoiatussignaali. 

Bentoni poisid ilmusid labida ja kirkaga ning hakkasid rebasepesakonda välja kaevama. Kui 
kõik oleks läinud nagu tavaliselt, oleksid nad tunni jooksul asjaga valmis saanud, kuid 
avausest kolme jala kaugusel tõkestas nende tööd suur kaljurahn. Sellal kui nad aru pidasid, 
mida teha, kostis kivimurrust plahvatusekõmin, ja see andis poistele uue idee. Üks poistest 
läks dünamiidipadrunit tooma. 

Sütiku ja süütenööriga varustatult topiti see siis kaljuprakku ja minuti pärast käis kohutav 
kärgatus, mis pani maekülje vappuma. Kui tolmupilv lõpuks hajus, selgus, et plahvatus ei 
olnud urukäiku laiemaks teinud, vaid selle hoopis kivilasu alla matnud. Rebasepojad olid 
kindlasti puruks litsutud või lämbunud. Plahvatus oli rebaste kodu nii voi teisiti hauaks 
muutnud, ja poisid kõndisid minema. 

Kui nad öösel tagasi oleksid tulnud, oleksid nad näinud, kuidas isa- ja emarebane küüntega 
maad kaapisid ja asjatult graniidikamakaid narisid, et vanale kodule ligi padseda. Järgmisel 
ööl olid nad jälle kohal. Kolmandal ööl tuli ema üksinda, siis aga loobus temagi lootusetust 
ettevõttest, 

Uus kodu 

Rebaste uus kodu asus miil maad eemal, ja mitte enam künkaharjal, vaid all jõe ääres, seal, 
kus lai Shawban lahkub mägedest ja voolab tükike rnaad tasaste aasade vahel. Siin, suures 
nõos, mis avanes jõe poole laskuvas maenõlvas ning mida piirasid haava- ja kasejuurtesse 
põimunud kaljurahnud, asuski uus urg. Uru suus seisid kaks raudkivikamakat, sest rebased 


uskusid ikka veel neist abi olevat. Vana urg asus maeküljel männisalus, uus aga orus haabade 
vahel. Mänd mühab ja ohkab, haab aga väriseb ja sabiseb ning jõgi laulab oma vulisevat 
laulu. Tollest hirmupäevast alates oli rebaseperel männimiiha ikka seotud halva mälestusega, 
haavad ja jõgi aga laulsid koos rahulaulu. 

Otse uru lävelt algas pikk tasane mururiba. Karuvabarnate ja sõnajalapuhmaste vahelt laskus 
see lõikheinaga ääristatud jõekääruni, kus vesi voolu aegiustas ning naeratades oma vulisevat 
laulu iimises. Murune nõlvak oli kolme rebasepoja treeninguplats ning siin oleks võinud sel 
suvel mitte üks, vaid viiskümmend korda meile juba tuttavat stseeni jälgida, kuidas jahisaaki 
tassiv isarebane koju jõuab. Rohi oli rebasepoegade tillukestest jalgadest kõigi nende 
rübelemiste ja mängulahingutega päris ära 

tallatud. Väikesed rebased kasvasid nüüd kiiresti - kõige vanem kõige kiiremini, ja 
sedamööda kuidas ta kasvas, muutusid ta kasukas ja vööt koonul järjest tumedamaks. 
Vanemad õpetasid neid juba jahti pidama.Emapiima pojad peaaegu enam ei tarvitanud, nad 
sõid sedasama mida täiskasvanud rebased, ja teataval määral pidid nad nüüd ise toitu otsima. 
Isa ja ema ei toonud saaki enam uru juurde, vaid jätsid selle metsa, väikeste arenemisele vas- 
tavalt viiekümne, saja või veel enama jardi kaugusele. Kuuldes ema julgustavat urinat: «Õhk 
on puhas!», sööstsid pojad üksteise võidu metsa alla, kus algas väga tõsine otsimismäng - 
selle tulemusest olenes päevane kõhutäis. Kuidas nad tormasid ringi karuvabarnapuhmastikus, 
kuidas nad jooksid ja. tiirutasid rohuga kaetud nõlvadel ning vahtisid ja nuhkisid iga auku! 
Kui rõõmsasti nad ülepeakaela minema pistsid, kui tuuleõhk äkitselt vähegi märku andis, 
kuhupoole hoida, ja kui hästi nad ajapikku täie kiirusega isa või ema jälgi pidi jooksma 
õppisid kuni peidetud toiduni väljal . 

See oli rebasepoegade elumängu algus ja nii õpetati neile tõelist küttimist, Vanad rebased tõid 
neile küllaldaselt toitu, ja paistis, et kõik kolm poega on võrdselt varustatud, kuid looduses 
tavaliselt võrdsust ei esine: «kellel on, sellele peab antama». Kõige vanem rebasepoeg oli 
kõige terasem, tugevam ja .tublim, leidis alati enne teisi peidetud saagi ja oli seetõttu kõige 
paremini toidetud: tema osaks langesid alati kõige suuremad ja paremad palad. Ta kasvas 
kiiremini kui teised, iga päevaga paistis vahe kasvus ja tugevuses üha selgemini silma. 
Teistest eraldada sai teda veel ühe asjaolu tõttu: ta beebirüü, tuhm tumehall kasukas, muutus 
veelgi tumedamaks. Kui ta venna ja õe karv jarjest rohkem tüüpillst rebaseruuget juurde 
võttis, läks tema oma iga päevaga muudkui tumedamaks - koon ja käpad olid juba päris 
mustad. 

Oli käes juuli lõpp. Vanad rebased olid poegadele lähemate talude küllast väsimatult 
suupoolist kandnud ning valvsalt kõik ähvardavad ohud kõrvale tõrjunud. Mitu korda oli 
nende uru läheduses kostnud kurja peni larisevat haukumist, mis tumedakarvalise rebasepoja 
südame võbiserna vottis, kuid iga kord oli teine vanematest vaenlasele vastu läinud ja ta mõne 
lihtsa haagiga korvale juhtinud, 

Nii et peni pika ninaga koju tagasi pidi pöörduma. Jõeäärsete kivirahnude vahel oli koera nii 
kerge petta, et rebased hakkasid oma kohmakat vastast lausa põlgama ning muutusid juba 
liiga enesekindlaks. Ent ühel heal päeval, kui väikesed - tumehall rebasekutsikas, tema 
sihvakas õde ja väike vend - mööda välu siia-sinna tuiskasid ja isa peidetud saaki otsisid, 
kargas pruunikirju peni otse nende sekka. Ootamatu kõuehäälse haukumise peale jai rebase- 
poegadel süda seisma, ruttu põgenesid nad igaüks ise ilmakaarde, kuid vaike vend ei olnud 
küllalt kärmas. Suured lõuad haarasid temast kinni, nii et ribid prõksatasid, ja krants tassis ta 
minema, peatudes teel paar korda, et õrnu luukesi murda või veriste lõugadega villpehmet 
karva järada. Alles koduõues laskis ta korjuse suust ja pani selle peremehe jalge ette, ent 
oodatud kiitust ei järgnenud. 


Õnnetus ei tule kunagi üksi, Järgmisel paeval sörkis isarebane äsja tapetud pardiga koidu ajal 
koju, kui ta koerte klähvimise peale pidi tuttavalt teelt kõrvale pöörduma, niisugusele rajale, 
mida ta veel iial polnud kasutanud. Rada viis valja tanumale, mida piiras korge hekk; sellest ei 
mahtunud ta pardiga koos kuidagi läbi ja seepärast traavis ta edasi, kuid koerad olid tal juba 
järel. Siis tormas ta õnnetuseks esimesele õuele, seal elas aga veel uks peni, ja rebase laul oli 
lauldud. 

Tema perekond teadis ainult seda, et isa ei tulnud enam koju. Muidugi leinasid nad teda, aga 
nende lein polnud nii valus kui siis, kui nad tema traagilise lõpu tunnistajateks oleksid olnud. 
Nii jäi urgu haabadega kaetud nõlvakul rebaseema kahe pojaga ja lesk võttis elukoorma 
vapralt oma õlgadele. Tegelikult oli tema osa juba peaaegu täidetud. Augustis hakkasid 
noored rebased temaga koos pikkadel jahiretkedel käima ja ise toitu hankima. Septembris oli 
tütar juba niisama suur kui ema, tumeda kasukaga poeg aga emast palju suurem ja ka tugevam 
ning tema karv täiesti must. Õe ja venna ning pisut hiljem ka ema ja poja vahele sugenes 
mingi võõrastustunne. Mõlemad emarebased hakkasid toredast isarebasest eemale hoidma ja 
pikapeale teda hoopis vältima, Ema ja tutar elasid veel - vähemalt mõnda aega - koos nagu 
ennegi, kuid mingi peen instinkt hakkas ka nende vahel perekondlikke sidemeid õõnestama. 
Nad olid suure musta rebasega sõbrad, 

kui nad teda kohtasid, kuid kõik kolm paistsid neist kohtumistest hoiduvat. Välejalgne 
Doomino suutis nüüd juba ise enese eest hoolitseda, ta lahkus kodusest haavasalust, mis oli 
täis meeldivaid mälestusi ja jõe laulu, ning hakkas elama omaette. 

Uus kuub ja uus elu 

Nii astus Doomino haabade varjust välja, laiemasse, tormisemasse maailma. Ta alustas 
iseseisvat elu ja pidi nii toidu kui julgeoleku suhtes lootma ainult enesele. Seda hinda makstes 
muutus ta aga ka iga päevaga väledamaks, targemaks ja kaunimaks. 

Õige varsti pärast koduurust lahkumist tuli tal üle elada niisugune äge jaht, mis pani ta kiiruse 
rängale proovile ja näitas, et vahel võib nutikast peast rohkem tulu olla kui väledatest 
koibadest. Ka avastas ta tollel hädatunnil uue sõbra - sõbra, keda ta iga päev oli näinud, ent 
siiani temast niisama mööda kondinud. 

Doominot ajasid taga kaks koera ning ta lidus ja lidus mööda kiviseid mäenõlvu, kuni jalad 
olid katki ja hakkasid veritsema. Oli kuiv lämbe päev, Suure pingutusega sai Doomino oma 
vaenlastest korraks küllalt kaugele ette ja lippas jõkke,.et oma kuumi, väsinud ja veritsevaid 
jalgu uhta. Jahe vesi oli nii meeldiv, et ta hakkas kaldaäärt pidi vastuvett edasi kahlama. 
Niiviisi läks ta oma veerand miili, kui koerte haukumine jalle lähenema hakkas ja jälgi ajavad 
penid nähtavale tulid. Vaistlikult lipsas rebasenooruk ühele saarekesele põõsaste varju ja nägi 
sealt, kuidas koerad joeni jooksid, jäljed kaotasid, mööda kallast edasi-tagasi tormasid ning 
jälgi leidmata lõpuks hämmeldunult kodu poole pöördusid, 

Võib-olla ei mõistnud rebane päriselt, et vesi jäljed hävitas, kuid ta tundis, et kui häda käes, 
on hea jõe ligidusest varju otsida. See äratundrnine sai kinnitust mitu korda ja mitmel moel. 
Teisel pool jõge, tukk maad allavett, oli näiteks liivik, kuhu ei jäänud püsima ükski äraandlik 
jälg. Kui aga saa- 

bus talv ja jõge kattis helkiv jää, leidis rebane, et ta votb vabalt lipata üle õhukese jääkatte, 
mis koera jalge all puruneb ja vaenlase sumatades vette saadab. Kuid kõige suuremaks abiks 
oli talle pikk sirge kaljusein, järsak, mis kõrgus jõe kohal, kui see mägede vahelt välja voolas. 
Järsaku servas kulges rada, mis oli alguses kiillalt lai, kuid siis ahenes nii kitsukeseks, et 
rebane hädavaevalt labi paa- 

ses, jahikoer aga mitte kuidagi. Edasi läks rajake ümber mäenuki, tõusis aegamisi üles kaljule 
ja viis metsa, kuhu mõnd teist teed mööda oli vähemalt kaks miili rohkem maad. 


Lõpuks koges Doomino, et kui mujal jahiõnne ei olnud, võis jõe äärest alati midagi söödavat 
leida, oli see siis kaldale uhutud kala, ammu lõpnud lind või lihtsalt konn - hüva pala oli 
seegi. Üha enam kasvas temas veendumus, et jõekallas on meeldiv paik, kust leiab abi iga 
häda puhul. Jõgi oli tema sõber. 

Sellised olid rebase seesmised muutused, ja need tulid talle elus abiks. Abi oli tal aga tõesti 
väga vaja, sest 

väliste muutuste tõttu oli temast saanud magnet, mis otsekui vanaaegne kalliskividega ehitud 
aadlirüü ahnete röövlite pilke ligi tõmbas ja kandja elu tavalisest kümme korda suuremasse 
ohtu asetas. 

Jahedate sügisööde saabudes muutus Doomino kasukas tihedamaks ja kohevamaks ning 
teiste, raskemini seletatavate põhjuste tõttu läikivamaks ja tumedamaks, iga päevaga üha 
läikivamaks ja tumedamaks, kuni viimanegi hall ja punakas karv oli kadunud. Inimene, kes 
säärasetd asju jälgib ja tähele paneb, oleks võinud iitelda: «Kas pole see mitte veel suurema 
ilu ettekuulutus? Võib-olla saab sellest isevärki noorest rebasest tõeline hoberebane?» 

Ainult need, kes Põhja metsade elu läbinisti tunnevad, taipavad täielikult selle sõna 
nõiduslikku tähendust, Hõberebane ei ole eri tõug, vaid lihtsalt punakarvalise liigi 
kõrgelthinnatud teisend. Tema vanemad võivad olla kõige harilikumad punarebased, mingis 
heldusehoos on aga loodus ühe äravalitud võsukese oma andidega üle külvanud mitte ainult 
katnud teda imekauni kuuega, vaid andnud talle selle hukatusliku rikkuse kaitsmiseks ka 
tavalisest paremad jalad, kopsud ja aju. Selliseid eeliseid on hõberebasel hädasti vaja, sest 
tema haruldane rüü on nii pehmelt kohev ning otsekui hõbekiududega kergelt ülepuistatud 
laikivmusta karva tõttu nii imekaunis, et ta on kõikidest nahkadest kõige ihaldusväärsem, 
kõige hinnalisem, ta väärtus on mitu korda suurem kui tema kaalu jagu kulda, ta on inimesele 
teadaolevatest karusnahkadest kõige suursugusem. See on õige rüü kuningatele, vääriline 
annetus tänapäeva keiserlikele perekondadele nagu tüürose purpur muistses Roomas. Kütile 
on selline nahk kõrgeimaks autasuks, kuid seda kaitsevad looma enese kaval pea, tublid 
kopsud ja väledad jalad, nii et rohkem tänu õnnelikule juhusele kui küti osavusele viiakse igal 
aastal mõned üksikud säherdused pärlid metsadest minema. 

Ka nende rebaseaadli esindajate seas on omad seisuseastmed. Nad on väärtuse järgi ritta 
seatud nagu kalliskivid ja küttidel on omaenda argoosõnadki kõikide värvivarjundite 
märkimiseks tavalise värra värvusest kuni kauneima hõbemustani välja. 

Suvel ei paista naha omadused eriti silma ja beebirüüs rebasekutsikat võib kergesti tavaliseks 
rebaseks pidada. 

Alles talve hakul tuleb nende üksikute äravalitute ilu õieti nähtavale. 
Kui too sügis läbi hakkas saama ning Golduri asunduses öösiti juba külmale kiskus, muutus 
Doomino tume talvekasukas iga päevaga ikka tihedamaks ja kohevamaks, valge otsaga saba 
üha puhevamaks, must vööt näol järjest tumedamaks, nagu olnuks see tõesti mask, ja seda 
rõhutas veelgi hõbedastest karvadest ääris. Pea ja kael läksid laikivmustaks. Nagu öises taevas 
löövad särama eredad tähed, nii ilmusid süsimustadele karvadele erevalged otsad, ja need, kes 
olid näinud tumedat rebasekutsikat juulis, el oleks teda ilmaski ära tundnud novembris, kogu 
ta hiilguses - hunnitus talvekasukas. Doominost oli saanud hõberebane. 


Hudus ja koletis 

Varsti oli kõigil teada, et Golduris elutseb hõberebane. Toda rebastesoo üllaimat esindajat, 
karusnahkset imet, oli juba korduvalt nähtud ja teati kõnelda, et ta oli Jukes'i koera, kurja 
Hekla eest mitu korda tulistvalu pagema pidanud. Vähemalt väitis seda Jukes, kuigi naabrid 
selle jutu peale irvitasid ja kinnitasid, et hõberebane lihtsalt narris kirjut koera, jooksutas teist 
oma tahtmist mööda, viskas siis mõne haagi ja jättis peni pika ninaga vahtima. 

Heklal oli tähelepanuväärne hääl. See oli tugev, sügav ja nii kõlav, et kostis vaiksetel õhtutel 
miilide taha. Haukumine tuli Heklal ka nii iseenesest, et ta häälitses lausa igal sammul, isegi 
siis, kul. omaenese jälgi pidi koju tagasi sörkis. Jukes'i poisid pidasid teda suurepäraseks 
jahikoeraks, mustereksemplariks, naabrite jutu järgi aga pidi ta olema rebaseraudade ja 
udusireeni ristsugutis, seejuures udusireeni omaduste rõhuva ülekaaluga, ning sünge ja metsik 
elukas pealekauba. Erapooletumad möönsid, et ta on tõesti suur, kiire ja tige segavereline 
jahipeni, kelle erilist, ainulaadset häält ei unusta iial. Mina kuulsin seda 

häält esmakordselt, kui koer oli küüni luku taha pandud, ja see tugev, kurjakuulutav, metalse 
kõlaga hääl kajas veel päevi mu kõrvus. 
Ja kui ma siis ükskord sügisesel päikeseloojakul Golduri mägede jalamil metsas lonkisin, 
ehmatas mind toosama plekine hääl, mille ma kohe ära tundsin. Kaugelt kostva korrapärase 
haukumise järgi teadsin, et Hekla ajab jälgi. Jäin vaikselt istuma ja kuulama ning sain õige 
varsti veel rohkem teada. Kuuldus tasast lehtede sahinat ning hetk hiljem ilmus pikkade 
hüpetega nähtavale imetore olend - süsimust rebane. Ta jooksis kerge sammuga ja jai maha- 
langenud puutüve juures seisma, et heita pilku tagasi vaenlase suunas. Ta oli-minust 
viiekümne jardi kaugusel, aga ma teadsin, mida teha. Panin käeselja suule ning imesin 
käenahka - kuuldavale tuli vali piiksatus. Rebane pööras kohe minu poole ja tuli kiiresti 
lähemale. Nagu kass hiilis ta kahekumne jardi kaugusele ja jäi siis äärmiselt graatsilises 
poosis seisma, kõrvad kikkis, saba ülespidi ja esikäpp õhus, ning püüdis kindlaks teha, 
kustpoolt see paljutootav roti või jänese häälitsus tuli. Oo, mäherdust rüüd ta kandis! Ehkki ei 
olnud veel hilissügis, kaunistasid tema läikivmusta kasukat erevalge manisk ja sabaots. 
Kollased silmad põlesid tal peas ning hõbedaste otstega karvad ümbritsesid ta pead ja kaela 
just nagu aupaistega. Nii kaunist olendit ei olnud ma veel kunagi näinud, ja pika peale 
hakkasin taipama, et see ongi Golduri hõberebane. Seisin täiesti liikumatult nagu temagi, ja 
nagu metsloomadega tihti juhtub, ei paistnud ta taipavat, et tema ees on inimene. Üha ligineva 
läriseva haukumise järgi teadis ta aga väga hästi, et Hekla on tal kannul, ja ta pöördus, et edasi 
joosta. Kohe, kui ta pead pööras, piiksusin uuesti, ja jälle avanes mul võimalus näha valvele 
tardunud graatsilise olendi imepärast poosi. Ent hooletu liigutusega andsin rna ennast ära ja 
viuhti! oli rebane läinud. 
Kümne minuti pärast tuli nähtavale teine loom. Iga paari jala tagant mõõdetult haukudes tuli 
ta raginal läbi põõsaste, murdes maha oksad, mis ei paindunud. Raske ja kohmakas, lõug 


ilane, silmad punased peas, ei pööranud ta millelegi tähelepanu peale jalgede maas ning ajas 
neid sünge visadusega. See oll Hekla. kurikuulus mastif, kes 

jahtis üksinda ja oma äranagemise jargi. Praegu kavatses ta jõudu katsuda Golduri mägede 
kiireimaga. 
Selles, kuidas too koeramürakas maad nuhkis ja eksimatult rebase raja kõik käänud üles 
leidis, oli midagi õudset. .Jube oli mõelda, et jälgede järgi on tal täpselt teada, kuhu rebane on 
läinud. Aga nii see oli, ja kordagi ei pöördunud Hekla jälgi pidi tagasi. Tegin ka penile 
piiksuvat häält, aga niisama hästi oleksin võinud piiksuda mõnele mardikale. Hekla ainsaks 
mõtteks oli mitte eksida rajalt, kuni jõuab jälitatavani välja. Mis siis saab, seda võis aimata 
õelate, verd täis valgunud silmade ning turris turja järgi. Olin ka ise rebaseid küttinud ja 
rebasekoertest lugu pidama õppinud, kuid nähes tol päeval seda imeilusat olendit jälitavat 
väsimatut, halastamatut põrgukoera, kelle eest pole pääsu, tundus mulle, nagu oleksin näinud 
mürkmadu kägistamas kaunist laululindu. Sealsamas paigas oli inimese ja koera igivana 
sõprus unustatud ning mu süda kuulus jäägitult hõberebasele. 


Doomino elu talvel 

Tuli talv ja talupoisid hakkasid jälle peale oma rebasejahiga - korratu küttimisega, kus kolme- 
nelja koera kannul ei tule mitte ratsamehed, vaid poisikesed püssidega. Ükskord tõelise jahi 
ajal võttis koertekari Doomino jäljed üles, kuid Doomino põgenes jõekalda kaljujarsakule. 
Igast põgenemisest sai Doomino kasu, muutus tugevamaks ja targemaks, õppis jälitajaid oma 
jälgedega segadusse ajama, Peale selle õppis ta veel üht kunsti: õppis ennast valitsema. Suure 
koera haukumine lummas teda endiselt, kuid ta treenis ennast seda taluma ja julgus kasvas 
koos kehalise jõuga. 

Praegu elas ta tavalist üksiku rebase elu. Urgu tal ei olnud - talvel ei kasuta rebased üldse 
kuigi palju urgu ja ta magas väljas lagedal. Külma eest kaitsesid teda tihe karvakasukas ning 
kohev saba, erksad meeled aga olid valvel varitsevate ohtude eest. 

Magas ta peaaegu eranditult päeval ja päikesepaistel. 

Rebastele on ju kirjutamata seaduseks, et öö on küttimimiseks, päevaaeg aga magamiseks. Iga 
päev pärast päikese loojumist, kui pimenema hakkas, läks Doomino toitu otsima, nii nagu olid 
teinud kõik ta esivanemadki, osalt kaasasündinud aje mõjul, mida nimetatakse instinküks, 
osalt kutsikapõlves omandatud harjumuse tõttu, 

Väär on arvata, et metsloomad näevad pilkases pimeduses. Ka neil on valgust vaja, muidugi 
hulga vähem kui inimestel, kuid päris ilma ei tule nemadki toime. Kobamisi liiguvad nad 
pimedas küll hulga paremini kui inimene, aga ikkagi ainult kobamisi. Suurt päevavalgust nad 
ei armasta, neile sobib kõige paremini pehme hommiku- ja õhtuhämarus. Kuuvalgel või siis, 
kui tähed säravad ja lumi on maas, valitseb öö läbi mahe poolvalgus, mis metsloomadele väga 
meeldib. 

Niisiis, kui päike oli loojas ja õige hämarus käes, läks Doomino endale toitu otsima. Ta 
traavis üldiselt vastutuult, pöördudes ühtepuhku kõrvale, et järele uurida iga paljulubavat 
puhmastikku ja lõikeheinaga kaetud nõokest, ta külastas kõiki kohti, kus tal varem jahiõnne 
oli olnud, ning nuusutas läbi silmapaistvamad tulbad, rahnud ja aianurgad, et teada saada, kas 
mõni teine rebane pole hiljaaegu seal käinud, Nimelt on ka rebastel, nagu koertel ja 
huntidelgi, komme jätta oma käikudest selleks määratud kohtadele teade. Siis jooksis ta piki 
mäeseljandike harju, sest nii oli võimalik jälgida mõlemat mäekülge, ning nuhutas õhku, et 
kas tuulevinu ei kanna söödava hõngu. Pisimagi lehesabina või oksakrõpsu peale ta peatus ja 
seisis liikumatult, kuni veendus, et ei olnud midagi olulist, või hiilis kassi kombel ligemale, 
et paremini järele uurida, milles on asi. Vahetevahel ronis ta parema ülevaate saamiseks mõne 
längus puu otsa või kõrgele kaljurüngale, või kui need võimalused puudusid, tegi 


vaatlushüppe nagu hüpiksokk. Neil öistel käikudel ei hoidunud ta kõrvale ka taluõuedest. 
mida valvasid koerad. Tähelepanu väärib asjaolu, et vastavalt kõrvealade asustamisele kasvab 
seal ka rebaste hulk, sest iga talu on neile toiduallikaks ja igal, talul on üks või kaks kindlat 
reinuvaderite soost kostilist. 

Sellepärast lippas meie Doominogi vältimatute koerte kiuste ühest talust teise. Taluõuele 
lahenemiseks oli kaks 

meetodit. Sel juhul, kui oli teada, et taganemistee on vaba, hiilis ta ligi äarmiselt vaikselt. Kui 
aga oli karta koera, jai Doomino teatud kaugusel seisma ja haugatas korra valjakutsuvalt. Kui 
koer kohe välja tormas, pühkis rebane minema, kui aga vastust ei tulnud, teadis ta, et koer on 
maja sees. Siis hiilis ta õouele ning käis kõik lahtised hooned läbi, Parimaks saagiks oli 
muidugt rammus kana, kes kinnivõtmisel sedamaid osava hammustusega vagaseks tehti. Kuid 
Doomino oli küllalt kogenud, et rahul olla kõigega, rnis kätte juhtus, oli selleks siis kanadele 
mõeldud leivakooruke või aidast lõksust minemavisatud rotiraibe. Taei pannud ka paljuks 
korjata palakesi seakünast, ja ükskord, kui nälg väga napistas, mängis ta kadunud poega ning 
sõi ara kõik sodi, mida isegi siga ei olnud tahtnud. 

Peaaegu alati, kuigi mitte igal ööl, leidis ta midagi söödavat - ent viiest tublist söömaajast 
nädalas piisab, et mitte liiga lahjaks jääda, ja talv muudkui venis edasi. 

Doomino leiab elukaaslase 

Ükski metsloom ei hulgu huupi maad mööda ringi. Kõigil neil on oma kodupiirkond, jahimaa, 
mida nad enda omaks peavad. Selle eest on nad valmis võitlema ja sinna ei lase nad ühtegi 
oma hõimlast. Paljud vaatlused on näidanud, et rebase jahiala raadiuseks metsas on oma 
kolm-neli miili. On täiesti võimalik, et ühe rebase piirkond langeb osalt kokku mõne teise 
rebase omaga. Selliste kindlate naabritega saab rebane kiiresti tuttavaks, õpib tundma nende 
välimust ja jalgede lõhna ning ei pane neid enam nagu tähelegi. Hoopis teine on lugu siis, kui 
jahimaale ilmub võõras rebane. Kohe tuleb mängu ürgne seadus: kel jõud, sel õigus, ja võõral 
tuleb kas lahingut lüüa või lihtsalt lahkuda. 

Kui lumekuu järjest vaiksemaks jäi, hakkas toreda kasukaga ehitud, tugev ja uhke Doomino 
üksindust tundma. Ajuti sundis see seletamatu iha seltskonna järele teda mõne talu lähedale 
nõlvale istuma ja koerte klähvimist 

kuulama, kui see just väga ahvardav ei olnud, või neid enda kannule meelitama. Vahel peatus 
ta kuuvalguses mõnel mäeharjal ja laskis kuuldavale venivat haukuvat ulgumist, mida 
kirjatargad isarebase haukumiseks, kütid aga üksindushüüuks kutsuvad. 

lap, jap, jap, jap, jatrt- jou, jap, jap, jap, jap, jarrr- jou ... 

Ühel näljakuu ööl ulgus ta jalle niimoodi, .ja kuigi see oli ainult loomusunniline 
eneseväljendus, mida oli kergem kuuldavale lasta kui tagasi hoida, ootas ta vastust, mida ei 
olnud loota, ning tundis veel suuremat üksindust. 

Näljakuu on inimeste veebruar. Talve selgroog oli murtud, puhus pehme niiske kagutuul, mis 
tõi endaga salapärast kevadetunnet. Selle mõjul hakkas ebamäärane igatsus Doomino südames 
kindlat kuju võtma, hinge lisandus veel puuduv jagu soojust ja ammu hõõguv tuluke lahvatas 
leegiks. 

lap, jap, jap, jap, jarrr-Jou, jap, jap, jap, jap, jarrr-jou ... 

kordas Doomino jalle, ja vaadates üksiklase igivalvsa pilguga ringi, silmas ta kaugel üle 
lumise lagendiku vilksatavat üht varju. Doomino ajas kõrvad kikki ning teritas pilku - veidi 
ligemal libises me lume veel üks vari ja Doomino kihutas tollele järele. 

Inimene teab kõik! oma naabreid ainult välimuse järgi ja väiksernagl muutusega võib teda 
kergesti eksiteele viia. Selles suhtes on rebastel kergem: nemad tunnevad oma naabreid 
jälgede lõhna, keha lõhna ja peale selle veel välimuse järgi. Kõik need tunnused ei saa nii 


palju muutuda, et rebane segadusse satuks. Paari hetkega leidis Doomino teise varju jäljed ja 
ta eksimatu nina ütles, et «need on valge lauguga rebase jäljed, kes elab Shawbani kaldal», 
Valgelaugul oli siin juba ammusest ajast peale õigus jahti pidada ja Doomino läks edasi. Ta 
leidis teised jäljed, esimese varju jäljed, ja otsekohe läks tal veri keema. Need olid võõra 
rebase jäljed, kuulusid sissetungijale, ja Doomino hakkas toda taga ajama. Ent kui ta jälgi 
nuhkides edasi traavis, vaibus viha ta südames ning andis maad teisele tundele. Doomino 
tundis end üksildasemana kui kunagi varem, ta lippas, nagu ta veel iial ei olnud lipanud, sest 
ta nina, too võrratu nõuandja, sosistas: 

«Kiiremini! Teda sa just igatsedki - need on emarebase jäljed.» 

Doomino liikus kiirete hüpetega ja sattus veel kord naabri rajale. Ka too ajas võõra jälgi. 
Missugune uus tunne valdas nuiid Doominot! Veidi aega tagasi oli ta naabri rajast moodunud 
täiesti ükskõikselt, ja mäherdune muutus nüüd! Praegu täitis teda pilgeni ei miski muu kui õel 
vihkamine ja karv tõusis tal turri kõrvadevahelt alates kuni vaikesa ristini sabajuurel. 
Jooksnud üle kolme-nelja välja, jõudis Doomino teistele järele, Nood kaks ei ajanud teineteist 
just taga ega võidelnud ka, ei olnud selge, kas nende vahel käib sõda või valitseb rahu. 
Võõras, väike ruuge, kauni valge kaelusega emarebane jooksis veidi maad, Valgelauk ajas 
teda taga ja jõudis varsti järele, mispeale võõras pöördus ja naksas teda korraks. Isarebane 
hüppas eemale, kuid vastu ei naksanud. Nii jooksid nad siksakke tehes üle välja ja lähenevat 
Doominot haaras viha- ja kiretorm. Talle tundus millegiparast, et tal on õigus Valgekaeluse 
tähelepanule, ja teda rabas, et väike emarebane vältis teda veel rohkem kui tema võistlejat. 
Metsiku urinaga pöördus Doomino võistleja poole, too tõstis saba üles, ajas end sirgu ning 
paljastas lõrisedes kaks rida kohutavaid hambaid. 

Hetke seisid nad silm silma vastu. Väike emarebane kasutas juhust ja lipsas minema. Rivaalid 
kihutasid talle kohe järele, teineteist veel jooksu ajalgi ähvardades, ja Doomino sai esimesena 
põgeniku kätte, Too peatus ja urises, aga mitte -väga vihaselt. Doomino naaber lähenes tei- 

selt poolt. Teda ähvardasid- Valgekaelus ja Doomino mõlemad. Võistlejad läksid karvupidi 
kokku. Valgelauk kaotas jalad alt ja jai lõugu laksutades lamama. Doomino seisis ta kohal, 
kuid suurt häda ta teisele ei teinud. Valge kaelusega näitsik jooksis jalle minema. Teised kaks 
hakkasid teda taas taga ajama, Nad jooksid teine teisel pool põgenikku ja urisesid teineteise 
peale. 

Ent kunas on naisesüda suutnud vastu seista vahvusele ja lisaks veel ilule? Koos üle välja 
kapates pöördus väike emarebane Valgelaugust ära, õige pisut Doomino poole. Kõik kolm 
peatusid ja jäid seisma, mitte enam kolmekesi üksteise vastu, vaid kaks ühe vastu. Suur must 
rebane ajas ennast väga sirgeks, karv ta kaela ümber läks kohevile ja suur saba tõusis püsti, 
Selles ähvardavas poosis urises ta sügavasti, paljastas oma suurepärased sädelevad hambad 
ning astus jäigalt rivaali poole, Valgekaelus tihedasti kannul, Valgelauk taipas, et tema jaoks 
on mäng läbi. Ta pööras ringi ja sörkis tusaselt minema. 

See oli Doomino kosjaskäik ja tema pulmad. Põhiliselt toimus kõik niisamuti nagu inimeste 
juures, ja salaparane võim, mis neid kahte kokku viis, ei olnud eksinud: nad täiendasid 
teineteist suurepäraselt. Nüüdsest peale olid nad nagu üksainus olend, kellel oli aga kaks 
korda rohkem jõudu ja taipu, mida hilisematel hädaaegadel väga vaja läks. 

Teine osa KAHEKORDNEJÕUD 

Kevad 

Golduri mägedesse saabus kevad. Nõlvad hakkasid tumedamaks tõmbuma, jõed vabanesid 
jääkattest, õhus kaikus rähnide toksimist või valju põrinat ning iga kirmetunud lombi juurest 
kostis lehekonnade vilistamist. 


Veel talverüüga kaetud metsas piilus juba gaulteeria lume alt. Ta lehed sädelesid ning marjad 
punasid nagu kirsid, otsekui öeldes: 

«Just seda me ootasime, just selleks meie marjad nii punased ongi.» 

Põldpüüd ja oravad ning varased koopaoravad maiustasid sellel varesekuu peolaual ning iga 
metsasõber vaatas tänutundega, kuidas emake Loodus loomadele näljaajaks maitsvat 
suupoolist oli varunud. Metsas ja järvel algas peibutamise ja kosimise aeg, mis kõneles uuest 
tärkavast elust. Kõik see leidis sügavat vastukaja ka Valgekaeluse ja Doomino südames. 
Iidsetest aegadest peale on metsloomad otsinud ideaalset abieluvormi. Nad on katsetanud 
kõiki inimesegi leiutatud võimalusi ja leidnud need olevat puudulikud peale ühe. Ainus vorm, 
mis rahuldab kõige kõrgemaid nõudmisi, on puhas monogaamia. See on kõigi kõrgemate lii- 

kide abieluseaduseks. Kuum lembeaeg läheb mööda, aga järele jääb teine side. Näljakuu 
kahanemisega oli rebaste armulõõm veidi jahtunud, kuid sellele oli lisandunud hoopis 
püsivam tunne. Ka loojangukuma mägedes võib tunduda küll kuumem kui graniidi pehme 
puna, ent üks kestab ainult hunnitu hetke, teine aga alati ja igavesti. Inimesed nimetavad neid 
armastuseks ja sõpruseks, ja kuigi punane lõõm on vahel nii ere, on ikkagi kalju kahvatum 
puna see, mis nende elule jume annab, Doomino ja Valgekaelus ei olnud mitte ainult kaasad, 
vaid ka sõbrad, nagu see on kombeks kõige õilsamate loomade juures, nagu see on tavaks 
rebastel. 

Kui lumistel pervedel hakkasid nirisema esimesed jääkülmad sulaveed, läks rebasepaar uut 
eluaset otsima, Nad jooksid ja otsisid, otsisid ja jooksid, või õieti öelda oli otsijaks üksnes 
Valgekaelus, Doomino sörkis tal vaguralt sabas. Nii liikusid nad ringi mööda liivast ala 
Golduri mägedest ida pool. Seal leidsid nad igal pool märke teistest rebastest, mis hoiatasid 
kõige selgemas rebasekeeles: «Võõrastel sissetungijatel tuleb võidelda.» Nad käisid läbi kõik 
Golduri kõrgemad harjad, kus lumi oli alles liiga sügav, laskusid taas jõekaldale ning jõudsid 
lõpuks haava- . salusse, sellessesamasse haavasalusse, kus oli möödunud Doomino lapsepõlv. 
Siin näis väike emarebane oma otsingud lõpetavat, siit leidis ta, mida oli otsinud. 

Ta nuhkis siin-seal ja hakkas siis sarapuuvõsasauku kaapima. Maa oli kaetud paksu lume ja 
langenud lehtede kihiga ning ainult tänu sellele sai ta siin kaevama hakata. Instinkt või mõni 
muu seletamatu suunaja oli talle ainuvõimaliku koha kätte näidanud: ümberringi oli maa igal 
pool veel kivikõva. Lähedal kõrge mäe otsas istus ja valvas Doomino. Kaevanud tund aega, 
ronis emarebane august välja ja Doomino asus tema kohale. 

Nii töötasid nad kordamööda ja mõne päeva pärast oli urg valmis: pikk käik suundus algul 
allapoole, siis uuesti üles, pisut avaramasse eluruumi, kust teine, paari jardi pikkune käik viis 
ühte külgmisse kambrisse. Peakäik suundus jälle ülespoole, kuni jõudis külmunud pinnani. 
Seal katkestati ajutiselt töö. 

Kuid iga päev kraapis emarebane külmunud kamarat seestpoolt. Iga päevaga sulas see 
rohkem, kuni rebane jõu- 

dis lõpuks oma tunneliga maapinnale valja ja tegi mulluse rohututi varju kena ümmarguse 
avause. Nüüd pani ta algse sissekäigu kinni. Uue augu juures ei olnud väljakaabitud mulda, 
seda avaust ei olnud märgata isegi kuni jala kauguselt ning kasvav rohi varjas teda iga päev, 
üha paremini. 

Toitu oli juba rohkem leida. Kord püüdis emarebane, öösel ringihulkuva ettevaatamatu 
koopaorava, ja kuna näljane ei olnud, mattis ta priske loomakese külgkambri kuiva liiva sisse, 
Rebasepaar püüdis nüüd ennast ikka vähem ja vähem uru ümbruses näidata. Palju kordi 
kahlas Valgekae sadakond jardi mööda ojakest, et reetlik jaljelohn kodu ukse ette ei viiks. 
Rohkem kui kord liibus Doomi mahalangenud puutüve vastu või lümitas rohus, kui mõni 


talupoiss paarikümne jardi kauguselt mööda läks, aimamata, et rebane on lähedal. Säherdust 
kõndijaid hakkas hõberebane iga päevaga ikka rohkem kartma. 

Ühel päeval kohtas ta aga hoopis teistsugust olendit. Ta nägi, et läheneb inimene. See ei olnud 
kütt, vaid üks mitteküttide hulgast, üsna nooruke, niisugune, kes kannab pikka rüüd, mig 
varjab sääri. Käes oli tal korv. Doomino ei tundnud hirmu, vaid ainult rahutust. Rebane ei 
teadnud, et see oli ainult gaulteeriamarju korjama tulnud koolitüdruk, aga ometi vähenes ta 
hirm, kui laps ligemale tuli. Doomino seisis liikumatult, siis aga ütles talle keeletu olendite 
seletamatu ja omandamatu vaist: «See inimolend ei tee kurja, ta on sõbralik.» Uue kummalise 
tunde mõjul astus rebane avalikult ja rahulikult tüdruku poole. Ta seisis ning vahtis 
hämmastunult, kuid kartuseta seda imet ja ta südamel hakkas soe. Ta tahtis toda läikivat 
kasukat silitada, ja ka rebane tahtis, et tudruk teda silitaks. Nad astusid teineteisele lähemale, 
Kuid õnnetuseks purustati uus sõprus veel enne, kui ta sõlmitud sai, Tüdruku koeranäss, kes 
oli perenaisest maha jäänud, tormas ulekeeva tarmuga ja äärmiselt taktitult kohale, klähvides 
kui arust ära, ning paari põlgliku pika hüppega oli Doomino läinud. Tüdruk läks oma 
marjadega koju ja kõneles kummalist juttu läikivast, heade silmadega rebasest - juttu, mid 
uskusid uksnes väga noored või väga vanad, tähendab nood, kes mõistsid last, ja nood, kes 
mõistsid rebast. 

IX Tähtis sündmus 

Haisujuur ja seatubakas olid juba unustatud. Kevadet kuulutasid nüüd siniülane ja maokeel, 
ning kui varesekuule jargnes rohukuu, täitis õhku, metsa ja maad uue elu ärkamise ootus. 
Valgekaelusega toimus kummaline muutus. Ta hakkas Doominost hoiduma, nagu oleks too 
mõni vaenlane. Kui Doomino tahtis talle urgu järele minna, keelas emarebane selle tigeda 
urinaga ära, Doomino oli segaduses, kuid suur must rebane kuulus sellesse tougu. kus on 
harjutud austama emalooma tahtmist sel lihtsal pohjusel; et see on emase tahtmine. Ja 
säherdune suhtumine, kuigi antud juhul madalaimal, loomade tasemel, on kindlasti 
rüütelllkkuse nurgakiviks. Doomino hoidis mitmeid päevi urust eemale ja tema araolekul 
leidiski aset tähtis sündmus. 

Kes on see, kes sunnib inimesest ema oma vastsündinut armastama, hellitama ja toitma? Kes 
õpetab teda tõstma lapsukest hellalt ja arukalt? Kes õpetab teda hoidma imikut soojas, 
varjama teda hädaohu korral oma kehaga või ohverdama tema eest isegi oma elu? Kes on see 
õpetaja? Igatahes mitte mõni teine naine, mitte inimmõistus. Harimatu metslasema käitub 
tapselt samuti kui kõige targem naine meie rassist. Ja nimetatagu seda nõuandjat missuguse 
nimega tahes, ta on seesama, kes õpetas toda vaikest rebaseema. Oma soovi kohaselt oli ta 
määratud tunni saabudes pimedas urus üksi, päris üksi, Kõik, mida sel tunnil kõige osavam ja 
targem loom oleks teinud, tegi ka tema, kuigl tal senises elus selliseid kogemusi veel ei olnud. 
Ilmavalgust nägid viis vaikest rebast, tillukest, vormitut, inimeste arvates inetut olendit. 
Rebaseema meelest olid nad aga kõige imelisemad, kõige kallimad olevused, keda kunagi 
nähtud, Kohe oli ta süda tulvil uut tunnet, hella, ülevoolavat ja täiuslikku armastust 
väiksekeste vastu, keda tuli hoida ja hellitada, armastust, mis muutis ta elu täiesti teiseks. 
Möödus palju tunde, enne kui ta nad hetkeks omapead jättis - ainult selleks, et lähedasest 
ojakesest jahutuseks paar söömu vett juua. Oja kaldal pidas Doomino vahti. 

Emarebane tõmbas kõrvad veidi lidusse, kuid ei lasknud kuuldavale ühtegi häält ega teinud 
teist märkamagi. Doomino lümitas maas, koon õieli vastu mulluseid lehti, ja Valgekaelus 
pöördus tagasi urgu. Tol päeval ta süüa ei tahtnud. Järgmisel päeval tundis ta nälga, kuid 
jahile minna ei olnud tahtmist. Aga milleks jahile minnagi? Samasuguse toiduhädaga, 
samasuguse kitsikusega oli igal rebaseemal tulnud tegemist teha juba sellest ajast peale, kui 
nad üldse olemas olid, ja kogemused olid arendanud neis instinkti - harjumuse toitu varuda. 


Selleks tarbeks, voib-olla küll ebateadlikult, oli Valgekaelus koopaorava kõrvale pannud. See 
saigi nüüd ta kõhutäiteks. 

Kahe päeva parast, kui toiduhankimise küsimus jälle päevakorda kerkis, läks emarebane 
lävele ja leidis sealtsamast lähedalt kuhjakese äsja tapetud hiiri. Kes teab, ehk olid need 
väiksekeste jaoks mõeldud? Päris kindel aga, et kuigi ema nad algul ise ara sõi, jõudsid nad 
hiljem ikkagi poegadeni ja täitsid nende kõhukesi, Sellest peale oli iga päev toit uru ukse 
karval maas või ligidale rohusse või lehtedesse peidetud. 

Üheksa päeva olid rebasekutsikad pimedad, siis tulid neile silmad pähe, nad niitsusid vähem 
ja ema hakkas julgemini ara kaima. Doomino leidis, et Valgekaelus ei tahagi teda enam nii 
väga ära ajada, ja mõne päeva parast liitus ka tema perekonnaga. 

Doornino koges sellist asja esmakordselt. Ta oli valmis pojakesi armastama ja nende lähedus 
soojendas ta südant. Ka rebaste juures võib leida isaarmastust igas astmes - taunitud 
rongaisast kuni ustava vanemani välja , kes on lastele otsekui teiseks emaks. Doomino, 
loomult õilsam kui enamik rebaseid, käitus oma loomule vastavalt. Ei ole vist teisi 
rebasepoegi, keda sellise hoolega oleks valvatud ja säherduse armastusega üle külvatud kui 
noid tol kevadel Shawbani kaldal - Valgekaeluse ja Doomino järeltulijaid, S 

Kui tillukesed töntsakad olendid umbes kuuvanused olid, tegid nad esimest korda proovi välja 
päikese kätte ronida. 

Nende liigutused olid kohmakad ja nad nägid välja nagu väikesed karvased põrsakesed, Ei 
võinud nad kiidelda ei väleduse ega nägususega, kuid neid kaunistas miski muu — abitute 
maimukeste võlu, ja igaüks, kes seda perekonda 

nägi, võis märgata selle võlu mõjujõudu. Vanu rebaseid, nagu kõiki vanemaid, valdas soov 
väikeste karvakerakeste kõrvale heita, neid hellitada ja käisutada, ning oma laste nimel olid 
nad valmis vastu minema ka niisugusele vaenlasele, kelle eest nad ise oleksid põgenema 
pistnud. 
Sageli hakkasid korduma sellised stseenid uru ukse ees nagu Doomino lapsepõlves. Iga 
päevaga kasvasid kutsikad suuremaks, võtsid üha rohkem rebase välimust ning vanemate 
õrnal hoolitsusel ei olnud piire. 
Need olid rõõmupäevad Shawbani kaldal. Natuke rõõmu oli juba selgest taevast ja mahedast 
tuuleõhust, suurem oli rõõm elust ja oma joust, hoopis võimsam tunne paisutas jahtija rinda, 
kui saak oli küllaldane, ja kõigele sellele lisandus veel rõõm kedagi armastada. Sellised olid 
Doomino ja tema kaasa rõõmud. 
Ent kunagi ei tea me, mäherdusele kõrgusele me oleme tõusnud, enne kui meil avaneb 
võimalus vaadata üle serva ja naha, kui sügavale me võime kukkuda. Paistab olevat 
seaduspärane, et üle peolusti peab aeg-ajalt libisema surma vari, ja õnnelikud on need 
külalised, kellest ta lihtsalt mööda läheb. 
x Vana vaenlane 
Ühel päeval pöördus Doomino saagiga koju. Viis musta ninakest ja kümme tillukest 
silmanööpi villkarvalistes peades olid uruavausel kobaras koos ning sihtisid teda või toitu ta 
hambus, kui lähedusest kostis läbitunglvat haukumist. Doomino võpatas ja hüppas kannule 
kuulama. Polnud kahtlust: jube hääl kuulus vanale vaenlasele. Ühelgi juhul ei tohtinud see ta 
kodule ligemale pääseda! Ahistavat hirmu maha surudes ruttas must rebane jahikoerale vastu, 
ema aga ajas pojad kärrnesti urgu. 
Hekla tormas Doominole järele. See oli jaht nagu jaht' ikka, ainult rangem, sest peni olio nüüd 
juba täies jõus. Hetkeks peatus Hekla Valgekaeluse jälgedel, kuid Doomino näitas ennast, 
haukus väljakutsuvalt ja meelitas peni 

eemale. Mõlemad olid noored ja tugevad ning terve tund aega joosti kõigest jõust. Siis sai 
Doominole küllalt ja ta püüdis koera kannult maha raputada nagu varem, kuid see polnudki 
enam nii kerge. Hekla oli palju juurde õppinud ja temast oli saanud tubli jälitaja. Esimene ja 
ka teine katse läksid luhta. Siis tuli Doominole meelde kitsas karniis kalju ümber, kus 
Shawban magedest välja voolab, ja ta juhtis oma vihaseima vaenlase sinna. 

Kes teab, oli see lihtsalt juhus või kandus jaht tõesti valmismoeldud plaani kohaselt 
kaljujärsaku ligi? Koheva läikivmusta, kuuega hõberebane kihutas pikkade htipetega piki 
kallast, ja näis, et ta kiirus jääb vähernaks, Hekla jõudis lähernals, ta pingutas meeleheitlikult 
ja hingeldas kõvasti, kuid lähenes pidevalt. Nad jõudsid laiale rajale, paistis, et tegemist on 
lõksuga. Doomino aeglustas veelgi jooksu. Must peni nägi ohvrit otse enda ees, vahet oli 
ainult neli hüpet, rada aga muutus järjest kttsamaks. Koer jõudis veel lahernals - nii lähedale, 
et pidas ennast juba võidumeheks. Veel üks hüpe, ja väsinud rebane oli tal peaaegu käes, Kuid 
tagaaetav lippas vaksalaiust karniisi mööda kergelt edasi ja laia rinnaga jässakas Heklat 
murdes ummisjalu talle järele, lõi end vastu teravat kaljuserva veriseks ning prantsatas tõukest 
alla jäisesse vette, Must rebane aga jälgis ülal, kuidas koer vee alla kadus. 

Tolles kanjonis on Shawbani vool kohutavalt kiire isegi suvel, kevaditi muutub see 
vahutavaks veepööriseks nagu lüüsikanalis. Niisugune vettehüpe oleks ka kõige tugevarna 
koera ära kohutanud, ja raskesti vigastatud Hekla võitles elu eest. Metsik vool kandis teda 
kaks miili allavett ning vulises teda veeretades ja pildudes lõbusasti. Kaks pikka miili vedas 
ta teda üle hambuliste ja läbi veepoortsts ning lükkas siis õnnetu, sandiks tehtud ja alandatud 
olendi põlglikult kaldale. Alles jargmisel päeval joudis Hekla koju, ning terve kevade ja suve 
läbi ei olnud ta võimeline jahile minema. Viis musta ninakest ja kümme ilmsüütutes 
karvapeades säravat silmanööpi aga ilmusid . Iga päev kartmatult uruuksele, sest nende isa oli 
kõikvõimas ja urg haavasalus kõige kindlam rahupaik, 

XI Hirv 

Suvi oli haripunkti jõudnud ja roosikuu täies hiilguses. Väikesed rebased olid hämmastavalt 
kiiresti kasvanud. Kaks neist kandsid tumehalle kuubi, mis vihjas nende suursugusele 
päritolule, ning näitasid juba tulevase tubliduse algeid. Valgekaelus ja Doomino püüdsid nüüd 
jahisaagi elusalt koju tuua, nii et kutsikad said ise seda taga ajada ja tappa. 

Iga päev ootas poegi mõni uus seiklus, mõni huvitav juhus, mis võirnaldas neil näidata oma 
kiirust ja vastupidavust. Iga jahiga õppisid rebasepojad midagi uut ja ühtlasi oli see neile 
küttimisoskuse kontrolliks. Selle nimel tuli Doominol peaaegu iga päev laskuda riskantsetesse 
ettevõtetesse, kus rebane võis kergesti elu kaotada, kuid Doomino väljus igast katsumusest 
tugevamana, targemana ja kiiremana kui varem. 

Golduri ülamägedes pesitsesid koopaoravad, ja kui Doomino ükskord sõnajalgade vahel neid 
varitses, lõi talle äkki ninna kummaline lõhn. Kohe seejärel silmas ta suurt looma, kes lamas 
rohu sees maas. Loom oli punakaspruuni värvi ja tihedasti valgete tähnidega kaetud. . 

«Metsas ei kohta kunagi sõpra,» meenutas Doomino ja tardus loomusunnil paigale. Silmadega 
ainiti kummalist olevust vahtides . oli ta valmis kallaletungi korral kohe kõrvale hüppama. 
Kuid punase-valgekirju lamas liikumatult kui laip, pea maas, ja suured ümmargused läiklvad 
silmad vaatasid hirmunult Doominole otsa. 

Shawbani ääres olid hirved väga haruldased, peaaegu tundmatud, ja Doominol polnud 
mingeid kogemusi, kuidas sellises olukorras käituda. Ainult üks sai selgeks: maas lamav 
hirvetall kartis teda rohkem kui tema seda lamajat, ja kui esimene hirm mööda läks ning 
valvsalt pinguletõmbunud lihased lõdvenesid, haaras Doominot uudishimu. Ta astus sammu 
hirvetalle poole, too ei hinganud ega liigutanud ripsmeidki. Doomino astus teise sammu ja 


seisis kõigest ainsa hüppe kaugusel, kuid teine lamas kui surnu. Veel uks samm, rohututist 
mööda, ja rebane seisis täies suuruses juba hirvetalle ees, kui see äkki oma pikkadele 

minekut tegi. Ka Doomino hüppas kõrgelt üle sellesama sõnajalapuhma ja sörkis - osalt 
uudishimust, osalt lõbu pärast - määgivale hirvetallele järele. 

Äkitselt kuuldus müdinat ja hetke pärast tuli emahirv hüpates. Karv ta turjal oli turris. Silmis 
põles tal kuri roheline tuluke ja Doomino taipas kohe, et täna ilmus igapäevane oht sellel 
kujul. Ta pistis minema, kuid hirv tuli järele, laskis kuuldavale täiesti tarbetuid tigedaid norsa- 
tusi ning tagus teravate sõrgadega tugevasti maad. Ta oli Doominost oma kümme korda 
suurem ja kiire kui tuul, 

Hirv jõudis Doominole kannule ja tahtis talle esijalaga õelat hoopi anda. Vaevaga õnnestus 
rebasel kõrvale põigata. Hirv ründas uuesti, ja jälle päästis Doomino nobe hüpe kõrvale. Tige 
loom kihutas rebast siia-sinna, talle ei piisanud sellest, et ta poeg oli väljaspool ohtu ja täiesti 
terve. Ei, tal oli kindel eesmärk tappa rebane, kes tema meelest oli kavatsenud ta pojukesele 
häda teha. 

Niisiis põikas ta oma ohvrit rünnates ümber ja läbi karuvabarnapõõsaste ja sõnajalapuhmaste, 
ning selle asemel et vasida, ta jõud ja raev veel hoopis kasvasid. Karuvabarnapõõsad, mis 
raskendasid rebase põgenemist, ei olnud hirve suurele kogule mingiks takistuseks. Kui neid 
põõsaid poleks olnud, oleks Doomino sellest metsikust tagaajamisest isegi lõbu tundnud. Nii 
hüppasid nad juba pool tundi ringi ja oli selge, et Doomino võib küll ehk saja rünnaku eest 
edukalt kõrvale põigata, kuid üksainus eksimine tahendaks talle surma. Ainus sõrahoop oleks 
ta raevunud hirve meelevalda jätnud, ja seepärasr pidas Doornino targemaks otsekohe mõnda 
vähem ohtlikku kohta välja murda. Jõudnud põõsastiku serva, sööstis rebane lagedale väljale, 
Ta jooksis elu eest, sest hirv ei jäänud sammugi maha, ja vaevalt jõudis Doomino paksu metsa 
varju, kui laksataski sõrahoop. Õnneks sai pihta ainult tuim puutüvi. 

Siin puude vahel võis rebane õrnema soo ebameeldiva esindaja üle irvitada ning tema lolli 
pasundavat vasikat naerda. Ent saadud õppetund jättis talle igaveseks meelde: võõras on alati 
vaenlane. 

XII Võlurohi 

Mõned inimesed panevad püünised selleks välja, et karusnahka saada, teised selleks, et 
kahjulikke loomi tappa, kolmandad aga, ise õieti teadmata, milleks, hoiavad kas laiskusest või 
teadmatusest oma püünisraudu väljas aasta ringi. Seda tegid ka Bentoni poisid, Raudadegs 
püüdmisest oli neil vähe aimu ja nad sidusid sööda alati raudade külge. Selle ja muude vigade 
tõttu märkas iga rebane, kellel raasukenegi rebasearu peas, neid raudu kohe ja pöördus 
põlgusega kõrvale. Bentonite pandud püüniste ümber oli rebaste jaoks kolm kindlat hoiatust: 
raualõhn, inimkäte lõhn ja inimjalgede lõhn. Viimane oleks muidugi varsti hajunud, kuid 
noormehed ise uuendasid seda pidevalt. Raualõhn jai püsima ja koguni tugevnes iga vih- 
masajuga. Doominole olid kõik nende pandud püünised mägedes teada, ta võis mistahes 
päeva- või öötunnil nad paugupealt üles otsida - hoopis kiiremini kui Bentoni poisid ise. Kui 
Doomino tee püünistest mööda viis, käis ta alati nende juures ära. Ta silmitses raudu ohutust 
kaugusest ning väljendas oma suhtumist tolle lollikarja juhmidesse pingutustesse teoga, mis 
andis põlgust ja pilget edasi niisama hästi kui inimkeel. Isegi juhmidel koopaoravatel ja 
tobedatel jänestel oli küllalt tolku, et Bentoni püüniste juurde oma põlguseavaldusi jätta. Jah, 
Doomino irvitas nende raudade üle: möödudes ei unustanud ta iial neile korraks pilku 
heitmast ja mõne kivi või puukontsu juurde oma külastusest märki jätmast. 

Umbes tol ajal sai Bud Benton metsloomade püüdmiseks uut juhatust. Keegi Põhjast tulnud 
vana kütt andis talle kopraeritisest, aniisiseemnetest, roosipuuõlist, ussirohust ja muudest 
vängetest asjadest valmistatud, jälgi haisuga võluvedelikku, millele olid kahtlemata mõjujõu 


suurendamiseks kesköötunnil sõnad peale loetud. Mõni piisk seda imerohtu pidi kõik 
ümberkaudsed rebased kokku tooma, . neis viimse valvsuse uinutama ja nad lausa hunnikus 
mistahes püünlstesse ajama. 
Rohupudel käes, käis noor Benton nuud oma püünised läbi ja tilgutas sellest kõikidele 
raudadele. Lõhn, mis on 

Inimesele nagu kauge nõrk heli, tasane hääleke, on rebasele terve mürisev orkester, sest 
rebasel on olemas haistmismeel. Asjaolu, et mingi lõhn on inimesele ebameeldiv, ei tarvitse 
veel takistada seda olemast rebasele roosiõliks, viirukiks, tõeliseks araabia hõnguks, Noore 
Bentoni riietele sattunud tilgad levitasid sellist haisu, et hobused õues pruuskama hakkasid ja 
isa poissi laua teise otsa istuda käskis. Doomino peene nina jaoks oli see tuule kantud lõhn 
selge nagu võimas suitsupilv hiiglasuure lõkketule juurest ja selle allika võis ta niisama 
kergesti üles leida kui sarvepuhuja või müriseva kose asupaiga. See lõhn kätkes endas tervet 
maailma ja rebasele ei olnud ta sugugi vastik. Doominole see lõhn meeldis, see tõmbas teda 
ligi nagu valgus pimedas ekslevat rändurit või nagu võlumuusika metsas uitavat unistajat. 
Õhtusele jahikäigule asuv Doomino tõstis nina üles, et kindlaks teha, kustpoolt tuul seda toob, 
ja pistis jooksujalu lõhna suunas minema. 
Miil maad edasi viis lõhn teda ammu tuntud paika, mis oli alati haisenud inimjälgede ja käte 
järele, mis oli täis olnud raua lehka, millesse ajuti segunes nagu vabanduseks kübeke 
püünisraudade külge seotud totra kanapea hõngu. See koht oli Doomino mälus seotud sügava 
põlgusega, aga nüüd oli kõik korrapealt teiseks muutunud. Nagu loojangukuma võib ka 
mudavalli imekaunilt hõõguma panna või kahkjad aurupilved toredateks purpuri- ja 
kullamägedeks muuta, nii tungis see uus ja järjest tugevnev lõhnalummus juba kaugelt talle 
sõõrmetesse ja sõõrmete kaudu hinge, tõukas eest ettevaatuse ning haaras ohjad enda katto. 
Liigutades oma eebenivarvi koonu, ligines Doomino pikkamisi vastutuult. Lõhn mõjus talle 
nagu eeter, uinutas meeled ja pakitses soontes. 00, mäherdune oivaline erutus! Selles sisaldus 
nii palju: puhkus parast rasket põgenemist, meeldiv soojusetunne külmal päeval, innaaeg, 
värske kuum veri, mis näljast magu täidab, ja veel teisi asju, millest tal varem aimugi polnud: 
see oli nagu oopiumisuitsetaja esmane transs või võim, mis kisub absindijooja ära nende seast, 
kes on enese üle isandad. Võbelevats sõõrmete ja peksleva südamega, silmad poolsuletud, 
astus Doomino kahinal hingates pikkamisi tolle võlulohna allika poole. Juba oli ta peidetud 
püünisraua kohal. Ta teadis seda, või õigemini oli seda kunagi tead- 

nud, praegu aga oli ta tollest meelast lõhnast sõgedaks tehtud, täielikult tolle kütkes, ja 
veidrad liigutused näitasid, et ta hakkas kaotama enesekontrolli. Ta ihales, tahtis kõigest 
hingest, et see lõhn oleks talle lähemal, tahtis, et ta pääseks selle lõhna sisse ja see lõhn 
temasse, et see imbuks temasse, ta tahtis püherdada selles lõhnas. Veidralt vingerdades pööras 
Doomino pea küljele ning pani oma kauni kaela rüvetatud maapinnale, hõõrus oma kallist 
kasukat sopas, püherdas selili ja roomas raipehaisulises tolmus. Ta viibis nagu oivalises 
unenäos, kui äkki — naks! haarasid armutud raudsed lõuad kinni ta seljast, tema haruldasest 
hõbemustast kasukast, ja Doomino tuli teadvusele. Transs oli möödas. Taas ärkasid kõik 
jälitaava metsloorna instinktid. Ta hüppas jalule ja ajas oma nõtke selja sirgeks. Raudsed 
lõuad kaotasid pidepunkti, sest suutäis oli olnud liiga suur, ja Doommo oli vaba. Oleks ta 
sattunud raudadesse käppapidi, siis oleks ta laul olnud lauldud, nüüd aga pääses ta terve 
nahaga, puhus sõõrmed puhtaks ja lippas vastutuult minema, igaõhtusele jahle. 
On nõrgaloomulisi rebaseid, kes tulevad salakavala nõiarohu juurde tagasi, kes mängivad seni 
eluga, kuni sellest lõpuks paratamatult ilma jäävad. Doomino aga oli tundma õppinud õudust, 
mida too peibutis eneses varjas. Sellest peale sisaldas see võlulõhn tema jaoks muude 
komponentide hulgas ka teraslõugade surmavat haaret. 
XIII Ka karuohakast võib mett leida 


Rebased jätkasid korrapäraselt andami nõudmist Bentoni väikesest kanalast. Poisid ei olnud 
suutnud sellele piiri panna ja lõpuks sai vanamehe mõõt täis. Algul tegi ta ainult põlglikke 
tähendusi, mis algasid sõnadega: «Kul min a noor olin ... », siis aga hakkas ta oma nooruse- 
mälestusi tegelikkuses elustama ja läks ise püünisraudu panema. Õue ligidale raudu panna el 
tohi: seal toovad nad ainult kadu kanadele, häda koertele, kassidele ja sigadele. Oma oskust 
peab trapper näitama kaugel metsas. 

Eks poisid olid just seda püüdnudki teha, nüüd aga võttis vana Benton asja ise käsile ja käis 
kõik lõksud läbi. Otsekohe viis ta raudade juures läbi põhjalikke muudatusi. Oleks Doomino 
neist teada saanud ja asja taibanud, siis oleks ta tema talu heaga rahule jätnud, Esiteks võttis 
variamees kõik rauad maast ja suitsutas neid põleva seedritükiga, nii et raualõhn kadus. Siis 
hävitas ta võlurohu lõhna. 

«Vahel see rohi aitab,» seletas vanamees, «aga lõksu langevad ainult lollid, targad loomad 
mõistavad varsti, milles asi seisab, ja hoiavad lihtsalt eemale. On olemas üksainus lõhn, mis 
kõlbab alati ja igal pool kõikide rebaste jaoks, - see on värske kanaveri.» 

Vanamees viis rauad vanadest, ammu teada olevatest ja reostatud kohtadest mujale ning kattis 
nad prahiga. Lõksust viie jala kaugusele viskas ta igasse kiilge kanalihatükikesi, pühkis 
seedrioksaga jäljed ära, ja rauad olidki hakkamas.. 

Mõni öö hiljem läks Doomino sealt mööda. Söödaks pandud kanaliha lõhna peale oli ta tulnud 
juba kakssada jardi, ja kui ta ligemale jõudis, sundis põline ettevaatus teda liikuma väga 
aeglaselt, lausa roomates. Sõõrmed pärani ja kõik meeled pinevil, liikus ta vastutuult. Lõhnas 
selgesti kana jarele, Raua ega inimälgede lõhna ei olnud, küll aga tungis ninna terav 
suitsulõhn, ja ainus suitsune olevus on teatavasti inimene. Meelitavalt lõhnavad kanatükid 
võis maha pillata mõni teine rebane, tükkidele teiselt poolt lähenedes ei olnud suitsulõhna 
nagu tundagi. Doomino kõhkles, kuid tuul muutis suunda ja kogu suitsuhõng kadus, jäi ainult 
tugev ahvatlev kanaliha lõhn, Doomino astus kolm sammu lahemale. 00, metsloomade 
hoidja, värise oma hoolealuse pärastl Doomino nina liikus hoolsalt nuhkides igasse kaarde. 
Inimese lõhna ei olnud, tema ees oli ainult toit, mida ta vajas, hüva roog, mida ta nii mõnelgi 
õnnelikul ööl oli söönud ja koduurgu viinud, Samas aga kandus jälle ninna nõrka, kuid 
manitsevat suitsuhõngu, kibedat vingu. Doomino võttis hoiatust kuulda ning pöördus kõrvale, 
Ta hakkas taganema, asetas iga nägusa jala hoolikalt mitte konarlikule maale ega lihatüki 
ligidale, vaid siledale kindlale pinnale, kuni korraga kostis kloksstus, ja Doomino oli vangis. 
Seekord polnud 

püünise vahel enam ta selg, mille peale raudade hambad ei hakanud, vaid jalg. Jah, ta oli kinni 
mis kinni. 

Asjatult hüppas ja kiskus Doomino, asjatult pures ta vihatud lõksu, Teraslõuad olid ta jalas 
kõvasti kinni, lõikusid lihasse, ja kõik pingutused ainult väsitasid teda ning surusid teravikke 
sügavamale. Lootusetus ja järjest nõrgenevas rabelemises möödus tund ja veel teinegi 
takkapihta. Terve päeva lamas ta raskes piinas lõõtsutades siruli maas, kui aga kübeke jõudu 
tagasi tuli, tõusis temas jalle võimetu viha, ta hakkas külma kalki rauda närima ja hammastega 
ligemaid puuvõsusid kiskuma: Ta mässas ja rebis, lootis, et mõni elusolend tuleks, ja kartis, et 
keegi võiks tulla, ootas surma, aga kartis surra, ja lootis taas. Hõõguvaid silmi kattis juba 
surma vari. 00, metsloomade hoidja, aita! Milleks selline piin, see otsatu surm? Igal loomal 
peaks ju olema õigus kiirele lõpule, Nil venis mööda pikk piinarikas öö. 

Esimeste koidukiirtega kostis samme, mis äratasid Doominos hirmu ja lootust. See võis olla 
inimene, aga kata enese kaasa. Tema saaks ehk midagi ette võtta või vähemalt Doomino 
juureski olla. Õnnetu, vaevatud ja räsitud, tõstis maas lömitav rebane oma kord nii ilusa 
läikiva pea ja niigi ... mitte inimest ega oma kaasat, vaid uut ohtu, kohutavat vaenlast - 
tähnilise tallega hirve. Doomino lamas liikumatult kui surnu, lootes märkamatuks jääda, kuid 
hirvel olid teravad silmad ja nina. Norsatusega pöördus ta Doomino poole, karv ta kaelal ja 
kogu seljal kuni sabani tõusis turri ning õelad rohelised tulukesed sähvisid silmis kui 
virmalised. Hirv sööstis Doomino poole, too põikas kõrvale, niipalju kui kett lubas, 
kaugemale ta ei pääsenud. Hirv paistis seda teadvat; lõpuks oli vaenlane tal käes, ja ta ainsaks 
sooviks oli rebane puruks tallata. Naruse julgusega, mida õhutas kerge võidu eelaimus, 
hüppas hirv, nagu tahaks mürkmadu lömastada, esijalgadega kõrgele õhku, et maabuda täie 
raskusega vastase kehal. Doomino kiskus kõrvale, kuid pääsu polnud. Kogu oma raskuse ja 
jõuga ning terava sõraga tabas hirv ... mitte rebast - tollest oli ta mööda löönud -, vaid õnne- 
liku juhuse läbi kohutava lõksu vedru. Terasest lõuad paiskusid valla ja Doomino oli vaba. 
Viimaseid jõuriismeid kokku võttes tormas rebane lähima hekini ja sellest läbi. Hirv, kes 
oleks äärepealt ta mõrtsukaks saanud, kihutas talle järele, kuid ülehüppamiseks oli hekk selles 
kohas liiga kõrge. Rebane oli küll väsinud ja vaevatud, kuid suutis ikkagi iga kord, kui hirv 
talle ringiga järele jõudis, kerge vaevaga teisele poole hekki lipsata. Siis tõstis hirvetall 
kriisates häält ja ema pöördus tema juurde tagasi, Doomino aga limpas pisitasa kodu poole. 
Lolli on tarvis mitu korda manitseda, et ta õpetust võtaks, targale annab tarkust juurde 
üksainus hoiatus. Doominole piisas nendest kahest valusast õppetunnist. Siitpeale ta mitte 
ainult et hoidis eluaeg kõrvale igasugusest inimese- - ja raualõhnast, vaid teades, et võõras on 
vaenlane, kartis ka tundmatuid lõhnu nagu surma. 

XIV Suvi ja inimolend 

Kord varasuvel luusis Doomlno kolmel jalal talu umber, mis asus teistest kõrgemal, mägede 
jalamil. See oli vanamoeline talumaja vanamoelise viljapuu- ja köögivilja- aiaga, mis ulatus 
mäenõlva pidi peaaegu üles metsani välja , Talule oli kerge märkamatult läheneda ja 
Doomino, luusinud natuke aega ringi ning nuhkinud kõik järele, mis tarvis, lipsas läbi kanade 
mulgu pikka aeda, kus sattus kõigepealt kartulipealsete vahele ja siis sõstra- ning tikripõõsaste 
padrikusse. Kui ta seal ettevaatlikult edasi trügis, silmas ta oksatihnikus midagi väikest, musta 


ja läikivat, Doomino tardus paigale ja vahtis, kuni pikapeale taipas: see oli pesal istuva 
kalkuni silm. Otse sabajuurel, selja ja saba vahel, on igal rebasel tundeliigutustele reageeriv 
karvatutike. Tavalisel rebasel on see kasukast erinevat varvi, hõberebasel aga must. Ainult see 
karvatutt reetis nüüd pidurooga märganud Doomino erutust. Karvatutt tõusis turri, aga seni 
kui Doomino kõhkles, kostis selja tagant mingi hääl. Rebane pööras pead ja nägi vaikest 
inimolendit, kes korviga metsas oli olnud. 
«Kuule, rebasekene,» ütles too etteheitvalt, «sa tahad vist pahandust teha.» 
Doomino ei mõistnud seda juttu, kuid hirmu ta ei tundnud, Ta pöördus ringi ja jäi, pea viltu, 
tüdrukule otsa vahtima. Tasast meelitavat häält tehes tuli tudruk talle rahulikult lähemale. 
Rebane astus veidi tagasi ja tõmbus lapse teelt korvale. Tiidrukuke tahtis rebast puudutada, 
kuid elumaja lähedus muutis Doomino pelglikuks. Tüdruk võttis midagi korvist ja viskas 
rebasele. Rebane nuusutas seda, mõistis, et tegemist on maitsva suupoolisega, võttis toidupala 
hambusse ja lipsas vaikselt minema. 
Õhtul küsis tirdruk isalt: 
«Taat, kui sul kalkun metsas hauduma hakkab, kuidas sa sits rebased sealt minema peletad, 
ilma et neile haiget teeksid?» 
«Paneksin mõned rauatükid pesa ümber ja ükski rebane ei läheks ligi,» vastas isa. 
Selle jutu peale otsis tüdruk kokku ketijupi, murdunud 

adratera ja hobuseraua ning asetas need - sõpruse, töö ja õnne sümbolid - pesa ümber. Mõne 
päeva pärast tuli Doomino kalkunile järele. Jah, tuli küll. Tal ei olnud mõtteski sellega 
väikesele inimolendile kuidagi halba teha, ei - ta tuli ainult igapäevasele toidujahile. Aga veel 
enne kui kalkun sai kisa tõsta, juhtisid nii nina kui ka silmad rebase tähelepanu 
raualõhnalistele asjadele. Doomino taganes ja tuli pesa juurde teisest küljest. Ka seal paistis 
lamavat mingi pehatahtllkult läikiv asjandus. Ettevaatus sosistas: «Tagasi!» ja Doomino 
läkski minema, Tüdrukuke ei olekski sellest kõigest teada saanud, kui isa ei oleks järgmisel 
päeval ütelnud: 
«Tead, tiidruk, ma nägin täna hommikul kartulis värskeid rebasejälgi.» 
Nit jattis ninapidi veetud Doomino kalkuni rahule, kuid leidis endale uue ohvri - pesal istuva 
kana. Ta kah- 

mas kanast kinni ja tegi ta ainsa hammustusega vagaseks. Juba hiilis ta kanaga minema, kui 
taipas, et on kohatu pesatäit mune maha jätta. Ta tassis kana metsa, peitis seal lehtede alla, 
lippas tagasi ja viis munad ükshaaval minema. Munad peitis ta teise kohta, mille märkis ära 
muskusnäärme eritisega, nii et ta nad ise hiljem üles leiaks, teised rebased aga teaksid, et 
munad juba kellelegi kuuluvad. Siis kaapis ta kana välja javiis koju. 

Peidetud munad võisid kaua oodata ja hulga suuri muutusi läbi teha, enne kui Doominol neid 
vaja läks. Vajaduse korral olid nad aga olemas ja siis oli ka puudus juba nii suur, et munade 
seisukord ei mänginud enam mingit rolli. 

See ei olnud Doominol ainus salajane panipaik. Mõned rebased ei peida toitu, võib-olla 
selleparast, et nad on kehvad kütid ja neil ei olegi ülejääki, Tõeliselt esmaklassilised rebased 
aga omandavad selle kombe kiiresti ja see areneb neis järjest, Kuu aega hiljem, ühel 
sügispäeval, peatus Doomino pilk kibuvitsa mahlakatel marjakimpudel, mida leidus sel aastal 
ebatavaliselt ohtrasti. Ta näris paar marja puruks ja neelas alla, aga eriti need teda ei 
meelitanud, sest ta oli tollal täissöönud ja priske, Ent talle pakkus lõbu üles hüpata ja punaseid 
kobaraid napsata. Aigul kiskus ta neid niisama maha, siis aga hakkas kobaraid hunnikusse 
pilduma. Lõpuks ärkas kogumisinstinkt ja Doomino mattis marjahunniku lehtede alla ning 
jättis siiasamasse kõrvale kannule muskusemärgi, Vajaduse korral oleks ta selle marjavaru 
üles leidnud isegi lumehange alt. 

XV Doomino järeltulija 

Tol suvel oli Doomino lombak ja õige kehv jooksja, kuid õnneks oli ta vaenlane, kiire 
jahikoer, samuti sant. Seetõttu tuli Doominol ainult poegade toidu eest hoolt kanda. Emake 
Loodus oli helde: oli hea jahiaasta ja iga päev tol Doomino koju elusa saagi. Vahel oli selleks 
lihtsalt konn, 

keda püüdes rebasejõmpsikad järjest uperkuuti lendasid, või priske põldhiir, kes lehtede alla 
ronis, nii et rebasekutsikad mitu korda suu liiva ja rohuprahti täis krahmasid, enne kui üks 
õnneseen loomakese tabas. Ükskord tõi aga isa treeningu tarvis hoopis teist sorti looma, 
kellelt pojad ka hoopis teistsugust õpetust said. 

Uduga joekaldal luusides nägi Doomino, kuidas too loom jõest välja tuli. Algul astus ta 
kaldavette, siis ranis puunotile, kus hakkas väledasti jõekarpe avama ja tühjaks sööma. See oli 
hiiglasuur biisamrott. Tugevate kol- 

laste hammastega rõgistas ta karpide kallal, nii et tükid taga, ega kuulnudki, kuidas kaval kütt 
vargsi ligemale hiilis. Korraks vilksatas must kasukas, ja juba oligi Doomino tal hammastega 
kõris kinni. Asjata vingerdas ja viiksus kinnipüütu ning krigistas oma hambapeitleid, edasi 
liikus ta sellise kiirusega nagu ei kunagi varem ja paarikümne minuti pärast oli juba rebase 
Uru EES. 

Tuttavat urinat kuuldes tormasid väikesed võrukaelad puntras robinal isa juurde ja too laskis 
saagi suust. Pojad hüppasid kohe sellele kallale, kuid tegemist ali elusa biisamrotiga ja 
biisamrott on meeleheitlik võitleja. Ta viskus iihele ja teisele poole ning puistas 
rebasekutsikad 

endal küljest, Nood karglesid nagu koerad karu ümber, kuid saanud tunda biisamroti 
hambapeitleid, tõmbus üks ja teine kiunudes kaugemale. Ainult üks rebasepoeg ei põgenenud, 
isegi siis mitte, kui biisamrott juba kolm korda talle hambad sisse oli löönud. Too poeg ei 
olnud biisamrotist suurem, ka mitte suurem kui tema vennad, aga tal paistis olevat 
loomupärast südidust. Teised rebasekutsikad seisid ringis, tema läks aga uuesti biisamrotiga 
kokku. See oli kahevõitlus elu ja surma peale. Vaistlikult otsis rebasepoeg üles vaenlase koige 
õrnema koha: kui aga vähegi võimalust tuli, nihutas ta oma haaret sellele aina lähemale, kuni 


hoidiski lõpuks kihvade vahel vastase kõri. Ta ei lasknud seda enne lahti, kui võit oli täielik, 
ja siis asus kogu pere piduroa kallale. 
Isa ja ema olid heitlust üksnes pealt vaadanud. Mis tunne küll hoidis neid vahele segamast? 
Miks ei tapnud nad ise biisamrotti poegade tarvis? Võib-olla saab asi selgemaks, kui küsime, 
miks inimesest isa annab oma pojale ülesande, mis talle endale on lihtne, poisile aga küllalt 
ränk. 
Too rebasekutsikas ei olnud pesakonnas kõige suurem, kuid värvuselt oli ta kõige tumedam. 
Ta kasvas tõepoolest oma isa vääriliseks ja need, kes tunnevad huvi, võivad lugeda tema 
elukäigu kohta Shawbani ülemjooksu kroonikast. 
Pikkamisi möödus ka kõuekuu ja rebasepojad kasvasid suureks. Mõned neist olid kogult juba 
Valgekaelusega võrdsed ja nüüd algas perekonna paratamatu lagunemine. Algul hakkas suur 
vend, seejärel ka õed rohkem omaette hoidma, ei tulnud enam päevade kaupa koju, muutusid 
aina võõramaks ning punase lõikuskuu kahanemise ajal elasid juba viimaseni eraldi. Urgu jäid 
ainult Doomino ja Valgekaelus. Vahel olid nad koos, vahel mitu päeva lahus, aga alati tulid 
nad urgu tagasi, alati olid valmis teineteist aitama. Neid ühendas seadus, mis ei vaja 
kirjapanemist: need kaks on üks, Noored võivad unustada ja peavadki unustama, vanu aga 
lahutab ainult surm. 
Varasügiseks paranes Doomino jalg täiesti ja temast sai jalle Golduri mägede kiireim rebane. 
Jälle oli ta valmis põgenema mistahes koera ja, kui vaja, isegi 

küti eest. Jah, ta koguni ootas jälitamist. Ta oli nüüd oma tales jõus, ja suurimaks õnnistuseks 
talle oli ta kiirus. Ümberkaudsetes mägedes polnud ühtegi rebast, kes oleks suutnud temaga 
võidu joosta, ega ühtegi koera, keda ta oleks eriti kartnud. Võhma oli tal lõpmata palju, 
jäsemed niisama tugevad kui kopsud, ja oma kiirusest tundis ta rohkem rõõmu kui millestki 
muust. Võiduajamisi armastavad ainult välejalgsed, niisamuti nagu ohtlikest kärestikest 
oskavad lugu pidada ainult osavad laevnikud. Mis seal siis imet, et ka Doomino õppis jahti 
armastama. 
Nii laskis tema võidukarika hoidja suurendada tal jõudu ja väledust, teades ette, et kord tuleb 
koletu päev, mil pannakse vastamisi vaekausile Doomino ja tema surmavaenlane - jõud jõu 
vastu, kiirus kiiruse vastu, elu elu vastu. 


Kolmas osa KATSUMUS JA VÕIT 


XVI Metshaned 
Igal aastal tõi kevad ja sügis Golduri mägedesse mõned pikakaelaliste taevaaluste pasundajate 
- metshanede parved. Need ei jäänud kauaks, aga alati, kui haneparv tuli, olid püssimehed 
platsis. Doomino aimas vaistlikult, et hani peaks olema priske suutäis, ühel päeval aga veen- 
dus selles tegelikult: ta leidis äsja tapetud metshane. Haavatud lind oli küti käest pääsenud, et 
surra S0Oos, ning tänu sellele nautisid Doomino ja Valgekaelus maitsvat rooga. 
Metshaned käisid toitu otsimas nii põldudel kui ka rabas, ja Doomino püüdis mitmel korral 
neile ligi hiilida, kuid hanede valvsus ja ettevaatlikkus on piiritu. Niisama hasti oleks ta 
võinud katsuda neile ligi hiilida siis, kui nad keset järve ujusid. Kuid veel on olemas moodus, 
mis võimaldab kütil istuvale linnule või kükitavale jänesele päris avalikult läheneda, - ja 
sellest lähtudes töötas Doomino välja uue kava, kohandas valge jänese puhul laialdaselt 
rakendatavat aju- ja varitsemisviisi metshanede püügiks. Kui sel aastal sügis tuli ning 
metshaned taas ridamisi üle mägede lendama hakkasid, tõi see ka Doominole kaasa mitmeid 
ebatavalisi elamusi. 

Vaike parv pikk-kaelu sõi Shawbani kaldal kõrrepõllul. 


Doomino ja Valgekaelus olid tol päeval koos, Nad hiilisid mööda jõekallast, läbi põõsaste, 
ümber kogu põllu, ent leidsid, et karja kaitses igast küljest lage tasane väli ja et kogu aeg oli 
vahemalt üks kõrge kael püsti nagu sõjalaeva komandotomn. 

Siis alustas rebasepaar mängu, mida on mängitud juba lugematuid kordi ja mille kohta mitte 
keegi ei tea, kes selle välja on mõtelnud. 

Doomino peitis ennast kõrrepõllusse ulatuva võsastiku tippu, Valgekaelus laks aga põllu teise 
serva ja hakkas seal hanede silma all kõiksugu vigureid tegema. Ta veeretas ennast maas, 
viskas kukerpalli, lümitas maha ja liigutas ainult saba. Kõik haned pöörasid noka sinnapoole 
ja panid imeks, et mida paganat see veider etendus kull võiks tahendada. 

Valgekaelus tegi aga oma tükke edasi. Midagi kohutavat haned selles ei näinud, sest rebane 
oli küllalt kaugel. Lindudes ärkas uudishimu, nad seisid ja vaatasid, ning jargmise 
kukerpalliga veeres Valgekaelus neile veidi lähemale. Sel moel lähenas ta hanedele veel ja 
veel, kuni vana umbusklik isahani arvas, et va kaval rebane tahab neile külje alla pääseda, Ta 
ei öelnud selle peale midagi, el andnud häiret, sest midagi häirivat veel ei olnud, vaid tatsas 
ainult mõne sammu kaugemale. Teised haned - ilmselt tema pere - taganesid koos temaga, loll 
rebane aga veerles üha kõrretüügastel nagu tuulest kantud heinatuust. Seda oli küll lõbus 
vaadata, kuid vana Pikkkael ei tahtnud nii lihtsalt liimile minna. Ta astus jalle sammu ja teise 
ning taganes kukerpallitava rebase iga salakavala lähenemiskatse peale järjest kaugemale. 
Säherdune mäng kestis tükike aega; haned olid peaaegu põllu teise serva aetud ja mõtlesid 
juba lendu tõusta. Veel astusid nad paar sammu tihniku poole - sealt aga hüppas välja 
Doomino, kiiremini kui kanakull, ja enne kui haned jõudsid kõrvale põigata ja plehku panna, 
oli vana Pikk-kael rebasel kõripidi hambus. 

Doomino ja Valgekaelus tundsid tõelist jahirõõmu: seljataga oli pikk tõsine peamurdmine, 
nutikuse proov, käes aga suursugune saak, rõõm võidetud võitlusest, piduroa nautimine, 
ürginstinktide rahuldamise mõnu. 

See oli Doominol ja Valgekaelusel kõige õnnestunum jaht, mida nad koos olid pidanud, see 
lähendas neid veel enam teineteisele ning ikka sagedamini hakkasid nad nüüd külg külje 
kõrval lahinguid lööma. Rebaste abielud on üldse üllad ühendused, Doomino ja Valgekaeluse 
oma aga oli kauneim omasuguste hulgas. 

XVII Veider tseremoonia 

Pärast langevate lehtede kuud, saabub läänes hullukuu. See on eesmärgitu ekslemise, 
põhjusetu masenduse, sihitu igatsemise, mööduva hulluse aeg. Vähe on loomi, kes pääsevad 
hullukuu (novembri) kummalisest mõjust. Sedamööda kuidas kuusirp kasvas, muutus 
Doomino järjest kärsitumaks. Ta läks ja istus öösiti mäeharjale.. tõstis koonu püsti ning laskis 
kuuldavale lühida terava haugatuse ja urina. Siis haaras ka Valgekaelust see seletamatu kihu, 
aga sellisel korral hoidusid nad teineteisest eemale. Kuuveerandik oli juba täis, kui kord 
Doomino haukumise peale kaugelt vastus tuli. Doomino hiilis Valgekaeluse juurest minema 
ja traavis hääle peale edasi, kuni joudis Golduri aheliku kõige kõrgemale ja lagedamale tipule. 
Kuu valgustas heledasti väikest lagendikku, kuid Doomino jäi väheks ajaks varju vaatama. 
Pimeduses märkas ta ka teisi kogusid. Paarikümne hüppe kauguselt hiilis Doominost mööda 
veel üks rebane - see oli Valgekaelus. Ka teised tulid ettevaatlikult valguse kätte, Nad istusid 
ja vahtisid üksteist mõnd aega vaikselt, siis urises Doomino sügavalt kurgupõhjast, tõstis saba 
püsti ja hakkas ringiratast kõndima. Tema järel hakkas sörkima üks teine rebane, siis liitusid 
nendega juba mitmed, ja nad jooksid urisedes ringi, kuni tahtmine täis sai. Niiviisi tegid nad 
mitu korda ja Doomino ning Valgekaelus möödusid teineteisest nagu võõrad. Kui kuu loojus, 
vaibus kihu ja kõik läksid laiali, koju. Rebased ei olnud küll suurt midagi teinud, kuid nad 
olid kokku tul- 

nud, ilma et neid oleks selleks ajendanud armastus, toidumure või vaen. Ned leidsid rõõmu 
lihtsalt koosolemisest. 

On andmeid, et säherdusi asju, muidugi palju kaugemale arendatud kujul, esineb ka 
kõrgemate olevuste hulgas. 

XVIIL lambatapja 

Talv edenes hoopis soodsamini kui tavaliselt, sest tagavarade soetamise komme päästis 
Doomino ja tema kaasa näljanäpistusest, kuigi kaua peidupaigas seisnud marjad või kalad 
pole kaugeltki kõige suupärasem roog. Möödus lembeaeg ja kevad oli juba ukse ees, kui ühel 
heal päeval Doomino, kes parajasti üle mägede koju tuli, sattus pealt nägema rabavat roima. 
Doominost oli juba saamas õige nutikas rebane ja nutikad rebased ei ületa iial mäeharja, enne 
kui on piilunud korraks üle serva. Doomino tõstis pea pikkamisi üles; et maad kuulata, ning 
nägi taraga piiratud, tuule eest kaitstud lagendikul lambakarja hullunult ringi tormamas, nende 
jarel aga suurt sünget koera, keda ta üle kõige vihkas. Kaks-kolm lammast lebasid juba sirakil 
maas ja Doomino silme all tegi elajas veel ühele otsa peale. Peni lihtsalt haaras uhel lambal 
kõrist, paiskas ta maha ning sikutas hammastega, kuni kuum veri välja purskus, siis aga otsis 
jälle uue ohvri. Mitte hirm, vaid uudishimu ja hämmastus naelutasid Doomino paigale. Hekla 
kargas järjekordse ohvri kallale, kui kostis püssipauk ja kuul plaksatas vastu lamedat kaljut 
mõrtsuka pea kohal. Kes ütleb, et koeral pole südametunnistust? Kes julgeb väita, et ta ei 
mõista midagi, kui ta kuriteolt tabatakse? Verejanuline argpüks teadis hästi, mis teda ootab, ta 
hüppas alla kaljulõhesse varjule, pistis elu eest punuma ning ta peremees ei saanud eluilmaski 
kuulda peni kuriteost. Ka Doomino lippas üle välja minema, aga teda nähti. Karjus jooksis 
kohale, leidis kümmekond tapetud lammast, mitte aga koera jälgi, sest surmahirmus põgenev 
lambakari oli need ära tallanud. Kaudsed tõendid kõnelesid Doomino vastu. Juba varem olid 
paljud lam- 

bad samal moe] hukka saanud, ning vandudes kõigile rebastele verist kättemaksu, mõtles 
karjus välja sõjaplaani. 

Algul ei leidnud ta kuigi palju pooldajaid, kuid märtsis sai veel rohkem lambaid otsa, nende 
seas ka hulk varaseid tallesid. Kuigi mõned väitsid end olevat näinud kuriteokohal suuri 
koerajälgi, uskusid paljud, et need kuuluvad siiski rebasele, ning olid eriti agarad ajujahist osa 
võtma, kui kinnitati, et kurjategija pole keegi muu kui hõberebane. 

XIX Valgekaeluse päästja 

Kogu Shawbani ülemjooksu äärne rahvas oli jalule aetud. Oli organiseeritud suur rebasejaht. 
Inimesed, kelle lambad kannatada olid saanud, laksid jahile selleks, et rebane maha tappa, 
poisikesed tulid lihtsalt huvist asja vastu, kõiki osavõtjaid meelitas aga asjaolu, et tegemist oli 
esmaklassilise hõberebasega. 

«Kull mina juba tean, mida va kõlisevaga peale hakata, kui rebane mulle ette peaks juhtuma,» 
lausus üks. 

«Tore oleks ühepäevase jahiga talu laenust lahti osta,» lisas teine. 

«Mina ostaksin selle musta rebasenaha eest paari häid hobuseid,» arvas kolmas. 

Jukesid ei olnud tulnud. Neil ei olnud lambaid kaduma läinud, pealegi olid nad Bentonitega, 
jahi korraldajatega, pahuksis. Abner Jukes oli üldse kodunt ära - kuhugi mujale jahile läinud - 
ja muidugi mõista ei olnud ta Heklat oma vastastele abiks jätnud. 

Ameerika talunike rebasejaht on üsna toores ettevõte. Igal osavõtjal on kaasas mingi tulirelv: 
eesmärgtks on rebane tappa ja seejuures nahka võirnalikult vähe rikkuda. Seepärast võib jahist 
osa võtta kas või kakskümmend ajajat, aga ainult kolm-neli koera. Enam-vaham sellise 
koosseisuga mindi jahiretkele ka tol märtsihommtkul Ülem-Shawbani ääres. 

DOOMINO 51 


Tavaliselt kaevavad rebased endale igal aastal uue uru, aga vahel tulevad ka tagasi vanasse, 
kui see on osutunud vaikseks varjupaigaks ja jätnud ainult meeldivaid mälestusi. Tänu 
Doomino ja Valgekaeluse raugematule valvsusele ei olnud ükski vaenlane veel avastanud 
urgu haavasalus. Märtsis tulid kaasad jälle kahekesi vana urgu puhastama ja uue pesakonna 
vastuvõtuks ettevalmistusi tegema. 

Et see oli nende kodu, hoidusid nad äärmise hoolega äratamast vaenlaste tähelepanu, Urgu 
tulid ja urust lahkusid nad väga ettevaatlikult. Jahti pidasid nad ainult kodust kaugemal. 
Valgekaelus luusis parajasti jõe ülemjooksul, kui ajukoerad ta jälgedele sattusid ja kõva 
kisaga teda jälitama hakkasid. Rebasejahil ei puuagi kütid koertega sammu pidada. Nad 
hargnevad juba jahi algul laiali niisugustesse kohtadesse, kust avaneb hea ülevaade. Koerte 
haukumise jargi kuulevad nad, kuhupoole jaht kulgeb, ruttavad kiiresti parematele 
positsioonidele või kitsastesse kurudesse, kuhu rebast on oodata, ja püüavad seal 
möödaruttavat looma tabada. Tavaliselt põgeneb rebane ringiratast ümber oma kodupiirkonna. 
Ajukoerte jahikära kostis kaugele - see oli küttidele märguandeks, Kähku ronisid nad kõige 
kõrgematesse vaatluspunktidesse, tegid kindlaks, mis suunas jaht liigub, ja igaüks valis endale 
laskmiseks oma äranägemise järgi parima koha, 

Lähenev haukumine ei jätnud Valgekaelusele vähimatki kahtlust selle kohta, mis käimas oli. 
Ta lippas otsekohe piki Bentoni oja varjulist orgu minema. Et koeri segadusse ajada ja aega 
võita, jooksis ta purdeid pidi mitu korda üle oja ja tagasi ning kihutas kogu jõust, et jäljed 
saaksid aega jahtuda. Kuiva ilmaga oleksid ta jäljed kohe kadunud, kuid tol päeval puhus 
õnnetuseks soe tuul ja sügavat lund pures vägev sula. Ojake oli kohisevaks kärestikuks 
muutunud, kaldaid kattis lobjakas ja iga hüppe järel rupjas rebane jalgupidi vees. Nii tulid 
jahikoerad verivärskeid jälgi mööda, lisaks olid neil pikemad jalad kui rebasel. 
Valgekaeluse esimene jooksuhoog hakkas vaibuma ja algul võidetud edumaa kahanema. 
Siiani oli ta küttide käest paasenud, kuid oli selge, et kaua ta vastu ei pane: 

sedamooda kuidas lõkendav psikeseketas sooja andis, muutus lumi järjest pehmemaks ja 
Valgekaeluse saba hakkas sorgu vajuma. See näitab rebase jõuvarude vahenemist ja võib talle 
vahel ka saatuslikuks saada. Kui põgeneval rebasel hakkab julgus kaduma, vajub ta saba 
sorgu, saab sulalumes märjaks, muutub raskeks ning vajub veel rohkem ligi maad. Lõpuks 
lohiseb saba lund mooda järel, imbub vett ja lobjakat täis -ning muutub koormaks, mis 
kiirendab veelgi lõpu lähenemist. Järelikult elavad vaprad loomad kauem, argpüksid langevad 
palju varem rivist välja. Julgusest Valgekaelusel küll puudust ei olnud, kuid lumi oli väga 
märg ja sügav ning juba mõne päeva pärast oli uut poegade-pesakonda oodata. Mis ime siis, 
kui ta jõud raugema hakkas ja julgus kadus. Emarebane lippas taas peenikest puutuve pidi üle 
tulvaveest paisunud oja, kui jalg väratas ja loom vette sulpsas. Muidugi ujus ta otsekohe 
kaldale, kuid läbimdrjana oli põgenemine palju raskem. Paistis, et enam ei ole pääsu. 
Järgmisel künkaharjal peatus Valgekaelus hetkeks ja laskis kuuldavale õige tasase 
meeleheitekarjatuse. Kohe aga kostis vastu isarebase lühike terav haugatus ning julge ja vahva 
Doomino lendas kui must kull üle lume lähemale. Valgekaelus ei saanud talle oma häda kurta, 
ent seda ei olnud vajagi. Doomino mõistts, milles oli asi, ja toimis nii, nagu toimib ainult 
kõige õilsam sõber: võttis Valgekaeluselt ta koorma, läks tema jälgi mööda tagasi, 
jahikoertele vastu. See ei tähendanud, et ta tahtis ennast ohvriks tuua, ei - ta lihtsalt tundis 
endal olevat küllalt jõudu selleks, et koerad kaasa jälgedelt kõrvale meelitada ja juhtida nad 
ära kaugemale, nii et Valgekaelus saaks rahus koju minna. 

XX Vahvuse proov 

Doomino jooksis umbes pool miili tagasi ja koerakari jõudis talle väga ligidale, juba olid 
jälitajad kõigest kolmesaja jardi kaugusel. Koerad jooksid kiiresti - veel 

lahutas neid rebasest ainult kakssada jardi. Doomino viivitas, aga hakkas siis oma kaasa jälgi 
mooda kaugemale traavima. Ent ikka veel ei kiirustanud ta - mispärast küll? Et näha oma 
silmaga; kuhupoole koerad jooksevad. Ei ole kindel, kas Doomino tahtis, et koerad teda 
näeksid, või tahtis ta ise neid näha, tulemus oli igatahes üks ja sama. Sada viiskümmend jardi 
oli nende vahet, kui nad teineteist nägid. Koerad hakkasid kohe kärama, nii et kütidki seda 
uudist kuulsid, jätsid jaljed sinnapaika ja tormasid silmalt järele rebasele, kes sedamaid kadus. 
Kohal, kus rebane oli seisnud, nuusutasid ned tema jälgi ja - olgu siinkohal nende auks öeldud 
- taipasid, et pöörduvad ära rebaseema rajalt ja hakkavad jälitama tugevat isalooma, aga 
vaistlikult tundsid nad, et nii ongi õigem. Doomino ei kiirustanud, ta tahtis veenduda, et koe- 
rad tõepoolest talle järele tulevad. Ta näitas ennast veel kord, ja nüüd, kus oli kindel, et 
tagaaetav on tõesti tema, juhtis ta koerad kiiresti eemale rajast, mida mööda Valgekaelus koju 
läks, Doornino silkas üle lumise välja . Ühel kiittidest oli binokkel kaasas ja kõik läksid 
kangesti elevile, kui kuulsid, et jalule on aetud hõberebane. Maakoht oli jahilistele teada, iga 
kuru juures oli neil valvur väljas, Kuid on olemas miski, mis metsloomi hoiab, miski, mida 
me parema nime puudusel nende kaitseingliks kutsume, ja see hääletu miski hoiatas ja kaitses 
hõberebast, Ainult ühel korral sattus loom ohtu: liiga teraselt koeri jälgides ei pannud ta tähele 
tuule kantud hoiatust, hetk hiljem lajatas lask ja Doomino tundis kõrvetavat valu. Üks haavel 
riivas tal külge ja jättis küll mitte sügava, kuid valusa haava. Kütte rebane ei näinud, aga nüüd 
ta teadis, kellega tal on tegemist. 

Nuiid olid kõik ta meeled pingul - iga märguanne võeti kohe vastu, ja kaitseingli kaastunne 
kuulub kindlasti nendele, kes teda kuulda võtavad. 

Võis arvata, et Doomino püüab ühe või teise kuru kaudu minema lipsata, ent esimest korda 
elus oli ta sooviks jaada kõrgendikele. Kihutanud kolm miili, pöördus ta järsku lagedale, 
jooksis üle välja raudteeni ja siis mööda raudteed veel kuus miili. Pöörangukohast silkas ta 
miili maad edasi ja oli koertest kaugel ees; siis tuli ta pööranguni tagasi ja jätkas põgenemist 
hoopis teist tee- 

haru mööda, Katnud veel hulga maad, suundus ta kartmatult kodu poole, ise küll väsinud ja 
haavavalust vaevatud, kuid saba ikka püsti, nagu raske võitluse võitjale kohane. 

Doomino sörkis põiki läbi kogu piirkonna tagasi Shawbani ülemjooksule, ja et ta oli näljane, 
läks ta kõigepealt metsa tallele pandud toitu otsima. Äkki kuulis ta aga hääli, mis ta südame 
värisema panid. Jooksnud tiiruga teisele poole mäeküngast, nägi ta koerakarja, uut koerakarja, 
vähemalt kolmekümmend koera, ja tosinat ratsameest. Metsik haukumine oli kindlaks 
märgiks, et koerad on leidnud Doomino jäljed ja on tal järel. Mõnel muul ajal oleks Doomino 
sellist tagaajamist rõõmuga tervitanud, aga kui ebavõrdsed olid jõud praegu! 

Ta oli väsinud ja näljane, tundidepikkusest jooksust olid ta jalad valusad, tal oli küljel 
kõrvetav haav, ta vajas puhkust. Vähemasti oli see tõeline jaht, jaht jahi enese, mitte aga 
tagaaetava karvakasuka parast, sest meestel ei olnud püsse ühes. Ent kes julgeks süüdistada 
hõberebast selleparast, et ta laskis küll jalgadel lennata, aga ilma rõõmuta, mitte nii nagu 
jooksja, kes on veendunud oma võidus? 

Doomino ei tundnud siinseid mägesid kuigi hästi, need asusid väljaspool tema tavalist jahiala. 
Tuttavad mäed olid miilide taga, kuid seal olid püssimehed igal pool ootel ja neil oleks 
värskete koerte üle ainult hea meel olnud. Veel iial ei olnud jälitatav Doomino kasutanud nii 
vähe oma kavalust ning nii rängalt oma jõudu ja kiirust. Tundide viisi käis jaht ümber mägede 
ja Doomino muudkui lidus ja lidus. Kuid soe päike oli sulatanud lume metsa all vedelaks. 
Kõik kraavid olid jääkülma vett täis, iga ojake ajas üle kallaste. Ka kõval jääl olid lombid, ja 
suur kohev saba, vahvuse lipp, mis muul ajal oleks lehvinud uhkesti üleval, oli vett ja muda 
täis pritsitud ning hakkas lihtsalt oma raskuse mõjul sorgu vajuma. Doomino teadis, et suudab 


koerad praegugi ära väsitada nagu varem, aga sellest hoolimata ootas ta igatsusega ööd, 
sõbralikku ööd. Teadis ta ise, miks? Võib-olla ei oleks ta osanud seda täpselt valjendada, kuid 
öö tähendas külma ja külm omakorda koorikut lumel, mis kannaks rebast mitu tundi varem 
kui koeri. Öö tähendas rahu. 

Nüüd aga sumas Doomino endiselt mägede vahel, ta võrratu kiirus oli juba poole väiksem, 
aga ka koerad hakkasid väsima. Lumi ja suurvesi oli kütid ära vaevanud. Rebast jälitama jäid 
neist ainult kaks - jahikoerte peremees ja veel üks poisivolask, Abner Jukes, ainus, kes teadis, 
et tagaaetav on Golduri hõberebane. 

Praegu olid kõik eelised koerte poolel ja nad hakkasid rebasele ligi jõudma. Doominol ei 
olnud võimalik oma jälgi pidi tagasi tulla. Ainus tee viis otse edasi - kõige targem oligi lasta 
ühtevalu edasi, ja nii ta siis lippas, aina lippas ja lippas, järjest väheneva kiirusega, järjest 
lühemate hüpetega ja raskemini hingeldades, küljed liikumas kui lõõtsad, aga ikka edasi ja 
edasi. Ta möödus ühest talumajast ja teisest, kolmanda lävel silmas aga korviga tüdrukukest. 
Mis on küll see, mis käsib meeltheitval metsloomal otsida abi inimolendilt? Kust tuleb 
äärmisse hätta sattunud loomal selline sund? Igatahes andis Golduri rebane järele äkilisele 
mõttevälgatusele, sööstis viimase jõuga tüdrukukese juurde ja kössitas ta jalgade ette maha. 
Too haaras rebasest kinni, tassis ta tuppa ja lõi ukse möirgavate deemonite nina ees kinni. 
Koerad jäid ümber maja karglema ja haukuma. Parale jõudsid jahimehed, kohale jõudis ka 
peremees. 

«Rebane kuulub meile, õigemini meie koertele. Neil on tema peale õigus, nad ajasid ta siia,» 
kuulutas vanem kütt. 

«Ta on minu majas ja nüüd on ta minu,» seletas talunik, kes ei tundnud punase saviga kaetud 
ja porist tilkuvas põgenikus hoopiski mitte ara hõberebast. 

Ent ka talunikul oli kanu kaotsi läinud ja temalgi oli oma nõrkus, mida oli kerge rahuldada, 
sest praegu paistis rebase kasukas olevat rikutud ja väärtusetu. Kütid saidki loa «oma rebane» 
minema viia. 

«Te ei tohi! Te ei tohi!» karjus tüdruk. «Ta on minu oma! Ta on juba ammust ajast mu sõber, 
Te ei tohi teda tappa!» 

Peremees lõi kõhklema. 

«Me oleme ta vastu õiglased,» lubas kütt. «Anname talle suurema edumaa, kui tal oli siia 
tulles.» 

Peremees ruttas minema, et mitte rohkemat näha. Ta võis küll mälust kustutada tagaaetava 
metslooma, kes 

tema majas kaitset otsls, kuid ta ei suutnud summutada kõrvus helisevat karjet: 

«Te ei tohil Te ei tohi! Ta on mu sõber! Oh, isake, nad tapavad tal Oh, isa, isake!» 

Ja isa süda polnud ainus, kuhu lapse hala jäi kauaks torkima otsekui skorpionihammustus. 
XXI Jõgi ja öö 

Aga ikkagi viisid jahimehed Doomino minema ja lasksid tal lipata veerand miili. Õigluseks 
nimetasid nad seda kolmkümmend tugevat jahikoera üheainsa surmani väsinud rebase vastu! 
Kogu org kajas haukumisest. Jälle hüppas Doomino üle sügava märja lume ja alguses õnnes- 
tus tal kaugele ette rühkida. Ta kihutas piklikku Bentoni oja orgu pidi alla, maeveerust risti 
üles, üle harja teisele poole ja mööda Golduri eelmägesid tagasi, kui ühest taluõuest kargas 
korraga jälitajate karja sekka üks õige hiljaks jäänud peni. Pikem jahimees tervitas teda 
sõbraliku hõikega. Missugused olid Doomino väljavaated nüüd, kui tema vastu pandi välja 
juba kolmas vahetus? Jäi üksainus lootus - lahenev öö, kui see ainult külma kaasa toob. Kuid 
õhtune tuuleõhk läks veelgi. pehmemaks. Kogu päeva olid jõe kohal puhunud soojad tuuled. 
Praegu kujutas Shawban endast võimsat, üha paisuvat hoovust, mis täitis oru servast servani 


ning kandis kihutavaid, kuhjuvaid ja raginal murduvaid jääkamakaid kiiresti läände. Taamal, 
üle kallaste tõusnud veevälja kohal hakkas päike looja minema. Lõõmav loojang valgustas 
ülevat vaatepilti; üllale elule oli see kahtlemata kaunis lõpp. Kuid ei koerad ega kütid jäänud 
loojangut imetlema, jaht käis aina edasi. Koerad kihutasid ja lõõtsutasid, keeled rippusid neil 
pikalt suust, silmad olid verd täis valgunud. Kaugel teiste ees tormas värske peni, palumata 
ilmunud peletis, ja veel eespool hõberebane. Kuulus kasukas oli mudaga määritud, uhke saba 
lumelobjakast raske ja sorgus, kuni lihani katki hõõrdunud käpad jätsid veriseid 

jälgi. Ta oli nii väsinud nagu ei iial varem. Doomino oleks juba ammugi võinud pöörduda 
rajale kaljukarniisil, kuid see rada viis koju, ja õilis vaist oli kaua keelanud: «Mitte sinna!» 
Nüüd, kõige suuremas hädas, pöördus ta siiski selle raja poole, sest see oli ainus, mis tal üle 
oli jäänud. Ta võttis kokku viimase jõu ja tormas võimsa Shawbani kallast pidi minema. 
Mõnd aega oli ta kiirus jalle endine ja ta oleks juba pääsenudki, kui koerakarja etteotsa poleks 
rühkinud hiiglasuur peni, kes oli tulnud kõige hiljem. Põgenejale lähenedes laskis ta kuulda 
oma kohutavat metalse kõlaga häält - ei, eksida oli võimatu: see oli tõesti Hekla. Raske 
ütelda, kui palju vähendas see äratundmine põgeniku kiirust ja edumaad. Igatahes sunniti 
Doomino rajalt kõrvale pöörduma, ta põgenemistee lõigati ära ning ta aeti mööda jõekallast, 
mööda loojuvas päikeses punavat veepiiri tagasi. Igasugune lootus oli läbi, aga ikka jooksis 
hõberebane edasi, ikka liikus see must kogu jõuetult õõtsudes jälitajate ees. Ta teadis, et peab 
surema, kuid võitles ikka veel oma elu eest. Pikk noor kütt - teist polnud enam näha - jõudis 
nüüd lahemale, Ta nägi toimuvat, teadis, et rebase tund on tulnud, ja jäi üksisilmi vahtima 
loojangulõõmas säraval lumel liikuvaid tappe. 

Oo, kuldselt ja punaselt hõõguv jõgi, taeva kulda ja purpurit peegeldav veevoog, mida 
kirjavad sädelevad jääpangad! Oo, sina pikka jahti jälginud jõgi, kes sa oled varem kümneid 
kordi teda päästnud ähvardavast surmast! Praegu vajab ta sinu abi rohkem kui kunagi varem. 
Praegu on tal kolmkümmend surma järel ja ta hüpped jäävad järjest nõrgemaks. Oo, haavasalu 
jõgi, kas tõesti reedadsa Doomino tema kõige suuremas hädas, ajad ta lõksu, annad ta 
vaenlaste kätte? 

Ent suur jõgi voolas edasi, võimas ja halastamatu. Kui julm temast! Ja ka öö ei saabunud, vaid 
viibis veel. Põgenev ohver kuulis koerakarja agedat võidurõõmsat klähvimist ja tema kõrvus 
kõmises see põrgulärmina. Ta jõud oli otsas. Kohev saba - ta au ja uhkus - ei lehvinud enam 
tuules, vaid lohises mööda maad, märg ja raske, ning pidurdas ta sammu veelgi, aga ometi 
jooksis rebane edasi. Käegakatsutavast võidust innustunud koerad lähenesid pikkade 
hüpetega, haukudes verejanuliselt kui 

hullud. Nende eest ei põgenenud piki kallast mitte jõue" tute hüpetega liikuv, haavatud ja 
porine olend, mitte tagaaetav metsloom, kellest nad jõu poolest kaugelt üle olid, vaid 
kuulsusrikas võit, mis tuli iga hinna eest kätte saada. 

Doomino jooksis edasi, õnnetuseks iihele neemekesele, mis sai talle lõksuks. Jõgi oli rebase 
reetnud, ja koerakari lähenes. Vihast ulguv ja lõrisev Hekla pani tal esimesena taganemistee 
kinni, surus ta lõpuks ometi vastu seina. Kogu see stseen paistis kaugele ära - lai liivarand ja 
sellel põgenik, avar väli täis haukuvaid koeri ja ääretu jõgi, kus kihutasid jääpangad: surm 
varitsemas igas küljes, Arg oleks siin alla vandunud ja hukkunud, kuid vapper pani vastu. 
Voogav ja möirgav koerakari oli Hekla sabas neemeni jõudnud ning tuli järjest lähemale. 
Voogav ja moirgav jõgi mühises mööda kaldal kasvavatest haabadest. Koerad liikusid valgete 
laikudena mööda leetseljakut, jääpangad ujusid valgete laikudena veepinnal, mõlemad nad 
liikusid lähemale nagu hiiglasuured kihvad, et purustada oma saak. Jääkamakad tulid 
ligemale, kuhjusid hetkeks kokku ja põrkasid raginal ning raksudes vastu kallast, Tagaaetu 
pööras korraks pead, nagu oleks ta äkki otsusele jõudnud: parem valida juba uppumissurm, 


parem surra jões, mis oli kaua aega talle sõbraks olnud. Jõuetult hüppas ta jääle, ühelt pangalt 
teisele, ja peatus enne vette sukeldumist viimasel. Kuid jääpank murdus lahti, kanti vooluga 
minema ning tume veeriba laienes järjest, Tollel kõige kaugemal pangal küürutas must rebane 
nagu valges sadulas ja sõitis mustendava tulvavee seljas eemale. Koerakari kaldal käras 
jõuetus vihas, Hekla tormas jääpankade kuhjumise kohta, hüppas rüsijää servale ja nägi, 
kuidas ohver oma pangal minema ujus. Peni kuulutas läriseval häälel oma pettumust ja viha, 
ei märganud muud midagi ega hoolinud millestki. Kuid taltsutamatu ja halastamatu jõgi kis- 
kus lahti ning kandis nobedasti minema ka jääpanga, millel Hekla seisis. Nii liikusid nad koos 
vastu oma hukule - jälitatav rebane ja jälitav koer.. Loojangulõõmas kandusid nad allavett ja 
kaldal saatis neid koerakari ning poisivolaskist kütt hobuse seljas. 

Keegi talunik teiste jahimeeste hulgast tõstis püssi 

palge ja sihtis rebast, aga noormees tõukas lollpeal sajatades relva kõrvale, Ta hassetas 
korraks koeri, kuid häälitsus vaibus ta huultel ning koerad seisid kõheldes paigal. 

Käänu taga algas kärestikuks hüütud pikk sirge jõelõik, mis ulatus sinnamaale, kus veevood 
sööstavad alla Harney kosest. Seal jäi noormees koos koertega seisma ja vaatama, üksisilmi 
sihtima purpurpunast paikeseloojangut ja purpurpunast jõge ning sädelevaid jääpanku, mis 
kandsid kaht olendit otse loojangulõõma. Udu muutus raevuse jõe kohal üha tihedamaks, 
viimased päikesekiired tantsisklesid silmipimestavalt ja kuldne valgus muutis kuldseks ka jää, 
vee ja hõberebase, enne kui too möllava vee ja kumava taeva piiril silmist kadus. Vapper 
põgenik jäätükil ei teinud ainsatki häält, õhtutuul kandis kaldale ainult surmahirmus lömitava 
koera ulgumist. 

«Huvasti, vanapoiss,» ohkas kütt, «kõige ustavam koer maa peal!» - «Hüvasti, hõberebane!» 
jätkas ta murduva häälega. «Sa surid võitjana, nagu sa elasidki. Kui suudaksin, päästaksin teid 
. mõlemaid. Aga missugust surma te surete! Hüvasti!» 

Rohkem Abner ei näinud. Koerad kaldal lõdisestd ja vingusid. 

Saabus hämarus ja kütt ei saanudki teada, mis rebasest ja koerast sai, kuid leidus silmi, mis 
toimuvat siiski veel jälgisid. Kärestikuni jõudnud veevoog peksis vihaselt vastu viimast 
maanukki, tekkinud keerises kandusid kaldalähedased jääkamakad keset jõge, kaugemad 
pangad aga teisele kaldale, Valge ratsu, mis kandis põgenikku, põrkas korraks raginal vastu 
kaldakaljusid. Doomino nägi pääsemisvõimalust ja koondas kogu oma jõu ühte hüppesse. Ta 
ületas õnnelikult tumeda ähvardeva veeriba ja oligi jälle kuival maal. Jõgi, mis oli aidanud 
teda hädast välja nooruspäevil, päästis tema ka nüüd. 

Keset jõge ujuvalt jääpangalt kostis aga oma lõppu ootava koera kaeblikku ulgumist. Just 
nagu udu oli varem varjanud vaate, nii summutas vetekohin selle hääle, ning oma saladust 
hoiab jõgi tanapäevant. 

XXII Roosikuu 

Möödus kolm aastat. Shawbanl-äärsetesse metsadesse saabus õnnistatud juuni, roosikuu. Seal 
kandis pole kenamaid orge kui Olabee teisel pool jõge. Rada läbi oru on imeilus igal aastaajal, 
ja aasta kõige kaunimal kuul oli see otsekui tee Eedeni aias. 

Mööda seda meeldivat rada kõndisid käsikäes kaks armastajat. Nii pikas tugeva lõuaga 
noorukis kui ka sinisilmses roosade poskedega neius paistis voolavat karske veri. Siinsed 
paigad mäletasid neid kui Hekla peremeest ning korviga tüdrukukest. Kõndijad jõudsid 
mäeharjale ja jäid sinna istuma ning loojangut imetlema. Ka nende avatud südameisse valgus 
õnnis rahu päeva kauneimast tunnist. Oli saabunud aeg õrnusteks ja õnneks, aga noorte vahel 
seisis nagu mingi vari. 

Üsna nende ligidal ilmus lillelisel künkanõlval nähtavale emarebane ning kutsus urupeidust 
välja ka pojad. Uhkelt ajas ta oma lumivalge kaeluse kohevile ja jäi väikeste vallatusi 


vaatama. Viivuks lõid lehed sabisema ja põõsastest astus välja ka tema kaasa. Isarebane 
laskis asja püütud saagi suust ning ajas selja sirgu - tegemist oli võrratu hõberebasega. 
Noormees vahtis rebast üksisilmi. Ta surus tütarlapse kätt, heitis talle tähendusrikka pilgu ja 
sosistas: «See on tema! Ta jäi siis ellu, jai ikkagi ellu, aga minul polnud sellest siiani aimugi.» 
Ja ainus vari noorte vahelt oli kadunud. 

Lõpuks kiirgas veepeeglis ootamatult vastu veel viimane päikesekiir, See lõõmas korraks 
võidukalt ja kadus, ning siis saabus rahu. Varjatud valguseallikas andis oma kumaga kogu 
orule rõõmsa näo ning Shawban [a haavapuu tema kaldal laulsid vana head rahulaulu. 


II. TELDER MUSTANG 


Jo Calone viskas sadula mulla peale maha, päästis hobused lahti ning astus kolistades 
majja. 

«Midagi hamba alla ka juba saab?» nõudis ta. 

«Seitsmeteistkümne minuti pärast,» kostis kokk, heitnud pilgu oma odavale käekellale, 
ilme endal nagu jaamaülemal, kuigi senised kogemused seda täpsuse demonstratsiooni küll 
kuidagi ei õigustanud. 

«Kuidas Perico pool lood on?» päris Jo "paarimees. 

«Ei või kurta,» vastas Jo. «Karjaga paistis kõik kombes olevat, vasikaid maailmatu hulk... 
Nägin seda mustangi-karja, kes Antiloobiallikal joomas käib. Paar varssa näitas seal kah 
olema, üks väike must, õige ilusake, sündinud telder'. Ajasin teisi ligemale kaks miili taga, 
väike must jooksis kogu aja karja ees ega läinud kordagi sammuga segi. Kihutasin neid veel 
naljaviluks edasi, aga ei ma teda kuradinahka kappama saanudki.» 

«Ega sa liialt va kibedat pruukinud?», usutles Scarth. 

«Ära minu pärast muretse, Scarth. Viimane kord, kui me kihla vedasime, olid sina see, kes 
käpakil käima pidi, ja kui sa nii kangesti tahad, võid seda kohe jälle korrata.» 

«Sööma!» hõikas kokk ja sinnapaika jutt jäigi. Järgmisel päeval olid kauboid juba hoopis 
teises kandis ja mustangid unustati. 

Telder — küliskäija hobune. 

62 

Aasta pärast jõuti järjega jälle samasse New Mexico maanurka ja uuesti nähti tuttavat 
mustangikarja. Must varss oli nüüd pikkade sihvakate jalgade ning läikivate külgedega 
aastaseks säluks sirgunud ning mitmed kauboid võisid tema iseäralikus võimes oma silmaga 
veenduda: mustang oli sündinud telder. 

Ka Jo oli teistega ühes ja talle tuli korraga mõte, et poleks paha must sälg kinni püüda. 
Idaosariikides ei tunduks säärane mõttevälgatus ei eriti jahmatamapanev ega originaalne, ent 
Läänes, kus ratsastamata hobune maksab viis, keskmine ratsu aga viisteist kuni kakskümmend 
dollarit, ei tule ühele kauboile pähegi himustada metsikut mustangi, sest neid on raske püüda, 
ja kui see ka õnnestub, jäävad nad ikkagi vaid vangistatud metsloomadeks, täiesti kasututeks 
ning taltsutamatuteks lõpuni. Paljud loomapidajad peavad oma kohuseks lasta maha viimane 
kui mustang, kes neile vaid silma alla satub, sest nood mitte ainult et rikuvad rohumaid, vaid 
harilikult viivad kaasa ka teised hobused, kes õige pea võtavad omaks metsiku eluviisi ja on 
sellest peale omanikule jäädavalt kadunud. 

Va sänikael Jo Calone tundis metshobuseid «nagu oma viit sõrme». Ta teadis öelda: 

«Pole ma veel näinud valget mustangi, kes poleks tossike, raudjat, kes poleks kartlik, 
kõrbi, kellest ei saaks tublit looma, kui teda õigesti ratsastada, ega musta, kes poleks tugev kui 
terasest, aga ka õel kui püsti kurat. Anna talle veel küüned lisaks — ja lõukoer valmis.» 


Järelikult oli mustang üldse kahjulik elukas, ja must mustang veel kümme korda hullem, 
ning Jo paariline ei taibanud kuidagi, mis mõttega Jo toda aastast täkku nii väga kinni võtta 
ihkas. Aga tol aastal ei õnnestunudki Jo'l oma kavatsust täide viima hakata. 

Jo oli ainult kauboi, kes sai kakskümmend viis dollarit kuus, ja vaba aega oli tal vähe. 
Nagu enamikul noortest kar j astest, oli temalgi kavas edaspidi endale rantšo osta ning kari 
soetada. Tal oli juba Santa Fe's oma loomade jaoks eraldusmärkki registreeritud — see 
kujutas süngeid eelaimusi äratavat seasulgu —, ja ehkki sellega tähistatud sarvekandjate 
ainsaks esindajaks oli vana lehmakont, oli Jo'l õigus põletada oma märk igale ettejuhtuvale 
omani- 

kuta vasikale või muule märkimata loomale. Kuid sügiseti, kui palk käes, ei suutnud Jo 
vastu panna kiusatusele poistega linna minna ning elust mõnu tunda, kuni aga va kõlisevat 
jätkus. Seetõttu tal peale sadula, voodiriiete ja vana lehma suurt midagi hinge taga ei olnudki. 
Ent Jo ei jätnud lootust, et tal ükskord vägevasti veab, nii et ta endale jalad alla saab, ja kui 
mees kord pähe oli võtnud, et must mustang peaks talle õnne tooma, jäi ta ainult ootama 
juhust, et kätt proovida. 

Karju kontrollides tiirutati alla Canada jõeni välja ning sügisel jälle tagasi Don Carlose 
mägedeni. Teldrit Jo enam ei näinud, küll aga kuulis temast õige mitmelt poolt, sest selle 
peaaegu kolmeaastase tugeva täku vastu hakati juba huvi tundma. 

Antiloobiallikas asub suure tasandiku keskel. Kui vett on palju, moodustab ta väikese 
järve, mida ümbritseb lõikheinariba, kui aga vett on vähe, on järve asemel suur mudaväli, 
milles valendavad soolakulaigud, allikast on aga saanud lombike selle keskel. Kuigi vesi sealt 
välja ei voola, on ta ikkagi puhta maitsega — mitme miili peale on see ainus Joogikoht. 

Too tasandik või preeria, nagu seda kaugemal põhjas kutsutakse, oli mustale täkule 
armsaimaks toitumispaigaks, kuid sinna aeti sööma ka paljusid hobuse- ja veisekarju. Kõige 
enam olid sellest alast huvitatud märki LF kandvate loomade karjatajad. Foster, valitseja ja 
üks omanikest, oli ettevõtlik mees. Ta uskus, et tasub nii veiste kui ka hobuste tõugu 
parandada, ja oli juba riskinud soetada kümme segaverelist mära, kümme suurt sirgete 
jäsemetega hirvesilmset olendit, kelle kõrval kauboide kehvad ratsud näisid mõne mandunud 
ja hoopis erineva loomatõu kängujäänud esindajatena. 

Üht nendest hoiti tarbeks tallis, üheksa ülejäänut aga olid pärast varssade võõrutamist lahti 
pääsenud ja hulkusid karjatusalal vabalt ringi. 

Hobusel on suurepärane instinkt, mis juhatab ta parematele söödamaadele, ning üheksa 
mära suundusid muidugi kohe Antiloobiallika lähistele, oma kakskümmend miili kodupaigast 
lõuna poole. Kui Foster suve lõpul hobuseid kokku läks koguma, leidis ta kõik üheksa küll 
kohe üles, kuid nendega koos oli süsimust täkk, kes 

valvas märasid nagu peremees kunagi. Ta kargles tagumistel jalgadel ja ajas märad 
osavasti kokku, pigimust kuub kullakarvalisele haaremile toredaks kontrastiks. 

Märad olid tasased loomad ja neid oleks üsna hõlpus olnud kodu poole ajada, kui poleks 
tulnud uut, ettenägemata takistust. Nimelt läks mustang väga peruks. Tema metsikus näis 
märadele külge hakkavat, ning kord ühele, kord teisele poole karja sööstes ajas täkk nad kõik 
täie galopiga sinna, kuhu ise tahtis. Minema nad kappasidki, ning hobusenässid, kelle seljas 
kauboid istusid, jäid kaugele maha. 

See ajas mehed marru ja lõpuks haarasid mõlemad püssid ning passisid parajat hetke, et 
«neetud täkku» maha kõmmutada. Kuid sobivat juhust ei tulnud, kogu aeg püsisid Šansid 
üheksa ühe vastu, et pihta võis saada hoopis mõni mära. Terve päev manööverdamist ei 
toonud mingit muutust. Telder — tema too must oligi — hoidis oma pere koos ning kadus 
lõunasse liivamägede vahele. Karjased kurnatud hobustel seadsid sammud kodu poole ja pidid 
rahulduma üksnes sellega, et vandusid oma ebaõnne kaunile põhjustajale verist kättemaksu. 


Kõige häirivam kogu loo juures oli asjaolu, et ei paistnud olevat lootust märasid päästa: 
paar niisugust jahti veel, ja nad oleksid niisama metsikud nagu mustang ise. 

Teadlased ei jõua kokkuleppele, kas see on ilu või jõud ja tarm, mis loomade hulgas 
emaseid kütkestab, ent olgu põhjuseks siis imetlus või isase agarus, kindel on, et ebaharilike 
võimetega metsloom võidab varsti endale hulga austajaid võistlejate haaremitest. Ka suur täkk 
oma süsimusta laka ja sabaga ning rohekalt põlevate silmadega uitas läbi kogu piirkonna ja 
kogus enda ümber mitmest paigast üha uusi kaaslasi, kuni ta karjas oli vähemalt oma 
paarkümmend mära. Enamik neist olid lihtsalt preeriasse sööma lastud kehvakesed 
karjahobused, kuid nende seast hakkas kohe silma ka kaunis grupp — üheksa suurt ilusat 
mära. 

Nagu oli kuulda, valvas täkk oma karja nii hoolikalt ja kiivalt, et sinna sattunud mära oli 
omanikule jäädavalt kadunud, ning rantšeerod said varsti aru, et nende piirkonnas elunev 
mustang tõi neile suuremat kahju kui kõik muud tegurid kokku. 

II 


Oli 1893. aasta detsember. Olin seal kandis alles uustulnuk ja sõitsin Pinavetitose rantšost 
veovankril Canada jõe poole. Teele saatis mind Foster sõnadega: «Ja kui teil see kuradi 
mustang kirbule peaks juhtuma, tõmmake ta aga kohe siruli.» 

See oli esimene, mis ma teldrist kuulsin, ja alles edasi sõites sain oma teejuhilt Burnsilt 
teada eespool toodud loo. Põlesin uudishimust ja soovist näha kuulsat mustangi ning olin 
üpris pettunud, kui me järgmisel päeval Anti-loobiallika juurde jõudsime ja lähikonnas teldrist 
ega ta kaaslastest jälgegi ei leidnud. 

Kuid veel päev edasi, kui me Alamosa jõest läbi läksime ja jälle lainjale preeriale tõusime, 
laskus eespool ratsutav Jack Burns äkki hobuse kaelale, pöördus tagasi vankri juurde ning 
ütles: 

«Sättige püss hakkama, seal too täkk ongi.» 

Haarasin püssi ja ruttasin üles seljandikule. All orus sõi kari hobuseid ning nende seas oli 
ka suur must mustang. Ta oli ilmselt kuulnud meid lähenemas ja haistis ohtu. Seal ta seisis, 
pea püsti, saba sirgu ja sõõrmed puhevil, nagu hobuse ilu ja täiuse kehastus, üllaim kõigist 
loomadest, kes iial siin tasandikel uidanud. Paljalt mõtegi muuta see kaunis olevus 
raipehunnikuks oli kohutav. Hoolimata kaaslase õhutamisest viivitasin mis võisin, võtsin veel 
magasinigi lahti, mispeale alati tuline ja rutakas Jack vandus mu venitamist ning kähvas: 

«Tooge see püss parem siia!» 

Jack kahmas mu relvast kinni, mina aga pöörasin toru vastu taevast ja «kogemata» läks 
püss lahti. 

Korrapealt oli hobusekari all orus ähmi täis, suur must juht korskas ja hirnus ning tormas 
karja ümber ringi. Märad kogunesid kobarasse kokku ja juba nad kabjaplaginal kadusidki, 
tolmupilv taga. 

Täkk kihutas kord ühel, kord teisel pool karja, hoidis silma kõigil märadel ja viis nad 
kaugele ära. Kuni ta kaugusse kadus, ei pööranud ma teldrilt pilku, aga ma ei märganud, et tal 
samm segi oleks läinud. 

Jack tegi minu, mu püssi ja muidugi ka mustangi kohta õige mürgiseid märkusi, mina aga 
tundsin rõõmu teldri jõust ja ilust ning teadsin, et kõigist neist peibutatud märadest hoolimata 
ei riku minu kuul eales tema kaunist läikivmusta nahka. 


III 


Metshobuseid püütakse mitut moodi. Üht moodust nimetatakse kriimustamiseks — see 
tähendab, et riivatakse looma kukalt püssikuuliga, mustang muutub vaheks ajaks oimetuks ja 
teda saab siis hõlpsasti kammitsasse panna. 

«Ja-ah! Olen oma sada korda näinud, kuidas seda proovides kaelu murtakse, aga ühtegi 
kriimustatud mustangi ma veel näha pole saanud,» kõlas Sänikael Jo kriitiline märkus selle 
püüdmisviisi kohta. 

Vahel, kui maastik soodsat võimalust pakub, võib mets-hobusekarja ajada tarasse, 
mõnikord, kui ajajatel juhtuvad 

eriti head ratsud olema, saab mustangid kihutades kätte, ent kõige tavalisem viis — kui 
paradoksaalne see ka ei näiks — on kõnnitada mustangid väsinuks. 

Täku kuulsus, kes kunagi ei kapanud, levis üha. Kõneldi haruldasi lugusid ta 
liikumisviisist, ta väledusest ja tublidest kopsudest. Ning kui vana Montgomery, kolmnurga ja 
kriipsuga märgitud karja omanik, korraga Clay-tonis Welli võõrastemajas niisuguse asjaga 
välja tuli, et lubas tunnistajate juuresolekul — eeldades, et jutud enam-vähem tõele vastavad 
— tuhat dollarit sularahas sellele, kes musta täku talle kinnises veovankris tervelt kätte toob, 
oli kümmekond noort kauboid kohe valmis õnne katsuma, niipea kui nende lepingutähtaeg 
aga lubab. Ent Sänikael Jo oli juba ammu sellele loomale silma heitnud. Enam ei võinud aega 
raisata: ta lõi kehtivaile kontrahtidele käega ja kolistas öö läbi ringi, et jahiks tarvilikku 
varustust hankida. 

Pingutanud tüdinud võlausaldajatelt veel veidi laenu lisaks ning koormanud suuremeelseid 
sõpru uue palvega, sai Jo kokku terve ekspeditsiooni, mis koosnes kahekümnest tublist 
ratsahobusest, köögivankrist ja kahenädalasest toiduvarust kolmele mehele: talle endale, ta 
paarimehele Cbarleyle ning kokale. 

Mehed asusid Claytonist teele kindla kavatsusega too imeväärselt kiire metshobune ära 
väsitada ja siis kinni võtta. Kolmandal päeval jõudsid nad Antiloobiallika juurde, ja et oli 
parajasti keskpäev, ei pannud nad sugugi imeks, kui nägid musta teldrit alla vee juurde 
marssivat, märakari järel. Jo ei andnud endast märki, kuni metshobused olid end viimaseni 
vett täis kaaninud, sest janune loom liigub alati kiiremini kui see, kellel vats punni joodud. 

Nüüd ratsutas Jo rahulikult ligemale. Telder laskis ta umbes poole miili peale, andis siis 
häiret ning viis oma karja kagusse tääkliiliapuhmastikku. Jo kappas oma ratsul järele, kuni ta 
neid jälle nägi, tuli seejärel tagasi ja käskis kokal, kes ühtlasi kutsari kohuseid täitis, sõita 
vankriga lõunasse Alamosa jõe äärde. Seejärel kihutas ta uuesti kagusse mustangidele järele. 
Mõne miili pärast silmaski ta taas metshobuseid ning laskis oma ratsu sammu sõites neile nii 
lähedale, et nad jälle ärevusse 

sattusid ja kaares lõuna poole kappasid. Tunnike traavi, mitte kohe mustangide kannul, 
vaid silmalt üle preeria selles suunas, kuhu telder oma.karjaga pidi välja jõudma, tõi Jo jälle 
jälitatavate juurde. Jälle ligines ta pisitasa karjale, jälle märgati teda ja pisteti põgenema. Nii 
kulus terve õhtupoolik, ainult et mustangide tiirud kaldusid ikka enam ja enam lõunasse, ja 
kui päike looja hakkas minema, olid nad — nagu Jo oli arvestanud — juba otsaga Alamosa 
jõe ääres. Parajasti oli telder oma karjaga õige ligidal, Jo kohutas nad minema, kappas vankri 
juurde, ja ta paarimees, kes oli seni puhkust pidanud, jätkas pikaldast jälitamist värskel 
hobusel. 

Pärast õhtusööki sõideti vankriga, nagu kokku lepitud, ülemise koolmekohani ning jäädi 
seal ööseks laagrisse. 

Charley aga jahtis vahepeal mustange. Nood ei põgenenud enam nii kaugele kui algul, sest 
jälitajal ei paistnud olevat kavas neile kallale tungida ja nad hakkasid tema juuresolekuga juba 


harjuma. Kui õhtul hämaraks läks, oli neid kerge leida karja hulka kuuluva lumivalge mära 
tõttu. Juba andis ka noorkuu veidi valgust. Charley jättis raja valimise ratsu hooleks, ainult 
hoidis teda vaim-valget mära jälgides karja kannul, kuni mustangid öhe kadusid. Siis ronis ta 
hobuse seljast maha, võttis sadula ära ja pani looma köide, ise aga tõmbas teki ümber ja heitis 
kähku magama. 

Esimese koidukiirega oli Charley jalul ja tänu valgele märale olid mustangid vähem kui 
poole miili järel leitud. Kui ta lähemale ratsutas, pani teldri kime hirnatus kui jahisarve hüüd 
märakarja jälle jooksujalu põgenema. Ent esimesel kõrgendikul nad peatusid ja vaatasid 
tagasi, et kes see neid nii visalt jälitab ja mida ta õieti tahab. Nad seisid seal, taevas taustaks, 
viivu või paar paigal, ning otsusele jõudnud, et nüüd on tal jälitajast teada just nii palju kui 
tarvis, laskis must meteoor oma laka tuules lehvima ja kihutas ilusa, ühtlase, väsimatu 
sammuga minema, märad karjas järel. 

Õige pea kadusid nad lääne poole pöörates silmist. Sama mängu — põgenemist, jälitamist, 
järele jõudmist ja j älle põgenemist — korrati veel mitu korda ning keskpäeva paiku mööduti 
apatšide' vanast valvepostist, Piisonijär-sakust. Siin aga pidas juba vahti Jo. Pikk peenikene 
suitsujuga teatas Charleyle, et teda oodatakse, ja tasku-peegliga välgutades signaliseeris ta 
vastu. 

Jo hüppas puhanud hobuse selga ning asus omakorda jahti jätkama, Charley aga pöördus 
tagasi laagrisse, et keha kinnitada, hinge tõmmata ja siis vastuvoolu jälle edasi liikuda. 

Kogu päeva jälitas Jo mustange ja oskas seejuures asja niiviisi korraldada, et nemad pidid 
maha käima terve pika kaare, samal ajal kui veovanker sõitis ainult kõõlujoont mööda. Ohtu 
eel jõudis Jo Verde koolmele, kus Charley teda värske hobuse ja toiduga ootas, ning Jo jätkas 
visalt oma rahulikku taktikat. Jaht jätkus õhtu läbi ja suure osa 


Apatšid—indiaani hõim. 

ööd takkapihta, sest mustangikari paistis ajapikku ohutute võõrastega just nagu harjuvat ja 
laskis endale kergemini ligi, pealegi hakkasid märad pidevast liikvelolekust väsima. Nad ei 
liikunud enam heal rohumaal ega toitunud kaerast nagu tagaajajate ratsud, eelkõige aga 
avaldas muidugi mõju kestev närvipinge. See rikkus nende isu, kuid suurendas janu. Neid 
lasti juua, ja kui võimalik, isegi julgustati jooma ohtrasti igal võimalusel. Rohke joogi mõju 
ruttavale loomale on hästi teada: see teeb jalad kangeks ja raskendab hingamist. Oma hobust 
hoidis Jo hoolega säärasest liialdusest ning nad mõlemad olid üpris värsked, kui nad kurnatud 
mustangide järel keset ööd lõpuks puhkama heitsid. 

Koidu ajal leidis Jo mustangid ümbrusest hõlpsasti kätte, ja kuigi nad algul minema 
kihutasid, rauges nende kapak peagi kõnniks. Näis, et lahing on peaaegu võidetud, sest 
mustangide väsitamisel olevat kõige raskem püsida neil kannul paar-kolm esimest päeva, kuni 
loomad on veel värsked. 

Terve hommiku liikus Jo märakarja järel ega lasknud seda üldse silmist. Umbes kümne 
paiku vahetas Charley ta Jose mäe juures välja. Mustangid liikusid nüüd kõigest veerand miili 
eespool, hoopis vähem erksalt kui eelmisel päeval, ja hoidsid rohkem põhja poole. Õhtul sai 
Charley uue hobuse ja jätkas jälitamist. 

Järgmisel päeval olid mustangide pead juba norus, ja musta teldri pingutustest hoolimata 
kahanes vahemaa ajuti vähem kui sajale jardile. 

Neljas ja viies päev möödusid niisamuti ning mus-tangikari hakkas juba Antiloobiallikale 
tagasi jõudma. Siiani oli kõik läinud, nagu ette arvati. Märade teekond moodustas suure ringi, 
vanker oli sõitnud selle sees väiksemat ringi mööda. Metshobuste kari oli lähtepunktis tagasi, 
võhm väljas. Ka jälitajad olid tagasi, ise aga värsked ja hobused puhanud. Mustangidele ei 
antud varem võimalust juua, kui nad õhtu eel Antiloobiallikale aeti, ja siis lasti neil kõhud ka 
korralikult täis kaanida. Nüüd jäi osavatel lassoküttidel oma hästi toidetud ratsudega ainult 


kari sisse piirata, sest niisuguse veehulga ahmimine oli hukatuseks, see lausa halvas jäsemeid 
ja kopse, nii et 

praegu pidi olema üsna lihtne hobuseid üksteise järel lassoga kinni võtta ja kammitsasse 
panna. 

Hüval plaanil oli üksainus puudus — nimelt paistis must täkk, jahi peapõhjus, olevat 
otsekui terasest, ta sujuv samm niisama nobe ja jõuline nagu tol hommikul, kui jahfe algas. 
Kord kihutas ta märadest mööda karja ette, kord taha, ajas märasid koomale ning innustas 
neid nii hirna-tuste kui ka oma eeskujuga põgenema. Ent märad olid omadega läbi. Vana 
valge mära, kes oli jälitajaid nii tõhusalt ööpimeduses juhtinud, oli juba mitu tundi tagasi 
nõrkenuna maha jäetud. Segaverelised ei paistnud ratsanike ees üldse enam hirmu tundvat — 
hobusekari oli J0'l niisama hästi kui käes. Kuid too, kelle pärast seda jahti peeti, osutus 
endiselt kättesaamatuks. 

Jo kaaslased olid hämmelduses. Nad tundsid Jo'd hästi ega oleks üldsegi imestanud, kui ta 
oleks äkilises vihahoos musta maha kõmmutanud. Kuid Jo'l ei olnud seda mõtteski. Terve 
pika nädala oli ta näinud toda täkku päevad läbi kiiresti jooksmas; aga mitte kordagi 
kappamas. Osava ratsanikuna oli ta hakanud suurepärast looma üha rohkem ja rohkem 
imetlema ja praegu oleks ta pigem tulistanud oma parimat ratsut kui toda võrratut olendit. 

Jo hakkas koguni kahtlema, kas teldri eest pakutav summa teda tegelikult huvitabki. 
Säherdune loom on juba iseenesest varandus, kui hakata aretama teldreid võiduajamiste jaoks. 

Kuid must täkk oli ikka veel vabaduses — oli juba aeg jaht lõpetada. Saduldati Jo parim 
hobune. See oli idast pärinev, kuid preerias üleskasvanud mära. Jo poleks ilmaski nii toredat 
looma endale saanud, kui tollel poleks olnud kummalist viga. Preerias kasvab mürgine taim, 
mida nimetatakse hundihambaks. Enamik kariloomi seda taime ei söö, kui aga mõni juhtub 
hundihammast maitsma, hakkab see talle meeldima. Hundihamba mürk mõjub enam-vähem 
nagu morfium, seda tarvitanud loom võib küll vahepeal pikka aega päris terve olla, kuid otsib 
alati seda taime taga ja sureb lõpuks hulluna. Sellise looma kohta öeldakse, et ta on 
hundihamba-haige. Ka Jo parima ratsu kilavad silmad oleksid asjatundjale otsekohe öelnud, 
kuidas loomaga lood on. 

Kuid ta oli kiire ja tugev ja suure finaali jaoks valis 

Jo tema. Väga lihtne oleks olnud nüüd märad lassoga üksteise järel kinni püüda, aga seda 
polnud enam vajagi. Nad oleks võidud lihtsalt mustast täkust lahutada ja koju koplisse ajada. 
Kuid täkk ise oli endiselt reibas ja alistamatu. Tundes rõõmu väärilise vastase üle, läks Jo 
temaga jõudu katsuma. Lasso visati maha ja lohistati seda järele, et viimast kui keerdu sirgeks 
saada, ning keriti edasi ratsutades korralikult vasakule käele. Siis andis Jo esimest korda kogu 
jahi jooksul hobusele kannuseid ja ratsutas otse veerand miili eemal asuva teldri poole. Too 
tuiskas minema, Jo talle järele, kurnatud märad aga pudenesid paremale ja vasakule ning 
andsid neile teed. Puhanud ratsu kappas üle lageda välja kuidas aga jalad võtsid, kuid täkk 
tema ees ei andnud edumaad käest ega loobunud ka oma kuulsast traavist. 

See oli lihtsalt uskumatu. Jo kannustas veel kord hobust ja ergutas teda hüüetega, nii et 
ratsu lausa lendas, kuid vahemaa ei vähenenud mitte tolligi. Must pühkis üle tasandiku, tõusis 
künkale, läbis tääkliiliapuhmastiku ja laskus salakavalale liivasele lagendikule, siis kihutas üle 
rohupuhmastega kaetud ala, kus preeriakoerad' haukuma hakkasid, kohe aga peitu pugesid, 
sest juba tuli Jo. Mees ei suutnud oma silmi uskuda: täku edumaa oli veelgi kasvanud. Jo 
hakkas vanduma ja oma ratsut sundima ning kannustama, kuni vaene loom veelgi ebakind- 
lamaks ja närvilisemaks muutus: ta hakkas metsikult silmi pööritama ja pead küljelt küljele 
loopima. Enam ei valinud ta teed, sattus jalgupidi mägraurgu, kukkus jä Jo lendas sadulast. 
Kuigi mees oli tublisti viga saanud, ajas ta end jalule ning püüdis hullunud hobusele ' selga 
ronida. Kuid vaene loom oli omadega otsas; parem esijalg rippus lõdvalt. 


Jäi vaid üks lahendus. Jo päästis sadulavöö lahti, vabastas kergejalgse ratsu piinast ja 
tassis sadula laagrisse tagasi. Telder aga kihutas edasi, kuni kadus silmist. 

Päris lööduks mehed end ei tunnistanud, sest märad olid ju ikkagi käes, Jo ja Charley 
ajasid nad hoolikalt omaniku koplisse, ning nõudsid korralikku vaevatasu. Kuid Jo otsus oli 
kindlam kui kindel: ta tahtis täkku en- 

' Preeriakoer — liik närilisi; nimetuse saanud oma häälitsemise järgi, mis meenutab koera 
haugatusi. 

dale. Ta oli näinud, mida see loom endast kujutas, hindas teda aina rohkem ja püüdis 
ainult välja nuputada paremat plaani tema püüdmiseks. 


IV 


Kokaks sellel retkel oli Bates — mister Thomas Bates, nagu ta ise ennast postkontoris 
nimetas, kus ta käis korrapäraselt küsimas kirju ja rahasaadetisi, mida iialgi ei olnud. Kauboid 
kutsusid teda vanaks Kalkunijälje Torniks — karjamärgi järgi, mis pidi olema registreeritud 
Denve-ris ning mida tema jutu järgi pidid kuskil kaugel põhjas kandma loendamatud veise- ja 
hobusehulgad. 

Kui teda kompanjoniks kutsuti, tähendas Bates sarkastiliselt, et niisuguste hobuste väärtus 
olevat väiksem kui kaksteist dollarit tosina kohta, mis tõepoolest tol aastal nii oligi, ja eelistas 
kaasa minna pigem napi palga eest. 

Ent ükski hing, kes oli kord teldri traavi näinud, ei saanud külmaks jääda. Ka Kalkunijälg 
muutis kohe meelt. Nüüd tahtis ta toda mustangi endale. Tal ei olnud päris täit selgust, kuidas 
seda soovi teoks teha, kuni ühel heal päeval külastas rantšot, kus tema «teeneid kasutati», 
nagu ta ise tavatses öelda, keegi Bill Smith, keda karjamärgi järgi laiemalt Hobuseraua 
Billyna tunti. Head värsket veisepraadi ja leiba järades, kohvilaket peale rüübates ning 
kuivatatud virsikuid ja siirupit maitstes ühmas Hobuseraud läbi leivasuutäie: 

«Nägin täna seda va teldrit nii lähedalt, et oleks võinud tal saba pletti punuda,» 

«Noh — ja maha ei lasknudki?» 

«Ei, aga pagana ligidale sain teisele küll.» 

«Ära sa lase endale kärbseid pähe ajada,» manitses Billyt kauboi, kes laua teises otsas 
istus. «Mina rehkendan, et veel enne kui kuu teise külje keerab, kannab see peremeheta säluke 
minu karjamärki.» 

«Siis pead õige kärmas olema, muidu on tal juba täpiga kolmnurk küljel, enne kui sina 
ükskord jaole saad.» 

«Kus sa talle peale sattusid?» 

«Lugu oli sedasi: ratsutasin parajasti mööda tasandikku 

74 

Antiloobiallika poole, kui korraga näen, et lugade taga on kuivanud muda peal midagi 
maas. Vaatasin kohe, et sihukest asja ei ole seal ennemalt olnud. Ratsutasin lähemale, et ehk 
on mõni meie loomadest, ja näen, et seal on hobune sirakil. Tuul puhus just õigetpidi — tema 
poolt minu peale —, liikusin siis päris ligi ja nägin, et see on telder *— surnud mis surnud. 
Aga üles tursunud ei paistnud ta veel olema, haavu kah ei olnud näha ega raipehaisu tunda. Ei 
ma osanud midagi arvata, enne kui nägin, et liigutas korraks kõrva ja peletas kärbse minema. 
Siis sain aru, et magab teine ainult. Võtsin kohe lasso ja keri-sin selle korda, aga nägin, et köis 
oli õige vana ja tükati päris niru. Sadulal oli ka üksainumas vöö, pealegi kaalub minu hobu 
ainult oma seitsesada naela täku tuhande kahesaja vastu. Sellepärast ütlesin endale, et ei 
maksa jahtida ühti, lõhun muudkui sadulavöö ära, lendan uperkuuti ja saan oma sadulast kah 
veel lahti. Rapsasin siis ainult lassorõngaga vastu sadulaharja — oh sa pime, oleksite te 
mustangi näinud! Hüppas ligemale kuue jala kõrgusele üles ja norsatas nagu vedur, siis pani, 


silmad pungis peas, Kalifornia poole leekima otsekui õlitatud välk. Kui ta niisama tuliselt 
edasi laskis, peaks pimeloom juba kohal olema. Aga ühte võin küll vanduda — sammuga segi 
ta ei läinud.» 

Billy jutustus ei olnud päriselt nii ladus kui kirjapandu. Seda katkestasid ühtelugu antud 
olukorrale vastavad vahemärkused, ja oma osa nõudis algusest lõpuni ka söömine ja joomine, 
sest Bill oli tugev noor mees ja valehäbi ta ei tundnud. Ent ülevaade oli piisav ja kõik jäid 
seda uskuma, sest Billyt peeti usaldusväärseks meheks. Kõigist kuulajaist kõneles vana 
Kalkunijälg kõige vähem, seda enam aga liigutas tõenäoliselt ajusid, sest Billy jutt andis talle 
uue idee. 

Pärastlõunast piipu popsides mõtles ta kõik hoolikalt läbi, ja jõudnud otsusele, et üksinda 
ta toime ei tule, pühendas oma plaanidesse Hobuseraua Billy. Tulemuseks oli uus liit teldri 
püüdmiseks, see tähendab viie tuhande dollari hankimiseks, mida nüüd elusalt kinnivõetud 
teldri eest pakuti. 

Teldri tavaliseks joogikohaks oli ikka veel Antiloobi-allikas. Vesi oli madal ning allika ja 
lõikheina vahel 

seepärast lai riba kuivanud muda. Kahes kohas olid joomas käivad loomad sellesse selge 
raja sõtkunud. Hobused ja metsloomad käisid harilikult ainult neid radu pidi, veised aga 
lasksid otse läbi lõikheina. 

Enam kasutataval rajal hakkasid kaks meest labidatega tööle ning kaevasid viieteistkümne 
jala pikkuse, kuue jala laiuse ja seitsme jala sügavuse augu. See nõudis oma kakskümmend 
tundi higistamist, sest auk pidi saama valmis enne, kui mustang uuesti jooma tuleb, ja 
sügavamal läks liiati veel väga lögaseks. Siis kaeti süvend oskuslikult ritvade, roigaste, 
hagude ja mullaga, nii et seda ei olnud nähagi. Mehed aga läksid pisut kaugemale ja peitsid 
end selleks tehtud aukudesse. 

Keskpäeva aegu telder tuligi — üsna üksi, nagu ta pärast märade kinnivõtmist käis. Teed 
allika teises servas kasutasid loomad harva, aga vana Tom oli ikkagi igaks juhuks sellele 
värsket luga visanud, et kui täkul peaks ka äkki tuju tulema vale rada valida, ta sellest kohe 
loobuks. 

Mis unetu ingel see küll on, kes kogu aeg valvab ja metsloomade eest hoolt kannab? 
Ehkki teldril oli küllalt põhjust tulla tavalist rada mööda, valis ta ometi teise. Ei peatanud teda 
kahtlased lugadekimbud, rahulikult sammus ta vee äärde ja jõi. Nüüd jäi ainult üks võimalus 
ära hoida püügi täielikku nurjumist: kui täkk langetas pea, et teist korda jooma hakata, nagu 
hobustel kombeks, ronisid Bates ja Smith oma urgudest välja ja lidusid raja poole, mida 
mööda loom oli tulnud. Kui telder oma uhket pead kergitas, saatis Smith kuuli otse täku taha 
maasse. 

Oma kuulsa traaviga tuiskas telder minema, otse püünisaugu poole. Veel hetk, ja ta langeb 
sinna sisse. Juba jookseb ta mööda määratud rada ja juba loevad kütid teda oma saagiks. Kuid 
kaitseingel on temaga, mustang saab mingi määratlematu hoiatussignaali, võimsa hüppega 
ületab ta reetlikud viisteist jalga ning kaob põlglikult kapjadega mulda loopides vigastamatult 
kaugusse. Enam ei tule ta Antiloobiallikale kumbagi rada mööda. 

V 


Sänikael Jo oli hakkaja mees. Ta oli otsustanud tolle mustangi kinni võtta, ja kuulnud, et 
teised üritavad sedasama, hakkas ta sedamaid plaanitsema teldri puhul veel kasutamata 
küttimismoodust — jälitajate väljavahetamist, vana püügiviisi, mida koiott kasutab väledat 
rohtlajänest jahtides ning indiaanlane enesest kaugelt kiiremat antiloopi küttides. 


Telder liikus harilikult kuuekümne-ruutmiilisel maa-alal, mida lõunast piiras Canada jõgi, 
kirdest selle haru — Pina-vetitose jõgi, läänest aga Don Carlose mäed ja Ute Creeki kanjon. 
Arvati, et väljaspool seda kolmnurka mustang ei käi ja et ta peakorteriks on Antiloobiallikas. 
Seda paikkonda tundis Jo hästi, ta teadis seal kõiki joogikohti, kan-jonikurusid ning ka teldri 
harjunud radu. 

Kui ta oleks kokku saanud viiskümmend head hobust, oleks ta jaotanud need nii, et kõik 
tähtsamad punktid oleksid olnud hõivatud. Kuid ta suutis hankida ainult kakskümmend ratsut 
ning viis tublit ratsanikku. 

Hobuseid toideti kaks nädalat kaertega ja saadeti ees ära, igale ratsanikule anti juhtnöörid 
tegutsemiseks ning läkitati mehed päev enne jahti kindlaksmääratud kohtadele. Jahi alguse 
päeval sõitis Jo vankriga Antiloobiallika lagendikule, lõi kaugel eemal väikeses nõvas laagri 
üles ja jäi ootele. 

Viimaks ta tuli, too süsimust hobu, lõunast liivamägede vahelt, üksi nagu viimasel ajal 
alati, sammus rahulikult alla vee poole ning tegi kõigepealt ringi ümber allika, et 
varjupugenud vaenlased välja nuhkida. Siis liikus ta sealt servast, kus üldse rada ei olnud, 
allikani välja ja jõi. 

Jo silmitses teldrit ja soovis, et ta ennast hästi täis kaaniks. Kohe, kui mustang pöördus ja 
rohtu näksima hakkas, kannustas Jo oma ratsut. Kuulnud kabjaplaginat ja näinud ligemale 
kihutavat hobust, ei jäänud'telder teda ootama, vaid pühkis minema. Mööda lagendikku 
tormas ta lõunasse, kogu aeg oma kuulsa hoogsa traaviga, mis suurendas üha ta edumaad. 
Nüüd kihutas must täkk ühtlase sammuga üle liivaküngaste ja kaugenes märgatavalt. Jo liiga 
raskesti koormatud hobune sumpas liivas, kogu aeg kabjatutini läbi vajudes, ning jäi ikka 
enam ja enam mustangist 

44 

maha. Siis tuli tükk tasast maad, kus jälitaja näis kaotatud aega tasa tegevat, selle järel aga 
pikk lauge nõlv, kus Jo hobune ei julgenud kõike välja panna ning hakkas iga sammuga jälle 
maha jääma. 

Ent jaht jätkus ja Jo ei säästnud ei kannuseid ega piitsa. Miil... teine . .. veel üks miil — ja 
juba kõrgus ees Arriba-äärne kaljujärsak. 

Jo teadis, et seal ootavad värsked hobused, ja kihutas muudkui edasi. Kuid tuules lehviv 
ronkmust lakk kaugenes üha enam ja enam. 

Lõpuks jõuti Arriba kanjonini, seal vahti pidav kauboi tõmbus varju, sest jahi suunda ei 
olnud soovitav muuta. Täkk tuiskas mööda — nõlvast alla, läbi oru ja jälle üles, kogu aeg 
toreda ühtlase traaviga, sest teist liikumisviisi ta ei tundnud. 

Vahutaval hobusel kapates tuli ka Jo, hüppas ootavale ratsule, sundis looma 
kanjonikaldast alla laskuma, ja jõudnud jälgi mööda jälle üles, surus uuesti loomale kannused 
külgedesse ning kihutas, kihutas ja kihutas, ei liginenud täkule aga tollivõrdki. 

Kappadi-kappadi-kappadi... mõõtsid kabjad ühtlases rütmis maad ... ühe tunni... teise... 
veel ühe... Ees oli Alamosa jõgi, kus Jo'd ootas värske vahetus, ja mees muudkui ergutas 
hobust ning kihutas teda ikka edasi ja edasi. Must suundus otse Alamosa peale, kuid kahe 
miili kauguse] pööras ta justkui midagi aimates vasakule. Jo nägi, et mustang kipub käest 
libisema, ning sundis lausa hoolimatult oma kurnatud hobust veel kiiremale kapakule, et 
teldril teed ära lõigata. Kohutav oli see kihutamine kogu aeg olnud, kuid praegu oli see veel 
hullem kui seni. Jo'l jäi hing kinni ja sadulanahk kääksus iga hüppe puhul. Jo kappas otse ning 
näis justkui mustangile liginevat; ta haaras püssi ja tulistas lasu lasu järel maasse, kuni suutis 
lõpuks panna täku suunda muutma ning läbima jõe ikkagi rohkem paremalt. 

Nad kihutasid kaldast alla. Täkk sumas läbi vee, Jo hüppas oma ratsult maha. Hobune oli 
omadega läbi, sest nad olid joonelt läbinud ligemale kolmkümmend miili, ka oli Jo ise üsna 
otsas. Lendlev lubjatolm põletas silmi ja mees oli poolenisti pime. Ta viipas oma kaaslasele, 
et too jälitaks mustangi edasi, Alamosa suure koolmeni välja. 

Uus ratsanik lendas tugeval värskel ratsul mustangile järele ja minema nad kihutasid — 
ikka üles-alla mööda lainjat tasandikku, must telder lumivalgest vahust juba laiguline. 
Lõõtsana liikuvad ribid ja vali hingamine näitasid, millises seisukorras loom oli, kuid ta jätkas 
jooksu. 

Torn oma Gingeriga oleks algul nagu vahemaad vähendanud, siis aga hakkas järjest maha 
jääma. Tunni möödudes jõuti Alamosa laugjale kaldanõlvale. Seal jätkas jahti uus kauboi uuel 
hobusel ning suunas selle läände. Kihutati mööda preeriakoerte pesadest, üle tääkliiliapuh- 
mastega kaetud maa ja läbi kümnete kaktusetihnikute, mis torkisid ja vigastasid hobuste jalgu. 
Higist ja tolmust oli must täkk muutunud pügalaks kõrviks, aga samm oli tal endine. Noor 
Carrington, kes teda jälitas, oli kohe algul oma ratsule viga teinud. Nüüd kannustas ja kihutas 
ta looma hüppama üle kitsa kanjoni, kust telder tagasi oli kohkunud. Väike vääratus, ja 
mõlemad kukkusid 

alla. 

Noormees pääses, kuid hobune jäi sinnapaika, must täkk aga tuiskas ühtesoodu edasi. 

Õnnetus juhtus vana Gallego rantšo juures, kuhu Jo oli juba ette jõudnud, et puhanuna 
teldrit uuesti ise jahtima hakata. Vaevalt pool tundi hiljem kappas ta jälle mustangi järel. 

Eemal läänes paistsid Carlose mäed. Jo teadis, et teda ootavad seal puhanud mehed ja 
hobused. Sinna püüdiski visa kütt jälitatavat ajada, kuid mingi äkilise tuju tõttu, mille 
põhjustas võib-olla alateadlik ohuaimus, muutis telder suunda. Ta pöördus otse põhja ning Jo, 
osav hobuse-kütt, muudkui kappas ja kappas, karjus kõva häälega ja tulistas maha, nii et liiv 
tolmas, kuid must meteoor lendas mäekülge mööda alla ja J0'l ei jäänud muud üle kui järg- 
neda. Siis tuli jahi kõige raskem osa. Jo ei andnud armu mustangile, veel vähem aga oma 
ratsule ja iseenesele. Päike kõrvetas, paatunud tasandikul väreles kuum õhk, Jo silmad ja 
huuled kipitasid liivast ja soolast, ent jaht jätkus. Ainus võimalus asja päästa oli nüüd mustang 
tagasi Ala-mosa koolmele ajada. Alles nüüd hakkas must esimest korda ilmutama väsimuse 
märke. Täku lakk ja saba ei lehvinud enam nii kõrgel ning poolemiiline edumaa oli 

kahanenud rohkem kui poole võrra, kuid ikka veel oli ta ees ja muudkui laskis oma ilusat 
ühtlast traavi. 

Möödus tund, teine — kuid seis püsis endine. Siis hakkasid nad kõrvale kalduma ja hilja 
õhtul jõutigi suurele koolmele, olles läbinud oma kakskümmend miili. Jo aga ei jätnud jonni: 
kohe hüppas ta ootava hobuse selga. Ratsu, kes temast maha jäi, komberdas lõõtsutades jõeni 
ning ahmis vett, kuni heitis hinge. 

Jo hoidis uut hobust veidi tagasi, lootes, et ka vahuga kaetud telder jooma hakkab. Too 
aga oli targem, võttis üheainsa sõõmu, kahlas läbi vee ning jätkas põgenemist, Jo tulistvalu 
järel. Viimane, mida teised nägid, oli meeletu kihutamine: telder parasjagu lassoulatusest 
väljas ja Jo oma hobusega tema kannul. 

Oli juba hommik, kui Jo jalgsi laagrisse tagasi pöördus. Tema jutt oli lühike: kaheksa 
hobust surnuks aetud, viis meest surmani ära vaevatud, võrratu telder aga elus, terve ja 
vabaduses. 

«Täitsa võimatu —midagi ei tule välja. Kahju, et ma talle saatanale kuuli kerre ei 
kihutanud,» siunas Jo ja loobus jahist. 


VI 

Vana Kalkunijälg oli tollel retkel kokaks. Ta oli jälginud jahti niisama suure huviga nagu 
kõik teised, ja kui see nurjus, muigas ta supipoti kohal endamisi ning ütles: 

«Kui ma just päris arust lage pole, on see mustang nüüd minu.» 


Pöördudes siis õigustavat eeskuju otsides pühakirja poole, nagu tal kombeks, seletas ta 
potile: 

«Mõtle ise, vilistid püüdsid Simsonit ära võita, aga see läks neil nurja ja nad ei olekski 
sellega hakkama saanud, kui Simson naiste suhtes väheke kindlameelsem oleks olnud. Ka 
Aadam loivaks tänapäevani paradiisiaias ringi, kui ta poleks üht väikest ja nii arusaadavat 
üleastumist toime pannud. Ja va teldri eest saan oma viis tuhat ära.» 

Alaline jälitamine oli teldri õige pelglikuks teinud. Kuid Antiloobiallikat ta ei hüljanud. 
See oli ainus joogikoht, mis oli ümberringi terve miili laiuselt lage, nii et vaenlasel 

polnud end kuhugi peita. Siia tuli täkk enamasti iga päev umbes lõuna paiku, ja uurinud 
enne hoolega ümbrust, läks allikale jooma. 

Sestsaadik kui ta haarem kinni võeti, oli telder terve talve uidanud ihuüksi. Kalkunijäljele 
oli see täpselt teada. Laenanud oma sõbralt kenakese raudja mära, kes vana koka arvates pidi 
antud otstarbeks sobima, ning võtnud kaasa paari kõige tugevamaid kammitsaid, labida, taga- 
varalasso ja jämeda vaia, ronis ta märale selga ning ratsutas kuulsa allika poole. 

Varase hommiku värskuses liuglesid üle lagendiku paar antiloopi. Ümberringi lamasid 
rühmiti maas veised ja kõikjalt kajas preerialõokese valju lõõritamist. Selge lumetu talv oli 
läbi ning kevad tulekul. Maa rohetas ja kogu looduses lähenes lembeaeg. 

Isegi õhk oli armastust täis, ja kui väike raudjas rohule köide pandi, tõstis ta aeg-ajalt pea 
ning laskis kuuldavale kimeda hirnatuse, mis oli — kui seda üldse lauluks nimetada — 
kindlasti tema armulaul. 

Vana Kalkunijälg uuris tuule suunda ja ümbrust. Eemal paistis auk, mida temagi oli 
aidanud kaevata; nüüd oli see pealt lahti ning haisvas vees ujusid preeriakoerte ja hiirte laibad. 
Augu kõrvale olid joomas käivad loomad uue raja sõtkunud. Kalkunijälg otsis mahlakama 
rohumaa serval tugeva lõikheinatuti ja lõi vaia tugevasti maasse, kaevas siis enda jaoks küllalt 
suure augu ning laotas selle põhja teki. Ta sidus mära lühemalt köide, nii et loom sai vaevalt 
liikuda, laotas tema juurde maha lahtise lassosil-muse ja köitis lasso teise otsa vaia külge, 
kattis siis köie mulla ja rohuga ning läks oma varitsuspaika. 

Umbes keskpäeva paiku, pärast pikka ootamist, tuli mära armuhüüule lõpuks vastus. 
Eemal läänes, kõrgendikul, süsimustana sinise taeva taustal, seisis kuulus mustang. 


EA 


Pika nõtke sammuga tuli ta nõlvast alla, ent jälitamisest ettevaatlikuks muutunud, peatus 
sageli, et ringi vaadata, ning hirnatas. Mära vastas talle, ja see hüüd läks teldrile nähtavasti 
südamesse. Ta tuli veel lähemale, hirnatas uuesti, siis äkki kohkus, tegi suure ringi, et 
võimalikke vaenlasi välja nuhkida, ning näis ebalevat. Kaitseingel sosistas: «Ära mine.» Kuid 


Lugusid loomadest 


raudjas mära kutsus taas. 

Mustang tuli tiiruga veel lähemale, hirnatas uuesti. Mära vastus näis hajutavat kõik kartused 
'ja teldri süda lõi lõkkele. 

Tagajalgadel kepseldes tuli täkk päris Solly ligi, kuni 

nende ninad olid vastamisi, ning leides sellist vastuvõttu, nagu oli lootnud, unustas igasuguse 
ohu. Andunud vallutamise võludele, tantsiskles ta tagajalgadel ja astus hetkeks õelasse 
silmusesse. Välkkiire tõmme, lasso jooksis kinni ja mustang oli lõksus. 

Telder norsatas hirmunult ja hüppas õhku, ning Tom kasutas'kohe võimalust: oheliku otsas 
sähvatas uus silmus ja keerdus maona võimsate kapjade ümber. 

Hirm lisas väledust ja kahekordistas hetkeks looma jõudu, kuid köis ei andnud järele ja 
mustang kukkus maha — enam ei olnud pääsemislootust, ta oli vang. Vana Tomi kidur ja 
kühmus kogu hüppas august välja, et viia lõpule suure uhke olendi alistamine, kelle võimas 


jõud ei saanud vanamehenässi kavaluse vastu. Suur metsloom korskas ja tegi võimsaid 
hüppeid, rapsis ja püüdis meeleheitlikult lahti rabelda, kuid asjata. Köis oli tugev. 

Kähku heideti ka esijalgade ümber lasso, osava liigutusega tõmmati jalad kokku, raevutsev 
telder langes maha ning oli hetk hiljem juba abitult köidikuis. Nii ta rabeles, kuni võhm 
väljas, nuuksatas mitu korda kramplikult ja silmist voolasid tal pisarad. 

Tom seisis kõrval ja vaatas pealt ning vana kauboid valdas äkki veider tunne. Pealaest 
jalatallani läbis teda närviline värin — seda oli ta tundnud ainult ükskord ammu, kui püüdis 
kinni oma esimese härja — ja hulk aega ei saanud ta silmi oma võimsalt vangilt. Peagi aga 
vanamees rahunes. Ta saduldas oma Delila', võttis uue lasso, sidus teldrile kaela ja pani tal 
jalad kammitsasse. Ta sai sellega varsti valmis, ja olles kindel, et telder enam põgenema ei 
pääse, pidi vana Bates juba lasso looma jalgade ümbert lahti päästma, kui talle korraga teine 
mõte pähe sähvas. Tal oli midagi õige tähtsat kahe silma vahele jäänud. Lääne seaduste järgi 
kuulus mustang esimesele mehele, kes talle oma märgi külge põletab. Kuidas pidi Tom 
sellega hakkama saama, kui põletusraud oli oma kahekümne milli taga? 

Vana kauboi läks mära juurde, tõstis ükshaaval kõik ta kabjad üles ja uuris iga rauda. Jah — 
üks logiseski 


' Delila — Simsoni võrgutanud ja reetnud vilistitar vastavas piibli-müüdis. 

veidi, ta kiskus ja kangutas labidaservaga, kuni raud ära tuli. Lagendikul oli küllaldaselt 
piisonisõnnikut ja muud säärast põletusmaterjali, nii et varsti lõõmas lõke põleda. Juba 
hõõgus hobuseraua üks haru punaselt, ning mähkinud teise haru ümber soki, kõrvetas mees 
abitu mustangi vasakule küljele algelise kalkunijälje, oma karjamärgi, mis nüüd siis tegelikult 
esimest korda kasutusele võeti. Telder võpatas, kui kuum raud ta keha kõrvetas, kuid asi käis 
kähku, ja must täkk polnud enam peremeheta hulkur. 

Nüüd oli tarvis ta veel ainult koju viia. Lassod seoti lahti, mustang tundis seda, arvas, et on 
nüüd vaba, ja hüppas jalule. Aga niipea kui ta püüdis esimest sammu astuda, kukkus ta jälle 
maha. Teldri esijalad olid tugevasti kammitsas ja edasi liikuda sai ta ainult tillukese 
lohiseva sammuga või vaevaliste hüpetega, jalad nii ebaloomulikus asendis, et ta iga paari 
jardi tagant, kui ta teelt kõrvale pöörduda püüdis, paratamatult maha kukkus. Tom oma 
väikesel hobusel tõkestas tal järjest põgenemistee, ja kihutades teda tagant, nõõtades ning 
manööverdades sundis vahuga kaetud meeletut vangi pöörduma põhja, Pifiavetitose kanjoni 
poole. Kuid metshobune ei tahtnud mitte kuidagi end ajada lasta, ei tahtnud alla anda. Hirmu- 
või vihanorsatuste saatel tegi ta metsikuid hüppeid — püüdis ikka ja jälle vabadusse pääseda. 
Kogu teekond oli üksainus pikk ja julm võitlus, täku läikivad küljed olid üleni vahus, ja vaht 
oli verest punasekirju. Lugematud rängad kukkumised ja väsimus, mille sarnast poleks 
suutnud põhjustada ka kogu päeva kestnud jaht, andsid ennast tunda; looma pingutatud 
hüpped ühele ja teisele poole ei olnud enam nii võimsad, ning kui ta kähinal välja hingas, 
purskus tal ninast koos vahupritsmetega ka verd. Kuid vangistaja, halastamatu, osav ja 
ükskõikne, aAas teda üha edasi. Võideldes iga jardi pärast, laskusid nad nõlvast alla kanjoni 
poole, mis oli teldri uitamistele seni olnud põhjapiiriks, ja jõudsid nüüd ainsa läbipääsu 
juurde suunduvasse nõvasse.. 

Juba paistis esimene tarandik ning rantšohoone. Mees rõõmustas, mustang kogus aga 
koperdas rohuga kaetud nõlva mööda üles, hoolimata õhus vihisevast ohelikust ja laskudest, 
mis püüdsid asja- 

tult tõkestada ta sõgedat sööstu üles, üles, ikka edasi tormas telder, püstloodis rippuvale 
kaljurungale seajõukas ta enda ära ja langes alla . .. alla... ligemale kakssada alga, kuni 
kukkus kividele. Sinna jäi ta lamama elutu tombuna — ent vabana. 


III. LIIVAMÄE HIRVE JÄLIL 
I 


Oli kõrvetavalt kuum päev. Yan oli läinud Liivamägedesse linde küttima ja uitas nüüd 
Carberry kandis lõputult jätkuvate metsatukkade ja -lagendike vahel ringi. Päike oli vee 
kõikides soistes järvesilmades soojaks kütnud ja Yan seadis sammud allika juurde, mis oli 
ainus paik ümbruskonnas, kust võis jahedat keelekastet leida. Kui ta seal küürutas, langes ta 
pilk tillukesele sõramärgile kaldamudas, õige selgele ja peenele jäljele. Taolist ei olnud ta veel 
näinud, aga teda läbis meeldiv erutusvärin, sest ta taipas kohe, et see peab olema hirve jälg. 
«Nondes mägedes enam hirvi ei ela,» seletasid asunikud Yanile. Aga kui sügisel esimene lumi 
maha tuli, võttis Yan mudas nähtud jäljele mõeldes vaikselt oma püssi ja lausus endamisi: 
«Hakkan iga päev mägedes käima, kuni hirve kätte saan.» 

Yan oli peaaegu kahekümneaastane noormees, pikakasvuline ja kondine. Teda ei saanud veel 
päris kütiks lugeda, kuid ta oli väsimatu jooksja ja täis raugematut jahiindu. Päev päeva 
kõrval käis ta mägedes oma hirve otsimas, kõmpis mitmeidkümneid miile mööda lund, aga 
õhtu õhtu järel pöördus ta hütti tagasi, ilma et oleks hirvest jälgegi näinud. Ent ka kõige 
pikemale jälitamisele tuleb kord lõpp. Ühel järjekordsel pikal ja raskel rännakul lõu- 
napoolsetes mägedes sattus ta lõpuks hirvejälgedele, mis olid küll vanad ja vaevu märgatavad, 
aga ikkagi hirve-jäljed. Jälle läbis teda erutusvärin, kui ta mõtles: 

«Selle lumme tipitud raja teises otsas asub olend, kes need jäljed-tegi, ja iga järgnev jälg on 
eelmisest värskem. On ainult aja küsimus, millal ma temani jõuan.» 

Algul ei suutnud Yan segastest jälgedest välja lugeda, kummale poole hirv oli läinud. Peagi 
aga leidis ta, et ühest otsast oli jälg pisut teravam, ja arvas selle õigesti eespoolseks otsaks; ka 
märkas ta, et vastumäge minnes jäid jälgede vahed lühemaks, ja viimaks tegi üks eriti selge 
jälg liivases kohas kahtlustele lõpu. Otsekohe asus noormees jooksujalu teele, veri 
vemmeldamas soontes ja juuksejuu-red kummaliselt kihevil, asus pikale raskele jälitusretkele 

läbi lõputute metsade ja mägede, ning mida kaugemale ta jõudis, seda selgemaks jäljed läksid. 
Yan ruttas kõgu päeva mööda jälgi, õhtu eel need pöördusid ja viisid tema kodu poole. Varsti 
jooksid jäljed mööda tuttavaid paiku, tagasi saeveski juurde, siis üle Mitchelli aasa ja lõpuks 
lähedasse paplipadrikusse. Edasi Yan enam ei läinud, sest jälgede ajamiseks oli juba liiga 
pime. Ta oli kodust nüüd ainult seitsme miili kaugusel ja kerget sörki lastes kattis selle maa 
tunni ajaga. 

Hommikul oli ta jälle platsis, et jäljed uuesti üles otsida, ent vanade jälgede asemel oli nüüd 
nii palju uusi, mis käisid risti-rästi üksteisest üle, et oli võimatu õiget rada üles võtta. Ta 
lonkis hea õnne peale edasi, kuni leidis kaks jäljerida, mis olid nii värsked, et neid ajada oli 
niisama kerge kui eelmisel päeval. Õhinal asus Yan jälle jälitama. Et ta liikus edasi kogu aeg 
jälgi vahtides ega tõstnud 

peadki maast, oli ta päris jahmunud, kui äkki kaks suure-kõrvalist hallikat looma otse ta eest 
tillukeselt metsalagendikul putku pistsid. Nad silkasid umbes viiskümmend jardi, 
künkanõlvast üles, ja pöördusid siis Yan'i silmitsema. 

Kuidas nad teda isegi oma suurte kõrvadega justkui vahtisid! Kuidas lummas teda nende 
mahe pilk, mida ta pigem tundis kui nägi! Yan teadis, kes nad on. Kas ei olnud ta nädalaid 
oodanud ja valvanud, lausa janunenud selle kohtumise järele! Ent ikkagi olid ta 
ettevalmistused olnud asjatud, kõik läks hoopis teisiti, kui ta oli kavatsenud, ja ainult tasane 
hämmastushüüd pääses noormehe huulilt. 


Kui ta seal seisis ja vaatas, pöörasid hirved pea ära, aga Yanil oli tunne, nagu jälgiksid nad 
teda edasi oma suurte kõrvadega. Hirved otsisid veidi siledama koha ning hakkasid siis nagu 
mängeldes künkalt künkale hüppama. Nad paistsid Yani unustanud olevat, ja noormees vahtis 
ammuli sui, kuidas nad kerge sõrapuute järel otsekui ilma igasuguse pingutuseta kuue või 
kaheksa jala kõrgusele kerkisid. Yan seisis kui võlutud ja vaatles kergejalgsete hallikuue-liste 
olendite kummalist mängu. Nende liigutustes ei paistnud ei kiirustamist ega hirmu ja Yan 
otsustas neid jälgida, kuni nad minema kihutavad — kuni nad ükskord kartma löövad ja 
kõigest jõust põgenema pistavad, tohutute hüpetega, millest ta oli kuulnud. Ja alles märgates, 
et loomade kogud kiiresti maastikuga ühte sulavad, taipas Yan, et Juba nad jooksevadki 
minema, juba põgenevadki ohu eest. 

Ikka kõrgemale kerkisid hirved iga hüppega, nende kehad kooldusid nõtkelt, kui oli tarvis 
mööduda mõnest järsust kaljunukist, ja nende tagumikkude kollakasvalged vapikilbid näisid 
hulgaks ajaks õhku rippuma jäävat, kui need tiibadeta linnud üle mõne kitsa kuristiku 
hüppasid. 

Yan seisis, pilk naelutatud hirvedele, kuni nood silmist ' kadusid. Talle ei olnud pähegi tulnud 
püssi palge panna. 

Kui loomad olid läinud, kõndis ta sinna, kust nende mäng algas. Siin oli üks jälg, aga kus oli 
teine? Ta vaatas ringi ja oli väga imestunud, leides selle alles viieteistkümne jala kauguselt. 
Siis oli jälle hulk maad järgmise jäljeni ja veel rohkem ülejärgmiseni; hüppe pikkus suurenes 
kaheksateistkümne, siis kahekümne, lõpuks kahekümne viie ja vahel isegi kolmekümne jalani. 
Iga 

säherduse mänglevalt kerge hüppega kaeti kaheksateist kuni kolmkümmend jalga! 

Taevane arm, nad ei jookse ju üldse, nad lendavad, ainult aeg-ajalt oma ilusate sõrakestega 
künkaharju puudutades! 

«Mul on hea meel, et nad minema pääsesid,» lausus Yan. «Nad näitasid mulle täna midagi 
niisugust, mida veel ükski hing ei ole näinud. Kindlasti ei ole seda keegi näinud, sest muidu 
oleks sellest ka kuulda olnud.» 


II 


Aga hommikul tõstis jälle hunt temas pead. 

«Pean mägedesse minema,» sõnas ta, «jäljed üles otsima ja uuesti jahti alustama: minu 
mõistus nende mõistuse vastu, minu jõud nende jõu vastu, nende kiiruse vastu aga minu 
Püss.» 

Kui kaunid olid mäed — lõputu rodu liivaseid kõrgendikke vaheldumisi järvede, 
metsatukkade ja rohetavate aasadega. Lausa pulbitsev elu igal pool jä ka Yanis eneses, sest ta 
oli noor ja tugev ning tundis rõõmu oma elujõust. 

«Need on kõige paremad päevad mu elus,» lausus ta endamisi, «need on mu kuldsed päevad.» 
Nii mõtles ta tookord, ja kui aastad läksid, tundis ta selgesti, kui väga õigus tal oli olnud. 
Kogu päeva laskis Yan hunditraavi, kohutas valge jänese ja laanepüü oma teelt, liikus pikkade 
sammudega edasi, pinev pilk kogu aeg maas, et leida lumelt mõnd jälge, reetlikku märki, 
vanimat kõigist kirjatähtedest, hulga põnevamat kui' mistahes hieroglüüf või skarabeus', mida 
muistne Egiptus iganes meie ajale on pärandanud. 

Kuid lumesadu tuli hirvedele abiks, nagu juba sadanud lumi on neile hukatuseks; lund hakkas 
sadama ja kõik jäljed kadusid. 

Järgmisel ja ülejärgmisel päeval hulkus Yan ikka jälle mägedes, ei silmanud aga ühtegi jälge. 
Möödusid nädalad 

' Skarabeus — põrniklaste sugukonda kuuluv mardikas, keda vanas Egiptuses peeti 
surematuse sümboliks; selle mardika kujutust loeti pühaks märgiks. 

ja ta sörkis maha palju miile, veetis palju kibekülmi päevi ja pakasesi öid lumistes mägedes, 
vahel hirvejälgi ajades, sagedamini aga neid nägemata; puhuti mööda lagedaid mäekupleid, 
teinekord aga mõne metsamehe juhatust mööda mõnes kauges laanes, ja kord või paar 
õnnestus tal tõesti näha kollakasvalgeid lipukesi üles mäkke lendamas. Liikus jutte saeveski 
ümbrusse ilmunud suurest isahirvest, mitu korda õnnestus Yanil ta jälgi näha, teda ennast aga 
mitte iial. Pikast jälitamisest olid hirved nii pelglikuks muutunud, et ei olnud lootustki enam 
neile veel laskeulatusse pääseda, ja nii möödus Yanil terve jahihooaeg nurjumiste tähe all. 
Ent need olid helged, hoopiski mitte kurvad ebaõnnestumised. Ta tuli küll tagasi tühjade 
kätega, kuid tegelikult tõi alati kaasa kõige parema saagi, ja mida aeg edasi, seda selgemaks 
see talle sai, kuni lõpuks iga päev tollest lõputust jälitamisest oli tema meelest otsekui 
rõõmurikas võidukäik. 


III 


Möödus aasta. Saabus uus jahihooaeg ja jälle tundis Yan südames jahikirge. Ja kui ta seda ka 
poleks tundnud, oleksid kuuldud jutud ta ikkagi elevile ajanud. 

Kõneldi, et mägedes elavat võimas isahirv. Kütid kutsusid teda Liivamäe hirveks. Kõneldi ta 
suurusest, väledusest ning tohutust sarvekroonist, mis olevat just nagu pronksist valatud ja 
mida kaunistavat elevandiluu karva tähnid. 

Niisiis, kui esimene lumi maha tuli, läks Yan jälle jahile, kaasas mõned sõbrad, kes ta 
vaimustust teataval määral jagasid. Nad sõitsid reega Kuusemäele, leppisid kokku, et 
kohtuvad päikeseloojakul, ning igaüks suundus ise ilmakaarde. Siinsed metsad kubisesid 
jänestest ja metsistest, seepärast kaikus ümberringi ühtelugu püssipauke. Et aga mitte ühtegi 
hirvejälge ei olnud näha, läks Yan tasahilju metsast välja ja hakkas üksipäini Kennedy aasa 
poole astuma, kus toda imeväärset hirve viimati oli sumatud. 

Kõndinud paar miili, sattuski ta suurtele hirvejälgedele, 

nii suurtele ja selgetele ning üksteisest nii kaugetele, et need võisid kuuluda ainult Liivamäe 
hirvele. 

Yan tundis, kuidas tal äkki justkui jõudu juurde tuli, ja ta kihutas mööda jälgi minema nagu 
hunt. Ta tundis jälle ja veel tugevamini seda veidrat kihelust seljal ja juuksejuurtes — 
todasama, mis ajab hundil turja turri, kui ta saaki jahib. Yan jälitas hirve õhtu tulekuni, siis 
aga pidi ta tagasi pöörduma, sest Kuusemäeni oli hea hulk maad. 

Ta teadis, et jõuab kohale alles tükk aega pärast päikeseloojakut; ta ei lootnud, et sõbrad teda 
seal veel ootaksid, ega hoolinudki sellest; ta tundis rõõmu oma jõust ja sõltumatusest, sest 
jalad olid tal otsekui terasest ja kopsud kui hurdal. Kümme miili tähendas temale sama mis 
miil mõnele teisele, ta võis kogu päeva joosta ja koju jõudes ikka veel värske olla, ning alati, 
kui ta oli üksi mägedes, tundis ta säherdust joovastavat reipust, et ta rõõm oli täielik. 

Kindlas veendumuses, et Yan üksinda hätta ei jää, olidki sõbrad teda ootamata koju sõitnud ja 
Yanil oli selle üle hea meel. Sõbrad ilmselt isegi haletsesid teda, et ta ennast selliste pikkade 
ja raskete retkedega vaevas. Nad ei osanud ära arvata, mida nondes tuule noolitud mägedes 
ometi otsida oli. Neil ei tulnud iialgi pähe, et seda, mida nemad, nende sõbrad ja iga inimene 
alati ihaleb ja mille eest kõik on valmis ohvriks tooma oma keha, vaimu, vabaduse ja elu, et 
seda, mille kättesaamiseks nemad hirmsas lootusetus rähklemises asjatult oma eluaastaid 
kulutasid, leidis too poiss iga päev mägedes. Kibe tuul ja tuisk kõrvetas küll nägu, kuid Yanis 
eneses põles tervise ja nooruse tuli, iga samm niisugusel retkel tõi talle õnne ja ta teadis seda. 
Ta naeratas leebelt, mõeldes, kuidas teised saanil kössitades ja külmast lõdisedes kodu poole 
sõidavad, aga ise veel teda haletsevad. 


Oo, mäherdust suurepärast loojangut nägi ta tol päeval Kennedy aasal! Lumi värvus 
veripunaseks, paplisalud ümberringi kumasid aga purpuris ja kullas. Milline võrratu matk läbi 
hämarduva metsa, kui vari maale laskus ja kollane kuu taevakummile kerkis! 

«Need on kõige paremad päevad mu elus,» juubeldas Yan, «need on mu kuldsed päevad!» 

Kuusemäele lähenedes karjus ta kõigest kõrist: «Hurraa!» 

«Juhuks, kui teised veel seal peaksid olema,» sõnas ta seletuseks, tegelikult oli see aga lihtsalt 
ülekeev elurõõm, mis endale väljapääsu otsis. 

Sõprade ebatõenäolist vastust oodates kuulis Yan kaugelt, tasandiku teisest servast, huntide 
ulgumist. Ta aimas seda järele ning sai kohe vastuse. Yan taipas, et kiskjad kogunevad kokku, 
kahtlemata jälitavad kedagi, sest seekord oli nende häälitsus juba jahihüüd. Ulgumine tuli 
ikka lähemale ja lähemale, tema enda narritavad huilged kajasid sünkmustadest 
metsatukkadest varmasti vastu, kuni talle korraga pähe sähvas: 

«Te olete ju minu jälgedel. Te jahite mind!» 

Rada läks üle väikese lagendiku. Niisuguse külmaga puu otsa ronida oleks olnud meeletus, 
seepärast sammus Yan otse lagendiku keskele ja istus kuuvalgel lumme maha, endal sädelev 
püss peos, rodu läikivaid vaskpadruneid vööl ning hoopis uus ja veider tunne südames. 
Sügava meloodilise ulgumise saatel tuli kiskjate koor ikka edasi, päris metsaservani, seal aga 
vahetati nooti. Siis saabus vaikus. Nad pidid teda seal lumes nägema, sest oli valge kui päeval, 
kuid nad hiilisid ainult metsaserva pidi ringi. Paremal praksus oks ning vasakult kostis tume 
urahtus. Ja jälle valitses vaikus. Yan tundis, et hundid hiilivad ringi, ta tundis, et nad piiluvad 
teda puude peidust, ja teritas asjatult pilku, et leida mõnd kogu, kelle pihta tulistada. Kuid 
kiskjad olid targad. Ka tema oli tark, sest kui ta oleks jooksma hakanud, oleksid nad ta varsti 
sisse piiranud. Hunte pidi olema vähe, sest pidanud sõjanõu, arvasid nad targemaks teda 
rahule jätta, ja Yan ei saanudki neid näha. Ta ootas veel paarkümmend minutit, enam ei olnud 
aga kuulda ei kippu ega kõppu, ja ta tõusis ning hakkas kodu poole sammuma. Minnes 
mõlgutas ta: 

«Nüüd ma tean, mis tunne on hirvel, kui ta kuuleb enda taga mokassiini käginat või püssiluku 
loksatust.» 

Palju pakasesi päevi ja kibekülmi öid veetis Yan Liivamägedes ning õppis neid põhjalikult 
tundma. Ta õppis hirve nobedasti jälitama ka vaevalt märgatavat rada pidi. Ta sai teada, miks 
hirv ei lähe iial mööda lehtmännist ja miks ta kaabib maad iga tamme juures, miks isahirve 
jäljed on kõige selgemad ning hirvevasika omad allatuult. 

Ta sai teada, mida sosistavad kõrkjad, kui nende kuivanud nutid lumest välja ulatuvad. Ta sai 
teada, kuidas biisam-rott jää all elab, miks naarits end mäekülge mööda alla libistab ja mida 
ütleb jää, kui ta öösiti kiljub. Oravad õpetasid talle, kuidas kõige paremini käbisid närida ja 
milliseid kõlbmatuid seeni võib siiski veel söögiks pruukida. Laanepüü õpetas jälle seda, miks 
ta vahel lumme sukeldub, ja rebane näitas, miks ta oma samme nii sirges joones seab ja 
milleks ta sellist tohutu suurt saba vajab. 

Ta õppis tundma järvi, metsi, mägesid ja tuhandeid jahi-tarkusi, kuid ühtegi hirve ta ei 
tabanud. 

Olgugi et tal tuli sumbata käreda külmaga mitmeidküm-neid miile raskeid radu pidi, vahel 
mööda jälgi, vahel neid nägemata, ikka läks ta edasi just nagu Galahad oma Graali järel”, sest 
mitmel korral oli teda juhtiva jäljeraja jätnud Liivamäe hirv. 


IV 


Küttimised olid juba suuremalt jaolt kütitud, sest jahihoo-aeg hakkas lõppema. Metsnäärid 
olid noppinud astelpih-lakatelt viimased marjakribalad, kõik käbid olid paljaks näritud ning 


naljakuu ukse ees. Ainult tihane laulis veel lootusrikkalt «eks näe!», kui Yan ühel külmal 
hommikul suure kuusiku poole minema asutas. Teel kohtas ta metsameest, kes kõneles, et 
eelmisel õhtul olevat ta ühes kohas näinud kaht hirve, emahirve ja koletu suurt hirvesokku, 
kellel «terve kubu sarvi peas». 

Yan sammus kohe juhatatud koha poole ja leidiski jäljed — ühed sellised, nagu ta kunagi 
ammu kaldamudast oli leidnud, teised aga suured, mis kuulusid ilmeksimatult Liivamäe 
hirvele. 

Kuidas küll jälle kiskja temas märatsema hakkas! Ta 


Ühes keskaegses legendis jutustatakse rüütel Galahadist, kes läks otsima Püha Graali" — 
karikat, millest piiblimüüdi järgi olevat Kristus joonud oma viimasel õhtusöömaajal. Püha 
Graali võis näha ainult puhta hingega inimene. Paljude seikluste järel leidiski Galahad 
viimaks Graali. 

tahtis ulguda kui hunt, kes on leidnud värsked jäljed. Ja nii nad läksidki edasi läbi laante ja 
mägede — jäljerada ja Yan ja hunt tema hinges. 

Kogu päeva jälitas Yan, silmas vilunuma pilguga juba vähimatki märki ning rõõmustas, et 
mitte kuskil ei olnud hirved liikunud hüpates. Ja kui päike loojuma hakkas, oli Yan neil üsna 
kannul; ta jättis liigsed asjad maha ja roomas edasi nagu madu jänese järel. Terve päeva oli 
hirve-paar toitu otsides ringi tiirutanud, joogiks oli neile olnud lumi. Nüüd viimaks vilksatas 
midagi teisel pool metsavälu põõsastes. Võib-olla lind, mõtles Yan, lebas vaikselt paigal ning 
teritas pilku. Siis märkas noormees halli kogu hallide põõsaste vahel. Ta pidas seda lihtsalt 
jämedaks pakuks, millel ühes otsas kaks haralist oksa. Jälle vilksatus — kärsitu kõrvaliigutus, 
ja siis liikusid ka haralised oksad. Yani läbis värin, ta mõistis, et puupakk põõsaste vahel on 
Liivamäe hirv — suursugune, täis elujõudu. Yan vaatas teda hardunult: see oli ju pühadus, 
kuningas ise, kallis karusnahkne kasukas seljas ja kohane kroon peas. Tulistada teda nüüd, 
kus ta pahaaimamatult puhkas, oleks olnud lausa roim. Ent Yan oli igatsenud seda kohtumist 
juba nädalaid ja kuid. Oodatud hetk oli nüüd käes ja ta lihtsalt pidi tulistama. Pikka-pikka 
aega kestnud pinge kasvas veelgi, noormehe närvid olid pingul kui pillikeeled ega pidanud 
enam vastu — ta tõstis püssi. Kuid neetud tukk võnkus tal käes ja kirp tantsis üle kogu 
lagendiku. Yani hingamine muutus kiireks ja kuum hingeõhk tahtis teda lämmatada — nii 
palju, nii väga palju, lausa kõik sõltus ühestainsast sõrmeliigutusest. Ta pani püssi käest, 
rebis pilgu hirvelt ja lamas värisedes lumes. Õige pea sai ta aga enesevalitsemise tagasi. Käsi 
oli nüüd kindel, sihik täpselt märgil — too seal oli ju ainult tühipaljas hirv. Samal hetkel 
pööras hirv pea otse Yani poole, nii et paistsid valvsad silmad ja kõrvad ning tundlikud 
ninasõõrmed, ja vahtis talle vastu. 

«Söandad sa mind mõrvata?» küsis kord üks kroonita ja relvitu kuningas, kui ta pilk langes 
mõrtsuka noale, ning tolle selge ja rahuliku pilgu all hakkas mõrtsukas hirmust vabisema. 
Nii värises ka Yan, kuid ta teadis, et see tuleb ainult jahierutusest, surus selle põlgusega maha, 
sest ta polnud 

veel jõudnud sellest tundest lugu pidama hakata, ja kiskja temas vajutas päästikule. 

Kuul ei tabanud. Hirvesokk kargas jalule, ja nähtavale tuli emahirv. Veel üks lask, ning 
põgenevatele loomadele järele veel ja veel üks. Kuid sujuvalt künkalt künkale liuglevad 
kergejalgsed hirved pääsesid minema. 


V 


Yan läks neile tüki maad jälgi mööda järele ja kiristas hambaid, sest ta ei leidnud lumelt 
verepiiskagi. Teda valdas loomalik ägedus, tunne, mis polnud ei viha ega armastus. Miil maad 


edasi nägi Yan hirveraja kõrval uusi jälgi, mis ajasid ta hoopis teisiti marru ja heitsid seega 
valgust piirialade ajaloo veristele lehekülgedele. Need olid otse astuvate varvastega 
mokassiinijäljed) laianinalisi põdra-nahast mokassiine kandva krii suguharust sõjamehe jäljed. 
Täis tigedust astus Yan edasi, ja kui ta järgmisest mäenõlvast üles rühkis, kerkis 
mahalangenud puutüve tagant äkki kõrge kogu, kes talle rahumeelselt viipas. Ehkki Yan tuli 
tagapool, oli indiaanlane teda esimesena märganud. 

«Kes sa oled?» päris Yan käredalt. 

«Chaska.» 

«Mida sa minu maal teed?» 

«Alguses see minu maa olnud,» vastas indiaanlane väärikalt. 

«Need on minu hirved,» väitis Yan, ja nii ta tõesti mõtles. 

«Hirved mitte kellegi omad, enne kui kätte on saadud,» lausus Chaska. 

«Hoia parem eemale jälgedest, mida mina ajan.» 

«Ma ei karda,» vastas indiaanlane ning tegi käega liigutuse, mis nagu oleks kogu küsimuse 
lõpetatuks lugenud. Siis lisas leebelt: «Tülitsemine paha. Tublim kütt saab rohkem hirvi.» 
Lugu lõppes sellega, et Yan jäi mitmeks päevaks Chaska seltsi. Ta ei saanud küll haraliste 
sarvedega hirve, selle asemel aga midagi hoopis paremat: sai osa niisuguse mehe 
jahitarkusest,.kes tõesti oskas küttida. Indiaanlane õpetas talle, et hirvi ei tule jälitada mitte üle 
mägede, sest hirved 

pöörduvad sageli vaatama, kas neil on kedagi kannul, ja kasutavad selleks otstarbeks just 
mägesid. Ta õpetas Yan'i jälje kuju ja lõhna järgi kindlaks tegema, kui kaugel on hirved, kui 
suured ja mis seisukorras nad on, ning hoiatas minemast liiga ligidale, kui saak on juba 
käeulatuses. Chaska õpetas talle, kuidas märja sõrme abil tuule suunda määrata, ja Yan 
mõtles: «Ah sellepärast siis ongi hirvedel alati nina niiske.» Indiaanlane näitas talle, kui palju 
võib vahel kasu olla kannatlikust ootamisest. Ta õpetas, et on parem käia indiaanlase moodi, 
varbad mitte väljapoole, vaid päris otse, sest nii võidab iga sammuga oma paar tolli ning läbi 
sügava lume tagagi sumbates saab astuda täpselt vanadesse jälgedesse. Tahtmatult õpetas ta 
Yanile ka seda, et indiaanlane ei oska kasutada püssi — nagu Natty Bum-pogi' oli öelnud: 
«Valge mees oskab lasta püssi, aga indiaanlase annete hulka see ei käi.» 

Vahel läksid nad jahile kahekesi, vahel eraldi. Ühel päeval, kui Yan üksinda käis, läks ta hirve 
jälgi mööda tihnikusse järve kaldal, mida praegu Chaska järveks hüütakse. Jäljed olid 
värsked, ja kui Yan seal ringi hiilis, kuulis ta põõsastes sahinat. Kohe selle järel liikusid 
pajuoksad. Yani püss tõusis palge ja võttis põõsa kirbule. Ta tahtis juba tulistada, aga kui 
silmas mingit tumedat kogu läbi tihniku trügivat, ootas ta, et see veidi nähtavamale tuleks. 
Kogu tuligi okste vahelt välja ja Yan pidi juba päästikule vajutama, kui märkas äkki punast 
laigukest ja jõudis veel kätt pidurdada. Hetk hiljem ronis põõsastest välja Chaska. 

«Chaska,» hingeldas Yan, «just praegu oleksin su maha lasknud.» 

Vastuse asemel libistas indiaanlane sõrmega üle vereva räti, mis tal kulmude kohal kokku oli 
köidetud. Yan taipas nüüd, miks indiaanlased jahile minnes sellise räti pea ümber seovad, ja 
sellest peale .hakkas ta ka ise sellist kandma. 

Ühel päeval lendas kõrgel taevas parv preeriakanu kuusemetsa poole. Varsti järgnesid sellele 
parvele teised. Paistis, nagu vahetaksid kõik preeriakanad asukohta. Chaska silmitses neid 
korraks ja lausus: «Preeriakanad lendavad padrikusse peitu, öösel tuisk tulemas.» 

Tuisk tuligi ja kütid ei saanud terve päeva lõkke juurest 

'"Natty Bumpo — tegelane F. Cooperi «Nahksuka juttudest». 

kaugemale. Järgmisel päeval läks lumetorm veelgi vihasemaks. Kolmandaks päevaks vaibus 
tuul veidi ja nad võisid uuesti jahile minna. Varsti oli Chaska tagasi, ta oli kukkunud ja 
lõhkunud püssi. Kaua suitsetas ta vaikides, siis sõnas: 


«Kas Yan Põdramäel küttimas käinud?» 

«EL.» 

«Seal tuleb hea jaht. Läheme?» Yan raputas pead. 

Mdiaanlane pööras pilgu itta ja lausus: «Mina täna siuu suguharu jälgi näinud. Kõik pahad 
vaimud siin.» 

Yan mõistis, et indiaanlase otsus on küps. Chaska läks ära ja nad ei kohtunud enam kunagi. 
Ainus, mis temast maha jäi, oli tema nimi, mida kannab tänapäevani üksik järv Carberry 
mägedes. 


VI 


«Carberry ümbruses on praegu hirvi rohkem kui kunagi varem. Ka suurt hirvesokku olla 
Kennedy aasa ja saeveski vahel nähtud;» 

Nii seisis kirjas, mille Yan sai juba idas, kus tal tuli vahepeal elada hoopis isesugust elu, mis 
sugugi tema maitsele ei vastanud. Oli just jahihooaja algus, kihk oli tal juba veres ja kiri 
lõpetas kõhklused. Tükike teed raudruunaga, edasi pisut pehmema ratsuga, siis tõmbas Yan 
jalga oma põdranahksed mokassiinid ja lendas jälle nagu ennevanasti mööda pikki raskeid 
radu, ent tuli ikka tühjade kätega tagasi. 

Siis kuulis ta, et ühe kauge idapoolse järve kaldal olevat nähtud seitset hirve; juhiks olnud 
võimas hirvesokk. 

Koos kolme teise mehega asus Yan reega tolle järve poole teele ning leidis seal peagi jäljed 
— kuued mitmes suuruses sõrgade jäljed ja ühed eriti suured, mis kuulusid kahtlemata 
kuulsale isahirvele. 

Kui põhjalikult rebisid need seitse jäljerodu puruks õhukese väliskesta! Kui selgesti, 
hoolimata enam-vähem kaasaegsetest ürpidest, paljastus igaühes kiviaja kiskja, 

kui nad nüüd leitud jälgi pidi edasi kihutasid, silmad kõigil kilamas peas! 

Alles õhtu eel jõudsid nad hirvekarjale lähemale. Vaatamata Yani tõsisele protestile, ei tuldud 
ikka veel reelt maha. Varsti võisid nad jälgedest lugeda, et seitse terast silmapaari olid 
künkaharjal tagasi vaadanud ja seejärel liikunud edasi kahekümne viie jala pikkuste hüpetega. 
Hirvi endid kütid ei näinudki, sõitsid aga edasi pimeda tulekuni ning lõid siis kähku laagri 
lumme üles. 

Hommikul jätkasid nad jälgede ajamist ja jõudsid varsti kohta, kus seitse mustaks sulanud 
laiku näitasid hirvede ööaset. 

Nüüd, kus jäljed olid päris värsked, käis Yan peale, et jahti jätkataks jalgsi. Ta ise jälitas hirvi 
paksu tihnikuni ja teadis täpselt, kus nad asuvad, sest tihniku teisest servast tõusis kaagutades 
lendu rabakana. 

Yan koostas ühtse jahiplaani, kuid sõbrad ei läbenud oodata sininääri märguannet ja hirved 
pääsesid põgenema. Märganud, et kütid on üsna kannul, jagunesid nad kaheks: kaks hirve 
läksid üht teed, viis aga teisele poole. Yan jättis ühe sõpradest, Duffi, endaga, laskis teistel 
minna jälitama viit hirve ja hakkas ise ajama ülejäänud kahe jälgi. Miks? Aga sellepärast, et 
ühed neist olid noodsamad suured jäljed, mida ta oli jahtinud juba kaks aastat. 

Nad ruttasid kahekesi edasi, jõudsid hirvedele järele ning sundisid nad lahku minema. Yan 
saatis Duffi jälitama emahirve, ise aga ei lasknud käest kuulsa hirvesoku rada. Kui päike 
madalale vajuma hakkas, jõudis Yan täiesti tundmatule harvikule — ta oli peletanud 
hirvehiiglase kaugele eemale ta põlistest valdustest. Jäljed olid jälle väga värsked, aga kui 
Yan hakkas juba uskuma, et varsti on tal isahirv käes, kostis eemalt kaks lasku ja meeletu 
hirm andis põgenikule tiivad. 

Yan hakkas jooksma ja leidis peagi Duffi. Too oli ema-hirve kaks korda kauge maa tagant 
tulistanud. Enda arvates oli ta teise paugu pihta saanud. Poole miili ulatuses oli jäljerajal leida 


verd, järgmise poole miili jooksul aga enam mitte, ja jäljed olid muutunud kuidagi nagu väga 
suureks ja selgeks. Tuul keerutas lund ja kippus jälgi kinni katma, kuid Yan taipas peagi, et 
need ei kuulu enam haavatud emahirvele, vaid tema sarvedega kaaslasele. 

Kähku jooksid nad jälgi mööda tagasi, kuhi hajus vähimgi kahtlus. Hirvesokk oli end kütist 
lahti rebinud ja pöördunud siis tagasi teist välja vahetama. See on jälitatavate igivana võte: 
värskem loom teeb küttide jaoks jälgi edasi, et võimaldada nõrgemal, kellel kitsas käes, 
kõrvale peitu põigata või teises suunas minema lipsata. Nii oli ka suur hirvesokk püüdnud 
päästa oma haavatud kaasat, kuid kütid nuhkisid halastamatult tolle jäljed jälle üles ning lausa 
õgisid pilkudega otsekui hundid taas leitud vere-märke. Sörkinud väheke edasi, leidsid 
mehed, et suutmata kütte enda kannule meelitada, oli isahirv tulnud tagasi oma elukaaslase 
juurde. Päikeseloojakul nägid nad mõlemaid veerand miili kaugusel laugest nõlvast üles 
rühkivat. Emahirv liikus pikkamisi, pea maas ja kõrvad lontis. Suur isahirv jooksis murelikult 
ja nõutult ringi ja tuli ikka jälle tagasi kalli kaasa juurde, otsekui imestades, miks teine sammu 
ei lisa. Järgmise poole miili pärast jõudsid kütid neile järele. Emahirv oli lumes pikali. 
Märganud mehi tulemas, raputas suur sokk sarvekrooni ning tiirutas veel veidi kõheldes ringi, 
siis aga põgenes vaenlase eest, kelle vastu ta oli võimetu. 

Kui mehed ligemale jõudsid, tegi emahirv krampliku katse jalule tõusta, ent ei suutnud. Duff 
tõmbas noa tupest. Yanile sai alles nüüd selgeks, miks tal enesel ja igal teisel jahimehe] pikk 
nuga vöö küljes kõlkus. Vaene emahirv pööras vaenlaste poole oma suured läikivad silmad — 
need olid veekalkvel, kuid ta ei kaevanud. Yan keeras selja ja kattis näo kätega, Duff astus 
aga, nuga peos, looma poole ja saatis korda koletu teo, mida on võimatu sõnadega kirjeldada. 
Yan ei teadnudki täpselt, mis toimus. Kui Duff teda kutsus, pöördus ta aeglaselt ringi... Suure 
hirvesoku kaaslane lamas liikumatult lumes. Ainus elusolend, keda nad minema hakates 
silmasid, oli suur haralise sarvekroo-niga loom, kes ikka veel lähemail küngastel tiirutas. 

Kui mehed tunni aja pärast tagasi tulid ja tapetud hirve punaseks värvunud lumelt rekke 
upitama hakkasid, leidsid nad selle ümbert värskeid sõrajälgi ja üle lumise mäenõlva libises 
öövaikusse suur tume vari. 

Mäherdused sünged mõtted sündisid tol ööl lõkketule ääres! Kuidas taunis inimene Yanis 
ahnet kiskjat! Oli see siis tema eesmärk? Kas niisugune oligi tõeline jaht? Pikki nädalaid oli ta 
meeli täitnud üksainus mõte, ja pärast loendamatuid õnnelikke nurjumisi tähendas nüüd 
kordaminek üksnes seda, et ta oli imekauni ülla olevuse jäledaks rai-pelasuks muutnud! 


VII 


Hommikuks olid aga öised mõtted oma teravuse kaotanud. Mägede tagant kostis ulgumist, ja 
teadmine, et hunt on nüüd ise hirvesoku jälgedel, näris Yani südant. Kütid pöördusid tagasi 
asunduse poole ja terve tunni otsis Yan aina ettekäänet, et teistest maha jääda. Kui nad lõpuks 
otse üle isahirve värskete jälgede sõitsid, läks noormees lausa põlema. 

«Ma ei saa niisama ära minna, ma lihtsalt pean jääma, pean teda veel kord palgest palgesse 
nägema,» kinnitas ta endale. 

Teistel küttidel oli kibedast külmast kõrini. Yan võttis reelt väikese paja, vaiba ja natuke 
toidumoona ning hakkas üksinda suuri selgeid jälgi mööda astuma. 

«Hüvasti! Kivi kotti!» soovisid teised. 

Yan saatis pilguga rege, kuni see küngaste varju kadus, ja, teda valdas äkki enneolematu 
tunne. Ta oli küll ju kuude viisi üksinda mööda metsi hulkunud, ent üksindustunne oli talle 
võõras. Nüüd aga, niipea kui sõbrad silmist kadusid, täitis sünge ja ääretu lumine kõrb teda 
masendusega. Kuhu oli jäänud kogu see ilu, mille jaoks tal kuni tänaseni alati silma oli 
jätkunud? Yan oli juba valmis teisi hüüdma, ainult et uhkus hoidis teda tagasi. 

Hetke pärast oli selleks ka liiga hilja, ja peagi oli Yan jälle lõputu jäljeahela lummuses, 
jälgede lummuses, mis olid saanud alguse aastaid tagasi, kui ühe hirveema rajale liitus äkki 
kaks rida tillukesi jäljekesi. Sellest peale olid nood kolm sepistanud üle maa looklevaid 
jäljekette, mis tegid siin-seal silmuseid ja sõlmi, põikasid kõrvale astujate iga liigutuse ja 
mõtte kohaselt, kajastasid katkematult kõiki nende elujuhtumusi. Vahel liitusid neile jälje- 
ridadele mõne õela vaenlase omad ja kohe muutus jälgede laad, kuid ahelad jätkusid ikka 
kuude ja aastate vältel, kuni need avastas mõni liialt tugev vastane — siis tuli ühele 
jäljeahelaie järsk lõpp. Kuid suur hirvesokk sepistas oma salapärast ahelat edasi. Sadu 
tuhandeid aakreid mägedes oli ta katnud selle lülidega, oli kõige iidsemate märkidega 
kirjutanud sinna oma eluloo. Oleksid ainult inimsilmad küllalt terased lugema, mis 
kahekümne tuhande miili jooksul üles on tähendatud, küll tuleks siis äraarvamata palju tarkust 
päevavalgele, kus teadjamadki meist praegu pimedas kobavad! 

Õhukese väliskesta all peitub inimeses ikka veel metsloom. Veel hiljaaegu olime me ainult 
küttivad kiskjad — mõtlesime üksnes oma kõhule, ja taoline reetlik jäljerodu tähendas meile 
teed toidu juurde. Inimene ei suuda praegugi pikalt uluki jälgi ajada, ilma et metsloom temas 
turja turri ei ajaks. Ka Yanis tõstis taas pead too küttiv kiskja, kõik muud tunded tuhmusid. 
Jäljed oleksid mitmel korral just nagu katkenud, tegid rohkeid haake ja viisid õhtuks suure 
habiseva haava-tihniku manu. Yan teadis, et hirvel oli kavatsus sinna puhkama jääda. 
Hirvesokk sisenes metsa muidugi tuule-poolsest küljest. Silmad ja kõrvad jälgisid loomal 
seljatagust, nina pidas valvet ees, seepärast püüdis Yan ligineda 

talle küljelt, lootes jõuda laskekaugusse. Tohutu ettevaatusega ja vaevarikkalt liikus ta 
sammhaaval edasi, kuni leidis lõpuks jäljed. Veel üks pikaldane roomamine, närvid 
katkemiseni pingul, ja siis arvas noormees kuulvat oksa praksatust selja taga, kuigi jäljed 
läksid endiselt edasi. Tüki aja pärast Yan veendus, et oligi kuulnud õigesti. Enne puhkama 
heitmist oli hirvesokk tulnud tiiruga tagasi, ja kui Yan arvas ta olevat ikka veel enda ees, oli 
hirv juba kaugel taga. Saanud inimesest haisu ninna, põgenes ta kuidas jalad kandsid. 

Jälle rühkis Yan tundmatu põhjakaare poole, kuni külm pime öö peale tuli. Ta otsis veidi 
varjulisema paiga ja läitis tillukese lõkke nagu punanahkadel. Chaska oli teda õpetanud: 
«Suur tuli — lollide jaoks.» 

Kui noormees magama heitis, soovis tä, et võiks end koera kombel kerra tõmmata, ning 
kahetses, et tal pole pikki karvu näol ega kohevat saba, millega katta külmeta-vaid jalgu ja 
käsi, sest öö oli põhjamaiselt kärekülm. Pakasetaat ise kõndis hangesid mööda ringi. Tundus, 


et tähedki taevas peaksid selle külmaga raginal kildudeks purunema. Lähedal järvel rebenes 
jää ja praod jooksid kiljudes kaldast kaldasse; kõrvetav külm valgus mägede vahelegi. 

Öösel läks lõkkest mööda preeriahunt, ei hakanud aga ulguma ja kohtles Yan'i kui 
ömainimest. Ta laskis kuuldavale paar tasast haugatust, mis tähendas umbes: «Ohoo, või 
lõpuks oled ikka niikaugele jõudnud», ja astus edasi. Vastu hommikut läks ilm pehmemaks, 
kuid ühtlasi hakkas tuiskama. Lumi kattis jäljed kinni. Yan oli tulnud ainult jälgede järgi, 
polnud muid märke tähelegi pannud, ega teadnud nüüd, kus ta oli. Hulkunud paar miili 
sihitult, otsustas ta võtta kursi kagusse, Männioja peale. Aga kuspool oli kagu? Tuul kihutas 
takka tuhkjat lund, see tegi pimedaks, torkis nägu ja kõrvetas. Ligemad puud-põõsad paistsid 
nagu läbi suitsu, eemal varjas neid tihe tuisk otsekui liikuv udu. Yan rühkis habiseva 
haavatuka poole ja kaapis lume alt välja piiskopisauana otsast kõvera kuld-vitsavarre, mis oli 
küll elutuks kuivanud, kuid osutas ikka veel ustavalt põhjakaare poole. Yan korrigeeris oma 
suunda ning astus jälle edasi, ja iga kord, kui tal tekkis kahtlus, et on õigest suunast kõrvale 
kaldunud, otsis lume 

alt tolle kompasslille, kuni jõudis lauget nõlva pidi alla Männioja juurde välja. 

See oli suurepärane laagripaik, tegelikult just toosama koht, kus viisteist aastat tagasi oli 
peatunud Butler' oma kõnnurändudel; et aga tuisk oli lakanud, veetis Yan terve päeva 
viljatutes otsingutes, nägemata ainsatki jälge, öö veetis ta niisamuti nagu eelmise ja kahetses 
jälle, et loodus teda ohtrama karvakattega polnud varustanud. Esimesel ööl oli külm tal nägu 
ja varbaid näpistanud ja need põlesid nüüd nagu tules. Ent ikka ei loobunud ta jahist, sest 
mingi aimus ütles talle, et tema graal peab olema ligidal. Järgmisel päeval läks ta mingi 
kummalise,'seletamatuaje sunnil itta, suurele lagendikule teisel pool oja, kus ei võinud olla 
küll ühtegi hirve. Poole miili järel sattus ta ebaselgetele jälgedele, mis pidid olema jäetud 
hiljuti, tuisu ajal. Yan läks neid mööda edasi ja leidis koha, kus kuus hirve olid ööbinud. Üks 
lohkudest oli õige suur, ka võisid hiigeljäljed kuuluda ainult ühele hirvele. Jäljed olid päris 
värsked, veel külmumata. «Miili kaugusel,» mõtles Yan. Aga juba saja jardi järel tulid uttu 
mähkunud mäeküljel nähtavale viis valvsate kõrvadega pead ja samal hetkel kerkis lumisele 
künkaharjale suur kogu — otsekui tuule murtud tüvi, millel kaks haralist oksa veel küljes. 
Hirved olid meest esimesena märganud, ja enne kui Yani püss sai hakata surma külvama, 
välgatas kuus sabanutti ja sõbralik mäeküngas varjas loomad hukatusttoova püssi eest. 
Liivamäe hirv oli oma pesakonna kokku korjanud, kuid nüüd, kus neil mõrvar jälle järel oli, 
saatis ta nad uuesti laiali. Yanile aga läksid korda ainult ühed jäljed. 

Viimaks viis jaht ta suurde Männioja orgu, miililaiuse lameda põhjaga nõkku, mille keskel 
kasvas tihe tihniku-riba. 

«Seal ta nüüd varjab ennast ja passib mind, aga ööseks ta sinna ei jää,» oli Yan veendunud ja 
jäi varjulisse kohta valvama. Poole tunni pärast ilmus pajupõõsaste vahelt tume kogu ja liikus 
ühe kaugema kõrgendiku poole. Kui hirvesokk juba mäenõlva varju oli kadunud, ruttas Yan 


' Butler, Willim Francis (1830 —1910) — kanada kirjanik. 1872. a. ilmus Londonis Butleri 
raamat «The Great Lone Land» («Suur üksildane maa»), kus ta kirjeldab oma rännakuid 
Kaljumägedes. 

jooksujalu läbi oru ning püüdis alttuule hirve jälile saada. Ta leidiski jäljed ja nägi, et isahirv 
oli olnud temast targem: roninud mäeharjale, heitnud puude varjust pilgu tagasi, ning nähes 
Yani läbi oru tulemas, pannud pikkade hüpetega minema. 

Hirvesokk teadis täpselt, kuidas lugu oli: nad olid kütiga üks ühe vastu, ja ta põgenes kähku 
kaugemale. Yan aga koges nüüd ise, mida ta teiste käest oli kuulnud, — et tubli võhmaga kütt 
suudab ka kõige kiirema hirve ära väsitada. Yan oli niisama värske nagu alati, suure 


hirvesoku hüpped aga hakkasid lühemaks jääma, kindlasti kippus talle väsimus kallale; ta pidi 
küti enda kannult maha raputama, või ta oli kadunud. 

Hirv ronis tihti mõne kõrgema mäe otsa, et otsida lumiselt maastikult oma vaenlast, ja 
niisugusest vaatluspunktist edasiminevate jälgede järgi võis kohe ütelda, kuidas talle nähtu 
meeldis. Viimaks lõppesid hirve jäljed äkki ära. Yanile oli see mõistatuseks, kuni hoolikas 
uurimine näitas, et hirvesokk oli oma jälgi mööda sadakond jardi tagasi tulnud, siis kõrvale 
hüpanud ja hoopis teises suunas põgenenud. Kolm korda oli ta niimoodi teinud, siis läbi 
haava-tihniku läinud, tagasi pöördunud ja oma jäljeraja ligidale põõsastesse heitnud, nii et 
Yan pidi mööduma sealt, kus hirv võis jälitajat kuulda ja haista ammu enne, kui too jälgi 
mööda liiga ligidale jõudis. 

Yan harutas kannatlikult lahti kõik need kahekordsed käigud ja muud kavalused, ning napiks 
jäänud hüpped venisid jälle pikemaks. Aga kui hämarduma hakkas, paistis, et jäljed olid nagu 
vanavõitu ja hüpped endise pikkusega. Yan sattus päris segadusse, seepärast jäi ta sinnasa- 
masse pidama ja veetis veel ühe viletsa öö. Järgmisel hommikul koidu ajal sai ta asjasse 
selgust. 

Ta leidis, et ajab samu jälgi teist korda. Tuli tükk maad tagasi minna, siis hajus viimnegi 
kahtlus. Meeltheitev isahirv oli tulnud ringiga vanade jälgedeni, teinud võimsa hüppe kõrvale 
ja lasknud kütil ajada juba ammu jahtunud jälgi. Kuid hüppekoht leiti üles, ühtlasi ka uus 
jäljerada, ja see näitas, et suur hirvesokk on väga kurnatud, liiga väsinud, et toitu otsida, liiga 
heitunud, et magada, sest * visa kütt ei anna talle asu. 

VIII 


Lõpuks tõi kauakestnud jaht Yani tuttavasse kohta, sooga ümbritsetud metsa juurde, kuhu 
pääses kolme teed kaudu. Hirve jäljed läksid üht rada pidi metsa sisse. Yan taipas, et 
sealtsamast ta välja ei tule, sest ta teab ju, et vaenlane teda jälitab. Niisiis hiilis kütt kiiresti ja 
vaikselt teise raja juurde, mis asus ühtlasi allatuult, riputas kuue ja vöö noorele puukesele 
õõtsuma, ruttas ise kähku kolmanda väljapääsu juurde ning puges peitu. Hirvest ei olnud 
kippu ega kõppu. Mõne aja pärast vilistas Yan vaikselt nagu sini-näär, kui see ohtu märkab. 

Hirved võtavad alati sininääri kuulda ja Yan nägi, kuidas suur hirvesokk võbisevi kõrvu 
kõrgele künkale ronis, et ümbrust uurida. Tasane vile naelutas soku paigale, kuid ta oli liiga 
kaugel, pealegi olid puud ja põõsad vahel. Isahirv seisis seljaga oma vaenlase poole, tõmbas 
õhku sõõrmetesse ning silmitses rada enda taga, kus ta seni alati kütti oli märganud, ja talle ei 
tulnud pähegi, et seekord varitses vaenlane teda ees. Siis pani tuulehoog puu külge riputatud 
kuue laperdama. Kähku tuli hirv künkalt alla, mitte hüpates ega okstega ragistades — sellest 
oskas ta hoiduda juba aastaid. Tatuli läbi rägastiku vaikselt nagu nirk ja kadus. Yan 
kössitas pajuvõsas, pingutas kõiki oma meeli ja teritas kõrvu. Sealsamas põõsastikus prõksus 
üks oksake. Yan ajas end pikkamisi püsti, meeled ja närvid viimseni pinevil, püss 
laskevalmis... ning temaga koos — kõigest viisteist jalga eemal — kerkis nähtavale ime- 
väärne pronksist ja elevandiluust sarvepaar, kuninglik pea ja üllas kogu. Nii seisid nad silm 
silma vastas — Yan ja Liivamäe hirv. Viimaks, viimaks ometi oli ta elu Yani kätes. Hirv ei 
kohkunud tagasi, ta seisis ja vaatas meest oma kurbade ja tõemeelsete silmadega, suured 
kõrvad kikkis. Püssitoru kerkis, kuid vajus kohe jälle, sest hirv seisis paigal ja vaatas kütile 
rahulikult otse silma. Yan tundis, et ta juuksed ei seisa enam turris, kokkupigistatud hammaste 
surve andis järele, otsekui hüppeks kõverdunud jäsemed lõtvusid ja ta seisis jälle inimese 
kombel sirgelt. 

«Tulista, tulista kohe! Ainult selleks sa ju seda vaeva nägidki!» kõneles temas nõrk ja aina 
nõrgenev hääl, mis lõpuks hoopis vaikis. 

Yan meenutas ööd, mil ta ise väsinult keset lumist lagendikku seisis ja näo teda jälitavate 
huntide poole pööras, ta meenutas ka ööd, mil valgel lumel punetasid veretöö jäljed, ja 
noormehe silme ette kerkis surmapiinas emahirv, suured kurvad silmad, mis küsisid: «Mis 
kurja ma teile olen teinud?» Yan muutus otsekui teiseks, kõik mõrvamõt-ted kadusid — nad 
seisid ja vaatasid hirvega teineteisele silma ... ja südamesse. Yan ei suutnud loomale otsa vaa- 
data ja talt elu võtta, sest teistsugused mõtted ja sootuks teine suhtumine, mis temas olid 
idanenud, kasvanud ja kaua kujunenud, olid nüüd lõpuks küpseks saanud. 

«Oo, kaunis olend! Üks meie tarku mehi on ütelnud, et 

keha on nähtavaks saanud hing; on sinu hing siis tõesti nii kaunis, niisama kaunis kui tark? 
Olime kaua verivaenlased — kütt ja jahiloom —, nüüd aga on sellel lõpp ja me seisame 
lihtsalt nagu kaks elusolendit ja vaatame teineteisele silma. Me ei tunne küll teineteise keelt, 
kuid saame teineteisest selletagi aru. Praegu mõistan ma sind paremini kui kunagi varem, ja 
kindel on see, et sina minustki midagi taipad: sa tead ju, et su elu on minu käes, aga ometi ei 
tunne sa hirmu. Mulle on kõneldud hirvest, keda hurdad taga ajasid; ta otsis kaitset küti 
juurest, kes tõesti looma päästis. Mina jälle jälitasin sind ja sina pöördusid julgesti minu 
poole. Jah, sa oled tõesti niisama tark kui kaunis, sest tõesti ei kõverda ma sul karvagi. Me 
oleme vennad, mu kaunis kepsutaja, muudkui et mina olen vanem ja tugevam. Ja kui ma 
ainult saaksin alati sinu kaitseks välja astuda, ei ähvardaks sind eales ükski oht. Mine nüüd 
jälle uitama oma männimägedesse ja ära karda, enam kunagi ei hakka ma sind jälitama, 
märatsev kiskja südames. Mida vanemaks ma saan, seda vähem hakkan nägema sinus ja 
sinusugustes lihtsalt liikuvat märklauda või maitsvat praadi. Oleme targemaks saanud, .väike 
vend, teame palju rohkem kui sina, kuid sinul on kuldaväärt kuuendat meelt, mida meie ei 
suuda millegagi seletada. Mine ja ära tunne hirmu. 

Võimalik, et ma ei kohta sind enam kunagi. Aga kui sa siiski mõnikord tuleksid, vaataksid 
mulle silma ja paneksid mu südame kõnelema nagu täna, siis kihutaksid sa kiskja mu hingest 
hoopis minema, siis nihkuks loor pisut kõrvale ja ma saaksin teada paljugi sellest, mida targad 
mehed on alati teada ihanud. Ometigi tunnen ma, et seda ei juhtu iial, — olen oma graali juba 
kätte leidnud. Olen saanud osa Buddha' õpetusest. Me ei kohtu enam iial. Hüvasti!» 


Buddha — VI saj. e. m. a. Indias tekkinud f ilosoofilis-usulise õpetuse — budismi 
legendaarne rajaja, üks budismi põhiprintsiipe on aukartus elu vastu, hooliv, austav, vennalik 
suhtumine kõigisse «hingega» olevustesse. 


IV. BINGO Lugu minu koerast 
I 


Oli novembri algus 1882. aastal ja Manitobasse oli äsja saabunud talv. Nõjatusin pärast 
hommikusööki mugavasti toolikorjule ja lasksin laisal pilgul vaheldumisi puhata hüti aknal, 
kust paistis tükike preeriat ja lauda ots, ning «Franklini koera»1 värssidel, mis olid mul 
nööpnõelaga akna kõrvale seinapalgi külge pistetud. Ent mu unelev meeleolu haihtus 
otsekohe, kui nägin suurt halli looma üle preeria meie lauta tormamas, väiksem musta- 
valgekirju tulistjalu tema järel. 

«Hunt!» hüüatasin, kahmasin püssi ja tormasin koerale appi. Kuid enne kui ma kohale 
jõudsin, olid mõlemad laudast väljas, ja jooksnud veidi maad mööda lund, pöördus hunt 
lõrinal koerale vastu. Peni aga, naabri lambakoer, tiirutas tema ümber ning passis võimalust 
kiskjale kihvad sisse lüüa. 

Tulistasin kaugelt kaks korda, lasksin aga mööda ja jaht preerias jätkus. Järgmise spurdiga 
jõudis võrratu koer hundile järele ja haaras kiskjal kintsust, tõmbus aga kohe tagasi, enne kui 
raevutsev hunt talle samaga vastata jõudis. Uuesti pöördus hunt ennast kaitsma ja jälle 
kihutati ta üle lume. Iga paarisaja jardi tagant see stseen kordus, kusjuures koer sättis asja nii, 
etiga uus sööst tõi neid asundusele 

'«Franklini koer» — vana inglise lastelaul koerast, kelle nimi oli Bingo. 

lähemale, samal ajal kui hunt püüdis asjatult murda tagasi idas mustendava metsariba poole. 
Lõpuks, kui nad olid võideldes ja kihutades katnud juba terve miili, jõudsin neile järele ning 
koer, nähes, et seljatagune kindel, asus otsustavale rünnakule. 

Mõne hetke pärast ragunes purelev pundar selili maas lamavaks hundiks ja tema kõri külge 
klammerdunud, verest nõretavaks lambakoeraks. Lihtne oli mul nüüd ligi astuda, kuul hundile 
pähe lasta ja heitlusele lõpp teha. 

Kui see imeväärse võhmaga koer nägi, et vastane on surnud, ei vaevunud ta teda enam 
pikemalt vaatama, vaid lippas kohe üle lume nelja miili kaugusel asuva farmi poole, kuhu ta 
peremees oli jäänud, kui hundijaht algas. See oli suurepärane koer — kui ma poleks kohale 
jõudnud, oleks ta kindlasti üksigi hundile otsa peale teinud. Nagu ma kuulsin, oli ta sellega 
varem mitmel korral hakkama saanud, olgugi et preeriahunt, kasvult küll metsas elavaist 
suguvendadest väiksem, oli temast palju kogukam. 

Olin koera vahvusest vaimustuses ja tahtsin teda kohe iga hinna eest endale saada. Omanik 
aga ei võtnud mind üldse jutulegi ja vastas ainult: 

«Kas te ei tahaks parem mõnd tema kutsikat osta?» 

Et Frank ei olnud müüa, tuli mul leppida paremuselt järgmise variandiga — ühega tema 
arvatavatest järglastest, see tähendab tema paarilise poegadest. See kuulsa isa võimalik 
võsuke kujutas endast musta trullakat karvakera, mis nägi välja rohkem pika sabaga karupoja 
kui koerakutsika moodi. Kuid ta kasukal leidus pruunikaid laike nagu Frankil, mis minu 
arvates pidid olema hiilgava tuleviku tagatiseks, ja koonu ümber oli tal ka iseloomulik valge 
rõngas. 

Saanud kutsika oma valdusse, oli järgmiseks ülesandeks talle nimi leida. Õigupoolest oli see 
probleem juba lahendatud. Et meie tutvuse algus oli seotud «Franklini koera» värssidega, 
nimetasime ka tema vastava pidulikkusega väikeseks Bingoks. 

II 


Ülejäänud talve veetis Bingo meie hütis, elas laisa, paksu, heasüdamliku ja üleannetu kutsika 
elu, pugis hoolega toitu ning kasvas iga päevaga ikka suuremaks ja kohmakamaks. Isegi 
kurvad kogemused ei suutnud teda õpetada nina rotilõksust eemal hoidma. Kõige 
sõbralikumaid lähenemiskatseid kassile mõisteti vääriti ja tulemuseks oli ainult relvastatud 
vaherahu, mis vaheldus kassi hirmuvalitsusega ning kestis seni, kuni Bingo, kes hakkas õige 
varakult iseseisvust ilmutama, taipas kuuri magama kolida ja hütist hoopis eemale hoida. 
Kevade saabudes võtsin kutsika õpetamise tõsiselt käsile. Pärast ohtrat vaevanägemist minu 
poolt ja sugugi mitte väiksemaid kannatusi tema osas õppis ta käsu peale üles otsima meie 
vana kollast lehma, keda me vabalt preeriasse sööma lasksime. 

Ülesanne selgeks õpitud, hakkas see talle väga meeldima ja miski ei rõõmustanud teda 
rohkem kui käsk lehm koju tuua. Bingo tormas minema, heameelest haukudes ja vahetevahel 
kõrgele õhku hüpates, et oma ohvrit hõlpsamini avastada. Oige varsti tuli ta tagasi, lehm täie 
kapakuga ees, ega andnud tollele enne asu, kui õhku ahmiv ja lõõtsutav loom kindlalt lauda 
kõige kaugemasse nurka oli aetud. 

Meile oleks muidugi olnud vastuvõetavam, kui Bingo seda tööd vähema tarmuga oleks 
teinud, kuid me leppisime kutsika teguviisiga, kuni talle see igapäevane jaht nii mee- 
lepäraseks muutus, et ta hakkas vana Dunne'i ka ilma käsuta koju ajama. Viimaks sööstis 
meie ettevõtlik lehmakarjus omal käel minema ja ajas lehma joonelt koju lauta juba mitte 
enam üks või kaks, vaid oma kümme korda päevas. 

Lõpuks läks asi niikaugele, et alati, kui Bingo tahtis ennast väheke tuulutada või kui tal oli 
mõni minut jõudeaega või isegi siis, kui tal lihtsalt see mõte pähe turgatas, kihutas ta kohe 
minema, tormas tuulekiirul üle lagendiku ning tuli natukese aja pärast tagasi, ajades vaest 
kollast lehma täie kapakuga enda ees. 

Algul ei paistnud see nii väga paha komme olevatki, sest sel moel ei saanud lehm väga 
kaugele hulkuma minna, 

peagi aga ilmnes, et lehm ei saa niimoodi kõhtu korralikult täis süüa. Loom jäi kõhnaks ja 
andis vähem piima, ka paistis alaline hirm ta vaimsele tervisele mõju avaldavat, sest alatasa 
otsis ta närviline pilk toda vastikut peni, ning hommikuti hakkas ta lauda ligidusse hoiduma, 
otsekui kartes, et kaugemal talle kohe kallale võidakse tungida. 

See oli juba liig. Et kõik katsed Bingo käitumist veidi tagasihoidlikumaks muuta jooksid 
tühja, oli ta sunnitud oma meelelahutusest hoopis loobuma. Enam ei julgenud Bingo lehma 
koju ajada, kuid ikka veel näitas ta oma huvi looma vastu sellega, et lamas lüpsiaegadel lauda 
ukse ees. 

Mida rohkem suve poole, seda hullemaks läks moskii-tonuhtlus ning koos sellega sagenes 
Dunne'i saba õel vihin lüpsi ajal, mis segas lüpsjat isegi rohkem kui moskiitod. 

Lüpsmine oli mu venna Fredi hooleks, kes oli niisama leidlik kui läbematu, ning ta nuputas 
välja lihtsa mooduse, kuidas sabaga vehkimist seisma panna. Ta sidus lehmale saba külge 
telliskivi ja istus siis lõbusal meelel töö juurde, ise kindel, et on loonud endale ennenägemata 
head tingimused. Meie teised vaatasime kaheldes pealt. 

Äkki kostis moskiitoparve keskelt tume kopsak ja sõimusõnade valing. Lehm mäletses 
rahumeeli edasi, kuni Fred jalule sai ning lüpsipingiga talle kallale kargas. On muidugi küllalt 
halb, et va loll lehmakont sulle telliskiviga vastu pead virutab, hoopis talumatuks muutis selle 
aga juuresolijate taltsutamatu naerulagin. 

Lärmi kuuldes arvas Bingo, et teda on hädasti appi vaja, ruttas ligi ning ründas Dunne'i teiselt 
poolt. Enne kui rahu jalule sai seatud, oli piim maas, lüpsik ja pink katki ning lehmal ja koeral 
keretäis käes. 


Vaene Bingo ei taibanud, milles tema süü seisis. Juba ammu oli ta toda lehma põlgama 
õppinud, ja nüüd, täis sügavaimat jälestust, otsustas ta loobuda isegi oma kohast lauda ukse 
ees ning asuda ümber hobusetalli juurde. 

Kariloomad kuulusid minule, hobused aga mu vennale, ja vahetanud lehmalauda talli vastu, 
paistis, et sellega loobub Bingo ka minust, ja meie igapäevane suhtlemine katkes. Kui. aga 
juhtus midagi tõsisemat, otsis Bingo alati minu ja mina tema üles. Me mõlemad tundsime, et 
inimese ja koera sõprus kestab surmani. 

Veel üksainus kord tuli Bingol karjust mängida — see juhtus samal sügisel Carberry laadal. 
Ahvatleva väljavaate kõrval oma kariloomi eksponeerida avanes seal ka võimalus saavutada 
kuulsust ja «kahe-dollarilist auhinda sularahas parima väljaõpetatud lambakoera eest». 
Salakavala sõbramehe poolt eksiteele viiduna panin Bingo kirja ja kindlaksmääratud päeva 
hommikul aeti meie lehm varakult küla lähedale preeriasse. Kui aeg kätte jõudis, näitasin teda 
Bingole ja ütlesin: «Mine too lehm ära.» Arvasin muidugi, et ta ajab lehma minu juurde, 
sinna, kus istusid kohtunikud. 

Loomad aga teadsid paremini, mida teha. Ega nad asjata olnud suve läbi treeninud! Kui 
Dunne nägi kiiresti lähenevat Bingot, teadis ta, et ainus pääsemislootus on laut, ning Bingo oli 
kindlalt veendunud, et ta eluülesandeks on kiirendada lehma sammu tolles suunas. Nii 
tormasid nad üle preeria nagu hunt hirve järel, ja võttes suuna otse kahe miili kaugusel asuva 
kodu poole, kadusid silmist. 

Niipaljukest kohtunikud seda koera ja lehma nägidki. Auhind anti teisele lambakoerale, kes 
peale Bingo oli ainus osavõtja. 


III 


Bingo oli hobustele päris silmatorkavalt truu: päeval traavis ta nendega kaasas ja öösel magas 
talliukse ees. Kuhu hobused läksid, sinna läks ka Bingo ja miski ei suutnud teda nendest 
lahutada. See huvitav ühtekuuluvustunde kujunemine andis seda rohkem kaalu järgmisele 
sündmusele. 

Ma ei ole ebausklik ja kuni selle ajani ei uskunud mingeid endeid, nüüd aga avaldas mulle 
sügavat mõju kummaline juhtum, milles Bingo oli peaosaline. Elasime De Wintoni talus 
parajasti ainult kahekesi. Ühel hommikul pidi mu vend minema Laukaoja äärde koormat 
heinu tooma. Sinna ja tagasi oli oma tubli päevateekond ning teele asus ta õige varakult. 
Imelik küll, aga esimest korda ei läinud Bingo hobustega kaasa. Vend hüüdis teda, aga koer 
seisis kindlalt tükk maad eemal, vahtis silmanurgast 


113 

hobuseid ega liikunud paigast. Korraga ajas ta koonu püsti ning hakkas pikalt ja kaeblikult 
uluma. Ta jälgis vankrit, kuni see kaugusse kadus, isegi sörkis hobuste järel sadakond jardi 
või selle ümber ning ulus vahetevahel väga kurvalt. Kogu päeva, ainsa päeva, mille ta 
vabatahtlikult hobustest lahus veetis, jäi ta talli juurde ja ulus aeg-ajalt nagu matustel. Olin 
üksinda ja koera käitumine sisendas mulle kohutava aimuse õnnetusest, ning mida tund edasi, 
seda raskemaks mu süda läks. 

Umbes kuue paiku muutus Bingo ulumine talumatuks, ja kuna mul ei tulnud muud paremat 
pähe, viskasin teda millegagi ja kamandasin õuelt minema. Oh, kuidas mu süda valutas! Miks 
ma küll lasksin vennal üksinda minna! Näen ma teda üldse veel elusana? Koera käitumisest 
oleksin ju võinud järeldada, et pidi juhtuma midagi kohutavat. 

Lõpuks ometi jõudis kätte venna saabumise aeg, ning kohal Fred oligi kõige oma koormaga. 
Tohutu kergendustundega võtsin hobused oma hoole alla, ise pärisin aga justkui muuseas: 
«Läks kõik hästi?» 


«Hästi ikka,» kõlas lakooniline vastus.- 

Kas võib siis väita, et endeid tuleb uskuda? 

Ent hulga hiljem kõnelesin kunagi sellest loost mehele, kes oskas igasuguseid üleloomulikke 
asju seletada. Too tõmbus tõsiseks ja päris: 

«Kas Bingo tuli hädaohu korral alati teie juurde?» 

«Seda küll.» 

«Ärge siis naerge. Tol päeval olite teie ise ohus, koer jäi koju ja päästis teie elu, ehkki te ei tea 
ega saagi teada, mis teid tookord ähvardas.» 


IV 


Bingo õpetamisega olin algust teinud varakevadel. Varsti pärast seda hakkas ta koolitama 
mind. 

Poole maa peal Carberry külasse, meilt umbes miili kaugusel, seisis talu piiritähis — keset 
küngast taotud jäme tulp, mis paistis kaugele. 

Peagi panin tähele, et Bingo ei läinud sealt iial mööda, ilma et poleks toda salapärast posti 
üksikasjaliselt uurinud. 

Järgmiseks sain teada, et selle posti juures käisid nii preeriahundid kui ka kõik ümbruskonna 
koerad. Aja jooksul tegin binokli abil hulga vaatlusi, mis tõid asjasse selgust ja võimaldasid 
mul põhjalikumalt tutvuda Bingo eraeluga. 

Tulp oli üldise kokkuleppe kohaselt koerasuguharude külalisraamat. Tänu oivalisele 
haistmismeelele võis iga koer kohe seal leiduvate jälgede ja märkide lõhna järgi kindlaks teha, 
missugune peni oli viimati tulba juures käinud. Kuni lumi maha tuli, sain veel palju muudki 
teada. Avastasin, et too post on ainult üks omataoliste hulgas, mis moodustasid terve 
süsteemi; lühidalt, kogu piirkond oli kaetud üksteisest sobival kaugusel asuvate signalisee- 
rimispunktidega. Nendeks oli kas mõni silmatorkav tulp, kivi, piisoni pealuu või mõni muu 
asi, mis juhtus asuma soovitud rajoonis. Nagu täpsemad vaatlused näitasid, oli see äärmiselt 
täiuslik süsteem uudiste hankimiseks ja edasiandmiseks. 

Iga koer või hunt käib ilmtingimata nende signaliseeri-mispunktide juurest läbi, mis tal tee 
äärde jäävad, ja uurib välja, kes seal hiljuti on olnud, just nagu mõni klubiliige, kes linna 
tagasi jõudes astub korraks klubisse sisse külalisraamatut lehitsema, et teada saada, kes tema 
äraolekul sinna oma nime on kirjutanud. 

Nägin, kuidas Bingo postile lähenes, nuusutas, uuris maapinda tulba ümber, siis urises, ajas 
karvad turri ning hakkas tagajalgadega ägedalt ja põlglikult maad kaapima. Lõpuks kõndis ta 
aeg-ajalt tagasi vaadates väga väärikal sammul minema. Inimkeelde tõlgituna oleks see kõik 
tähendanud järgmist: 

«Urr! Auh! Jälle see räpane krants McCarthyde majast! Auh! Võtan ta veel täna öösel ette. 
Auh! Auh!» 

Ühel teisel korral ilmutas ta pärast sissejuhatust eriti suurt huvi — ta uuris tulba juures käinud 
koioti jälgi, ja nagu mä hiljem mõistsin, arutas endamisi: 

«Koioti jäljed, tulevad põhjast ja lõhnavad lõpnud lehma järele. Tõsijutt! Pollworthi vana 
pugalik on siis nüüd lõpuks ära kõngenud. Tuleks vaatama minna.» 

Mõnikord hakkas ta saba liputama, traavis lähikonnas ringi ning tuli ikka ja jälle tulba juurde 
tagasi, et oma visiidist veel silmatorkavamaid märke jätta — võib-olla oma venna Billi jaoks, 
kes oli äsja Brandonist tagasi jõudnud. 

Järelikult polnud sugugi juhus, et Bill ühel õhtul Bingo üles otsis ning temaga koos 
mägedesse läks, kus hõrgutav hobusekorjus pakkus suurepärast võimalust pühitseda 
jällenägemist nagu kord ja kohus. 


Mõnikord erutasid uudised Bingot sedavõrd, et ta kihutas jälgi mööda järgmise punkti juurde 
lootuses värskemat informatsiooni saada. 

Vahel kaasnes ülevaatusega ainult sügavtõsine tähelepanu, otsekui oleks koer endamisi 
ütelnud: «Tohoo pime, kes pagan see küll on?» või: «Mulle tundub, et kohtasin seda selli 
läinud suvel Portage'is.» 

Ühel hommikul, kui Bingo postile lähenes, tõusid tal kõik karvad turri, saba langes sorgu ja 
hakkas võdisema ning peni avaldas äkki iivelduse tundemärke — kõik see oli kindlaks 
tõendiks, et loomal on hirm. Ta ei ilmutanud mingit soovi jälgi mööda edasi minna ega 
tahtnud neist üldse midagi rohkemat teada, vaid ruttas kohe koju tagasi, aga veel pool tundi 
hiljem olid tal karvad turjal turris ning pilk täis hirmu ja vihkamist. 

Uurisin noid hirmuäratavaid jälgi ja sain teada, et pool-kohkunud, sügavalt kurgupõhjast tulev 
«urr-auh» tähendas Bingo keeli «hunt». 

Need olid mõned asjad, mida Bingo mulle õpetas. Ja kui ma pärastpoole juhtusin nägema, 
kuidas ta talliukse kõrvalt oma lumisest pesast tõusis, end sirutas, lume oma karvaselt kuuelt 
raputas ning ühtlase sörgiga pimedusse kadus, mõtlesin alati: 

«Ahaa, vanapoiss, küllap ma tean, kuhu sa tõttad ja mispärast sa majja magama ei tule. Nüüd 
ma mõistan, miks su öised käigud nii hästi klapivad ja kust sa tead, kuhu sammud söödava 
järele seada ning millal ja kuidas seda otsida.» 


V 


1884. aasta sügisel lõime oma elamu De Wintoni talus kinni ja Bingol tuli elukohta vahetada. 
Ta asus ümber meie kõige lähedasema naabri, Gordon Wrighti juurde — mitte elumajja, vaid 
talli. 

Juba oma" kutsikapõlve talvest peale oli Bingo keeldunud majja tulemast, välja arvatud 
äikese ajal. Mürista- 

mist ja püssipauke kartis ta hirmsasti. Kahtlemata tulenes ta hirm esimese ees mõnest 
ebameeldivast kokkupuutest teisega — püssiga. Õige pea näeme, et nii see oligi. Bingo 
magamisase oli isegi kõige käredama külmaga Õues, talli ees, ja oli selge, et ta väljanõutatud 
öist vabadust igati nautis. Bingo südaöised käigud ulatusid miilide taha. Tõen-, deid selle 
kohta oli piisavalt. Mõned õige kaugel elavad talunikud saatsid vanale Gordonile sõna, et kui 
ta oma krantsi öösiti kodus ei hoia, kõmmutavad nad ta maha, ja Bingo hirm laskeriistade ees 
näitas, et nad tühje sõnu ei teinud. Üks mees, kes elas koguni Petrelis, kõneles, et ta olevat 
näinud, kuidas ühel talveõhtul suur must hunt koi-oti vagaseks tegi; pärastpoole aga muutis ta 
oma arvamust ja väitis veendunult, et «eks see oli ikka Wrighti peni». 

Kus iganes külma kätte kõngenud härja või hobuse korjus ka ei vedelnud, Bingo otsis selle 
ikka öösiti üles, ajas preeriahundid minema ning vitsutas kõhu täis, nii et ägises. 

Mõnikord käis ta öösel ära ainult selleks, et mõne kaugema naabri koera nahutada. Ent 
kättemaksuähvardustest hoolimata ei paistnud olevat põhjust karta, et Bingo sugu välja 
sureks. Üks mees väitis koguni, et oli näinud preeria-hunti kolme pojaga, kes olid muidu ema 
sarnased, ainult väga suured ja mustad, kõigil valge võru koonu ümber. 

Oli nüüd sellega kuidas oli, aga ükskord märtsi lõpul, kui me saaniga sõitsime ja Bingo meie 
taga silkas, kohutasime ühe preeriahundi nõost üles. Tormas too siis Bingo ees minema, aga 
ega ta eriti pingutanudki, et koera käest pääseda. Oige pea oli Bingo hundil järel, ja imelik 
küll, ei tulnud seal kisklemist ega purelemist midagi! Bingo traavis sõbralikult hundi kõrval ja 
lakkus teise koonu. 


Olime lausa rabatud ning ässitasime Bingot hundile kallale. Kui me lähemale jõudsime, 
põgenes hunt meie kisa peale paaril korral kiiresti kaugemale ja Bingo ruttas talle järele, kuni 
sai kiskja kätte, kuid koera õrnuseavaldused olid ilmsed. 

«See on emahunt, talle ta häda ei tee!» hüüdsin ma, kui hakkasin asjast aru saama. Gordon 
aga ühmas: «Vahi paganat!» 

Kutsusime tõrksa koera tagasi ning jätkasime sõitu. 

Pärast seda pahandas meid mitu nädalat üks preeriahunt, kes tappis kanapoegi, varastas maja 
teisest otsast sealiha ja ehmatas mitu korda lapsi, vahtides aknast sisse, kui täiskasvanuid 
kodus polnud. 

Tolle looma vastu ei olnud Bingost abi. Lõpuks see hunt tapeti ja Bingo näitas nüüd selgesti 
oma värvi, ilmutades sestsaadik Oliveri vastu, kes emahundi maha laskis, ainult leppimatut 
vaenu. 


VI 


On imeväärne ja kaunis, kuidas inimene ja koer teineteisesse nii kiinduvad, et on valmis koos 
läbi tule ja vee minema. Butler kirjutab tervest indiaani suguharust kaugel põhjas, kes pidi 
veretasu tõttu peaaegu otsa saama. Tüli sai alguse ühe indiaanlase koerast, kelle naaber oli 
maha löönud. Meilgi on käibel vana kõnekäänd: «Kui armastad mind, armasta ka mu koera», 
ja selle nimel on koerte pärast kohut käidud, lahinguid löödud ning surmavaenu hautud. 

ühel meie naabril oli tore jahikoer, keda ta pidas kõige paremaks ja armsamaks peniks üldse. 
Armastasin seda meest, järelikult armastasin ka tema koera, ja kui siis Tan ühel päeval 
kohutavate haavadega koju roomas ning ukse ees hinge heitis, vandusin koos tema 
peremehega koera tapjale verist kättemaksu. Hakkasin kurjategijat hoolsasti jälitama: kogusin 
süütõendeid ja pakkusin teadjatele vaevatasu. Viimaks selgus, et Tani tapmisega pidi olema 
seotud üks lõunapoolsetest naabritest. Hakkasime ääriveeri asjale jälile saama ja lootsime, et 
võime varsti sellelt närukaelalt, vaese vana Tani mõrtsukalt, vähemasti karmilt aru pärida. 
Siis aga juhtus midagi, mis mu meelt muutis ja viis mu koguni arvamusele, et vana hagija 
tapmine ei olnudki andestamatu roim, vaid lähemal kaalumisel pigem kiiduväärt tegu. 
Gordon Wrighti talu asus meist lõuna pool, ja kui ma ühel päeval seal olin, kutsus Gordon 
noorem, kes teadis, et ma Tani "tapjat otsin, mu kõrvale, vaatas vilksamisi ringi ning sosistas 
traagilisel toonil: 

«Tani tappis Bing.» 

Sellega minu jaoks lugu lõppeski. Pean koguni tunnistama, et sellest hetkest alates tegin kõik, 
mis suutsin, et takistada õigluse võidulepääsu, mida siiani nii innukalt olin taotlenud. 

Olin Bingo juba ammu ära andnud, kuid omanikutunne ei kao nii kergesti. Inimese ja koera 
vaheliste suhete püsi-" vuse kohta tuli Bingo osavõtul varsti veel üks kujukas näide. 

Vana Gordon ja Oliver olid lähedased naabrid ja sõbrad, neil oli metsaraieleping kahasse ja 
nad töötasid üksmeeles sügava talveni. Siis suri Oliveril vana hobune ja mees otsustas 
korjusestki kasu lõigata: ta vedas selle lagendikule ja sättis ümberringi huntide jaoks 
mürgitatud sööda-tükid hakkama. Vaene Bingo! Ta armastas elada hundi kombel, olgugi et 
see talle ikka ja jälle ka huntide hädasid kaasa tõi. 

Hobusekorjus maitses Bingole niisama hästi nagu ta metsikutele suguvendadele. Veel samal 
ööl läks ta Wrighti enda Curley'ga raipe juurde. Näis, nagu oleks Bingo huntide tõrjumise 
peamiselt enda hooleks võtnud, Curley aga pugis seni pidurooga nii et küll sai. Jäljed lumel 
näitasid, kuidas pidusööming oli kulgenud, kuni mürk mõjuma hakkas, millised kohutavad 
krambid olid vapustanud Curley't vaevalisel koduteel, kuni koer lõpuks Gordoni jalge ette 
langes,ja kirjeldamatus agoonias suri. 


«Kui armastad mind, armasta ka mu koera.» Ei aidanud siin mingid selgitused ega 
vabandused, oli tulutu väita, et see oli lihtsalt juhus, Bingo ammune viha Oliveri vastu tõsteti 
nüüd kilbile kui selge tõendus. Raieleping lõpetati, sõbralikud suhted katkestati, ja seniajani 
on ümberkaudne rahvas jagunenud kahte vaenulikku leeri, mis tekkisid otsekohe pärast 
Curley surma just nagu tema viimse karjatuse peale. 

Kulus kuid, enne kui Bingo mürgitusest päriselt paranes.' Kartsime juba, et temast ei saa enam 
kunagi endist tublit Bingot. Kuid kevade tulekul hakkas koer kosuma, paranes lausa iga 
päevaga, ning paari nädala möödudes pakatas ta jälle tervisest ja jõust — uhkuseks sõpradele 
ja nuhtluseks vaenlastele. 

VII 


Mõningad elumuutused viisid mind Manitobast eemale, aga kui ma 1886. aastal tagasi tulin, 
kuulus Bingo ikka veel Wrighti kodakondsete hulka. Mõtlesin, et ta on kaheaastase 
lahusoleku jooksul minu unustanud, aga ei. Ükskord päris talve hakul oli ta kaks ööpäeva 
kadunud ja roomas lõpuks koju Wrighti juurde, ühe jala küljes hundirauad kõige pakuga 
tükkis ning jalg ise kontkõvaks külmunud. Koer oli nii metsik, et mitte keegi ei saanud ta 
jalga lahti päästma minna, enne kui mina — nüüd juba võõras inimene — tema juurde 
kummardusin ning ühe käega püünisest ja teisega ta jalast kinni võtsin. Otsekohe lõi ta mulle 
hambad randmesse. 

Ma ei teinud teist nägugi, ainult ütlesin: 

«Bing, kas sa siis mind ei tunne?» 

Ta ei olnud mul nahka läbi hammustanud, laskis kohe käe lahti ega osutanud enam mingit 
vastupanu, kuigi kiunus kõvasti, kui ma lõksu eemaldasin. Hoolimata eluaseme vahetamisest 
ja minu pikast äraolekust, pidas ta mind ikka veel oma peremeheks, ja ehkki ma olin omani- 
kuõigustest loobunud, tundsin ka mina, et ta on minu koer. 

Vastu Bingo tahtmist tassiti ta majja ja sulatati külmunud käpp üles. Terve talve lonkas ta 
seda jalga ja kaks varvast langesid lõpuks küljest. Aga enne kui soojale läks, sai ta oma 
tervise ja jõu jälle tagasi ning pealiskaudne pilk ei märganudki, et kohutavast teraslõksust talle 
mingi viga külge oli jäänud. 


VIII 


Samal talvel püüdsin palju hunte ja rebaseid, kellel ei vedanud lõksudega nii nagu Bingol. 
Jätkasin raudade panemist isegi veel kevadel, sest kui seda ka kiskjate naha pärast enam teha 
ei tasunud, siis rahalise preemia pärast ometi. 

Kennedy aas oli hea paik püüniste jaoks, sest kuigi ta asus suure-metsa ja asunduse vahel, 
käisid inimesed seal harva. Aasal oli mul alati püügiõnne olnud ja aprilli lõpul tegin seal ratsu 
seljas järjekordset ringi. 

Hundirauad on raskest terasest, nad on varustatud kahe vedruga, mille survetugevus on 
kummalgi sada naela. Nad asetatakse neljakaupa sööda ümber, kinnitatakse kõvasti peidetud 
puupakkude külge ja kaetakse hoolikalt riidega, millele raputatakse liiva, nii et püüniseid pole 
hoopiski näha. 

Ühte niisugusesse lõksu oli preeriahunt kinni jäänud. Tegin ta kaikahoobiga vagaseks, 
viskasin korjuse kõrvale ja hakkasin püünist uuesti üles seadma, nagu ma sadu kordi varemgi 
olin teinud. See toiming käis päris kähku. Viskasin mutrivõtme, millega lõksu lahti olin 
päästnud, hobuse poole, ja märganud sealsamas ligidal head peent liiva, küünitasin käe selle 
järele, et tööle korralik punkt panna. 


Mäherdune õnnetu mõte! Öh seda alatistest kordaminekutest võrsunud ettevaatamatust! Too 
peen liiv kattis nimelt järgmist püünist, ja ainsa hetkega olin ma vang. Ma ei saanud küll 
haavata, sest need rauad ei ole hambulised, pealegi leevendas lõksu lööki paks jahikinnas, 
kuid olin käelaba-pidi kõvasti kinni. Algul ei lasknud ma ennast sellest suuremat häirida, 
püüdsin lihtsalt parema jala abil mutrivõtit ligemale nihutada. Heitsin täies pikkuses kõhuli 
maha ja katsusin jalga mutrivõtme poole sirutada, lõksu vahele jäänud käsi nii pikk ja sirge 
kui vähegi võimalik. Ma ei saanud küll korraga sinnapoole vaadata ja jalaga kobada, aga 
arvasin, et tunnen saapaninagagi ära võtme, mis mu vangiraudadest vabaks teeks. Esimene 
katse läks nurja: sirutasin nii palju, kui mu kütked lubasid, aga saapanina ei puudutanud 
midagi metalset. Liikusin aeglaselt ringiga edasi oma ankru ümber, aga ei targemat ühtigi. 
Vaevaga pöörasin pead ja nägin, et olin kaldunud liiga palju lääne poole. Hakkasin ennast 
jälle tagasi nihutama, kogu aeg saapaninaga mutrivõtit otsides. Niimoodi parema jalaga 
meeleheitlikult kobades unustasin täiesti teise, kuni kõlas terav plaksatus ning mu vasaku jala 
ümber sulgusid kolmanda lõksu raudsed lõuad. 

Esialgu ei ajanud täbar olukord mulle veel hirmu nahka, kuid peagi veendusin, et kõik mu 
pingutused olid asjatud. Ma ei saanud end kummastki lõksust lahti ega suutnud ka raudu 
teineteisele lähemale rebida, ja seal ma siis lamasin täies pikkuses siruli, naelutatuna maa 
külge. 

Mis minust nüüd saab? Ei olnud küll ohtu, et külm mind ära võtaks, sest talvekülmad olid 
juba möödas, kuid siin aasal käisid ainult talvel metsamehed. Keegi ei teadnud, kuhu ma olin 
läinud, nii et kui ma ise ennast vabaks ei saa, oli ainsaks väljavaateks langeda huntide roaks 
või lõppeda külma ja nälja kätte. 

Sellal kui ma seal lamasin, vajus punane päikeseketas rabaservas kasvavate kuuskede taha ja 
minust mõne jardi kaugusel, kukkurroti künkakesel, hakkas sarviklõoke oma õhtulaulu 
lõõritama, just nagu üks teine eelmisel õhtul 

meie hüti läve ees. Olgugi et tuim valu mu kätt mööda ülespoole ronis ja mind vastikud 
külmavärinad valdasid, panin tähele, kui ebatavaliselt pikad suletutikesed linnu kõrvadel 
kasvasid. Pöördusin mõttes Wrighti hubase õhtu- 

laua juurde, kujutlesin, kuidas nad parajasti õhtuks sea-pekki säristavad või juba sööma 
istuvad. Mu hobune seisis ikka, nagu olin ta jätnud, ratsmed maas, ja ootas kannatlikult, et 
mind koju viia. Loom ei taibanud, miks ma nii kaua viivitan, ja kui ma teda hüüdsin, jättis ta 
rohu nosimise ning vaatas mind nõutult, silmis tumm küsimus. Kui ta ainult oleks koju läinud, 
oleks tühi sadul ise enda eest 

kõnelnud ja mulle oleks abi tulnud. Kuid ratsu oli oma ustavuses valmis tunni tunni järel 
paigal seisma, sel ajal kui mina külmast ja näljast hukkun. 

Mulle tuli meelde, kuidas vana trapper Girou kaduma jäi ja kuidas järgmisel kevadel ta 
seltsimehed leidsid mehe luukere jalgapidi karupüünises. Arutasin endamisi, missuguse 
riietuseseme järgi minu isik kindlaks tehakse. Siis torkas mulle pähe teine mõte: tähendab nii 
pidi ennast tundma lõksu sattunud hunt! Oi, milliseid piinu olin ma põhjustanud! Nüüd tuli 
mul need siis lunastada. 

Pikkamööda sai õhtust öö. Üks preeriahunt ulgus korra, hobune kikitas kõrvu, tuli mulle 
lähemale ning jäi longus-päi seisma. Siis tõstis häält teine hunt, siis veel üks, ja ma mõistsin, 
et nad kogunesid kusagil lähikonnas. Lamasin abitult silmili maas ja arutlesin, et kas polekski 
kõige õiglasem, kui just nemad mu lõhki kisuksid. Olin juba hulk aega kuulnud nende 
vastastikuseid kutseid, enne kui märkasin, et ähmased kogud hiilivad ligemale nagu varjud. 
Mu ratsu silmas neid esimesena ja ta hirmunud norsahtus kohutas kiskjad algul tagasi, kuid 
siis tulid nad veel lige- 

male ning istusid minu ümber lagedal väljal maha. Peagi roomas üks julgem ligi ja sikutas 
korra oma suguvenna korjust. Hüüatasin kõva häälega ja hunt taganes urinal. Hobune jooksis 
heitunult eemale. Sealsamas oli hunt jälle tagasi, ning pärast paari-kolme sellist taganemist ja 
taastulekut oli korjus eemale lohistatud ja mõne minutiga ära,, õgitud. 

Pärast seda tulid hundid veel lähemale, istusid tagajalgadele ja hakkasid mind vahtima. Kõige 
julgem nuusutas püssi ja kaapis selle peale mulda. Ta tõmbus tagasi, kui äigasin talle vaba 
jalaga ja röögatasin korraks, aga sedamööda kuidas ma nõrgemaks jäin, kasvas kiskja julgus 
ja ta tuli ning lõrises mulle otse näkku. Seepeale tõstsid ka mitmed teised häält ja tulid 
lähemale ning ma mõistsin, et langen saagiks vaenlasele, keda ma kõige enam põlgan. 
Korraga kargas aga pimedusest sügava urinaga välja suur must hunt. Preeriahundid pudenesid 
kohe laiali, välja arvatud too ülijulge, kellele uustulnuk silmapilk hambad kõrri lõi ja ta mõne 
hetkega elutuks tombuks muutis. Siis aga — oo jubedust! — sööstis too must elukas minu 
poole ja .. . Bingo, mu kallis Bingo nühkis lõõtsutades oma karuseid külgi vastu mu õlga ning 
lakkus mu külma nägu. 

«Bingo! Bing, vanapoiss! Too mulle mutrivõti!» 

Koer pöördus minema ja tuli tagasi, püss rihmapidi lohi-nal järel, sest ta taipas ainult, et ma 
midagi vajan. 

«Ei, Bing, mutrivõti!» 

Seekord tassis koer kaasa mu padrunivöö, kuid lõpuks tõi ikkagi mutrivõtme ja liputas 
rõõmsasti saba, nähes, et see oli õige. Sirutasin vaba käe välja ja keerasin suure vaevaga mutri 
maha. Püünisrauad avanesid ja lasksid mu käe lahti ning hetk hiljem olin täiesti vaba. Bing tõi 
ratsu kohale, ja kui olin natuke tasapisi kõndinud, et vereringet taastada, suutsin juba 
sadulasse ronida. Algul aeglaselt, peagi aga kapates liikusime kodu poole, Bingo haukudes 
ees nagu heerold. 

Kodus kuulsin, et kuigi ma Bingot kunagi püüniseid vaatama kaasa ei võtnud, oli vahva koer 
õhtul käitunud õige kummaliselt, niuksunud ja vahtinud aga metsarada. Ehkki teda püüti 
takistada, oli ta lõpuks öö saabudes kadunud pimedusse. Juhitud mingist seletamatust 
aimusest, jõudis 

ta õigel ajal kohale, et minu eest kätte maksta ja mind vabastada. 

Vana ustav Bingo — mäherdune veider koer ta oli! Kuigi ta süda kuulus minule, ei 
pühendanud ta mulle järgmisel päeval peaaegu pilkugi, vaid tõttas varmalt väikese Gordoni 
kutse peale kukkurrotte taga ajama. Ja niisuguseks jäi ta lõpuni. 

Kuni lõpuni jätkas ta ka oma meelepärast hundielu ega loobunud iial külma kätte kõngenud 
hobuste korjuste otsimisest, ja kui ta kord jälle sattus ühe mürgitatu peale, õgis seda soe 
kombel. Tundes siis valuvahku, vedas ta end koju — mitte Gordon Wrighti poole, vaid minu 
hüti juurde, kus ma oleksin pidanud olema. Järgmisel päeval, kui ma koju jõudsin, leidsin ta 
laiba lumelt, pea hüti lävel, sama hüti lävel, kus oli möödunud ta kutsikapõlv. Südamepõhjas 
jäi ta ikka minu koeraks ja kõige suuremas hädas otsis — kahjuks küll asjata — minu abi. 


V. LOBO, Currumpaw' kuningas 
I 


Currumpaw on tohutu suur veisekasvatuspiirkond New Mexico põhjaosas. See on rammusate 
rohumaadega kaetud, loomakarjadest kubisev ala, lainjas tasandik väärtuslike ojakestega, mis 
ühinevad lõpuks Currumpaw' jõeks — selle järgi on kogu maakoht oma nimegi saanud. Ja 
kuningaks, kes kogu seda maa-ala oma hirmuvalitsuse all hoidis, oli vana hall hunt. 


Vana Lobo ehk kuningas, nagu mehhiklased teda kutsusid, oli Currumpaw' orgu hulk aastaid 
rüüstanud tähelepanuväärse hundikarja hiiglasuur juht. Teda tundsid hästi kõik karjased ja 
rantšopidajad: kuhu ta oma ustava kaaskonnaga ka iganes ei ilmunud, seal haaras loomi kabu- 
hirm ning nende omanikke raev ja meeleheide. Huntide hulgas oli vana Lobo' hiid ning oma 
kasvule vastavalt osav ja tugev. Tema öine ulgumine oli kõigile hästi teada — see oli ükskõik 
millise ta kaaslase omast kergesti eraldatav. Tavaline hunt võis pool ööd karjuse laagri ümber 
ulguda, saavutamata muud, kui et ta hääl inimesele ainult korraks kõrvu hakkas. Kui aga 
kanjonisse veeres vana kuninga kõmisev bass, raputas valvur enda virgeks ja valmistas end 
juba ette, et hommikul saab jälle kuulda uutest ränkadest kallaletungidest loomakarjadele. 
Vana Lobo jõuk ei olnud suur. Ma ei saanud kunagi täit selgust, miks see nii oli, sest 
tavaliselt, kui hunt saavutab sellise positsiooni ja võimu, nagu oli Lobol, kogub 

ta enda ümber arvuka kaaskonna. Võib ju olla, et Lobo karjas oli just nii palju liikmeid, kui 
talle meeldis, või siis takistas karja suurenemist juhi julmus. Kindel on, et Lobo valitsusaja 
lõpupoolel oli tal ainult viis kaaslast — tõsi küll, viimane kui üks nendest oli kuulus kiskja. 
Enamikus olid nad harilikust hundist suuremad — eriti üks, tähtsuselt juhi järgmine, kes oli 
tõeline hiiglane, ent ka tema ei saanud ei kasvu ega vahvuse poolest ninamehe ligigi. Eriliselt 
tuntud oli peale kahe juhi veel mitu jõugu liiget, üks nendest oli ilus valge hunt. Teda peeti 
emaseks ja ta arvati olevat Lobo elukaaslane. Üks teine jälle oli erakordselt väle kollane, kes 
kuulu järgi olevat mitu korda jõugu jaoks antiloobi kinni püüdnud. 

Nagu nähtub, olid need hundid kauboidele ning lamburitele läbi ja läbi teada. Neid võis sageli 
näha ja veel sagedamini kuulda ning nende elu oli tihedasti seotud loomapidajate omaga, kes 
oleksid kiskjatele suurima heameelega otsa peale teinud. Kogu Currumpaw's ei leidunud 
ainsatki karjakasvatajat, kes poleks rõõmuga andnud Lobo jõugu ükskõik millise liikme skalbi 
eest mitme härja hinda, 

kuid nood hundid paistsid olevat kui ära tehtud ning trotsisid kõikvõimalikke tapmiskatseid. 
Nad irvitasid kõigi küttide üle, vilistasid iga liiki mürkidele ning jätkasid vähemalt viie aasta 
vältel Currumpaw' rantšeerodelt lõivu nõudmist, mille määraks oli paljude arvates lehm 
päevas. Selle arvestuse kohaselt oli jõuk tapnud järelikult rohkem kui kaks tuhat kõige 
ilusamat karilooma, sest nagu liigagi hästi teada, valisid nad igal juhul välja parima. 

Vana arvamus, nagu oleks hunt pidevalt näljane ja seetõttu valmis sööma mida tahes, käis 
antud juhul tõele risti vastu, sest need röövlid olid alati täissöönud ja siledad ning oma söögi 
suhtes tegelikult väga nõudlikud. Surnud looma nad ei puudutanud, ka mitte haiget ega 
põdurat, ja põlgasid ära needki, kelle karjapidajad olid tapnud. Nende igapäevaseks toiduks 
olid äsja murtud aastase mullika pehmemad tükid. Vana sõnni või lehma pidasid nad halvaks. 
Ja kuigi nad vahel võtsid vasika või varsa, oli selge, et ei vasika- ega hobuseliha olnud nende 
lemmikroaks. Ka oli teada, et neile ei maitse lambad, kuigi nad neid sageli oma lõbuks tapsid. 
Ühel novembriööl 1893. aastal tapsid valge Blanca ja kollane hunt ilmselt ainult lõbu pärast 
kakssada viiskümmend lammast ega söönud mitte untsigi nende liha. 

Need lood on toodud näiteks paljude hulgast, mida ma võiksin pajatada selle röövlijõugu 
rüüsteretkedest. Igal aastal katsetati Lobo huntide hävitamiseks mitmeid uusi mooduseid, kuid 
vaenlaste jõupingutuste kiuste olid kiskjad ikka elus ja täie tervise juures. Lobo pea eest 
pakuti kõrget tasu ja seetõttu püüti teda paarikümnel eri kombel söödaga mürgitada,, kuid ta 
avastas alati mürgi ning hoidus seda puudutamast. Ainus, mida ta kartis, olid tulirelvad. 
Teades hästi, et siin kandis inimesed püssi alati kaasas kannavad, ei tunginud ta iial inimeste 
kallale ja püüdis nendega kohtumist vältida. Tõepoolest, päevavalgel oli ta karjal kombeks 
inimes. t ükskõik kui kaugel märgates otsemaid plehku panna. Oige paljudel juhtudel olid 
hundid pääsenud tänu sellele, et Lobo lubas neil süüa ainult nende endi tapetud loomi; ka 


tagas nende julgeoleku juhi terav haistmine: Lobo avastas kohe inimkäte lõhna või koguni 
mürgi enese. 

Kord kuulis üks kauboi vana Lobo liigagi tuttavat sõjahüüdu, 

hiilis vargsi lähemale ning leidis, et Currumpaw' röövlijõuk oli ühes nõos väikese veisekarja 
sisse piiranud. Lobo istus eemal künkal ning Blanca püüdis koos teiste huntidega noort lehma, 
kelle nad oma roaks välja olid valinud, muust karjast eraldada. Ent kari seisis tihedasti külg 
külje kõrval, pead väljapoole, ning pööras vaenlasele vastu ühtlase sarvederea, millesse tekkis 
lõhe ainult siis, kui mõni uuest rünnakust hirmunud veis karja keskele püüdis pääseda. Tänu 
niisugustele lõhedele olidki hundid suutnud väljavalitud õhva korda paar hammastega rebida, 
kuid loom polnud veel kaugeltki rivist välja löödud. Lõpuks kaotas Lobo kannatuse, ronis 
künkalt alla, laskis kuuldavale kõmiseva möirge ning sööstis veisekarja poole. Kohkunud 
loomadel läks kaitserivi segamini ja Lobo hüppas nende sekka. Veised paiskusid laiali otsekui 
lõhkeva pommi killud. Põgenema pistis ka väljavalitud ohver, aga enne kui ta kahekümne viie 
jardi kauguselegi sai, oli Lobo tal järel. Haarates mullikal kõrist, pidurdas ta järsku ja paiskas 
looma raskesti maha. Tõuge pidi olema tohutu, sest õhv lendas käkaskaela külili. Ka Lobo 
käis uperkuuti, kuid kargas kohe jälle jalule. Teised hundid tormasid vaesele mullikale kallale 
ning tegid ta silmapilguga vagaseks. Mullika tapmisest Lobo osa ei võtnud; paisanud ohvri 
maha, oleks ta nagu teistele öelnud: «Noh, miks poleks mõni teie hulgast võinud seda ilma 
aega raiskamata kohe teha?» 

Kauboi ratsutas nüüd valju kisaga kohale ja hundid põgenesid nagu tavaliselt. Kuna mehel oli 
strühniinipudel ühes, valas ta kiiresti korjusele kolme kohta mürki ning lahkus, teades, et 
hundid tulevad tagasi õhva sööma: olid nad ta ju ise tapnud. Ent järgmisel hommikul, kui 
kauboi läks loodetud ohvreid otsima, leidis ta, et ehkki kiskjad olid mullika ära söönud, olid 
nad kõik mürgitatud kohad hoolikalt eraldanud ning kõrvale heitnud. 

Hirm selle suure hundi ees kasvas rantšeerode seas aasta-aastalt ja Lobo pea eest pakuti järjest 
kõrgemat hinda, kuni see viimaks tuhande dollarini tõusis — kahtlemata enneolematult 
rikkalik preemia hundi hävitamise eest; nii mõnigi väärt mees on hoopis väiksema tasu eest 
kinni võetud. 

Lubatud vaevatasu ahvatlusel kappas ühel heal päeval 

Currumpaw' kanjonisse keegi Tannerey-nimeline Texase kauboi. Tal oli kaasas suurepärane 
varustus 'hundi-jahiks — parimad püssid ja hobused ning kari suuri jahikoeri. Kaugeil 
kodulagendikel oli ta oma koertega hulga hunte tapnud ning mees ei kahelnud, et mõne päeva 
pärast kõigub ka vana Lobo skalp ta sadula küljes. 

Ühel suvehommikul läksidki nad juba hallil aoajal vahvasti jahile ja varsti kuulutasid suured 
koerad rõõmsa haukumisega, et on leidnud huntide jäljed. Kaks miili edasi kargas 
hallikarvaline Currumpaw' hundikari nähtavale ning jälitamine läks kohe kiireks ja vihaseks. 
Koerte ülesandeks oli lihtsalt hunte kinni hoida, kuni kütt kohale jõuab ja nad maha laseb. 
Texase lagendikel oli seda lihtne teha, siin aga tuli mängu veel maastiku omapära. Lobo oli 
osanud elukohta valida: igas suunas lõikusid preeriasse Currumpaw' ning ta harujõgede 
kaljused kanjonid. Vana hunt pistis kohe lähema kuristiku poole punuma, ning roninud selle 
teisele kaldale, oligi ratsanikust lahti. Lobo kari jooksis laiali ja seetõttu hargnesid ka koerad, 
ning kui nad kaugel eespool uuesti ühinesid, jäid mõistagi mitmed neist puudu. Hundid ei 
olnud enam vähemuses, pöördusid julgelt jälitajatele vastu ja tapsid nad või kiskusid 
lootusetult puruks. Õhtul, kui Tannerey oma koeri hüüdma hakkas, tuli neid kokku ainult 
kuus, nendestki kaks kohutavalt lõhki rebitud. 

Seesama kütt tegi veel kaks katset kuninga skalpi kätte saada, ent ka need polnud esimesest 
edukamad; viimasel korral sai koguni ta parim ratsu kukkumise läbi otsa. Pettunult loobus 


mees jahist ning pöördus Texasesse tagasi, jättes Lobo veel hullemaks hirmuvalitsejaks kui 
varem. 

Järgmisel aastal ilmusid jälle kaks kütti, kes olid nõuks võtnud lubatud preemia endale saada. 
Kumbki neist uskus, et suudab kuulsa hundiga toime tulla: üks hiljuti leiutatud mürgi abil, 
mille kasutamisviis oli ka hoopis uudne, teine, Kanada prantslane, võttis mürgile abiks 
loitsimise jä nõiarohud, kuna oli kindlalt veendunud, et Lobo peab olema libahunt, kelle peale 
tavalised vahendid ei hakka. Kuid seda hallikarvalist rüüstajat ei võtnud ei oskuslikult segatud 
mürgid, nõiarohud ega manamised. Vana kiskja tegi oma iganädalasi tiire ning pidas oma 
igapäevaseid pidusööke nagu varem. Ei kulunud kuudki aega, kui Calone 

ja Laloche lootuse kaotasid, ettevõttest loobusid ning mujale küttima läksid. 

1893. aasta kevadel, pärast ebaõnnestunud katseid Lobot püüda, sai Joe Calone'ile osaks veel 
alandus, millega suur hunt otsekui oleks tahtnud näidata, kuivõrd ta oma vaenlasi põlgab ja 
kui kindel on ta enesele. Calone'i talu asetses ühe Currumpaw' harujõekese kaldal, maalilises 
kanjonis, ning sellesama kanjoni kaljude vahel, vaevalt tuhande jardi kaugusel majast, valisid 
Lobo ja ta kaasa endale koopa ning kasvatasid samas üles pesakonna poegi. Seal elasid nad 
kogu suve ning tapsid Joe' lehmi, lambaid ja koeri ning irvitasid kõigi ta mürkide ja püüniste 
üle. Kiskjad põõnasid segamatult kaljuõõntes ning Joe murdis asjatult pead, kuidas neid sealt 
välja suitsetada või dünamiidi abil neile ligi pääseda. Kuid hundid jäid ühegi kriimustuseta 
ning jätkasid oma hävitustööd. 

«Seal ta elaski kogu möödunud suve,» seletas Joe ning osutas kaljusele kaldajärsakule, «ja 
mina ei saanud talle midagi teha. Vahtisin lihtsalt pealt nagu tola.» 


II 


Neid kauboidelt kuuldud lugusid oli mul raske uskuda, kuni ma 1893. aasta sügisel ise kavala 
röövhulkuriga tutvust tegin ning ajapikku teda põhjalikumalt tundma õppisin kui keegi teine. 
Mõni aasta varem, kui mul oli veel koer Bingo, olin olnud hundikütt, ent praegu tegelesin 
hoopis teistsuguste asjadega, mis sidusid mind kirjutuslaua külge. Vajasin väga vaheldust, ja 
kui mu sõber, kes ka Currumpaw' rantšeerode hulka kuulus, mind New Mexicosse kutsus — 
vaatama, kas ma ei suudaks midagi selle röövlijõuguga peale hakata —, võtsin kutse vastu, ja 
kuna mul oli tõsine huvi Currumpaw' kuningaga tutvust teha, ruttasin viivitamata kohale. Et 
ümbrust tundma õppida, ratsutasin mõne aja lihtsalt niisama ringi. Siin-seal osutas mu teejuht 
veisekor j ustele, mis olid veel nahajää-nustega kaetud, ning tähendas: «Lobo töö.» 

Mulle sai selgeks, et tolles kanjonitest lõhestatud paikkonnas et'tule kõne allagi Lobo 
jälitamine jahikoerte ning hobustega; kasutamiskõlblike võitlusvahenditena võis 

arvestada ainult mürki ja püünisraudu. Et meil ei olnud algul küllalt suuri püüniseid, 
hakkasin peale mürgiga. 

Mul ei tarvitse vist üksikasjaliselt kirjeldada sadu mooduseid, mida ma kasutasin, et seda 
«soendit» sisse vedada. Ei jäänud mul järele proovimata ükski strühniini-, arseeni-, tsüaniidi- 
või sinihappesegu ega söödaks kasutamata ükski lihaliik, kuid päev päeva kõrval, kui ma 
hommikuti tulemusi otsima ratsutasin, leidsin, et kogu mu vaev oli olnud asjatu. Vana 
kuningas oli minu jaoks liiga kaval. Piisab ainsast näitest, et tõestada, kui imeväärselt tark ta 
oli. Sulatasin ühe vana trapperi nõuande järgi veidi juustu koos äsja tapetud õhva 
neerurasvaga. Et vältida metalli-lõhna, tegin seda portselannõus ning lõikamiseks kasutasin 
luust nuga. Kui segu oli jahtunud, tükeldasin selle, igasse tükki tegin augu, panin sinna 
lõhnakindias kapslis tubli annuse strühniini ja tsüaniidi sisse ning lõpuks sulgesin augud 
juustuga. Kogu selle toimetuse kestel olid mul käes sooja mullikaverre kastetud kindad ja ma 
hoidusin söödale isegi hingamast. Kui kõik oli korras, panin sööda-tükid toornahast kotti, mis 


üleni verega sisse hõõrutud, ning ratsutasin minema, veisemaks ja -neerud nööri otsas järel 
lohisemas. Tegin niimoodi kümnemillise tiiru ja viskasin iga veerand miili tagant tüki sööta 
maha, iga kord äärmise hoolega jälgides, et ma seda kätega ei puudutaks. 

Tavaliselt tuli Lobo siia kanti iga nädala algul, muul ajal viibis ta arvatavasti Sierra Grande 
jalamil. Oli parajasti esmaspäev, ja õhtul, kui pidime juba magama heitma, kuulsin korraga 
tema majesteedi sügavat bassi. Üks kauboidest tähendas: 

«Kohal ta ongi. Eks homme siis näe.» 

Järgmisel hommikul olin välja minnes kangesti põnevil. Varsti sattusin röövlite värskele 
rajale — Lobo jäljed läksid kõige ees. Tema omi oli alati kerge ära tunda: hariliku hundi 
esijala jälg on neli ja pool tolli pikk, suurel hundil neli ja kolmveerand tolli, Lobol aga, nagu 
korduvad mõõtmised näitasid, oli küünte kaugus kannast viis ja pool tolli. Hiljem leidsin, et 
ka Lobo teised mõõtmed olid vastavad: ta kõrgus oli kolm jalga ning kaal sada viiskümmend 
naela. Seetõttu polnud tema jälgi — kuigi jõuk oli need veidi ära tallanud — raske ajada. 
Hundikari oli õige pea haistnud liha, mida ma enda järel lohistasin, ja nagu 

tavaliselt, lõhna mööda edasi läinud. Nägin, et Lobo oli jõudnud esimese söödatüki juurde, 
nuuskinud selle ümber ning lõpuks juustukamaka maast üles võtnud. 

Nüüd ei suutnud ma oma rõõmu varjata. 

«Lõpuks ometi on ta mul pihus!» hüüatasin. «Kõige rohkem miili kaugusel on ta kuskil sirakil 
maas.» 

Ja ma kappasin edasi, laskmata silmist suuri jälgi tolmus. Rada viis mind järgmise söödani — 
ka see oli kadunud. Kuidas mu süda hüppas rõõmust: Lobo on nüüd kindlasti käes ja võib-olla 
veel mõni tema jõugust. Kuid suurte käppade jäljed venisid edasi, ja ehkki ma jalustele püsti 
tõusin ning hoolega ümbrust uurisin, ei hakanud mulle silma midagi, mis oleks hundikorjuse 
moodi välja näinud. Jäljed jõudsid kohani, kuhu olin pannud kolmanda sööda-tüki, ent ka see 
oli kadunud. Hundikuninga jäljed viisid koguni veel neljanda juurde ja seal nägin ma, et Lobo 
ei olnud tegelikult ühtegi sööta võtnud, vaid lihtsalt neid suus edasi kandnud. Neljanda 
söödatüki otsa oli ta ka eelmised kolm maha kuhjanud ning ülima põlguse märgiks need kõik 
väljaheitega katnud. Pärast seda oli ta minu veetud rajalt kõrvale pöördunud ja läinud oma 
teed koos karjaga, keda ta nii tõhusalt ohu eest hoidis. 

Ülaltoodu on ainult üks sellelaadsetest juhtudest, mis mind täiesti veensid, et mürgiga seda 
röövlit ei püüa, ja kui ma püüniste saabumist oodates siiski mürgiga katsetamist jätkasin, siis 
ainult sellepärast, et nii võis tappa hulgana harilikke hunte ning muid preeriakiskjaid. 

Umbes tol ajal sain ma tunnistajaks sündmusele, mis hästi illustreerib Lobo kuratlikku 
kavalust. Ühte jahti harrastasid tema hundid ainult lõbu pärast. — see oli lammaste 
tagaajamine ja tapmine, sest neid loomi sõid nad tõesti harva. Lambaid peetakse Currumpaw's 
kuni kolme-tuhandepealiste karjadena ühe või enama karjuse järelevalve all. ööseks aetakse 
nad võimalikult varjulisse kohta ning kaitseks magab karja igas küljes veel karjane. Lambad 
on sellised arutud olendid, et võivad kõige tühisemal põhjusel kogu karjaga minema kihutada, 
aga neis on sügavasti juurdunud üks ja võib-olla ainus nõrkus — nimelt alati juhile järgneda. 
Ja seda nõrkust kasutavad lamburid ära: nad peavad lambakarja seas poolt tosinat kitse. 
Lambad tunnustavad oma habemega suguvendade 

suuremat intelligentsust, ja kui neid öösel hirmutatakse, kogunevad nad kitsede ümber ega 
lase ennast nii kergesti minema kihutada — sel moel on neid kergem kaitsta. Mitte aga alati. 
Ühel hilisööl möödunud novembris ärkasid kaks Perico karjust huntide kallaletungi peale. 
Lambad tungisid kobaras kitsede ümber, kes ei olnud ei rumalate ega argade killast ning 
otsustasid vapralt lahingu vastu võtta. Paraku polnud aga kallaletungijate eesotsas tavaline 
hunt. Vana Lobo, too soend, teadis niisama hästi kui karjused, et lambakarja moraalseks jõuks 
on kitsed; ta tormas kiiresti mööda tihedasti üksteise vastu surutud lammaste selgi karja 


juhtidele kallale, tegi neile kõigile mõne hetkega lõpu peale ning kohe kihutasid vaesed 
lambad tuhandesse eri suunda laiali. Veel mitu nädalat hiljem pöördus peaaegu iga päev mõni 
murelik karjus minu poole küsimusega; 

«Ega te juhtumisi mõnd OTO-eraldusmärgiga lammast näinud ole?» 

Tavaliselt tuli mul jaatav vastus anda, ühel päeval umbes nii: 

«Jaa, sattusin Teemandiallika juures viiele-kuuele korjusele,» teisel jälle, et olin näinud 
väikest salka kihutamas mööda Malpai tasandikku, või siis ütlesin: 

«Ei, ei ole, aga Juan Meira leidis kaks päeva tagasi Seedrimäelt ligemale paarkümmend hiljuti 
murtud lammast.» 

Lõpuks saabusid püünisrauad ja ma töötasin kahe mehega terve nädala, et neid õigesti üles 
panna. Ma ei põlanud tööd ega vaeva ja kasutasin iga nõksu, millest kas või veidigi abi võis 
loota. Järgmisel päeval pärast raudade ülesseadmist ratsutasin neid vaatama ning leidsin peagi 
Lobo jäljed, mis viisid ühe püünise juurest teise juurde. Tolmusel maapinnal olid kõik ta 
möödunudöised toimetused täpselt kirjas. Ta oli ööpimeduses tulla sörkinud, ja kuigi rauad 
olid hoolega peidetud, oli ta esimese neist otsekohe avastanud. Ta oli oma karja peatanud ning 
ettevaatlikult püünise ümber kraapinud, kuni oli rauad lagedale toonud kõige keti ja pakuga 
tükkis. Siis oli ta need kõik nähtavale jätnud, lõks endiselt lahti, ja teekonda jätkates rohkem 
kui kümmekonna püünisega niisamuti toiminud. Varsti märkasin, et Lobol oli kombeks, 
niipea kui ta oma teel midagi kahtlast silmas, peatuda ning kõrvale pöörduda. Kohe torkas 
mulle pähe uus mõte, kuidas Lobot õnge võtta. Panin püünised H-tähe kujuliselt, see tähendab 
terve rea raudu mõlemale poole rada ja ühe otse keskele nagu tähe kahe tulba 
ühendusjooneks. Kuid peagi tuli mul end uuesti lööduks tunnistada. Lobo tuli traavides 
mööda rada, jõudis juba H-tähe tulpade vahele, kui alles märkas üksikut püünist, aga peatus 
ikkagi õigel ajal. Ma ei oska öelda, kuidas või mis moel ta ohust haisu ninna sai — võibolla 
oli talle mingi metsloomade kaitseingel abiks —, kuid pöördumata tolligi paremale või 
vasakule, taganes ta aeglaselt ja ettevaatlikult tuldud teed, asetades iga käpa täpselt vanasse 
jälge, kuni oli ohtlikust piirkonnast väljas. Siis läks ta ühest küljest ringiga raudade juurde 
tagasi ning kraapis seal tagakäppadega mullakamakaid ja kive, kuni kõik lõksud kinni 
langesid. Seda tegi ta veel mitmel korral, ja kuigi ma mitmekesistasin oma meetodeid ning 
kahe-kordistasin ettevaatusabinõusid, ei suutnud ma Lobot kunagi üle-kavaldada ega sisse 
vedada. Hundikuningas jätkaks oma rüüsteretki vist tänaseni, kui poleks olnud õnnetut 

kiindumust, mis sai talle saatuslikuks ning lisas tema nime pikale reale kangelastele, kes ise 
oleksid küll võitmatud olnud, kuid hukkusid oma ustava liitlase ettevaatamatuse läbi. 


III 


Korra või paar olin ma leidnud märke, mis lasksid arvata, et Currumpaw' hundikarjas kõik 
mitte just päris korras polnud. Tundus, et tegemist on distsiplineerimatusega. Näiteks võis 
jälgede järgi näha, et vahetevahel liikus üks väiksem hunt Lobo ees. Ma ei osanud seda 
kuidagi mõista, kuni kord ühe kauboi märkus asjasse selgust tõi. 

«Nägin neid täna,» ütles mees. «Korrarikkujaks on Blanca.» 

Siis hakkas mul koitma ja ma lisasin: 

«Selge, järelikult on Blanca emahunt. Kui mõni isahunt selliseid tempe teeks, hammustaks 
Lobo tal kohe kõri läbi.» 

Avastatud asjaolu viis mind uuele mõttele. Tapsin mullika ja seadsin selle lähedale paar üsna 
kergesti märgatavat püünist. Siis raiusin korjusel pea otsast — pea olevat huntide meelest 
kasutu jätis ega väärivat üldse nende tähelepanu — ning panin selle veidi eemale, pea ümber 
aga paigutasin ning peitsin ülima hoolega kaks korralikult lõhnadest vabastatud tugevat 


teraspüünist. Kõigi nende toimetuste juures olid mul käed, saapad ja tööriistad värske verega 
kokku võõbatud. Pärast pritsisin verd ka ümberringi maapinnale, otsekui oleks seda peast 
voolanud. Kui püünised olid korralikult mullaga kaetud, pühkisin kogu platsi koiotinahaga üle 
ning tegin sama looma käpaga raudade ümber hulga jälgi. Pea asetses niimoodi, et selle ja 
ligiduses kasvavate rohututtide vahele jäi ainult kitsuke käik; sinna käiku panin kaks oma 
parimat püünist ning kinnitasin need tollesama pea külge. 

Huntidel on kombeks tulla uurima iga korjust, millest nad haisu ninna saavad, ka siis, kui neil 
pole kavatsust seda süüa. Lootsin, et see harjumus toob ka Currumpaw' röövlijõugu mu 
viimase väljamõeldise manu. Ma ei kahelnudki, et Lobo märkab korjuse ümber kohe mu 
kätetööd 

ning ei lase oma karja selle lähedale, kuid hellitasin ikkagi lootust seoses peaga, sest see jättis 
tõesti mulje, nagu oleks ta kõlbmatuna kõrvale heidetud. 

Järgmisel hommikul ruttasin kohe püüniseid vaatama. Ja näe rõõmu — korjuse ümber oli 
näha Lobo karja jälgi, ning koht, kus oli seisnud mullika pea koos püünisrauda-dega, oli tühi. 
Kähku jälgi uurides mõistsin, et Lobo oli hoidnud karja lihale lähenemast, kuid üks väiksem 
hunt oli ilmselt läinud eemalevisatud pead nuuskima ning sattunud lõksu. 

Hakkasime jälgi mööda edasi minema ja miili pärast nägime, et õnnetus oli juhtunud 
Blancaga. Sellest hoolimata liikus ta kapates edasi. Ja kuigi teda kammitses oma viiekümne 
naela raskune veisepea, jättis ta kaugele maha mu kaaslase, kes oli jalgsi. Saime ta kätte, kui 
ta kaljude juurde jõudis, sest mullika sarved jäid kivide taha kinni ega lasknud enam kiskjat 
vabaks. Blanca oli kõige ilusam hunt, keda ma kunagi olen näinud. Ta ühtlane tihe karv oli 
peaaegu valge. 

Ta pöördus meie poole, et alustada võitlust, ning ulgus pikalt ja kutsuvalt. Blanca appihüüd 
kajas vastu kogu kanjonis. Kaugelt üle lagendiku kostis vastuseks Lobo sügav bass. Rohkem 
Blanca häält ei tõstnud, sest juba me ründasime teda ning kogu ta energia kulus võitlemiseks. 
Järgnes vältimatu tragöödia, mille meenutamine on mind tagantjärele hoopis rohkem 
õudusega täitnud kui sündmuste käik tollal. Heitsime surmamõistetud hundile lassod kaela 
ning ajasime hobuseid teine teisele poole. Blanca suust purskus verd, silmad klaasistusid, 
jäsemed kangestu-sid ning muutusid siis lõdvaks. Ratsutasime korjusega tagasi koju, ise 
ülirõõmsad, et meil lõpuks ometi õnnestus Currumpaw' jõugule tõsisemat hoopi anda. 

Kogu selle kurbmängu kestel ja hiljem, kui me koju ratsutasime, kuulsime aeg-ajalt Lobo 
häält. Arvatavasti otsis ta eemal tasandikul Blancat taga. Ta ei olnud oma kaaslast õieti maha 
jätta tahtnudki, kuid taibates, et ta ei suuda teda päästa, oli sügavasti juurdunud hirm tulirel- 
vade ees temast siiski meie lähenedes võitu saanud. Terve päeva kuulsime teda kaeblikult 
ulgudes ringi uitavat ning lõpuks ütlesin ühele poistest: 

«Tõsijutt, nüüd ma tean kindlasti, et Blanca oli ta kaasa.» 

Õhtu saabudes kuuldus Lobo meie kanjonile liginevat, sest ta ulgumine tuli järjest lähemale. 
Vana kiskja häälest kostis selgesti kurbust. See polnud enam vali väljakutsuv hüüd, vaid 
veniv, kaeblik hala. Ta oleks nagu kurtnud: «Blanca! Blanca!» Ja kui öö kätte jõudis, panin 
tähele, et Lobo pole kaugel paigast, kus me ta kaasa kinni olime võtnud. Lõpuks paistis ta 
leidvat jäljed, ja kui ta jõudis kohta, kus me Blanca tapsime, oli ta kaebamist lausa valus 
kuulata. Lobo hääl oli kurvem, kui ma eales oleksin uskunud. Isegi tuimavõitu kauboid 
märkasid seda ning tähendasid, et nad «pole veel kunagi kuulnud, et üks susi ennast nii 
veidralt ülal peaks». Lobo paistis nagu mõistvat, mis oli juhtunud, sest Blanca veri oli 
niisutanud paika, kus ta suri. 

Siis võttis Lobo üles meie hobuste jäljed ja tuli neid pidi kuni rantšoni. Ma ei tea, kas ta tegi 
seda lootuses leida Blancat või mõtles kätte maksta. Kättemaks tal igatahes õnnestus: ta tabas 
õues meie vahikoera ning rebis tolle ribadeks vaevalt viiekümne jardi kaugusel majast. Ilmselt 


tuli ta seekord üksinda, sest järgmisel hommikul leidsin ma ainult ühed jäljed. Lobo oli õige 
arutult ringi tormanud — tema puhul oli see üpris ebatavaline. Olin seda osaliselt oodanud 
ning koplisse hulga püüniseid lisaks pannud. Hiljem nägin, et ühte oli tä sattunudki, kuid oma 
tohutu jõuga ennast lahti rebinud ning rauad kõrvale heitnud. 

Uskusin, et Lobo hulgub ümbruskonnas seni, kuni leiab lõpuks oma kaaslase korjuse. Nii ma 
siis koondasin kõik oma pingutused selleks, et püüda teda enne, kui ta rahuneb ja siitmailt 
lahkub. Nüüd ma taipasin, millise vea olin teinud Blanca tapmisega: valget emahunti 
peibutiseks kasutades oleksin Lobo juba samal ööl kinni võtnud. 

Korjasin kokku kõik püünised, mis mu käsutuses olid — sada kolmkümmend tugevat terasest 
hundirauda —, ja panin nad neljakaupa igale rajale, mis meie kanjonisse kulges. Iga püünis 
oli puupaku külge kinnitatud ja iga pakk sai eraldi maasse maetud. Neid pakke maasse kaeva- 
tes eemaldasin algul hoolikalt mätta, kõik väljavõetud mullatükikesed korjasime kaasavõetud 
voodivaipadele, nii et kui mätas oli tagasi pandud ja töö lõpetatud, ei 

märganud silm mingeid jälgi inimeste kätetööst. Püünised peidetud, lohistasin vaese Blanca 
korjuse kõikide lõksude juurest läbi, nii et sellega oli tervele rantšole ring ümber tehtud. 
Lõpuks lõin Blancal ühe käpa otsast ära ja tippisin sellega iga püünise juurde jäljerea. 
Kasutasin kõiki ettevaatusabinõusid ja võtteid, mida ainult teadsin, ning pöördusin tagasi koju 
alles hilja õhtul. 

Öösel arvasin korraks Lobo häält kuulvat, aga päris kindel ma ei olnud. Järgmisel päeval 
ratsutasin püüniseid vaatama, kuid pimedus tuli peale, enne kui ma põhjapoolse kanjoniga 
valmis sain, ja ma pöördusin tagasi niisama targalt kui minnes. Õhtusöögi juures sõnas üks 
kauboidest: 

«Põhjakanjonis tegid loomad täna hommikul päris märulit, ei tea, ehk on mõni kiskja seal 
raudadesse läinud.» 

Alles järgmise päeva pärastlõunal jõudsin juhatatud kohta. Kui ma lähemale ratsutasin, tõusis 
suur hall olend maast ning püüdis asjatult põgeneda. Mu ees seisis täies elusuuruses Lobo, 
Currumpaw' kuningas, kõvasti püünistes kinni. Vaene vana kangelane ei olnud jätnud oma 
armsama otsimist, ja leidnud tolle kehaga veetud jälje, oli ta järelemõtlematult seda mööda 
edasi tormanud ning tema jaoks seatud lõksu langenud. Seal ta lamas kõigi nelja püünise 
raudses haardes abitult maas ning jäljed tema ümber näitasid, kuidas loomakari oli kogunenud 
langenud hirmuvalitseja üle irvitama, julgemata sealjuures talle ligi astuda. Kaks päeva ja 
kaks ööd oli ta seal vaevelnud ning oli nüüd rabelemisest täiesti kurnatud. Sellest hoolimata 
tõusis ta minu lähenedes püsti, karv turris, ning tõstis häält — pani viimast korda õhu 
kanjonis värisema oma vägevast bassist: ta hüüdis appi, kutsus kokku oma karja. Kuid mitte 
keegi ei vastanud. Ja hädas üksi jäetud, pöördus vana kuningas kogu jõudu appi võttes ringi 
ning tegi meeleheitliku katse mulle kallale karata. Asjatu lootus: iga raud kaalus üle 
kolmesaja naela ning nende halastamatus neljakordses haardes, tohutud teraslõuad iga jala 
ümber, rasked pakud ja ketid segamini pööratud, oli ta täiesti võimetu. Kuidas ta suured 
elevandiluukarva kihvad rigisesid julmade ahelate kallal! Ja kui ma söandasin teda oma 
püssipäraga puudutada, jättis ta sellele täkked, mis on alles tänini. Ta silmad hõõgusid 
rohekalt raevust ja 

vaenust ning ta lõuad laksusid õõnsalt, kui ta asjatult minu või mu väriseva ratsu järele ahmas. 
Kuid ta oli näljast, rabelemisest ja verekaotusest jõuetuks jäänud ning vajus varsti kurnatult 
maha. 

Tundsin nagu midagi kahetsusetaolist, kui valmistusin toimima temaga samuti, nagu ta ise nii 
paljude loomadega oli toiminud. 

«Sina, suur vana kiskja, tuhandete röövretkede kangelane, mõne hetke pärast oled sa ainult 
raipelasu! Teist võimalust ei ole.» 


Keerutasin lassot ja viskasin silmuse talle vihinal kaela. Aga nii libedalt see ei läinud, 
alistumisest oli Lobo veel kaugel: enne kui painduv köis jõudis talle kaela ümber langeda, 
krahmas ta silmuse lõugade vahele, hammustas ainsa raksuga selle jämedad keermed läbi ning 
laskis tükid jalgade ette langeda 

Muidugi jäi viimaseks abinõuks püss. Et ma aga Lobo kuninglikku kasukat rikkuda ei 
tahtnud, kappasin tagasi laagrisse ja võtsin kaasa ühe kauboi ning uue lasso. Jah muidugi! 
Viskasime oma ohvrile puutüki. Ta haaras selle hambusse, ja enne kui ta jõudis reageerida, 
vihisesid meie lassod läbi õhu ning jooksid ta kõri ümber kinni. 

Ent kui Lobo metsikud silmad hakkasid kustuma, hüüdsin ma: 

«Pea! Ei maksa teda tappa, viime ta elusalt laagrisse.» 

Vana kiskja oli nüüd nii abitu, et oli üsna lihtne talle jäme kepp kihvade taha torgata ning 
lõuad tugeva nööriga selle külge kinni siduda. Kepp hoidis nööri paigal ja nöör omakorda 
keppi, nii et Lobo oli meile täiesti ohutu. Niipea kui loom tundis, et lõuad on seotud, ei 
pannud ta enam vastu ega toonud kuuldavale ainsatki häält, silmitses meid ainult rahulikult, 
nagu oleks tahtnud öelda: 

«Noh, saite mu ikka lõpuks kätte, tehke siis minuga, mida ise tahate.» Ja sellest hetkest peale 
ei pööranud ta meile enam mingit tähelepanu. 

Sidusime ta käpad kõvasti kinni, kuid ta ei äganud ega urisenud, ei pööranud peadki. Siis 
upitasime ta ühendatud jõul kuidagiviisi minu hobuse selga. Lobo hingas ühtlaselt, otsekui 
oleks ta maganud, silmad olid tal jälle selged ja särasid, kuid ta ei vaadanud meid. Ta pilk oli 
kiindunud laiadele lainjatele tasandikele, tema kuningriigile, kus ta 

kuulsa karja liikmed praegu üksikult ringi hulkusid. Ja ta silmitses seda seni, kuni hobune 
rada mööda alla kanjonisse laskus ning kaljud vaate varjasid. 

Aegamisi edasi liikudes jõudsime õnnelikult rantšoni. Panime Lobole rihma kaela, sidusime ta 
koplisse tugeva keti külge ning vabastasime köidikutest. Nüüd sain ma teda esimest korda 
lähedalt vaadata ja veendusin, kui vähe võib uskuda rahva jutte, kui on tegemist elusa 
kangelase või hirmuvalitsejaga. Ei olnud tal kuldset võru kaela ümber ega ümberpööratud risti 
turjal, mis pidi näitama, et ta on saatanaga liidus. Küll aga leidsin ma ta kintsult suure laia 
armi, mis juttude järgi pidi olema Juno, Tannerey jahi-koerte juhi kihvajälg — märk, mille 
koer kiskjale jättis, enne kui too ta elutult kanjoni liivale pikali virutas. 

Panin Lobo kõrvale liha ja vett, kuid ta ei teinud sellest väljagi. Vana hunt lamas rahulikult 
kõhuli maas ning vaatas liikumatute kollaste silmadega minust mööda kanjoni suunas ja edasi 
üle tasandike — tema tasandike; ka ei liigutanud ta ainsatki lihast, kui ma teda puudutasin. 
Kui päike loojus, oli Lobo liikumatu pilk endiselt preeria poole pööratud. Oletasin, et öö 
tulekul hakkab ta oma kaaslasi kutsuma, ja valmistusin nende vastuvõtuks. Lobo aga oli juba 
kord äärmises hädas neid hüüdnud, mitte ükski ei olnud tulnud, ja enam ta neid kutsuda ei 
kavatsenud. 

Kõneldakse, et lõvi, kellelt on võetud ta jõud, sureb, niisamuti kotkas, kellelt on röövitud 
vabadus, või tuvi, kes on jäetud ilma elukaaslasest. Kas oleks võinud arvata, et meie julm 
röövel suudab taluda kolmekordset kaotust? Tean ainult, et kui hommik kottis, lamas Lobo 
endiselt rahulikus asendis, otsekui puhkaks ta. Tema keha oli haavadeta, kuid juba hingetu .., 
Vana hundikuningas oli surnud. 

Võtsin Lobol keti kaelast ja üks kauboi aitas mul teda kuuri alla kanda, kus lamas ka Blanca 
korjus. Kui me Lobo ta kõrvale tõstsime, ohkas karjus: 

«Noh, tahtsid nii kangesti tema juurde tulla, nüüd siis oletegi lõpuks jälle koos!» 


WULLY Lugu kollakast krantsist 


Wully oli väike kollakas krants. Olgu kohe öeldud, et kollakas krants ei tarvitse ilmtingimata 
olla sama mis kollast värvi koer. Ta ei ole Lihtsalt koerlane, kelle karvad on täis kollast 
pigmenti. Ta on kõigist krantsidest kõige segaverelisem, kõikide koerte väikseim ühiskordne, 
kõige vähemate tõutunnustega kõigist koeratõugudest. Ja kuigi tal puuduvad tõutunnused, on 
ta siiski palju vanemat ja paremat tõugu kui kes tahes tema aristokraatlikest sugulastest, sest ta 
kujutab endast looduse katset taastada iidset šaakalit, kõigi koerte esiisa. 

Tõepoolest, šaakali teaduslik nimetus (Canis auieus) tähendab lihtsalt «kollane koer» ja nii 
mõndagi tolle looma iseloomujoontest kohtame ta kodustatud variandi juures. Niisugune 
krants on terane, tragi ja vastupidav ning eluvõitluseks palju paremini varustatud kui ükskõik 
milline ta «puhtavereline» suguvend. 

Kui peaksime jätma asustamata saarele kollaka krantsi, hurda ja buldogi, kes neist siis kuue 
kuu pärast oleks veel elus ja terve? Kahtlemata on see põlatud kollane krants. Tal ei ole küll 
hurda kiirust, aga ta ei kanna ka eneses kopsu- ja nahahaiguste idusid. Tal ei ole buldogi 
jõudu ega hulljulgust, aga tal on midagi, mis on tuhat korda parem,— tal on kainet praktilist 
mõistust. Tervis ja taip ei ole eluvõitluseks sugugi halvad eeldused, ja kui koerad jäetaks 
omapead, sureksid kõik teised välja peale kollase krantsi. 

Vahetevahel on sarnasus Šaakaliga suurem ning kollasel krantsil cn terava tipuga kikkis 
kõrvad. Säherduse koera 

eest tuleb, hoiduda. Ta on kaval ja südi ning võib hammustada nagu hunt. Niisuguse koera 
loomuses on midagi seletamatult metsikut, mis julma kohtlemise või kestvate eluraskuste 
korral võib areneda halastamatuimaks reetlikkuseks ja lämmatada kõik teised, paremad 
iseloomujooned, mille pärast inimene koera armastab. 


I 


Väike Wully sündis kaugel Chevioti mägedes. Tervest pesakonnast jäeti järele ainult tema ja 
veel üks kutsikas; ta vend sellepärast, et see sarnanes ümbruskonna parima koeraga, Wully 
jälle seetõttu, et ta oli väike kollane iludus. 

Kutsikapõlve veetis ta lambakarjas, vilunud koera seltsis. See õpetas teda koos vana 
karjusega, kes oma taibu poolest vaevalt neist kummastki üle käis. Kaheaastaselt oli Wully 
täiskasvanud koer ning lambaasjanduses põhjaliku kursuse läbi teinud. Ta tundis oma 
hoolealuseid sarvedest sabani ja vana Robin, tema peremees, usaldas terast peni sedavõrd, et 
jäi sageli kogu ööks kõrtsi, Wully aga valvas villaseid tobusid mägedes. Wully kasvatamise 
vaev ei olnud maha visatud — ta oli igati terane koerake, keda ootas suur tulevik. Juhmi 
Robinit aga ei õppinud ta iial põlgama. Hoolimata kõigist oma puudustest, vaimunärtsita- 
vatest eluviisidest ning kalduvusest igal võimalikul juhul pudelipõhjast õndsust ammutada, oli 
mees Wully vastu harva toores ja Wully tasus talle selle eest liialdatud jumaldamisega, mida 
ei oleks suutnud saavutada ka kõige tähtsam ja targem inimene kogu maal. 

Wully meelest ei olnud kõrgemat olendit kui Robin, ehkki tolle vaimne ja füüsiline jõud 
kuulus hoopis viie šillingi eest nädalas ühele mitte kuigi tuntud karjakasvatajale, Wully 
hoolealuste tegelikule omanikule. Kui too mees, tõepoolest tähtsusetum kui naabruses elunev 
mõisnik, Robinile korralduse tegi oma lambakari vahepeatustega Yorkshire'i nõmmede ja 
turgudeni viia, oli Wully kõigi kolmesaja seitsmekümne kuue asjaosalise hulgas teekonnast 
kõige rohkem huvitatud ja ise ka kõige huvitavam. 

Rännak läbi Northumberlandi kulges eriliste sündmusteta. Tyne'i jõe ääres aeti lambad 
parvele Ja viidi õnnelikult teisele kaldale, suitsusesse Lõuna-Shieldi. Suured vabrikukorstnad 
alustasid just tööpäeva ja ajasid välja aurupilvi ning tina j alt läbipaistmatuid rulluvaid 


suitsulaineid. Need rippusid madalal tänavate kohal nagu kõuepilved, nii et ilm läks 
pimedaks. Lammaste arust ennustasid need pilved nähtavasti ebatavaliselt tugevat Chevioti 
tormi. Nad sattusid ärevusse ja kihutasid valvuritest hoolimata kolmesaja seitsmekümne neljas 
eri suunas minema. 

Robin oli oma armetu südame kõige sügavama sopini pahane. Natuke aega vahtis ta tobeda 
pilguga lammastele järele, siis käsutas: 

«Wully, too nad tagasi!» 

Pärast säherdust vaimset pingutust istus ta maha, süütas piibu, otsis oma kudumistöö välja ja 
asus pooliku soki kallale. 

Wully jaoks oli Robini hääl jumala hääleks. Kohe tormas ta kordamisi kolmesaja 
seitsmekümne nelja eri suunda, sai kõik kolmsada seitsekümmend neli põgenikku kätte ja ajas 
nad pafvemajakese juurde tagasi, enne kui Robin, kes vaatas külma rahuga pealt, sokiga 
lõpule jõudis. 

Lõpuks andis Wully — mitte Robin — märku, et kõik põgenikud on käes. Vana karjus hakkas 
neid üle lugema: kolmsada seitsekümmend, kolmsada seitsekümmend üks, kolmsada 
seitsekümmend kaks, kolmsada seitsekümmend kolm. 

«Wully,» sõnas ta etteheitvalt, «üks on puudu. Otsi veel.» 

Häbistatud Wully sööstis minema, et puuduva lamba pärast kas või kogu linn läbi tuhnida. 
Vaevalt oli ta läinud, kui üks poisike juhtis Robini tähelepanu asjaolule, et kõik lambad, kõik 
kolmsada seitsekümmend neli lammast, olid kohal. Nüüd oli Robin kimbatuses. Tal oli käsk 
York-shire'isse rutata, aga ta teadis ka, et uhkus ei luba koeral tagasi tulla ilma lambata, kui ta 
selle ka varastama peaks. Selliseid asju oli juhtunud ja neist oli tulnud palju pahandust. Mida 
teha? Kaalul oli viis šillingit nädalas. Wully oli hea koer, kahju oli teda kaotada, aga 
peremehe käsk tuli täita. Ja kui Wully selleks, et arvu täis saada, lamba varastab, mis siis 
saab? Võõras kohas pealegi. Mehike 

otsustas Wully maha jätta ja üksi oma lammastega edasi liikuda. Kuidas ta reis korda läks, 
seda ei tea keegi ja ega see kedagi huvitagi. 

Vahepeal laskis Wully miilide viisi mööda tänavaid, otsides asjatult oma kadunud lammast. 
Ta otsis kogu päeva ja alles õhtul hiilis süüdlasliku näoga, ise näljane ja surmani väsinud, 
tagasi parve juurde — ning leidis siin, et peremees koos lammastega oli läinud. Tema 
kurvastust oli hale näha. Ta jooksis niuksudes siia-sinna, sõitis parvega teisele kaldale ja otsis 
Robinit kõikjalt. Siis pöördus 


ta tagasi Lõuna-Shieldi ja otsis seal. Kogu öö luusis ta ringi lootuses leida oma vääritut 
ebajumalat. Järgmisel päeval jätkas ta otsinguid, sõitis veel palju kordi üle jõe ja tagasi. Ta 
vahtis ja nühkis kõiki, kes parvelt tulid, ning otsis märkimisväärse nutikusega oma isandat 


ühtepuhku ka lähematest kõrtsidest. Järgmisel päeval hakkas ta süstemaatiliselt nuusutama 
igaüht, kes parvelt tuli. 

Parv teeb oma viiskümmend otsa päevas ja vüb üle keskmiselt sada inimest korraga, kuid 
Wully ei jätnud ühtegi korda vahele — alati oli ta maabumissilla juures ja nuusutas kõiki 
jalapaare, mis sealt tulid. Tol päeval tuli Wully] tema enda meetodi järgi järele uurida viis 
tuhat 

paari ehk kümme tuhat jalga. Ent ka järgmisel päeval ja ülejärgmisel ja kogu selle nädala 
seisis ta oma postil ning ei paistnud isegi toiduotsimise vastu huvi tundvat. Peagi hakkasid 
nälg ja mure talle nähtavat mõju avaldama. Wully muutus kõhnaks ning pahuraks. Mitte keegi 
ei tohtinud teda puudutada, ja kui teda püüti jalgade nuusutamises segada, läks peni marru. 
Päevast päeva, nädalast nädalasse valvas Wully ja ootas oma isandat, keda ei tulnud ega 
tulnud. Parvemehed hakkasid Wully ustavusest lugu pidama. Algul põlgas koer pakutud toidu 
ja peavarju ära ning elas tont teab kuidas, kuid lõpuks sundis nälg teda ikkagi ande vastu 
võtma ning andjaid taluma. Ehk küll kibestunud kogu maailma vastu, oli ta südames oma 
vääritule peremehele truu. 

Mina sain Wullyga tuttavaks neljateistkümne kuu pärast. Ta oli ikka alles rangelt vahipostil, 
kuid oli kosunud ja endise hea välimuse tagasi saanud. Oma targa terase näoga ja seda ehtiva 
valge karvakrae ning kikkis kõrvadega hakkas ta tahtmatult silma. Leidnud, et mu jalad 
polnud nood, mida ta otsis, ei kinkinud Wully mulle enam ühtegi pilku. Ja kõigi nende kümne 
kuu kestel, mis ta veel vahti pidas, ei saavutanud ma kõigist oma sõbralikest lähenemiskatseist 
hoolimata temaga sugugi usalduslikumat vahekorda kui ükskõik milline võõras. 

Tervelt kaks pikka aastat käis too ustav olend parve passimas. Koju mägedesse tagasi 
pöördumast ei hoidnud teda mitte hirm kauguse ees või kartus eksida, vaid kindel veendumus, 
et Robin, tema jumal Robin, oli käskinud tal parve juurde jääda, — ja ta jäi. 

Teisele kaldale aga sõitis ta just nii tihti, kui arvas oma otsinguile kasuliku olevat. Koera 
üleveo hinnaks oli üks penn, ja kui Wully lõpuks otsimisest loobus, arvestati, et ta on 
kompaniile võlgu mitusada naela. Ta ei jätnud kunagi nuusutamata ühtegi jalapaari, mis 
maabumissillast üle läks; kui need kõik kokku arvata, siis oli see ekspert läbi uurinud kuus 
miljonit jäset. Ja kõik asjata. Kuid ta truudus oli vankumatu, ehkki ta pika pinge all ilmselt 
kibestus. 

Me ei oleks iial enam Robinist kuulnud, kui ühel heal päeval poleks parvelt maha astunud 
keegi jässakas talunik. Wully nuhutas teda masinlikult nagu uut inimest ikka, 

kuid siis äkki võpatas, turjakarvad tõusid turri, ta hakkas üleni värisema, kurgust vallandus 
madal urin ning ta kiindus kõigi oma meeltega võõrasse. 

Üks parvemeestest, kes ei saanud aru, milles asi seisab, hüüdis võõrale: 

«Kuule, mees, mis sa meie koerast tahad?» 

«Mis mul tast tühjast tahta, tola, paistab, et hoopis temal on minuga miskit tegemist.» 
Pikemat seletust ei olnud enam vajagi. Wully käitumine oli korrapealt teine. Ta hakkas võõra 
ümber lipitsema ja esimest korda nende aastate jooksul ägedasti sabaga vehkima. 

Mõne sõnaga sai kõik selgeks. Dorley, too jässakas talunik, oli olnud Robini hea tuttav, ning 
sall ja käpikud, mida ta kandis, olid Robini tehtud ja kord Robini enda garderoobi kuulunud. 
Wully haistis kohe oma peremehe lõhna, ja kaotanud lootuse veel näha seda ebajumalat 
ennast, hülgas ta oma valveposti parve juures ning näitas selgesti, et on valmis kaasa minema 
tema käpikute kandjagagi. Dor-ley viis heameelega Wully oma koju Derbyshirel mägedesse, 
kus koerast sai jälle lambakarja valvur. 


II 


Monsaldale on laialt tuntud org Derbyshire'is. Ainus, kuid see-eest kuulus kohalik kõrts 
kannab nime «Siga ja Vile» ja selle peremeheks on Jo Greatorex, turske ja nutikas jorkširlane. 
Looduslike eelduste poolest oleks ta sobinud kuhugi asustamata alale asunikuks, kuid olude 
sunnil oli kõrtsmikuks hakanud. Sünnipäraste kalduvuste tõttu tegeles ta aga... noh, hüva: 
ühesõnaga, sealpool kandis esines sageli salaküttimist. 

Wully uus kodu asus oru idanõlval, otse Jo kõrtsi kohal, ja ka see oli üks asjaolusid, mis mind 
Monsaldale'i tõid. Oru põhjas haris Wully peremees Dorley väikest viisi põldu, nõmmedel 
pidas aga arvukat lambakarja. Lammaste järele vaatas Wully ja tegi seda niisama teraselt nagu 
vanastigi; ta valvas lambaid, kui nad sõid, ning tõi nad õhtul tararidikku. Koera kohta oli ta 
väga seltsimatu ja morn ning ülearu varmas võõrastele hambaid näitama. Ent 

oma ametis oli ta nii hoolas, et sel aastal ei läinud Dorley'l kaduma ühtegi talle, samal ajal kui 
naabrid kotkastele ja rebastele tavalist lõivu maksid. 

Rebasejahiks on sealsed orud pehmelt öeldes kehvavõitu. Ratsanikule ei tee rõõmu rohked 
kaljurahnud, kõrged kiviaiad ega järsandikud. Rebased pääsevad siin lõpuks alati kaljude 
vahele pakku ja on otse ime, et nad pole veel Monsaldale'i üle ujutanud. Aga nad ei ole seda 
siiski teinud. Rebaste üle ei olnud kuigivõrd põhjust kurta kuni 1881. aastani, mil üks vana 
kaval reinuvader end siinsetel söödamaadel sisse seadis nagu hiir juustukeras ja nii jahimeeste 
hurtadele kui ka talunike krantsidele näkku naeris. Mitu korda ajasid teda taga Peakist pärit 
hurdad, aga rebane põgenes Kuradiurgu ja pääses. Kord juba tolles kuristikus, kus kaljulõhed 
ulatuvad teab kui kaugele, oli ta kindlalt väljaspool ohtu. Maarahvas ei pidanud enam paljalt 
juhuseks, et rebane alati just Kuradiurgu putkates oma naha päästis, ja kui üks hurtadest, kes 
kord selle kuradirebase peaaegu kätte oleks saanud, hiljem marru läks, oli kõigile selge, kust 
too kõnealune rebane õieti pärit on. 

Rebane aga jätkas oma röövlitööd, võttis ette jultunud röövretki ning pääses sageli üle 
noatera. Viimaks hakkas ta, nagu paljud vanad rebased, tapma ainult tapmiskirest. Nii kaotas 
Digby ühel ööl kümme talle, Carroll järgmisel seitse. Hiljem rüüstati täielikult kirikla 
parditiik — ühesõnaga, harva möödus öö, mil ümbruskonnas keegi oma 

kodulindude, tallede, lammaste ja lõpuks isegi vasikate tapmise üle ei kurtnud. 

Muidugi kanti kõik need veretööd Kuradiuru rebase arvele. Temast teati ainult seda, et ta oli 
väga suur või vähemalt jättis väga suuri jälgi. Keegi ei olnud teda täpsemalt näinud, isegi 
mitte kütid. Ka pandi tähele, et kui teda jälitati, keeldusid kaks kõige paremat hurta, Thunder 
ja Bell, häält tõstmast ning isegi jälgi ajamast. Et rebast hulluks pidama hakati, ei toonud 
hurtade peremees oma hoolealuseid enam siia kanti. Monsaldalel talunikud leppisid Jo 
juhtimisel kokku, et. niipea kui natukenegi lund maha tuleb, ajavad nad üheskoos kogu 
ümbruskonna läbi ja teevad, kas või risti vastu kõigile jahiseadustele, tollele rebaseraisale otsa 
peale. Ent lund ei tulnud ja punakuueline rebaseisand elas rahumeeli edasi. Oma hullusele 
vaatamata tegutses ta kavakindlalt. Kunagi ei külastanud ta kahel järgneval ööl üht ja sama 
talu. Kunagi ei söönud ta midagi tapmispaigas ja iial ei jätnud te jälgi, mis oleksid reetnud ta 
põgenemistee. Tema öised rajad lõppesid harilikult kas kõval murul või maanteel. 

Ükskord ma siiski nägin teda. Tulin ühel hilisõhtul ränga äikese ajal Bakewellist Monsaldalel, 
ja kui ma ümber Steadi lambatara nurga pöördusin, lõi parajasti välku. Heledal välguvalgusel 
tabas mu silm pilti, mis mind võpatama pani. Kakskümmend jardi minust eemal istus teeser- 
val väga suur rebane, kes silmitses mind õela pilguga ning limpsis paljuütlevalt koonu. 
Rohkem ma midagi ei näinud ja oleksin sellegi võib-olla unustanud või arvanud, et eksisin, 
kui järgmisel hommikul poleks samast tarandikust leitud kahtkümmend kolme talle- ja 


lambakorjust ning jälgi, mis vaidlematult tõendasid, et kurjategijaks oli vana tuttav 
röövlinägu. 

Ainult ühe mehe kari pääses hävitustööst — Dorley oma. See oli seda imelikum, et ta elas 
otse rebase poolt rünnatava piirkonna keskel ja vaevalt miili kaugusel Kuradi-urust. Ustav 
Wully näitas, et ta on rohkem väärt kui kõik ümbruskonna koerad kokku. Õhtu õhtu järel ajas 
ta lambakarja koju ja kunagi polnud ühtegi looma puudu. Hull rebane võis soovi korral 
luusida kas või Dorley õues, aga Wully, terane, vapper, tragi Wully oli talle enam kui võrdne 
vastane ja mitte ainult et päästis peremehe karja, 

vaid pääses ka ise terve nahaga. Kõik pidasid temast sügavasti lugu, ja kui tal oleks väheke 
teisem iseloom olnud, oleks ta saanud üldiseks lemmikuks. Sõbralikkuse poolest ei olnud ta 
kunagi silma paistnud, nüüd aga muutus üha tigedamaks. Dorley paistis talle meeldivat, 
niisamuti Dorley vanem tütar Huldah, kena nutikas neiu, kelle hooleks oli kogu 
majapidamine, sealhulgas ka Wully eest hoolitsemine. Teisi Dorley perekonna liikmeid õppis 
Wully ajapikku taluma, kuid ülejäänud maailma, nii inimesi kui ka koeri, näis ta lausa 
vihkavat. 

Kui ma Wullyt viimast korda kohtasin, tuli tema ohtlikuks muutunud meelelaad selgesti 
ilmsiks. Kõndisin mööda teerada, mis Dorley majast mööda üle nõmme viis. Wully lamas 
lävel. Kui ma ligemale jõudsin, tõusis ta, tehes, nagu poleks mind märganudki, sörkis mu raja 
poole ja sättis end umbes kümne jardi kaugusel põiki teele ette. Seal seisis ta vaikselt, pinev 
pilk suunatud kaugele nõmmele, kergelt turritav turi ainsaks märgiks, et ta pole äkki üleni 
kiviks muutunud. Ta ei liigutanud, kui ma temani jõudsin, ja et ma tüli ei tahtnud, läksin ta 
nina poolt ringi ning sammusin edasi. Kohe lahkus Wully oma positsioonilt, traavis ikka 
võikalt vaikides umbes kakskümmend jalga ning seisis jälle mulle teele ette. Jõudsin taas 
temani, astusin rajalt kõrvale rohusse ning rühkisin ta koonust mööda. Otsekohe, ent ainsagi 
häälitsuseta, lõi Wully hambad mu vasakusse kanda. Lõin teda teise jalaga, "kuid ei tabanud. 
Et mul keppi ei olnud, viskasin teda suure kiviga. Wully hüppas kõrvale, kivi tabas ta kintsu 
ja paiskas koera kraavi. Kukkudes urahtas ta korra tigedalt, kuid ronis kraavist välja ja limpas 
vaikselt minema. 

Kuigi Wully oli kogu maailma vastu sünge ja tige, oli ta Dorley lammastega alati õrn. Tema 
hoolitsusest kõneldi otse imelugusid. Nii mõnedki tiiki või auku kukkunud talled oleksid otsa 
saanud, kui terane Wully poleks õigel ajal appi jõudnud, nii mõnedelegi kaugele uitama 
läinud uttedele näitas ta kätte õige tee; tema terav pilk märkas alati nõmme kohale varitsema 
lennanud kotkast ning oma hulljulgusega kihutas ta kõik tiivulised kallalekippujad minema. 

III 


Kui viimaks detsembri lõpuks lumi maha tuli, maksid Mon-saldalel talunikud hullule rebasele 
ikka veel igaöist tri-buuti. Vaene Gelti lesk kaotas kogu oma kahekümnepealise lambakarja, 
aga kohe varahommikul läks ka tasuretk lahti. Püssid avalikult käes, asusid turjakad talunikud 
teele, et minna lõpuni mööda reetlikke jälgi lumes, mis kuulusid taas väga suurele rebasele, 
kahtlemata tollele paljukordsele mõrtsukale. Mõnd aega olid jäljed selged, siis pöördusid nad 
jõe äärde, ja siin ilmnes looma harjumuspärane kavalus. Ta oli läinud jõeni teravnurga all, 
suunaga allavoolu, ning hüpanud madalasse, kinnikülmumata vette. Kuid teisel kaldal ei 
olnud ühtegi jälge näha, ja alles pika otsimise peale leiti veerand miili vastuvoolu koht, kus 
rebane jõest välja oli tulnud. Sealt viisid jäljed kõrge kiviaiani, mis oli ilma lumeta ja ka 
jälgedeta. Ent visad kütid jätkasid otsimist. Kui jäljed viisid kiviaia juurest maanteele, tekkis 
lahkarvamusi. Ühed väitsid, et jäljed läksid teed mööda küla poole, teised, et külast eemale. Jo 
aga tegi asja selgeks ning jälle pika otsimise järel leiti ilmselt samad — mõnede arvates küll 
suuremad — jäljed kätte, kui need pöördusid maanteelt lambatarandikku. Selle asukaid ei 


olnud jälgede jätja puudutanud, vaid oli sörkinud ühe talumehe jälgedes nõmmeteele ja 
seda mööda otse Dorley talu juurde. 

Lume tõttu olid lambad sel päeval lauta jäetud ja tavalisest tegevusest vaba Wully lamas 
päikese käes lauavirnal. Kui kütid majale lähenesid, hakkas ta tigedasti urisema ja hiilis 
ümber nurga lammaste manu. Jo Greato-rex läks Wullyle üle värske lume järele, silmitses 
korraks jälgi ja jäi sõnatuks. Siis osutas ta taanduva lamba-valvuri poole ja hüüatas: 
«Mehed, need ei olnudki rebase jäljed. Näete, kus on lese lammaste tapja!» 

Osa rahvast oli Jo'ga nõus, teised jälle tuletasid meelde kaksipidi mõtlemisi maanteel ning 
olid selle poolt, et mindaks tagasi ja otsitaks üles teised jäljed. Samal hetkel tuli õue Dorley. 
«Tom,» ütles talle Jo, «su koer murdis läinud ööl Gelti 

lese kakskümmend lammast maha. Ja mina näiteks ei usu sugugi, et see tal esimene kord 
oleks olnud.» 

«Kuule, mees, sa oled küll arust ära,» vaidles Tom vastu. «Paremat lambakoera ei ole ma veel 
näinud, ta lausa armastab lambaid.» 

«Nojah, eks ta siis eile öösel näitas oma armastust,» pilkas JO. 

Kütid püüdsid asjatult Dorley't veenda, kõneldes talle oma hommikusest jälitusretkest. Tom 
aina kinnitas, et siin olevat tegu ainult kadedusega, mehed olevat omavahel kokkiu rääkinud 
ning tahtvat talt Wullyt ära võtta. 

«Wully magab igal öösel köögis. Välja lastakse ta alles siis, kui ta lambakarja läheb. Tohoo 
pime, ta on ju meie lammastega aasta ringi koos, aga mul ei ole veel ühtegi talle kaduma 
läinud!» 

Tomi ärritas väga säherdune alatu katse Wully hea nime ja isegi elu kallale kippuda. Ka Jo ja 
tema poolehoidjad said järjest pahasemaks ning ainult Huldah' arukas ettepanek seadis jälle 
rahu jalule. 

«Tead, taat,» sõnas tüdruk, «las ma magan täna öösel köögis. Ma näen siis, kui Wully tahab 
välja minna, ja kui Wully ei saa välja ja ikkagi kusagil lambaid murtakse, siis on kindel, et 
Wully ei ole süüdi.» 

Öösel heitiski Huldah kööki pingile, Wully aga magas nagu tavaliselt laua all. Mõne aja 
pärast muutus koer rahutuks. Ta keerutas asemel ringi, tuli korda paar üles, sirutas ennast, 
vaatas Huldah' poole ja kobis jälle magama. Umbes kahe paiku oli näha, et koer ei suuda 
enam mingile seletamatule ajele vastu panna. Ta tõusis tasakesi, heitis korraks pilgu madala 
akna poole, siis liikumatult lebavale tüdrukule. Huldah lamas vaikselt ja hingas nii, nagu 
oleks ta maganud. Wully astus pikkamööda ligi, nühutas korraks ja puhus oma hingeõhku 
tüdrukule näkku. Too ei liigahtanudki. Koer müksas tüdrukut korraks koonuga. Siis uuris ta, 
teravad kõrvad ettepoole kikkis ja pea viltu, tüdruku rahulikku nägu. Ikka ei mingit märki. 
Seepeale astus Wully tasakesi akna alla, hüppas käratult lauale, torkas koonu aknaraami alla 
ja vahepeal käpaga aidates lükkas akna parasjagu nii kõrgele üles, et sai sealt läbi pugeda. 
Selga ja saba mööda libistas ta 

akna jälle kinni, ning seejuures ilmutatud osavus kõneles pikast praktikast. Siis kadus koer 
pimedusse. 

Huldah jälgis teda hämmastunult. Lamanud veel veidi aega ja veendunud, et koer tõepoolest 
ära oli läinud, tõusis tütarlaps üles ja kavatses algul isa kutsuda, siis aga mõtles ümber ning 
otsustas kindlamaid tõendusi oodata. Ta piilus läbi akna pimedusse, kuid Wully oli kadunud 
nagu vits vette. Huldah lisas puid tulle ja heitis uuesti pikali. Rohkem kui tund aega lamas ta 
pärani silmi ja kuulas kella tiksumist, võpatades vähimagi krõbina peale ning endamisi 
arutades, mida see Wully küll tegema võis minna. Oli see tõesti tõsi, et tema oli murdnud lese 
lambad? Tüdrukule tuli- meelde, kui õrn oli Wully nende endi lammaste vastu, ja ta nõutus 
kasvas. 


Pikkamööda tiksus kell veel ühe tunni täis. Huldah kuulis akna taga krabinat ja ta süda 
võpatas sees. Veidi kraapimist, ja jälle lükati aken üles. Paari hetke pärast oli Wully tagasi 
köögis ning aken tema järel ilusasti kinni. 

Hubiseva tule valgel märkas Huldah, et koera silmad kiiskasid kuidagi kummaliselt, 
metsikult, ka olid ta koon ja valge rind värskeid verepritsmeid täis. Tüdrukut silmitsedes jättis 
koer lõõtsutamise. Kuna Huldah ei liigutanud, heitis loom maha ning hakkas kappi ja koonu 
limpsima, urahtades ise vaikselt korra või paar, otsekui mõnd hiljutist sündmust meenutades. 
Huldah'le sellest piisas. Polnud kahtlust, et J0'l oli olnud õigus. Samas sai tüdruku taibukas 
peas veel midagi selgeks: ta mõistis, et see tema ees oligi Monsaldale'i ime-rebane. Huldah 
tõusis istukile, vaatas Wullyle otsa ja hüüdis: 

«Wully! Wully! Nii et see kõik on siis õige — oh Wully, sa peletis!» 

Tüdruku ägedalt etteheitev hääl kõmises vaikses köögis. Wully võpatas kui püssipaugust ning 
heitis meeleheitliku pilgu suletud akna suunas. Ta silmad kiiskasid ning turi kiskus turri. Kuid 
perenaise pilgu all tõmbus koer kössi ja lömitas nagu armu paludes maas. Aeglaselt roomas ta 
ligemale ja ligemale, otsekui tahaks tüdruku jalgu lakkuma tulla. Kui peni oli juba päris ligi, 
kargas ta äkki hääletult, aga vihaselt nagu tiiger Huldah' kõri kallale. 

Tüdrukule tuli niisugune rünnak ootamatult, kuid ta jõudis veel õigel ajal käe ette panna ja 
Wully pikad läikivad kihvad lõikusid ta lihasse ning kriipisid luud. 

«Appi! Appi! Isa! Isa!» karjus ta. 

Wully oli kerge ja Huldah'l õnnestus teda hetkeks eemale paisata. Ent oli selge, mida koer 
kavatses. Mäng oli läbi ja praegu oli kaalul kas tema enese'või tüdruku elu. 

«Isa! Isa!» kriiskas tüdruk, kollane tapahimuline fuuria 

aga hammustas ja rebis kaitsetuid käsi, mis teda nii sageli olid toitnud. 

' Asjatult rabeles tüdruk, et looma endast eemal hoida. Juba pidi peni talle kihvad kõrri lööma, 
kui sisse tormas Dorley. 

Niisamuti õudselt vaikides hüppas Wully nüüd tema kallale ja aina rebis ning kiskus, kuni 
kiinihoop ta kivipõrandale paiskas; seal lebas ta lõõtsutades ja surmapii-nades viseldes, 
meeltheitev ja juba elust lahkumas, kuid võitlusvalmis ja trotsi täis lõpuni. Teine kiire hoop 
purustas ta kolju ja puistas ajud koldele — tollelesamale kodukoldele, mida ta seni nii ustavalt 
ja auga oli teeninud —, ning Wully, terane, tige, ustav ja reetlik Wully võbises veel hetke, 
ajas end siis sirgu ja jäi igaveseks liikumatult lamama. 


VI. HÕBETÄPP Lugu mustast varesest 
I 


Kui paljudel meist on õnnestunud tundma õppida metslooma? Ma ei pea silmas seda, kui 
kohatakse looma kord või paar või peetakse teda enda juures puuris, ma mõtlen niisugust 
juhtu, et looma tuntakse pika aja vältel, kui ta elab vabaduses, et õpitakse tundma ta harjumusi 
ja kujuneb pilt tema eluloost. Peamine raskus on selles, et ei suudeta üht looma teistest 
temataolistest eraldada. Rebased või varesed on üksteisega nii sarnased, et me ei või sugugi 
kindlad olla, kas see, keda me järgmisel korral kohtame, on just varem nähtud loom. 
Vahetevahel aga kerkib esile isend, kes on oma kaaslastest tugevam või targem, kellest saab 
suur juht, kes on meie mõiste järgi geenius, ja kui ta on teistest suurem või kui tal on mõni 
eriline tunnus, mille järgi inimestel on võimalik teda eraldada, saab ta varsti omal maal 
kuulsaks ning näitab meile, et metslooma elu võib olla hulga huvitavam ja põnevam kui 
paljudel inimolenditel. 


Niisuguste loomade hulka kuulusid näiteks Courtant, töbisabaga hunt, kes neljateistkümnenda 
sajandi alguses ligemale kümme aastat tervet Pariisi oma hirmuvalitsuse all hoidis; Kompjalg, 
lonkur grisli, hall karu, kes Kalifor-nias San Joaguini orus endast õige kohutava mälestuse 
jättis; New Mexico hundikuningas Lobo, kes viie aasta jooksul iga päev ühe lehma hävitas, ja 
Seonee panter, kes vähem kui kahe aastaga ligi kolmsada inimest tappis. Säherdune oli ka 
Hõbetäpp, kelle elukäiku — niipalju kui mina seda tean — püüan siinkohal lühidalt edasi 
anda. 

Hõbetäpp oli lihtsalt vana tark must vares; niisuguse nime oli ta saanud hõbevalge laigu tõttu, 
mis nagu viiesendine münt ta parema silma ja noka vahet ehtis. Tänu sellele täpile suutsingi 
teda teistest suguvendadest eraldada ja tema eluloo üksikuid lõike kokku sobitada. 

Nagu te peaksite teadma, on varesed meie kõige intelligentsemad linnud — kõnekäänd «tark 
nagu vana vares» ei ole mitte tuulest võetud. Varesed teavad, kui tähtis on kord ja distsipliin, 
nad on niisama hästi" drillitud kui sõdurid — isegi veel paremini, sest varesed on alati häire- 
olukorras, alati lahinguvalmis, jä alati sõltub iga üksiku elu ja julgeolek väekaaslastest. Nende 
juhtideks on parve kõige vanemad ja targemad linnud, kes peavad ühtlasi olema ka kõige 
tugevamad ja vahvamad, sest sageli tuleb neil mõni isehakanu või mässumeelne lihtsalt 
jõuga 


maha suruda. Lihtsõduriteks on noored ja eriliste anneteta varesed. 

Vana Hõbetäpp oli suure vareseparve juht, kelle peakorter asus Kanadas Toronto ligidal, 
Franki kindluses — nii nimetatakse männimetsaga kaetud mäge linna põhjaserval. Parve 
kuulus umbes kakssada varest ja minule arusaamatuks jäänud põhjustel ei kasvanud see arv 
iial. 

Pehme talvega jäid varesed Niagaara kallastele, karmi külma puhul aga lendasid tükk maad 
kaugemale lõunasse. Kuid iga aasta veebruari viimasel nädalal kogus vana Hõbetäpp oma väe 
ning lendas vahvasti üle neljakümne miili laiuse veevälja, mis lahutab Torontot Niagaarast. 
Ta ei lennanud iial otsejoones, vaid hoidis alati kaarega lääne poole, et mitte kaotada silmist 
Dundase mäge, mis oli talle teetähiseks, kuni hakkas paistma tuttav mändidega kaetud 
kõrgendik ise. Igal aastal tuli ta oma parvega ja jäi sinna elama umbes kuueks nädalaks. Igal 
hommikul jagunesid varesed kolme rühma ja lendasid toitu otsima. Üks rühm suundus 
kagusse, Ashbridge'i abaja äärde. Üks läks põhja poole, Doni jõe kallastele, ning üks, kõige 
suurem, lendas loode suunas kuristikku pidi üles. Viimast rühma juhatas Hõbetäpp isiklikult. 
Kes teisi gruppe juhtisid, jäi mul teadmata. 

Kui hommik oli vaikne, tõusid varesed kohe kõrgele ja lendasid minema. Kui aga oli tuuline, 
lendas parv madalal ja otsis oruseinte vahel varju. Minu aknad avanesid just sinnapoole ja 
1885. aastal hakkaski mulle seal see vana vares esmakordselt silma. Olin Torontos alles 
uustulnuk, aga üks põliselanik ütles mulle, et «too vana vares on selle oru kohal tiirelnud juba 


üle kahekümne aasta». Mina jälgisin teda just orust, ja tänu sellele, et Hõbetäpp ikka vanast 
marsruudist visalt kinni pidas, ehkki kuristiku kaldad olid nüüd omavahel sillakaartega 
ühendatud ja maju täis ehitatud, sai ta mulle õige hästi tuttavaks. Iga päev märtsis ja aprilli 
esimesel poolel, siis jälle suve lõpul ja sügisel lendas ta kaks korda minust üle — piki orgu 
minnes ja tulles. See andis mulle võimaluse jälgida ta liikumisi, kuulda, kuidas ta oma 
alluvaid kamandas, ning vähehaaval hakkasin mõistma, et varesed, ehkki väikesearvuline 
rahvas, on väga arukad linnud, et neil on oma keel ja ühiskondlik korraldus, mis paljudes 
põhijoontes üllatavalt sarnaneb inimeste omaga, mõnes mõttes aga on meie omast isegi 
parem. 

Ühel tuulisel päeval seisin kõrgel sillal, kui vana vares oma suure ja laialivalguva üksuse 
eesotsas kodu poole lendas. Poole miili peale võis kuulda juhi rahulolevat häält: 

ke kraa 


aa 
mis meie keeli pidi tähendama: «Kõik on korras, lendame edasi!» Ka oli kuulda, kuidas ta 
adjutant käsklust parve lõpus kordas. Tuule tõttu lendasid nad väga madalalt, ja et üle saada 
sillast, millel ma seisin, tuli neil pisut kõrgemale tõusta. Hõbetäpp märkas mind sillal ja talle 
ei meeldinud, et ma teda nii üksisilmi uurin. Ta aeglustas lendu, hüüdis: «Olge valvel!» 


° Sa 

kraa 

(nr.2) 

ja tõusis kohe tükk maad kõrgemale. Näinud aga, et ma olen relvata, lendas ta veel umbes 
kakskümmend jalga niisama kõrgel, terve parv tema järel, ja laskus teisel pool silda jälle 
endisele kõrgusele. 


(n1.3) 

Järgmisel päeval olin uuesti samas kohas, ja kui varesed tulid, tõstsin jalutuskepi ning tegin, 
nagu oleksin neid sellega sihtinud. Vana juht karjus kohe: «Hädaoht!» 

käk 

ja tõusis viiskümmend jalga kõrgemale kui eelmisel päeval. Veendunud, et tegemist ei ole 
mitte püssiga, söandas ta siiski üle lennata. Kolmandal päeval aga võtsin ma kaasa püssi, ja 

kä-kä - kä-kä kak 


Adjutant kordas hüüdu, kõik varesed lendasid laiali ja tõusid sealjuures nii kõrgele, et viimane 
kui üks oli laskekaugusest väljas. Sel moel ületasid nad ohtliku koha ja laskusid kaugemal 
uuesti oruseinte varju. Uks teine kord, kui suur laialivalguv parv jälle piki orgu lendas, laskus 
ligiduses ühele puule punase sabaga kull. Juht hüüdis: 


(1.5) 
«Kull! Kull!» 


(n1.9) 

Ta pidurdas ja ootas teisi järele, kuni kogu parv oli hunnikus koos. Niimoodi nad enam kulli 
ei kartnud ja lendasid temast mööda. Veerand miili edasi tuli aga nähtavale mees püssiga, ja 
hüüatus: «Suur oht — püss! Lennake laiali!» 


Dorje 

saatis silmapilk parve laiali ning kõrgele üles, kuhu püssi-kuul enam poleks ulatunud. 
(nr.6) 

kä-kä-kä -kä käk 

Pikaajalise tutvuse jooksul õppisin veel mitmeid Hõbe-täpi käsklusi tundma ja jõudsin 
järeldusele, et õige väike erinevus heli kõrguses võib anda hoopis teise tähenduse. Kui 
hüüatus nr. 5 tähendab kulli või mõnd teist kardetavat lindu, siis alljärgnev häälitsus 
(nr.10) 


kraa kraa kä-kä-kä-kä 


tähendab: «Ümberpöörd!» Ilmselt on see kombinatsioon nr. 5-st, mis põhiliselt tähendab ohtu, 
ja nr. 3-st, mis on korraldus taganemiseks. See aga 

on lihtsalt tervitus möödalendavale kamraadile. Järgmise häälitsusega pöördutakse harilikult 
terve parve poole, see tähendab: «Tähelepanu!» 


kei Ep] 


m 
käk käk käi 
Aprilli esimestel päevadel algas vareste hulgas suur sagimine. Selleks elevuseks paistis neil 
olevat mingi hoopis uus põhjus. Nad ei käinud enam varavalgest hilise õhtuni toitu otsimas, 
vaid veetsid pool päeva männivõra-des. Kahe- ja kolmekaupa ajasid nad üksteist taga ning 
aeg-ajalt näitasid õige ui jäid lennutrikke. Kõige rohkem näis neile meeldivat laskuda suurest 
kõrgusest mõne oksal istuva varese suunas, juuksekarva kaugusel tollest kõrvale pöörata ning 
söösta uuesti üles, nii et tiibades pahi-seva tuule tekitatud heli meenutas kauget kõuekõminat. 
Vahel kallutas mõni vares pea madalale, ajas kõik suled kohevile, tatsas teise kõrvale ja laskis 
kuuldavale pika kuriseva häälitsuse, umbes nagu: 
Mida see kõik pidi tähendama? Varsti sain selgust. Varesed ripsutasid tiiba ja jagunesid 
paaridesse. Isased demonstreerisid emastele oma tiibade jõudu ja hääle ilu. Arvata on, et 
nende anded leidsid väärilist hindamist, sest aprilli keskpaigaks olid kõik varesed paarikaupa 
mesinädalaid veetma lennanud ning Franki kindluse vanad männid norutasid süngelt ja 
mahajäetult. 

II 


Suhkrupea mägi seisab üksikuna Doni orus. Teda kattev metsatukk ulatub veerand miili eemal 
asuva Franki kindluse metsani välja. Kahe mäe vahel kasvab selles metsas mänd, mille otsas 
on mahajäetud kullipesa. See pesa on kõigile Toronto koolipoistele teada, aga keegi ei ole 
selle juures veel mingeid elumärke näinud — kui mitte arvestada, et mul enesel õnnestus kord 
pesa serval kükitavat musta oravat tabada. Nii see pesa seal seisis aastast aastasse — vana ja 
sasitud, koost lagunemas. Aga, imelik küll, päriselt puruks nagu teised vanad pesad ta ometi 
ei pudenenud. 

Ühel maihommikul lahkusin juba aoajal kodunt ja sammusin tasahilju läbi metsa. Varisenud 
lehed olid veel nii niisked, et nad mu jalge all ei kahisenud. Tee viis mind vana pesa alt 
mööda, ja oma üllatuseks nägin üle pesa serva ulatuvat musta linnusaba. Lõin kõvasti vastu 
puutüve ja pesast lendas välja vares. Saladus sai ilmsiks. Mul oli juba kaua aega kahtlus, et 
üks varesepaar pesitseb siinsamas mõne männi otsas, ja nüüd sain teada, et see on koguni 
Hõbetäpp oma kaasaga. Vana pesa kuulus neile ja nad olid liiga targad, et seda kevaditi 
koristada ning seega oma majapidamist reeta. Siin olid nad pesitsenud juba pikka aega, sellest 
hoolimata, et nende kodust käis iga päev mööda püssiga mehi ja poisikesi, kes aina otsisid 
võimalust vareseid kõmmutada. Enam mul vana Hõbe-täppi üllatada ei õnnestunud, ehkki 
nägin teda veel mitmel korral oma pikksilmaga. 

Ühel päeval, kui ma jälle linde jälgisin, nägin üht varest üle Doni oru lendamas, midagi valget 
nokas. Ta lendas Roosioru oja suudmesse, Koprajalaka juurde. Seal laskis ta valge asja noka 
vahelt maha ja vaatas korraks ringi — nii tundsin temas ära oma vana tuttava, Hõbetäpi. 
Hetke pärast võttis ta valge asja — konnakarbi — jälle üles ja kõndis teisele poole allikat. 
Siin, oblikate ja haisujuurte vahel, tõi ta päevavalgele terve hunniku teokarpe ning teisi 
valgeid, läikivaid asju. Ta laotas nad päikese kätte laiali, pööras neil teist külge, võttis neid 
üksteise järel noka vahele ja laskis jälle maha kukkuda, lösutas nendel, nagu oleksid need 
munad, mängis nendega ja õgis neid 

pilguga just nagu ihnur oma varandust. See oli tema lemmikajaviide, tema nõrkus. Ta poleks 
kuidagi suutnud seletada, miks need asjakesed talle meeldivad, nagu ei suudaks seletada 
koolipoiss, miks ta marke kogub, või tüdrukuke, miks ta eelistab pärleid rubiinidele, kuid 
linnu rõõm nendest oli väga ilmne. Poole tunni pärast kattis ta nad kõik — uue niisamuti — 
lehtede ja mullaga ning lendas minema. Läksin kohe Hõbetäpi peidupaiga juurde ja vaatasin 
varanduse üle. Kokku oli seda umbes kübara-täis — peamiselt valged kivikesed, rannakarbid, 
mõni tinatükike ja portselanist tassikõrv, mis oli kindlasti kogu kollektsiooni ehteks. Teist 
korda ma ta aardeid enam ei näinud. Kuidagi sai Hõbetäpp teada, et ma ta varakambri üles 
olin leidnud, ja tassis kõik kohe teise kohta; kuhu nimelt, jäi mul teadmata. 

Kogu selle aja vältel, mil ma Hõbetäppi tähelepanelikult jälgisin, oli tal palju seiklusi ja sageli 
pääses ta üle noatera. Kord kohtles teda õige karmilt raudkull, tihti tüütasid teda ning ajasid 
taga pisikesed türannlinnud. 

Need kisakõrid ei teinud Hõbetäpile midagi muud, kui et tüütasid teda, ja ta hoidus nende eest 
kõrvale, nagu täiskasvanu püüab vältida jultunud jõmpsikaid. Aga Hõbe-täpil oli ka endal 
julmi kombeid. Tal oli tavaks väikeste lindude pesad hommikuti läbi käia ja äsja munetud 
munad kinni pista; ta tegi seda korrapäraselt nagu arst, kes külastab oma patsiente. Kuid 
sellepärast ei maksa teda veel hukka mõista: oma kanadega teeme me just sedasama. 
Tihtipeale sain vana varese kiire taibu tunnistajaks. Ühel päeval nägin, kuidas ta lendas piki 
kuristikku, nokas suur leivatükk. Tollal kaeti kuristiku põhjas voolavat oja telliskividega, et 
teha sellest pealt kinnist kanalit. Umbes kahesaja jardi pikkune jupp oli juba valmis. Just siis, 
kui Hõbetäpp hakkas selle kaetud osani jõudma, pillas ta oma nokatäie vette ja vool viis 
leivatüki kiiresti tunnelisse. Vana vares laskus alla ja piilus asjatult mustendavasse koopasse. 
Siis tuli tal aga õnnelik mõte: ta lendas tunneli teise otsa juurde ja ootas seal, kuni veepinnal 
triiviv leivatükk nähtavale ilmus, haaras selle siis uuesti nokka ning kandis võidukalt minema. 
Hõbetäpp oli elukogenud vares ja õnne oli tal ka. Ta elas paigas, kus oli küll ohte igal 
sammul, aga ka ohtrasti toitu. Koos oma kaasaga, keda ma muide iial eraldama ei õppinud, 
kasvatas ta vanas parandamata pesas igal aastal üles pesakonna poegi. Ja kui varesed jälle 
parve kogunesid, oli ta taas nende tunnustatud juht. 

Varesed kogunevad uuesti parve umbes juuni lõpul. Vanemad võtavad kaasa oma õrnade 
tiibade, lühikese saba ja falsetihäälega järeltulijad, kes on peaaegu ema-isa suurused, ning 
toovad nad seltskonda siia vanasse männimetsa, mis on neile nii kindluseks kui ka kooliks. 
Siin on nad kaitstud, sest siin on nad hulgakesi koos ja kõrgel puude ladvus on palju varjulisi 
õrsi. Siin alustavad nad oma kooliteed. Neile õpetatakse kõike, mida varesel elus vaja võib 
minna, sest väikseimgi vääratus varese elus ei tähenda mitte uuesti pealehakkamist, vaid 
surma. 

Esimesed paar nädalat kuluvad noortel üksteisega tutvumiseks, sest iga vares peab kõiki teisi 
parveliikmeid isiklikult tundma. Nüüd saavad vanemad pärast vaeva 

rikast kasvatustööd pisut puhata, sest noored suudavad juba ise endale toitu otsida ja oksal 
ööbida nagu täiskasvanud. 

Nädala-paari pärast algab sulgimine. Sel ajal on vanad varesed harilikult piredad ja närvilised, 
kuid see ei takista neid alustamast noorte drillimist. Seni ainult ema hellitamisega harjunud 
kollanokki niisugune äkiline muutus — karistamine ja naaksumine, mis neile nüüd osaks 
hakkab saama — muidugi .ei vaimusta. Kuid see tuleb neile ainult kasuks, nagu ütles vanaeit, 
kui ta angerjaid nülgis, ja vana Hõbetäpp on suurepärane koolmeister. Vahel paistab ta neile 
justkui kõnet pidavat. Mida ta seal räägib, sellest pole mul aimugi, aga kuulajaskonna 


suhtumise järgi otsustades peab jutt olema üliväga vaimukas. Igal hommikul drillitakse noori 
rühmiti: vastavalt vanusele ja tugevusele jagunevad nad kolme ossa. Ülejäänud päeva 
veedavad nad koos vanematega toitu otsides. 

Kui lõpuks saabub september, näeme toimunud muutusi. Rumalad kraaklevad 
varesenaakmannid on pisitasa mõistust pähe võtma hakanud. Aruta linnulaste õrnsinine sil- 
mavärv on muutunud tumepruuniks nagu täiskasvanutel. Nad on kõvasti drilli saanud ja ka 
vahisõduri ülesanded on neil selged. Neid on õpetatud tundma püssi ja püüniseid, nad on läbi 
teinud erikursuse traatusside ja pooltoo-reste maisitõlvikute alal. Nad teavad, et kogukusele 
vaatamata on vana paks talunaine vähem ohtlik kui tema viieteistkümneaastane poeg, ja nad 
suudavad eraldada poissi tema õest. Nad teavad, et vihmavari ei ole püss, ja oskavad lugeda 
kuueni, mis on noore varese kohta täitsa tubli, — vana Hõbetäpp ise loeb ligemale 
kolmekümneni. Nad tunnevad juba püssirohu lõhna ja teavad, kuspool on kanada kuusel 
lõunakülg. Muidugi hakkavad nad kõige sellega ka uhkeldama ja end juba igati elukogenud 
lindudeks pidama. Pärast lendu puule laskudes panevad nad alati kolm korda tiibu kokku, 
enne kui tulemusega rahule jäävad. Nad oskavad kiusata rebast, kuni too poole lõunasööki 
neile loovutab. Nad teavad ka, et kui türannlinnud või purpurpääsukesed ligi tükivad, tuleb 
kohe põõsasse peitu pugeda, sest nende väikeste väänkaeltega võidelda on niisama võimatu 
kui priskel õunanaisel tänavapoistega, kes ta korvi kallale kipuvad. Kõik need asjad on nüüd 

noortel varestel teada, aga veel ei ole nad õppinud võõrastest pesadest mune otsima, sest 
praegu pole hooaeg. Neil ei ole veel ettekujutust rannakarpidest, nad ei ole veel näinud 
maisivõsusid, ka ei tea nad mitte mõhkugi rändudest, mis on noortele lindudele kõige 
tõhusamaks kooliks. Veel kaks kuud tagasi ei osanud nad niisugusele asjale mõeldagi, nüüd 
küll mõtlevad, aga on õppinud ootama, kuni vanemad end valmis seavad. 

Septembris on ka vanad varesed üpris muutunud. Sulgi-mine on läbi. Nad on üleni uute 
sulgedega kaetud ja oma kaunitele kuubedele kole uhked. Tervis on jälle korras ja tujugi 
parem. Isegi vana Hõbetäpp, range õpetaja, läheb vahel päris lustakaks, ja noored, kes on 
ammu õppinud oma juhti austama, hakkavad teda nüüd otse armastama. 

Ta on neid hoolega drillinud, õpetanud selgeks kõik märguanded ja käsklused, ning praegu on 
ta kasvandikke hommikuti lausa lust näha. 

«Esimene rühm!» hüüab vana pealik varesekeeli, ja esimene rühm vastab suure kisaga. 
«Lendu!» — ja kõik lendavad oma juhi järele. 

«Kõrgemale tõusta!» — ja silmapilk tõusevad nad otse üles. 

«Kokku koguneda!» — ja kõik kogunevad tihedasse parve. 

«Hajuda!» — ja linnud pudenevad laiali nagu lehed tuules. 

«Ühte viirgu!» — ja sealsamas venib parv tavaliseks pikaks lennuriviks. 

«Laskuda!» — ja kõik sööstavad peaaegu vastu maad. 

«Toitu otsima!» — ja varesed laskuvad maha ning lähevad laiali, ainult kaks alalist 
vahisõdurit lendavad oma postile — üks paremale puulatva, teine kaugele vasakule künka 
otsa. Natukese aja pärast hüüab Hõbetäpp: «Inimene püssiga!» Valvurid kordavad ta hüüdu ja 
hajutatult lendab terve rühm silmapilk puude poole. Metsa varjus kogunevad nad jälle ja 
pöörduvad tagasi kodumändide suunas. 

Valvuriametit ei pea mitte kõik varesed kordamööda, vaid kindel hulk äraproovitud 
võimetega alalisi valvureid, kellel tuleb samal ajal hakkama saada nii valvamise kui 

ka toiduotsimisega. Meile tundub see korraldus küll veidi ränk, aga toime nad tulevad ja kõigi 
teiste lindude kõrval on vareste elukorraldus siiski parim. 

Novembris purjetab kogu vägi viimaks lõuna poole, et igitarga Hõbetäpi juhtimisel uute 
eluviiside, uute teetähiste ja uue toiduga tutvust teha. 


III 


Vares on rumal ainult ühel ajal — öösiti. Varest kohutab üksainus lind — öökull. Need kaks 
asja koos on mustale linnule jubeduse tipp. Pärast pimeda tulekut piisab kaugest öökulli 
huikest, et vares võtab pea tiiva alt ning kössitab värisedes hommikuni. Käreda pakasega 
juhtub sageli, et lind laseb niiviisi ühe või mõlemad silmad külmuda, jääb pimedaks ja 
hukkub. Haigete vareste jaoks haiglaid ei ole. 

Hommikuga tuleb aga varestel julgus tagasi, nad kruvivad ise ennast üles ja otsivad 
ümberkaudse metsa miili ulatuses läbi, kuni leiavad öökulli kätte, ja kui nad teda just ei tapa, 
siis vähemalt piinavad poolsurnuks ning kihutavad mitmekümne miili taha. 

1893. aastal tulid varesed Franki kindlusse nagu tavaliselt. Mõni päev hiljem kõndisin seal 
metsas ringi ja juhtusin jänese jälgedele. Jäljed lumel näitasid, et loomake oli lidunud kõigest 
jõust ja põiganud siin-seal puude vahele, nagu oleks keegi teda taga ajanud. Kummaline küll, 
aga jälitaja jälgi ei olnud näha. Läksin rada pidi edasi ja leidsin peagi lumelt verepleki, veidi 
maad eemal aga pruuni pikk-kõrvakese pooleldi ärasöödud korjuse. Ma ei taibanud, kes võis 
ta tappa, kuni hoolikal otsimisel leidsin suure kaheharulise jälje ja ilusa pruunikirju sule. Kõik 
sai selgeks: see oli kassikakk. Kui ma sealt poole tunni pärast uuesti mööda läksin, istus 
sealsamas puu otsas, kümmekond jalga oma ohvrist eemal, õela pilguga öökull ise. Mõrtsukas 
kõõlus ikka veel kuriteopaigas. Seekord polnud kaudne tõend petnud. Minu lähenedes laskis 
kull kuuldavale kuriseva kruuksatuse ja lendas loiult eemal mustendavasse metsatukka. 

Kaks päeva hiljem tõstsid varesed koidu ajal suurt kisa. Läksin varahommikul välja vaatama, 
milles asi, ja leidsin 

lumelt paar musta sulge, mida tuul edasi ajas. Sammusin vastutuult sinnapoole, kust suled olid 
tulnud, ja nägin peagi veriseid varese jäänuseid ning suurt kaheharulist jälge, mis näitas, et 
tapjaks oli taas öökull, Ümberringi oli näha võitluse jälgi, kuid kohutav mõrtsukas oli olnud 
liiga tugev. Vaene vares oli oksalt öösel minema viidud ja pimedus oli ta lootusetult 
ebavõrdsesse olukorda asetanud. 


VII. PUNAKRAE Lugu Doni oru kaeluspüüst 


Kaeluspüüema haudus oma pojad välja Taylori mäe metsase nõlva all, kristalse veega jõekese 
lähedal, mida imelikul kombel Mudaojaks kutsutakse. Pojad olid alles päevavanused, kuid 
oskasid juba üsna nobedasti ringi sibada ja ema viis nad esimest korda ojakaldale jooma. 
Vana kaeluspüü astus aeglaselt ja tegi ennast nii madalaks kui suutis, sest mets oli alati 
vaenlasi täis. Ta kluksus tasa — see oli kutse kirjudele udusulis kerakestele, kes oma 


tillukestel roosadel jalgadel talle järele tippisid ja nõrga häälega kaeblikult piiksuma hakkasid, 
kui nad kas või paar tolligi teistest maha jäid. Nad paistsid olevat nii õrnakesed, et isegi tihane 
nende kõrval suur ja robustne tundus. Neid oli kümme, kuid kaeluspüüema hoidis neil kõigil 
silma peal, ta jälgis kahtlustava pilguga iga põõsast ja puud ja puhmastikku, tervet metsa ja 
isegi taevalaotust. Kogu aeg paistis ta otsivat vaenlasi — sõpru oli nii vähe, et nende otsimine 
ei tasunud vaeva —, ja üks vaenlane juba hakkaski talle silma. Üle tasase aasa paistis suur 
loom — rebane. Too tuli samalt poolt kust nemadki ja pidi silmapilgu pärast kindlasti haistma 
nende lõhna või leidma nende jäljed. Enam ei olnud aega raisata. 

«Krrr, krrr!» (<Peitke ennast, peitke!») hüüdis ema vaiksel, kuid kindlal häälel, ja tillukesed 
olendid, vaevalt suuremad kui tammetõrud ja ainult päevavanused, pudenesid kaugele (mõne 
tolli võrra) üksteisest eemale, et end ära peita. Uks ronis langenud lehe alla, teine kahe juurika 
vahele, kolmas keerdutõmbunud kasetohurullikesse, neljas 

mingisse auku. Varsti olid kõik varjul peale ühe, kes endale kuidagi peidupaika ei leidnud. 
Lõpuks kükitas ta laiale kollasele laastule, litsus ennast hästi madalaks ja pani silmad kõvasti 
kinni sügavas veendumuses, et nüüd teda küll ei nähta. Pojukesed jätsid oma hirmunud 
piiksumise ja ümberringi valitses vaikus. 

Kaeluspüüema lendas otse kohutava eluka poole, laskus kartmatult mõne jardi kaugusele ja 
viskus maapinnale, ise tiibadega pekstes, otsekui oleks ta vigane — oh, kui väga vigane! — 
ega suudaks enam lendu tõusta. Sealjuures tegi ta kaeblikku häält nagu hädas olev 
koerakutsikas. Palus ta tõesti armu — armu verejanuliselt ja julmalt rebaselt? Oh ei, muidugi 
mitte! Ega ta rumal olnud. Sageli võib kuulda lugusid rebase kavalusest. Kannatage veidi, ja 
te näete, kui rumal on rebane püü-emaga võrreldes. Üliõnnelik, et saak nii ootamatult peaaegu 
sülle lendas, sööstis rebane välkkiirelt kaeluspüü poole ja napsas — ei, veel mitte linnust 
kinni, sest napilt jõudis too jala võrra eemale ukerdada. Rebane tegi teise hüppe ja seekord 
oleks ta kaeluspüü kindlasti kätte saanud, kui mingi puuvõsu poleks vahele jäänud. Lind 
lohistas ennast vaevaliselt ühe puurondi alla. Suur loom laksutas lõugu ja hüppas üle rondi. 
Õige pisut kõbusamalt tegi 

kaeluspüü veel ühe kohmaka katse lendu tõusta ja käkerdas kaldast alla, rebane nobedasti 
järel. Juba oleks ta linnul sabast kinni saanud, aga imelik küll — kui kiiresti reinuvader ka ei 
liikunud, kaeluspüü oli temast ikka õige natuke kiirem. Naljanumber tõesti: tema, Reinuvader 
Väle j alg, ei saa viie minutiga vigast kaeluspüüd kätte! Lihtsalt häbilugu. Ent sedamööda 
kuidas rebane oma energiat kulutas, paistis kaeluspüü jõudu juurde saavat. Põgenenud 
veerand miili ja millegipärast kogu aeg ikka Taylori mäest kaugemale, sai lind seletamatul 
kombel päris terveks. Mõnitava vurinaga tõusis ta õhku ja lendas läbi metsa minema, jättes 
hämmeldunud rebase endale järele vahtima teadmises, et teda oli ninapidi veetud. Kõige 
halvem oli see, et sama trikiga oli reinuvaderit ka varem haneks võetud, nagu talle nüüd 
meenus, kuid loomal ei olnud aimu, mis põhjusel seda tehti. 

Püüema tegi ringi ja tuli teist teed kaudu metsa alla peitu pugenud ebemepallikeste juurde 
tagasi. 

Metslinnu tugeva kohamälu abil läks ta just sama rohulible juurde, mis tal viimati jalge all oli 
olnud, ning seisis hetke õrnusega imetledes, kui -vaikselt ta lapsed oskavad olla. Isegi tema 
tuleku peale ei olnud ükski neist liigutanud, ka laastul lömitav tilluke — kes lõppude lõpuks 
polnudki nii kehvasti varjatud — ei olnud paigalt nihkunud. Ei muutnud oma asendit ta ka 
nüüd, surus ainult silmad veidi kõvemini kinni, kuni ema ütles: 

«Kr-iit!» (<Tulge, lapsed!») ja otsekohe nagu võluväel andis iga peiduurgas oma püüpoja 
välja. Laastul lamav lapsuke, kes oli tegelikult kõigist poegadest kõige suurem, tegi silmad 
pärani lahti ning jooksis piiksudes ema laia saba varju. Tema õrna häälekest ei oleks vaenlane 
kuulnud kolme jala kauguseltki, emale aga oleks see kostnud kätte veel kolm korda 


kaugemalt. Piiksuma hakkasid ka teised udusuletupsud, arvasid ise kindlasti, et teevad 
hiiglalärmi, ja olid vastavalt õnne täis. 

Päike kõrvetas kuumalt. Et vee äärde jõuda, oli tarvis tükk maad üle lageda välja minna. 
Vaadanud hoolega järele, kas läheduses vaenlasi ei ole, kogus ema tillukesed oma lehvikuna 
lahtilöödud saba varju. Nii oli päikesepiste saamise oht ära hoitud ja õnnelikult jõuti ojaäärse 
kibuvitsatihnikuni. 

Põõsastest hüppas välja valgesabaline jänes ja kohutas püüperekonna surmani ära. Kuid valge 
vaherahulipu nägemisest piisas — jänes oli vana hea sõber. Paljude muude teadmiste hulgas 
said pojukesed tol päeval teada ka seda, et jänku liigub alati rahulipu all ja elab sellele 
vastavalt. 

Aga siis said nad juua kõige puhtamat vett jõekesest, millele rumalad inimesed olid Mudaoja 
nime andnud. 

Algul ei osanud pojad juua, aga nad lihtsalt jäljendasid ema ning varsti õppisidki jooma nagu 
tema ja iga lonksukese järel tänama. Seal nad seisid vee ääres reas — kaksteist pruuni- 
kullakirja kerakest kahekümne neljal tillukesel roosal sissepoole pööratud jalal — ning 
kaksteist kuldset peakest muudkui kummardasid ja jõid ja kummardasid jälle nagu nende 
emagi. 

Siis viis ema nad kogu aeg varju otsides lühikeste teelõikude kaupa aasa teise serva, kus 
kõrgus suur künka-kuppel. Ta oli selle juba mõni aeg varem valmis vaadanud. Et 
kaeluspüüpesakonda üles kasvatada, läheb vaja päris mitu säärast kuplit. See oli sipelgapesa. 
Vana kaeluspüü ronis künka tippu, vaatas korraks ringi ja kraapis siis mitu korda oma 
tugevate küüntega. Rabe sipelgapesa murti lahti ja purustatud maa-alused käigud pudenesid 
künka nõlvu mööda alla. Sipelgad tormasid parvedena pesast välja, ja oskamata muud ette 
võtta, hakkasid omavahel kisklema. Mõned kihutasid metsiku hooga ja ilma igasuguse 
otstarbeta ümber lõhutud pesa, vähesed arukamad aga hakkasid rammusaid valgeid munakesi 
ära kandma. Püü-ema astus alla poegade juurde, võttis ühe sellise mahlaka põiekese maast, 
kutsus poegi ja laskis munakese nokast, võttis seda korduvalt uuesti üles, kluksus ikka jälle ja 
neelas ta lõpuks alla. Pojad seisid ümberringi ja väike kollane, kes oli laastul lömitanud, võttis 
ka ühe sipelgamuna, pillas selle paar korda maha, neelas aga lõpuks mingi äkilise aje mõjul 
alla ning oligi sööma õppinud. Kahekümne minuti pärast oskas ka kõige viletsam linnupoeg 
juba süüa. Väga lõbus oli üksteise võidu maitsvaid mune napsata, ema aga murdis pesa küljest 
järjest uusi sipelgakäike lahti ja saatis neid kõige sisuga tükkis künkanõlvast alla, kuni kõik 
püüpojad olid oma väikesed pugud täis tuupinud kui aamid, nii et nokatäitki enam juurde ei 
mahtunud. 

Siis läksid kõik ettevaatlikult ülesjõge ja jäid terveks õhtupoolikuks põldmurakatest hästi 
varjatud liivasele kaldaribale. Nad lesisid maas ja õppisid mõnu tundma kuumi varbakesi 
jahutavast liivast. Neile omase tugeva jäljendamistungi mõjul lamasid nad küljeli nagu ema, 
kõhvitsesid ennast tillukeste jalakestega ja soputasid tiibu, kuigi neil tiibade asemel oli 
kummalgi küljel ainult ripatsike, mis tähistas kohta, kuhu tiivad pidid tulema, ööks viis ema 
nad lähedasse tihnikusse. Kuivade krabisevate lehtede keskel, mis ei lase kuulmatult ligi 
hiilida ühtegi vaenlast, ja tihedasti üksteisest läbipõimunud kibu-vitsaokste all, mis kaitsevad 
õhupiraatide eest, kogus kaeluspüüema oma pojakesed udusulgedega vooderdatud hälli. Ta 
tundis täit emaõnne tillukestest unes siuksuvatest kaisukerakestest, kes end usaldavalt tema 
sooja keha vastu surusid. 


II 


Kolmandal päeval seisid kaeluspüütibud juba palju kindlamini jalul. Enam ei tulnud neil 
tammetõrude ümbert ringi käia, nad suutsid üle ronida isegi männikäbidest, ja ripatsitel, mis 
tähistasid tulevasi tiibu, hakkasid juba paistma jämedate siniste verisulgede read. 

Elu alguseks oli neile kaasa antud hea ema, tublid jalad, mõni usaldusväärne instinkt ja 
mõistuseraasuke. Instinkti, see tähendab päritud harjumuse käsul pugesid nad ema hoiatuse 
peale viivitamatult peitu, instinkti mõjul käisid nad ema kannul, ent see oli juba mõistuse hääl, 
mis sundis neid tema saba varju hoiduma, kui päike halastamatult kõrvetas, — ja päev-päevalt 
kasvas mõistuse osa nende avarduvas eluringis järjest suuremaks. 

Järgmisel päeval olid tiivajuppidel suleotsakesed väljas. Veel päev edasi olid nad palju 
pikemad ja nädala pärast olid kõigil udusulis pojakestel juba tugevad tiivad. 

Muuseas, mitte just kõigil: vaene väike Äbarik oli algusest peale põdur olnud. Pärast 
koorumist kandis ta veel mitu tundi poolt munakoort seljas, ta jooksis vähem ja piuksus 
rohkem kui vennad, ning kui ühel õhtul neile skunks kallale tungis ja ema lapsi sundis: «Kvit, 
kvit!» 

(«Tõuske lendu!»), jäi Äbarik teistest maha. Kui kaelus-püüema pärast oma pesakonna künkal 
mändide all kokku kogus, oli Äbarik puudu ja enam nad teda ei näinudki. 

Poegade õpetamine läks aga edasi. Nad teadsid juba, et ojaäärne pikk rohi kubises kõige 
mahlakamatest rohutirtsudest; nad teadsid, et sõstrapõõsad kasvatavad ka rammusaid pehmeid 
rohelisi ussikesi; nad teadsid, et kaugel metsaservas kõrguv sipelgapesa on külluslik varaait; 
nad teadsid, et maasikad ei ole küll putukad, on aga peaaegu niisama maitsvad; nad teadsid, et 
suured ühepäevikud on suupärane ja täiesti ohutu saak, kuigi neid nii lihtne kätte saada ei 
olegi, ja et kõdunenud rondi küljes ripneva kooretüki all leidub hulgaliselt mitut sorti 
maiuspalu. Nad olid ka õppinud, et iga liiki herilased, karvased tõugud ja sajajalgsed on 
parem rahule jätta. 

Käes oli juuli — marjakuu. Viimase kuuga olid kaelus-püüpojad üllatavalt palju kasvanud ja 
juba nii suured, et ema, kes neid öösel oma tiiva alla võtta tahtis, pidi kogu öö püsti seisma. 
Nad kümblesid ikka veel iga päev liivas, kuid mitte enam oja ääres. Hiljuti olid nad kohta 
vahetanud ja võtsid nüüd liivavanne kõrgemal mäeserval. Seda kohta kasutasid paljud mitut 
liiki linnud ja algul oli kaeluspüüemale tarvitatud liivas kümblemine vastumeelt. Kuid liiv ise 
oli nii peen ja meeldiv, ja lapsed läksid sinna alati niisuguse vaimustusega, et ema umbusk 
kadus. 

Kahe nädala möödudes hakkasid väikesed norgu jääma ja emagi ei tundnud ennast päris hästi. 
Alalõpmata olid pojad näljas, ja kuigi sõid kohutavalt palju, jäid nad kõik üha rohkem otsa. 
Ema haigestus viimasena, aga tõbi tuli talle niisama kurjasti kallale. Ta tundis metsikut nälga, 
kohutavat peavalu ja laastavat nõrkust. Haiguse põhjust ei saanud ta iial teada. Ta ei võinud ju 
aimatagi, et paljude lindude poolt tarvitatud liivatolm, mida ta terve vaist juba alguses oli 
õpetanud umbusaldama ja mille kasutamisest see nüüd kohe käskis loobuda, oli täis 
parasiitide mune ja et terve tema perekond oli saanud sealt nakkuse. 

Ükski loomulik impulss ei ole otstarbetu. Haiguse ravimiseks ei olnud kaeluspüüemal 
mingeid teadmisi, ta ainult järgis loomulikku ajet. Ta tundis haiglaselt teravat isu millegi 
järele, millele ta ei osanud nime anda, ja ta sõi või 

vähemalt proovis süüa kõike, millel oli vähegi söödav välimus. Ka sundis haigus teda otsima 
varju kõige jahedamast metsaalusest. Seal leidiski ta parkmullapuu, mille oksad olid 
mürgistest marjakobaratest lookas. Kuu aega tagasi oleks ta sellest mööda kõndinud, nüüd aga 
tahtis neid hoopiski mitte ahvatlevaid marju proovida. Ja põletavalt kibe mahl oleks nagu 


rahuldanud mingit veidrat vajadust linnu organismis, ta muudkui sõi ja sõi neid marju ning 
tema eeskujul võttis kogu ta pere sellest tervistavast söömingust osa. Paremat ravimit poleks 
suutnud välja mõelda ükski arst: kibedad marjad osutusid tugevatoimeliseks lahtistiks, hirmus 
salavaenlane aeti organismist välja ja oht oli möödas. Kuid mitte kõigil: kahe pojakese puhul 
jäi vana tubli tohter Loodus hiljaks. Halastamatu seaduse järgi langesid välja kõige nõrgemad. 
Nad olid haigusest väga jõuetuks jäänud ja ravim oli neile liiga kange. Nad jõid ja jõid 
kahekesi oja kaldal, ning järgmise] hommikul, kui teised ema järel minema marssisid, jäid 
nemad liikumatult maha. Kummalisel kombel said nendest kättemaksjad, sest skunks — 
seesama, kes oleks võinud öelda, kuhu Äbarik jäi — leidis, ja pistis nahka nende korjused 
ning suri mürgist, mida püüpojad olid söönud. 

Ema kannul käis nüüd seitse püüpoega. Juba varakult tulid ilmsiks nende iseloomude 
erinevused, ja need arenesid kiiresti edasi. Kõige väetimad olid juba otsa saanud, kuid teiste 
seas oli veel üks õige rumaluke ja üks laisk. Ema ei saanud parata, et mõni poeg talle teistest 
rohkem meeldis; tema lemmikuks oli kõige suurem, toosama, kes end kord kollase laastu peal 
oli varjanud. Too ei olnud terve pesakonna seas mitte ainult kõige suurem, kõige tugevam ja 
ilusam, vaid ka kõige parem ja sõnakuulelikuni. Mitte alati ei hoidnud ema hoiatav «trrr!» 
(«Hädaoht!») teisi eemale ohtlikust rajast või kahtlasest toidupalast, kõige suurem aga oli juba 
loomu poolest sõnakuulelik ega jätnud iial vastamata ema tasasele kutsele «kriit!» («Tule 
siia!»). Sellestsamast sõnakuulelikkusest võrsus kord ka vili: ta elas kõigist oma vendadest 
kauem. 

Möödus august — sulgimiskuu. Noored olid nüüd juba peaaegu täiskasvanud. Teadmisi oli 
neil parasjagu nii palju, et ennast harukordselt targaks pidada. Kuni nad 

olid väikesed, oli tarvis magada maapinnal, et ema saaks neid oma tiiva alla võtta. Nüüd olid 
nad sellise varjamis-viisi jaoks liiga suured ega vajanudki seda enam ja ema hakkas neid 
täiskasvanute eluviisidega harjutama. Oli aeg harjuda magama puuoksal. Metsas hakkasid 
juba ringi jooksma noored nirgid, rebased, skunksid ja naaritsad. Maapinnal magamine 
muutus iga ööga ohtlikumaks, seepärast hüüdiski kaeluspüüema ühel õhtul: «Kriit!» ja lendas 
tihedale madalale puule. 

Väikesed järgnesid talle kõik peale ühe, jonnaka ruma-lukese, kes tahtis tingimata magada 
maas nagu seni. Sellel ööl ei juhtunud temaga midagi, aga järgmisel ärkasid teised tema kisa 
peale. Oli kuulda rabelemist ning siis saabus vaikus, mida katkestas ainult jube kontide 
krõmpsutamine ja mokkade limpsimine. Nad piilusid alla kohutavasse pimedusse, kust vaikus 
ligistikku asetsev silmapaar ning tõusis eriline läppunud lehk, mis näitas, et nende rumala 
vennakese oli murdnud naarits. 

Nüüd istus õhtuti oksal reas kuus väikest kaeluspüüd, ema nende keskel, ja ei olnud sugugi 
ebatavaline, et mõni külmetavate jalgadega pojakene kükitas öö läbi ema seljal. 

Poegade kasvatamine käis ikka edasi ja umbes sel ajal õpetati neid parajasti tiibadega 
vuristama. Kui kaeluspüü tahab, võib ta lendu tõusta väga vaikselt, kuid tiibadega 
kärategemine on vahel nii vajalik, et kõigile noortele õpetatakse, kuidas ja millal seda teha. 
Vurinal lendutõusmine on tarvilik väga mitmel juhul. See hoiatab teisi kaelus-püüsid, et oht 
on ligidal, see ehmatab jahimeest, see tõmbab vaenlase tähelepanu vuristajale, nii et teised 
kaelus-püüd saavad sel ajal vaikselt minema hiilida või maas lösutades märkamatuks jääda. 
Kaeluspüüdel võiks olla kõnekäänd, et «iga kuu omad vaenlased ja oma toit». Saabus 
september — seemnete ja viljateradega marjade ning sipelgamunade asemel, jahimeestega 
skunkside ja naaritsate asemel. 

Kaeluspüüd teadsid hästi, mis loom on rebane, kuid koera polnud nad peaaegu näinudki. Nad 
teadsid, et rebase eest võib lihtsalt puu otsa lennata, aga kui kütikuul vana Cuddy koos oma 
töbisabalise kollase krantsiga läbi kuristiku hiilis, hüüdis kaeluspüüema koera silmates kohe: 

«Kvit! kvit!» («Tõuske lendu!») Kaks poega arvasid, et ema on tühipalja rebase pärast asjatult 
ähmi täis, nad demonstreerisid uhkesti oma uljust ja hüppasid ainult puuoksale, kuigi ema 
tõsiselt kordas: «Kvit! kvit!» ning ette näitas, et tuleb käratult kaugemale lennata. 

Vahepeal oli veider nudisabaga rebane puu alla jõudnud ja muudkui klähvis kahe isemeelse 
peale. Püüpoegi lõbustas koera ägedus ja ema ning vendade hirm nii väga, et nad ei 
kuulnudki, kuidas põõsad veidi sahisesid. Kõlas vali «trahh! trahh!» ja kaks verist lõtva 
kaeluspüüd kukkusid oksalt, kollane peni haaras nad hambusse ja pures neid seni, kuni 
püssimees kohale ruttas ja selle, mis lindudest veel järel oli, koera käest päästis. 


III 


Cuddy elas viletsas ubrikus Doni kaldal, põhja pool Torontot. Tema eluviisi oleksid kreeka 
filosoofid nimetanud ideaalseks. Ei olnud tal rikkust ega maksnud ta makse, ei olnud tal 
mingeid erilisi nõudmisi ega nimetamisväärset vara. Tööd tegi ta vähe ja meelt lahutas sageli, 
viibides vabas looduses nii palju kui kulus. Ise luges ta ennast tõeliseks jahimeheks, sest ta 
tundis «küttimisest mõnu» ja rahuldust, kui «mõni elukas paugu peale maha partsatas». 
Naabrid kutsusid teda skvotteriks1 ja pidasid teda lihtsalt ajutiselt ankrusse heitnud hulkuriks. 
Ta küttis ja püüdis lõksudega loomi aasta ringi ning tema jahisaak vaheldus mõnevõrra koos 
aastaaegadega, kuid teda oli kuuldud ka hooplemas, et võib ilma kalendrisse vaatamata, 
lihtsalt kaeluspüü maitse järgi öelda, mis kuu parajasti käes on. See vihjas muidugi suurele 
asjatundlikkusele ja tähelepanuvõimele, aga ühtlasi millelegi hoopis vähem kiiduväärsele. 
Kaeluspüüde seaduslik jahiaeg algab nimelt viieteistkümnendal septembril, aga ei olnud 
mingi ime, kui Cuddy juba paar nädalat varem selle töö peal väljas oli. Ometi suutis ta aasta 
aasta järel karistusest kõrvale hiilida 


1 Skvotter — omavoliline, ebaseaduslik asunik võõral või riigile kuuluval maa-alal. 

ja oli isegi osanud ajaleheveergudele pääseda kui igati huviäratav isiksus. 

Lennult laskis ta linde harva, sest eelistas neid tõesti maha põmmutada, läbi lehtede on aga 
lendavaid linde raske tabada. Tänu sellele oligi kaeluspüüpesakond kuristikus nii pikka aega 
rahus elanud; nüüd aga ajas väljavaade, et teised jahimehed pesakonna üles leiavad, vana 
Cuddy «linnupraadi muretsema». Ta ei olnud kuulnud tiivalööke, kui kaeluspüüema oma 
nelja ellujäänud pojaga minema lendas, seepärast ajas ta kaks tapetut jahitaskusse ja astus 
hurtsiku poole tagasi. 

Nii said väikesed püüd teada, et koer ei ole rebane ja temaga tuleb teisiti käituda. Vana reegel, 
et sõnakuule-likkus tähendab pikka eluiga, jäi neile nüüd veelgi pare-. mini meelde. 

Terve septembri lõpu püüdsid nad jahimeestele ja teistele vaenlastele mitte ette sattuda. Nad 
ööbisid ikka veel pikkadel peenikestel puuokstel tiheda lehestiku keskel, mis kaitses neid 
õhust ründavate vaenlaste eest, puude kõrgus päästis nad aga maapinnal hulkuvate vaenlaste 
käest. Nii tuli neil karta ainult pesukarusid, kuid nonde raske samm nõtketel okstel hoiatas 
linde alati aegsasti. Ent lehed hakkasid langema — iga kuu omad vaenlased ja oma toit. 
Praegu oli käes pähklite, aga ka öökullide aeg. Põhjast tulnud vöödilised öökullid kahe- või 
kolmekordis-tasid kohalike kakuliste arvu. Et öösiti juba kahutas ja pesukarud enam nii 
ohtlikud ei olnud, vahetas püüema ööbimiskohta: nüüd magasid nad tiheda kanada kuuse 
okstel. 

Ainult üks poegadest ei pannud hoiatavat «kriit-kriifi» mikski. Ta jäi visalt peaaegu paljale 
jalakaoksale õõtsuma ning oli enne hommikut suure kollasilmse öökulli nokas. 

Nüüd oli emal järel veel ainult kolm poega, kuid pojad olid juba ema suurused ja üks nendest, 
kõige vanem, too kollane puulaastult, isegi suurem. Kaela ümber hakkasid neil kasvama 
kohevad kaelusesuled. Praegu oli küll näha ainult suleotsakesi, mille järgi võis aimata, 


mäherduseks nad edaspidi kujunevad, aga juba nüüd olid noored püüd oma kaelakaunistusele 
väga uhked. 

Kaeluspüüle on kaelus sama mis vaule saba — see on tema peamine ilu ja uhkus. Emalinnu 
kaelus on musta 

värvi, kergelt roheka läikega. Isalinnu kaelus on palju laiem, sügavamat musta värvi ja tugeva 
pudelrohelise läikega. Vahel harva juhtub, et püüpoeg kasvab ebatavaliselt suureks ja 
tugevaks, ning tema kaelus pole siis mitte ainult suurem, vaid ka mingi erilise värvide 
intensiivistumise tõttu hoopis vaskpunane, mis küütleb lillat, rohelist ning kulda. Selline lind 
on kahtlemata omaette ime. Veel enne kui tammetõrukuu otsa sai, ehtis toda kaeluspüüd, kes 
oli kord laastul lümitanud ja alati teinud, mis kästi, uhke kulla- ja vasevärviline kaelus. Tema 
oligi Punakrae, kuulus Doni oru kaeluspüü. 


IV 


Ühel päeval tõrukuu lõpu poole, see tähendab umbes oktoobri keskel, kui kaeluspüüpere, 
pugud kõvasti täis, aasa serval suure männipaku kõrval päikese käes peesitas, kuulsid nad 
kauget püssipauku. Mingi sisemise aje mõjul hüppas Punakrae pakule, patseeris seda mööda 
paar korda edasi-tagasi, ja joobudes siniselgest kutsuvast taevalaotusest, lehvitas 
väljakutsuvalt tiibu. Just nagu sälg, kes kepsutab ainult sellepärast, et näidata, kui hästi ta 
ennast tunneb, andis Punakrae oma ülevoolavale elujõule voli ja vuristas tiibadega veel 
valjemini, kuni äkki leidis, et põristab päris vana kaeluspüükuke moodi. See avastus tegi talle 
palju nalja ja ta käras edasi, kuni kogu ümberkaudne mets tema põristamisest vastu kajas. 
Imestuse ja vaimustusega kuulasid ja vaatasid teda vend ja õde, üllatunud oli ka ema, kuid 
sellest peale hakkas ta oma täiskasvanud poega veidi pelgama. 

Novembri tulekuga saab alguse õige veidra vaenlase kuu. Mingi imeliku loodusseaduse järgi, 
mis hõlmab teataval määral ka inimsugu, kaotavad kõik kaeluspüüd esimese eluaasta 
novembris aru. Neid valdab hull iha lennata kuskile minema, ükskõik kuhu. Sel ajal saavad ka 
kõige targemad nende hulgast hakkama igasuguste lollustega. Nad lendavad öösiti suure 
kiirusega sihitult ringi ja traadid rebivad neid pooleks, nad lendavad vastu majaka -klaase ja 
veduritulesid. Päevavalgel võib neid leida kõige mõeldamatumaist paikadest: eluhoonetest, 
lagedatelt soo- 

delt, linnast telefonitraatidelt ja isegi ankrus seisvatelt laevadelt. Hullus paistab pärinevat 
kunagistest rändeaega-dest ja sellel on vähemalt üks positiivne tagajäig: see lahutab 
pesakonnad ja takistab uute paaride moodustumist veresugulaste vahel, mis muidu nende 
tõule kindlasti saatuslikuks saaks. Esimesel eluaastal haarab hullus tugevasti kõiki noori ja 
võib korduda ka veel järgmisel sügisel, sest see hakkab kergesti külge, kuid kolmandal aastal 
seda praktiliselt enam ei kohta. 

Kui metsviinamarjad juba mustaks tõmbuma ning vahtrad punast ja kulda puistama hakkasid, 
teadis Puna-krae ema, et hullukuu on ligi. Nüüd tuli ainult hoolitseda poegade tervise eest ja 
hoida neid kõige vaiksemas metsasalus. 

Poegade hullus sai alguse siis, kui metshanede parv kaagatades lõunasse lendas. Säherdusi 
pikakaelalisi kulle ei olnud pojad veel näinud ja nad olid kole kohkunud. Nähes aga, et ema 
võõraid linde ei karda, said ka pojad julgust juurde ja jäid hanesid huviga vaatama. Kas erutas 
neid metshanede kõlav hääl või oli see lihtsalt seesmine kihu, mis nüüd valla pääses? Kõigil 
kolmel noorel kaelus-püül tekkis kummaline tung hanedele järele lennata. Nad vaatasid, 
kuidas nooljad linnud lõunasse kadusid, nad otsisid järjest kõrgemaid oksi, et neid veel näha, 
ning sellest peale muutuski kõik teiseks. Kuu paisus, ja kui ta täis sai, oli novembrihullus 
käes. 


Kõige rohkem kannatasid selle all kõige nõrgemad linnud. Väike perekond lagunes. Ka 
Punakrae tegi huupi mitu pikka öist retke. Teda kiskus lõunasse, aga seal laius piiritu Ontario 
järv. Punakrae pidi tagasi pöörduma ja hullukuu lõpus oli ta taas Mudaoja orus, kuid juba ihu- 
üksi. 


V 


Sedamööda kuidas talv edenes, jäitoitu järjest napimaks. Punakrae jäi pidama vanasse 
koduorgu ja Taylori mäe männimetsastele nõlvadele ning iga kuu tõi talle uued vaenlased ja 
uue toidu. Hullukuu oli toonud hulluse, üksinduse ja metsviinamarjad, lumekuu tuli 
kibuvitsamarjadega, 

tormikuu aga tõi kaasa kasepungad ja lumetormid, mis katsid kogu metsa jääkoorikuga. Raske 
oli külmunud pungi kiskudes libedal oksal püsida. Punakrae nokk kulus selle tööga õige 
tublisti, nii et ta ei saanudki seda enam päris tihedasti kinni. Libeda jalgealuse jaoks oli loodus 
lindu ette valmistanud: ta varvastele, mis veel septembris nii peenikesed ja kenad olid olnud, 
hakkas ridamisi teravaid sarvjaid moodustisi ajama. Külma kõvenedes kasvasid ka kühmud 
suuremaks, ja kui esimene lumi tuli, oli Punakrae varustatud nii lumelaudade kui ka 
jääraudadega. Külm oli suurema osa haukaid ja öökulle minema peletanud ning võtnud ka 
neljajalgsetel vaenlastel võimaluse märkamatult ligemale hiilida, nii et asjad olid enam-vähem 
tasakaalus. 

Igapäevased toiduotsingud viisid Punakrae järjest kaugemale, kuni ta avastas ja võttis 
kasutusele Roosioru oja hõbedaste kaskedega palistatud kaldad ning Franki kindluse, kus 
leidus metsviinamarju ja pihlakaid. Ta hakkas lendama ka Chesteri metsa, kus astelpihlakatel 
ja metsviinapuudel kõikusid marjakobarad ja lume all punasid gaulteeriad. 

Varsti avastas ta, et mingil arusaamatul põhjusel ei käi kõrge taraga piiratud Franki kindluses 
püssidega mehi. Nii elas ta päevast päeva, õppis tundma uusi kohti ja uut toitu ning muutus 
iga päevaga targemaks ja ilusamaks. 

Punakrae elas ihuüksi, mis puutub liigikaaslastesse, kuid ta ei tundnudki nende järele eriti 
puudust. Kõikjal, kuhu ta iganes läks, nägi ta lõbusaid tihaseid lustakalt sagimas ja talle 
meenus aeg, kui nood linnukesed talle koletu- suurte ja tähtsatena olid tundunud. Tihased olid 
kõige naeruväärsemalt elurõõmsad olendid kogu metsas. Vaevalt oli sügis möödas, kui nad 
juba hakkasid tiitsutama oma kuulsat fraasi: «Kevad, kevad!» ja kordasid seda tõsimeeli läbi 
koledate talvetormide, kuni kahanev naljakuu, meie veebruar, nende laulukesele tõepoolest 
justkui alust andis. Tihased kuulutasid nüüd oma optimistlikku uudist veel poole sagedamini 
ja umbes niisugusel toonil, nagu: «Eks ma öelnud!» Varsti leidiski see tõesti kinnitust, .sest 
päike sai jõudu, sulatas Franki kindluse lõunanõlvalt lume ja nähtavale tulid suured puhmad 
lõhnavat gaulteeriat, mille marjad olid Punakraele rikkalikuks 

piduroaks. Nüüd oli ta külmunud pungade kiskumise vaevast lahti ja nokk sai ometi jälle 
hakata õiget kuju võtma. Varsti lendas üle esimene siniselg-västrik, siristades: «Kevad on 
tulekul!» Päike paistis iga päevaga soojemini ning ühel ärkamiskuu ehk märtsi varahommikul, 
veel pimedas, kostis valjuhäälset kraaksumist. Vana Hõbetäpp, vareste kuningas, lendas oma 
väe eesotsas lõunast kohale ning teatas ametlikult: «Kevad on käes.» 

Kogu loodus näis seda kuulda võtvat. Lindudele oli see uue aasta algus, kuid põhjus, mis neid 
nii elavaks muutis, paistis peituvat neis enestes. Tihased läksid lihtsalt arust ära, nad 
tiitsutasid lakkamatult: «Kevad käes, kevad käes--käes, kevad käes-käes!» ja oli ime, et nad 
toiduotsimiseks üldse aega leidsid. 


Ka Punakrae tundis end kevade-erutusest üleni tuikavat. . Elujõust pakatades hüppas ta 
kännule ning kuulutas oma rõõmu kevade tuleku üle nii valju tiivapõrinaga, et see kui 
piksekõmin üle kogu orukese veeres ja igast küljest vastu kajas. 

Eemal orusuudmes seisis Cuddy hütt. Hommikuvaikuses kuulis mees toda põristamist, ta 
taipas kohe, et «seal kusagil on üks kaeluspüükukk ripakil», ning hiilis oma püssiga orgu 
mööda lähemale. Kuid Punakrae lendas vaikselt minema ega peatunud enne, kui oli taas 
jõudnud Mudaoja kuristikku. Seal laskus ta tollelesamale pakule, kus ta esimest korda oli 
tiibadega põristanud, ja kõmistas nüüd nii, et poisike, kes otse läbi metsa veski juurde jõuda 
tahtis, kohkunult koju tagasi jooksis ning emale kurtis, et indiaanlased olevat sõjateel, sest 
orust kostnud sõjatrum-mide põrinat. 

Miks õnnelik poiss hõiskab? Miks üksildane nooruk ohkab? Ei tea nemad selle põhjust, nagu 
Punakraegi ei teadnud, miks ta iga päev mõnele mahalangenud tüvele hüppas ning seal 
tiibadega peksma ja komistama hakkas, nii et mets kajas. Pärast kõndis ta uhkel sammul piki 
tüve ja imetles oma toredaid leekivpunaseid kaelusesulgi, mis küütlesid päikese käes otsekui 
kalliskivid, ja kõmistas uuesti. Kust tuli nüüd imelik soov, et keegi teine ta sulgi imetleks? Ja 
miks ei tekkinud seda soovi enne pajuurvakuud? 

«Tümp, tümp, trrrrrr-r-r-r-rrr! Tümp, tümp, trrrrrr-r-r--r-rrr!» kõmistas ta ikka ja jälle. 

Iga päev tuli Punakrae oma lemmikpaku juurde. Tema selgete, teraste silmade kohale kasvas 
uus kaunistus — roospunane suletult, ning kohmakad lumelauad tulid varvaste küljest 
täielikult maha. Ta kaelus muutus veel toredamaks, silmad säravamaks ning ta pakkus üleni 
suurepärast vaatepilti, kui ta päikese käes kõndis ja oma värvikaid sulgi välgutas. Kuid 
mäherdust üksindust ta küll tundis! 

Mida muud sai ta teha kui valada oma igatsus välja tollesse igapäevasesse põristamisse, kuni 
ühel ilusal päeval maikuu alguses, kui ussilakud olid ümbritsenud ta paku hõbedaste 
õiekestega ja Punakrae oli pikka aega aina põristanud, igatsust tundnud ja ikka jälle 
põristanud, kuulis ta tihnikus tasast astumise krabinat. Ta tardus paigale ja jäi vahtima; ta 
teadis, et ka teda jälgitakse. Oli see võimalik? Jah! Põõsaste vahelt paistis teine kaeluspüü, 
arglik väike emalind, kes kohe häbelikult peitu püüdis pugeda. Silmapilk oli Punakrae ta 
kõrval. Teda vallutas uus tunne — see oli nagu kõrvetav janu jaheda allika juures. Kuidas ta 
oma uhke rüü välja sättis ja kirevatel sulgedel välkuda laskis! Kust võis ta teada, et see teisele 
meeldib? Ta ajas oma suled kohevile ning püüdis seista nii, et päike talle peale langeks, ta 
kõndis uhkel sammul ning kluksus tasa, ja sellel pidi olema samasugune tähendus kui 
kahejalgsete armusosinal, sest emalinnu süda 

Pöörasin jäänused ringi ja lume alt tuli juhuslikult välja ka pea. Võpatasin, ja mu huulilt 
pääses kahetsus-hüüd. Oh õnnetust! See oli vana Hõbetäpi pea. Lõppenud oli vana juhi pikk 
elu, mis oli ta hõimule nii palju kasu toonud. Ja tapjaks oli öökull, kelle eest ta sadasid noori 
vareseid oli õpetanud ennast hoidma. 

Vana pesa Suhkrupea mäel on nüüd maha jäetud. Ke-vaditi tulevad varesed ikka veel Franki 
kindlusse, kuid ilma kuulsa juhita on nende hulk kahanema hakanud ning varsti kaovad nad 
arvatavasti hoopis vanast männisalust, kus nemad ja nende esivanemad on pikka aega elanud 
ning õpetust saanud. 

oli nüüd ilmselt võidetud. Tegelikult oli see võidetud juba mitu päeva tagasi, ainult et 
Punakrae ei teadnud seda. Tervelt kolm päeva oli emalind tulnud kõva põrina peale ja 
arglikult Punakraed eemalt imetlenud ning veidi solvunudki, et teine teda nii ligidalt kätte ei 
leidnud. Punakraele lõpuks kõrvu kostnud prõksatus ei olnudki niisiis ehk päris juhuslik. 


Alistuvalt ja graatsiliselt langetas emalind nüüd pea — lõpuks ometi oli kõrberännak läbi ja 
janust nõrkev rändur leidnud oma allika. 

Oo, milliseid rõõmsaid päevi veetis kaeluspüüpaar imekaunile kohale sobimatu nimega orus! 
Veel kunagi ei olnud päike paistnud nii eredasti, ja õhk männisalus lõhnas magusamini kui 
palsam. Suur kaeluspüü tuli iga päev oma paku juurde, vahel koos kaasaga, vahel üksipäini, ja 
kõmistas tiibadega lihtsalt ülekeevast elulustist. Aga miks tuli ta vahel üksinda? Miks ei olnud 
ta kogu aeg koos oma pruuni mõrsjaga? Miks pidutses ja mängis emalind temaga koos 
tundide kaupa, siis aga kadus märkamatult mitmeks tunniks või koguni terveks päevaks, kuni 
Puna-krae põristamine puutüvel kuulutas, et ta kannatamatult oma kaasa naasmist ootab? Siin 
oli tegemist mingi mõistatusega, mida Punakrae ei osanud lahendada. Miks viibis emalind 
tema juures iga päevaga ikka vähem, lõpuks ainult mõne minuti ja ühel heal päeval ei tulnud 
enam üldse? Ka mitte järgmisel ega ülejärgmisel. Meeltheitev Punakrae lendas tuulekiirul 
ringi, põristas vanal pakul, siis ülesvett ühel teisel, lendas üle mäe ühte kaugemasse orgu ning 
muudkui põristas ja põristas. Kuid neljandal päeval, kui Punakrae tuli ja oma kaasat valjusti 
kutsus nagu vanasti, kui nad alles tuttavaks said, kuuldus tihnikust krabinat ja põõsaste vahelt 
astus välja ta pruun noorik, kümme tillukest piiksuvat püüpoega järel. 

Punakrae laskus tema kõrvale ja kohutas koledasti tillukesi säravate silmadega 
ebemepuntrakesi. Ta oli veidi hämmeldunud, nähes pisikeste pesakonda, kellel olid ta kaasale 
suuremad õigused kui temal endal. Kuid varsti harjus Punakrae selle muutusega, liitus 
perekonnaga ja hakkas pisikeste eest hoolt kandma, mida tema isa iial ei olnud teinud. 

VI 


Häid isasid kohtab püüde hulgas harva. Emalind ehitab pesa ja haub ise oma pojad välja. Ta 
isegi varjab pesapaika isa eest ja kohtub temaga ainult põristamispaku juures ja 
toiduotsimiskohtadel või siis ka liivastes kümb-lemispaikades, mis on püüdele klubi eest. 
Kui Punakrae kaasal pojad välja tulid, nõudsid nad emalt nii palju vaeva ja hoolt, et ta unustas 
isegi nende kauni isa. Kuid kolmandal päeval, kui pojad olid juba - küllalt tugevad, võttis ta 
nad isa kutse peale kaasa. 

Mõned isad ei tunne oma laste vastu huvi, kuid Puna-krae hakkas kohe oma kaasat poegade 
kasvatamisel aitama. Pojad õppisid sööma ja jooma, samuti nagu nende isa omal ajal oli 
õppinud, ja oskasid juba ema järel ukerdada, sellal kui isa tiirutas läheduses või tuli kaugel 
taga. 

Juba järgmisel päeval liikusid nad pikas reas mäenõlvast alla oja poole just nagu rodu 
helmeid, kummaski otsas üks suurem. Seda udusulepallikeste rongkäiku jälgis mähnitüve 
tagant ruuge orav, kes nägi ka, et üks poegadest, väike äbarik, jäi teistest kaugele maha. Hulk 
maad tagapool kõrgel pakul sulgi nokitsevat Punakraed orav ei märganud. Suurepärast 
võimalust nähes valdas oravat kummaline ja loomuvastane tung maitsta linnupoja verd. 
Mõrtsukalike mõtetega sööstis orav kõige tagumise püü-poja poole, et teistest mahajäänud 
linnukesele ots peale teha. Emalind märkas ohtu liiga hilja, kuid Punakrae oli õigel ajal jaol. 
Silmapilk lendas ta punakuuelise kõrilõikaja kallale, relvadeks rusikad, see tähendab 
tiivanukid, ja mäherdusi hoope ta nendega jagas! Juba esimese korraga virutas ta oravale 
kõige õrnema koha, ninaotsa pihta. Orav lõi vankuma, vaarus ja vingerdas kuidagi 
risuhunnikuni, kuhu ta oli kavatsenud väikese püüpoja tassida. Sinna jäi ta hingeldades 
lebama, õela koonu otsast nirisemas punaseid piisku. Kaeluspüüd jätsid ta sinnapaika. Nad ei 
saanudki teada, mis oravast sai, aga nende perele ta igatahes enam tüli ei teinud. 
Püüperekond sammus edasi vee poole, kuid saviliivasesse pinda oli lehm vajutanud sügavad 
sõrajäljed ja ühte sellisesse kukkus üks poegadest. Kui ta nägi, et 

august enam välja ei pääse, hakkas ta koleda ahastusega piiksuma. 


Nüüd olid vanad linnud kimbatuses. Kumbki ei teadnud, mida teha, aga kui nad nõutult ümber 
augu kõndisid, vajus augu liivane serv sisse ning moodustas nõlva, mida mööda pojake üles 
ronis ja vendade juurde ema laia sabalehviku varju vudis. 


Punakrae kaasa oli tore ema, küll väikest kasvu, kuid erk ja taibukas lind. ööd ja päevad läbi 
oli ta oma kalli pesakonna eest hoolitsemisega ametis. Kui uhkelt astus ta kiuksudes läbi 
kõrge metsa, kenad pojukesed järel! Kuidas ajas ta oma väikese pruuni saba peaaegu 
poolringiks laiali, et pojad paremini varjatud oleksid, ega kohkunud ühegi vaenlase ees, vaid 
oli kohe valmis kas võitlema või põgenema, nii kuidas poegade suhtes parajasti parem paistis 
olevat. 

Veel enne kui püüpojad lendama õppisid, kohtusid nad vana Cuddyga. Kuigi oli alles juuni, 
oli vanamehel püss ühes. Ta kõndis kolmandat kuristikku mööda ülespoole ja tema peni sattus 
eespool tiirutades püüpoegadele nii ohtlikult ligidale, et Punakrae pidi talle vastu ruttama. 
Vana äraproovitud võttega meelitas ta koera enda järel Doni orgu pidi eemale. 

Kuid juhuslikult tuli Cuddy kohe koera järel; ta liikus 

otse püüpoegade poole ja väike emalind, andnud poegadele käsu peitu pugeda («Krrr, krrr!»), 
läks meest kõrvale meelitama, nagu ta kaasa oli teinud koeraga. 

Täis ennastsalgavat emaarmastust ja osav metsas liikuma, ruttas ta vaikselt kütile ligi, sööstis 
siis valjusti tiibu võristades talle -peaaegu näkku ning langes seepeale vigastatut teeseldes 
lehtedele maha. Hetkeks ajaski ta salaküti segadusse. Aga kui lind mehe jalgade ees piiksudes 
teist tiiba järele lohistama hakkas ja pisitasa eemale nihkus, taipas Cuddy, et selle nõksuga 
tahab püüema teda ainult poegade juurest minema meelitada. Tigedalt virutas ta linnule 
kepiga, kuid väike püüema oli väle, hoop läks mööda ja lind vedas ennast ühe puukese varju. 
Seal hakkas ta uuesti ahastuses tiibadega pekslema ning näis sedavõrd hädisena, et Cuddy tegi 
veel kord katset teda kepiga tabada. Ent jälle põikas lind õigel ajal hoobi eest kõrvale. Kindla 
sooviga kütt oma abitutest pojakestest kaugemale juhtida lendas püüema uuesti vapralt Cuddy 
jalge ette, peksis õrna rinnaga vastu maad ja häälitses otsekui armu paludes. Kui Cuddy ka 
seekord talle kepiga pihta ei saanud, pani mees püssi palge ja tulistas.-Laeng oli säherdune, et 
oleks mesikäpagi vagaseks teinud, ja vaesest vaprast püüemast jäid järele ainult verised 
räbalad. 

Püssiga elajas teadis, et püüpojad peavad kuskil lähedal peidus olema, ja hakkas neid otsima. 
Kuid ükski poeg ei liigutanud ega teinud häält. Mees ei näinudki neist mitte ühtegi, kuid 
trampinud rohmakate sammudega püüpoegade asupaiga paar korda risti-põiki läbi, tallas ta 
mitu tillukest vaikivat kannatajat surnuks. Ise ta seda ei teadnud ega oleks vastasel korral 
sellest ka hoolinud. 

Punakrae oli kollase koerakoletise jõekallast pidi alla-vett juhtinud ja pöördus tagasi võsa 
vahele, kuhu ta oma kaasa oli jätnud. Mõrtsukas oli juba läinud ja tapetud linnu jäänused 
kaasa võtnud, et need koerale visata. Punakrae otsis ümbruse läbi, leidis aga ainult verise 
laigu ja laialipuistatud pruune sulgi. Nüüd ta teadis, mida ennest kuuldud pauk tähendas. 


Kes võiks öelda, missugust ahastust ja leina lind tundis! Välja ta seda suurt ei näidanud, ainult 
seisis natuke aega löödult, pea norus, pilk maas verelaigul. Siis aga Punakrae elavnes: talle 
meenusid kaitsetud pojakesed. Ta läks tagasi 

sinna, kus pojad end varjasid, ja kutsus neid: «Kriit, kriit!» Kas aga andis iga pelgupaik selle 
võluhäälitsuse peale tagasi oma tillukese asuka? Ei, tagasi tulid ainult pisut rohkem kui 
pooled pojad, ainult kuus udusulekerakest avasid oma säravad silmad, tõusid püsti ja jooksid 
isale vastu, neljale väiksekesele oli peidupaik ilmselt hauaks saanud. Punakrae hüüdis ja 
hüüdis, kuni veendus, et kõik pojad, kes olid võimelised kutse peale tulema, olid kohal, ning 
viis nad sellest hirmsast paigast ära, kaugele-kaugele jõge pidi üles, kus okastraadist aiad ja 
põldmurakatihnikud küll vähem meeldivat, kuid hoopis usaldusväärsemat kaitset pakkusid. 
Siin kasvatas ja õpetas Punakrae oma poegi, nii nagu kord tema ema teda oli õpetanud, kuid 
suuremad teadmised ja kogemused andsid talle palju eeliseid. Ta tundis põhjalikult tervet 
ümbruskonda ja kõiki kohti, kust võis toitu leida, teadis, kuidas hoiduda kaeluspüüsid 
ähvardavatest ohtudest, ja suve lõpul olid tal kõik pojad alles. Nad kasvasid ja kosusid ning 
kütikuu saabudes moodustasid juba toreda kuuepealise täiskasvanud kaeluspüüde perekonna, 
eesotsas vaskpunase sulepärjaga ehitud Puna-kraega. Suvel pärast kaasa kaotust oli ta 
tiibadega põris-tamise järele jätnud, kuid põristamine on kaeluspüüle sama mis laulmine 
lõokesele, see on püü armulaul, aga ühtlasi ka ülevoolava elujõu väljendus. Kui sulgimine oli 
möödas ning septembri toit ja kenad ilmad taastasid Punakrae kaunid suled ning andsid talle 
tagasi endise reipuse, ärkas uuesti ka ta elulust, ja leidnud end ühel päeval tuttava paku 
juurest, hüppas ta äkilise aje mõjul pakule ja hakkas seal põristama. 

Sellest peale põristas Punakrae sageli, pojad ringis ümber. Üks neist, kes oli kõige rohkem 
isasse, hüppas vahel mõnele lähedasele kännule või kivile ja põristas isaga võidu. 
Metsviinamarjakobarad tõmbusid mustaks ja saabus hullukuu. Kuid Punakrae järeltulijad olid 
elujõulist tõugu: neil oli tugev tervis ja vastavalt ka tugev aru. Hullus haaras küll neidki, kuid 
kestis vaevalt nädala ja ainult kolm poega lahkusid jäädavalt. 

Kui lumi tuli, elas Punakrae ülejäänud kolmega kuristikus. Lumi oli kerge ja kohev, ja et ka 
ilm eriti külm ei 

olnud, kössitas püüpere öösel seedri madalate okste all. Ent järgmisel päeval lumesadu jätkus, 
läks külmemaks ja kogu päeva ajas tuul lund hange. Õhtul sadu lakkas, kuid külm kõvenes 
veelgi. Punakrae viis oma pojad suure hange kõrval kõrguva kase juurde, sukeldus lumme ja 
pojad tegid sedasama. Tekkinud aukudesse ajas tuul lahtist lund — see oli neile voodivaiba 
eest, ja nii kaetuna magasid nad mõnusasti, sest kohev lumi on tõesti soe nagu vaip ning laseb 
seejuures hingamiseks küllaldaselt õhku läbi. Järgmisel hommikul leidsid kõik kolm 
kaeluspüüd enda eest tugeva jääkooriku, mis oli tekkinud hingeõhu külmumisest, kuid nad 
ronisid kerge vaevaga kooriku kõrvalt välja ja tõusid Punakrae hommikutervituse peale 
(«Kriit, kriit, kvit!» — «Tulge, lapsed, lennake!») lendu. 

Punakraele ei olnud lumes ööbimine uudiseks, poegadel oli see aga esimene öö hanges veeta. 
Järgmisel õhtul sukeldusid nad jälle heameelega lumme ning põhjatuul kattis nad uuesti kinni. 
Kuid ilm sättis muutust, öösel pöördus tuul itta. Suurte helveste asemel hakkas sadama 
lobjakat ja siis koguni vihma, mis kohe jäätus. Kogu mets ja metsaalune kattus jääkoorikuga, 
ning kui püüd ärkasid ja tahtsid lendu tõusta, leidsid nad, et olid tugeva jääkihi all vangis. 
Sügaval oli lumi veel pehme ja Punakrae uuristas end peaaegu pinnani välja, seal aga pani 
tugev valge kamar tema jõupingutustele vastu. Punakrae tagus ja peksis mis võis, aga sellest 
ei olnud abi, ta ainult vigastas oma tiibu ja pead. Tema elu oli koosnenud helgeist rõõmudest 
ja igapäevastest muredest, sageli oli ta sattunud ka õige täbarasse olukorda, aga praegune oli 
hullem kui hull. Tunnid kulusid pikkamööda ja ta rabelemine jäi järjest nõrgemaks, kuid 


vabadus oli ikka niisama kaugel kui enne. Punakrae kuulis, kuidas ka ta pojad välja püüdsid 
pääseda ning vahetevahel pikalt ja kaeblikult piiksudes teda appi hüüdsid. 

Paljude vaenlaste eest olid nad nüüd varjul, nälg aga näpistas omasoodu, ja kui öö saabus, 
langesid näljast ning tulutust tööst vaevatud vangid meeleheitesse ja jäid vait. Algul kartsid 
nad, et rebane võib tulla, kusjuures nad jää alla aheldatuna oleksid täiesti tema meelevallas. 
Kui aga 

teine öö lõpule venis, oli neil juba ükskõik, nad isegi soovisid, et rebane tuleks, jääkooriku 
purustaks ning annaks neile vähemalt võimaluse oma elu eest võidelda. 

Ent kui reinuvader siis tõepoolest pehme sammuga üle külmunud hange jooksis, ärkas 
sügavale juurdunud eluarmastus ja kaeluspüüd kössitasid hiirvaikselt, kuni rebane mööda 
läks. Järgmisel päeval möllas tuisk. Vihinal saatis põhjatuul oma korskavaid lumeratsusid üle 
valge maa, nood raputasid lumivalgeid lakakiharaid ja peksid edasi tormates veel rohkem lund 
üles. Jäätunud koorikut kriipiv teraline lumi oli seda pikapeale justkui õhemaks hõõrunud, 
sest kuigi kaeluspüüdel ka varem lume all päris pime ei olnud, läks seal nüüd vähehaaval 
järjest valgemaks. Punakrae oli terve päeva jääkoorikut altpoolt nokaga tagunud, kuni pea 
valutama hakkas ja nokk tömbiks kulus, aga päikeseloojakul paistis, et pääsemine on niisama 
kaugel kui varem, öö möödus nagu eelmisedki, ainult rebase samme ei olnud pea kohal 
kuulda. Hommikul asus Punakrae uuesti jääd toksima, kuigi jõud oli üsna otsakorral. Poegade 
hääli või rabelemist ei kostnud enam üldse. Kui päevavalgus suuremaks läks, nägi ta, et 
pikkade pingutuste tulemusena oli toksitud laik tema kohal tõesti heledamaks muutunud, ja ta 
jätkas oma jõuetut kopsimist. Pealpool kihutasid aga tormiratsud terve päeva, jääkamar kulus 
nende kapjade all jõudsasti ning õhtul lõi Punakrae noka koorikust läbi. Nüüd tuli temasse 
otsekui uut elu ja ta tagus edasi, kuni just päikeseloojaku eel oli auk nii suur, et linnu pea, kael 
ja igikaunid kohevad kaelasuled läbi mahtusid. Tema laiade õlgade jaoks oli auk veel liiga 
kitsas, kuid nüüd sai ta nokaga ülevalt allapoole lüüa ja see mitmekordistas ta jõudu. 
Lumekoorik pudenes kiiresti ja veidi aja pärast vupsaski Punakrae oma jäisest vangikongist 
välja. Mis oli aga poegadest saanud? Punakrae lendas lähemale ojakaldale, näpsas näriva nälja 
leevendamiseks kähku mõned pihlamarjad, pöördus siis hangevangla juurde tagasi ning 
hakkas kluksuma ja koputama. Vastuseks kostis ainult ühest kohast nõrka piiksumist. 
Punakrae kraapis oma teravate küüntega õhukeseks kulunud teralise lumekooriku peagi läbi ja 
august ronis vaevaga välja Hallsaba. Aga tema oli ka ainus. Teised kaks, kusagil hange sees 
teineteisest lahus, ei vastanud 

Punakrae kutsumisele ega andnud endast elumärki ja ta oli sunnitud nad sinnapaika jätma. 
Kui lumi kevadel sulama hakkas, tulid nende korjused nähtavale — ei midagi enamat kui luu, 
nahk ja kimbuke sulgi. 


VII 


Läks hulk aega, enne kui Punakrae ja Hallsaba täiesti terveks said, kuid rohke toit ja piisav 
puhkus ravivad kõiki tõbesid. Kirkad südatalvepäevad avaldasid Punakraele tavalist mõju 
ning jälle lendas jõust pakatav lind oma pakule ja hakkas seal põristama. Oli see nüüd 
põristamine või kaeluspüüde reetlikud lumelauajäljed, mis linnud Cuddyle kätte juhatas? 
Igatahes käis vanamees, püss ja koer ühes, neid ikka ja jälle mööda orgu luuramas. Kaelus- 
püüd teadsid teda juba pikka aega ja ka temale hakkasid need kaks püüd nüüd päris tuttavaks 
saama. Suur puna-kaelaline kaeluspüükukk oli üle terve oru kuulus. Küti-kuu jooksul olid 
mitmed püüdnud toredale linnule otsa peale teha, nii nagu kord vanasti üks vääritu lurjus otsis 
surematust sellega, et põletas maha Efesose ilmaime. Kuid Punakrae tundis metsatarkust. Ta 
teadis, kuhu ennast peita, teadis, millal vaikselt lendu tõusta ja millal kössi-tada ligi maad, 


lasta endast üle astuda ning siis kärinal lendu tõusta, varjata ennast jardi kaugusel võimsa tüve 
taha ja sealt siis vaikselt minema lipsata. 

Aga Cuddy ei jätnud punakraelise püükuke jälitamist, püss peos. Mitmeid kordi oli ta 
katsunud lindu kaugelt tulistada, kuid alati oli mõni puu, liivaseljak või mingi muu kindel 
kaitsekilp vahele jäänud ning Punakrae elas, kosus ja põristas edasi. 

Lumekuu saabudes läks ta koos Hallsabaga Franki kindluse metsa, kus leidus külluses nii 
toitu kui ka suuri vanu puid. Eriti meeldis talle kaunis mänd mäe idanõlval, roomavate kanada 
kuuskede seas. Selle tüvi oli oma kuus jalga läbi mõõta ja oksad algasid tal alles sealt, kus 
teiste puude ladvad lõppesid. Suveajal oli hiigelmänni latv sini-nääri ja tema kaasa päralt. 
Siin, kus püssikuulgi teda kätte ei saanud, laulis ja tantsis sininäär soojadel kevadpäevadel 
oma kaasa ees, ajas oma säravsinised suled kohevile ning 

tegi säherdust muinasjutulist muusikat, nii armsat ja mahedat, et seda kuulis ainult too, kellele 
see oli määratud, ja ühestki raamatust ei ole selle kohta midagi lugeda. 

Oma ainsa pojaga siia lähedusse elama asunud Punakrae tundis suure männi vastu erilist huvi, 
aga teda ei huvitanud mitte puu kõrge latv, vaid tüve kõige alumine osa. Ümberringi kasvasid 
madalad mägikuused, nende vahel püümarjad ja gaulteeriad, ning lume alt võis välja kraapida 
maitsvaid musti tõrusid. Paremat söödamaad ei võinud soovidagi, sest kui ahne kütt neile siin 
peale sattus, oli kerge mägikuuskede vahel suure männini joosta, puuhiig-lase varjus põlgliku 
vurinaga õhku tõusta ning, tohutu tüvi kogu aeg surmatoova püssi ja põgeniku vahel, 
ohutumasse paika lennata. Vähemalt kümmekond korda oli mänd neid seadusliku tapmise 
hooajal päästnud. Ja just siin oligi Cuddy, kes kaeluspüüde tavasid tundis, nende jaoks uue 
lõksu välja mõtelnud. Ta ise hiilis järsu nõlva varju ning jäi sinna varitsema, abimees läks aga 
ümber Suhkrupea-mäe, et linde põgenema peletada. Ta tuli raskel sammul läbi madala 
tihniku, kus Punakrae ja Hallsaba parajasti einetasid. Mees ei olnud veel ohtlikku lähedusse 
jõudnud, kui Punakrae andis juba tasase hoiatussignaali: «Rrr-rrr!» («Hädaoht!») ja kõndis 
kiiresti suure männi poole, juhuks kui peaks tarvis olema lendu tõusta. 

Hallsaba asus parajasti veidi kõrgemal mäenõlval ja silmas äkitselt õige ligidal uut vaenlast: 
otse nende poole tuli kollane krants. Punakrae oli tükk maad kaugemal ja tema eest varjasid 
peni põõsad. Hallsaba kohkus koledasti. 

«Kvit, kvit!» («Tõuse lendu!») hädaldas ta ja jooksis nõlva mööda alla. 

«Kriit, kr-r-r!» («Siia, peitu!») hüüdis külmaverelisem Punakrae, nähes, et püssiga mees 
hakkas laskekaugusse saama. Punakrae jõudis suure tüveni, ja kui ta selle taga hetkeks peatus, 
et veel kord tõsiselt Hallsaba hüüda, kuulis ta enda ees nõlva all põõsastest kerget sahinat, mis 
reetis teise küti pelgupaiga. Siis kostis Hallsaba kohkunud karje. Peni hüppas püüle kallale, 
Hallsaba tõusis õhku ja lendas jämeda tüve varju, varju avalikult läheneva püssimehe eest, 
kuid otse kätte mäekalda all varitsevale lurjusele. 

Vurr! tõusis lendu kaunis, tundlik ja õilis olend. 

Trahh! — ja ta langes alla, puruksrebitud ning verine, tõmbas veel viimast korda hinge ning 
jäi korjusena lumme lamama. 

Punakrae peidupaik osutus nüüd enam kui ohtlikuks. Märkamatult õhku tõusta ei olnud 
võimalust, seepärast kössitas ta hästi vastu maad. Koer lähenes talle kümne jala kaugusele, 
võõras jahimees aga, kes Cuddy poole sammus, möödus linnust ainult viie jala kauguselt. 
Punakrae ei lii-gahtanudki, enne kui avanes võimalus mõlema eest puutüve taha lipsata. Selle 
varjus tõusis ta julgelt õhku ja lendas Taylori mäe üksildasse kuristikku. 

Üksteise järel oli halastamatu püss ta lähedasi maha not-tinud ja taas oli ta üksi. Lumekuu 
venis pikkamisi, Puna-krae, kes oli nüüd oma suguvõsast ainus teadaolev ellujäänu, pääses 
õige mitmel korral üle noatera, talle ei antud enam üldse asu ja ta muutus iga päevaga 
pelgliku-maks. 


Pikapeale sai selgeks, et Punakraed püssiga taga ajada on tühi töö. Seepärast haudus Cuddy 
tollal, kui lumi kõige sügavam ning kaeluspüül toitu kõige vähem, tema vastu välja uue 
plaani. Ainsale kohale, kust Punakrae veel toitu võis leida, pani ta tormikuul hulga 
püünispaelu välja. Punakrae vana sõber, valgesabaline jänes, näris mitmed neist oma teravate 
hammastega läbi, kuid mõned jäid veel järele, ja Punakrae, kes jälgis parajasti pilguga kaugel 
taevarannal mustendavat täpikest, mis võis kergesti kulliks osutuda, astus otse ühte 

rippuma. 

Kas metsloomadel ja -lindudel pole tõesti mingeid moraalseid ega seaduslikke õigusi? Mis 
õigus on inimesel panna kaasolend säherdusi pikki ja koledaid piinu kannatama — ainult 
sellepärast, et see olend ei kõnele inimkeelt? Kogu päeva rippus Punakrae järjest suurenevates 
piinades. Kogu päeva ja kogu öö peksles ta oma tugevate tiibadega, püüdes asjatult vabadusse 
pääseda, ja piin aina kasvas, kuni lind hakkas juba surma soovima. Kuid kedagi ei tulnud. 
Saabus hommik, päev venis omasoodu, Puna-krae aga rippus ikka silmuses ja suri pikkamisi 
— ta enese elujõud sai talle needuseks. Aegamööda laskus maale taas 

õhtuhämarus, ja kui siis pime öö juba kõike varjas ja suur kassikakk surija tiibade jõuetut 
laperdamist kuuldes kohale lendas ning piinale lõpu tegi, võis seda ainult heateoks pidada. 
Piki orgu puhus põhjatuul. Valged lumeratsud tormasid üle kibralise lumekooriku, üle Doni 
tasandike, üle järveäärse raba, valged sellepärast, et nad olid ainult ajulumi, kuid nende seljas 
ratsutas tumedaid ebemeid — kuulsaid vikerkaarevärvilist kaelasulgi. Talvine tuul kandis neid 
tol ööl edasi, kaugele-kaugele lõunasse, üle tumeda tormitseva järvepinna, nagu nad olid 
lennanud kunagi oma kandja kaela ümber hullukuul. Suled lendasid ja lendasid, kuni langesid 
järvevoogudesse ning viimasedki jäänused Doni oru kuulsa püüperekonna viimasest 
esindajast olid kadunud. 

Praegu Franki kindluses kaeluspüüsid enam ei käi. Teised metsalinnud ei kuule enam nende 
sõjakat kevadetervi-tust ja vana männitüvest põristamispakk Mudaoja orus seisab kasutamata 
ning pehkib. 


MONARH, Tallaci karuhiiglane 
I Kaksallikat 


Kaugele üle Sierra' tippude kõrgub sünge Tallaci mägi. Kümne tuhande jala kõrgusele üle 
merepinna tõstab ta oma pea, et vaadata põhja, tohutule imekaunile türkiissinisele laigule, 
mida inimesed Tahoe järveks kutsuvad, ning loodesse, üle mändidemere oma suure õe, lumise 
Shasta poole. Teda ümbritsevad imeilusad värvid ja vormid, mastimännid, mis on otsekui 
kaunite keedega ehitud, jõed, mida budist pühaks peaks, mäed, mida araablane arvaks olevat 
pühitsetud. Kuid Lan Kellyani terased hallid silmad olid pööratud teistele asjadele. 

Temas oli juba hääbunud võime tunda lapselikku rõõmu elust ja valgusest lihtsalt nende 
eneste pärast, nagu see peabki hääbuma inimeses, keda kogemused on õpetanud elu ja vaigust 
väärtusetuks pidama. Miks pidada lugu rohust? On ju kogu maailm rohtu täis. Miks pidada 
lugu õhust, kui seda leidub kõikjal mõõtmatul hulgal? Miks pidada lugu elust, kui ta ise oli 
elus ja elatus sellest, et võttis elu teistelt? Ta meeled olid elevil, mitte aga viker- 
kaarevärviliste mägede ega kalliskividena sädelevate järvede pärast, vaid elusolendite tõttu, 
kellega tal tuli iga päev kokku" minna ja oma elu teise elu vastu kaalule 

1 Mõeldud on Sierra Nevada mäeahelikku. 

panna. Küti pitser oli ta nahksel kehakattel, pruuniks parkunud näol ja nõtkel soonilisel kogul 
ning kiirgas ka ta silmist. 

Kahetipuline mäehari võis temast märkamata jääda, mitte aga silmapaistmatu lohuke 
maakamaras. Tastergi' poleks ehk kindlaks teinud, et lohu üks ots oli laiem, küll tegi seda aga 


küti silm. Edasi astudes otsis ta ja leidis järgmise lohukese ning lisaks veel väiksemaid märke. 
Mehele oli kohe selge, et sealt oli läbi läinud vana karu kahe pojaga ning et nad ei olnud 
kindlasti veel kuigi kaugel, sest mahatallatud rohukõrred polnud jõudnud ennast sirgu ajada. 
Lan juhtis oma väikese jahiratsu jälgedele. Loom nuhutas ja astus kartlikul sammul, sest ta 
teadis niisama hästi kui kütt, et grisliperekond on ligidal. Nad jõudsid astanguni, mis viis 
lagedale kõrgmaale. Kakskümmend jalga selle servast libistas Lan enese sadulast ja laskis 
ratsmed otsapidi maha — ratsule kätteõpitud märgiks, et tal tuleb paigale jääda —, tõmbas 
püssikuke vinna ja ronis pervest üles. Ülal liikus ta veel suurema ettevaatusega edasi ning 
nägigi varsti vana grislit koos kahe pojaga. Karu lamas maas oma viiskümmend jardi eemal 
ega olnud suurem asi märklaud — mees sihtis lasu kohta, mis tema arvates pidi olema looma 
õlg. Lask tabas täpselt, kuid karu sai ainult kerge haava. Ta kargas jalule ja tormas sinnapoole, 
kust oli tõusnud suitsupilveke. Karul oli joosta viiskümmend jardi, mehel ainult viisteist, kuid 
mesikäpp tuli tormates astangust alla, enne kui kütt korralikult ratsu selga sai, ja sada jardi 
kappas hobune surmahirmus, vana karu peaaegu kõrval, nii et iga käpahoop ainult juukse- 
karva võrra mööda läks. Kuid harva jätkub grislil esialgset kiirust kauaks. Ratsu tuiskas täiest 
jõust edasi, sasi-karvaline ema hakkas maha jääma, jättis siis jälitamise järele ning pöördus 
tagasi poegade juurde. 

See oli iseäraliku välimusega karu. Ta oli üldiselt pruun, rinnal aga oli suur valge pehmete 
piirjoontega laik, samasugused valged lapid ka põskedel ja õlgadel, ning seetõttu meenutas 
Lan teda hiljem alati kui Pintot2. 


1 Taster — kobisirkel, riist kõverapirmaliste esemete läbimõõdu määramiseks. 

2 Pinto — hispaania keeles: laiguline. 

Tookord oleks lapiline mesikäpp ta peaaegu kätte saanud ja kütt tundis, et jäi grislile paar 
põmakat võlgu. 

Nädala pärast avaneski sobiv juhus arveid õiendada. Lan kõndis mööda Taskuoru serva — see 
on väike sügav org, mille nõlvadeks on enamasti kaljupaljandikud — ja nägi all Pintot koos 
kahe pruuni karujõmpsikaga. Grisli oli laskunud orgu ühelt veidi madalamalt kaljuseinalt ja 
suundus teisele poole, kus ühest kohast oli hõlpus üles ronida. Kui ta orupõhjas selge veega 
ojakese juurde jooma jäi, Lan tulistas. Paugu peale pöördus Pinto poegade poole, andis enne 
ühele, siis teisele laksu ja ajas nad puu otsa. Nüüd tabas karu teine lask. Saanud selge pildi, 
millega on tegu, tormas ta raevukalt laugemast kaljunõl-vast üles, kindla kavatsusega kütile 
ots peale teha. Ise haavatud, tuli maruvihane karu norsates järsku nõlva pidi üles .. . ainult 
selleks, et saada veel üht kuuli ajudesse. Raske keha veeres alla ja jäi Taskuoru põhja elutult 
lamama. Kindluse mõttes ootas kütt veidi, liikus siis kaljuseina servani ja tulistas vana 
mesikäppa veel kord. Laadinud püssi uuesti, laskus ta alla puu juurde, mille otsas istusid 
karupojad. Nood vahtisid liginevat meest metsiku pilguga ja täis tõsidust, ning kui too hakkas 
puud mööda üles tulema, ronisid kähku kõrgemale. Seal pistis üks kaeblikult kriunuma, teine 
aga vihaselt urisema, ning mida lähemale mees jõudis, seda valjemaks lärm läks. 

Kütt võttis tugeva köie, püüdis loomakesed teineteise järel silmusesse ja sikutas puu otsast 
alla. Üks nendest tormas talle kallale, ja ehkki ise vaevalt kassist suurem, oleks ta mehele 
kindlasti tõsist viga teinud, kui viimane teda haralise kepiga eemal poleks hoidnud. Sidunud 
mõlemad karupojad tugeva, kuid painduva oksa külge, läks mees hobuse juurde, võttis 
kaerakoti, pistis väikesed vangid sisse ja ratsutas nendega oma hüti manu. Seal kinnitas ta 
kummagi looma kaelarihma ja keti abil posti külge. Väiksekesed ronisid posti mööda üles ja 
istusid selle otsas, kus nad siis meeleolule vastavalt kas jõrasid või urisesid. Esimestel 
päevadel ähvardas oht, et karupojad tõmbavad endal kõri -kinni või surevad nälga, kuid 
ajapikku meelitati neid jooma piima, mida hangiti kõige viisakusetumal kombel võõralt 


lehmalt, kes selleks otstarbeks lasso abil kinni võeti. Järgmise nädala jooksul paistsid 
karupojad 

juba mõnevõrra oma saatusega leppivat, ja kui neil tekkis nälg või janu, andsid nad sellest 
vangistajale selgesti märku. 

Nii voolasid kaks tillukest ojakest edasi, nüüd juba pisut allpool, pisut sügavamad ja laiemad 
kui varem, ning hoidusid teineteise ligi, ületasid tõkkeid ja vallatasid päikeses, peatusid 
veidikeseks mõne tühise takistuse ees, hüppasid sellest, siis üle ning tõttasid edasi, 
moodustades juba lammikuid ja hauakohti, kus on mõndagi varjul. 


II Ojakesed ja kullapesija paistamm 


Kütt nimetas karupojad Jackiks ja Jilliks. J111, too tilluke fuuria, ei mõtelnudki väärata mehe 
esialgset arvamust tema viletsa meelelaadi kohta. Kui mees sööki tooma tuli, ronis Jill posti 
mööda nii kõrgele kui sai ja hakkas urisema või kükitas seal tusaselt ning hääletult. Jack aga 
ronis kähku alla ja tõttas vaikselt jorisedes oma vangis-tajale vastu, nii kaugele kui kett vähegi 
ulatus, ning kugistas oma toidu suurima isuga ja lauakombeid austamata alla. Tal oli hulk 
veidraid harjumusi ning ta ise üksainus elav vastuväide nendele, kes kinnitavad, et loomadel 
polevat huumorimeelt. Kuu ajaga oli Jack nii taltsas, et teda lasti vabalt ringi joosta. Ta 
järgnes oma isandale nagu koer ning tema trikid ja tembud valmistasid alatasa rõõmu 
Kellyanile enesele ning samuti ta sõpradele, niipaljukest kui tal neid siin mägedes oli. 

Hütist allpool oru põhjas oli aas, kus Lan igal aastal heina tegi, et oma kaht hobust ületalve 
pidada. Sel aastal oli Jack tal heinaajal iga päev ühes — kas kõndis mehe järel ohtlikult 
lähedal vihisevale vikatile või tõmbus vahepeal tunnikeseks kerra niitja kuuel, et kaitsta seda 
hoolikalt selliste ligitükkivate koletiste eest nagu vöötoravad. Huvipakkuvat vaheldust tuli 
tavalisse päeva, kui niitja kimalaste pesa leidis. Jack muidugi mõista armastas mett ja teadis 
väga hästi, mis mesilasepesa endast kujutab, seepärast tõi kutse «Mesi, Jacky, mesi!» 
nobedasti tatsava karupoja sedamaid kohale. 

Nina eelseisva naudingu ootuses püsti, lähenes ta ettevaatlikult pesale, sest talle oli teada, et 
mesilastel on nõelad. Passides parajat juhust, lahmis ta neid nüüd üksteise järel osavasti 
käpaga, kuni nad kõik olid kägaras maas, nuhutas siis värskemate uudiste hankimiseks õhku 
ja sabistas veel korraks ettevaatlikult pesa kallal, et viimastki kimalast välja meelitada. Kui 
niiviisi kogu pere, oma kümmekond mesilindu, vagaseks oli tehtud, kaevas Jack pesa 
hoolikalt välja, sõi ära esiteks mee, siis vastsed ja vaha ning kõige lõpuks tapetud kimalased, 
matsutades nagu siga küna juures, punane usjas keel muudkui ajamas lõuga mööda 
allarippuvaid maiuspalu ahnete lõugade vahele tagasi. 

Lani lähim naaber oli Lou Bonamy, endine kauboi ja lambakarjus, praegu aga kullaotsija. Ta 
elas koos oma koeraga hurtsikus, mis asus umbes miil maad Kellyani omast allpool. Bonamy 
oli juhtunud nägema, kuidas Jack «mesilasperega tsirkust teeb». Ühel päeval Kellyani juurde 
tulles hõikas ta: «Kuule, Lan, tule ja võta Jack kaasa, saab vahvat nalja!» ja astus kõige ees 
ojakallast mööda alla vett metsa vahele. Kellyan kõndis tema järel ning Jacky paterdas 
Kellyani kannul, iga natukese aja tagant nuhutades, et kindlaks teha, kas ta viimati valesid 
jalgu ei jälita. 

«Näh, Jacky, mesi... mesi!» näitas Bonamy puud, mille küljes rippus hiiglasuur herilasepesa. 
Jack kallutas pea ühele küljele ja jäi, nina viltu, vaatama. Tiivulised olendid, kes pesa ümber 
sumisesid, olid tõesti väga mesilaste moodi, ehkki ta kunagi varem niisuguses kohas ja 
niisuguse kujuga pesa polnud näinud. 

Ta ronis mööda tüve üles. Mehed ootasid; Lan oli kahevahel, kas ikka lasta oma lemmikul 
pead tulle pista, Bonamy ajas aga peale, et karu jõmpsikale oleks see «hiigla vahvaks 


üllatuseks». Jack jõudis oksale, mille küljes suur pesa sügava vee kohal rippus, kuid edasi 
ronis ta üha ettevaatlikumalt. Niisugust mesilasepesa ei olnud ta kunagi varem näinud ja ka 
lõhn ei olnud sel õige. Ta astus veel ühe sammu oksa mööda edasi — mäherdune hulk mesi- 


lasi! —, veel sammukese — kahtlemata olid need ikkagi mesilased; ettevaatlikult nihkus ta 
terve jala võrra — aga 

mesilased tähendavad ju mett; veel pisut edasi, ja juba oli suur paberine kera temast ainult 
nelja jala kaugusel. Herilased sumisesid kurjalt ja Jack astus kahtlevalt tagasi. Mehed 
mügistasid naerda ning valelik Bonamy hüüdis tasa: «Mesi, Jacky, mesi!» 

Oma õnneks liikus väike karu pikkamisi, sest ta kõhkles, ei teinud ühtki äkilist liigutust ja 
ergutamisest hoolimata ootas hulk aega, kuni kogu parv oli jälle pesas tagasi. Nüüd ajas Jacky 
nõksatades nina püsti ja nihkus tasapisi veidi edasi, kuni seisis otse paberise kera kohal. Ta 
sirutas esikäpad pesa järele välja, kusjuures üks sarvnahaga kaetud pihk sattus õnnekombel 
augu peale, kargas siis oksalt maha ja sumatas koos oma saagiga pea ees alla võrengusse. 
Niipea kui ta vette jõudis, oli näha, kuidas ta tagakäppadega pesa kallal kiskus ja seda tükki- 
deks rebis. Siis jättis ta herilasepesa sinnapaika ja sumas kalda poole, pesaräbalad aga ujusid 
allavoolu edasi. Jack jooksis kallast pidi kaasa, kuni vool pesa madalasse kohta kandis, ja 
sukeldus jälle vette. Herilased olid nüüd kas uppunud või liiga märjad, et ohtlikud olla, ja 
karupoeg kandis oma saagi võidukalt kaldale. Mett pesas ei olnud — see oli muidugi tõsine 
pettumus —, kuid seal leidus hulgana priskeid valgeid tõuke, mis on peaaegu niisama head, ja 
Jack sõi, kuni kõht oli punnis kui kummipall.- 

«Mis sa nüüd kostad?» itsitas Lan. 

«Eks pika ninaga jäime meie,» vastas Bonamy ja kõverdas nägu. 


III Forellivõreng 


Jack oli juba tubliks karupoisiks sirgunud ning saatis Kellyanit kuni Bonamy osmikuni välja. 
Ühel päeval, kui mehed vaatasid, kuidas ta müramishoos lustlikult kukerpalli laskis, lausus 
Kellyan oma sõbrale: 

«Mul on päris hirm, et keegi võib mägedes Jackile peale sattuda ja ta metskaru pähe maha 
lasta.» 

«Miks sa ei võiks talle siis neid uusi lambarõngaid kõrva riputada?» soovitas lambakarjus. 

Nii siis juhtuski, et Jacki arvamust küsimata vajutati ta kõrvadesse augud ning ehiti ta ära 
justkui mõni auhinnatud jäär. Kavatsus oli ju hea, kuid rõngad polnud ei kaunid ega mugavad. 
Nad olid Jackile ristiks palju päevi, ja kui ta ükskord koju tuli, vasaku kõrva ehtesse taker- 
dunud puuoks lohinal järel, sai ka Kellyanile küllalt ja ta võttis rõngad ära. 

Bonamy juures sõlmis Jack kaks uut tutvust: vana ärpleva riiukukest jääraga, keda 
lambakarjus hoidis ühe oma tuttava jaoks, — tänu sellele loomale ärkas Jackis kustumatu 
vaen kõigi asjade vastu, mis vähegi lamba järele lõhnasid — ning Bonamy koeraga. 
Viimane oli ebameeldivalt äge klähvits, kes näis pidavat haruldaselt heaks naljaks Jacky 
kandu näksata ja siis teise käpaulatusest kaugemale karata. Nali naljaks, aga kole elukas ei 
osanud piiri pidada ning Jacki esimese ja teise külaskäigu Bonamy hütti rikkus too penist 
hirmuvalitseja päris ära. Kui Jack oleks ta kätte saanud, oleks ta arvatavasti arved rahuldaval 
moel klaariks teinud, kuid selleks ei olnud ta küllalt kiire. Tema ainus pelgupaik oli 
puuladvas. Varsti sai talle selgeks, et Bonamy hütist eemale hoides on ta märksa õnnelikum, 
ja kui karupoeg nüüd nägi, et peremees valis kullaotsija poole viiva raja, ütles ta pilk selgesti: 
«Tänan väga, parem mitte,» ning loomake pöördus tagasi, et nautida omaenese seltskonda 
kodus. 


Ent ta vaenlane tuli sageli koos Bonamyga küti onni ja hakkas siin taas väikese karu 
kiusamisega meelt lahutama. See oli nii huvitav ajaviide, et krants õppis omal käel teiste õue 
tulema, niipea kui tekkis tahtmine veidi nalja saada, kuni lõpuks elas Jack juba kollase krantsi 
pideva hirmuvalitsuse all. Väga äkitselt aga tuli sellele 

lõpp. 

Ühel lämbel päeval, kui mõlemad mehed Kellyani maja ees suitsetasid, ajas koer Jacki puu 
otsa ning heitis siis selle okste varju mõnusat uinakut tegema. Peni jäi ' tukkuma ja unustas 
Jacki. Karuke oli tükk aega päris vait, siis aga pöördusid ta pilgutlevad pruunid silmad jälle 
vihatud koerale, keda ta ei suutnud kinni püüda ja kelle eest ta ei" jaksanud ka põgeneda, ning 
ta väikeses peas näis tekkivat hüva mõte. Aegamisi ja vaikselt hakkas ta 

oksa mööda edasi ronima, kuni oli oma vaenlase kohal. Tolle jäsemed tõmblesid tukkudeski 
ja vahel tõi ta kuuldavale häälitsusi, mis lasksid oletada, et koer näeb und tagaajamisest või, 
mis tõenäolisem, abitu karupoja piinamisest. Jack seda muidugi ei mõistnud. Tema ainsaks 
mõtteks oli, et ta vihkab toda koera ja võib nüüd lõpuks oma viha välja valada. Ta ronis 
täpselt türanni kohale, sihtis hoolega ja hüppas otse penile peale. See oli hirmus jõhker 
äratamine, kuid koer ei haugatanudki — sel lihtsal põhjusel, et ta hing oli kinni löödud. Ükski 
luu ei olnud küll murdunud, kuid vaikselt alistuv peni vedas end vaid suure vaevaga eemale, 
sellal kui Jacky ta kannul erutatult käras, endal lihakonksudega varustatud käpad löögivalmilt 
õieli. 

Ilmselt oli see kõige parem taktika, ja kui peni edaspidi veel tuli või Jack oma isandaga 
Bonamy juurde läks — õige pea söandas ta seda jälle —, püüdis karu-jõmpsikas vahel 
suurema, vahel väiksema eduga «kutsikale säru teha», nagu mehed selle kohta ütlesid. 

Koer kaotas üsna ruttu karupoisi kiusamise vastu huvi ja lühikese ajaga unus see meelelahutus 
hoopis. 


IV Ojake, mis kadus liivasse 


Jack oli lõbus, Jill aga tusane. Jacki hellitati ja anti talle vabadust — seeläbi kujunes 
karupojast veel suurem vembumees; Jill sai peksa, istus kogu aeg ketis ja muutus muudkui 
mornimaks. Ta oli juba algusest peale pahas kirjas ja sai just sellepärast tihtilugu karistada, 
nagu see tavaliselt ikka käib. 

Ükskord, kui Lan oli ära, pääses Jill vabadusse ja hakkas vennaga koos pahandust tegema. 
Nad murdsid sisse väikesesse aita ning kukkusid seal toiduvarude kallal omavolitsema. Nad 
vitsutasid kõhud täis kõige valitumaid asju; igapäevasemad toiduained, nagu viiekümne miili 
tagant hobuse seljas toodud jahu, või ning küpsetuspulber, kõlbasid neil ainult 
mahapuistamiseks ja seal sees püherdamiseks. Jack oli just viimase jahukoti lahti rebi- 

nud, Jill aga murdis pead dünamiidikasti otstarbe üle, kui ukseava Varjas Kellyani kogu 
otsekui hämmastuse ja raevu kehastus. Kehastustest ei teadnud karu jõmpsikad tuhkagi, 
raevuga olid nad aga juba mõnel määral kokku puutunud. Nad paistsid teadvat, et teevad 
paha, või vähemalt seda, et neid ähvardab oht. Jill, tõre ja tusane, hiilis pimedasse nurka ning 
vahtis sealt trotslikult kütile vastu. Jack kallutas peakese viltu, ja unustades kõik oma paha- 
teod, urahtas rõõmsasti, sibas jorisedes mehele vastu, jõnksas nina püsti ning sirutas oma 
kleepuvad rasvased käpad peremehe poole, et teda sülle võetaks ja silitataks, otsekui oleks ta 
maailma parim karupõnn. 

Paraku kiputakse meid ikka hindama selle järgi, mis me ise endast arvame. Korts kadus küti 
kulmult, kui va jultunud karujõmpsikas ta jalga mööda üles ronima hakkas. «Oota sa, 
saatananahk, küll ma su kaela käänan,» urises ta, kuid ei viinud ähvardust täide ühtigi. Ta 
tõstis 

räpase kleepuva loomakese sülle ja kallistas teda nagu tavaliselt. Jillile aga, kelle käitumine 
sugugi halvem polnud, vaid isegi vabandatavam, sest talle oli ju vähem õpetust antud, sadas 
kaela küti kogu viha ning loomake kinnitati tulba külge kahekordse ketiga, et ta tulevikus oma 
pahategusid korrata ei saaks. 

Too oli Kellyanil üldse must päev. Hommikul oli ta kukkunud ja püssi katki murdnud. Koju 
jõudes leidis ta rikutud toiduvarud, ja kolmas katsumus ootas veel ees. 

Õhtul saabus tema hüti juurde keegi võõras oma hobuste ja pampudega ning jäi Kellyani 
poole ööbima. Jack oli kõige lustakamas meeleolus ning lõbustas mehi oma pooleldi kutsika-, 
pooleldi ahvitempudega. Hommikul, kui võõras lahkuma hakkas, sõnas ta: 

«Kuule, mees, ma annaksin sulle nende karude eest kakskümmend viis dollarit.» 

Lan kõhkles, mõtles raisatud toiduainetele, tühjale kaukale, katkisele püssile ning vastas: 
«Viiskümmend, ja asi kombes.» 

«Käsi selle peale.» 

Nii oligi kaup koos, raha käis käest kätte ja veerand tunni pärast asus võõras teele, kummalgi 
pool hobust kandekorvis karupoeg. 

Jill oli tusaselt vait, Jack aga jõuras nii, et Lan endale juba etteheiteid tegema hakkas, kuid ta 
sundis südame kõvaks ja kinnitas endale, et «on parem, kui nad jalust ära saab, muidu 
pööravad teine kord jälle aida pea peale ja ma olen omadega läbi.» Varsti neelas männimets 
võõra, ta kolm hobust oheliku otsas ja karupojakesed. 

«Täitsa hea, et neist lahti sai,» kordas Lan tigedalt, kuigi teadis täpselt, et teda juba kahetsus 
vaevas. Mees hakkas hütti korda seadma. Siis läks ta aita ja kogus kokku toiduained, mida 
veel tarvitada kõlbas. Lõppude lõpuks oli neid üsna hea hulk alles. Ta kõndis mööda kastist, 
kus Jack harilikult oli maganud. Küll valitses seal nüüd vaikus! Talle hakkas silma koht, kus 
Jack hüti ust oli kriipinud, kui ta oli tahtnud sisse saada. Mees päris võpatas mõtte juures, et ta 
ei kuule seda kriipimist enam iial, ning kinnitas endale ohtrate vandesõnade saatel, et see ongi 
«täitsa hea». Ta koperdas niisama ringi ja nokitses tegevust otsides ükskõik mille kallal terve 
tunni või veel rohkemgi, 

siis aga kargas äkki ratsu selga ja kihutas nagu hull võõrale rada mööda järele. Ta võttis 
hobusest viimase välja ja kahe tunni pärast sai voori koolmekohal kätte. 

«Kuule, semu, ma tegin väheke valesti. Ma poleks pidanud neid karupoegi sulle müüma, 
vähemalt mitte Jackyt. Ja ma ... ma... noh, ma tahaksin selle tehingu tühistada. Siin on su 
kuld.» 

«Mina olen tehinguga rahul,» vastas võõras külmalt. 

«Mina jälle ei ole,» läks Lan põlema, «ja tahan ta tühistada.» 

«Kui sa selleks tulid, siis raiskad ainult oma aega,» kõlas vastus. 

«Eks me näe,» sähvas Lan, viskas kuldrahad võõrale ning sammus korvi juurde, kus Jack 
tuttava hääle peale rõõmsalt jõurama oli hakanud. 

«Käed üles!» käsutas öömajaline lühidal teraval toonil nagu inimene, kes neid sõnu varemgi 
on pruukinud. Lan pöördus ja leidis, et tema poole on sihitud 0,45-tollise kaliibriga kolt. 
«Sinu võit, sest minul püssi ei ole,» oli Lan sunnitud tunnistama, «aga tead sa, võõras, see 
väike karUjõmpsikas on mu ainus seltsimees, ta ei jää minust sammugi maha ja me hoiame 
teineteist hirmsasti. Ma ei uskunud, et hakkan temast nii suurt puudust tundma. Tead sa mis, 
võta oma viiskümmend tagasi, anna mulle Jack ja jäta Jill endale.» 

«Kui sul on välja panna viissada dollarit kullas, võid ta saada, kui mitte, siis kõnni kohe tolle 
puu juurde, hoia käpad püsti ja ära mõtlegi ümber pöörata, või ma lasen. Noh, hakka astuma!» 
Etikett on mägedes äärmiselt range, ja relvitu Lan pidi tahes-tahtmata korraldust täitma. 
Kirbule võetuna marssis ta eemal kõrguva puu poole. Väikese Jacki halamist oli valus kuulda, 


kuid mägilaste kombed olid Lanile hästi teada, seepärast ei hakanudki ta ringi pöörama ega 
meest teist korda paluma, ning võõras jätkas oma teed. 

Nii mõnigi mees on kulutanud tuhat dollarit, et saada endale mõnd metslooma, ja on olnud — 
mõnda aega — arvamusel, et loom on tõesti seda raha väärt. Varsti aga püüab ta" teda maha 
müüa poole hinnaga, siis veerandiga, ja lõpuks annab ära jumalamuidu. Algul oli too võõras 

oma naljakate karupoegadega väga rahul ja pidas neist ka vastavalt lugu; kuid iga päevaga 
muutusid loomakesed tema meelest järjest tülikamaks ja vähem huvitavaks, ning kui talle 
nädala pärast Kella-Risti rantšos' karupaari eest hobust pakuti, lõi ta meelsasti käed ning 
karukeste rännupäevad olid läbi. 

Rantšo omanik polnud ei lahke, leebe ega eriti pika meelega. Isegi Jack, heasüdamlik nagu ta 
oli, aimas seda, kui ta kandekorvist välja oli tõstetud, aga kui järjega isemeelse Jillini jõuti ja 
teda korvist välja võtma hakati, et talle kaelarihma kaela panna, tekkis selline ebameeldiv 
stseen, et kaelarihma ei läinudki enam tarvis. Uus peremees kandis kaks nädalat kätt kaelas ja 
Jacky tatsas üksipäini keti otsas mööda rantšoõue. 


V Eelmägedes aheldatud jõgi 


Järgmise kaheksateistkümne kuu jooksul oli Jacki elukäigus vähe rõõmustavat. Tema osaks 
maakerast oli kahe-kümnejaiase raadiusega ring õues posti ümber. Silmapiiril sinavad mäed, 
lähim männisalu ning isegi rantšo eluhoone olid kättesaamatud kui kinnistähed — nad olid nii 
kaugel ja mitte eriti teraste silmadega karuke sai ainult ähmase ettekujutuse nende hiilgusest. 
Isegi hobused ja inimesed jäid väljapoole Jacki tillukest sfääri ning puutusid temaga kokku 
ligikaudu niisama sageli kui komeedid maakeraga. Kõik trikid, mille pärast karupoega oli 
hinnatud, hakkasid unuma, sest Jack kasvas üles ahelais. 

Alguses oli talle parajaks pesaks väike võipütt, kuid lühikese ajaga tegi ta järgemööda läbi 
kõik astmed: magas võivitsikus, naelanõus, jahu tünnis ja õlivaadis. Kõige viimaseks 
eluasemeks anti talle kõhukas õlleaam, kuigi see suur puust koobas talle veel liiga avar oli. 
Rantšo kõrts asus just seal, kus tammesaludega kaetud Sierra eelmäed Sacramento kuldsetele 
tasandikele laskuvad. Loodus oli selle paiga üle puistanud kõikvõimalike andidega. Siin oli 
ohtrasti lilli, külluses puuvilju, varju 


1 S. 0. rantšos, mille karjamärgiks oli kella ja risti kujutis. 

ja päikest, ümbruses leidus kuivi karjamaid, kiirevoolu-lisi jõgesid ning vulisevaid ojakesi. 
Suured puud muutsid vaate vaheldusrikkamaks ja Sierra kõrged tipud paistsid idas helesiniste 
tahutud massiividena üle imetlusväärsete kohevate männimetsade. Otse maja tagant voolas 
mööda majesteetlik, mägede veega täidetud jõgi, mis oli siin küll tammiga aheldatud ning 
kullauhtmisrenniga rüvetatud, kuid ikkagi õilsast soost: ojake, millest ta põlv' nes, oli 
voolanud välja vana karmi Tallaci enda nõlvast. 

Ümberringi oli kõikjal ilu, elu ja värve, kuid rantšo kõrtsi ümber leidus ainult inimsoo kõige 
räpasemaid esindajaid. Nähes neid selles ümbruses, kippus vägisi tekkima kahtlus, kas ikka 
tõesti on inimene see, kes «tõuseb looduse rüpest looduse käskijaks». Nurjatumaid olendeid 
on linna põhjakihtidestki raske leida, ja kui Jacki mõistus selleni oleks küündinud, oleks ta 
kahejalgsetest, sedamööda kuidas ta neid tundma õppis, järjest vähem lugu pidama hakanud. 
Talle sai osaks julmus ja tema vastuseks oli vihkamine. Ainus lõbus trikk, mida ta veel 
harrastas, oli õllejoomine. Karule meeldis õlu väga ja kõrtsi ümber kõõlujad andsid talle 
sageli õllepudeli käppade vahele, et näha, kui osavasti ta traadi lahti väänab ning korgi pealt 
kisub. Niipea kui kork oli ära, kummutas ta pudeli suu peale ja jõi tilgatumalt tühjaks. 


Jacki üksluisesse ellu toodi mõnikord vaheldust sellega, et lasti tal koertega võidelda. Ta 
piinajad võtsid kaasa karujahiks määratud koerad, et neid «karupoja kallal treenida». Meestele 
ja koertele paistis see meelelahutus suurt lõbu pakkuvat, kuni Jack õppis neid õigesti 
kohtlema. Alguses tormas ta vihaselt esimese piinaja poole, kuni kett ta järsu jõnksuga kinni 
pidas ning ta täiesti kindlustamata seljatagusega järgmise peni kätte jäi. Kuu või kahega 
muutus Jacki kaitsemeetod põhjalikult. Ta õppis istuma seljaga õllevaadi vastas ja külma 
rahuga jälgima käratsevaid koeri enda ümber, teeseldes täielikku osavõtmatust ja tegemata 
ainsatki liigutust, ükskõik kui lähedal koerad ka olid, kuni nad lõpuks ühte kohta kobarasse 
kogunesid. Alles siis läks ta rünnakule. Loomulikult hüppasid tagumised penid viimastena 
eemale 

ja takistasid esimesi põgenemast; nõnda sai Jack ühe või teise neist kätte ja mäng kaotas 
populaarsuse. 

Kui karupoeg oli umbes kaheksateist kuud vana ning pooleldi täiskasvanud, leidis kord aset 
täiesti seletamatu juhtum. Jack oli saanud endale ohtliku looma kuulsuse, sest ühe mehe oli ta 
käpahoobiga sandiks teinud ning purjus juhmardi, kes temaga vabatahtlikult võitlema oli 
tükkinud, peaaegu surnuks kopsanud. Keegi lambakarjusest logard, kes kõrtsi ümber 
tolgendada armastas, tavaliselt tasane mehike, jõi enda ühel õhtul maani täis ning tikkus 
kohalike riiukukkedega tüli norima. Nood otsustasid, et kuna mees on ilma püssita, pole tarvis 
teda sõelapõhjaks lasta, nagu nende seadus tavaliselt ette näeb, vaid et õigem oleks tal lihtsalt 
nahk korralikult kuumaks kütta. Faco Tampico otsis aegsasti ukseaugu üles ja taarus välja 
pimedusse. Jälitajad olid ehk rohkemgi purjus kui ohver ise, aga et neid kihutas takka kurjus, 
hakkasid nad põgenikku siiski taga ajama ning Faco põikas maja taha õuele. Niipaljukest oli 
mägilastel veel aru peas küll, et nad oma ohvrit otsides grislist kaugemale hoidusid, kuid Faco 
jäigi leidmata. Siis tõid mehed tõrvikud, ja teinud kindlaks, et põgenikku hoovis ei ole, jäid 
nad rahule oletusega, et lambakarjus on kuuri taga jõkke kukkunud ja kahtlemata ära 
uppunud. Juhtunu üle heideti veel jõhkrat nalja ning mehed pöördusid majja tagasi. Kui nad 
grisli vaadist mööda läksid, välkusid karu silmad tulede vastuhelgist. Hommikul kuulis uut 
tööpäeva alustav kokk õues imelikke hääli. Need tulid grisli pesast. Keegi torises läbi une: 
«Kuule, kobi kaugemale!» Vastuseks kostis sügavat pahast mõminat. 

Kokk läks vaadile nii ligi kui söandas ja piilus sisse. Seesama unine hääl ümises: «Mis te kõik 
mulle otsa trügite, carambdb» ja hämaruses paistis, kuidas inimene küünarnukiga vehkis ja 
mükse jagas. Jälle kostis vastuseks pahandatud karu urinat. 

Päike tõusis ja hämmeldunud päevavargad nägid, et mees karu pesas oli kadunud 
lambakarjus, kes rahumeeli otse surmasuus oma peatäit välja magas. Mehed püüdsid teda 
õllevaadist välja kiskuda, kuid grisli andis selgesti 


1 Caramba — hisp. keeles: kurat võtaks! 

mõista, et Faco juurde võib pääseda ainult üle tema laiba. Täis õiglast viha ründas Jack igaüht, 
kes ligi julges tulla, ja kui mehed üritamisest loobusid, heitis ta aami ette valvama. Viimaks 
tuli lambur jälle teadvusele, ajas end küünarnuki najale, ja näinud, et ta on noore grisli või- 
muses, astus ülima ettevaatusega üle oma valvuri ning pistis putku, ilma et oleks aitähki 
öelnud. 

Neljas juuli oli juba ukse ees ja kõrtsi omanik, keda suur vang õues tüütama hakkas, andis 
teada, et ta kavatseb tähistada iseseisvuspäeva suure võitlusega «eriliselt väljavalitud tigeda 
sõnni ja metsiku kalifornia grislikaru vahel». Traadita telegraafi abil levis uudis kiiresti ja 
kaugele. Istekohtadest talli katusel võeti viiskümmend senti tükk. Heinavankrile laoti poolik 
koorem peale ja veeti siis kopli kõrvale — siit pidi etendus kõige paremini näha olema ning 
pileti hinnaks määrati terve dollar. Vana tara parandati ja taoti uusi poste, kuhu vaja. 


Hommikul aeti kõigepealt tige vana sõnn tarandikku ning piinati teist seni, kuni loom oli 
vihale aetud ja valmis ründama keda tahes. 

Vahepeal visati Jackile lasso kaela, tõmmati silmus pingule, lükati mesikäpp vaati ning 
naelutati ukseava kinni. Et ta kett oli kõvasti kaelarihma külge needitud, võeti viimane koos 
ketiga ära, et «kui sõnn karuga valmis saab, oleks talle kergem lingu kaela visata, kui seda 
veel tarvis peaks minema». 

Vaat veeretati kopli juurde ja kõik oligi hakkamas. 

Ligidalt ning kaugelt oli tulnud kauboisid kõige uhkemates ehetes, ja Kalifornia kauboi on ju 
paabulind teiste karjuste hulgas. Ka olid nad kaasa võtnud oma kauneimad näitsikud, ning 
talunikke ja rantšopidajaid oli sõnni ja karu võitlus kohale meelitanud viiekümne milli tagant. 
Oli tulnud kullaotsijaid mägedest, mehhiko lambakarjuseid, poepidajaid Placervillelst, 
võõraid Sacramentost; esindatud oli nii maa kui linn, mägismaa ja tasandikud. Heinavankri 
istmetel oli säärane minek, et lisaks lükati kohale veel teinegi. Küünikatus müüdi viimseni 
välja. Sarikate ähvardav praksumine lõi hinnad küll veidi alla, kuid paar tugevat tugitala 
taastasid turu ning kõik «Vaikse Nurgakese» külalised ootasid läbematult etenduse algust. 

Veisekarjade seas üleskasvanud mehed panid oma panuse sõnni peale. 

«Uskuge mind, ei ole maa peal niisukest olevust, kes suurele tigedale sõnnile vastu saaks.» 
Mägilased jälle olid karu poolt. 

«Päh, mis üks sõnn grislile teha saab? Ma nägin ühekorra oma silmaga, kuidas grisli 
ratsahobuse vasaku käpaga üle Hetch-Hetchy kuristiku virutas. Või sõnn! Vean kihla, et üle 
ühe raundi ta tühi vastu ei pea.» 

Nii nad kemplesid ja vedasid kihla; võluvatena näida püüdvad prisked emandad tegid pepsi 
näo pähe, nagu kohutaks neid kogu see ettevõte, nagu käiks lärm neile närvidele ja nagu 
kardaksid nad iga hetk minestusse langeda, tegelikult aga tundsid asja vastu niisama elavat 
huvi kui mehed. 

Kõik oli valmis ja «Vaikse Nurgakese» peremees hõikas: 

«Las käia, poisid, kohad on täis ja aeg peale hakata!» 

Faco Tampicol oli õnnestunud kimp ogaviirpuu oksi sõnnile saba külge siduda, nii et suur 
elukas oli sõna otseses mõttes ise ennast raevutsema torkinud. 

Jacki õllevaati jälle oli seni ringi veeretatud, kuni mesikäpp oli tülgastusest marus, ja käskluse 
peale hakkas Faco avaust lahti kangutama. Vaat seisis otsapidi tara juures, otsalauad võeti eest 
— Jackil jäi ainult välja tormata ja sõnn tükkideks rebida. Ent ta ei tormanud. Kogu see lärm 
ja möll ning võõrastust tekitav rahvahulk mõjus karule nii, et ta eelistas jääda sinna, kus oli, 
ning sõnni poolehoidjad tõstsid mõnitavat kisa. Nende kangelane astus möirates ja puhkides 
ligemale ning peatus sageli, et esijalaga maad kaapida. Pead hoidis ta väga püsti ning lähenes 
aegamisi, kuni oli kümne jala kaugusel grisli pesast. Seal ta norsatas, pöördus ümber ja 
jooksis kopli teise serva. Nüüd oli karu toetajate kord häält tõsta. 

Kuid rahvas tahtis võitlust. Faco oli unustanud, mis ta grislile võlgu oli, ning viskas 
punniaugu kaudu vaati kimbu iseseisvuspüha paukkompvekke. Kraks! — ja Jack hüppas 
vaadist välja. PŠŠS. .. krak ... kr-r-r-akk ... krk . .. krk ... rk! — ja üllatunud Jack tormas 
areenile. Sõnn seisis uhkes poosis keset koplit, aga kui ta nägi karu enda poole hüppamas, 
norsatas ta paar korda vägevasti 

ning taganes ergutushüüetest ja ässitamisest hoolimata nii kaugele kui sai. 

Kaheks peamiseks grislit iseloomustavaks omaduseks on vahest ehk kiirus tegutsemiskava 
koostamisel ja jõud selle täideviimisel. Veel enne kui pull kopli kaugeimasse nurka jõudis", 
paistis Jackil juba teada olevat parim plaan. Korraks käisid ta väikesed seasilmad tarast üle ja 
leidsid kõige kergemini ületatava koha — paiga, kus lippidele oli keskele põiklatt peale 
löödud. Kolme sekundiga oli mesikäpp seal, kahega üle tara, ja üheainsa silmapilguga sööstis 


ta läbi jooksujalu igasse ilmakaarde pudeneva rahvahulga ning punus mägede poole nii 
kiiresti kui aga tugevad painduvad jäsemed kandsid. Naised kiljusid, mehed röökisid, koerad 
klähvisid; ülepeakaela tormati hobuste juurde, kes olid selleks, et nende närve säästa, 
võitluspaigast võimalikult kaugemale kinni seotud. Kuid grislil oli kolmsada, isegi viissada 
jardi edumaad, ning enne kui pidurõivais rahvahulk suure kisaga hulljulgelt kihutavaks pikaks 
ratsanikeriviks muundus, oli grisli juba hüpanud vette, üle kallaste tõusnud jõkke, kust ükski 
koer poleks julgenud üle ujuda, ning jõudnud küngasteni ja võpsikuni, mis ulatus otse 
mändidega kaetud mägedeni välja. Tunni aja pärast oli rantšo kõrts oma hõõruva ketiga, oma 
julmuste ning tooreste inimestega juba kauge minevik, mida varjasid ta noorpõlvemäed, 
millele tõmbas piiri vahele kutsikaea jõgi — jõgi, mis saab alguse allikast tema sünnikohas 
Tallaci pedajasaludes. Too neljas juuli oli tähtis päev: see oli grislikaru iseseisvaks saamise 
päev. 


VIL Purunenud tamm 


Haavatud hirv liigub harilikult allamäge, põgenev grisli ronib üles. Ümbrust Jack ei tundnud, 
kuid ta teadis, et tahab selle rahvahulga eest ära minna, ja seepärast otsis ta kõige konarlikuma 
raja ning muudkui ronis ja ronis. 

Juba mitu tundi oli ta olnud ihuüksi, rühkinud ikka kõrgemale ja "kaugemale. Tasandikku 
polnud enam näha. Ümberringi kõrgusid graniitkaljud ja männid, praegu lei- 

dus igal pool ohtrasti marju ja edasi rännates korjas karu väledate käppade ja keele abil neid 
madalatelt põõsastelt, peatumata siiski enne kui varisenud kaljurahnude vahel, kus 
pärastlõunane päikesekuumus pigem sundis kui kutsus teda hinge tõmbama. 

Kui Jack ärkas, valitses juba pime öö, kuid karud pimedust ei karda — ennem pelgavad nad 
päeva — ja Jack liikus kaljudest kaarega mööda. Nagu enne, juhtis teda ka nüüd aje — ikka 
hädaohust kõrgemale, kuni mesikäpp viimaks kõige kõrgema mäeaheliku, oma vana Tallaci 
piirkonda jõudis. 

Tavalise karupoja treeningut oli Jack vähe saanud, kuid ta sünnipäraseks eeliseks olid tema 
instinktid ja need teenisid teda hästi kõigi peamiste probleemide puhul; ka oli talle 
suurepäraseks juhiks ta nina. Nii tuli ta omadega toime, ja uued metsaelu-kogemused, mida 
nüüd järjest lisandus, võimaldasid areneda ta mõistusel. 

Nägusid ja sündmusi ei pidanud Jacki mälu kuigi hästi kinni, kuid lõhnade suhtes oli see 
võrratu. Bonamy krantsi oli ta ammu unustanud, kuid Bonamy krantsi lõhn oleks otsekohe 
kunagise erutusvõbina tagasi toonud. Ta oli unustanud ka tigeda jäära, kuid vana villa vuntsi 
lõhn oleks ta sedamaid täitnud pahameele ja vihaga, ning ühel õhtul, kui tuul tõi ninna tugevat 
lambalõhna, tundus Jackile, nagu oleksid endised ajad jälle tagasi pöördunud. Ta oli pikki 
nädalaid ainult juurtest ja marjadest elanud ning hakkas juba tundma seda meeletut lihaisu, 
mis iga tõsist taimetoitlast aeg-ajalt kohutava jõuga haarab. Lambalõhn paistis, nüüd sellele 
vastuseks olevat. Nii laskus ta öö tulekul mägedest alla (ükski arukas karu ei liigu 
päevavalgel) ning lõhn viis ta mäenõlval kasvavate mändide vahelt kaljusesse orgu. 

Ammu enne, kui ta sinna jõudis, hakkas imelikku valgust paistma. Jack teadis, mis see on — 
kurjade lõhnade ja mälestustega seotud rantšo lähedal oli ta näinud kahejalgseid seda tegevat 
—, seepärast ta hirmu ei tundnud. Vaikselt ja kiiresti viibutas ta ennast ühelt kaljuastangult 
teisele, sest lambalõhn läks iga sammuga tugevamaks, ja jõudnud juba päris tule kohale, 
pilgutas Jack silmi, et lambaid kätte leida. Lõhn oli siin tugev, lausa vänge, kuid ühtki 
lammast ei olnud näha. Selle asemel silmas ta orus 

halli veelaiku, mis justkui peegeldas taevatähti, kuigi need seal ei vilkunud ega võbelnud; 
veepeegli poolt kostis ka tasast kohinat, ainult et hoopis teistsugust kui ümberkaudsetelt 
järvedelt. 

Tähed olid peamiselt tule ümber kobaras koos ja sarnanesid üldse vähem tähtedega kui 
pimedas nõrgalt helendavate puutükikestega, mida pudeneb laiali, kui mädanenud känd uppi 
lükatakse, et seda metssipelgaparvedest puhtaks lakkuda. Jack tuli ikka ligemale ja lõpuks nii 
ligidale, et isegi tema töntsid silmad seletama hakkasid. Hall järv oli lambakari ja helendavad 
täpid lammaste silmad. Otse tule kõrval lamav puupakk või madal nurgeline iste osutus 
karjuseks ja tolle koeraks. Mõlemad olid ebameeldivad nähtused, kuid kari ulatus neist 
kaugele. Jack teadis, et temal tuleb tegemist teha ainult karjaga. 

Ta liikus päris ligidale ja leidis, et karja piiras madal astelpõõsariba; kuid mäherdused 
tillukesed loomakesed need siin olid tolle suure ja kohutava jääraga võrreldes, keda ta veel 
ähmaselt mäletas! Jackil tekkis verejanu. Ta lükkas põõsad kõrvale ja tormas karja sekka, mis 
tema eest sõrgade kobinal ning poolel häälel ägades eemale voogas, lõi ühe lamba maha, 
haaras ta kaasa, pöördus ringi ja ronis tagasi mäkke. 

Lambakarjus hüppas püsti ja tulistas ning ägedasti haukuv koer tormas üle tihedasti üksteise 
vastu surutud lammaste. Ent Jack oli läinud. Lambakarjus läitis enda rahustuseks veel kaks- 
kolm lõket, laskis püssi padrunitest tühjaks ja vuristas maha kõik oma palved. 

See oli esimene lammas, kelle Jack tappis, kuid ei jäänud viimaseks. Kui nüüd Jackil jälle 
lambaliha järele isu tuli — see muutus tal aga reeglipäraseks vajaduseks — , teadis ta, et 
selleks tuli lihtsalt piki mäeseljakut kõmpida, kuni ta nina ütles: «Pöördu siiapoole», sest 
haista tähendab karude juures — uskuda. 

VIL Suurvesi 


Pedro Tampico ja tema vend Faco ei tegelnud lammastega hoopiski mitte tundekülluse tõttu. 
Nad ei marssinud oma lemmikute eesotsas, vehkides karjusekepiga kui ametisauaga, ega 
püüdnud mõjuda oma ideaalsete järelkäijate esteetilistele tunnetele tamburiinipõrina või 
flöödi-puhumisega. 

Nad olid kaugel sellest, et juhtida oma karja sümbolite abil, — ei, nad kihutasid loomi tagant 
kivide ning kaigastega, mida vendadel alati sületäis varuks oli. Nad ei olnud lamburid, vaid 
lamba-ajajad. Nad ei vaadanud lammastele nagu armastatud ja armastavale karjale, vaid nagu 
neljajalgsetele rahatähtedele: iga lammas oli väärt ühe dollari. Loomade eest hoolitseti ainult 
sellel määral, nagu inimene hoolitseb oma raha eest, ja neid loendati pärast iga vahejuhtumit 
või rännakupäeva. Kolme tuhande pealise karja ülelugemine pole kellelegi naljaasi, mehhik- 
lasest lambakarjuse puhul on see aga täiesti võimatu. Kuid tollele on abiks lihtne võte, mis 
vastab otstarbele. Tavalises lambakarjas on iga saja lamba kohta üks must. Kui osa karja 
eemale eksib, on nende hulgas tõenäoliselt ka üks must lammas. Loendades niimoodi iga päev 
oma kolmekümmend musta lammast, pidas Tampico umbkaudselt arvet kogu karja suuruse 
kohta. 

Tol esimesel ööl tappis grisli üheainsa lamba. Järgmise visiidiga viis ta kaasa kaks, kolmandal 
korral jälle ühe, kuid too juhtus olema must. Kui Tampico leidis, et musti on järele jäänud 
kakskümmend üheksa, tuli ta kindlale järeldusele, et tal läheb lambaid kaduma — indeksile 
vastavalt pidi neid olema puudu terve sada. 

Iidne rahvatarkus ütleb: «Kui maa on tervisele kahjulik, rända välja.» Pedro toppis taskud 
kive täis, ning valades sõimuga üle nii oma hoolealuseid kui ka nende esivanemaid, ajas ta 
loomad minema paigast, mis ilmselt oli mõne lambamurdja jahimaa. Õhtuks leidis ta 
loodusliku sulu, kaljuseintega piiratud kanjoni, ning laialivalguv villane kari suruti kokku 
tihedaks villakuks, mis voolas kuru-orgu, tagant kihutatud taibukast koerast ning arutust 

inimolendist. Sissepääsu kõrvale tegi Tampico tule. Kolmekümne jala kaugusel sellest kõrgus 
paljas kaljusein. 

Kümnemiiline rännak on armetule villakarjale terve päevateekond, grislikarul aga kulub 
selleks ainult pisut üle kahe tunni. Silmad tal nii kaugele ei võta, haistmismeel aga küll, ja 
lambanäljas Jackil polnud sugugi raske oma ohvritele järgneda. Õhtusöök jäi tal nüüd veidi 
hiljemaks kui harilikult, isu aga oli seda suurem. Et laagris midagi häirivat kuulda ei olnud, jäi 
karjane magama. Teda äratas koera urin. Mees hüppas üles ja nägi kõige kohutavamat 
olevust, keda ta eales oli kohanud või ette kujutanud, — tagajalgadel seisvat hiigelkaru, kes 
oli vähemalt kolmkümmend jalga kõrge. Koer pistis hirmuga putku, ent oli Pedroga võrreldes 
veel vaprus ise. Lambakarjus oli nii kohkunud, et ei suutnud sõnadega väljendada südamest 
tõusvat palvet: «Kallid pühakud, laske tal võtta või kõik mu patukarva tallekesed, kuid kaitske 
oma väetit kummardajat!» Mees peitis oma pea ega saanudki niiviisi teada, et olevus, keda ta 
nägi, ei olnud sugugi kolmekümne jala kõrgune karu kolmekümne jala kaugusel, vaid 
seitsmejalane mesikäpp üsna lõkke ligidal, kellest langes siledale kaljuseinale mitmekümne 
jala pikkune must vari. Ja vaene Pedro, hirmust oimetu, lömitas abitult põrmus maas. 

Kui ta jälle üles vaatas, oli hiigelkaru kadunud. Lambad tormasid orus ringi. Väike osa neist 
kihutas kanjonist välja ööpimedusse, kannul harilikku kasvu karu, kahtlemata tolle koletise 
poeg. 

Pedro polnud enam mitu kuud oma palveid lugenud, kuid nagu ta hiljem pihiisale tunnistas, 
teinud ta tollel ööl kõik puudujäägid tasa, ning enne kui hommik kottis, oli tal suur hulk juba 
ettegi loetud. Päikesetõusu ajal jättis ta koera lambakarja valvama ning läks jooksikuid 
otsima, sest ta teadis, esiteks, et päeval polnud suurt midagi karta, ja teiseks, et mõned loomad 
pidid ikka karu käest pääsema ka. Nagu lihtne matemaatiline tehe näitas, oli loomi puudu 
päris suur hulk, sest kaduma oli läinud veel kaks musta. Imelik küll, aga lambad ei olnudki 
laiali jooksnud; "Pedro ajas nende jälgi kõndu mööda miili maad või rohkemgi, kuni jõudis 
ühte teise väga tillukesse 

kinnisesse kanjonisse. Siit leidis ta puuduvad lambad, kes olid roninud üles kaljurahnudele ja 
-eenditele, nii kõrgele, kui olid saanud. Pedrol oli hea meel ja ta pingutas mäenõlval veel pool 
minutit lisapalveid lugeda, ent sealsamas valdas meest suur südamevalu, sest ta leidis, et ei 
mingi vägi too loomi kaljudelt alla ega kanjonist välja. Need paar lammast, keda ta 
kuidagiviisi väljapääsu juurde manööverdada suutis, hüppasid sealt hirmunult tagasi: neid 
kohutas miski maapinnal. Lähemal uurimisel leidis Pedro — jah, ta oleks võinud isegi 
vanduda, et seal olid sügavad värsked grislijäljed, mis viisid ühest kaljuseinast teise. Kõik 
lambad olid jälle kanjonis ja temale kättesaamatud. Pedrol tuli nüüd iseenese pärast hirm 
nahka ja ta läks oma karja põhilise osa juurde tagasi. Lood olid hoopis hullemad kui varem. 
Esimene grisli oli olnud tavalise suurusega karu, kes sõi igal ööl ühe lamba, uus loom aga, 
kelle aladele ta oma karja oli ajanud, koletu suur mesikäpp, lausa mägi, kes pruukis igaks 
söögikorraks oma neli-viiskümmend utte. Mida rutem siit sääred teha, seda parem. 

Et aga oli juba hilja, liiga hilja, ning lambad rännakuks liialt väsinud, hakkas Pedro ööks 
ebatavalisi ettevalmistusi tegema: süütas kanjoni sissepääsu juurde kaks suurt lõket ning 
ehitas endale puu otsa, viieteistkümne jala kõrgusele maast, magamiseks lavatsi. Koer võis ise 
enese eest hoolitseda. 


VIIL Mürisev kanjon 


Pedro teadis, et suur karu tuleb jälle: nood poolsada lammast tillukeses kanjonis kulusid 
sellisele peletisele ainult söögialuseks. Harjumuse kohaselt laadis ta hoolega püssi ning ronis 


üles oma asemele. Mis puudused ta magamistoal muidu, ka olid, õhuvahetus igatahes oli 
võrratu ja varsti lõdises vaene Pedro üleni. Kadedusega vaatas ta kerratõmbunud koera tule 
ääres ning palus pühakuid juhtida karu sammud mõne naabri karja poole, ning eksitusest 
hoidumiseks määras naabrigi täpsemalt ära. Ta püüdis 

ennast palveid lugedes magama uinutada. Kirikus missal oli see alati korda läinud, miks siis 
mitte nüüd? Ent esimest korda ei olnud sellel moodusel edu. Möödus kohutav kesköö ja 
jõudis ligi hall aoaeg, tuima meeleheite tund. Pedro tundis seda ja pikk oie pääses ta plagi- 
sevate hammaste vahelt. Koer hüppas üles ja pistis vihaselt haukuma, lambad hakkasid 
liikuma ja taganesid pimedusse, oli kuulda kihutava lambakarja jooksumüdinat ning ilmus 
nähtavale tohutu suur tume kogu. Tampico haaras püssi ja pidi juba tulistama, kui talle torkas 
pähe, et karu on oma kolmkümmend jalga kõrge ja lavats ainult viisteistkümmend jalga maast 
— just sobiv kõrgus koletise jaoks. See teadmine võttis mehikese nõrgaks. Ainult hull võis 
karu püssilasuga endale kallale ahvatleda. Niisiis liibus Pedro näoli vastu lavatsit, suu prao 
kohal, ning laskis voolata palveid oma taevastele eestkostjatele, kahetsedes oma ebaharilikku 
asendit ja südamest lootes, et niisuguses väljapääsmatus olukorras ei panda seda ehk pahaks ja 
et ta palved lavatsi alt siiski kuidagi õigesse kohta jõuavad. 

Hommikul võis ta veenduda, et ta palveid tõesti kuulda oli võetud. Maas oli näha karu jälgi, 
kuid mustade lammaste arv oli endine. Pedro toppis taskud kive täis ning päästis valla tavalise 
sõimuvalingu, nagu ta lambaid ajades, ikka tegi. 

«Hei, Kapten, sa huajalote'1» karjus ta koerale, kui too joomiseks peatus. «Aja need räpased 
värdjad tagasi!» ja ta saatis kivi kinnitama käsku, mida koer kohe täitma tõttas. Lennates 
ümber suure, sõralise ja määgiva tirtsuparve, hoidis peni nad koos ja liikvel, sellal kui Pedro 
ainult käratseva, koguka ja tülika abimehe osa täitis. 

Kui nad mööda lagedat välja liikusid, langes lambakarjuse pilk inimkogule — keegi istus ülal 
kaljul neist vasakul. Pedro uuris teist täpsemalt; mees tervitas ja viipas käega, järelikult oli 
tegu sõbraga. Oleks mees näidanud, et Pedro peaks edasi liikuma, siis oleks see tähendanud: 
«Käi minema, või ma tulistan!» Pedro kõndis pisut maad teise suunas ning istus maha. Ka 
mees tuli tema poole. See oli kütt Lan Kellyan. 


Huajalote (loe: uahhalote) — hisp. keeles: tobu. 

Mõlemad olid rõõmsad, et said «inimolevusega juttu puhuda» ja uudiseid kuulda. Jutuainet 
andsid villahinnad, sõnni ja karu võitluse luhtumine ning esmajärjekorras karuhiiglane, kes 
Tampico lambaid oli murdnud. «Oh, mihuke karukurat see oli, päris põrgupeletis, gringo' 
teiste karude kõrval — vabandust, amigo', ma mõtlen selle all, et ta oli tõesti hirmuäratav.» 
Kui nüüd lambakarjus tolle isikliku lambakopliga karu imepärast kavalust suurendama hakkas 
ja koletisele veel kasvu lisas, nii et see juba neljakümne-viiekümne jalani ulatus — 
säherdused karud sirguvad juttudes kiiresti ja pidevalt —, pilgutas Kellyan silma ja sõnas: 
«Kuule, Pedro, eks sa ju elasid omal ajal üsna Has-sayampa ligidal, mis?» 

Küti märkus ei tähendanud mitte seda, et see kant hii-gelkarude poolest kuulus oleks olnud, 
vaid oli vihje laialt levinud uskumusele, et igaüks, kes tibakesegi Hassayampa vett maitsnud, 
ei suuda enam eales tõtt kõnelda.- Mõned teadusemehed, kes asja lähemalt on uurinud, 
kinnitavad, et see imeväärne võime on omane Hassayampa kõrval ka Rio Grandele ning üldse 
kõikidele Mehhiko jõgedele, jõeharudele, ojadele, allikatele, järvedele, tiikidele ja nii- 
sutuskraavidele. Olgu nüüd teistega kuidas on, igatahes on Hassayampa selle märkimisväärse 
omaduse poolest kuulsaim. Lättele lähemal pidavat vee vägi suurem olema, ja Pedro oli pärit 
just ülemjooksult. Kuid mees kinnitas kõikide pühade nimel, et tema jutt on õige. Ta tõmbas 
põuest väikese pudeli granaatkividega, mis olid leitud kõrbesipelgate pesade ümber 
kokkukantud prahi hulgast, toppis selle kaukasse tagasi ning võttis välja teise pudelikese, kus 


oli natuke kullatolmu. Kuld oli kogutud nendel haruharvadel kordadel, kui Pedrot ei vaevanud 
uni ja lambaid ei olnud tarvis edasi kihutada, joota, kividega pilduda ega sõimata. 

«Näh, veame kihla, et mul on õigus.» 

Kuld on tugev tagatis. 

Kellyan oli veidi aega vait., «Mul ei ole midagi vaAtu 


1 Gringo — hisp. k.: võõras, võõramaalane. 
2 Amigo —hisp. k.: sõber. 

seada, Pedro, aga selle eest, mis sul pudelis on, tõmban su karu maha.» 

«Nõus,» kiitis lambakarjus, «kui sa tood tagasi mu lambad, kes on praegu Baxteri kanjoni 
kaljudel näljas.» 

Mehhiklase silmis välgatas kaval tuluke, kui valge mees pakkumise vastu võttis. Kuld pudelis 
— kümme või viisteist dollarit — oli täpe, aga sellest piisas, et saata kütt lambaid otsima, 
sellest piisas, et teda kaasa kiskuda — ja ainult seda oligi vaja. Pedro tundis toda meest: 
tarvitses tollel ainult mõne ettevõtte kallale asuda, ja enam ei hoolinud ta tuludest. Kord käe 
külge pannud, viis Lan Kel-lyan asja iga hinna eest lõpule, poolelt teelt tagasi pöörduda ta ei 
osanud. Uuesti otsis Lan Kellyan üles Jacki jäljed, oma kunagise sõbrakese jäljed, kes oli 
nüüd suureks kasvanud ja tundmatuseni muutunud. 

Kütt läks sedamaid Baxteri kanjonisse ja leidis, et lambad on kõik kõrgetel kaljueenditel. Otse 
sissepääsu juures nägi ta kahe hiljuti murtud lamba jäänuseid ja nende ümber keskmise 
suurusega karu jälgi. Ta ei näinud kuskil grisli tallatud rada, toda surmajoont, mis lambad 
vangis pidi hoidma, kuni karul neid vaja läheb. Kuid juhmis hirmus seisid lambad oma 
kaljunukkidel edasi ja olid ilmselt valmis pigem nälga surema kui alla tulema. Lan rebis ühe 
alla, kuid otsekohe ronis see tagasi. Nüüd mõistis mees, milles asi, meisterdas väljapoole 
kanjonit oga-viirpuu okstest väikese sulu, tiris juhmardid ükshaaval kaljudelt alla ning tassis 
nad siis kõik — peale ühe — surmaorust välja sulgu. Järgmiseks tegi ta kanjoni suhu ajutise 
tara, laskis lambad sulust välja ning ajas nad pikkamisi ja vahepeatustega ülejäänud karja 
juurde tagasi. Otseteed oli sinna ainult kuus-seitse miili, kuid Lan jõudis pärale alles 
hilisõhtul. 

Tampico andis rõõmuga üle poole lubatud kullatolmust. Tolle öö veetsid mehed kahekesi ja 
muidugi ei tulnud mingit karu. 

Hommikul läks Lan kanjonisse tagasi ja leidis, nagu oligi arvata, et karu oli seal käinud ja 
mahajäetud lamba ära murdnud. 

Kütt kandis järelejäänud korjusetükid lagedamale kohale hunnikusse, viskas grisli jälgedele 
hästi kuivi 

raagusid, ehitas puu otsa umbes viieteistkümne jala kõrgusele lavatsi, mässis end vaibasse ja 
heitis magama. 

Vana karu külastab harva üht paika kolm ööd järjest, tark karu hoidub kõrvale rajast, mis on 
üleöö teise näo saanud, osav karu liigub täiesti hääletult. Kuid Jack ei olnud ei vana, tark ega 
osav. Ta tuli neljandat korda kanjonisse lammaste järele. Ta kõndis oma vana rada pidi otse 
hõrgutavate lambakontide poole. Ta haistis ka inimese jälgi, kuid miski nende juures isegi 
tõmbas teda ligi. Jack astus mööda tuhkkuivi raagusid. Prõksti! murdus üks, prõks-prõks! 
teine takkapihta, ja Kellyan ärkas oma lavatsil ning pingutas pimeduses silmi, kuni märkas 
lagendikule lambajäänuste hunnikule lähenevat tumedat kogu. Küti püss paukus, karu 
norsatas, pöördus võssa, ragistas natuke põõsastes ja oligi läinud. 


IX Tuli ja vesi 


Need olid Jacki tuleristsed, sest kuul oli lõiganud ta selga sügava haava. Valust ja vihast 
turtsudes tungis ta läbi põõsaste ja kihutas kiiresti edasi terve tunni või veelgi rohkem, heitis 
siis maha ning püüdis oma haava lakkuda, kuid ei ulatunud sellele keelega ligi. Ta sai seda 
ainult puurondi vastu nühkida. Jack jätkas oma teekonda tagasi Tallaci poole ja alles seal, 
koopas, mille moodustasid mäenõlvast allaveerenud kaljurahnud, heitis ta puhkama. Ta 
püherdas ikka veel valu käes maas, kui päike oli juba kõrgel ja võõrastav tulelõhn talle ninna 
tungis. See läks järjest tugevamaks ning Jack'i ümbritsesid suitsupilved, mis tegid silmist 
pimedaks. Suits muutus nii lämmatavaks, et karu pidi asukohta muutma, kuid suits tuli järele, 
kuni karu enam ei kannatanud ja koopast teise väljapääsu kaudu minema pistis. Põgenedes 
silmas ta korraks inimest, kes eemal, koopasuu ligidal, puid tulle loopis, ning tuulepuhang tõi 
karule teate: «See on sama mees, kes möödunud ööl lambaid valvas.» Nii imelik kui see ka ei 
paista, mets oli suitsust puhas, välja arvatud tühine pilveke, mis hõljus puude ladvus, ning 
Jack astus rahulikult edasi. 

Ta sammus üle mäeseljandiku, leidis marju ja võttis pärast viimase lamba tapmist esimest 
korda einet. Veel paar tundi oli ta marju korjates ning maa seest juuri kaapides edasi liikunud, 
kui suits taas mustemaks ning tulelõhn tugevamaks läks. Jack tatsas kiirustamata kaugemale. 
Ta nägi, kuidas linnud, hirved ja metsjänesed temast mööda ruttasid. Õhus oli kuulda mingit 
mühinat. See paisus järjest ja tuli lähemale ning Jack pöördus ja kõmpis kiiresti põgenevatele 
metsa-asukatele järele. 

Kogu mets oli tulelõõmas, tõusis tuul, ning järjest kõrgemaks kasvanud ja kaugemale levinud 
leegid kihutasid edasi kui metsikud ratsud. Vastavaid kogemusi polnud Jackil veel ajusoppi 
talletatud, kuid instinkt käskis tal hoida eemale lähenevast mühinast, mis saatis üles musti 
suitsupilvi ja lendlevaid tulesädemeid ning maad mööda kuumahoovusi, — ja karu pistis selle 
eest põgenema nagu metsa pärisperemehedki. Kuigi Jack liikus kiiresti — ebatasasel maal 
suudavad vähesed loomad grislit kiiruses ületada —, lähenes kuum orkaan talle üha. Jacki 
ohutundest oli saanud juba peaaegu kabuhirm, selline hirm, mida ta veel iial ei olnud 
kogenud, sest. siin ei olnud tegemist olendiga, kellega ta oleks võinud võidelda, kellele vastu 
minna. Juba olid leegid ta ümber; arvutu hulk linde, jäneseid ja hirvi oli leegitsevale koletisele 
alla jäänud. Jack sööstis metsiku hooga läbi okaspõõsaste ja mansaniitapuhmastike, mis 
väetimad olendid kinni pidas, kuni raevutsev vaenlane nad kätte sai. Karu karv kärs-sas, haav 
oli ununud ja ta mõtles ainult sellele, kuidas pääseda, kui tihnik korraga otsa lõppes. Suitsust 
pimestatud ja pooleldi kõrbenud grisli sööstis kaldast alla ning sulpsas selge veega järvekesse. 
Karv ta seljas susises, sest see oli tulikuum. Karu sumas vees edasi, ahmis jahedat jooki ning 
tundis mõnu ohutusest ja kuuma leevendavast veest. Ta laskus üleni vee alla, kuni kopsud 
vastu pidasid, ning tõstis siis aeglaselt ja ettevaatlikult pead. Taevas tema kohal oli üksainus 
tulemeri. Põlevad oksad ja hõõguvad söed sadasid sisinal vette. Õhk oli kuum, kuid ajuti võis 
seda hingata ja siis tõmbas Jack kopsud õhku nii täis, et tal oli raske ennast vee all hoida. 
Järvekeses oli varju otsinud ka teisi olendeid — mõned neist põlenud, mõned surnud, mõned, 
väiksemad, kaldaservas, 

teised, suuremad, sügavamal ja üks neist üsna tema kõrval. Oo, tolle lõhna ta teadis; ei tule 
hõng — ka mitte kõigi Sierra metsade põlemine — poleks suutnud moondada kütti, kes teda 
lavatsilt oli tulistanud. Ja ehkki Jack seda ei teadnud, oli see kütt teda tegelikult kogu päeva 
jälitanud, püüdnud teda koopast välja suitsetada ning sellega metsa põlema pannud. 

Seal nad seisid silm silma vastas metsajärve kõige sügavamas sopis, teineteisest ainult kümne 
jala kaugusel, ega oleks suutnud vahemaad suurendada rohkem kui kahekümne jalani. Leegid 
muutusid talumatuks. Nii karu kui ka mees tõmbasid kiiresti hinge ning pistsid pea vette, ja 
kumbki pidas endamisi aru — muidugi mõistusele vastavalt —, mida teine kavatseb. Poole 
minuti pärast tulid nad pinnale ja mõlemad tundsid kergendust, nähes, et teine ei olnud sugugi 
ligemale tulnud. Mõlemad püüdsid 

hoida nina ja ühe silma veest väljas. Kuid leekide möll oli liiga äge; põgenikel tuli end üleni 
vee alla pista ning jääda sinna nii kauaks kui vähegi võimalik. 


Tuli märatses kui orkaan. Hiigelmänd sumatas risti üle järve, ainult juuksekarva võrra mehest 
mööda. Uleslah-vatav vesi kustutas enamasti leegid, kuid puumürakas levitas säherdust 
kuumust, et mees pidi pisut edasi liikuma — karule veidi lähemale. Teine põlev puu langes 
esimese tüvele põiki peale ja tappis ühe koioti. Ristumiskohal tõusis tuli kõrgele ja karu 
nihkus natuke mehele lähemale. Nüüd olid nad juba nii lähestikku, et oleksid võinud teineteist 
puudutada. Kasutamiskõlbmatu püss lebas madalas vees kalda lähedal, kuid mees hoidis 
enesekaitseks nuga valmis. Seda aga ei läinudki vaja: võimas tulelõõm oli seadnud jalule 
rahu. Pinnale vulpsates ja vette sukeldudes, hoides nina veest väljas ja silma vastasel, veetsid 
nad rohkem kui tunni. Leegitsev orkaan möödus. Suits oli metsas ikka veel paks, aga juba 
talutav, ning karu ajas end sügavas vees püsti, liikus kalda poole ja kadus sealt puude vahele. 
Mees märkas looma pulstunud seljal verist vööti, mis ulatus otsapidi vette ja värvis selle 
punaseks. Kui ta ennest karu jälitas, ei olnud verepiisad talle märkamatuks jäänud. Ta teadis 
nüüd, et see oli Baxteri kanjoni karu, Gringo, kuid ta ei teadnud, et see oli ka tema kunagine 
sõbrake Jack. Mees ronis järvest välja, teisest küljest kui grisli, ja nii läksid nad — tagaajaja 
ning tagaaetu — kumbki oma teed. 


X Veekeeris 


Tulekeeled olid Tallaci läänenõlvad paljaks noolinud ja Kellyan kolis uude hütti mäe 
idaküljel, kus leidus veel rohelisi maalappe. Sinna asusid elama ka laanepüü, jänes ja koiott, 
sinna asus ka grisli Jack. Haav paranes tal kiiresti, kuid püssilõhn ei läinud meelest. See oli 
ohtlik lõhn, võõras ning vastik suits. Tema osaks oli määratud seda põhjalikuit"tundma 
õppida, ja õige varsti kohtaski ta seda jälle. Jack kõmpis Tallaci külge mööda alla, jälitades 

magusat lõhna, mis äratas mälestusi kunagistest rõõmudest, — see oli mee lõhn, ehkki Jack 
seda ei teadnud. Püüparv andis talle laisalt teed ning lendas madala puukese poole, kui Jacki 
ninna korraga tungis pahvak inimese lõhna, kostis pauk nagu too, mis teda lambakoplis oli 
kõrvetanud, ja üks püüdest päris tema kõrval langes maha. Jack astus linnu poole, et seda 
nuusutada, kui välu teisest servast põõsastest astus välja inimene. Nende vahemaa oli kümme 
jalga ja nad tundsid teineteist kohe ära: kütt nägi, et see on kõrbenud karva ja seljahaavaga 
mesikäpp, karu aga haistis tuttavat püssirohusuitsu ja nahkrõivaste lõhna. Kiiresti nagu grisli 
— see tähendab rutem kui välk — ajas karu ennast tagajalgadele püsti. Mees hüppas tagasi, 
komistas ja kukkus, ning juba oli grisli ta juures. Nägu vastu maad, lamas kütt kui surnu, ent 
enne kui talle käpaga virutada, tundis Jack mingit lõhna, mis sundis teda peatuma. Ta haistis 
oma ohvrit ning tolle lõhn otsekui kergitas eesriide minevikult ja kutsus esile kaugeid 
mälestusi. Küti hurtsikus veedetud aeg oli ununud, kuid nina käsul vallutasid karu nonde 
päevade tunded. Jack tõmbas ninna tugeva sõõmu lõhna, mis lämmatas kogu ta raevu. Grisli 
muutis meelt. Ta pöördus minekule, ilma et oleks kütile vähimatki häda teinud. 

Oo, sõge püssimees! Karu käitumise selgituseks oskas ta ainult öelda: «Ei või ilmaski ette 
teada, mida grisli kavatseb, aga kui sul enam muud pääsu pole, siis on kõige õigem pikali 
visata.» Tal ei tulnud pähegi, et pulstunud elukat võis juhtida aje, mis sündinud headusest, ja 
kui ta kõneles lambakarjusele vahejuhtumist järvekeses, sellest, kuidas ta oli tabanud 
mesikäppa selga ning kaotanud metsapõlemisel ta jäljed — ja kuidas karu «...all osmiku 
juures jälle korraga nähtavale ilmus ja mulle kallale kargas, mõtlesin, et nüüd on mu päevad 
loetud. Miks ta mulle pähe ei kopsanud, seda ma ei tea. Aga ühte ma ütlen küll, Pedro: see 
karu, kes su lambaid ülemisel karjamaal tappis, ja see, kes neid all kanjonis murdmas käis, on 
üks ja sama loom. Ei ole kahte karu, kellel oleksid tagumise käpa jäljed nii ühtemoodi, 
iseäranis kui on tegemist selgete jälgedega, ja need on küllalt selged igal pool.» 

«Aga see viiekümne jala kõrgune karu, keda ma oma silmaga nägin, caramba?» 

«Eks sa olid sellel õhtul lihtsalt tibakese rohkem võtnud kui vaja. Ära'nd muretse, küll ma ta 
kinni võtan.» 

Nii asuski Kellyan uuesti pikale jahiretkele ning võttis kasutusele kõik nõksud, millega võiks 
karu sisse vedada. Ta kutsus endaga kaasa Lou Bonamy, sest tolle kollane krants oli kange 
jäljeajaja. Nad sidusid neljale hobusele koorma selga ning talutasid nad siis üle mäeseljandiku 
Tallaci idaküljele, mööda Jacki mäest, nagu Kellyan üht kõrgendikku oma kunagise lemmiku 
auks kutsus, Langenud Lehtede järve poole. Kütt arvas, et ta leiab siit peale jälitatava Gringo 
veel võimalust teistegi karude tabamiseks, sest see kant oli tulest puutumata jäänud. 

Mehed lõid kähku laagri üles, püstitasid oma pur j erudest telgi rohkem päikese kui vihma 
varjuks, panid hobused aasal köide ja läksid jahile. Lehtede järve ümber tii-rutates said nad 
kohalikest metsaasukatest selge pildi: siin leidus ohtrasti hirvi, mõni must mesikäpp, paar 
kollakas-pruuni karu ja grislit, ning veel üks, kelle jälgedele osutades Kellyan lühidalt ühmas: 
«Näh, tema.» 

«Sa mõtled va Pedro Gringot?» 

«Teda neh. Tema ongi see viiekümnejalane grisli. Minu arust võib ta päevavalges oma seitse 
jalga ehk olla, aga eks öösel veni kõik karud pikemaks.» 


Kollasele krantsile näidati jäljed kätte ja ta tormas veidrate lühidate haugatustega minema, 
mõlemad kütid aga ruttasid talle järele, nii kiiresti kui suutsid, hüüdes aeg-ajalt koera, et see 
liiga ruttu ei kihutaks. Nii tegid nad kõva lärmi, mida ülalpool kergel sammul mäkke roniv 
Jack miili maa taha kuulis. Ta liikus mitmesuguste heade söödavate asjade lõhna peale ja läks 
sellepärast rvastutuult. Alt kostev lärm oli nii iseäralik, et ta tahtis 'seda nuusutada, seepärast 
pöördus ta kaarega tagasi kära kohale, laskus siis seni, kuni oli pärituult, ning jõudis sedaviisi 
küttide ja koera jälgedele. 

Nina ütles talle kohe, millega tegu oli. Siin oli küti lõhn, kelle vastu ta kord sõbralik oli olnud, 
ja veel kaks lõhna kaugest minevikust, mõlemad vihkamist väärt. Kõik kolm kokku 
moodustasid praegu vaenlase lõhna ja oma suhtumist väljendas Jack kõripõhjast tõusva 
urahtusega. 

Eriliselt ärritas teda koera lõhn, kuigi ta kindlasti kõik muu sellest koerast oli unustanud, ning 
Gringo jalad astusid kiiresti ja vaikselt — tõepoolest imevaikselt — vaenlase jälgedes. 
Kaljusel konarlikul rajal on koer vaevalt karust kiirem, ja et kütid veel koera kogu aeg tagasi 
hoidsid, ei olnud karul raske neile järele jõuda. Ainult sada jardi või selle ümber jahimeestest 
tagapool järgnes karu neile osalt uudishimust, jälitades koera, kes teda taga ajas, kuni tuul 
korraks suunda vahetas ja koerale karu asukohast teate tõi. Krants pöördus kannapealt ringi — 
mitte keegi ei aja ju enam jälgi, kui haistab metslooma ennast — ja tuli kiiresti kihutades 
tagasi, turi turris ja haukuminegi teine. 

«Arusaamatu asi,» sosistas Bonamy. 

«Eks see mõni karu ole, kindel see,» kõlas vastuseks, ja koer läks vaenlasele kõrgete hüpetega 
vastu. 

Jack kuulis, haistis ning lõpuks nägi teda tulemas, aga just krantsi lõhn ärritas teda: see oli 
täpselt ta noorpõlve hirmuvalitseja lõhn. Teda valdas nonde päevade viha ning see sisendas 
talle kavala plaani teist varitsema jääda. Seal, kus jäljerada puujuurika alt läbi läks, tõmbus 
karu kõrvale, ja kui väike kollane türann tuli, lajatas Jack talle käpaga, nagu oli teinud mõni 
aasta tagasi, ainult et nüüd oli lööjal juba täiskasvanud grisli jõud. Ühtegi hau-gatust ei tulnud 
enam koera suust, teist hoopi ei olnud enam vaja. Kütid said selles vaikuses pool tundi otsida, 
enne kui leidsid koha üles ja said paljudelt tummadelt tunnistajatelt teada, kuidas lugu oli 
juhtunud. 

«Küll ma temaga arved klaariks teen,» pomises Bonamy, sest väike kollane koeranähvits oli 
talle armas olnud. 

«Eks see oli Pedro Gringo, kindel see. Ta on nii kaval küll, et omaenda jälgi mööda käia. Aga 
küll me ta kätte saame.» Ja mehed vandusid, et nad kas tapavad tolle karu või saavad ise 
hukka. 

Kuna nad olid nüüd ilma koerata, tuli neil koostada uus jahiplaan. Nad otsisid karu 
lõksupüüdmiseks paar-kolm kohta, kus puud paarikaupa kasvasid, nii et need oleksid siis sulu 
külgpostideks jäänud. Kellyan läks laagrisse kirvest tooma ja Bonamy jäi maapinda ette 
valmistama. 

Kui Kellyan laagriplatsi lähedale jõudis, peatus ta 

harjumusest ning piilus laagrit korraks eemalt. Mees pidi juba edasi astuma, kui ta pilk peatus 
millelgi liikuval. Mäenõlval istus tagajalgadel grisli ja vaatas alla laagri poole. Pruuniks 
kõrbenud pea ja kael ning valge laik kummalgi pool seljal ei jätnud kahtlust, et Kellyan seisab 
taas vastamisi Pedro Gringoga. Laskmiseks oli vahemaa natuke liiga suur, kuid püss kerkis 
siiski palge ja mees sihtis juba hoolega, kui karu korraga pea alla kummardas, tagumise käpa 
tõstis ja sellel üht haavakest lakkuma hakkas. See liigutus tõi karu pea ja rinna peaaegu ühele 
joonele — märklaud oli hea, nii hea, et kütt rutakalt tulistas. Lask ei tabanud aga ei karu pead 
ega õlga, vaid, imelik küll, tema suud ning tagumise jala varvast, viies minema ühe hamba 


ning tüki varba küljest. Grisli hüppas norsatusega püsti ning tuli tormates mäest alla küti 
poole. Kellyan ronis puu otsa ja seadis ennast valmis, kuid laager jäi just nende vahele ja karu 
tormas hoopis selle kallale. Ainus käpaliigutus, ning pur j erudest telk oli räbalateks maas. 
Prauh! lendasid konservitoosid ühele poole. Säuhti! käisid jahukotid teist kätt. Kärr! — ja 
jahupilved lendasid laiali kui tolm. Pliuh-plauh! puistati kastitäis nipet-näpet lõkkesse. Trahh! 
läks kotitäis padruneid sama teed. Kõmm! oli veepang puruks muljutud. Kilk-kilk-kilks! said 
tassidest kasutud killud. 

Kellyan, kes oli puu otsas väljaspool ohtu, ei leidnud võimalust sihtimiseks ja võis ainult 
oodata, kuni raju-hoog veidi vaibub. Karu sattus pudelile, mis ei olnud päris tihedasti kinni. 
Ta haaras selle nobedasti käppade vahele, tõmbas korgi pealt ja tõstis pudeli koomilise 
liigutusega suule, ilmutades seejuures osavust, mis kõneles varasematest kogemustest. Kuid 
pudeli sisu — oli selleks siis, mis oli — rüüstajale igatahes ei meeldinud, ta sülitas, valas 
ülejäägi välja ning virutas pudeli hämmeldunud Kellyani silme all puruks. Nüüd hakkas lõkke 
poolt kostma paljutähendavat paukumist; need olid padrunid, jnis ühe-, kahe-, nelja- ja kes- 
teab-mitmekaupa vastu taevast lendasid. Gringo pöörles tuhinal ringi — kõik, mis silma alla 
sattus, oli ta puruks peksnud. Seda neljanda juuli häält ta aga ei talunud; ta hüppas ühele 
mulla-vallile, jõntsus lõõtsutades alla aasale ja pii sealt just hobused minema kihutanud, kui ta 
lõpuks jälle Kellyani 

kirbule sattus. Mesikäpa külge kõrvetas teine tinalaeng, ja sedamaid pöördus Gringo ära 
metsa. 

Kütid olid saanud raske hoobi. Kulus terve nädal, enne kui karvase külalise hävitustöö jäljed 
olid parandatud — kui mehed uute laskemoona- ja toiduvarudega, parandatud telgiga ja 
täieliku laagrivarustusega taas Langenud Lehtede järve äärde jõudsid. Nad ei teinud suuri 
sõnu oma lubadusest too karu maha lüüa. Mõlemad pidasid endastmõistetavaks, et see võitlus 
tuleb lõpuni viia. Nad ei öelnud tial grisli kohta «kui me ta kätte peaksime saama», vaid «kui 
ta meil käes on». 


XI koolmekoht 


Vihale aetud, kuid ikka veel ettevaatlik, ronis Gringo pärast laagri purustamist kõrgest 
mäeküljest üles ja otsis endale vaikse pesa kaugel lõunanõlval mansaniitapuh-mastikus, et 
seal pikali visata, oma haavu ravida ja pead puhata, mis pärast hamba purustamist koledasti 
valutada lõhkus. Seal lamas ta vahetevahel suurt piina tundes terve päeva ja öö ega tahtnud 
üldse tõusta. Kuid näljast aetuna jättis ta teisel päeval oma aseme, liikus lähima seljandiku 
poole ja mööda seda edasi ning vedas ninaga tuult. Ta sõõrmetesse jõudis mägilasest küti 
lõhn. Teadmata, mida teha, istus ta maha ega teinud midagi. Lõhn läks tugevamaks, karu 
kuulis trampimist, mis tuli järjest lähemale, oksad lükati laiali ja nähtavale ilmus ratsanik. 
Hobune pruuskas ja tahtis tagasi pöörata, kuid rada seljandiku harjal oli kitsas ning üksainus 
vale samm oleks võinud kalliks minna. Kauboi pidas hobust vaos, ja kuigi tal oli püss ühes, ei 
teinud katsetki tulistada pahurat olevust, kes talle silmi pilgutades otsa vahtis ja tee sulges. 
Mees oli vana mägilane ja proovis hoopis võtet, mille ta oli õppinud indiaanlastelt, kes 
kasutavad seda juba iidsetest aegadest peale. Ta hakkas «hääle abil loitsima». , 

«Kuule'nd, karuke,» kuulutas ta valju häälega, «ega ma sulle kedagist tee. Ma ei kanna su 
vasta viha ja sellepärast pole sul kah õigust minu peale pahane olla.» 

«Gruu-u-u-h,» vastas Gringo sügava tasase urinaga. 

«Kuule, tead, ma ei taha sinuga kaklema hakata, ehkki mul on tukk siinsamas. Ma tahan sult 
ainult seda, et sa kõrvale astuks ja mind siit kitsast kohast läbi laseks, et ma saaks oma asju 
ajama minna.» 


«Grau-vuu-uu-vau,» urises GringO. 

«Ma ei vea sind alt, vanapoiss. Sina lased minul minna ja mina lasen sinul; kõik, mis ma 
tahan, on see, et sa tee viieks minutiks vabaks teeks.» 

«Grau-grau-vau-uu-amf,» tuli vastuseks. 

«Vaata, siit e1 vii ju ühtegi teed ringi ja otse üle mäeharja läheb see üksainumas ja sellel istud 
jälle sina ees. Ma pean seda mööda edasi pääsema, sest tagasi pöörata ma ei saa. Noh, kuidas 
jääb, saame kaubale või? Et ilma kähmluse ja tülita?» 

Kindlasti mõistis Gringo sellest kõnest ainult niipalju, et inimolevus laseb kuuldavale 
imelikke, sugugi mitte ähvardavaid ühetoonilisi häälitsusi. Loom urahtas veel lõpetuseks, 
pilgutas silmi, tõusis püsti ja astus pervest alla. Kauboi kannustas tõrkuvat hobust ja ratsutas 
mesi-käpast mööda. 

«Noneh,» itsitas ta endamisi, «ei ole veel juhtunud, et selle nõksuga kimpu jääks. Selles 
suhtes on karud suuremalt jaolt kõik ühtemoodi.» 

Kui Gringo oleks suutnud oma mõtteid selgelt piiritleda, oleks ta öelnud: «See on kindlasti 
üks uut sorti inimene.» 


XII Keeris, võreng ja paisuv tulvavesi 


Gringo astus edasi, valvas nina kogu aeg ametis, ja möödus paljudest marjade, juurte, 
laanepüüde ja hirvede lõhnadest, kuni talle ninna tungis pahvak uut ja eriti meeldivat hõngu. 
See ei olnud lamba, metslooma ega mõne korjuse lõhn. See oli elusa liha lõhn. Lõhnast 
juhituna läks ta väikese aasani ja leidiski lõhna allika. Aasal oli viis punast või punase- 
valgekirjut suurt looma — niisama suurt kui ta 

ise, kuid hirmu tal nende ees ei olnud. Gringot valdas kütiinstinkt, jahimehe julgus ja saagiiha. 
Ta hiilis loomadele allatuult lähemale, et kogu aeg nende lõhna tunda ja ühtlasi takistada neid 
haistmast teda ennast. Karu jõudis metsaserva. Kui ta ei tahtnud, et teda nähtaks, tuli tal siin 
peatuda. Ligiduses oli joogikoht. Gringo jõi vaikselt ja heitis pikali tihnikusse, kust ta sai teisi 
jälgida. Nii möödus tund. Päike vajus mägede taha ning kari tõusis sööma. Üks loomadest, 
üks väiksem, liikus süües järjest lähemale ja kõndis siis kindla kavatsusega joogikoha poole. 
Gringo valvas sobivat hetke, ja kui veis juba mudas rupjas ning jooma kummardus, tõusis 
karu tagajalgadele ja virutas talle kõigest jõust käpaga. Hoop oli sihitud kolba pihta ja tabas 
märki. Kuid sarvedega ei olnud Gringo veel tuttav. Noor, terav, ülespidi kõverduv sarv jäi ta 
käpa ette ning murdus; hoop kaotas poole oma jõust. Veis kukkus küll pikali, kuid Gringo 
pidi hoopi kordama, siis aga hakkas valutava käpa pärast'märatsema ja looma lõhki rebima. 
Terveks jäänud veised panid hirmuga putku. 

Grisli võttis õhva hambusse ja lohistas üles mäkke oma koopasse. Säherdune hulk toitu 
käepärast, heitis ta jälle maha ning hakkas oma haavu ravima. Ehkki haavad tegid palju valu, 
ei olnud need ohtlikud, ja juba nädala pärast oli grisli jälle hea tervise juures nagu alati ning 
uitas oma kuningriigis Langenud Lehtede järve ümber metsades ja veel kaugemalgi lõuna ja 
ida pool, sest suuremaks saades laiendas ta pidevalt oma võimupiire. Aegajalt kohtas ta teisi 
karusid ning katsus nendega jõudu. Vahel ta võitis ja vahel kaotas, kuid aja möödudes kasvas 
ta järjest suuremaks, sai targemaks ning kogus jõudu juurde. 

Kellyan oli Gringol silma peal pidanud, oli tuttav vähemalt ta tähtsamate elusündmustega, 
sest tal oli teada paar märki, mille abil ta karu alati teistest eraldada suutis. Jälgede uurimine 
oli andnud teada ümmargusest haavast esimesel käpal ning vigastatud tagajalast. Ent eraldus- 
materjaliks oli kütil veel muidki andmeid: ta oli korjanud üles luukilbid laagri juures, kus ta 
oli karu tulistanud, ning oli pika kõhklemise järel otsusele jõudnud, et lask oli purustanud 
karul kihva. Seda, et ta oli tabanud ühe 

ja sama lasuga karu hammast ning tagajala varvast, ei julgenud ta teistele jutustada enne, kui 
oli kogunud selle kohta kindlamaid tõendeid. 

Ei ole olemas kaht täpselt sarnast looma. Karjas liikuvatel loomadel on rohkem ühiseid jooni 
kui nendel, kes elavad omaette, ja üksildase eluviisiga grislil ilmnevad tugevad isikupärased 
jooned. Enamik grislisid märgib oma kõrguse puudele selga vastu tüve hõõrudes, mõned 
pöörduvad näoga puu poole ja kriibivad seda esikäppadega, mõned jälle hoiavad 
esikäppadega puu ümbert kinni ja kaabivad tüve tagajalgadega. Gringo märkimisviisi 
iseärasuseks oli see, et ta algul nühkis selga vastu puud, siis pöördus ringi ja kiskus tüve 
hammastega. 

Ühel heal päeval üht karu märgitud puud uurides avas-taski Kellyan need iseärasused. Ta oli 
kogu hommiku karu jälitanud, oli leidnud tolmusel teel ilusa selge jäljeraja ning teinud 
kindlaks, et kuul oli vigastanud mesikäpal tagumise jala varvast, kuid samal pool oli ka 
esimese jala päkas suur ümmargune auk — too, mis oli tekkinud lehma sarvest. Kui mees puu 
juurde jõudis, kuhu Gringo oma initsiaalid oli uuristanud, veendus ta, et puukoort oli 
kiskunud karu, kellel üks ülemine kihv murdunud, ja nii oli identsus täiesti selge. 

«See on seesama karuott,» sõnas Lan oma kaaslasele. 

Et neil kogu selle aja jooksul kuidagi korda ei läinud grislit palgest palgesse näha, hakkasid 
mehed parem karulõkse meisterdama. Need tehakse tugevatest palkidest ja varustatakse 
allalastava tahutud plankudest uksega. Sööt asub puuri tagumises otsas päästeseadeldise 
küljes, ja kui seda puudutada, langeb uks kinni. Selleks et valmistada neli niisugust lõksu, tuli 
meestel terve nädal kibedasti tööd teha. Kohe nad neid lõkse üles ei seadnud, sest nii 
kahtlaselt värske välimusega asjale ei lähe ükski karu ligi. Mõni mesikäpp ei lähene sellisele 
puurile enne, kui see on vihmast ja päikesest päris hall. Kuid mehed korjasid hoolega üles 
kõik laastud ja määrisid äsja tahutud palgid mudaga, hõõrusid puuride sisemust seisnud lihaga 
ning riputasid iga lõksu päästiku külge kamaka vana hirveliha. 

Nad teadsid, et kõigepealt peab laskma inimlõhnal hajuda, ega käinud seepärast lõksude 
juures kolm päeva, 

siis aga leidsid, et ainult ühel lõksul oli uks alla langenud. Bonamy läks väga ärevile, sest 
lõksu lähedal olid nad üle grisli raja tulnud. Kuid Kellyan uuris tolmust maapinda ning 
pahvatas äkki naerma. 

«Näh, vaata siia,» osutas ta tillukesele märgile, mis oli väga karu jälje moodi, kuid ainult kaks 
tolli pikk. «See'p see karu ongi, kes meie lõksus istub; kena kahara sabaga karukene.» Nüüd 
hakkas ka Bonamy naerma, taibates, et suure lõksuga on kinni püütud ainult väike skunks. 
«Eks järgmine kord seome sööda kõrgemale ja sätime päästiku veidi kõvemaks.» 

Enne kui mehed oma ringkäiku alustasid, hõõrusid nad saapaid halvaksläinud lihaga, ja 
lõksud jätsid nad seisma terveks nädalaks. 

On karusid, kes söövad õige vähe muud peale juurikate ja marjade, on mesikäppi, kes 
armastavad üle kõige suurt musta lõhet, mida nad kougivad kudemisajal lam-mikutest, ja on 
karusid, kes peavad eriti lugu lihast. Viimast liiki karusid tuleb ette harva, neil on kalduvus 
väga julmaks muutuda ja nad saavad varakult otsa. Uks taolisi oli Gringo, ta kasvas kui 
lihatoidul peetavad musklilised gladiaatorid muiste — suuremaks, tugevamaks ja 
metsikumaks kui marjadest ja juurikatest toituvad hõimlased. Kontrastiks lihasöömisele oli 
karu armastus mee vastu. Gringo jälgi ajav kütt veendus, et karu ei jätnud iial välja kaevamata 
ühtki leitud kimalasepesa, ja kui ta neid ei leidnud, sõi ta mesinestesi õiekesi, mis rippusid 
nagu kuljused kanarbiku küljes. Kellyan oli nobe tähelepanekuid tegema. «Kuule, Bonamy, 
meil tuleb kuskilt mett hankida.» 

Ei ole kerge leida mesipuud, kui sul ei ole mett, millega varustada mesilindudest teejuhte, ja 
seepärast ratsutas Bonamy mäest alla kõige ligemasse laagrisse — see oli lambakarjuse 


Tampico laagriplats. Mett ta sealt ei saanud, küll aga natuke suhkrut, ja kütid tegid selle siiru- 
piks. Kolmest-neljast erinevast kohast püüdsid mehed mesilasi, sidusid neile vatitupsukesed 
külge, lasksid neil meepõied siirupit täis tuupida ja siis minema lennata. Nad jälgisid 
vatitupsusid pilguga, kuni need silmist kadusid, astusid siis neile joonelt järele, ja kohalt, kus 
jooned kokku jooksid, leidsidki mesipuu. Iga päästiku külge riputati 

nüüd džuudist kotike kärjega, ja veel samal ööl, kui Gringo jälle tuli oma pikal õõtsuval 
sammul, millega neelatakse miile kui aurumasina abil, kandis valvas nina talle ette 
meelõhnast, mis tõotas suurimat naudingut. 

Niisiis sammus Gringo Jack kiiresti ja kaugele, sest lõhn tuli miili maa pealt. Jõudnud imeliku 
puust koopa juurde, peatus ta ja nuhutas. Siin lõhnas küll ka küttide järele, kuid kõigest üle 
käis see naudingulõhn. Kindluse mõttes tegi ta tiiru ümber ehituse, veendus, et lõhn tuli tõesti 
koopa seest, ja astus ettevaatlikult sisse. Temast sibasid mööda mõned metshiired. Gringo 
nuusutas sööda-kotti, lakkus seda, nätsutas suus ja määris ilaga, tundis sellest suurt naudingut, 
sikutas kotti, et mett rohkem tulema hakkaks, ning mürts! langes suur uks selja taga kinni ja 
Jack oli vangis. Ta sööstis tagurpidi tagasi, põrkas vastu ust ja hakkas ohtu aimama. Vaevaga 
pöördus ta ümber ning ründas ust uuesti, kuid plangud olid tugevad. Ta uuris sulu sisemust, 
vaatas palgid ükshaaval läbi, et leida kohta, kus oleks kergem hambaid nende üma-raisse 
külgedesse lüüa. Ent ka palgid ei andnud järele. Ta proovis neid kõiki; ta rebis katuse kallal ja 
kiskus põrandat, kuid kogu ehitus oli rasketest tugevatest palkidest kokku naelutatud ja kinni 
tapitud otsekui ühest tükist. 

Sellal kui ta märatses, tõusis päike ja hakkas paistma läbi kitsukeste uksepragude ning 
seepärast koondas karu kogu oma jõu uksele. Uks oli sileda pinnaga ja sellel ei leidunud 
kohta, kust kinni võtta, kuid ta trummeldas käppadega ning rebis hammastega, kuni laud laua 
järel järele andis. Lõpuks lükkas Jack ukseriismed raginal eest ja oli jällegi vaba. 

Mehed lugesid seda lugu nagu raamatust või veel sel-geminigi, sest puruks murtud lauatükid 
ei valeta, ning jäljed, mis lõksu juurde tulid ja sealt jälle eemale läksid, kuulusid suurele 
karule, kellel oli sälk tagumises jalas ning veider ümmargune auk esikäpas, ja vähem äranäri- 
tud palgid sulu sees andsid tunnistust murdunud hambast. 

«Ta oli meil seekord peos, aga meie jaoks on ta liiga kaval. Noh, pole viga, eks me veel 
vaata.» 

Kütid ei vandunud alla ja võtsid Gringo veel kord kinni, sest meelõhnale ei suutnud suur grisli 
vastu seista. Kuid 

hommikul leidsid mehed jällegi ainult purustatud lõksu 

Pedro vend tundis meest, kes oli lõksuga karusid püüdnud, ja lambakarjus mäletas, et lõksu 
uks ei tarvitsenud ilmtingimata väga tugev olla, hoopis tähtsam oli, et see valgust pidas. Tema 
jutu peale lõid ka Kellyan ja Bonamy oma lõksude uksed tõrvapapiga üle. Kuid Gringo õppis 
neidki lõkse tundma. Ust, millest valgust läbi ei paistnud, ei hakanud ta maha murdma, aga 
kui sööt oli söödud, pistis ta käpa ukse alla ja tõstis selle üles. Nii vedas ta mehi ninapidi ja 
lahutas lõksude kallal meelt, kuni Kel-lyan tegi ukse jaoks sügava renni, nii et karu 
kinnilange-nud uksele enam käppa alla pista poleks saanud. Kuid ilm oli juba külmale läinud. 
Mägedele tuli üha lund lisaks. Karujäljed kadusid. Kütid teadsid, et Gringo magab talveund. 


XIIL Süvenev jõesäng 


Aprill saatis kõrge Sierra lund tagasi mere rüppe. Kalifornia peoleod kiljusid suurest rõõmust. 
Ise arvasid nad selle põhjuseks olevat mõned tõrud, mis nad sügisel igihalja tamme 
koorepragudesse tallele olid pannud, kuid tegelikult tuli see heast meelest, et hing sees. See 
kisa oli neile sama mis laul rästale, mis rõõmukella löömine inimestele, — lihtsalt suur lärm, 


et kuulutada kõigile, kui rõõmsad nad on. Hirved hüppasid, kaeluspüüd komistasid, oja-kesed 
kiirustasid vulinal allamäge — igalt poolt kostis häälekat rõõmu. 

Kellyan ja Bonamy olid taas grislit otsimas. «Oleks teisel juba aeg välja ronida, praegu oleks 
hea teda jälgi mööda üles leida: orud veel paksult lund täis.» Kütid olid valmistunud pikaks 
jahiks. Varustuse hulka kuulusid söödaks määratud mesi, suured terasest rauad — «krokodilli- 
lõuad» — ning püssid. Ka mullune karulõks, millele ajahammas ainult soodsat toimet oli 
avaldanud, parandati ära, varustati uue söödaga ja püüti selle abil mitu musta karu kinni. Kuid 
Gringo, kui ta veel üldse seal kandis ringi liikus, oli õppinud lõksust eemale hoiduma. 

Ent sealmail ta siiski liikus, ja mehed said sellest varsti teada. Nad leidsid lumelt ümmarguse 
auguga käpa jäljed, kuid kohe nende kõrvalt või pisut maad eestpoolt ühe väiksema mesikäpa 
omad. 

«Vahi,» näitas Kellyan teisele väiksemaid jälgi. «Praegu on paarimise aeg, eks Gringol ole 
kah mesinädalad.» Ta läks tükike maad jälgi pidi edasi — mitte lootuses karusid leida, vaid et 
lihtsalt näha, kus nad liiguvad. Kellyan käis neid jälgi mööda mitmel korral ja miilide kaupa, 
ning jäljerada jutustas talle paljudest asjadest. Siin tulid ligi kolmanda karu jäljed. Siin oli 
võitluse märke ja sealt võis lugeda, et võistleja kihutati minema ning karupaar jätkas oma 
teed. Kord viis see konarlikest mägedest alla, kohta, kus suurem karu oli serveerinud 
pulmaeine: maas lamas pooleldi õgitud härja korjus ja reetlikud jäljed jutustasid 
üksikasjaliselt pidusöömingule eelnenud võitlusest. Otsekui selleks, et oma jõudu näidata, oli 
karu haaranud noorel härjal ninast ning hoidnud teda niimoodi hulk aega — seda näitas 
äratrambitud pind tükk maad karu jälgedest kaugemal —., nii et vaene ohver rabeles ja möir- 
gas võitlust jälgiva südamedaami rõõmuks, kuni Gringo viimaks sellele jandile raudse 
käpahoobiga lõpu teha otsustas. 

Ainult üks kord õnnestus küttidel karupaari näha: nad silmasid korraks nii suurt karu, et 
hakkasid juba osalt Tampico juttu uskuma, ja teist, väiksemat, kelle säbar kasukas päikese 
käes pruunilt ja hõbedaselt helkles. 

«Kas pole see kõige toredam loom, kes iial ringi kõndinud!» Ja mõlemad kütid vahtisid 
ammuli sui, kuni karu tihniku vahele kadus. See oli ainult kitsuke võsariba, kohe pidid karud 
teiselt poolt välja tulema ja mehed sättisid püssid hakkama, ent mingil seletamatul põhjusel 
loomad enam nähtavale ei ilmunud. Nad hoidusid minnes ilmselt kogu aeg puude varju, ja 
enne kui kütid seda taipasid, olid mesikäpad jõudnud juba õige kaugele ning enam mehed 
neid ei näinud. 

See-eest nägi neid aga Faco Tampico. Ta oli oma lambakarjaga vennal külas ning hulkus 
parajasti idapoolsetes eelmägedes, lootes leida hirve, kui ta pilgu ette juhtus karupaar, kes 
ikka veel armunult mööda metsi uitas. Nad olid temast tükk maad allpool. Mehe asupaik oli 
julge, ta 

tulistas ja tabas emakaru — kuul purustas tollel selgroo. Loom langes valust möirates maha 
ning katsus ennast asjatult üles ajada. Gringo tormas ringi, püüdes tabada vaenlase lõhna, ja 
Faco tulistas veel kord. Püssipauk ja suitsupahvak näitasid Gringole, kus mees ennast varjab. 
Maruvihaselt rühkis ta järsust kaljupervest üles, kuid Faco ronis puu otsa ja Gringo laskus 
oma kaasa juurde tagasi. Faco tulistas uuesti, Gringo tegi jälle katset temani jõuda, ei leidnud 
aga meest üles ning pöördus tagasi oma Hõbepruuni juurde. 

Me ei saa kunagi teada, kas see oli juhus või tahtlikult niimoodi seatud, aga kui Faco taas 
tulistas, oli Gringo keha emakarul ees ja kuul tabas teda. Faco padrunitasku oli nüüd tühi ning 
grisli, kes kütti uuesti ründama tuli, ei leidnud temast enam jälgegi. Mees oli kadunud, ta oli 
pugenud läbi niisugusest kohast, kust ükski karu järele poleks mahtunud, ja oli juba miil maad 
eemal. Suur karu lonkas tagasi oma kaasa juurde, kuid too ei vastanud enam tema 
puudutusele. Grisli pidas veel mõnd aega surnukeha juures vahti, kuid kedagi ei tulnud. 


Hõbekarvalist nahka ei puudutanud kunagi inimese käsi, ja kui korjus kaotas Sarnasuse tema 
kaasaga, jättis Gringo selle koha maha. 

Maailm oli kütte, lõkse ja püsse täis. Gringo pöördus madalamate mägede poole, kus sõid 
lambakarjad ja kus ta kunagi Pedro lammastele kallale oli tunginud. Ta läks longates, sest 
nüüd oli tal jälle värske haav seljas. Ta leidis üles selle vaenlase lõhna, kes oli tapnud ta 
Hõbepruuni, ja oleks tolle jälgi ajama hakanud, kuid inimese rajale liitus hobuse oma ja 
sealsamas said inimjäljed otsa. Samal õhtul leidis ta aga küti jäljed uuesti kätte koos talle nii 
tuttava lambalõhnaga. Valust marus ja metsik, läks ta neid mööda edasi. Jäljed viisid asuniku 
armetu osmiku juurde, Tampico isamaja manu. Kui suur karu pärale jõudis, trügisid kaks 
inimolendit tagaukse kaudu välja. 

«Palvetame, meheke!» kiljus naine. «Palume pühakuid appi!» 

«Kus mu püstol on?» karjus mees. 

«Anname ennast pühakute hoolde,» halises hirmunud naine. 

«Siis jah, kui mul oleks suurtükk või kui meie kallale 

tuleks kass, aga selle asemel et püstoliniruga sehukese karumüraka vastu minna, on targem 
ennast juba mõne puu hoolde usaldada,» ja vana Tampico ronis nobedasti männi otsa. 

Grisli vaatas korraks hütti, kõndis siis seasulu juurde ja tappis kõige suurema looma, sest see 
oli talle veel tundmatu lihaliik, tassis sea minema ja sõi selle õhtueineks. 

Tolle seasulu juurde pöördus ta korduvalt tagasi. Sealt sai ta toitu, kuni ta haav paranes. Kord 
tegi ta seal tutvust vedrupüssiga, kuid see oli liiga kõrgeks seatud. Lambakarjuste arvates oli 
umbes kuus jalga niisuguse karu jaoks just paras, kuid lask läks üle pea ja mesikäpp pääses 
vigastamatult — selge tõend, et ta oli saatan. Gringo koges järjest, et inimese lõhn, mistahes 
kujul see ka ei esineks, tähendab alati ohtu. Ta lahkus väikesest orust, kus hurtsik asus, ning 
liikus alla tasandike poole. Kord öösel möödus karu ühest elumajast. Kõndinud maja juurde, 
leidis ta ülimeeldivalt lõhnava õõnsa eseme. See oli kümne-gallonine' tünn, milles oli hoitud 
suhkrut — põhja peal oli seda veel praegugi. Gringo pistis oma hiiglasuure pea tünni ja 
teravate naeltega ääristatud tünniserv jäi ta kõrvade taha kinni. Karu läks marru, kiskus tünni 
vihaselt küüntega ja möirgas selle sees, kuni püssipauk ülemisest aknast talle sedavõrd indu 
juurde andis, et tünn purunes pilbasteks ja silmaklapid langesid eest. 

Nii kujunes Gringol pikkamööda arusaam, et inimese uru lähedal luusimine toob alati 
sekeldusi kaasa. Sellest peale jahtis ta ainult metsades või tasandikel. Ühel päeval leidis ta 
inimese lõhna, mis oli ajanud ta raevutsema tookord, kui ta kaotas oma Hõbepruuni. Ta 
hakkas jälgi ajama ja liikus oma kogu kohta uskumatult vaikselt läbi võsa ja 
mansaniitapuhmastiku, kuni jõudis pilliroo-tihnikuga kaetud tasandikule. Jäljelõhn jätkus ja 
oli siin värskem. Kaugel eemal liikusid valkjad täpid. Gringole ei läinud need korda, sest 
metshanede lõhna polnud ta veel tundnud, polnud metshanesid õieti näinudki, kuid jäljed, 
mida ta ajas, viisid edasi. Karu kiirendas sammu, kuni roostik eespool kergelt sahises ja 
jäljelõhnast sai keha- 


1Gallon— inglise ja ameerika õõnesmõõt, vastavalt 4,54 või 3,78 liitrit. 
lõhn. Kiire sööst, üksainus hoop, ja hanejaht oli läbi veel enne, kui ta alatagi sai, ning Faco 
lambad läksid venna valdusse. 

lõhn. Kiire sööst, üksainus hoop, ja hanejaht oli läbi veel enne, kui ta alatagi sai, ning Falco 
lambad läksid venna valdusse. 


XIV Vahutav veevoog 


Niisamuti nagu mõned narrused võivad mõnd aega mõjutada inimeste elu, nii võivad teatud 
hullusehood haarata kõiki antud liiki loomi. Tol aastal paistis kõiki vähegi kobedamaid Sierra 
grislisid valdavat veisemurdmiskirg. Pikka aega oli karusid peetud juurikaotsijateks ja marja- 
noppijateks, täiesti ohututeks, kui neid ei tülitatud, nüüd aga äkki paistsid nad kõik koos alla 
karjamaadele laskuvat ning ainult lihast toituma hakkavat. 

Nad tungisid kallale ühele karjale teise järel ning kogu piirkond oleks nagu olnud hiiglasuurte, 
üliosavate ja murdmishimuliste karude vahel ära jaotatud. Karjakasvatajad määrasid karude 
tapmise eest preemia — hea, järjest suurema ja lõpuks väga kõrge tasu, kuid mesikäppade 
hirmuvalitsus jätkus. Karudest õnnestus tappa ainult üksikuid ja kujunes juba võllanaljaks 
kutsuda sealseid karjatusalasid mitte enam karjamärgi, vaid kohapeal võimutseva grisli järgi. 
Nondest uut tõugu karudest kõneldi imelugusid. Kõige kiirem neist oli Placerville'i veisetapja 
Välejalg, kes võis rünnata härjavärssi kolmekümne jala kaugusest tihnikust ja sai ta kätte, 
enne kui looni ümber pöörata ja põgenema pista jõudis; ka suutis ta lageda peal isegi kehve- 
maid hobuseid püüda. 

Kõige osavam neist karudest oli Brin, Mokelumnel grisli, kes eelistas murda tõukarja, kes 
otsis oma viiekümne segatõulise seast välja puhta meriino jäära või valgepealise herefordi 
veise, kes tappis igal ööl uue looma, kes ei pöördunud iial pooleldi söödud korjuse juurde 
tagasi ega andnud seetõttu võimalust raudade või mürgi kasutamiseks. 

Sulejõe piirkonnas elutsevat Punnjälje grislit oli vaevalt keegi näinud. Teda ümbritses 
salapärasus ja õud. Liikus ja murdis ta ainult öösiti. Tema lemmikroaks olid sead, aga tapnud 
oli ta ka hulga inimesi. 

Ent kõige imeväärsem oli ikkagi Pedro grisli. Ühel õhtul tuli «Hassayampa», nagu 
lambakarjust pilamisi kutsuti, Kellyani hüti juurde. 

«Tead sa, ta on ikka elus. Ta on mul juba tuhat lammast maha murdnud. Sa ütlesid, et tapad ta 
ära, aga ei kedagist. Ta on suurem kui see puu. Ja sööb ainult lambaid — palju lambaid 
korraga. Ma ütlesin sulle, et ta on saatana gringo, — karust kurat on ta. Mul oli kolm lehma, 
kaks prisket ja üks niru. Ta võttis ja murdis priske ära, niru laskis jalga. Ta veeretab ennast 
tolmu sees maas, ajab suure tolmupilve üles. Lehm tuleb vaatama, millest see tolm tuleb, tema 
võtab lehma kinni ja muudkui käpaga pähe. Mu vanamehel on mesilased. See kuradi karu 
närib männipuud, ma tean teda ta katkise hamba järgi. Ta mäkkab oma lõusta ja nina 
männivaiguga kokku, nii et mesilinnud nõelata ei saa, ja pistab nad siis nahka. Ta on kõik see 
aeg kui püstikurat. Õgib mädand mansaniitamarju, 

kuni jääb purju ja läheb arust ära ja murrab lambaid lihtsalt naljaviluks. Suurel sõnnil hakkab 
ta kah lihtsalt naljaviluks ninast kinni ja raputab teist kui rotti. Tapab lehmi ja lambaid, Faco 
lõi kah naljaviluks maha. Ta on tõesti kurat. Sa lubasid, et tapad ta ära, aga ei ole tapnud 
kedagist.» 

See oli kokkuvõte ärritatud Pedro aruandest. 

Kuid oli veel üks karu — suur mesikäpp, kes valitses loomakasvatuspiirkonda Stanislausist 
kuni Mercedini, Mägede Monarh, nagu teda tituleeriti. Arvati — isegi teati —, et ta on kõige 
suurem elus karu üldse ja seejuures veel üleloomulikult arukas. Toiduks tappis ta lehmi, 
meelelahutuseks kihutas laiali lambaid ja võitles sõnnidega. Kõneldi isegi, et tarvitses ainult 
mõnes karjas üles kasvada ebaharilikult suurel sõnnil, kui Monarh kindlasti kohale ilmus, et 
väärilise vastasega rinda pista. Ta hävitas veiseid, lambaid, sigu ja hobuseid, ent teda tunti 
ainult jälgede järgi. Teda ei nähtud*iial ja ta öised röövretked paistsid olevat kavandatud 
ülima kavalusega, et vältida iga liiki püüniseid. 

Karjapidajad panid rahad kokku ja pakkusid iga nende piirkonnas tapetud grisli eest 
hiiglasuurt vaevatasu. Karu-kütid tulid ja püüdsid mõned tume- ja helepruuni kasukaga 
mesikäpad, kuid karjade rüüstamine käis edasi. Nad panid välja raudkangidega varustatud 


massiivsed teras-lõksud, mis püüdsid tõepoolest ühe veisetapja, Mokelum-ne'i grisli. Nad 
nägid jälgedest, kuidas ta oli lõpuks tulnud ja saatusliku sammu astunud, kuid teras ju murdub 
ja raud annab ennast painutada. Suured karu jäljed kõnelesid, kuidas kõik oli sündinud: hulk 
aega oli ta märatsenud ja kiskunud musta metalse krokodilli kallal, kes hambad talle käppa oli 
löönud; siis aga oli ta otsinud paraja kivimüraka ja lõksu selle vastu puruks peksnud. Tollest 
ajast peale muutus ta iga aastaga ikka kavalamaks ja verejanulisemaks. 

Pakutud vaevatasu ahvatlusel tulid ka Kellyan ja Bonamy nüüd mägedest alla. Nad nägid 
tohutu suuri jälgi, said teada, et veiseid ei olnud murtud igal pool korraga. Nad uurisid ja 
jahtisid jälgi. Lõpuks olid neil kõikide üksteisest kauge maa taga võimutsevate koletiste 
selged jalajäljed käes, nad veendusid, et igal pool olid veised 

tapetud ühtemoodi: ohvril oli ninast kinni krahmajud ja siis tal kaelaluu murtud; ka võrdlesid 
nad märke puudel, kus karud olid end tagajalgadel seistes vastu tüve nuhkinud — igal pool 
läbi kogu laialdase piirkonna märkisid niisugust puud veel murtud kihva jäljed —, ja Kellyan 
võis lõpuks rahulikult ning täie kindlusega kuulutada: «Pedro Gringo, va Punnjälg, 
Placerville'i grisli ja Mägede Monarh on üks ja seesama karu.» 

Väike mees mägedest ja suur mees nende jalamilt asusid karu jälitama säherduse innu ja 
sihikindlusega, mis takistustest aina jõudu juurde sai nagu tammiga tõkestatud jõgi. 

Iga liiki lõksud olid tema puhul kasutuks osutunud. Terasrauad tegi ta puruks, ükski palkidest 
puur polnud küllalt tugev, et seda karvast elevanti kinni hoida, ühelegi söödale ta ligi ei läinud 
ja iial ei tulnud ta tapetud looma teist korda maitsma. 

Kord ajasid kaks hulljulget noormeest grisli jälgi kuni kaljuse mäelõheni. Ratsud ei tahtnud 
kuidagi kuristikku sisse pöörduda, poisid läksid sinna jalgsi, ja enam neid ei nähtud. 
Mehhiklased suhtusid karusse' ebauskliku hirmuga, nad arvasid, et teda ei saagi tappa, ja suur 
röövel veetis veisekasvatuspiirkonnas veel ühe aasta, nüüd juba tuntud ja kardetud kui 
Mägede Monarh, kes käis öösiti avamaal loomi murdmas, päevaks aga pöördus tagasi oma 
kindlusse lähedal mägedes, kuhu ratsamehed juurde ei pääsenud. 

Bonamy kutsuti koju tagasi, kuid Kellyan ratsutas ringi kogu selle suve ja ka talve, sest 
talveunne grisli enam ei heitnud; ainult et kütt jäi iga kord kas liiga hiljaks või jõudis liiga 
vara kohale ning Monarhi ta ei kohanud. Ta pidi juba oma ettevõttest loobuma, mitte 
sellepärast, et oleks kaotanud lootuse, vaid seetõttu, et raha oli otsakorral. Siis aga tuli teade 
ühelt rikkalt lehemehelt linnast, kes pakkus kümme korda suuremat tasu, kui Kellyan 
karuhiiglast ei tapaks, vaid ta elusalt kinni võtaks. 

Kellyan saatis oma vana paarimehe järele, ja kui toodi sõna, et eelmisel ööl oli Kella-Kriipsu 
karjast jälle kolm looma tuttaval moel maha murtud, ei säästnud mehed hobuseid ega ennast, 
et aga kiiremini kohale jõuda. Kümnetunnine sõit läbi öö kurnas hobused, kuid mehed 

olid otsekui rauast, ja vaevalt minutilise viivituse järel toodi neile uued hobused. Siin lamasid 
äsjatapetud veised, seal andsid võimsad armiliste käppade jäljed teada mõrtsuka nime. Ükski 
koer poleks teda paremini jälitanud kui Kellyan. Viis miili mäe jalamist eemal kasvas 
läbipääsmatu tihnik. Suured jäljed läksid sinna sisse, välja neid sealt ei tulnud, seepärast jäi 
Bonamy valvama ja Kellyan ratsutas uudistega tagasi. «Saduldage parimad hobused!» kõlas 
korraldus. Mehed haarasid püssid ja hakkasid padrunivöösid paigale sättima, kui Kellyan neid 
peatas. 

«Kuulge, poisid, ta on meil kindlalt käes. Enne ööd ta tihnikust välja tulema ei hakka. Kui me 
ta maha laseme, saame tasu karjapidajatelt, kui elusalt kinni võtame, siis ajalehelt, ja kümme 
korda rohkem. Jätame parem kõik püssid maha, aitab ainult lingudest.» 

«Igaks juhuks võiks ju püss ikka kaasas olla.» 


«Ei, niipalju ma mehi tunnen: nad ei suudaks kiusatusele vastu panna ega talle säratama ta 
jätta; sellepärast mitte ühtegi püssi! Lasso otsas on ta kümme korda kallim.» 

Sellest hoolimata võtsid kolm meest oma rasked revolvrid ühes. Seitse vaprat ratsanikku 
seitsme uhke hobuse seljas asusid tol päeval teele, et minna vastu Mägede Monarhile. Karu 
oli ikka veel tihnikus, sest oli ju alles hommik. Asjatult loopisid mehed padrikusse kive ja 
tegid kõva lärmi, et looma välja peletada, kuni tõusis keskpäevane tuulevinu — õhuvoog, mis 
mägedelt tasandikule laskub. Siis süütasid nad mitmest kohast rohu põlema ja tulekeeled ning 
suits ulatusid tihnikusse. Seepeale kostis sealt praksumist, mis oli valjem kui tule pragin, 
põõsad tallati maha ja tihniku teisest servast kargas välja Monarh, Gringo ehk grisli Jack. 
Ümberringi seisid ratsamehed, kes ei olnud relvastatud küll püssidega, vaid toornahast siu- 
gudega, mille silmused tähendasid vangistust või surma. Mehed säilitasid külma verd, kuid 
hobused pruuskasid ja rabelesid hirmunult. Hobustest väljagi tegemata tunnistas grisli paar 
korda silmanurgast ratsanikke, pööras siis ruttamata ringi ja lentsis sõbralike mägede suu- , 
nas. 

«Tähelepanu, Bill! Manuel, ära maha maga!» 

Oo, kaunid ratsud ja tugevad mehed! Oo, vana suur 

grisli, mis olukorras pean ma sind nägema! Karja kaitsjad silm silma vastas karja rüüstajaga! 
Kolm ratsanikku, keda veel ükski hobune polnud sadulast pillanud, lendasid karule järele, 
sööstsid kallale kui pistrikud, lassod keerlesid neil käes järjest valjemal vihinal ning Monarh, 
küll äärmiselt hämmeldunud, ent veel mitte vihale aetud, tõusis tagajalgadele ning vaatas sel- 
lest kõrgusest hobuste ja meeste peale alla. Kui on tõsi, mis kõneldakse, ja võidetu vägi läheb 
tõesti üle võitjasse, siis oli selles võimsas rinnas ja sõnni kaela sarnastes käppades kindlasti 
tuhande allaheidetud karilooma jõud. 

«Caramba, kus on alles karu! Ega Pedro nii väga eksinudki.» 

Viu-viu-viu! lendasid lassod. Siuh — pats! langes üks, teine, kolmas. Mööda need mehed ei 
visanud. Kolm lasso-nööri ja kolm hobust, kes hüppasid eemale, et suure eluka kõri kinni 
kiskuda. Kuid välkkiirelt tõusid painduvad käpad, silmused lükati üle pea, ja kannustatud 
karjahobused, kes ootasid lassonööri pinguletõmbumist, eemaldusid pikkade hüpetega, lõdvad 
lassod lohisemas taga. 

«Hei, Hai! Hõi, Lan! Ajage ta tagasi!» Grisli, kes ei armastanud ebavõrdset võitlust, pöördus 
ära mäkke. Kuid nobe mehhiklane hõbedaga ehitud hobuse seljas saatis oma nahkse 
viskelingu vilinal karu suunas, ja kui teatud keerd grisli põlvekõõluse taha langes, ajas mees 
ratsu tagajalgadele ning peatas Monarhi järsu ropsakuga. Vägeva vihanorsatusega pöördus 
tabatud Monarh ringi, haaras nahariba oma tohutute lõugade vahele, sügavale, peaaegu 
kõrvuni, ja näris selle puruks kui peni puupulga. Lassot pingutav hobune sööstis vabaks 
lastuna minema. 

Ikka ringi ja ringi ümber karu tiirutasid ratsanikud ja varitsesid sobivat juhust. Mitu korda 
langes grislile silmus kaela, kuid ta libises sellest otsekui mängeldes välja. Taas tabati ta 
tagumine jalg ja väänati seda kahe tugeva ratsu jõul, nii et karu pidi peaaegu pikali 
prantsatama. Gringo vahutas vihast. Talle tuli meelde ammu möödunud aeg või õigemini 
ammu õpitud harjumused — too aeg, kui ta õppis ründama klähvivaid krantse, kes tema eest 
kõrvale põiklesid. Põlenud tihnik oli kaugele jäänud, kuid läheduses leidus üksik põõsas; 
grisli pööras oma laia selja selle poole ning jäi ootama tiirutavaid vaenlasi. Ikka 

ligemale ja ligemale sundisid mehed oma hirmunud hobuseid ning Monarh valvas ja ootas 
nagu vanasti koeri, kuni ratsud olid nii tihedas ringis, et peaaegu juba puutusid üksteise vastu; 
siis tormas ta neile peale nagu kivi-laviin. Kes suudab kõrvale põigata grisli eest! Maa vabi- 
ses, kui ta ettepoole sööstis, ja vankus, kui ta lõi. Kolm meest, kolm hobust, kõik üksteisel tee 


peal ees. Tolmu tõusis pilvena — mehed ei näinud, vaid ainult teadsid, et karu lõi, lõi ja lõi! 
Hobused ei tõusnud enam. 

«Santa Maria!» kostis surmakarje ja teised mehed ruttasid karu eemale kiskuma. Kolm hobust 
olid surnud, üks meestest niisamuti, teine kah hinge vaakumas, ja ainult üks pääses. 

Plaks! plaks! plaks! paukusid püstolid, kui karu oma tohutut kogu õõtsutades kiirel sammul 
kaitsvate mägede poole ruttas, ja Kellyani eestvedamise] kappasid neli ratsanikku talle järele. 
Nad kihutasid karust mööda, pöörasid ringi ja seisid näoga tema poole. Lasud olid looma 
mitmest kohast haavanud. 

243 

«Ärge tulistage, ärge tulistage! Väsitame ta lihtsalt ära,» käis kütt peale. 

«Või väsitame! Sa vaata Carlost ja Manueli seal siruli maas! Palju tal enam sellekski kulub, et 
meid kõiki maha nottida?» Ja püstolid plaksusid, kuni kõik padrunid olid välja lastud ning 
tilkuvate lõugadega Monarh vihast vahutas. 

«Edasi! Peaasi — rahulikult!» karjus Kellyan. Ta ling lendas veise tapja ülestõstetud käpa 
otsa ning tõmbus randme ümber kokku. Viu! viu! vihisesid veel kaks ja haarasid teda kaelast. 
Sõnn, kelle suur kompjalg silmusesse satub, on kindlalt vangis, kuid grisli tõstis oma pain- 
duva, käe moodi otsast aheneva käpa ning kiskus selle ainsa jõnksuga vabaks. Ent kaks 
silmust kaela ümber olid tihedasti kinni jooksnud, neid ta enam üle pea lükata ei suutnud. 
Hobused lassode otsas sikutasid ja vedasid tal hinge kinni, mehed hõiklesid valjul häälel 
ratsude seljas ja varitsesid uut võimalust lassoheiteks, kui Monarh mõlemad käpad tugevasti 
vastu maad toetas ja üleni pingule tõmbus. Ta painutas oma võimsaid õlgu, ja ehkki tal oli 
järjest raskem hingata, vajus kahele lassorihmale nagu Simson Baali templi sammastele". Ta 
vedas rihmu pingule kiskuvaid hobuseid koos ratsanikega ikka edasi ja edasi, nii et sügavad 
vaod järel. Neid sikutades astus ta järjest kiiremini ja kiiremini, selg ees, silmad pealuust välja 
tungimas, keel suust ripakil. 

«Pidage vastu! Hoidke kõvasti kinni!» kostis hõige, ja lassomehed liikusid teineteise poole, et 
paremini vastu panna. Monarh, suur ja tugev oma pöörases raevus, nägi, et nüüd on tema 
kord, ning tormas meeste poole kui püssikuul. Hobused tuiskasid pika hüppega minema ja 
pääsesidki peaaegu, ainult tagumine jäi tolli võrra hiljaks. Otsekui terasest konksudega 
kohutav käpp riivas ta külge. Kui ilmsüütult see kõlab! Ent on parem mitte kirja panna, mida 
see tegelikult tähendas. 

Ratsamehed olid hirmuga lassod peost lasknud ja möirgav ning turtsuv karu liikus hüpetega 
mäkke, lassonööre 


1 Vastavalt piiblimüüdile viisid vilistid vägilase Simsoni templisse, kus ta ainsa liigutusega 
tõukas ümber võlvi toetavad sambad ja hukkus koos templis viibinud vilistitega. 

endaga kaasa lohistades, et neid hiljem rahus puruks närida; vapra meestesalga jäänused 
pöördusid aga tusaselt torisedes vastassuunas minema. 

Kõlasid kibedad süüdistused. Kiruti Kellyanit. 

«Tema süü puha. Miks me püsse ei võinud võtta?» 

«Eks irif taha ju kõik kangesti targad olla,» kõlas vastuseks vandesõnade saatel. Kellyanil lõid 
põsed kuumama, mees unustas oma tasakaalukuse, tõmbas tupest seni varjul hoitud revolvri, 
ja solvaja võttis sedamaid sõnad tagasi. 


XV Alla kuristikku 


«Mis siis nüüd saab, Lan?» päris Lou, kui nad õhtul tujutult lõkke ääres istusid. 

Kellyan oli veidi aega vait, siis sõnas põlevi silmi pikkamisi ja tõsiselt: 

«Lou, see on kõige suurem elus karu üldse. Kui ma nägin, kuidas ta ajas ennast püsti kui mägi 
ja lömastas hobuseid just nagu kärbseid, hakkas ta mulle päris meeldima. Ta on kõige suurem 


olevus, keda jumal siia mägedesse luusima on lasknud. Kuni tänaseni tahtsin teda iga hinna 
eest lihtsalt kätte saada, nüüd aga, Lou, tean, et võtan ta kinni, ja tingimata elusalt, kui selleks 
peaksid kuluma ka kõik mu ülejäänud elupäevad. Ma loodan, et saan sellega üksigi hakkama, 
aga tean, et sinuga koos kindlasti,» ja sügaval Kellyani silmades välgatas säde-meke, millele 
ei ole seniajani õiget nimetust leitud. 

Kütid olid laagri üles löönud mägedesse, sest rantšo-rahvas neid enam avasüli ei oodanud: 
rantšeerode arvates oli karujaht liiga kalliks läinud. Mõned mehed olid isegi otsusele jõudnud, 
et Monarh lammaste hirmuna ei olnudki nii soovimatu naaber. Karjakasvatajad võtsid 
väljakuulutatud vaevatasu tagasi, ajakirjanik aga mitte. 

«Tahan, et te karu kinni võtaksite,» kõlas lühike, kuid kaalukas läkitus rikkalt lehemehelt, kui 
ta kuulis karu heitlusest ratsanikega. 

«Kuidas sa seda küll kavatsed teha, Lan?» 

Igas sillas leidub oma kõdunenud lauake, igas taras teistest viletsam varb, igal suurusel on 
oma nõrkus — niimoodi mõlgutav Kellyan taipas, milline meeletus oli minna selle musklimäe 
vastu ainult toore jõuga. 

«Terasest rauad ei sobi, need lööb ta puruks. Ka lassod ei kõlba, ja palkpuuridega on ta juba 
liiga tuttav. Üks plaan mul siiski on. Kõigepealt peame talle järele minema ja tema 
tegutsemispiirkonda tundma õppima. Ma rehkendan, et selleks läheb meil kolm kuud.» 

Ja need kaks jätkasid jahti. Järgmisel päeval otsisid nad karu jäljed üles ning leidsid 
puruksnäritud lassorih-mad. Päevast päeva kõmpisid nad grisli jälgi mööda. Nad kuulasid 
rantšeerode ja lambakarjaste jutte ning need olid hullemad, kui nad uskuda suutsid. 

Kolm kuud, oli Lan öelnud, kuid tema plaani täideviimiseks kulus kuus kuud, ja sellal 
Monarh muudkui tappis ja tappis. 

Tema võimutsemispiirkonna igasse lõiku ehitasid mehed ühe või kaks tapitud palkidest puuri 
ehk sulgu. Iga puuri tagaseina asetasid nad väikese rasketest terasvarbadest võre. Uks tehti 
äärmise hoolega ja sobitati ukse alla õõnestatud uurdesse. Uks oli kahekordsetest plankudest, 
tõrvapapp vahel, et ükski valguskiir läbi ei pääseks. Seestpoolt löödi uks üle raudplekiga, 
rauaga äärestati ka ukse jaoks põrandasse õõnestatud renn. 

Ülesseadmata lõksud jätsid nad avatud ustega seniks vihma ja tuule kätte, kuni nad olid küllalt 
vana väljanägemisega ja üleni hallid ega lõhnanud enam inimese järele. Siis valmistusid kütid 
finaaliks. Nad panid kõikidesse puuridesse sööda, kuid ei seadnud lõkse ikka veel üles. 
Söödaks oli mesi, peibutis, millele Monarh veel iial polnud suutnud selga pöörata. Ja kui 
mehed lõpuks leidsid, et sööt oli kadunud, tulid nad sinna, kus Monarh parajasti andamit 
nõudmas oli, ning panid ammu valmis-lõeldud püünised hakkama. Kõik lõksud seati üles, iga- 
ühel söödaks kotitäis kärgi nagu varemgi, ent nüüd oli ee hulka segatud tugevatoimelist 
unerohtu. 

XVI Igast küljest maaga piiratud 


Sel ööl lahkus Monarh oma koopast, ühest oma paljudest pelgupaikadest. Paranenud kõigist 
haavadest ja tundes rõõmu oma võimsa jõu täiusest, sammus ta alla tasandiku poole. Alati 
valvas nina teatas: lambad, hirv, laanepüü, inimesed ... veel rohkem lambaid, mõned lehmad 
ja vasikad, sõnn — suur tugev sõnn! Ja eelseisvast heitlusest sügavat ning karulikult toorest 
rõõmu tundes pöördus Monarh selle lõhna poole. Aga kui ta hiiglasuur kogu künkalt künkale 
jõntsus, tuli teine lõhnateade, mahe ja õrn, hoopis erinev lihaloomade omast, nii nõrk, et oli 
ime, kuidas ta seda üldse eraldada suutis. See oli kui väike helisev kelluke kõuemürina kõrval, 
kuid Monarh võttis kohe suuna selle peale. 00, mäherdust lumma see levitas! Temale 
tähendas see midagi ekstaasilähedast, ja andudes selle lõhna võlujõule, sammus karu mäest 
alla läbi männimetsa, üha kiiremini, ikka edasi ja edasi. Ta tuli lõhna peale kuni selle allikani 


— pika madala puust koopani — välja. Selliseid koopaid oli ta mitu korda varemgi näinud, oli 
mõnesse kinni jäänud, kuid oli õppinud nendega õigesti ümber käima. Juba mitu nädalat oli ta 
need koopad lagedaks teinud varandusest, mille lõhn juhtis teda kui häälekas hõige. Ta astus 
koopasse, ja see oli naudingu-lõhna paksult täis. Seal rippuski too imemagus mass, ja Monarh, 
kelle viimanegi ettevaatuseraas oli uinunud, muudkui limpsis ja limpsis, haaras siis meekotist, 
et sealt veel lisa nõutada, kui uks tumeda mürtsuga kinni langes. Monarh võpatas, kuid kõik 
oli jälle vaikne ja hädaohu lõhna polnud tunda. Selliste ustega oli ta varemgi hakkama saanud. 
Tal käisid ikka veel neelud mee järele ja ta lakkus ning lakkus, algul ahnelt, siis rahulikult, 
siis pikkamisi ja lõpuks uniselt, kuni peatus hoopis. Karu silmad kiskusid kinni, ta vajus 
pikkamööda põrandale ja jäi raskesti magama. 

Väliselt küll rahulikult, kuid erutusest kahvatute nägudega tulid mehed koiduajal lõksu juurde. 
Hiiglasuured armilised jäljed viisid puuri sisse ja uks oli kinni lange- 

nud, ähmaselt nägid nad läbi pilude karvamassi, mis täitis puuri ja tõusis ning vajus 
sügavaimas unes. 

Tugevad köied, ahelad ja terasköidikud olid kohe käepärast koos kloroformiga, kui grisli liiga 
ruttu peaks ärkama. Tohutu vaevaga sidusid mehed karu katusesse tehtud aukude kaudu kinni 
ja aheldasid ta: käpad kaela külge, kaela ja rinna ning tagajalad raudpulkadega palgi külge. 
Siis tõstsid nad ukse üles ja lohistasid looma välja — mitte hobustega, sest ükski hobune 
poleks ligi tulnud, vaid puu külge kinnitatud vintsi abil. Kartes, et äkki karu enam ei ärkagi, 
hakkasid kütid teda nüüd tasapisi üles ajama. 

Missuguste sõnadega oleks küll võimalik kirjeldada langenud monarhi seisundit, kui ta, üleni 
ahelates, võimetust vihast vahutas?! 

Mehed sikutasid grisli reele ja vahepeatustega vedasid kuus hobust selle pika keti otsas 
tasandikule, raudtee äärde. Loomale anti parasjagu nii palju süüa, et tal hing sees seisaks. 
Suur aurukraana tõstis karu koos palgi ja ketiga platvormvagunile, ta abitu kogu kaeti 
presendiga, pahviv vedur tõmbas vaguni paigast ja grislikuningas oli oma põlisvaldustest 
läinud. 

Nii veeti ta, sünni poolest monarh, ahelais suurde linna. Ta pandi puuri, mis polnud mitte 
lihtsalt «tugev küllalt lõvi jaoks», vaid kolm korda tugevam, aga kui hiiglasuur loom oma 
köidikuid pingutas, andis üks köis järele. «Karu pääses lahti!» vallandus hirmuhüüd, ning 
pealtvaatajate ja loomatalitajate vägi pistis põgenema. Ainult väike rahuliku pilguga mees ja 
eelmägedest tulnud suur mees jäid kindlaks ning Monarh ei pääsenud kuhugi. 

Puuris vabaks lastud, keerles karu seal ringiratast, pööras pead siia- ja sinnapoole, suunas siis 
kogu oma jõu olmekordsete nurgaraudade vastu ja väänas puuri nii, et sellel polnud enam 
ühtegi sirget varba. Aja jooksul oleks ta siit kindlasti välja murdnud. Vang tiriti teise puuri, 
mida isegi elevant poleks suutnud purustada, kuid see seisis paljal maapinnal ning tunni ajaga 
oli suurel elukal juba maasse nii suur koobas uuristatud, et ta sellesse üleni ära kadus. Alles 
tugev veejuga, mis talle järele saadeti, täitis augu ja tõi looma jälle nähtavale. Karu toimetati 

uude puuri, mis oli pärast ta saabumist just tema jaoks tehtud: kõvast kaljupõrandast tõusid 
ligemale kahetollise läbimõõduga terasvarvad üheksa jala kõrgusele ja pöördusid siis viie jala 
pikkuselt sissepoole. Monarh pööras ennast korra puuris ringi, tõusis tagajalgadele, ajas oma 
raske kogu püsti ning väänas murdumatuid varbu, painutas ja pööras neid nende pesades ühe 
hooga, kuni viie jala pikkuste odade otsad olid kõik väljapoole pööratud, ning hüppas siis 
üles, et välja ronida. Ainult piigid ja leegitsevad tõrvikud, mida kümmekond halastamatut kätt 
tal vastas hoidsid, suutsid teda selles takistada. Loomatalitajad valvasid teda ööl ja päeval, 
kuni valmis veel tugevam vangla, võitmatu kindlus, millel laeks teras ja põrandaks kaljud. 
Taltumatu metsloom tegi puurile kiiresti tiiru peale, proovis iga varba, uuris iga nurka, otsis 
mõnd pragu kaljupõrandas ning leidis lõpuks kuuetollise puust tala, ainsa puutüki kogu 


ehitises. Välja arvatud tollipikkune jupp, oli ka see rauaga kaetud. Katmata kohani ulatus 
üksainus küüs, ning suur karu heitis külili ja hakkas kraapima, kraapis seda kogu päeva, kuni 
kõrvale kogunes suur kuhi puuprahti ning tala oli läbi saetud. Kuid rauast ühenduspulgad 
pidasid vastu, ja kui Monarh oma tohutu õla läbisaetud tala vastu surus, ei andnud see mitte 
raasugi järele. Selles oli olnud ta viimne lootus — nüüd oli see otsas, ja karuhiiglane vajus 
puuripõrandale, koon käppade vahel, ning hakkas nuuksuma. Ta laskis kuuldavale pikki 
raskeid nuukseid — puhtloomalikke häälitsusi, tõsi küll, kuid need kõnelesid niisama veenvalt 
kui inimesegi puhul murtud vaimust, kokkuvarisenud lootustest ning hääbuvast elutahtest. 
Määratud tunnil tulid looma-talitajad söögiga, ent karu ei liigutanudki. Nad panid toidu puuri 
põrandale, kuid hommikul oli see ikka veel puutumata. Karu lamas nagu enne, raske kere 
samas asendis, mille ta oli alguses võtnud. Nuuksumise asemel kostis aeg-ajalt nõrka ägamist. 
Möödus kaks päeva. Puutumata toit roiskus päikese käes. Saabus kolmas päev, kuid Monarh 
lamas ikka veel A rinnuli maas, tohutu suur koon veel suurema käpa varjus. Silmad olid tal 
kinni, ainult lai rind tõusis ja vajus veidi. 

«Ta on suremas,» arvas üks talitajatest, «homseni ta enam ei ela.» 

«Saatke Kellyani järele,» soovitas teine. 

Ning tuligi Kellyan, väike ja kõhn. Seal puuris lamas loom, kelle tema oli ahelaisse heitnud, ja 
oli nüüd otsa lõppemas, suremas. Kui ta viimne lootus oli kokku varisenud, oli ta nuuksunud 
endast välja ka eluvaimu, ja kütti haaras kaastunne, sest visad ja tarmukad mehed hindavad 
visadust ja tarmu. Ta pistis käe puurivarbade vahelt läbi ja silitas karu, kuid Monarh ei andnud 
elumärki. Ta keha oli külm. Lõpuks laskis grisli kuuldavale tasase oige ja Kellyan ütles: 
«Kuulge, laske mind tema juurde puuri.» 

«Hull olete!» jahmusid loomatalitajad ega tahtnud puuriust avada. Kuid Kellyan käis peale, 
kuni nad lasksid puuri karu ette ristvõre. Võresein vahel, lähenes kütt nüüd karule. Ta käsi 
lebas pulstunud pea peal, kuid Monarh lamas nagu enne. Kütt silitas oma ohvrit ja kõneles 
temaga. Ta käsi libises suurte ümarate kõrvade juurde, mis näisid selle pea küljes õige 
väikesed. Silitavale peole tundusid nad kuidagi karedad. Mees vaatas karu kõrva lähemalt ja 
võpatas. Kas tõesti? Oli see võimalik? Jah, kuuldud jutt oli õige: mõlemas kõrvas oli 
ümmargune auk, üks neist veidi suuremaks rebitud. Kellyan teadis nüüd, et kohtas taas oma 
väikest Jack'i. 

«Oh, Jacky, ma ei teadnud, et see sina oled. Ma poleks iial seda teinud, kui oleksin teadnud, et 
see oled sina. Jacky, vanapoiss, kas sa ei tunne mind ära?» 

Kuid Jack ei liigutanud ja Kellyan tõusis kähku püsti. Ta ruttas jooksujalu võõrastemajja, 
tõmbas seal selga oma suitsunud kütirüü, mis lõhnas männivaigu ja rasva järele, ning pöördus 
puuri tagasi koos suure kompsu meekärgedega. 

«Jacky, Jacky!» hüüdis ta. «Mesi, mesi!» ning hoidis ahvatlevat karge karu nina ees. Ent 
Monarh lamas kui koolnu. 

«Jacky, Jacky! Kas sa ei tunne mind ära?» Kellyan laskis kärjed puuri põrandale ja tõstis oma 
käed suurele koonule. 

Hääl oli ununenud. Vana kutse «Mesi, Jacky, mesi!» oli kaotanud oma jõu, kuid mee lõhnal, 
vanal kuuel ja kätel, 

mida karu kunagi oli lakkunud, — nendel koos oli mingi salajane võim tema üle. 

Mmimesega võib juhtuda, et surmatunnil unustab ta kogu oma elu, kuid mäletab selgesti 
üksikuid episoode lapsepõlvest, üksnes need tunduvad olevat tõelised ja kerkivad võimukalt 
ta vaimusilma ette. Miks ei või see olla niisamuti karuga? Lõhna jõud kutsus mälestused 
tagasi ja Jacky, Mägede Monarh, tõstis pisut pead — õige pisut. Silmad olid tal peaaegu kinni, 
kuid suur pruun nina kerkis jõuetult jõnksatades paar-kolm korda — õige vanasti tavatses 


Jacky sel moel oma huvi ilmutada. Nüüd oli see Kellyan, kes murdus, nii nagu kärugi oli 
murdunud. 

«Ma ei teadnud, et see oled sina, Jacky, muidu ei oleks ma seda iialgi teinud. Oh, Jacky, anna 
mulle andeks!» Ta tõusis üles ja põgenes puurist. 

Looma talitajad seisid sealsamas. Vaevalt et nad sellest stseenist aru said, kuid üks nendest 
püüdis toimida nähtu kohaselt, lükkas karge karu poole ja hüüdis: «Mesi, Jacky, mesi!» 

Täis meeleheidet oli karu heitnud maha surema, kuid nüüd ärkas temas uus lootus, üsna 
ebamäärane, mitte nii selge nagu võiks olla sõnades väljendatuna; ta alistaja oli näidanud 
ennast sõbrana, ja sellest see lootus sündiski. Loomatalitaja kordas tuttavat hüüdu: «Mesi, 
Jacky, mesi!» ja lükkas karge, kuni see puudutas karu koonu. Meelõhn ulatus looma meelteni, 
teade sellest jõudis ajju, lootus ärkas, see pidi esile kutsuma reageeringu. Suur keel limpsis 
karge, tekkis uuesti isu, ning vasttärganud lootuses sai alguse süngeim lõik karu elus. 

Osavad talitajad olid valmis täitma Monarhi iga soovi. Talle pakuti hõrke roogasid ning 
katsetati kõiki abinõusid, et taastada ta endine jõud ja võita teda pettusega tagasi vangielule. 
Karu sõi ja jäi elama. 

Ta elab edasi, kuid muudkui sammub oma puuris, sammub ja sammub ringiratast ning uurib 
— ei, mitte teda uudistavat rahvahulka, vaid midagi kaugel selle taga. Vahetevahel langeb ta 
kergesse vihahoogu, kuid saavutab siis taas oma sügava väärikuse ning vaatab, ootab ja 
valvab. Teda hoiab ülal ikka toosama lootus, too nimetu lootus, mis temas tookord ärkas. 
Pärast seda on Kellyan 

teda veel vaatamas käinud, kuid Monarh ei tunne meest ära. Suure karu pilk on suunatud üle 
küti pea, üle tema taamale Tallaci või kauge mere poole. Me ei tea, mispärast või milleks, 
kuid ta muudkui sammub, sammub ja sammub nagu legendaarne Igavene Juut, kes on mõiste- 
tud lakkamatult rändama, kompima oma sihitut, lõputut ja kurba teed. 

Haavajäljed on ta karvaselt kuuelt ammu kadunud, kuid augud kõrvades on alles, niisamuti ka 
ta tohutu jõud ja kohmakas väärikus. Ta silmad on tuhmid — säravad ei olnud nad tal iial —, 
kuid nende pilk pole tühi ja kõige sagedamini on nad suunatud Kuldväravale, kus jõgi otsib 
teed merre. 

Kõrge Sierra küljel sündinud jõgi, mis elas ja kasvas ning voolas läbi männisalude, ületas 
inimkäte ehitatud tõkkeid, muutus üha võimsamaks ja jõudis lauskmaale ning viis oma 
võimsad vood lõpuks lahtede lahte, jäi sinna vangi, Kuldvärava taha, kus ta igavesti ihaleb 
sinist avarust, ihaleb seda ja raevutseb, raevutseb ja ihkab — tõuseb ja mõõnab, igavesti... ja 
asjata. 


VIII. WINNIPEGI HUNT 
I 


Esimest korda kohtasin ma Winnipegi hunti 1882. aastal suure lumetormi ajal. Lahkusin St. 
Paulist märtsi keskel, et sõita läbi preeria Winnipegi. Lootsin kahekümne nelja tunniga kohale 
jõuda, kuid tuisutaadil olid teised plaanid ja ta saatis mulle vastu võimsa lumelaadungiga 
idatuule. Lund tuli kui kotist, vihaselt ja lakkamatult, tundide kaupa. Sellist tormi ei olnud ma 
varem veel näinud. Kogu maailm kadus lumme — ümberringi ainult lumi, lumi, lumi, 
keerlev, torkiv, kõrvetav, lendlev lumi — ning ähkiv veduripeletis oli sunnitud nende 
tillukeste, sulgkergete, süütult valgete kristallide käsul seisma jääma. 

Meie teed tõkestavate osavasti kokkukeerutatud lumehangede eemaldamiseks tulid appi 
paljud labidatega varustatud kätepaarid ning tunni pärast võis vedur edasi liikuda — et juba 
järgmises hanges natuke maad eemal uuesti peatuda. See oli vastikult tüütu töö: päevast päeva 


ja ööst öösse jäime aina hangedesse kinni ja kaevasime ennast välja, ning lumehelbed 
muudkui keerlesid ja tant-sisklesid meie ümber. 

«Kakskümmend kaks tundi Emersonini,» oli öelnud raudteeametnik, aga kulus ligi kaks 
nädalat kaevamist, enne kui me lõpuks Emersoni ja sealsete paplimetsadeni jõudsime, kus 
tihnikud kõik tuisud kinni peavad. Siitpeale sõitis rong ruttu. Paplimetsad muutusid järjest 
tihedamaks ja me sõitsime pikki miile läbi paksu padriku, enne kui ehk jälle mõni lagendik 
vahele juhtus. Kui hakkasime jõudma Winnipegi idapoolsesse eeslinna, St. Boniface'i, 
kihutasime üle järjekordse välu, ja selle keskel nägin pilti, mis mind hingepõhjani vapustas. 
Keset lagendikku 

käratses ja kargles lõõtsutades siia-sinna hulk koeri, suuri ja väikesi, musti, valgeid ja 
kollaseid, kes moodustasid enam-vähem sõõri. Ühes servas lebas väike kollane krants vaikselt 
sirakil lumes, väljapoole koertesõõri oli jäänud suur must peni, kes küll hüppas ja haukus 
nagu teisedki, aga hoidus seejuures käratseva koertesumma taha. Ja keskel, kõige selle möllu 
keskuseks ja põhjuseks, oli suur vihane hunt. 

Hunt? Ta nägi välja nagu lõvi. Seal ta seisis — ihuüksi, otsustav, külmavereline, turi turris, 
jalad tugevasti maas, pilk vilksamas ühele ja teisele poole, valmis ründama igas suunas. Ta 
suu oli kõverdunud otsekui põlglikuks muigeks, aga ma arvan, et tegelikult olid tal lihtsalt 
hambad irevil nagu võitleval hundil ikka. Ühe väga hundi-sarnase koera eestvedamisel, kes 
oleks pidanud oma reetlikkuse pärast häbenema, tormas penikari — küll vist juba 
kahekümnendat korda — hundile peale. Kuid suur hall kogu hüppas siia-sinna ja kohutavad 
lõuad aina laksusid, muud häält see üksik võitleja ei teinud. Seevastu kostis mitme tema 
vastase suust surmakarje, ja need, kes veel suutsid, hüppasid kohe tagasi ning hunt jäi taas 
seisma nagu raidkuju — alistumatu, vigastamata ja põlglik peale selle. 

Kuidas ma küll tahtsin, et rong nüüd jälle lumehange kinni jääks, nagu seda enne järjest oli 
juhtunud! Olin kõigest hingest hundi poolt, tahtsin talle appi minna. Kuid sügava lumega 
kaetud metsalagendik vilksas mööda, paplitüved varjasid vaate ja me kihutasime edasi siht- 
punkti poole. 

See oli kõik, mis ma nägin, ja seda ei olnud just palju, kuid üsna varsti võisin kindlalt öelda, 
et mulle oli osaks saanud õnn näha päise päeva ajal haruldast ja imeväärset olendit — ei 
vähemat kui Winnipegi hunti ennast. 

Tal oli kummaline kuulsus: ta oli hunt, kes eelistas linna maale, kes jättis lambad terveks ja 
murdis koeri ning kes alati pidas jahti üksinda. 

Jutustades sellest «libahundist», nagu mõned teda hüüdsid, kõnelen ma paljudest asjadest, 
nagu oleksid need olnud linnas üldtuntud, ent kindel on, et paljud linnaelanikud ei olnud neist 
kuulnudki. Peatänava kõrgil poodnikul näiteks ei olnud kogu loost üldse aimugi, enne 

kui suur korjus päeval pärast tapamaja juures toimunud lõppvaatust Hine'i topisetöökotta viidi 
ja hiljem Chicago maailmanäitusel välja pandi. Õnnetuseks sai see topis tules hukka, kui 
Mulvey koolimaja 1896. aastal maani maha põles. 


II 


Ühel juunipäeval 1880. aastal oli Viiuli-Paul, ilus segavereline päevavaras, kes eelistas 
töötamisele jahilkäimist, püss seljas, Punajõe kallastel Kildonani kandis uitamas. Ta nägi 
kaldaäärsest urust väljuvat võsavillemit, tulistas huupi ja tappiski hundi. Saatnud koera urgu 
asja uurima ja veendunud, et teist vana hunti sees ei ole, puges ta ise koopasse ning leidis oma 
suureks üllatuseks ja rõõmuks sealt kaheksa hundipoega. Üheksa korda kümme dollarit 
preemiaks! Kui palju see välja teeb? Küllap terve varanduse. Ta hakkas kohe kaikaga 
materdama ja kollase krantsi abiga olid varsti kõik väikesed peale ühe vagaseks tehtud. 
Nimelt ei luba ebausk pesakonna viimast võsukest tappa: see toovat õnnetust. Nõnda asus 


Paul teele linna poole, kaasas vana hundi ja seitsme poja skalbid ning viimane, ellujäänud 
hundikutsikas. 

Kõrtsmik, kelle valdusse skalpide eest saadud dollarid läksid, sai varsti ka hundipoja endale. 
Loomake kasvas üles keti otsas, kuid sellest hoolimata arenesid tal sellised lõuad ja rind, et 
ükski hurt terves linnas talle vastu ei saanud. Hundikutsikat hoiti õues kõrtsikülaliste meele- 
lahutuseks, mis seisnes tavaliselt selles, et talle koerad kallale ässitati. Mitmel korral pureti ja 
väntsutati noor hunt poolsurnuks, kuid ta paranes jälle, ning iga kuuga vähenes koerte hulk, 
kes temaga jõudu tahtsid katsuda. Hundi elu oli nii raske kui vähegi võis olla. Ainsaks 
rõõmukiirekeseks selles elus oli tema sõprus kõrtsmiku pojaga, väikese Jimiga. 

Jim oli jonnakas võrukael, kes tegi, mis aga tahtis. Hundisse kiindus Jim sellepärast, et too 
tappis koera, kes poissi oli hammustanud. Sellest peale hakkas ta hunti toitma ja hellitama 
ning hunt lubas talle vastutasuks nii mõndagi, mida mitte keegi teine poleks riskinud proo- 
vida. 

Jimi isa ei olnud mingi mustervanem. Harilikult hellitas ta poega, kuid vahel sattus raevu ja 
kolkis poisi mõne väikese vembu eest julmalt läbi. Laps sai peagi aru, et teda ei pekstud mitte 
sellepärast, et ta oli halba teinud, vaid sellepärast, et oli isa vihale ajanud. Tähendab, kui ta 
saab seniks isa silma alt ära, kuni tolle viha jahtub, pole enam põhjust muretseda. Ühel päeval 
jälle isa eest ummisjalu pagedes tormas ta hundi juurde kuuti. Viisakusetult ülesaetud hall 
sõber pöördus kuudi uksele, paljastas kaks rida elevandiluuvärvi kihvu ja ütles isale otse 
välja: «Ära mõtlegi teda puudutada.» 

Kui Hogan oleks saanud hundi kohe sealsamas maha lasta, oleks ta seda teinud. Et ta aga 
niisama kergesti oleks võinud tabada hoopis oma poega, jättis ta nad mõlemad rahule ning 
poole tunni pärast juba naeris kogu loo peale. Sellest peale lidus väike Jim alati, kui ta hädas 
oli, hundi kuudi poole, ja vahel saadi alles siis aru, et ta jälle mõne pahandusega hakkama on 
saanud, kui nähti poissi tigeda vangi selja taha pugemas. 

Hogani põhimõtteks oli palgaliste pealt kokku hoida nii palju kui võimalik. Seepärast oli tal 
baarimeheks hiinlane. Too oli kartlik mehike ja Paul de Roches kiusas teda kuidas oskas. 
Leides ühel päeval, et Hogan oli ära ja hiinlane üksi leti taga, nõudis nokastanud Paul 
joodavat võlgu. Peremehe korraldust järgides Tang Ling seda ei andnud. Hiinlase kohmakas 
seletus: «Mitte hea, sina ei maksma,» ei lahendanud arusaamatust, vaid tõi tuikuva Pauli 
uuesti leti äärde — solvamise eest kätte maksma. Küllap oleksid taevapoja käbarad üpris 
kehvasti käinud, kui sinna poleks juhtunud väike Jim, kes torkas viiuldajale pika kepi osavasti 
jalge ette, nii et too põrandale siruli prantsatas. Mees ukerdas jälle jalule ning vandus, et litsub 
Jimi laiaks. Aga poiss oli juba tagaukse juures ja ronis kähku hundi kuuti varjule. 

Näinud, et poisil on kaitsja, võttis Paul tollesama pika kepi ja hakkas ohutust kaugusest hunti 
taguma. Võsavillem märatses keti otsas, ja ehkki ta paljud julmad hoobid kihvadega kepist 
kinni kahmates ära hoidis, sai ta tõsiselt häda. Äkki märkas Paul, et Jim, kelle keel ei olnud 
silmapilkugi paigal püsinud, räpakalt pusides kiskjat valla püüdis päästa, ja peagi pidi see tal 
ka õnnestuma. Eks hunt 

oleks juba vabaduses olnudki, kui loom ise ketti nii pingule poleks vedanud. 

Väljavaade jääda aias tohutu kiskja meelevalda, kelle ta ise marru oli ajanud, pani vahva Pauli 
püksid püüli sõeluma. 

Parajasti kostis Jimi meelitav hääl: 

«Kannata veel, hunduke, astu nati tagasi, varsti on ta sul käes. No kuuled siis, hundu, ole 
pai...» 

Sellest piisas. Viiuldaja pistis punuma ja sulges hoolega kõik uksed enda järel. 

Nii tugevnes Jimi ja ta lemmiku sõprus. Mida enam hundi suurepärased looduse poolt antud 
võimed välja arenesid, seda enam ilmutas ta viha viski järele lehkavate meeste ja koerte vastu 


— tema kannatuste põhjustajate vastu. See sallimatus, millele teiselt poolt liitus armastus Jimi 
ja teataval määral üldse kõigi laste vastu, kasvas koos tema endaga ja näis kujunevat ta elu 
juhtivaks jõuks. 


III 


Tol ajal, see tähendab 1881. aasta sügisel, kaebasid Ou'-Apelle'i rantšeerod alatihti, et nende 
ümbrusse on väga palju hunte siginenud, kes armutult karja rüüstavad. Mürgist ning raudadest 
ei saadud abi, ja kui siis üks nimekas sakslane Winnipegi klubis üles astus ning teatas, et ta on 
kohale toonud koerad, kes suutvat kerge vaevaga ümbruse huntidest puhtaks teha, kuulati teda 
ebatavalise huviga. Olid ju karjakasvatajad suured jahi-sõbrad ning mõte vabaneda huntidest 
ja panna ühtlasi alus jahikoertekasvatusele oli äärmiselt ahvatlev. 

Oma koerte näidistena esitas sakslane kaks toredat taani dogi. Üks neist oli valge, teine 
sinihall mustade tähnidega ja iseäraliku valge silmaga, mis talle tõepoolest ebaharilikult julma 
välimuse andis. Kumbki koeramürakas kaalus ligemale kakssada naela, Mõlemad olid 
lihaselised kui tiigrid, ja inimesed uskusid meelsasti sakslase väidet, et see paar saab igal ajal 
jagu ka kõige suuremast hundist.Mees kirjeldas koerte tavalist küttimisviisi: 

«Neile tuleb ainult jäljed kätte näidata, ja kui need ka tervelt päev aega vanad peaksid olema, 
ikka jooksevad 

koerad jälgi mööda kiskjale järele. Neid juba kannult maha ei raputa. Kuidas hunt ka ei 
põikleks ega põgeneks, ikka leiavad nad ta kätte. Siis piiravad nad ta sisse. Hunt püüab plehku 
panna, hall dogi aga haarab tal kintsust kinni ja viskab ta niimoodi õhku,» (sakslane viskas 
üles saiakese) «ja veel enne, kui hunt maha prantsatab, haarab valge tal peast, teine sabast, ja 
nad kisuvad ta niimoodi lõhki.» (Ta rebis saiakese pooleks.) 

Mehe jutt kõlas väga tõepärasena, igatahes tahtsid kõik seda tegelikkuses näha. Mitmed 
kohalikud elanikud avaldasid arvamust, et Assiniboine'i äärest võib hunte leida nii palju kui 
kulub, ja kohe korraldatigi ajujaht. Kuid mehed otsisid kolm päeva asjatult võsavillemeid taga 
ja pidid juba kogu ettevõtte sinnapaika jätma, kui keegi ütles, et Hoganil olevat kõrtsi juures 
ketis hunt, kelle nad võiksid väikese tasu eest endale saada. Too olevat küll alles natuke üle 
aasta vana, aga ehk saavad koerad ka tema kallal oma võimeid näidata. 

Hogani hundi hind tõusis kohe, kui kõrtsmik kuulis, milleks küttidel kriimsilma vaja läheb. 
Pealegi kinnitas 

mees, et teda vaevavat südametunnistus. Kui aga hinna suhtes kokkuleppele jõuti, olid 
kõrtsmiku süümepiinad nagu käega pühitud. Esimeseks mureks oli tal Jim mingil ettekäändel 
vanaema juurde saata, siis aeti hunt kasti ja naelutati avaus kinni. Kast tõsteti vankrile ja veeti 
avapreeriasse. 

Kui koerad olid hundi lõhna haistnud, suudeti neid vaevu tagasi hoida, nii väga kippusid nad 
võitlusse. Kuid tugevad mehed hoidsid neid rihmapidi kinni, vanker sõitis veel pool miili 
edasi ja seal aeti hunt mõningase vaevaga kastist välja. Algul paistis kiskja olevat kohkunud ja 
tusane. Ta katsus lihtsalt kuskile varju pugeda ega püüdnudki kedagi hammustada. Taibanud 
lõpuks, et ta on vaba, hakkas ta meeste karjumise ja vilistamise peale kerge sammuga lõuna 
poole sörkima, kus maa paistis oievat künklik. Samal silmapilgul lasti koerad lahti ning raevu- 
kalt haukudes tormasid nad noorele hundile järele. Mehed ratsutasid ergutuskisaga koerte 
kannul. Kohe algusest peale oli selge, et hundil pole pääsu. Koerad olid palju kiiremad, valge 
kihutas nagu hurt. Sakslase rõõmul ei olnud piiri, kui valge üle preeria lennates iga hetkega 
hundile silmanähtavalt ligemale jõudis. Paljud tahtsid koerte võidu peale kihla vedada, kuid ei 
olnud kedagi, kes kihlveo vastu oleks võtnud. Nii veetigi kihla ainult sellele, kumb koertest 


ette jõuab. Noor hunt jooksis täiest jõust, kuid miil maad edasi oli tal valge dogi juba kannul 
ja püüdis teed ära lõigata. 

Sakslane hüüdis: 

«Vaadake nüüd, kuidas hunt õhku lendab!» 

Hetke pärast olidki jooksjad külitsi koos. Mõlemad põrkasid sedamaid tagasi, õhku ei 
kerkinud kumbki, ainult valge dogi veeres kohutava õlahaavaga eemale — tema oli rivist 
väljas, kui mitte hoopis omadega valmis. Kümme sekundit hiljem jõudis pärale tähniline hall, 
lõuad pärani. Kokkupõrge oli niisama kiire ja peaaegu niisama salapärane kui esimeselgi 
juhul — loomad vaevalt puudutasid teineteist. Hunt hüppas kõrvale ja hetke jooksul ei olnud 
ta pead näha. Siis lõi peni vaaruma ja näitas kobraks verist külge. Meeste hassetamise peale 
ründas ta uuesti, sai aga ainult veel ühe haava, ja see pani talle aru pähe. 

Nüüd jõudis kohale koerapoiss veel nelja suure koeraga. Need lasti lahti, ning nuiade ja 
lassodega relvastatud mehed ruttasid koertele järele, et aidata hundile lõppu teha, kui üle 
lagendiku kihutas poni seljas ligi väike poiss. Ta hüppas maha, trügis läbi meestesõõri ja lõi 
hundile käed ümber kaela. Ta nimetas hunti oma «kalliks hunduks», oma «armsaks 
hundukeseks», ja hunt lakkus tal nägu ning liputas saba. Siis pöördus laps meeste poole, nägu 
endal pisaratest märg, ja ütles neile ... Noh, see, mis ta ütles, ei kannata hästi trükimusta. Ta 
oli küll kõigest üheksa-aastane, aga õige varaküps ja kasimata suuga poiss. Ta oli üles 
kasvanud räpases kõrtsiuberikus ja kõik seal kuuldud jämedused hoolega kõrva taha pannud. 
Ta sõimas mehi, kõiki koos ja ükshaaval, unustamata nende esivanemaid ja jätmata vahele 
isegi omaenese isa. 

Kui mõni täiskasvanu oleks selliseid ebasündsaid ja solvavaid sõnu tarvitanud,oleks ta 
otsemaid lintšitud, aga 

et need tulid lapse suust, ei osanud kütid midagi peale hakata. Lõpuks leidsid nad kõige 
õigema lahenduse: nad hakkasid valju häälega naerma — muidugi mitte eneste üle, seda ei 
peeta kuskil heaks tooniks. Nad naersid sakslast, kelle kuulsad koerad noorukesele hundile 
alla pidid vanduma. 

Jimmie aga toppis oma määrdunud, pisaratest plekilise rusika väga poisipärasesse 
püksitaskusse, õngitses kivikuulikeste, närimiskummi, tubaka, tikkude, püstoli-padrunite ja 
muu salakauba hulgast narmendava nöörijupi ning sidus selle hundile kaela. Siis asus ta poni 
seljas koduteele, suu ümber ikka veel nutuvõru ja hunt nööri otsas järel, ning saatis saksa 
isandale viimase ähvarduse: 

«Kahe sendi eest ajaksin ta sulle kallale, et sa kärvaksid!» 


IV 


Talve hakul jäi Jimmie haigeks. Hunt tundis oma sõb-rakese järele puudust ja ulgus kaeblikult 
hoovis, kuni ta poisi nõudmise peale haigetuppa lasti. Seal jäi suur metsik peni — seda ju 
hunt tegelikult on — ustavalt sõbra voodi ette valvama. 

Algul paistis, et on tegemist ainult kerge palavikuga, ning kõik olid kohkunud, kui asi äkki 
halva pöörde võttis ja Jmmie kolm päeva enne jõule suri. Kõige rohkem leinas teda ta 
«hundu». Suur hall loom kõndis jõuluõhtul kirstu järel St.Boniface'i surnuaiale ja vastas 
kirikukella helinale südantlõhestava ulgumisega. Varsti tuli ta kõrtsi juurde tagasi, aga kui 
teda uuesti ketti taheti panna, hüppas ta üle plangu ja oligi läinud. 

Samal talvel asus väikesesse palkonni jõekaldal elama trapper Renaud oma kauni segaverelise 
tütre Ninette'iga. JImmie Hoganist ei teadnud ta midagi ja oli üpris hämmeldunud, kui leidis 
jõe mõlemal kaldal St.Boniface'i ning Garry fordi vahel hundijälgi. Trapper kuulas huviga ja 
umbusklikult, mida Hudsoni kompanii mehed kõnelesid nende kanti asunud suurest hundist, 
kes käivat öösiti isegi linnas, eriti aga armastavat metsasalu St.Boniface'i kiriku ümbruses. 


Järgmisel jõuluõhtul, kui jälle kirikukella löödi nagu 

Jimmie' matustel, kostis metsast üksildast kaeblikku ulgumist ja Renaud veendus, et jutud olid 
õiged. Ta oskas eristada huntide ulgumist: teadis, missugune on nende appikutse, milline 
armulaul, üksindushala või võitlushüüd. See, mis ta kuulis, oli hala. 

Trapper läks jõekaldale ja ulgus vastu. Eemalt metsaservast eraldus tume kogu ja tuli üle jää 
mehe poole, kes istus pakul, ise ka liikumatu nagu puupakk. Tume kogu tuli talle üsna ligi, 
tegi ta ümber tiiru ja nuhutas. Siis lõid kiskja silmad põlema, ta urises korra nagu pahandatud 
koer ning libises jälle öhe. 

Nii sai Renaud ja said varsti ka paljud linnaelanikud teada, et otse nende linna tänavail elas 
hunt, kes oli «kolm korda suurem tollest, keda Hogan oma jooma-putka juures ketis pidas». 
See hunt oli koerte hirm, murdis neid, kus aga juhtus, ja kõneldi, kuigi keegi seda just 
tõendada ei suutnud, et ta olevat isegi mõne sooja peaga uitama jäänud segaverelise kinni 
pistnud. 

Selline siis oligi Winnipegi hunt, keda ma tookord talvises metsas olin näinud. Olin tahtnud 
talle appi tõtata, arvates, et tal on häda käes, aga see, mis ma temast hiljem kuulsin, muutis 
mu arvamust. Ma ei tea, kuidas tookordne taplus lõppes, kuid tean täpselt, et hunti nähti pärast 
seda veel palju kordi, nii mõndagi koera piirajatest aga enam mitte. 

Nii elas too hunt oma liigi esindaja kohta õige kummalist elu. Kõik metsad ja väljad olid tema 
päralt, aga tema eelistas oma elu ohtu seada linnas: iga nädal pääses ta mitu korda üle noatera, 
iga päev tegi ta hulljulgeid tempe ja puges vahel otse tänaval mõne laudpurde alla peitu. 
Vihates inimesi ja põlates koeri, lõi ta iga päev lahinguid ja hoidis krantside karja endast 
eemal või murdis penisid maha, kui nad tulid ta vastu ükshaaval või paarikaupa; ta kimbutas 
joodikuid, hoidus kõrvale püssi-kandjatest, õppis tundma lõkse ja vältima ka mürki. Kuidas ta 
sellega hakkama sai, on teadmata, aga mürgi tundis ta tõepoolest ära, sest ikka ja jälle käis ta 
mürgitatud toidust mööda, pööramata sellele vähimatki tähelepanu või siis jättes selle peale 
oma hundiliku põlguse-märgi. 

Terves Winnipegis ei olnud ühtegi tänavat, mida ta ei 

teadnud, ainsatki politseinikku, kes poleks näinud ta halli kogu vilksatamas koidueelses 
hämaruses, kui ta oma teed läks, ühtegi koera, kes poleks saba jalge vahele tõmmanud, kui 
reetlik tuul tõi teate, et vana soend läheduses luurab. Kui ta oli liikvel, oli ta üha sõjateel, ja 
vastaseks oli talle kogu maailm. Kuid hundi õudset ja pooleldi müütilist kuulsust leevendas 
teadmine, et ta ei teinud iial häda ühelegi lapsele. 


V 


Ninette oli metsakolkas sündinud indiaani kaunitar, nagu oli olnud ta emagi, kuid silmad olid 
tüdrukul hallid nagu normannist isal. Kuueteistkümneaastane armas tütarlaps oli omataoliste 
hulgas lausa iludus. Ümberkaudsete noormeeste seast oleks ta võinud saada endale kuitahes 
jõuka ja soliidse peigmehe, kuid oma naiselikus mõistmatuses oli ta kinkinud südame tollele 
logardile Paul de Roches'ile. Et Paul oli ilus poiss, hea tantsija ja tubli viiuldaja, oli ta igal 
pool otsitud mängumees, kuid ta oli laiskvorst ja joodik ning sosistati, et kuskil Alam- 
Kanadas olevat tal nainegi ootamas. Renaud tegi väga õigesti, et kihutas mehe minema, kui ta 
tema tütrele kosja tuli, ainult et see äraajamine oli asjatu. Kõiges muus oli Ninette küll väga 
kuulekas, aga oma armsamast ta ei loobunud. Juba järgmisel päeval pärast seda, kui isa Pauli 
minema saatis, lubas tüdruk noormehele, et kohtab teda teisel pool jõge metsas. Minekut oli 
kerge korraldada, sest tütarlaps oli tubli katoliiklane ning üle j õe jää viis kiriku juurde lühem 
tee kui silla kaudu ringi. Kui Ninette läbi lumise metsa kohtumispaiga poole sammus, märkas 
ta, et suur hall koer tuleb talle järele. Koer paistis olevat päris sõbralik, ja laps (sest seda ta 


alles oli) teda ei kartnud. Kui Ninette jõudis aga kohta, kus Paul ootas, sööstis hall koer 
sügava urinaga temast mööda. Paul heitis loomale üheainsa pilgu, taipas, et tegemist on suure 
hundiga, ja pistis oma arguses kohe plagama. Hiljem seletas ta, et olevat püssi järele 
jooksnud. Relva asukoht pidi tal küll olema meelest läinud, sest ta ronis seda otsima lähima 
puu latva. Vahepeal lidus Ninette üle jää koju tagasi, et Pauli sõpradele 

tema kimbatusest sõna viia. Et vapper rüütel puu otsast tulirelvi ei leidnud, kinnitas ta oma 
noa ühe oksa külge ja valmistas midagi odataolist, millega tal õnnestuski soendit peast 
haavata. Kiskja urises kohutavalt, ja ehkki hoidus nüüd pisut kaugemale, kavatses ilmselt 
oodata, kuni mees lõpuks puu otsast alla tuleb. Abiväe kohalejõudmine aga muutis hundi 
meelt ja ta sörkis minema. 

Ninette'ile oli Paulil kergem ennast õigeks rääkida kui kellelegi teisele, sest tütarlaps armastas 
meest endiselt üle kõige. Kuid tüdruku isaga olid mehe suhted nii lootusetult kehvad, et nad 
otsustasid Ninette'iga põgeneda, niipea kui Paul on jõudnud tagasi Fort Alexanderist, kuhu ta 
pidi minema kompanii poolt palgatud ajurina. Kaubasaatja oli oma veokoerte peale väga uhke 
— need olid kolm suurt, koheva kähara sabaga eskimokoera, suured ja tugevad nagu vasikad, 
kuid tigedad ja metsikud kui kuradid. Nendega pidi Viiuli-Paul sõitma Fort Garryst Fort 
Alexanderisse ja viima sinna mitmed tähtsad pakid. Pauli peeti vilunud ajuriks, mis tähendab, 
et ta oli äärmiselt julm. Võtnud sisse vajaliku viskiannuse, asus mees hommikul lustlikul 
meelel jõge pidi teele. Ta arvas, et on ära terve nädala ja tuleb siis tagasi, kakskümmend 
dollarit taskus, ning, kõlisevaga varustatud, võib hakata oma põgenemisplaane täide viima. 
Kiiresti liikus koera-rakend jõejääd pidi edasi. Mees plaksutas pikka piitsa ja hüüdis: «AUez, 
allez, maichez!»' ning suured koerad vedasid koormat väledasti, kuid tusaselt. Suure hooga 
möödusid nad Renaud'onnist jõekaldal ning koerarakendi järel lediv ja piitsa plaksutav Paul 
viipas Ninettelle, kes seisis lävel. Kiiresti kadus tusaste koerte veetud sõiduk koos joobnud 
juhiga käänaku taha, ja rohkem Viiuli-Pauli enam ei nähtud. 

Sama päeva õhtul tulid kolm veokoera ükshaaval Fort Garrysse tagasi. Nad olid külmunud 
verepritsmetega koos ja mitmest kohast haavatud. Näljased nad aga imelikul kombel ei olnud. 
Kohe saadeti jäljeajajad koerte tulekuteed pidi tagasi ja kõigepealt leiti üles pakid. Need 
lebasid puutumatult 

1 Noh, las käia! (Prantsuse keeles.) 

264 

jääl. Tubli miili ulatuses jõge pidi edasi leidus laialipuistatud kelgurususid, pakkide lähedal 
aga riideräbalaid; mis olid kistud viiuldaja kehakatetest. 

Oli selge, et koerad olid ajuri maha murdnud ja nahka pannud. 

Koerte omanik oli juhtunu pärast hirmsasti ähmi täis: see võis talle maksma minna ta toredad 
koerad. Ta keeldus meeste juttu uskumast ja asus teele, et seletusi oma silmaga kontrollida. 
Renaud võeti teda saatma, ja kui saatusliku kohani jäi veel üle kolme miili, osutas Renaud 
väga suurtele jälgedele, mis tulid kohe kelgujälgede järel jõe idakaldast läänekaldasse. Mees 
läks idakaldal jälgi mööda miili maad tagasi ja pani tähele, et kui koerad olid sammu käinud, 
oli ka suur jälitaja nende järel kõndinud, kui aga koerad jooksma olid hakanud, oli ka too 
sammu lisanud. Renaud pöördus koerteomaniku poole tagasi ja ütles: 

«Suur hunt käis kõik see aeg kelgu järel.» 

Nüüd läksid nad jälgi pidi läänekaldale. Kaks miili ülalpool Kildonani metsa muutus hundi 
kapak sörgiks, ta oli jõele laskunud ja paar jardi kelgujälgi pidi käinud, siis aga tagasi metsa 
pöördunud. 

«Siin pillas Paul midagist maha, võib-olla paki, ja hunt tuli seda nuhkima. Nüüd sai ta ka 
haisu ninna, et kelgu järel käib purjus Paul, seesamane, kes talle väitsega pähe lõi,» selgitas 
Renaud, 


Miil maad edasi paistsid kappava hundi jäljed jälle kelgu järel jõejääl. Inimese jäljed kadusid: 
ajur oli kelgule hüpanud ja koertele piitsa andnud. Siin oli ta läbi lõiganud nööri, mis 
pakikoormat kinni hoidis. Sellepärast olidki pakid jääl laiali. Kuidas küll koerad piitsahoopide 
all olid kihutanud! Siin lebas lumes viiuldaja nuga. Ta oli püüdnud sellega vist hunti tabada, 
kuid pillanud terariista käest. Ent siin — mis see's tähendab? — kaovad ka hundi jäljed, kelk 
aga kihutab edasi. Hunt on kelgule hüpanud. Kohkunud koerad lisavad veelgi kiirust, nende 
selja taga kelgul leiab aga aset verine kättemaks. Hetkega on kõik möödas, mõlemad veerevad 
kelgult maha, hundi jäljed viivad jälle idakaldale ja suunduvad metsa? * Kelk põikab 
läänekalda poole, jääb tükk maad kaugemal mingi juurika taha kinni ning puruneb. 

Jäljed jutustasid Renaud'le ka sellest, kuidas sassiläinud rakmetes koerad üksteisega kisklesid, 
rihmad lõpuks puruks rebisid ja igaüks omaette jõge pidi kodu poole sörkisid, kuidas nad oma 
hiljutise piinaja laiba leidsid ning selle ära õgisid. 

Kuigi päevavalgele toodud lugu koeri sugugi heas valguses ei näidanud, olid nad nüüd 
vähemalt mõrvakahtlusest lahti. Mõrtsukaks oli kahtlemata olnud hunt, ja kui esialgne 
õudusekahm möödus, ohkas Renaud kergendatult ning ütles: 

«Ta on tõesti libahunt. Ta päästis mu tütrekese selle Pauli käest. Jah, laste vastu on ta alati hea 
olnud.» 


VI 


Pauli hukkumine oli põhjuseks, et korraldati uus suur hundijaht. Jaht määrati esimesele 
jõulupühale just kaks aastat pärast väikese Jimi matuseid. Näis, nagu oleksid kõik 
ümbruskonna koerad jahiks kokku aetud. Kohal olid kolm veokoera Pauli rakendist —. 
kaupmehe arvates olid nemad kõige tarvilikumad —,, seal oli dogisid ja jälituskoeri, hulk 
karjakrantse ja muid sugupuuta penisid. Hommikuga nuhkisid nad läbi kõik metsad ida pool 
St. Boniface'i, aga ilma tulemusteta. Siis tuli telefoni teel teade, et otsitavat jäljerada on 
nähtud linnast lääne pool, Assiniboine'i metsa lähedal, ja juba tunni aja pärast käis lärmakas 
jaht mööda Winnipegi hundi värskeid jälgi. 

Nii nad siis kihutasid — kõige ees kari koeri, selle järel salk ratsanikke, lõpuks jõuk jalamehi 
ja poisikesi. Koeri libahunt ei kartnud, kuid ta teadis, et inimesed on ohtlikud, sest neil on 
kaasas püssid. Ta suundus Assini-boine'i mustendava metsariba poole, kuid ratsanikud olid 
lagedal nobedad, nad kihutasid hundist mööda ja sundisid ta tagasi pöörduma. Hunt jooksis 
mööda Asulajõe orgu ja pääses sedaviisi juba vihisevate kuulide käest. Ta lippas okastraadist 
tara poole, puges sellest läbi ja sai korraks ratsanikest lahti, aga selleks, et kuulide eest 
hoiduda, tuli tal jõeorgu jääda. Nüüd hakkasid koerad talle järele jõudma. Arvatavasti oligi 
hundi ainsaks sooviks nendega omavahele jääda, sest kuigi neid oli neli- või viiskümmend, 

ei kõhelnud ta seda ebavõrdset lahingut vastu võtmast. Koerad jõudsid talle ligi, kuid mitte 
ükski ei julgenud ta teed ära lõigata. Üks vilajas hurt, kes usaldas oma koibade nobedust, 
jooksis lõpuks hundi kõrvale, ent sai nii rängasti hammustada, et jäi pikali maha. Ratsa- 
meestel tuli tükk maad ringi sõita, kuid jaht läks nüüd joonelt linna poole ning üha uusi mehi 
ja koeri tuli jooksujalu, et sellest võitlusest osa võtta. 

Hunt pöördus tapamaja poole, mida ta hästi tundis, ja tulistamine lakkas, sest oldi juba majade 
vahel ja ka koerad olid hundile liiga ligidal. Koerad olid nüüd tõesti küllalt lähedal, et hunti 
sisse piirata ja tal põgenemistee kinni panna. Hunt otsis pilguga kohta, kus seljatagune oleks 
kaitstud, kus ta võiks oma viimse lahingu lüüa. Silmanud tänavakraavil laudsillakest, sööstis 
ta selle alla, pööras end koertele vastu ega lasknud neid endale ligi. Mehed tõid kangid ja 
lõhkusid silla puruks. Hunt hüppas välja, ta teadis nüüd, et tema tund on tulnud, ta oli selleks 
valmis, kuid ta tahtis surra väärikalt, võideldes. Nii seisis ta esimest korda suures valges kõigi 


oma vaenlaste ees — salapärane koertetapja, tontlik hääl St. Boniface'i metsast, imeväärne 
Winnipegi hunt. 


VII 


Pärast kolm pikka aastat kestnud võitlust seisis ta lõpuks nende ees, üksinda neljakümne 
koera ja paljude püssimeeste vastas, kuid ka nüüd jäi ta kindlaks nagu tookord, kui nägin teda 
talvises metsas. Jälle oli ta suu põlglikult kõverdunud, sitked küljed tõusid ja vajusid veidi, 
kuid kollakasrohelised silmad hõõgusid rahulikult. Koerad tulid ligemale mitte enam suurte 
veokoerte juhtimisel — need olid selleks ilmselt liiga targad —, vaid ühe linna-buldogi 
eestvedamisel. Kuuldus paljude jalgade sahinat, koertekarja klähvimist asendas mõneks 
hetkeks sügav urin, korraks välgatasid punasega vooderdatud hallid lõuad ja silmapilk paisati 
ründajad tagasi. Jälle seisi» hunt üksinda, valmis kallaletungiks, suur sünge röövel, nagu ta 
oli. Kolm korda püüdsid koerad teda rünnata ja kolm korda kandsid nad kaotusi. Kõige 
julgemad lamasid 

hundi kõrval maas. Esimesena langes buldog. Saanud õpetust, ei olnud penid enam nii kindlad 
ja tõmbusid veidi tagasi, kuid hunt seisis, võimas rind õieli, näitamata vähimatki 
väsimusejälge. Läbematult astus kiskja mõne sammu ettepoole ... ja andis sellega 
püssimeestele kauaoodatud võimaluse. Kolm püssi paukusid ja libahunt langes lõpuks lumme 
— tema võitlusrikas elu oli läbi. 

Ta oli ise teinud valiku. Tema elupäevad olid napid ja tulvil sündmusi. Tema lugu, mis 
rahulikus elus oleks jätkunud palju aastaid, sai pingelistes päevades kolme aastaga otsa. Ta oli 
valinud endale omalaadse tee — kõrgelennulise ja lühikese. Ta oli otsustanud oma klaasi 
ainsa sõõmuga tühjaks juua ja siis puruks visata — aga järele jättis ta kadumatu kuulsuse. 
Kes suudaks vaadata hundi hinge? Kes saaks meile selgeks teha tema tegutsemise ajendid? 
Miks klammerdus ta koha külge, kus oli läbi teinud lõpmata palju kannatusi? Kindlasti mitte 
sellepärast, et ta ei teadnud ühtegi teist; ruumi oli ju laialt, toitu leidus kõikjal ja teda tunti 
vähemalt Selkirkini välja. Ka ei saanud põhjuseks olla kättemaks. Ükski loom ei kuluta 
kättemaksmiseks kogu oma elu, selliseks õeluseks on võimeline ainult inimene. Metsloom 
ihkab rahu. 

Niisiis jääb järele üksainus köidik, mis teda tolle linna külge aheldas, ja see on tõesti kõige 
tugevam side, kõige võimsam jõud maa peal. 

Hunti enam ei ole, viimased säilmedki said tules koos koolimajaga otsa. Kuid St. Boniface'i 
kiriku kellamees väidab siiamaani, et kui jõuluõhtul kella lüüa, kostab ikka vastu võigast 
hundihala. See tuleb saja sammu kauguselt, metsaalusest surnuaiast, kuhu kord maeti väike 
Jim, ainus olend, kes Winnipegi hunti iganes armastusega oli kohelnud. 


IX. AGULIKASS 
ESIMENE ELU 
I 


«Li-ha-le! Li-ha-le!» kandus luust ja lihast läbilõikav hüüd piki Scrimperi tänavat. Seal kõndis 
küll vist Hamelni Rotipüüdjal1, sest kõik ümbruskonna kassid paistsid selle kutse peale kokku 
jooksvat. Peab tunnistama, et koerad ilmutasid ainult põlglikku ükskõiksust. 

«Lihale! Lihale!» kõlas veel kõvemini ja nähtavale ilmus tähelepanu keskpunkt — räpane ja 
karvane mehike oma käruga; tema taga vooris oma kakskümmend kassi, kes ühinesid tema 
hüüuga ja kelle hääl kõlas niisama kimedalt kui mehel endal. Iga viiekümne jardi tagant, kui 
juba kenake jagu kasse kokku oli kogunenud, jäi käru seisma. Maagilise häälega mees võttis 


kärul asuvast kastist varda, mille otsas olid vängelt lehkavad keedetud maksa tükid. Pika 
kepiga lükkas ta need varda otsast maha. Iga kass haaras ühe tüki, pöördus kähku ringi, tõm- 
bas kõrvad kergelt lidusse ning tormas tiigri moodi urisedes, metsik pilk silmis, minema, et 
mõnes ohutus nurgakeses oma saaki nosida. 

«Lihale! Lihale!» Ja kasse muudkui tuli oma toidu-portsjoni järele. Maksamehele olid nad 
kõik hästi teada. Seal sörkis Castiglione Tiiger, see oli Jones'i Must, see 


1 Hamelni Rotipüüdja — legendaarne tegelane, kes oma võlujõulise vilepilli abil 

olevat vabastanud Saksa linnakese Hamelni rotinuhtlusest ja hiljem, saamata lubatud tasu, 
viinud oma pilli" võlujõudu kasutades jäädavalt minema ka linna lapsed. 

siin Pralitsky Tähniline, too proua Dantoni Valge, sealt hiilis lähemale Blenkinshoffi 
Maltalane, käru servale tükkis aga Sawyeri Kollane Billy, jultunud petis, kel polnud iial 
majanduslikku tagatist. Kõiki neid tuli meeles pidada ja arvesse võtta. Selle looma 
omanik oli korralik maksja —-kümme senti nädalas —, tolle oma mitte. Too seal oli John 
Washee kass ja sai ainult tillukese tüki, sest Johnil oli raha maksmata. Kõrtsmiku 
hiirekuningas, roosa lehv kaela ümber, sai veel teise tüki lisaks, sest kõrtsimees ei olnud 
ihnuskoi; samuti sai ebatavalise lahkuse osaliseks tapamajamehe kass, kelle pealt ei saanud 
küll punast krossigi ja kelle peremehele lihajagaja hoopis ise maksma pidi. Ent oli veel teisigi. 
Valge ninakesega must kass jooksis usaldavalt koos teistega käru juurde, kuid aeti paraku 
toorelt minema. Kiisu ei taibanud, milles asi. Ta oli kuude kaupa kärult oma pajukit saanud — 
millest nüüd äkki selline meelemuutus? Loomakesele käis see üle mõistuse. Lihajagajale aga 
oli asi selge: kassi perenaine ei tasunud enam ta söögi eest. Arveid mees ei pidanud, ta usaldas 
oma mälu ja see ei vedanud teda kunagi alt. 

Peale nende väljavalitute oli veel teisi kasse, kes hoidusid kärust aupaklikku kaugusse, sest 
nad ei kuulunud tollesse aadlinimestikku, kuid neidki lummas taevalik maksalõhn ning nad 
lootsid juhuslikule õnnele. Nende kaasatilpnejate seas oli kõhn hall agulikass, küljed aukus ja 
karv räämas, kodutu kassiniru, kes elas, millest juhtus. Ainsa pilguga võis öelda, et ta täidab 
kusagil kõrvalises urkas emakohuseid. Ühe silmaga jälgis kass käru ümber toimuvat, teisega 
kiikas, kas teda mitte mõni koer ei varitse. Ta nägi, kuidas mitukümmend õnnelikku kassi 
oma igapäevase toidunormiga minema hiilisid nagu tiigrid, aga temale ei avanenud ikka veel 
mingit väljavaadet. Siis hüppas üks suur isakass, hulkur nagu temagi, väikesele pajukisaajate 
kallale, et tolle kõhutäit röövida. Ohver laskis maksatüki maha, et ennast kallaletungija vastu 
kaitsta, ja enne kui «kõigevägevam» vahele segada jõudis, nägi hall agulikass, et sobiv 
võimalus on käes, haaras saagi ja kadus. 

Ta lipsas läbi väravaaluse augu, silkas üle hoovi ning volksas teisele poole müüri, istus siis 
maha, kugistas maksatüki alla, limpsis põsed puhtaks ja asus üliõnneli- 

kuna kõrvalisi radu pidi teele tagahoovi poole, kus vana kuivikukasti põhjas ootas teda ta 
perekond. Juba kaugelt kostis kõrvu kaeblikku näugumist. Kiiresti jooksis hall kiisu kasti 
juurde ja nägi, kuidas suur must kõuts külma rahuga ta poegi õgis. Kuigi isakass oli temast 
kaks korda suurem, kargas hall siiski kogu jõuga tollele turja, ja pahateolt tabatud kõuts 
toimis just nii, nagu loomad niisugusel puhul ikka teevad: pööras ringi ja põgenes. Ainult üks 
pojuke oli järel, samasugune hall nagu emagi, ainult veidi ilmekama kuuega — seda ehtisid 
mustad tähnid, ning nina, kõrvade ja saba otsas oli raasuke valget. Ema südamevalu oli mitu 
päeva kirjeldamatu, aga aja jooksul see vaibus ja kogu ta hool sai osaks järelejäänule. Pole 
kahtlust, et oma mõrtsukatööd tehes oli isakass heatahtlikkusest kaugel, aga sellegipoolest sai 
ta jõle tegu õnnistuseks nii kassiemale kui ka allesjäänud pojale, sest üürikese ajaga kosusid 
mõlemad silmanähtavalt. Igapäevane toidujaht jätkus. Maksamehega oli kassiemal harva 


õnne, aga veel olid olemas jäätmenõud — kui need ka just liha ei sisaldanud, siis leidus neis 
vähemalt küllalt kartulikoori, et kõige karjuvamat nälga veel üheks päevaks tagasi tõrjuda. 
Ühel ööl kandus kassiema sõõrmetesse suurepärane lõhn, mis tuli tänava teisest otsast, jõe 
poolt. Uus lõhn tuleb alati järele uurida, ja kui ta on lisaks veel ka meeldiv, ei saa teist 
võimalust ollagi. Lõhn viis kassiema kvartali jao eemale, dokkide juurde, ja sealt 
sadamasillale, kus tal ei olnud muud kaitset kui ööpimedus. Kuuldes äkki urinat ja 
jooksurabinat, taipas kass, et vana vaenlane, sadamakoer, on tal taganemistee ära lõiganud. 
Üle jäi vaid üks pääsetee. Sadamasillalt hüppas kass paati, kust lõhn tuli. Koer talle sinna 
järele ei saanud. Kui paat aga hommikul minema purjetas, oli kassiema sunnitud kaasa sõitma 
ning rohkem teda ei nähtud. 


II 


Agulikiisuke ootas asjatult oma ema. Hommik saabus ja möödus. Kassipoja kõht läks väga 
tühjaks. Õhtu eel ajas sügavale juurdunud instinkt ta toitu otsima. Kassipoeg 

ronis vargsi kastist väljaga hiilis ettevaatlikult prahi vahel ringi. Ta nuusutas kõike, mida võis 
söödavaks pidada, kuid toitu ei leidnud. Lõpuks jõudis ta puust astmeteni, mis alla Japs Malee 
linnukauplusse viisid. Uks oli paokil. Kassike sattus vängete ja veidrate lõhnade maailma, 
ümberringi paistis puurides hulk igasuguseid elusolendeid. Nurgas kastil konutas neeger. Ta 
nägi, kuidas väike võõras sisse lipsas, ja jälgis teda uudishimuga. Kassipoeg möödus 
kodujänestest. Nood ei pannud teda tähele. Siis jõudis kiisu hõredavarvalise puuri juurde, 
kus asus rebane. Koheva sabaga isand istus puuri tagumises nurgas. Ta tõmbus kohe ligi 
maad ja silmad hakkasid tal põlema. Kassipoeg liikus kogu aeg nuhutades puurivar-badeni, 
pistis pea sisse, nuusutas veel kord ja hakkas julgesti toidunõu poole astuma. Välkkiirelt 
haaras rebane ta lõugade vahele. Kostis kohkunud näugatus, mis esimese raputuse peale kohe 
katkes, ja niisamuti oleksid katkenud kõik kiisukese üheksa elu, kui neeger appi poleks 
rutanud. Mingit relva mehel ei olnud ja puuri minna ta ei saanud, aga ta sülitas niisuguse 
jõuga rebasele vastu vahtimist, et too kassipoja lahti laskis, oma nurka tagasi kobis ning seal 
tusaselt ja kohkunult silmi pilgutama jäi. 

Neeger tõmbas kassipoja puurist välja. Kiskja oli loomakese ilmselt uimaseks raputanud ja 
sellega ta suuremast valupiinast päästnud. Kassipoeg ei olnud muidu viga saanud, kuid pea 
käis tal koledasti ringi. Ta tuigerdas veidi aega ringiratast, siis toibus pisitasa, ja mõni minut 
hiljem, kui linnukaupmees koju tuli, lõi kassike neegri süles nurru, nagu poleks midagi 
juhtunud. 

Japs Malee ei olnudki hommikumaalane, ta oli sündinud hoopis Londoni agulis, kuid 
silmadeks ta ümmarguses lamedas näos olid säherdused kitsukesed ja viltused pilud, et mehe 
eesnime asemel oli hakatud kasutama toda vägagi tabavat hüüdnime. Japs Malee ei olnud just 
halb lindude ja loomade vastu, kelle müügist teda arvati elatuvat, ent ta pidas silmas oma 
kasusid ja teadis, mida tahtis. Agulikiisut talle vaja ei läinud. 

Neeger andis kassipojale tubli kõhutäie, nii et loomake ägises, viis ta siis mitu kvartalit 
kaugemale ja laskis üle plangu raualao hoovi. 

III 


Ühest külluslikust kõhutäiest jätkub kaheks-kolmeks päevaks, ning talletatud energia ja 
soojuse mõjul muutus kassike õige elavaks. Ta kõndis rauahunnikute vahel ringi, heitis 
uudishimulikke pilke kõrgele akende külge riputatud kanaari lindude puuride poole, piilus üle 
tara, silmas suurt koera, ronis vargsi jälle alla, ja leidnud varjulise nurga, kuhu päike parajasti 
peale paistis, heitis maha ning magas terve tunni. Ta ärkas tasase turtsatuse peale. Tema ees 


seisis suur must kass, rohelised silmad põlemas peas, põsel arm ja vasak kõrv lõhki; jäme kael 
ja nurgelised lõuad näitasid selgesti, et tegemist on kõutsiga. Ta pilk polnud sugugi sõbralik, 
kõrvad kiskusid veidi tahapoole, saba vonkles ning sügavalt kurgu-põhjast kostis tasast urinat. 
Kassipoeg astus pahaaimamatult teisele vastu. Ta ei tundnud isakassi ära. Must kass nühkis 
põski tulba vastu, pöördus vaikselt ja aegamisi ringi ning kadus. Viimane, mis kiisuke temast 
nägi, oli küljelt küljele vonklev sabaots. Agulikiisul ei olnud aimugi, et ta elu äsja niisamuti 
juuksekarva otsas rippus nagu tookord, kui ta rebasepuuri tungis. 

Õhtul hakkas kassipoeg nälga tundma. Ta uuris hoolega nähtamatut kirevat hoovust, mis tuule 
nime kannab, valis välja kõige huvitavamad lõimed ning laskis end nina juhtimisel kohale 
viia. Hoovinurgas oli prügikast. Sealt leidis ta üht-teist, mis hamba alla kõlbas panna, ja 
kraani all seisvast pangest sai janu kustutada. 

Öö kulus suuremalt jaolt ringi lüüsides ning laohoovi üldjoontes tundma õppides. Järgmise 
päeva veetis ta jälle päikese käes magades. Nii see aeg läks. Vahel sai kiisuke prügikastist 
tubli kõhutäie, teinekord ei leidnud sealt tuhkagi. Ükskord nägi ta seal suurt musta kõutsi, 
kuid tõmbus ettevaatlikult tagasi, enne kui teine teda märkas. Veepang seisis- harilikult omal 
kohal, aga kui seda polnud, leidus kivil kraani all vähemalt tillukesi mudaseid lompe. Kuid 
prügikasti peale ei saanud kindel olla. Ükskord jättis ta kassipoja kolmeks päevaks toiduta. 
Kiisuke nühkis plangu äärt pidi edasi, nägi väikest auku, ronis sealt läbi ja leidis end tänavalt. 
See oli täiesti uus maailm, aga kassipoeg polnud veel kuigi kaugele läinud, kui kuulis 

valju jooksurabinat — suur koeramürakas ligines pikkade hüpetega —, ning kiisuke jõudis 
vaevu läbi augu tagasi hoovi lipsata. Ta oli kohutavalt näljane. Õnneks leidis ta mõned vanad 
kartulikoored, mis kõige kibedamat näljapigistust veidi leevendasid. Hommikul ta magama ei 
heitnud, vaid läks toidujahile. Hoovis sädistasid varblased. Nad olid ennegi seal olnud, kuid 
nüüd vaatas kassipoeg neid teise pilguga. Näljahäda oli äratanud kiisukeses küti, nood 
varblased olid jahisaak, toit. Vaistlikult tõmbus ta ligi maad ning hiilis lindudele lähemale, 
kuid sädistajad olid valvsad ja lendasid otse nina alt minema. Veel mitu korda tegi ta 
tagajärjetult katset ja tuli järeldusele, et varblased kuuluvad söödavate asjade hulka ainult sel 
juhul, kui nad kinni on püütud. 

Viiendal viletsal päeval võttis meeltheitev kassipoeg südame rindu ja läks tänavale toitu 
otsima. Kui ta oma aiaaugust juba tükk maad eemal oli, hakkasid poisiklu-tid teda kividega 
pilduma. Kassike pistis kohkunult jooksma. Tagaajajatega liitus mingi peni ja kiisul oli 
päris peenike peos; sealsamas aga märkas ta ühe maja ees vanamoelist raudaeda, ja kui koer 
talle järele jõudis, lipsas kohe varbade vahelt läbi. Keegi, naine pistis pea aknast välja ja 
käratas koerale peale. Poisid viskasid õnnetukesele mõne liharäbala ja kiisu sai nii maitsva 
kõhutäie kui ei kunagi varem. Trepialune pakkus pelgupaika, ja seal ta siis kükitas 
kannatlikult, kuni alles öövaikuses varjuna tagasi oma laohoovi hiilida söandas. 

Nii möödusid ta päevad tervelt kaks kuud. Kassipoeg kasvas suuremaks ja tugevamaks ning 
õppis oma lähemat ümbrust hästi tundma. Ta tegi tutvust Downey tänavaga, kus hommikuti 
seisid pikas reas jäätmenõud. Nende kasutajatest tekkis kassikesel oma ettekujutus. Suur maja 
ei olnud temale mitte rooma-katoliku misjoniselts, vaid koht, kus prüginõud olid täis kõige 
toredamaid kalarappeid. Varsti tutvus ta ka maksamüüjäga ning liitus kartliku kassikarjaga, 
kes käru ümber välimise ringi moodustas. Ta kohtas sadamakoera ja veel paari sama sorti 
jubedust. Ta sai teada, mida penidelt võis oodata ja kuidas neist hoiduda, ka õnnestus tal 
avastada uus elatusviis. Tuhanded .kodutud kassid hiilivad tühjas lootuses ahvatlevate 
piimanõude ümber, mis piimamees hommikul vara 

trepile või aknasimsile jätab. Pimeda juhuse tõttu sattus meie kiisu katkise kaanega nõule, 
õppis kaant üles kergitama ja janu täis jooma. Pudelite peale ta hammas muidugi ei hakanud, 
aga nii mõnelgi nõul kaas logises, ja kiisuke tegi mis suutis, et selliseid nõusid üles leida. 


Vähehaaval laiendas ta oma uurimisvälja, jõudis juba järgmise kvartali südamesse ja veel 
edasi, kuni oligi jälle tünnide ja kastide vahel vanas hoovis, linnukaupmehe poe taga. 
Rauahoov ei olnud kassipojale kunagi koduseks saanud, seal tundis ta end ikka võõrana, siin 
aga ärkas temas otsekohe peremehevaist ja ta pani väga pahaks, et üks teine kassike 
prüginõude vahel ringi luusis. Ähvardaval ilmel hakkas ta võõra poole astuma. Kassid juba 
urisesid ja turtsusid, kui neile pangetäis vett ülalt aknast kaela sadas, nad üdini märjaks kastis 
ning sedamaid raevu jahutas. Vastased panid kohe putku — uustulnuk üle aia, meie kiisuke 
aga tollesama kasti varju, kus ta oli sündinud. Kogu see tagahoovimiljöö oli talle väga meele 


järele ja ta asus jälle siia elama. Jäätmete seas ei olnud siin sugugi rohkem söödavat kui 
raualao hoovis ja vett polnud üldsegi mitte, kuid siin hulkus sageli rotte ja väga suupära-seid 
hiiri. Neid ta siis püüdis, kui juhust oli, sai maitsva kõhutäie ja tänu nendele leidis ka sõbra. 


IV 


Meie kiisukesest oli ilus täiskasvanud kass saanud. Mustad tähnid helehallil nahal andsid talle 
leopardi välimuse, valged iludusmärgid ninal, kõrvadel ja sabaotsal lisasid veelgi 
suursugusust. Ta oli erakordselt osav toitu otsima, ent sellegipoolest tuli tal mõnel päeval 
nälgida ja tagajärjetult varblasi küttida. Ta oli päris üksildane, kuid varsti toimus tema elus 
suur Muutus. 

Ühel augustipäeval lamas ta parajasti päikese käes, kui nägi suurt musta kassi mööda 
müüriharja enda poole tulemas. Lõhkisest kõrvast tundis ta tulija kohe ära ja puges oma kasti 
peitu. Must isakass sammus ülima ettevaatusega edasi, hüppas kergelt hoovinurgas losutava 
kuuri peale ja hakkas juba üle katuse kõnd;ma, kui äkki 

tema teele kerkis kollane kõuts. Must põrnitses vastast ja urises, niisamuti toimis ka kollane. 
Sabad vonklesid küljelt küljele. Tugevad kõrid lasksid kuuldavale urinat ja räunumist. Kõrvad 
lidus ja lihased pingul, astusid nad teineteisele lähemale. «Jau-jau-au!» ütles must. 
«Uau-u-u!» kõlas vastuseks veidi sügavam bass. «Ja-uau-uau-uau!» ütles must uuesti ja 
nihutas ennast poole tolli võrra ligemale. 


«Jau-u-u!» tuli kollaselt vastus. Hele kass ajas ennast täies pikkuses sirgu ning astus väga 
väärikalt terve tolli edasi. «Jau-u!» liikus ta veel ühe tolli ja saba käis viuh! ja põnts! ühelt 
poolt teisele. 

«Ja-uau-jau-u!» kräunus must kõrgeneval toonil 

ning taganes kaheksandiku tolli võrra vastase laia ning vankumatu rinna ees. Ümberringi 
lükati aknad lahti, kuuldus inimeste hääli, kuid kasside etendus käis edasi. 

«Jau-jau-au!» mäuras kollane koletis, hääl selle võrra madalam, mille võrra teise oma tõusis. 
«Jau!» astus ta veel ühe sammu. 

Nüüd oli nende ninade vahet veel ainult kolm tolli. Nad seisid külitsi, kumbki valmis teisele 
kallale kargama, aga mõlemad ootasid, et teine alustaks. Nii jõllitasid nad minutit kolm 
vaikides, liikumatud kui raidkujud, ainult sabaotsad jonkslesid kramplikult paremale- 
vasakule. 

Kollane alustas uuesti. 

«Jau-au-au!» kõlas ta sügav bass. 

«Jä-ä-ä-ä-ä!» kriiskas must, püüdes oma kisaga teisele hirmu nahka ajada, ise aga taganes 
kuueteistkümnendiku tolli võrra. Kollane astus edasi tervelt pool tolli, vastaste vurrud olid 
juba vaheliti; veel natuke, ja nina oli peaaegu nina vastas. 

«Ja-u-u!» oigas kollane nagu torre põhjast. 

«Jä-ä-ä-ä-ä-ä!» kriiskas must, kuid taganes kolmekümnekahendiku tolli võrra; sedamaid 
tungis kollane sõdalane peale ja kargas teisele turja nagu deemon. 

Oi, kuidas nad veerlesid, kiskusid ja küünistasid, eriti kollane! 

Kuidas nad visklesid, hoidsid teineteist kõvasti oma haardes, lausa rippusid vastase küljes, 
eriti kollane! 

Uperpall uperpalli järel, vahel üks peal, vahel teine, enamasti aga kollane, veeresid nad 
pealtvaatajate rõõmu-kisa saatel üle katuseserva maha. Ka kukkudes ei kaotanud nad aega, 
vaid küünistasid ja rebisid teineteist mis jõudsid, eriti aga kollane. Ja kui see kisklev pundar 
siis maha räntsatas, oli peal jälle kollane. Kui nad lõpuks järele jätsid, oli kumbki saanud oma 
jao, eriti aga must. Ta vinnas oma veritseva keha üles müürile ja kadus urisedes, ning aknalt 
aknale lendas uudis, et viimaks ometi sai Cayley Must Kollase Billy käest peksa. 

Oli see kollane kass nüüd väga osav otsija või ei olnud siis meie kiisuke ennast kõige 
paremini ära peitnud, aga kastide vahelt ta kätte leiti ja ta ei teinud katsetki putku pista, küllap 
vist sellepärast, et oli taplust pealt näinud. 

277 

Miski ei avalda naisesüdamele suuremat mõju kui võit lahinguväljal, ja siitpeale said kollasest 
kassist ning meie aguhkiisust väga head sõbrad. Nad ei jaganud teineteisega kull oma elu ega 
suutäisi — see ei ole kassidel kombeks —, aga nad tunnistasid teineteise suhtes teatud 
sobrapnvileege. 


V 


September sai läbi. Juba olid käes järjest lühenevad oktoobripäevad, kui vanas kuivikukastis 
leidis aset suur sündmus. Kui Kollane Billy sinna oleks juhtunud, oleks ta kasti põhjas halli 
agulikiisu kaisus näinud viit väikest kassipoega. Meie kiisule oli see nagu ime. Ta tundis kogu 
seda meeleülendust ja vaimustust, mida loomaema on suuteline tundma, ta armastas oma 
pojakesi ja lakkus neid hellusega, mis teda ennastki oleks üllatanud, kui ta olnuks võimeline 
sääraste asjade üle aru pidama. 

Tema rõõmutusse ellu oli tulnud suur rõõm, aga see oli lisanud ka uut muret ja raskust tema 
niigi rängale koormale. Kogu ta jõud kulus nüüd toiduotsimisele. Muret tuli veelgi juurde, kui 
võsukesed juba suuremaks said ja tema äraolekul kastide vahel omapead ringi ronima 


hakkasid. Agulis on hästi teada, et kui hädasid tulema hakkab, siis tuleb neid uksest ja aknast. 
Kiisuke elas läbi kolm kokkupõrget koertega, ja nälginud kaks päeva, sai ta Malee neegri 
visatud kiviga pihta. Siis aga võttis asjalugu parema pöörde. Juba järgmisel hommikul leidis 
ta pilgeni täis piimanõu, millel polnud üldse kaant, röövis edukalt üht maksakäru kundet ning 
leidis suure kalapea — ja seda kõike vaevalt kahe tunni jooksul. Ta pöördus just tagasi koju, 
täis seda õndsat rahu, mis tuleb ainult küllaldasest kõhutäiest, kui nägi oma hoovinurgas 
väikest pruuni olevust. Elustusid jahimälestused, kass ei teadnud ainult, mis loom see on. Ta 
oli püüdnud ja söönud hulga hiiri, küllap oli seegi mingi töbisabaline pikkade kõrvadega 
hiirehiid. Kiisu jälitas teda suure ettevaatusega, mis oli iseenesest täiesti tarbetu, sest jänku 
upitas end ainult istukile ja vaatas rõõmsalt ringi. Ta ei teinud katsetki ära joosta, kass kargas 
lihtsalt ligi ja tassis loomakese minema. Et kiisu 

ise ei olnud näljas, viis ta saagi kuivikukasti juurde ja andis poegadele. Jänku ei olnud suurt 
viga saanud. Varsti sai ta oma hirmust jagu, ja kuna ta kastist välja ei pääsenud, surus ennast 
mõnusasti kassipoegade keskele. Kui nood hakkasid õhtueinet võtma, ei kõhelnud ta kaua, 
vaid ühines teistega. Kassiema oli segaduses. Kütiinstinkt oli olnud valdav, aga tänu sellele, et 
kass parajasti nälga ei tundnud, oli jänes pääsenud. Nüüd ärkas kiisu emainstinkt, jänesest sai 
tema perekonna liige ja ta hakkas teda koos oma poegadega toitma ja hooldama. 

Möödus kaks nädalat. Ema äraolekul hullasid kassipojad ühtepuhku kastide vahel. Ainult 
jänes ei saanud kastist välja. Japs Malee nägi kassipoegi hoovis ja andis neegrile käsu nad 
maha lasta. Ühel heal hommikul võttiski too oma püssi ja tegi, nagu kästud. Ta kõmmutas 
kassipojad üksteise järel maha ja vaatas, kuidas nad prahihunnikute vahele vajusid. Vana kass 
tuli parajasti sörkides sadama poolt, rott hambus. Juba pidi neeger ka tema kirbule võtma, siis 
aga märkas rotti ja mõtles ümber: rotte püüdev kass tohtis ellu jääda. See oli esimene rott, 
kelle meie kiisu kinni oli võtnud, aga see päästis ta elu. Kiisu loovis prahihunnikute vahelt 
kuivikukastini ja oli arvatavasti väga hämmeldunud, kui nägi, et ta kutse peale ei tule ühtegi 
pojakest ja jänes rotist põrmugi ei hooli. Kiisu heitis maha ja hakkas jänest piimaga toitma, 
aegajalt aga jätkas kadunud poegade kutsumist. Neeger hiilis tema hääle peale ligi, 
kummardus kuivikukasti kohale ja nägi oma üllatuseks, et selles on vana kass, elus jänes ja 
surnud rott. 

Kassiema tõmbas kõrvad lidusse ja õrises. Neeger astus tagasi, aga hetk hiljem pandi 
kuivikukastile laud peale ja kast kõigi oma asukatega, nii elusate kui surnutega, viidi 
linnukaupmehe keldrisse. 

«Kuule, peremees, vaata — siin sees meie. kadunud jänku olema. Ja sina veel arvama, et mina 
tema varastanud.» 

Kiisu ja jänku paigutati suurde traatpuuri ja pandi vaatamiseks välja kui õnneliku kooselu 
mustemäidis. Mõni päev hiljem jäi aga jänes haigeks ja suri. 

Kiisu ei tundnud ennast puuris sugugi hästi. Tal oli küllalt süüa ja juua, aga ta igatses taga 
oma vabadust ja oleks arvatavasti vabaduse nimel surma läinud, kuid nelja vangipõlve-päeva 
jooksul oli ta ennast nii hoolega puhastanud ja lakkunud, et ta kasuka ebatavaline värvus täies 
ilus nähtavale tuli ja Japs otsustas ta enda juurde jätta. 


VI 


Teine elu 

Japs Malee oli kõige närusem agulipoodnik, kes iganes mõnes keldriurkas odavate kanaari 
lindudega on äritse-nud. Ta oli väga vaene ja neeger elas tema juures ainult sellepärast, et 
«hinglane» oli nõus temaga toitu ja külje-aset jagama ning igati teda endaga võrdseks 
tunnistama, mida ameeriklased valdavas enamuses sugugi teha ei tahtnud. Oma arust oli Japs 


läbi ja läbi aus mees, aga ju tal siis õiget aru peas polnud; igatahes teadsid kõik, et tema 
peamiseks tuluallikaks on varastatud koerte ja kasside müük. Pool tosinat kanaari lindu olid 
lihtsalt suitsukatteks. 

Japs ei kaotanud ilmaski lootust. «Sammy, mu poiss,» tavatses ta öelda, kui mõni osav 
tehinguke ta räpast rinda rõõmustas, «sa veel näed kord, kuda ma omaenda tõllaga ringi 
sõidan.» Vahel harva ilmutas ta oma lodeval, tahtejõuetul viisil midagi auahnusetaolist ja 
tahtis, et teda asjatundlikuks, loomakasvatajaks peetaks. Kord oli ta isegi niikaugele läinud, et 
oli ühe kassi «Knickerbockeri peenema seltskonna kasside ja hellikloomade näitusele» viinud. 

Seda tegi ta kolmel kaunis ähmasel kaalutlusel: esiteks, et rahuldada oma auahnust, teiseks, et 
saada näitusele priipiletit, ja kolmandaks sellepärast, et «teate isegi, kui inime tahab 
kassikasvatusega tegelema äkata, peab ta ka kallimat sorti kassidele pilku eitma». Kuid too oli 
väga peen näitus, kassi omanikul tuli endal juhatuse jutule minna ja Japsi poolverelise 
angoora kassina ülesantud kehvake kiisu lükati põlglikult tagasi. 

Ajalehtedes pakkus Japsile huvi ainult kuulutuste veerg, kus kirjeldati kadunud ja leitud kasse 
ning koeri. Kord oli talle siiski silma hakanud ka kirjutus karusloomade kasvatamise kohta. 
Ta oli selle lehest välja lõiganud ja oma toaubriku seinale pannud, ning artiklis antud juht- 
nööride põhjal alustas ta agulikiisukese kallal näiliselt julma eksperimenti. Kõigepealt 
immutas ta tema räpast kasukat mingi vedelikuga, et tappa paari-kolme liiki söödikuid. Kui 
mürk oli oma töö teinud, pesi ta kiisu seebi jav sooja veega põhjalikult puhtaks, kõigist ta 
hammastest, küüntest ja kräunumisest hoolimata. Kiisu oli raevust pöörane, aga kui ta pärast 
ahju ääres puuris ära kuivas, levis meeldiv soojus ja mõnutunne üle kogu keha ja pehme hele 
karv jäi imeilusasti kohevile. Japs ja ta abiline jäid väga rahule ja rõõmustama oleks pidanud 
ka kiisu ise. Ent see kõik oli ainult sissejuhatus, päris katsed alles algasid. «Korraliku 
karvakasuka saamiseks ei ole miski parem kui tublisti õli sisaldav toit ja loomade pidev külma 
käes hoidmine,» ütles ajaleht. Talv oli ukse ees ja Japs Malee tõstis kiisu puuri hoovi, kus 
kassike oli kaitstud ainult vihma ja tugeva tuule eest, ning toppis talle nii palju õlikooke ja 
kalapäid sisse, kui loomake vähegi süüa jaksas. Nädala pärast oli muutus juba märgatav. Kass 
võttis kiiresti ümarust juurde ja karv läks siledaks — tal ei olnud ju muud teha kui kosuda ja 
oma kasukat kohendada. Puur hoiti tal puhas, ja külma ilma ning rasvase toidu mõjul muutus 
kiisu kuub iga päevaga ikka tihedamaks ja läikivamaks, nii et südatalveks oli agulikiisust 
saanud haruldaselt kauni koheva karvaga kass, kelle kasukat kaunistasid pealegi ebatavaliselt 
toredad tähnid. Japs jäi oma katse tulemustega väga rahule, ja et kõige pisemgi edu teda alati 
tiivustas, hakkas ta nüüd unistama aust ja kuulsusest. Miks mitte saata agulikiisut peatselt 

avatavale näitusele? Eelmise aasta ebaõnn tegi ta üksikasjade suhtes hoolsamaks. 

«Tead, Sammy,» pühendas ta neegri oma plaanidesse, «kudagiviisi ei saa teda üles anda kui 
ulkurkassi, kas põle õige? Tuleb ta nendele Knickerbockeritele vastuvõetavaks teha. Kõikse 
tähtsam on ea nimi, tead. Ta peaks olema miski «kuninglik» see või teine — Knickerbockerite 
jaoks on «kuninglik» just kõige sobilikum. Näiteks Kuninglik Dick või Kuninglik Sam — 
kuda oleks? Ei, need ei kõlba, need ju isaste kasside nimed. Kuule, Sammy, kuda selle saare 
nimi oli, kus sa sündisid?» 

«Minu kodumaaks Analostani saar olnud, söör.» 

«Noh, see juba läheb, tead. Kuninglik Analostanlane, pagan võtaks! Ainumas paberitega 
Kuninglik Analostanlane terve näituse peale, tead. Kas põle vahva!» Ja mõlemad mehed 
kokutasid lustlikult. 

«Aga paberid peavad meil kah ikka olema, tead.» Sealsamas sepitsetigi kassile kirjalik 
tunnistus kõigiti korraliku sugupuu kohta. Ühel hämaral õhtupoolikul andis laenatud 
silindriga Sam kassi ja paberid näitusekorraldajatele üle. Mustanahaline esines hiilgavalt. Ta 
oli kunagi Kuuendal avenüül juuksuriks olnud ja oskas viie minutiga ilmutada rohkem 


suurejoonelisust ja väärikat kõrkust kui Japs Malee terve oma elu vältel. Kahtlemata oli neegri 
käitumine üheks põhjuseks, miks Kuninglik Analostanlane nii aupakliku vastuvõtu osaliseks 
sai. 

Japs oli väga uhke, et ta kass vastu võeti. Kuid kõrgema seltskonna ees tundis ta 
agulikaupmehe alandlikku aukartust, ja kui ta näituse avapäeval sissepääsu juures seisis, 
langes tal süda saapasäärde kõiki neid tõldu ja torukübaraid nähes. Väravavaht vaatas teda 
terava pilguga, aga näinud piletit, laskis ta siiski läbi, pidades teda kindlasti mõne 
loomaomaniku kutsariks. Saali põrandat pikkade puuriridade ees katsid sametvaibad. Japs 
hiilis nii tähelepandamatult kui oskas mööda seinaääri ja vahtis iga sorti kasse, nende siniseid 
ja punaseid lehve, ning otsis silmadega oma kiisut, ei julgenud aga kelleltki küsida. Süda 
värises tal sees, kui ta kujutles, mida see uhke ja peen külasta j askond ütleks, kui avastataks, 
missuguse vembu ta -neile on mänginud. Ta käis välimise ringi läbi ja nägi paljusid 
auhinnatud kasse, aga agulikiisut nende 

seas ei Silmanud. Sisemise puurirea ümber seisis rohkem rahvast. Ta puges inimeste vahelt 
läbi, kuid kiisut ei olnud ka seal. Japs jõudis otsusele, et küllap oli tegemist eksitusega — 
kohtunikud olid kiisu nähtavasti veel viimasel minutil välja praakinud. Mis seal's ikka, 
priipilet oli tal käes ja nüüd sai ta vähemalt teada, kellele need kallid pärsia ja angoora kassid 
kõik kuuluvad. 

Suure saali keskele olid paigutatud kõrgemat sorti kassid. Seal tungles hulk rahvast. Käik oli 
nööridega piiratud ja kaks politseinikku hoolitsesid selle eest, et inimesed sinna liiga kauaks 
seisma ei jääks. Japs trügis rahva hulka, aga ta oli liiga lühike, et teiste selja tagant midagi 
näha, ja kuigi uhkes riides inimesed tema narmen-davaist ihukatetest kohe kaugemale 
tõmbusid, ei pääsenud ta ikka päris ligi. Teiste jutust taipas ta, et seal pidi asuma näituse nael. 
«Kas ta pole kena!» õhkas üks pikakasvuline naisolevus. 

«Äärmiselt elegantne loom!» kõlas vastuseks. 

«Tema ilme kõneleb ilmeksimatult sellest, et ta esivanemad on juba sajandeid veetnud kõige 
peenemas ümbruses.» 

«Küll ma tahaksin seda hunnitut olendit endale!» 

«Milline väärikus! Milline rahu!» 

«Kõneldakse, et ta sugupuu ulatuvat peaaegu vaaraodeni välja.» 

Vaene väike räpane Japs imetles omaenese julgust: kuidas oli ta küll söandanud oma 
agulikiisut niisugusesse seltskonda saata! 

«Vabandust, armuline proua!» Näituse direktor trügis, külg ees, läbi rahvahulga. «Siia saabus 
«Spordimaailma» kunstnik, tal on korraldus meie näituse naelast visand teha, et selle kohe 
trükki saaks anda. Tohin ma paluda, et. te veidi kõrvale astuksite? Just niiviisi, tänan väga.» 
«Oh, härra direktor, kas te ei saaks kassi omanikule peale käia, et ta selle toreda looma ära 
müüks?» 

«Hm, ei või lubada,» tuli vastuseks. «Niipalju kui mina tean, on omanik väga jõukas ja talle 
on raske ligi pääseda ... aga eks ma püüa, eks ma püüa, armuline proua. Nagu ma ta 
ülemteenrist aru sain, ei tahtnud ta oma aaret hästi näituselegi saata. Kuulge teie, kuhu te 
ronite!» tõreles 

direktor kehvas riides mehikesega, kes ennast hoolega kunstniku ja siniverelise kassi vahele 
püüdis pressida. See nurjatu tahtis ju teada saada, kus nii kalleid kasse peetakse. Ta sai küllalt 
ligidale, et heita pilk puurile ja lugeda sildilt, et «Knickerbockeri ühingu kasside ja 
hellikloomade näituse kuldmedal koos sinise paelaga» antakse «puhtaverelisele 
tõutunnistusega Kuninglikule Analostanlasele, kelle on sisse toonud ja näitusel eksponeerinud 
tuntud asjaarmastaja eskvaier J. Malee (Mittemüüdav)». Japsil jäi hing kinni ja ta vaatas veel 
kord kassi. Jah, tõesti — seal kõrgel kullatud puuris, neli politseinikku ümber valvamas, 


lamas sametpadjal poolsuletud silmi säravmusta ja helehalli kirja iludus, tema agulikiisu, sur- 
mani tüdinud suurest sagimisest, millest ta mitte mõhku ei mõistnud ja niisama vähe lugu 
pidada oskas. 


VII 


Japs Malee seeris tundide viisi puuri lähedal ja kuulas külaliste hinnanguid — jõi suurel 
sõõmul kuulsust, mida ta veel iial polnud maitsnud ega uneski näinud. Siiski taipas ta, et 
targem on jääda tundmatuks ja lasta asju ajada oma «ülemteenril». 

Tänu agulikiisule läks näitus hiilgavalt korda. Kassi väärtus kasvas omaniku silmis iga 
päevaga. Ta ei teadnud, mis niisugused kassid võivad maksta, ja arvas, et püstitab rekordi, kui 
laseb oma «ülemteenril» anda direktorile loa Analostanlane saja dollari eest maha müüa. 

Nii juhtuski, et agulikiisu viidi näituselt ühte Viienda avenüü üksikelamusse. Esialgu ilmutas 
ta seal arusaamatut metsikust. Tema vastumeelsust hellitamise suhtes seletati, tõsi küll, 
aristokraatliku familiaarsusepõlgusega. Põgenemist sülekoera eest otse söögilaua keskele 
mõisteti kui külgesündinud, kuid vääralt väljendatud püüdu hoiduda eemale kõigest räpasest. 
Kallalekippumised kanaari linnule anti andeks seetõttu, et Idas, kust kass pärines, oli ta 
harjunud igal sammul vägivalda nägema. Härrandlik viis piimanõusid avada kutsus kõigis 
esile suurima vaimustuse. Põlgust siidiga vooderdatud korvi vastu ja korduvaid 
kokkupõrkeid peegelklaasist akendega oli 

kerge seletada: korv oli kassile liiga labane ning tema kuninglikus kodus ei olnud nähtavasti 
peegelklaas kasutusel. Vaiba mustamine andis tunnistust tema idamaisest meelelaadist. 
Ebaõnnestunud katsed kõrge müüriga piiratud hoovis Varblasi püüda kõnelesid ainult 
kuningliku kasvatuse piiratusest, sagedast jäätmenõudes tuhnimist võeti aga kui 
kõrgestisündinud olendi vabandatavat veidrust. Kassi söödeti ja poputati, teda näidati 
külalistele ja kiideti, aga õnnelik ta ei olnud. Kiisut vaevas koduigatsus. Ta kriipis sinise lindi 
kallal, kuni see ta kaela ümbert lahti tuli; ta hüppas vastu aknaklaase, sest sealtkaudu paistis 
pääsevat välja, ta hoidus eemale inimestest ja koertest, sest need olid alati tema vastu 
vaenulikud ja julmad olnud. Ta istus aknal ja vahtis igatsusega katuseid ja tagahoove ning 
tahtis kangesti vahelduseks sinna pääseda. 

Kuid teda jälgiti rangelt ega lastud kunagi õue — õnnelikud hetked jäätmenõude juures 
leidsid aset siis, kui need rõõmuallikad juhtusid olema köögis. Ühel märtsiõhtul tabas 
Kuninglik Analostanlane siiski sobiva momendi, kui prahinõusid parajasti prügivedaja jaoks 
õue veeretati, lipsas uksest välja ja oligi läinud. 

Tekkis muidugi suur segadus, aga kiisu ei teadnud sellest midagi ega tahtnudki teada; tema 
sooviks oli ainult kiiremini koju jõuda. Vahest oli see juhus, et ta Gramercy Grange Hiili 
suunas liikus, aga sinna ta pärast mitmeid väiksemaid seiklusi tõepoolest jõudis. Mis siis nüüd 
edasi? Kodus ta ei olnud, aga senisest elatusallikast oli lahti ütelnud. Juba hakkas nälg 
näpistama, aga sellegipoolest valdas teda iseäralik õnnetunne. Tükike aega redutas ta ühes 
tänavapoolses aias. Tõusis rõske idatuul, ja see tõi meie kassile eriti meelepärase teate. 
Inimesed oleksid seda lihtsalt vastikuks sadamahaisuks nimetanud, aga kiisule oli see 
kauaoodatud tervitus kodust. Kohe hakkas ta pikka tänavat pidi ida suunas traavi laskma, ise 
hästi aiavarbade vastu hoidudes, vahel hetkeks kivikujuna paigale tardudes või teisele poole 
tänavat lipsates, kui seal pimedan oli, ning lõpuks jõudiski sadamasse vee äärde. Aga koht oli 
võõras. Oli võimalik pöörduda paremale või vasakule. Miski sundis teda pöörduma paremale, 
ja löövides sada-masildade, koerte, kärude, kasside, kääruliste lahesoppide 

ning pikkade plankude vahel, jõudis ta juba tunni-paari pärast tuttavate paikade ja lõhnade 
keskele. Veel enne päikesetõusu puges kiisu väsinult ja valutavate jalgadega läbi tuttava augu 


tuttavas taras ning üle müüri oma vanasse tagahoovi linnukaupluse juures — jah, tagasi 
tollessesamasse kuivikukasti, kus ta oli sündinud. 

Kui Viienda avenüü perekond oleks nüüd kiisut tema «idamaises» ümbruses näinud! 

Pärast korralikku puhkust ronis ta tasakesi kuivikukastist välja ja hiilis keldritrepile, et vana 
harjumuse kohaselt midagi söödavat otsida. Uks lükati lahti, lävel seisis neeger. Ta hõikas 
linnupüüdjale: 

«Kuule, peremees, tule siia! See vist meie Kuninglik Analostanlane tagasi tulnud!» 

Japs jõudis uksele parajasti siis, kui kass üles müürile hüppas. Mehed hakkasid kõvasti ja 
kõige meelitlevama häälega hüüdma: 

«Kiiss-kiiss, kiisukene! Tule siia, kiisuke!» Aga kass ei lasknud ennast õnge võtta ja kadus 
vanadesse lemmikpaikadesse toidujahile. 

Japsile oli Kuninglik Analostanlane suure teene osutanud: tänu sajale dollarile oli elu keldris 
mitmeti hubasemaks muutunud, ka oli puuridesse vangidele uut lisa tulnud. Nüüd oli hädasti 
vaja «tema majesteet» uuesti kinni püüda. Pandi välja ahvatlevad lihatükid ja muud 
vastupandamatud peibutised, ning näljane kiisu roniski ühte kasti suure kalapea järele. Neeger 
oli teda varitsenud, tõmbas nüüd nöörist ja kaas langes kinni. Paari minuti pärast oli 
Kuninglik Analostanlane jälle teiste vangide seas keldris. Vahepeal uuris Japs kuulutusi 
kadunud ja leitud loomade kohta. Seal seisiski: «25 dollarit vaevatasu» jne. Veel samal õhtul 
viis härra Malee ülemteener kadunud kassi Viiendale avenüüle. 

«Härra Malee laskma tervitada, söör, Kuninglik Analostanlane tema endise omaniku juurde 
tagasi tulnud, söör. Härra Maleel hea meel olnud teda kosutada.» Muidugi ei sobinud härra 
Maleele leiutasu pakkuda, kuid ülemteener sellest ära ei ütelnud, vaid andis selgesti mõista, et 
ootab isegi pisut enamat. 

Pärast seda valvati kiisut väga hoolikalt, aga selle asemel 

et võõrduda vanast nälgurielust ja tunda rõõmu küllusest, muutus ta üha metsikumaks ja 
turtsakamaks. 


VIII 


Kevad tegi, mis New Yorgis teha andis. Väikesed kräämikud varblased käratsesid ja kaklesid 
rentslis, kassid andsid ööd läbi kontserte ning Viienda avenüü perekond hakkas juba suve 
peale mõtlema. Asjad pakiti kokku, uksed lukustati ja sõideti umbes viiskümmend miili 
linnast välja suvilasse. Kiisu võeti korviga kaasa. 

«Just seda on talle tarvis: õhuvahetus ja teine ümbrus aitavad tal endistest omanikest võõrduda 
ja meele rõõmsamaks muuta.» 

Korv kassiga pandi tõlla taha pagasikasti. Sinna tungis järjest uusi lõhnu ja helisid, mis 
sealsamas kadusid. Tõld muutis suunda. Siis kostis paljude jalgade sahinat ja korv hakkas 
tugevasti õõtsuma. Tuli lühike peatus, uus suunamuutus, siis kuuldus paar klõpsatust, paar 
mürtsatust, pikk terav vile ja väga suure paraadukse kella helin; kolin ja pahin ning 
ebameeldiv lõhn, jälk hais, mis muutus järjest hirmsamaks ja lämmatavamaks, hingematvaks 
mürgiseks lehaks. Mürin mattis kiisu hädakisa — vaeseke mõtles juba, et lämbub. Siis saabus 
äkki abi. Ta kuulis klõpsatusi-lõksatusi. Korvi tungis õhku ja valgust. Keegi mees hüüdis: 
«Saja kahekümne viies tänav!» Kiisule oli see muidugi ainult mõttetu inimkeelne 
möirgamine. Mürin jäi palju vähemaks ja vaikis hoopis. Veidi aja pärast hakkas müra ja lärm 
uuesti peale: jälle hulk uusi hääli ja tõukeid, aga mitte enam mürgist gaasi; pikk kumisev 
huige ja meeldiv sadamalõhn, mis kiiresti kadus, siis jälle järjest tõukeid, mürinaid, 
käänakuid, peatusi, kõlksumist, klõpsumist, lõhnu, põrutusi, rappumist, veel lõhnu,. veel 
tõukeid — tugevaid ja nõrgemaid, siis gaase, suitsu, kiuksumist, uksekella helinat, võbinaid, 
mürinat, kõminat, uusi lõhnu, kõpsumist, koputusi, ähkimist, kolinat, veel mingeid lõhnu — 


aga kõige selle juures ei olnud tunda mingit suunamuutust. Lõpuks tuli peatus ja läbi 
korvikaane vilkusid päikesekiired. Kuninglik kass tõsteti vanamoelise tõlla pagasikasti, 
sõiduk pöördus senisest suunast kõrvale 

ja tükk aega kostis ainult rataste kriginat ja kolinat; siis lisandus sellele uus ja hirmus heli — 
koerte haukumine. Haukujaid kuuldus olevat nii suuri kui väikesi ja nad olid kole ligidal. 
Korv tõsteti tõllalt maha ja agulikiisu oligi suvilasse jõudnud. 

Kõik olid kassi vastu otse tüütuseni lahked. Nad püüdsid kuninglikule kassile meeldida, aga 
see ei läinud millegipärast kellelgi korda, välja arvatud suur paks kokk, kelle kiisu avastas 
kööki luusima minnes. Juba kuude kaupa polnud Kuninglik Analostanlane kohanud midagi, 
mis rohkem aguli järele oleks lõhnanud kui too mõnus lahke naisterahvas, ja kiisu kiindumus 
oli vastav. Kuulnud härraste kartusest, et kass jälle plehicu võib panna, ütles kokk: «Eks see 
või tal mõttes olla jah; alles siis, kui kass käppi lakkuma hakkab, võib kindlasti öelda, et ta 
kuhugi minema ei lähe.» Niisiis püüdis la ligipääsmatu kuningliku kõrguse nobedasti põllesse 
ning sai hakkama kohutava pühaduseteotusega: määris kassi tallad paksult praerasvaga 
kokku. Muidugi oli see kiisule vastumeelt — siin oli talle üldse kõik vastumeelt —, aga kui ta 
põrandale lasti, hakkas ta käppi puhastama ja rasv maitses talle ilmselt hästi. Ta lakkus kõiki 
nelja käppa terve tund aega ja kokk teatas võidurõõmsalt, e: «nüüd jääb ta küll paigale». 
Paigale ta jäigi, ent hakkas ilmutama hämmastavat ja põlgusväärset poolehoidu köögi, koka 
ja jäätmepange vastu. 

Kuigi härrastele taolised aristokraatlikud veidrused meelehärmi valmistasid, olid nad ometi 
rõämsad Kuninglikku Analostanlast rahulolevamana ja leplikumana nähes. Paari nädala pärast 
hakkasid nad talle rohkem vabadust andma. Nad hoidsid temast eemal kõige väiksemagi eba- 
meeldivuse. Koeri õpetati temast lugu pidama. Ükski mees ega poisike poleks uneski 
julgenud kuulsat tõutunnistustega kassi kividega loopida. Süüa oli kiisul nii palju kui kulus, 
aga ikka ei olnud ta õnnelik. Ta igatses taga paljusid asju, millele ta isegi ei oleks osanud aime 
anda. Tal oli tõesti kõik olemas, aga ta tahtis midagi muud. Küllaldaselt süüa ja juua — seda 
küll, aga kui sa võid minna ja juua alustassilt nii palju kui süda soov.b, pole piimal pooltki 
seda maiku. Piima tuleb varastada piimaplaskust, 

kui nälg ja janu kõhtu näpistavad, muidu kaotab ta oma maitse — ta polegi enam piim. 
Tõepoolest, maja taga oli küll hoov ja maja ees ning ümberringi ka, hästi avar pealegi, aga see 
oli roosidega rüvetatud ja ära mürgitatud. Isegi hobustel ja koertel ei olnud siin õiget lõhna 
juures; kogu ümbruskond oli lihtsalt kõrb, mis koosnes vastikutest elututest aedadest ja heina- 
maadest, kus ei hakanud silma ühtegi eluhoonet ega korstnat. Kuidas ta seda kõike vihkas! 
Kogu selle hirmsa paikkonna peale oli üksainus meeldiva lõhnaga põõsake, mis kasvas 
kõrvalises hoovinurgas. Kiisu napsis mõnuga selle lehti ja püherdas siis nende peal. See oli ka 
ainus helge laik kogu krundil. Ei olnud kiisu leidnud siin veel ühtki roiskunud kalapead ega 
silmanud tõelist jäätme-tünni, ja üldse oli see kõige inetum, vastumeelsem ning lõhnatum 
koht, mida ta iial oli näinud. Oleks tal voli olnud, siis oleks ta juba esimesel ööl plehku 
pannud. Vabadust hakati talle aga alles mitme nädala pärast andma, selle aja peale oli ta 
kokaga sõbraks saanud ja see sõprus oli köidikuks, mis teda paigal hoidis. Ebameeldiva suve 
lõpul toimus aga üht-teist, mille tõttu kuningliku vangi aguliinstinktid uuesti lõkkele lõid. 
Suvilasse toodi sadamast suur komps igasugust kraami. Tähtis ei olnud, mida too komps 
sisaldas, vaid hoopis nood kõige pikantsemad ja kütkestavamad sadama- ning agulilõhnad, 
mida ta levitas. Mõned mäluniidid asuvad kindlasti ninas, sest kiisu silme ette kerkisid 
võimukalt pildid möödunud elust. Mingi pahanduse pärast seoses sellesama kompsuga ütles 
kokk järgmisel päeval koha üles ja läks minema. Nüüd olid köidikud purustatud. Samal õhtul 
sidus härraste kõige noorem poeg, kiuslik väike ameeriklane, kes ei osanud kuninglikust tõust 
lugu pidada, siniverelise saba külge tühja konservitoosi. Kaht-, lemata ajendasid teda ainult 


sõbralikud kavatsused, kiisu aga pani nii vaba käitumist pahaks ning andis voli käpale, millel 
säärasteks puhkudeks viis suurt õngekonksu küljes. Jalge alla sõtkutud Ameerika ulgumise 
peale kihutas Ameerika vihane mamma kohale. Ainult imekombel pääses kiisu naiselikult 
nobedast reaktsioonist — tema pihta sihitud raamatust — ning pages muidugi mõista trepist 
üles. Rott, keda taga aetakse, põgeneb trepist alla, koer 

jookseb otse edasi, kass kihutab aga trepist üles. Kiisu puges ärklituppa, peitis end ära ja ootas 
öö saabumist. Siis hiilis ta trepist alla, katsus järjest kõik uksed läbi, kuni leidis ühe, mis ei 
olnud lingis, ja lipsas musta augustiöhe. Inimsilma jaoks oli öö kottpime, kiisule aga ainult 
parasjagu hämar. Ta hiilis vastikute põõsaste ning lillepeenarde vahelt läbi, nipsas korraks 
veel taime, mis talle ainsana kogu aias oli meeldinud, ja hakkas julgesti kevadel tuldud teed 
mööda tagasi minema. 

Kuidas leida teed, mida ta ei olnud kunagi näinud? Igal loomal on teataval määral olemas 
suunataju. Väga nõrgalt on ta arenenud inimestel ja väga tugevasti hobustel. Kassidel on see 
taju ülivõimas. Too imepärane teejuht viiski meie kiisu läände, mitte just täpselt ja kindlalt 
läände, vaid lihtsalt lääne poole, ja suuna määras täpselt alles tee, mida mööda oli kergem 
liikuda. Tunni aja pärast oli kiisul kaks miili lipatud ja ta jõudis Hudsoni jõe äärde. Nina oli 
talle juba mitu korda kinnitanud, et tee on õige. Lõhn lõhna järel tuli talle jälle meelde. Nii 
juhtub ka inimesega, kes kõnnib mööda võõrast tärifevat ja unustab kohe selle üksikasjad, ent 
kui ta kord uUesti sinna satub, tuleb tänav talle tuttav ette ja ta ütleb: «No muidugi, siin olen 
ma juba varem olnud.» Kiisu peamiseks juhiks oli piisiis suunataju, nina aga kinnitas kogu 
aeg: «Jah, täiesti õige, kevadel tulime siit mööda.» 

Jõe ääres oli raudtee. Vett pidi ta edasi ei pääsenud, tuli pöörduda põhja või lõunasse. 
Suunataju ütles selgesti: «Mine lõunasse,» ning kiisu hakkas rööbaste ja heki vahelist jalgrada 
mööda lõuna poole traavima. 


KOLMAS ELU 
IX 


Kassid suudavad väga kiiresti puu otsa ronida või üle plangu vupsata; kui aga on tegemist 
pika pideva jooksuga, milleks kulub tund tunni järel ja mis kestab miile, siis on 
kassiholpsakute asemel hoopis tulusam korralik koera-traav. Kuigi rännata oli meeldiv ja tee 
hea, kulus terve 

tund, enne kui kiisu veel kaks miili roosipõrgust kaugemale jõudis. Ta oli väsinud ja käpad 
juba kipitasid veidi. Ta mõtles just puhkama jääda, kui mingi koer teisel pool hekki ligi 
tormas ja nii kole kõva häälega haukuma pistis, et vaene kiisu surmahirmus üles hüppas. Ta 
pani rada mööda minema nii kiiresti kui käpad kandsid, silm kogu aeg hekil, et ega peni äkki 
sealt läbi pääse. Ei, veel ei pääsenud. Kuid ta jooksis otse heki kõrval ja urises mis hirmus, 
sellal kui kiisu lidus teisel pool hekki. Koera haukumine muutus tumedaks kõminaks, siis 
paisus kohutavaks möirgeks. Hakkas paistma hele valgus. Kiisu vaatas tagasi ja ei näinud 
mitte koera, vaid üheainsa põleva punase silmaga koletu suurt musta olevust, kes tormas tema 
poole jõurates ja turtsudes kui terve hoovitäis kasse. Kiisu võttis kokku viimase jõu ja kihutas 
kiiremini kui kunagi varem, teisele poole hekki aga lipsata ei julgenud. Ta jooksis nagu koer, 
lausa lendas, aga asjata: peletis jõudis talle järele, kuid ei tabanud teda pimedas, kihutas 
mööda ja kadus öhe. Kiisu aga kössitas lõõtsutades maas, poole miili võrra kodule ligemal kui 
enne koeraga kohtumist. 

See oli ta esimene kokkupuude võõra koletisega, mis oli võõras üksnes ta silmadele, mitte aga 
ninale, sest nina ütles: see on kindel märk, et tee viib kodu poole. Kiisu hirm nonde peletiste 


ees vähenes. Ta koges, et nad olid väga rumalad ega leidnud teda iial üles, kui ta heki alla 
lipsas ja seal liikumatult lamas. Enne hommikut kohtas ta veel mitut niisugust koletist, aga 
pääses kõigi käest terve nahaga. 

Umbes koidu ajal põikas ta oma koduteel ühte kenasse väikesesse tagahoovi ja tal läks õnneks 
tuhahunnikust pisut steriliseerimata söödavatki leida. Päeva veetis ta kuuri ümbruses, kus oli 
kaks koera ja hulk poisiklutte, kes talle äärepealt oleksid otsa peale teinud. Siin oli väga kodu 
moodi, aga kiisul ei tulnud mõttessegi siia jääda. Teda kihutas tagant vana igatsus ja juba 
õhtul asus ta uuesti teele. Terve päeva oli ta näinud ühesilmalisi möir-gajaid mööda 
tuiskamas, oli nendega ära harjunud ning rändas rahumeeli öö läbi. Järgmise päeva veetis ta 
küünis, kus püüdis ühe hiire, öö kulus jälle nagu eelminegi, selle vahega, et kiisule tuli koer 
vastu ja kihutas ta tüki 

maad tuldud teed tagasi. Mitu korda ajasid haruteed teda segadusse ja ta eksis kõrvale, kuid 
märkas õigel ajal eksitust ning pöördus endisse suunda tagasi. Päevad möödusid küünides, 
kuhu ta koerte ja poisipõnnide eest rettu puges, ööd aga teed mööda edasi limbates, sest jalad 
olid tal juba tõsiselt haiged, ent edasi ta läks, miil miili järel, lõunasse, ikka lõunasse .. . 
Koerad, poisikesed, möirgajad, nälg ... Koerad, poisikesed, möirgajad, nälg ... Ent edasi, ikka 
edasi läks kiisu, ning aeg-ajalt andis nina talle kindlust juurde: «Sellest lõhnast tulime me 
kevadel tõesti mööda.» 


X 


Nii möödus nädal, ning räpane, äravaevatud, lonkav, ja ilma lindita kiisu jõudis Haarlemi silla 
juurde. Veetlevatest lõhnadest hoolimata kiisule see sild ei meeldinud. Pool ööd hulkus ta piki 
kallast edasi-tagasi, ei leidnud aga jõe ületamiseks muud võimalust peale mõne teise silla ega 
avastanud midagi huvitavat peale asjaolu, et mehed olid siin niisama ohtlikud kui poisikesed. 
Millegipärast pidi ta sellesama silla juurde tagasi tulema. Juba selle lõhnad tulid tuttavad ette, 
ja aeg-ajalt, kui mõni ükssilm üle silla kihutas, kostis iseäralikku kõmavat mürinat, mis teda 
kevadise reisi ajal oli kohutanud. Valitses juba hilisöine vaikus, kui kass sillatalale hüppas ja 
vee kohal edasi hiilima hakkas. Kiisul polnud veel kolmandikkugi sillast ületatud, kui 
möirgav ükssilm silla teisest otsast tema poole tormas. Kass kohkus koledasti, kuid teades 
nende peletiste rumalust ja sõgedust, vupsas kähku mingi põiktala varju ja kössitas seal. 
Muidugi ei pannud arutu koletis teda tähele ja kihutas mööda. Kõik oleks olnud korras, kuid 
peletis pöördus tagasi või tuli teine täpselt samasugune turtsudes kiisu selja tagant. Kass 
hüppas rööbaste vahele ja pani teise kalda poole punuma. Ta olekski sinna jõudnud, kui 
kolmas punase silmaga hirmutis poleks kõva kriiskamisega jälle sealtpoolt vastu tulnud. Kiisu 
jooksis kõigest jõust, kuid jäi kahe vaenlase vahele. Ei jäänud muud üle kui meeleheitlik hüpe 
sillalt alla teadmatusse. Alla, alla, alla — plarsti! sügavasse vette, 

mis polnud küll külm, sest oli alles august, aga ikkagi hirmus vastik. Kass tuli puristades ja 
läkastades pinnale," vaatas ringi, kas koletised ikka veel kannul, ning hakkas kalda poole 
ujuma. Ujumist ei olnud ta iial õppinud, aga ometi ta ujus, sel lihtsal põhjusel, et kassi asend 
ja liigutused ujumisel on samad mis käimisel. Ta oli kukkunud niisugusesse kohta, mis talle ei 
meeldinud, loomulikult tahtis ta sealt minema kõndida, ja tagajärjeks oli see, et ta ujus 
kaldale. Kummale kaldale? Koduarmastus ei vali iial vale rada: kiisule kõlbas ainult 
lõunapoolne kallas, see, mis oli kodule lähem. Vett tilkudes ronis ta välja, mudasest kaldast 
üles, läbi söe- ja prahihunnikute, ise must, räpane ja nii vähe kuninglik kui veel üks kass võib 
olla. 


Kui suurem vapustus oli möödas, hakkas kuningliku sugupuuga agulikiisu end supluse tõttu 
koguni paremini tundma. Väliselt õhkus keha nüüd mõnusat sooja ja seesmiselt soojendas 
südant võidurõõm: oli ta ju kolme koletist ninapidi vedanud. 

Nina, mälu ja vaist suunasid teda tagasi raudteele, aga siin lausa kubises noist möirgajatest, 
ning mõistus soovitas tal kõrvale pöörduda ja minna edasi koduselt vänge-lõhnalist jõekallast 
mööda. Sel moel pääses ta ka kirjeldamatutest koledustest, mis oleksid teda oodanud tunnelis. 
Juba neljandat päeva õppis kiisu tundma East Riveri dokkide ja sadamasildade ohtraid ohte 
ning iseärasusi. Ükskord sattus ta eksikombel parvele, mis viis ta Lõng Islandile, aga kohe 
esimese praamiga tuli ta sealt tagasi. Kolmandal ööl jõudis ta lõpuks tuttavasse paika, kohta, 
kust ta esimesel põgenemisel läbi oli läinud. Siitpeale oli kiisu minek kindel ja kiire. Nüüd ta 
teadis, kuhu minna ja kuidas sinnajõuda. Siin suutis ta iga koera eest pageda. Kiisu lisas 
sammu ja ta meel oli palju rõõmsam. Veel veidi, ja ta võib ennast oma idamaises ümbruses — 
vanas tagahoovis — mõnusasti kerra tõmmata. Veel üks käänak, ja tuttav kvartal hakkabki 
paistma. 

Aga mis see siis tähendas? Maju ei olnudki enam! Kiisu ei suutnud oma silmi uskuda, aga 
uskuma ta pidi, sest päike polnud veel tõusnud. Seal, kus varem olid seisnud, kössitanud või 
lösutanud majahurtsikud, laius nüüd suur künklik kõrb — kivihunnikud, praht ja augud. 

Kiisu tegi selle kaose ümber tiiru. Orientatsioonivaist ja tänavakivide värvus ütlesid talle, et ta 
on kodus, et seal oli elanud linnukaupmees, et seal oli olnud vana hoovinurk. Kuid see kõik 
oli kadunud, täielikult kadunud ja viinud endaga kaasa kõik tuttavad lõhnad. Olukorra 
lootusetus pigistas valusasti kiisu südant. Koduarmastus oli tai kõigi teiste tunnete üle 
valitsenud. Ta oli loobunud kõigest, et tulla koju, mida ei olnudki enam, ja korraks täitis ta 
väikest vaprat südant meeleheide. Ta ronis üle vaikivate prahihunnikute, ei leidnud aga 
lohutust ega toitu. Purustused haarasid mitut kvartalit ning ulatusid jõeni välja. Siin ei olnud 
tegemist tulekahjuga, kahjutuid oli kiisu kord näinud. See paistis olevat rohkem terve karja 
ühesilmaliste koletiste töö. Kiisul ei olnud aimugi suurest sillast, mida siia kavatseti ehitada. 
Päikesetõusul hakkas ta pelgupaika otsima. Üks naaberkvartal seisis veel peaaegu endisel 
kujul ja Kuninglik Analostanlane otsustas asuda sinna. Mõned sealsed rajad olid talle 
tuttavad, aga kui ta kohale jõudis, leidis ta oma meelehärmiks, et seal otse kubises kassidest, 
kes olid nagu temagi vanast elupaigast minema aetud. Kui jäätmetünnid välja toodi, oli igaühe 
kallal mitu kassi. See tähendas üldist näljahäda, ja kannatanud paar päeva, oli meie kiisu 
sunnitud üles otsima oma teise kodu Viiendal avenüül. Ta leidis selle suletuna ning 
mahajäetuna. Kiisu valvas seal peaaegu päev otsa, pidi ühe suure sinisekuuelise mehe eest 
pagema ja pöördus juba järgmisel ööl ülerahvastatud agulisse tagasi. 

langesid oma alaliste vaenlaste saagiks. Kuid meie kiisu, noor ja tugev, elas edasi. 
Lammutatud kvartalitega olid toimunud suured muudatused. Tol ööl, kui ta neid esmakordselt 
nägi, oli seal küll vaikne, aga päevad läbi kolistasid ja käratsesid seal töömehed, Kõrge hoone, 
mille ehitamine oli tema saabudes lõpukorral, sai oktoobris valmis. Nälja sunnil hiilis aguli- 
kiisu pange juurde, mille üks neeger tollest majast välja oli tõstnud. Kahjuks ei olnud see 
jäätmenõu, vaid hoopis uue otstarbega anum selles rajoonis — põrandapesu-ämber. Kurba 
pettumust leevendas teatav trööst: ämbri 

sanga küljes oli tuttava käe lõhna. Kuni kiisu seda. nuuskis, tuli mustanahaline liftipoiss 
uuesti välja. Sinisest vormikuuest hoolimata lõhnas too isik täpselt niisama meeldivalt kui 
ämbri sang. Kiisu lippas teisele poole tänavat. Neeger vahtis teda üksisilmi. 

«Pagan võtaks, kui see mitte meie Kuninglik Analostanlane olema! Kuule, kiisu, kiiss-kiiss- 
kiisuke! Tule siia, no tule, kiisu! Ma arvan, tema väga näljane.» 


Näljane! Ta ei olnud enam mitu kuud korralikku kõhutäit saanud. Neeger läks korraks majja 
ja tuli oma einest ülejäänud lihatükiga tagasi. 

«Tule siia, kiisu, kiiss-kiiss-kiiss!» 

Kutse oli ahvatlev, kuid kiisul oli tolle mehe suhtes kahtlusi. Lõpuks pani neeger liha tänavale 
maha ja läks tagasi ukse juurde. Agulikiisu hiilis väga ettevaatlikult toidu poole, nuusutas 
korraks, kahmas lihatüki suhu ja lidus minema nagu väike tiiger, et oma saaki segamatult 
süüa. 


Neljas elu 


XI 


Siitpeale algas uus ajajärk. Kui kiisu nüüd veel nälga tundis, tuli ta suure maja uksele ja tema 
sõbralikud tunded neegri vastu süvenesid. Varem ei olnud ta seda meest mõistnud. Ta oli alati 
vaenulikuna tundunud. Nüüd oli ta kiisu sõber, ainus sõber, kes tal üldse oli. 

Ühel nädalal vedas tal eriti. Seitse päeva järjest sai ta kõhu korralikult täis ja kõige viimase 
söömaaja peale leidis priske surnud roti, kõige ehtsama roti, mis tuli nagu õnn ülevalt. Ta ei 
olnud veel elu sees ühtki täiskasvanud rotti tapnud, selle taevaanni haaras ta aga hammaste 
vahele ja kavatses edaspidiseks tallele panna. Ta läks parajasti uue maja juures üle tänava, kui 
nähtavale ilmus vana vaenlane — sadamakoer. Loomulikult põgenes kiisu kohe ukse poole, 
mille taga elas ta sõber. Kui ta ligi jõudis, avas neeger ukse ja laskis välja kellegi hästi 
riietatud isanda. Mõlemad nägid kassi suure rotiga. 

«Ohoo! On see alles kass!» 

«Jah, söör,» vastas neeger. «See minu kass, söör, tema rottide hirm olema, söör. Tema siin 
ümbruse nendest puhtaks teinud, söör, sellepärast tema nii kõhn.» 

«Ärge tal nälgida laske,» ütles isand, kes paistis olevat maja peremees. «Kas te ei jõua teda ise 
toita?» 

«Maksamees siin iga päev käima, söör; see tulema veerand dollarit nädal,» seletas neeger, 
olles veendunud, et hülgava idee eest on tal ülepakutud viieteistkümnele sendile täielik õigus. 
«Hea küll, sellega saame hakkama.» 


XII 


«Li-ha-le! Li-ha-le!» kostab vana maksamüüja nõiduslik, kasse ligimeelitav hõige, kui ta käru 
piki kuulsat Scrimperi tänavat liigub, ja kassid tulevad summas nagu vanasti oma osa saama. 
Tuleb meeles pidada musti, valgeid, kollaseid ja halle kasse, eelkõige tuleb aga meeles pidada 
nende omanikke. Kui käru ümber nurga pöörab ja uue maja juurde jõuab, teeb ta veel 
sisseharjumata peatuse. 

«Eh, kõtt, va rojud!» kisab maksamees ja vehib kepiga, et teha teed väikesele hallile siniste 
silmadega ja valge ninaga kassile. Too saab eriti suure portsjoni, sest neeger jagab tulud 
targasti pooleks. Agulikiisu läheb oma päeva-normiga varjule suurde majja, kuhu ta nüüd 
kuulub. Neljas elujärk tõi talle niisugust edu, millest ta undki näha ei osanud. Algul oli kõik 
tema vastu, nüüd aga jookseb õnn ise sülle. Väga kahtlane, kas kiisu oma rännakute läbi 
põrmugi targemaks sai, aga ta teadis, mida tahtis, ja saavutas selle. Ka täitus ta ammune 
auahne unistus: tal õnnestus püüda mitte ainult üks, vaid koguni kaks varblast, kui need 
teineteisega rentslis elu ja surma peale kaklesid. 

Ei ole alust arvata, et ta üldse veel kunagi mõne roti püüab, kuid neeger korjab võimaluse 
korral alati mõne kärvanu üles, et seda peremehele näidata, sest muidu muutuks pajuki 
saamine küsitavaks. Roti korjust hoitakse eeskojas, kuni majaperemees tuleb, ja siis alles 
visatakse vabandades minema. «Vaat kus kassireo! See tema 

kuningliku analostani vere Viga, söör, tema rottide hirm olema.» 

Vahepeal on kiisu mitu pesatäit poegi ilmale toonud. Neegri arvates on mõne pesakonna isaks 
suur kollane, ja kahtlemata on tal selles õigus. 

Palju kordi on neeger kiisu rahuliku südamega maha müünud, sest ta teab, et on ainult 
päevade küsimus, millal Kuninglik Analostanlane jälle tagasi tuleb. Kahtlemata kogub mees 
raha mõneks soliidseks otstarbeks. Kiisu on nüüd isegi liftiga harjunud ning õppinud sellega 
üles ja alla sõitma. Neeger väidab visalt, et kord, kui kiisu kuulnud ülemisel korrusel viibides 
maksamehe hõiget, vajutanud ta ise nupule, et liftiga kiiremini alla jõuda. 

Jälle on kiisu karv sile ja kaunis. Ta ei ole mitte lihtsalt üks noist väljavalituist, kes maksakäru 
ümber sisemise ringi moodustavad, vaid tal on nende seas veel eriliselt auväärne koht. 
Maksamees suhtub temasse tõelise lugupidamisega. Isegi pandimajapidaja vahukoore ja 
kanapoegadega toidetud kassil pole sellist positsiooni kui Kuninglikul Analostanlasel. Ent 
hoolimata jõukusest, seltskondlikust seisundist, kuninglikust nimest ja väljamõeldud 
sugupuust, on ta suurimaks lõbuks videvikus välja lipsata ja tagahoovidesse luusima minna 
nagu vanasti, sest oma südames on ja jääb ta ikka ainult väikeseks räpaseks agulikiisuks. 


X. POISS JA ILVES 
I 


Poiss 


Ta oli vaevalt viieteistkümnene, armastas väga küttimist, ja jahiindu oli tal ülearu isegi algaja 
kohta. Terve päeva olid metstuvid parves üle sinise Caygeonulli järve lennanud ja ahvatlevate 
märklaudadena surnud puuhiiglaste okstele laskunud, mis seisid kui kahjutule mälestusmärgid 
väikese välu ümber, kuid poiss oli linde tundide kaupa asjatult jälginud. Nad paistsid täpselt 
teadvat, kui kaugele tema vanamoeline haavlipüss võtab, ja tõusid alati tiibade plaginal lendu, 
enne kui ta tulistamiseks küllalt ligidale jõudis. Viimaks pudenes üks väike parv onni ligidal 
allika ümbruses kasvavatele madalatele puudele ja onni varjus hiilis Thorburn vaikselt 
lähemale. Talle hakkas silma üksik tuvi üsna lähedal, poiss sihtis kaua ja tulistas. Peaaegu 
samal hetkel raksatas ka teine lask ning lind langes elutult maha. Thorburn tormas oma 
saagile järele, aga sealsamas ilmus põõsaste vahelt nähtavale pikk noormees ja tõstis tuvi üles. 
«Kuule, Corney, sa võtsid minu linnu!» 

«Sinu linnu? Sinu lind lendas juba teistega koos minema. Nägin, kuda nad siia istusid, ja 
mõtlesin, et tõmban õige ühe siruli.» 

Hoolikas uurimine näitas, et tuvi oli tabanud nii püssi-kuul kui ka laeng haavleid. Kütid olid 
lasknud üht ja sama lindu. Mõlemale tegi see nalja, kuigi asjal oli ka kurvem külg, sest 
metsakolka hurtsikus oli nappus nii toidust kui laskemoonast. 

Corney, äsja meheikka jõudnud tore kuue jala pikkune 

Kanada iirlane, sammus nüüd ees palkonni poole, kus igasuguse luksuse puudumise ja elu 
karmuse üle ainult nalja heideti. Sest ehkki sündinud ja kasvanud Kanada metsakolkas, 
polnud noorukid minetanud oma lõbusust, mille tõttu iiri verd üldiselt südamlikkuse ja 
teravmeelsuse sünonüümiks peetakse. 

Corney oli suure perekonna vanim poeg. Vanad elasid kakskümmend viis miili lõuna pool, 
Petersay's. Noormees oli nõuks võtnud rajada omaenese kodu Fenebonki laande ning ta 
täiskasvanud õed, tasakaalukas ja kindel Margat ping särtsakas ja teravmeelne Loo, kandsid 
hoolt tema majapidamise eest. Thorburn Alder oli neil külas. Poiss Oli hiljuti raskest tõvest 
paranenud ning saadetud laande tervist kosutama, lootuses, et ta lahkete võõrustajate elujõust 


veidikenegi osa saab. Nende elamu oli tahumata palkidest, muldpõrandaga ja mätaskatusega, 
millel kasvas lopsakas rohi. Ümbritsevasse põlislaande lõikusid ainult üpris konarlik ja kehv 
tee, mis viis lõunasse, Petersay'sse, ja sädelev järv, mis veeretas oma laineid kiviklibusele 
kaldale. Järve tagant paistis lähimate naabrite maja — üle vee sai sinna neli miili. 

Päevad veeresid neil võrdlemisi ühetaoliselt. Corney tõusis koidu ajal, tegi pliidi alla tule ja 
äratas õed; kuni need hommikueinet valmistasid, söötis noormees hobuseid. Kella kuueks oli 
hommikueine söödud ja Corney läks tööle. Kui teatud puu vari ojja langes ja Margatile märku 
andis, et on aeg söögi jaoks värsket vett võtta, teadsid tüdrukud, et keskpäev on käes, ning 
Loo sidus ridva külge valge räti. Corney silmas signaali ja pöördus kesapõllult või heinamaalt 
koju — määrdunud, tõmmu ja punapõskne nagu mehejõu ja ausa töö kehastus. Thor võis ära 
jääda kogu päevaks, aga kui õhtul jälle laua äärde koguneti, tuli ka tema järvelt või kaugemalt 
kõrgendikult ja sõi õhtusööki, mis ei erinenud millegagi lõunast või hommikueinest. 
Söögikorrad olid omavahel niisama sarnased nagu kõik päevadki: ikka sealiha, leib, kartulid 
ja tee, mõnikord munad, millega varustas onni elanikke kümmekond tillukeses tallis elutsevat 
kana. Ulukeid söödi harva, sest Thor oli kehv kütt ja Corney'1 kulus aeg enamasti talu- 
töödeks. 

II 


Ilves 


Tohutu suur, neljajalase läbimõõduga pärn oli oma elu ära elanud. Surm oli olnud 
suuremeelne ja saatnud kolm hoiatust: pärn oli omasuguste seas kõige suurem, lapsed olid tal 
juba täiskasvanud, ja seest oli ta õõnes.. Talvine tuuleiil oli ta pikali paisanud, jalalt maha 
murdnud ning toonud nähtavale suure õõnsuse seal, kus oleks pidanud asuma puu süda. Nüüd 
lebas ta pika puust koopana keset päikeselist välu ja seal leidis suurepärase kodu ilves, kes 
otsis oma peatselt saabuvatele võsukestele varjatud pesapaika. 

Vana oli see emailves ja ka kõhn, sest ilvestele oli möödunud aasta raske olnud. Eelmisel 
sügisel oli jänese-katk hävitanud nende peamise toiduallika, lumerohke talv koos ootamatult 
tekkinud jääkoorikutega tapnud peaaegu kõik laanepüüd, pikk vihmane kevad aga uputanud 
veel viimased noorte püüde pesakonnad ning hoidnud tiigid ja ojad veest nii tulvil, et kalad ja 
konnad olid küüniskäp-pade eest kaitstud. Meie ilveseema ei olnud põrmugi paremal järjel kui 
teised temataolised. 

Pojakesed — poolnälginud veel enne, kui ilmale said — olid emale ainult koormaks, sest nad 
nõudsid aega, mida oleks saanud kasutada küttimiseks. 

Ilveste lemmiktoiduks on jänesed, ja mõnel aastal oleks Aemailves püüdnud neid 
viiskümmend tükki päevas, sel kevadel ei leidnud aga ühtegi. Katk oli teinud puhta töö. 

Ühel päeval püüdis ta orava, kes oli jooksnud ühte puu-õõnsusse. Teisel päeval oli ta ainsaks 
roaks haisev must nastik. Ülejärgmine päev jättis ta hoopis suupooliseta, ning ilma toidu ja 
joogita jäänud väiksekesed kiunusid haledasti. Ükskord märkas ta suurt musta, ebameeldiva, 
kuid tuttava lõhnaga looma. Kiiresti ja vaikselt hüppas ilves sellele kallale ning tabaski 
korraks looma nina, kuid okassiga kõverdas pea kõhu alla, saba kargas püsti jaema-ilyese 
kehasse lõikus kümmekond teravat odakest. Ta tõmbas need hammastega välja, sest 
okasseaga oli ta tutvust teinud juba aastaid tagasi; ainult kibe nälg oli teda sundinud sellele 
loomale veel kord kallale tungima. 

Konn oli kõik, mis ta sel päeval kätte sai. Järgmisel päeval, kui ta pikal raskel jahiretkel 
kaugel metsas uitas, kuulis ta iseäralikku kutsuvat häält. Seda häält ta ei tundnud. 
Ettevaatlikult läks ta vastutuult lähemale, haistis paljusid uusi lõhnu ning kuulis veel teisigi 
tundmatuid helisid. Kui ilveseema välu serva jõudis, kordus rõkkav, tugev ja selge kutse 


uuesti. Lagendiku keskel seisid kaks hiiglasuurt biišamroti- või kopramaja, palju suuremad 
suurimaist, mida ta seni oli näinud. Need olid osaliselt palkidest ja ei asunud mitte vees, vaid 
kuival põndakul. Majade ümber kõndis hulk püüsid, see tähendab püüde sarnaseid linde, kes 
ainult olid püüdest suuremad ja mitut värvi: punased, kollased ning valged. 

Ilves värises erutusest, mida inimeste puhul nimetatakse jahipalavikuks. Toit, toit — nii palju 
toitu! Vana kütt laskus ligi maad. Ta rind libises mööda rohtu, küünarnukid kerkisid seljast 
kõrgemale, kui ta ligemale hiilis — nii kavalasti ja märkamatult kui vähegi suutis. Maksku 
mis maksab, ühe nendest püüdest pidi ta endale saama. Ükski kavalus ei pidanud kasutamata 
jääma, ühtegi viga ei tohtinud teha, ja kui selleks oleks kulunud ka tunde või terve päev — ta 
pidi saama nii ligidale, et saak oleks kindel, enne kui püüd lendu tõusevad. 

Metsaservast suure kopramajani oleks olnud ainult mõni hüpe, aga ilves roomas seda väikest 
vahemaad terve tunni. Kännu tagant põõsa varju, paku juurest rohututini hiilis maadligi 
lömitav kogu, ja püüd ei märganud teda. Nad nokkisid rahumeeli edasi ja kõige suurem neist 
laskis kuulda toda kõlavat häält, mis ilvesele juba metsas kõrva oli hakanud. Korraks nad 
nagu aimasid varitsevat ohtu, kuid pikk ootamine hajutas kartuse. Nüüd olid nad ilvesele juba 
kättesaadavas kauguses ja küti süda ning tühi magu panid kiskja üleni värisema. Ta silm jäi 
peatuma ühel valgel, kes ei olnud küll kõige lähemal, kuid kelle värvus lihtsalt köitis pilku. 
Kopramaja ümber oli lage plats, selle servast algas kõrge umbrohi, ja kõikjal oli kände. Valge 
lind kõndis nende rohututtide vahel, valju häälega punane aga lendas koprakünka otsa ja laulis 
nagu ennest. Emailves vajus veel madalamaks. Punase linnu laul kõlas nagu hoiatus-signaal. 
Aga ei — valge jäi paigale, rohukõrte vahelt 

paistsid endiselt ta heledad suled. Nüüd oli ilvese ees lage maalapp. Ta liibus ligi maad nagu 
tühi nahk ja lohistas end aeglaselt ning hääletult puurandi varjus, mis ei olnud jämedam kui 
ilvese kael. Jõuaks ta ainult tolle põõsakeseni, sealt pääseks märkamatult sügavasse rohtu ja ta 
oleks hüppeks küllalt ligidal. Ilves haistis juba lindude lõhna — rikkalikku ja tugevat elu 
lõhna, liha ja vere lõhna, mis pani ta liikmed kihelema ja ajas silmad hõõgvele. 

Püüd siblisid ja nokkisid edasi; veel üks lendas künka otsa, kuid valge jäi paigale. Veel viis 
madalat hiilivat sammu, ja ilves oli umbrohu varjus. Kõrte vahelt paistis valge lind. Kiskja 
hindas kaugust, katsus jalgealust, lükkas tagajalgadega oksarisu eemale ning hüppas kõigest 
jõust. Valge ei saanudki teada, mis surma ta suri; lihtsalt saatuslik hall vari langes maha, 
kiired surmarelvad tegid oma töö, ja enne kui teised linnud jõudsid vaenlast märgata ja 
põgeneda, oli ilves läinud, tõmblev valge lind lõugade vahel. 

Urahtades korraks hoopis ilma vajaduseta, lihtsalt kaasasündinud verejanust ja jahirõõmust, 
hüppas ilves metsa ning kiirustas koju kui mesilane. Viimanegi värin oli kadunud ohvri alles 
soojast kehast, kui ilves eestpoolt raskeid samme kuulis. Ta hüppas mahalangenud puutüvele. 
Valged tiivad varjasid ta vaadet, seepärast pani ta linnu maha ja hoidis sellel kindluse mõttes 
käpa peal. Sammud tulid lähemale, põõsad painutati kõrvale ja nähtavale astus poiss. Seda 
liiki olevused olid vanale ilvesele teada ja ta vihkas neid. Ta oli neid öösiti jälginud, oli nende 
järel käinud, nende eest põgenenud ja nende läbi viga saanud. Viivu seisid nad silm silma vas- 
tas. Kiskja laskis kuuldavale hoiatava urina, mis kõlas ka kui väljakutse, võttis linnu üles ning 
hüppas pakult põõsaste varju. Uruni oli oma paar miili maad, aga ilves ei peatunud nälja 
kustutamiseks enne, kui nähtavale ilmus päikeseline metsalagendik suure pärnaga, ja siis 
kutsus tema tasane «prr-prr» ka pisikesed kõige paremast roast koosnevale külluslikule 
pidusöögile. 


III 


Ilvese kodu 


Algul söandas linnas kasvanud Thor laanes ainult sinnamaani luusima minna, kuhu veel 
Corney kirvelöögid kostsid, kuid päev-päevalt tegi ta omapead ikka kaugemaid tiire, 
orienteerudes mitte ebausaldusväärse puusambliku, vaid päikese, kompassi ja maastiku 
iseärasuste järgi. Poisi sooviks oli pigem metsloomi tundma õppida kui neid tappa, kuid 
looduseuurija ja kütt on lähedalt sugulased ja seepärast oli ka Thoril püss alati ühes. Ainsaks 
tähelepandavamaks loomaks koduümbruses oli koopaorav — tolle urg asus hütist umbes saja 
jardi kaugusel kännu all. Päikesepaistelistel hommikutel oli loomal kombeks kännul 
peesitamas käia, kuid mõnusid saab laanes endale lubada ainult pideva ettevaatuse hinnaga. 
Koopaorav oli alati valvas ja Thor püüdis asjatult teda lasta või lõksuga kinni võtta. 

«Tead mis,» ütles Corney ühel hommikul, «pole enam 

ammu värsket liha saand.» Ta võttis seinalt oma vanamoelise peeneraudse, messingist laega 
püssi, laadis selle tõelisele kütile omase hoolega, toetas relva uksepiida vastu ning tulistas. 
Koopaorav kukkus selili ja jäi lamama. Thor tormas kohale ning ruttas, tapetud loom käes, 
võidurõõmsalt hõisates tagasi: 

«Otse pähe — saja kahekümne jardi pealt!» 

Corney hoidis tagasi suunurgis värelevat rahulolumuiet, kuid ta selged silmad sädelesid hetke 
vältel raasuke rohkem kui tavaliselt. 

See ei olnud tapmine lihtsalt tapmise pärast: oma uru ümbert oli koopaorav päris laia lapi 
põldu paljaks teinud. Lihast sai pere paar maitsvat kõhutäit ja Corney näitas Thorile, mida 
nahaga teha. Kõigepealt pandi karvik kahekümne neljaks tunniks puutuhasse. See võttis kar- 
vad maha. Siis niisutati nahka kolm päeva seebilahusega ja pärast muditi kogu kuivamise aja, 
kuni sellest sai hea tugev valge nahatükk. 

Thori käigud ulatusid üha kaugemale — ta otsis seiklusi, mis tabasid teda siiski alati 
ootamatult, ükskõik kui hoolega ta neid ka ei otsinud. Mõnel päeval ei juhtunud mitte midagi, 
mõned aga olid jälle tulvil üllatusi, ja eelkõige ootamatustes ju küttimise eripära ja võlu 
seisabki, ühel päeval oli Thor läinud kaugele üle mäeseljandiku ning läbinud välu, kus lamas 
tohutu suur murdunud pärn. Puu suuruse tõttu jäi koht poisile meelde. Pärast metsa- 
lagendikku suundus ta kaarega miili võrra läänes asuva järve poole. Kõndinud paarkümmend 
minutit, põrkas ta äkki kohkunult tagasi, sest silmas umbes kolmekümne jala kõrgusel kuuse 
oksal suurt musta looma. Karu! Viimaks ometi elamus, mida ta terve suve oli salamisi ooda- 
nud; ta oli endamisi arutanud, kuidas ta niisuguses kriitilises olukorras küll käituks. 

Poiss tardus paigale, ta parem käsi laskus taskusse ja tõi sealt välja kolm-neli jämedat haavlit, 
mida ta igaks juhuks kaasas kandis. Ta pani need juba varem rauda pistetud linnuhaavlitele 
otsa ja toppis tropi ette, et haavlid välja ei kukuks. 

Karu ei olnud liigutanud ja poiss ei näinud ta pead, kuid hakkas teda nüüd hoolikamalt 
silmitsema. Eriti suur see loom ei olnud — ei, ta oli hoopis väike, üsna tilluke, 

paljalt karupoeg. Karupoeg! See tähendas, et ligiduses pidi asuma emakaru, ja Thor piilus 
kaunis kartlikult ringi, kuid nägemata märkigi mõnest teisest peale tolle väikese, tõstis ta püssi 
palge ja tulistas. 

Poisi üllatuseks prantsatas loom surnult maha; see ei olnudki karu, vaid suur okassiga. Ta 
uuris korjust huvi ja kahjutundega: sellist süütut olendit ta küll tappa ei tahtnud. Okassea 
kentsakalt näolt leidis ta paar pikka kriimu, mis näitasid, et peale poisi oli tollel teisigi vaen- 
lasi olnud. Teele asudes märkas Thor oma pükstel vereplekke ja nägi siis, et ta vasak käsi 
jookseb verd. Ise seda teadmata oli ta käe okaste otsas tõsiselt katki tõmmanud. Kahjumeeles 


jättis ta okassea maha. Kui Loo sellest kuulis, naeris ta, et oli häbiasi loom nülgimata jätta, 
sest temal oleks talveks just karusnahast äärisega keepi vaja läinud. 

Ükskord läks Thor metsa ilma püssita, sest ta kavatses ainult mõningaid huvitavaid taimi 
korjata. Need kasvasid raiesmiku ligidal, kohta mäletas ta tuulest murtud jalaka järgi. Kui 
Thor kohale jõudis, kuulis ta veidrat häält. Maaslamaval puutüvel silmas poiss kaht liikuvat 
asja. Ta kergitas oksa ja nägi selgesti, et need olid ebatavaliselt suure ilvese pea ja saba. Loom 
oli teda märganud, põrnitses talle vastu ja urises. Käpa all hoidis ilves valget lindu, mis 
täpsemal uurimisel osutus üheks nende endi kallistest kanadest. Kui metsik ja julm see kiskja 
välja nägi! Kuidas Thor teda vihkas! Poiss kiristas pahameelest hambaid, et ta just nüüd, kus 
tal selline võimalus avanes, oli ilma püssita. Ent hirmu tundis ta ikka ka ega 

osanud midagi peale hakata. Ilves urises valjemini, tönts saba tõmbles mõned korrad tigedalt, 
siis võttis kiskja oma ohvri hambusse, hüppas pakult maha ja oligi 

kadunud. 

Et suvi oli väga vihmane, oli maapind kõikjal pehme ja noor kütt ajas metsas jälgi, mis 
kuivemal ajal oleksid asjatundjagi kimpu jätnud. Kord sattus ta laanes otsekui seasõrgade 
jäetud jälgedele. Ta läks neid pidi üsna hõlpsasti edasi, sest nad olid värsked ja kahe tunni eest 
oli tugev vihmahoog kõik muud jäljed kustutanud. Umbes poole miili järel viisid jäljed 
jäärakusse, ja kui poiss selle servale jõudis, nägi ta teisel kaldal välgahtavat midagi 

valget. Terased noored silmad eraldasid emahirve ja väikese tähnilise hirvetalle, kes teda 
uudishimulikult vahtisid. Ehkki Thor oli tulnud just nende jälgi mööda, oli ta ometi üsna 
rabatud. Ta jäi loomi ammuli sui vahtima. Emahirv pöördus ringi, tõstis hoiatussignaaliks lipu 
— oma valge saba — ning kadus kergete hüpetega, poeg kannul. Vähimagi pingutuseta 
hüppasid nad üle madala tuulemurru ja kummardusid nõtkelt nagu kassid, kui ette sattus okste 
najal lebav tüvi, mille alt nad läbi mahtusid. 

Enam ei tulnud poisil võimalust neid hirvi lasta, kuigi ta nägi mitmel korral neidsamu jälgi 
või vähemalt uskus, et need on samad, sest mingil seletamatul põhjusel leidus puutumatus 
laanes tollal hirvi vähem kui aastaid hiljem, mil kõik kohad olid juba asunike talusid täis. 
Mõlemat hirve koos ei kohanud ta enam kunagi, küll aga nägi kord hirveema üksinda — või 
vähemalt arvas, et seesama ta oli: emahirv nuhutas metsas ringi, nühkis maast jälgi, oli väga 
ärevil ja murelik — ilmselt otsis ta kedagi. Thorile tuli meelde Corney õpetatud trikk. Ta 
kummardus ettevaatlikult, tõmbas maast laia rohulehe, pani pöialde vahele ning puhus 
lühidalt läbi selle lihtsa vile. Hääl oli väga sarnane ema otsiva hirvetalle kileda määgimisega, 
ja kuigi emahirv oli tükk maad eemal, tuli ta suurte hüpetega poisi poole. Thor kahmas püssi 
ja tahtis looma lasta, kuid hirv oli tema liigutust märganud. Ta jäi seisma. Karvad ta turjal 
tõusid turri, ta nuhutas õhku ja vaatas poissi uurival pilgul. Suured leebed silmad liigutasid 
poisi südant ja hoidsid kätt tagasi. Hirv astus ettevaatlikult veel ühe sammu, haistis siis äkki 
selgesti surmavaenlast, hüppas suure puu taha ja kadus, enne kui poiss oma 
kaastundepuhangust üle sai. 

«Vaeseke,» pomises Thor, «küllap tal on poeg kaotsi läinud.» 

Veel üks kord nägi poiss metsas ilvest. Pool tundi pärast seda, kui ta oli kohanud üksikut 
hirve, ületas ta pika rhäeseljandiku, mis asus hütist mõned miilid põhja pool. Ta oli juba 
jõudnud üle maas lamava pärnahiigla-sega metsalagendiku, kui nähtavale ilmus mingi suure 
töbisabalise kassipoja samane olend, kes jäi talle ilmsüütult otsa vaatama. Nagu tavaliselt, 
tõusis poisil püss palge, kuid kassipoeg ainult kallutas pea ühele küljele ja 

vahtis võõrast kartmatult edasi. Siis hakkas teine kassipoeg, keda poiss algul polnud tähelegi 
pannud, esimesega mängima, püüdis käpaga teise saba ja kutsus venda maadlema. 

Vaadates nende hullamist, unustas Thor tulistamise hoopis, kuid õige pea tuli talle vana vaen 
meelde. Juba oli tal jälle püss palges, kui äkki raevune urin teda võpa- 

tama pani: otse sealsamas, vähem kui kümne jala kaugusel, seisis vana ilves, suur ja tige kui 


tiiger. Narrus oleks olnud praegu väikesi tulistada. Tõusva ja vaibuva urina saatel toppis poiss 
värisevi käsi mõne suurema haavH laengule lisaks, aga enne kui ta tulistada jõudis, võttis 
vana ilves midagi maast. Thor jõudis korraks silmata pruuni valgetähnilist nahka — see oli 
äsja tapetud hirve-talle lõtv keha. Siis kadus ilves puude vahele. Pojad vudi-sid talle järele ja 
poiss ei näinucL vana ilvest enam, enne kui neil kord elu ja surma peale võidelda tuli. 

IV 


Laane hirm 


Igapäevastes askeldustes möödus kuus nädalat, Siis aga ühel päeval tundus Corney teistele 
ebaharilikult sõna-ahtrana. Noormehe kaunis nägu oli väga tõsine ja ta ei laulnud üldse. 
Corney magas koos Thoriga suurema kambri nurgas heinakotil, ja öösel kuulis poiss, kuidas 
ta naaber unes ägas ja vintskles. 

Hommikul tõusis Corney üles nagu harilikult ja söötis hobused, kuid heitis jälle pikali, kui 
õed hommikueinet võtsid. Pingutusega ajas ta end uuesti jalule ja läks tööle, kuid tuli õige pea 
tagasi. Ta värises üle keha. Oli kuum suvepäev, kuid Corney ei saanud kuidagi sooja. Mõne 
tunni pärast tekkis reaktsioon ja tal tõusis kõrge palavik. Nüüd oli kõigile selge, et Corney'l on 
kardetud soopalavik. Margat läks ja korjas sületäie talvikulehti tee jaoks, mida siis Corney't 
ohtrasti jooma sunniti. 

Kuid kõigist rohtudest ja poetamisest hoolimata muutus noormehe seisukord halvemaks. 
Kümne päevaga jäi ta palju kõhnemaks ja üsna töövõimetuks. Ühel päeval, kui ta end 
vahepeal järjekordselt paremini tundis, nagu selle haiguse puhul tavaline, ütles ta õdedele: 
«Kuulge, tüdrukud, ma ei jaksa enam kannatada. Õigem oleks mul päris koju minna. Tea'nd 
kui kauaks, aga täna olen ma kõbus küll, et hobustega hakkama saada, ja kui mul haigusehoog 
peale peaks tulema, heidan lihtsalt vankrisse pikali ja hobused viivad mind ise kohale. 
Nädalaga või sedasi ajab ema mulle eluvaimu jälle sisse. Kui teil toidupooline otsa peaks 
lõppema, enne kui ma tagasi jõuan, sõitke kanuuga Ellertoni juurde.» 

Tüdrukud rakendasid hobused ette, vankrisse pandi heinu, ning nõrk ja kahvatu näoga Corney 
sõitis auklikku teed mööda minema. Mahajääjatel oli tunne, otsekui-olek-sid nad tühjale 
saarele jäetud ja neil ainus paat käest võetud. 


Ei olnud veel pooltki nädalat möödas, kui kõik kolm, Margat, Loo ja Thor, samuti pikali jäid, 
ja veelgi raskemasse palavikku kui Corney. 

Corney'1 oli vähemalt iga päeva tagant kergem päev olnud, kuid neil kolmel polnud ühtegi 
kergemat päeva ning majja tuli suur häda ja viletsus. 

Seitsme päeva pärast ei tõusnud Margat enam voodist ja ka Loo suutis ainult toas ringi 
koperdada. Loo oli vahva tüdruk ja otsast otsani huumorit täis, mis aitas haigetel tuju ülal 
hoida, kuid ta kahvatu ja vaevatud nägu muutis võikaks ka kõige lõbusamad naljad. Ehkki 
haige ja nõrk, oli Thor siiski kõige tugevam ja talitas teisi. Ta keetis ja kandis tüdrukutele 
kätte iga päev ainult ühe lihtsa roa, sest nad sõid tõesti äärmiselt vähe. Haigete isupuudus tuli 
võib-olla asjale kasukski, sest toitu oli väga napilt ja Corney ei saanud kindlasti enne tagasi 
tulla kui ehk ülejärgmisel nädalal. 

Varsti oli Thor ainus, kes suutis tõusta. Ühel hommikul, kui ta end püsti vedas, et kalli 
suitsusingi küljest igapäevast viilu lõigata, leidis ta kohkumusega, et sink oli läinud. Kindlasti 
oli mõni metsloom lihatüki ära viinud, sest see oli kärbeste eest väikese kastiga välja, maja 
põhja-seina äärde pandud. Nüüd oli neil veel ainult jahu ja teed. Poissi valdas meeleheide. Siis 
langes ta pilk talli ümber siblivatele kanadele; aga mis abi küll neistki: säherduse nõrkusega 
oleks ta niisama edukalt võinud katsuda kinni võtta hirve või kanakulli. Äkki tuli Thoril püss 
meelde ja varsti kitkuski ta juba rammusat kana. Poiss keetis linnu tervelt ära, sest nii oli 
kõige lihtsam, ja puljongist tuli üle hulga aja esimene tõeliselt maitsev roog. 

Selle kanakese abil hoidsid nad endal kolm päeva hinge sees, ja kui kana otsa sai, võttis Thor 
jällegi püssi — aga püss oli vahepeal justkui hulga raskemaks läinud. Poiss komberdas 
kuidagi kuuri alla, kuid ta oli nõrk ja käsi värises nii hullusti, et ta laskis mitu korda mööda, 
enne kui kanale pihta sai. Corney oli teise püssi kaasa võtnud, ja Thoril oli nüüd haavleid veel 
ainult kolme lasu jaoks. 

Poiss imestas väga4 nähes, kui vaheks kanu oli jäänud — üldse ainult kolm-neli lindu. Varem 
oli neid üle tosina. Kolme päeva pärast läks ta uuele röövretkele. Ta nägi ühtainust kana ja 
kulutas tolle tapmiseks kogu laskemoona. 

Thori päevakava oli nüüd hirmus üksluine ja koosnes aina koledustest. Hommikul oli ta tervis 
tunduvalt parem, 

siis tegi ta kõigile kodakondsetele veidi süüa ja valmistus õhtuste palavikuhoogude vastu: 
tõstis iga koiku peatsi juurde pakule veeämbri. Umbes kella ühe ajal, kohutava 
korrapärasusega, algasid külmavärinad. Poiss võbises pealaest jalatallani, hambad plagisesid 
ja tal oli külm, kole külm nii sees- kui välispidiselt. Ta ei saanud kuidagi sooja — isegi tuli 
näis olevat kaotanud oma jõu. Ei jäänud muud üle kui lamada ja väriseda ning kannatada 
aeglast surnuks külmumise piina. Nii kestis see kuus tundi ja kõige krooniks vaevas pidevalt 
iiveldus, õhtul umbes seitsme või kaheksa ajal tuli muutus: tõusis kõrge palavik, ja nüüd 
tundus poisile, et teda ei suudaks jahutada isegi mitte jää. Ta tahtis saada vett, ainult vett, ja 
jõi ning jõi kuni kella kolme-neljani hommikul. Siis palavik vaibus ja täiesti kurnatult jäi Thor 
magama. 

«Kui teil toidupooline otsa peaks lõppema, sõitke kanuuga Ellertoni juurde,» oli olnud venna 
viimane nõuanne. Aga kes neist pidi minema? 

Näljasurmast lahutas neid veel ainult pool kana, ja Corney't ei tulnud ega tulnud. 

Juba kolmandat lõputult pikka nädalat kõikusid nad ühteviisi elu ja surma vahel. Päevad 
möödusid ühetaoliselt, ja sedamööda kuidas haiged nõrgemaks jäid, läks asi järjest 
halvemaks; mõni päev veel, ja ka poiss ei tõuse enam asemelt. Mis siis saab? 

Hütis valitses meeleheide ja igaüks ägas endamisi: 

«Oh jumal küll, kas Corney üldse ei tulegi?» 


V 


Poisi kodu 


Tolle viimase kana söömise päeval kulus Thoril kogu hommik, et kolmele haigele 
palavikutundideks vett valmis kanda. Külmavärinad algasid tal varem kui tavaliselt ja palavik 
tõusis kõrgemaks kui kunagi enne. 

Poiss jõi palju ja sageli peatsi kõrval seisvast pangest. Ta oli ämbri vett täis pannud, aga kui ta 
vastu hommikut kahe paiku magama jäi, oli see peaaegu tühi. 

Hallil aoajal ärkas Thor kummalise heli peale. See oli 

veesolin, mis kostis väga ligidalt. Ta pööras pead ja nägi vaevalt jala kaugusel oma näost kaht 
põlevat silma: suur metsloom lakkus voodi kõrval seisvast pangest vett. 

Poiss põrnitses hetke kohkunult, siis aga sulges silmad: ta oli kindel, et see on lihtsalt 
luupainaja, et ta-näeb unes Indiat ja tiigrit oma voodi serval. Veelürpimine kestis aga edasi. 
Thor tõstis pead — jah, loom oli ikka veel seal. Poiss tahtis karjuda, ent ta kurgust tuli ainult 
kurinat. Suur karvane pea värahtas korra, hõõguvate silmade alt kostis turtsatus, ning loom — 
kes ta siis ka ei olnud — laskus esikäppadele ning lonkis üle muldpõranda laua alla. Thor oli 
nüüd täiesti ärkvel, ta ajas end tasapisi küünarnuki najale ja kõssitas jõuetult: «Šš-ššh!» Selle 
peale tulid põlevad silmad laua alt jälle nähtavale ning hall kogu ronis välja. Rahulikult 
kõndis ta hüti teise seina, ronis vanast kartulipanipaigast alumise palgi alla jäänud avausest 
läbi ja kadus. 

Kes see oli? Haige poiss ei osanud täpset vastust anda — kahtlemata mingi metsloom, kiskja. 
Thor oli täiesti oimetuks löödud. Ta värises hirmust ja abitustundest, ning öö möödus rahutus 
unes, millest ta aeg-ajalt ärkvele ehmus ja siis pilguga hämarusest noid kohutavaid silmi ning 
suurt hiilivat halli kogu otsis. 

Hommikul ei olnud poiss kindel, kas polnud see kõik hoopis palavikuviirastus, aga 
sellegipoolest katsus ta vana keldriauku kuidagi puuhalgudega kinni toppida. 

Õiget isu ei olnud haigetest ühelgi, aga et nad nüüd olid jõudnud viimase kanapoolikuni, tuli 
oma vajadusi veelgi piirata. Corney oli nähtavasti arvamusel, et nad on Eller-toni juures 
käinud ja toonud sealt endale kõik, mis tarvis. 

Järgmisel ööl, kui palavikuhoost kurnatud Thor sõba silmale hakkas saama, ärkas ta jälle 
mingi hääle peale — nagu oleks raginal konte järatud. Poiss vaatas ringi ja nägi laual väikese 
akna taustal ähmaselt suurt looma. Thor karjatas ja -püüdis sissetungijat saapaga tabada. 
Loom hüppas nõtkelt põrandale ja kadus läbi keldriaugu, mis oli jällegi lahti kistud. 

Poiss teadis, et seekord ei olnud enam tegemist unenäoga, ja ka tüdrukud olid selles 
veendunud. Nad olid öist külalist ise kuulnud, ja pealegi oli kana, nende viimane toiduraas, 
teratumaks otsas. 

Päeva jooksul ei saanud vaene Thor peaaegu voodistki välja. Haigete tüdrukute hädaldamise 
ja kaeblemise peale ajas ta end siiski lõpuks jalule. Ojakaldalt leidis ta mõned marjad ja jagas 
need teistega. Ta tegi tavalised ettevalmistused palavikuhoogude ja janu puhuks, kuid lisaks 
asetas oma koiku kõrvale vana västra — nüüd, kus püssist enam abi ei olnud, oli see ainus 
relv, mille ta majast oli leidnud. Ka pani ta käepärast männijuurest tõrviku ja mõned tikud. Ta 
oli kindel, et kiskja tuleb tagasi, pealegi näljasena. Toitu ta enam eest ei leia — loomulikult 
asub ta siis abitult lamava elusa saagi kallale. Ja vaimusilma ees nägi poiss hirvepojakese 
lõtva pruuni keha, mis kord sellesama õela ilvese lõugade vahel oli rippunud. 

Jälle toppis ta lahtikistud augu täiteks puuhalge ja öö möödus nagu tavaliselt, ainult 
verejanulist külalist seekord ei käinud. Toiduks oli järgmisel päeval ainult vesi ja jahu, ja et 
sellest midagi söödavat valmistada, tuli Thoril osa barrikaadist ära põletada. Loo püüdis nalja 
heita ja ütles enese olevat nii kergeks jäänud, et võivat kas või lendu tõusta. Ta katsus ennast 


üles ajada, kuid ei saanud koikust kaugemale. Thor tegi taas tavalised ettevalmistused ja öö 
venis omasoodu, kuid hommiku eel ehmus poiss jälle veelakkumise peale üles. Aseme kõrval 
põlesid tuttavad silmad ja aknast kumavas aohahetuses nägi poiss suurt pead ja halli kogu. 
Thor võttis kogu oma jõu kokku, et kõva häälega karjuda, kuuldavale tuli aga ainult nõrguke 
karjatus. Pikkamisi tõusis ta istukile ja hüüdis: 

«Loo! Margat! Ilves... ilves on jälle siin!» 

«Aidaku sind jumal, meie ei suuda... » tuli vastuseks. 

«Šš-ššh!» püüdis Thor kiskjat minema kohutada. Too hüppas akna alla lauale ja urises. Ilves 
heitis hetkeks pilgu akna poole ja Thor mõtles, et ta hüppab läbi klaasi välja, loom aga 
pöördus ringi ja jäi poissi vahtima: mõlemad silmad hõõgusid talle vastu. Thor tõusis 
pikkamisi asemelt ja palus mõttes kõigevägevama abi, sest ta teadis, £t nüüd tuleb kas tappa 
või saada tapetud. Ta tõmbas tikku ja süütas tõrviku, võttis selle vasakusse ning vana Västra 
sõjariistaks paremasse kätte, tundis aga nii suurt nõrkust, et pidi västart hoopis karguna 
kasutama. Suur kiskja seisis laual paigal, kuid tõmbus veidi küüru otsekui 

hüppeks valmistudes. Tõrviku valgel helkisid ta silmad punaselt. Lühike saba vonkles ühelt 
poolt teisele ning urin muutus kõvemaks ja kõrgemaks. Thoril võbisesid põlved, kuid ta tõstis 
ahingu ja tegi sellega looma suunas jõuetu torke. Samal silmapilgul ilves hüppas, -aga mitte 
poisi peale, nagu too oli arvanud. Tõrvikust ja julgest väljaastumisest oli abi: kiskja hüppas 
üle poisi pea põrandale ja hiilis kohe koiku alla. 

Saavutatud edu oli ajutine. Thor torkas tõrviku seinale pilakusse ja haaras ahingu mõlema 
käega. Ta teadis, et võitleb oma elu eest. Vaheseina tagant kostis tüdrukute palveüminat. 
Voodi all nägi poiss ainult põlevaid silmi ja kuulis, kuidas kallaletungiks valmistuva kiskja 
urin järjest kõrgenes. Suure vaevaga võttis Thor end kokku ja lõi västraga kõigest jõust voodi 
alla. 

Terariist tungis millessegi palkidest pehmemasse ja. kuuldavale tuli kohutav lõrin. Thor surus 
ahingule kuidas 

suutis, loom rabeles, et poisile kallale karata — poiss tundis, kuidas kiskja küünte ja 
hammastega västravarre küljes ragistas ning tema ponnistustest hoolimata ikka lähemale tuli. 
Kaua ei jõua ta enam vastu pidada — kohe haarab ilves tast oma vägevate küünte ja 
käppadega kinni. Thor pani mängu kogu oma jõu — seda oli nüüd pisut rohkem kui enne; 
kiskja kaldus ühele küljele, kostis urin ja raksatus. Roostetanud västraots oli küljest mur- 
dunud, ilves hüppas koiku alt välja Thori poole, kuid poisist mööda, ja ilma et oleks temasse 
puutunud, kadus läbi avause alatiseks. 

Thor langes koikule ja kaotas teadvuse. 

Ta ei teadnud, kui kaua ta niiviisi oli lamanud, igatahes oli suur valge väljas, kui teda äratas 
vali reibas hüüd: 

«Ae! Ae! Olete te kõik maha surnud või? Loo! Thor! Margat!» 

Poisil ei olnud jõudu vastata. Väljast kostis hobuse trampimist ja raskeid samme, uks paisati 
lahti ning sisse astus Corney, tugev ja terve nagu vanasti. Ent kui ta vaikses hütis ringi vaatas, 
langes ta rõõmsale näole äkki hirmu ja mure vari. 

«Surnud?» hingeldas ta. «Kas keegi on surnud? Kus te kõik olete? Thor!» Siis: «Kes on 
surnud? L00? Margat?» 

«Corney... Corney!» kostis koikust nõrk hääl. «Nad on voodis. Väga haiged. Meil pole midagi 
süüa.» 

«Oh mind lollpead!» hüüatas Corney ikka ja jälle. «Olin nii kindel, et käisite Ellertoni juures 
ja tõite sealt kõik, mis vaja.» 

«Me ei saanud minna, Corney. Jäime kohe pärast su minekut kolmekesi korraga maha. Siis 
tuli veel ilves kah ja viis viimase kui kana ja kõik muu söögipoolise, mis meil üldse oli.» 


«Noh, võlgu, sa talle ei jäänud,» osutas Corney verisele rajale, mis viis üle põranda ja seina 
alt august välja. 

Tubli toit, hoolitsemine ning rohud aitasid põdejad varsti jalule. 

Paari kuu pärast, kui tüdrukutel läks uut tünni vaja, ütles Thor: 

«Ma tean, kus on üks õõnes pärn maas, jäme kui tünder.» 

Ta läks Corney'ga koos välule, ja kui nad tüvest vajaliku jupi maha saagisid, leidsid nad õõne 
tagumisest otsast kahe väikese ilvese kuivanud korjused, mis lamasid ema laiba kõrval. Tolle 
külje seest paistis murdunud ahinguots. 


XI. SNAP Lugu bullterjerist 


Esimest korda nägin teda kõigi pühakute päeval eelõhtul videvikus. Olin varahommikul 
saanud oma vanalt koolivennalt Jackilt telegrammi: 

«Pidagem ikka teineteist meeles. Saadan Sulle toreda kutsika. Ole tema vastu viisakas, on 
ohutum.» 

Oleks olnud väga Jacki moodi saata sulle kutsika nime all põrgumasin või metsik haisuelajas, 
seepärast ootasin saadetist põnevusega. Kui kast kohale jõudis, nägin sellel kirja «Ohtlik» 
ning iga pisemagi liigutuse peale kostis seest kurja õrinat. Läbi traatvõrgu piiludes nägin, et 
tegemist polnud siiski mitte tiigribeebiga, vaid väikese valge bullterjeriga. Kutsikas tahtis 
kohe minust kinni napsata. Üldse püüdis ta hammustada iga olendit ja asja, mis liikus liiga 
kiiresti või tuli ligemale kui sünnis, ning urinat kostis tema puurist ebameeldivalt sageli. 
Koerad urisevad kahte moodi: kas sügava rinnahäälega, mis tähendab viisakat manitsust, 
väärikat vastust mõnele solvangule, või palju kõrgema kurguhäälega — see on viimane 
hoiatus enne kallaletungi. Väikese terjeri lorin kuulus viimasesse liiki. Koeri oli mul varemgi 
olnud ja ma arvasin, et tunnen neid hästi. Niisiis saatsin pakikandja minema, otsisin välja 
meie firma eritoote — kõigeks kõlbava liigendnoa-hambaorgi-vasara-oksakirve-peitli- 
söekühvli — ja kangutasin kastil- võre pealt ära. Tundsin ma neid koeri jah! 


Kõigi pühakute päev — 1. november. 

Väike õelus urises kõigest kõrist iga koputuse peale, ja kui ma kasti küljeli keerasin, sööstis ta 
mu jalgade kallale. Kui ta käpp traatvõrku poleks takerdunud, oleks mul kehvasti läinud, nii 
tõsiselt oli kutsikas asja juures. Nüüd jõudsin aga lauale astuda, kuhu ta mulle järele ei 
saanud, ning püüdsin talle aru pähe panna. Olen alati loomadega kõnelemise otstarbekusse 
uskunud. Olen veendunud, et 


N ad 


isegi kui nad meie sõnadest aru ei saa, taipavad nad ikkagi terake, mida me neile öelda 
tahame. Kuid see koer pidas mind nähtavasti silmakirjatsejaks ega teinud mu lähene- 
miskatsetest väljagi. Algul võttis ta koha sisse laua all ja pidas ümberringi vahti, et ma jalga 
kuskilt põranda poole upitada ei saaks. Olin kindel, et pilguga oleksin ta alistuma sundinud, 
aga seda võtet ei saanud ma oma või õigemini tema asukoha tõttu rakendada ja seepärast olin 


sunnitud vangi jääma. Pean ennast kiitma: olen väga tasakaalukas inimene; olen ju 
peenrauafirma esindaja, ja külmaverelisuses võivad meid ületada vahest ainult äärmiselt 
pealetükkivad isandad, kes müütavad valmisriideid. Võtsin taskust sigari ja hakkasin. rätsepa 
kombel istudes suitsetama, väike hirmuvalitseja aga passis laua all mu jalgu. Otsisin välja 
telegrammi ja lugesin: «... toreda kutsika. Ole tema vastu viisakas, on ohutum.» Arvan, et 
pigemini mu külmaverelisuse kui viisakuse tõttu lakkas poole tunni pärast urisemine. Tunni 
möödudes 

ei hüpanud kutsikas enam ajalehe kallale, mida ma tema meeleolu kontrollimiseks 
ettevaatlikult üle lauaserva lükkasin; ilmselt hakkas puurisolekust tingitud ärritus üle minema, 
ja kui ma süütasin kolmanda sigari, vänderdas ta välja kamina ette ning heitis sinna maha. Ma 
ei või kurta, et ta seejuures mind oma tähelepanust ilma oleks jätnud. Kogu aeg jälgis ta mind 
ühe silmaga, mina teda aga kahega, õigemini mitte teda, vaid ta sabajuppi. Kui saba oleks 
korrakski küljelt küljele liikunud, oleksin võinud end võitjaks pidada. Ent saba püsis paigal. 
Sain kuidagi ühe raamatu kätte ja viitsin sellega aega, leuni jalad kangeks jäid ja tuli kaminas 
kustuma hakkas. Umbes kümne ringis läks toas jahedaks ja kell pool üksteist oli tuli 
kustunud. Pühakute päeva kingitus tõusis püsti, haigutas, sirutas end ning ronis mu voodi alla, 
kust leidis karusnahkse vaiba. Astunud tasahilju laualt puhivetkapile ja sealt kaminasimsile, 
jõudsin ka mina voodini. Võtsin ennast väga vaikselt riidest lahti ja pugesin teki alla, ilma et 
oleksin oma isandale pahandamiseks põhjust andnud. Ma polnud veel magama jäänud, kui 
kuulsin kerget krabinat ning tundsin, kuidas keegi mööda voodit käib ja üle mu jalgade ronib. 
Nähtavasti oli Snap leidnud, et maas on liiga Jahe, ning otsustanud kasutada kõiki mu kodu 
hüvesid. 

Ta tõmbus otse mu jalgadel kerra, nii et mul oli ääretult ebamugav ja ma püüdsin ennast veidi 
kohendada, aga tarvitses mul ainult varvast liigutada, kui väike peni sellest kohe kinni napsas. 
Ainult tänu paksule villasele tekile ei jäänud ma eluks ajaks sandiks. 

Kulus terve tund, enne kui ma jalad millimeeterhaaval kõrvale sain nihutatud, nii et võisin 
mõnusasti magama jääda. Ent mitu korda öö jooksul äratas mind kutsika kuri urin; arvatavasti 
lõrises ta sellepärast, et julgesin ilma tema loata varvast liigutada, ükskord aga pahandas teda 
vist lihtsalt minu norskamine. 

Hommikul tahtsin üles tõusta, kui Snapil selleks veel tuju polnud. Näete, kutsun teda 
Snapiks1, mis on lühend täielikust nimest Gingersnap2. Mõnele koerale on raske 


£ Snap (1. snäp) tähendab inglise keeles: napsama. 
2 Ginger (1. džindžer) — siin: südikus, kräbedus, särts. 

nime leida, mõnele aga pole seda otsida vajagi, see tuleb iseenesest. 

Tahtsin tõusta kell seitse. Snap sai oma une täis alles kell kaheksa - järelikult tõusime kell 
kaheksa. 

Inimese vastu kes kaminas tule süütas, ei olnud tal midagi. Ka lubas ta mul riietuda, ilma et 
oleksm pidanud 

selleks lauale ronima. Kui ma toast välja hommikust sööma läksin, ütlesin talle: 

«Snap, sõbrake, mõni mees oleks sulle ehk vitsaga õpetust andnud, aga mulle tundub, et minu 
plaan on parem. Viimasel ajal pooldavad arstid ravimeetodit, mis näeb ette hommikusöögi 
ärajätmist. Teeme siis sinuga kah proovi.» 

Tundusin endale väga julmana, kuid jätsin ta siiski kogu päevaks söömata. Pärast tuli mul 
lasta küll kriibitud uks üle värvida, aga õhtul oli kutsikas valmis sööma mu peost. 
Nädalaga olime juba head sõbrad. Ta magas mu voodis ja lubas mul jalgu liigutada, ilma et 
ma oleksin selle tagajärjel otsekohe invaliidiks jäänud. Toiduta jätmise meetod oli imet 


teinud: kolme kuu pärast saime me läbi... noh, lihtsalt nagu inimene ja koer peavadki läbi 
saama, ja ta õigustas igati oma saatekirja kiidusõnu. 

Hirmu ei paistnud ta üldse tundvat. Kui talle tuli vastu väike koer, ei teinud ta tollest väljagi. 
Kui oli tegemist keskmist kasvu peniga, ajas Snap oma sabajupi jäigalt püsti, tegi ringi ümber 
võõra, ise tagajalgadega põlglikult maad kaapides, pilk suunatud taevale, maapinnale, kau- 
gusse või ükskõik kuhu, ainult mitte sellele koerale. Teise juuresolekule reageeris ta ainult 
korduvate kurguhäälsete urahtustega. Kui võõras koer kohe oma teed ei jätkanud, algas 
lahing, mis võõra tavaliselt tulise kiiruga edasi liikuma pani. Vahel sai Snap lahingus lüüa, 
aga ükski kurb kogemus ei teinud teda teragi ettevaatlikumaks. 

Kord koerte näituse ajal sõitis Snap voorimehega ja silmas elevandisuurust bernhardiini 
tänaval jalutamas. Tolle koera kasv äratas kutsikas ülimat võitlusindu. Ta hüppas tõllaaknast 
välja, et minna teisega rinda pistma, ning murdis jala. 

Ilmselt oli hirm Snapi iseloomust hoopis välja jäetud, ja tekkinud tühik täidetud sellise 
särtsuga, et tema nime esimene pool oli enam kui omal kohal. Ta erines kõigist teistest 
koertest, keda ma kunagi olen tundnud. Kui mõni jõmpsikas teda kiviga viskas, ei jooksnud 
Snap minema, vaid tormas poisi poole, ja kui kuritegu korrati, võttis Snap õigusemõistmise 
enda kätte; seetõttu suhtuti temasse aukartusega. Ainult mina ja meie kontori käskjalg näisime 
mõistvat Snapi väärtusi, ja ainult meile sai osaks suur au olla tema isiklikeks sõpradeks, au, 

mida ma kuude möödudes hoopis rohkem hindama hakkasin. Südasuveks poleks ka Carnegie, 
Vanderbilt ja Astor' kolme peale nii palju raha kokku saanud, et osta endale osagi mu väike- 
sest Snapist. 


II 


Ehkki ma pole just kaubareisija, saatis firma mind sügisel ühele ringsõidule ning Snap ja 
korteriperenaine jäid õnnetuseks kahekesi. Peni põlgas naist, naine kartis koera, ja vihkasid 
teineteist nad mõlemad. 

Olin seotud suurema koguse okastraadi turustamisega põhjaosariikides. Kirjad sain kätte kord 
nädalas ja igas kirjas kaebas perenaine Snapi peale. 

Jõudnud Põhja-Dakotasse, Mendozasse, leidsin okastraadile suurepärase turu. Äri ajasin 
muidugi suurkaupmeestega, kuid selleks, et kuulda kaubatarvitajate asjalikke hinnanguid 
erinevate traadisortide kohta, liikusin ringi ka rantšopidajate seas. Sel kombel kohtasingi 
Penroofi vendi. 

Peab ütlema, et karjakasvatuspiirkondades viibides kuuleb igal sammul igikavala ja 
verejanulise võsavillemi hävitustööst. Need ajad on möödas, kus hunte sai mürgi abil 
hulgakaupa maha nottida, ning rantšoomanike rahakotile lasevad nad praegu tublisti aadrit. 
Nagu teisedki ettevõtlikumad karjapidajad, olid Penroofi vennad loobunud mõttest hunte 
mürgi või raudade abil püüda ning katsetasid hundi j ahiks hoopis mitut tõugu koeri, lootes sel 
moel hädavajalikust kiskjate hävitamisest ka mõnel määral meelelahutust leida. 

Rebasekoerad olid lootusi petnud: võitluses osutusid nad liiga tossikesteks; suured taani dogid 
olid jälle liiga kohmakad, hurdad aga ei suutnud kiskjat jälitada ilma teda nägemata. Igal tõul 
oli oma oluline puudus, kuid eri tõugu koeri korraga kasutades lootsid karjapidajad eesmärgile 
jõuda. Igatahes kui mind Mendozas hundi j ähile kutsuti, tegi mulle kaasavõetav kirju 
koerakari suuresti nalja. 


1 Carnegie, Vanderbilt, Astor — kolm ameerika miljardäri. 

Nende hulgas oli mitmeid segaverelisi, kuid ka üksikuid eriti kallist tõugu koeri, näiteks 
mõned vene hurdad, bar-soid, kes olid kindlasti kenakese summa maksma läinud. 


Hilton Penroof, vendadest vanim, «jahikoerte asjatundja», oli oma barsoidele ääretult uhke ja 
lootis, et nad suuri asju korda saadavad. 

«Hundiga võitlemiseks on hurdad liiga õrna nahaga ja taani dogid liiga aeglased. Laske aga 
barsoidel sekka lüüa, ja te näete, kuidas karvatordid lendama hakkavad.» 

Niisiis võeti hurdad kaasa ajajateks ja dogid tõhusaks toetuseks, kõige olulisemaks heitluseks 
jäid aga barsoid. Veel oli ühes paar-kolm rebasekoera, kelle terav nina pidi jäljed üles leidma, 
kui kiskjad silmist kaotatakse. 

Oli tore vaatepilt, kuidas me tol oktoobrihommikul bädlandi' küngaste vahel liikuma 
hakkasime. Õhk oli puhas ja karge, ning kuigi oli hilissügis, polnud veel lund ega olnud 
maagi kahutanud. Hobused olid puhanud ja demonstreerisid mulle korra või kaks, kuidas 
püütakse ratsanikust vabaneda. 

Koerad olid täis jahiindu ja me ajasime lagendikul tõepoolest liikvele paar halli täppi, mis 
HUtoni sõnade järgi pidid olema kas hundid või koiotid. Koerad panid suure kisaga minema, 
aga õhtul polnud neil peale ühe hurda õlahaava midagi ette näidata tõenduseks, et nad hundi- 
jahil olid käinud. 

Minu arust pole su uhketest vene hurtadest abi ühti, Hilt,» lausus Garvin, Hiltoni noorem 
vend. «Vean kihla, et see väike must dogi, olgu ta pealegi segavereline ja puha, on hulga etem 
kui kõik teised koerad kokku.» 

«Mitte ei mõista,» pomises Hilton. «Pole olemas misukest koiotti, veel vähem hunti, kes 
nendest hurtadest kiiremini joosta jõuaks, rebasekoerad võtavad ka kolme päeva vanused 
jäljed üles ja dogid saavad isegi grisliga hakkama.» 

«Mina mõtlen,» arvas isa, «et nad võivad joosta ja nad võivad jälgi ajada ja grislikaru siruli 
panna, seda ehk 


1 Bädland (ingl. k. bad lands, 'halvad maad”) — erosioonist tugevasti liigestimud maa-ala, kus 
sügavad uhtorud vahelduvad veelahkme-ahelike või platoodega. Tuntumad bädlandialad 
asuvad USA-s Lõuna-Dakotas. 

küll, aga selge on see, et hundiga ei taha nad tegemist teha. Sel pagana penikarjal põle lihtsalt 
küllalt kuraasi ja mul oleks hea meel, kui me nende alla pandud raha kudagi tagasi saaksime.» 
Jätsin mehed torisema ja vaidlema ning ratsutasin minema. Nurjumisel paistis olevat üksainus 
seletus. Hurdad olid küll kiired ja tugevad, kuid hunt ajab nähtavasti kõigile koertele hirmu 
nahka. Neil ei ole südidust talle kallale karata ja nii pääseb kiskja iga kord minema. Tahes- 
tahtmata tuli mulle meelde väike kartmatu peni, kellega olin viimase aasta jooksul voodit 
jaganud. Küll ma oleksin tahtnud, et ka tema meiega kaasas oleks olnud! Siis oleks nondel 
hurdavoostritel olnud eestvedaja, kes poleks otsustaval hetkel vedelaks löönud. 

Järgmises peatuskohas, Barokas, sain terve pataka posti, sealhulgas kaks kirja 
korteriperenaiselt. Esimeses teatas ta, et too «koera nime kandev elukas» tegevat tema toas 
kõige näotumaid tempe, teises, veel ägedamas, nõudis aga, et Snap kohe ära viidaks. 

«Miks mitte lasta teda Mendozasse saata?» pidasin aru. «Sõit kestab ainult kakskümmend 
tundi, ja Penroofidel oleks hea meel. Viiksin ta kohale, kui sealt läbi lähen.» 


III 


Mu teine kohtumine Gingersnapiga ei erinenud esimesest sugugi nii palju, nagu oleksin ehk 
oodanud. Ta hüppas mulle kallale, püüdis mind hammustada. ja aina urises, aga see oli madal, 
rinnahäälne urin ja sabajupp käis tal ägedasti ühelt poolt teisele. 

Pärast minu lahkumist olid Penroofid veel mitu hundi-jahti pidanud, aga ikka tulemusteta, ja 
mehed olid väga pettunud. Peaaegu iga kord olid koerad hundi kätte leidnud, aga talle otsa 


peale teha ei olnud suutnud. Mehed jälle olid olnud liiga kaugel, et ebaõnnestumise põhjust 
teada saada. 

Vana Penroof oli veendunud, et «terve selle armetu karja seas põle mitte ainsamal penil 
sedagi julgust mis jänesel». 

Järgmise päeva koidikul asusime teele — samasugune 

rongkäik toredatest ratsudest ja suurepärastest ratsanikest, suurtest sinakashallidest, kollastest 
ja tähnilistest koertest nagu eelmisel korral. Ainsaks erinevuseks oli väike valge peni, kes 
hoidus minu lähedusse ja kelle hambaid said oma ehmatuseks tunda mitte ainult liiga ligidale 
sattunud koerad, vaid ka hobused. Arvatavasti tülitses Snap kõigi inimeste, hobuste ja 
koertega, välja arvatud Mendoza võõrastemaja peremehele kuuluv bullterjer. Too oli ainus 
koer, kes oli Snapist väiksem, ja tollega oli Snap suur sõber. 

Ma ei unusta kunagi vaadet, mis tookord jahil avanes. Tõusime ühele neist suurtest lameda 
laega küngastest, kust pilk ulatub kaugele-kaugele, kui tohutut lagendikku pikksilmaga 
uurinud Hilton hüüatas: 

«Seal ta ongi! Näe, kui läheb Kolbaoja poole! Paistab, et on koiott.» 

Nüüd tuli ka hurtadele kiskja kätte näidata, mis polnud sugugi kerge, sest binoklit nad 
kasutada ei oska ja maapind ümberringi oli kaetud pujuga, mis ulatus koerte peadest 
kõrgemale. 

Kuid Hilton hüüdis: «Näh, Dander!», kallutas end sadulast kõrvale ja sirutas samal ajal jala 
välja. Ainsa väleda hüppega oli Dander sadulas ning balansseeris hobusel, kuni Hilton talle 
koiotti näitas: 

«Näh, Dander, seal ta on! Hass, võta!» 

Koer vahtis tõsiselt peremehe näidatud suunda, paistis tõesti midagi sumavat, hüppas 
haugahtades maha ja pani minema. Teised koerad ruttasid talle järjest pikemaks venivas viirus 
järele. Kihutasime koerte sabas nii kiiresti kui suutsime, kuid jäime tublisti maha, sest 
lagendikku lõikasid sügavad jäärakud ja mägraurud ning kogu ümbrus oli kaetud 
kivimürakate ja pujupuhmastega, nii et täie kiirusega sõita oli liiga ohtlik. 

Jäime kõik' koertest maha ja mina olin muidugi kõige viimane, sest olin sadulas istumisega 
kõige vähem harjunud. Nägime aeg-ajalt, kuidas koerad üle lagendiku lendasid või 
jäärakutesse kadusid ja vastaskaldal kohe jälle nähtavale tulid. Hurt Dander oli tubli juht, ja 
kui me järgmisele mäeharjale jõudsime, nägime kogu jahti. Kõige ees kihutas täie kiirusega 
koiott, veerand miili tagapool koerad, kes paistsid vahemaad vähendavat. Kui me neid 

järgmine kord nägime, oli koiott juba surnud ja korjuse ümber istusid lõõtsutavad koerad, 
kõik peale kahe rebase-koera ja Gingersnapi. 

«Hiljaks jäite omadega,» ühmas Hilton rebasekoerte poole vaadates. Siis kiitis uhkusega 
Danderit: «Noh, näete, ei läinud teie kutsikat vajagi.» 

«Vägitükk nüüd küll kümnel suurel koeral väikesele koiotile kallale minna,» pilkas isa. 
«Oota, vaatame, mis näo nad hundi peale teevad.» 

Järgmisel päeval asusime jälle teele, sest olin otsustanud jahti lõpuni jälgida. 

Ühelt kõrgemalt kohalt silmasime liikuvat halli täppi. Liikuv valge täpp tähendab antiloopi, 
punane rebast, hall aga olenevalt saba asendist kas hunti või koiotti. Kui läbi binokli paistab, 
et saba on sorgus, on tegemist koiotiga, on aga saba püsti, liigub lagendikul va võsavillem ise. 
Danderile näidati jälle jahiloom kätte ja jälle pistis ta kireva voori eesotsas minema — talle 
järgnesid hurdad, barsoid, rebasekoerad, dogid, bullterjer ja ratsanikud. Hetkeks nägime kogu 
jälitamist: loom, kes koerte eest lidus, oli tõepoolest hunt. Mulle tundus kuidagi, et esimesed 
koerad ei jooksnud täna nii kiiresti kui koioti järel. Aga kuidas jaht lõppes, see jäi saladuseks. 
Koerad tulid ükshaaval meie juurde tagasi ja hunti me enam ei näinud. 

Küttide suust sadas nüüd mürgiseid märkusi ja süüdistusi. 


«Ptüi, jälle loivad vedelaks, lihtsalt vedelaks,» põlastas koeri isa. «Vabalt oleks ta kätte 
saanud, äga eks nii kui hunt otsa ringi keeras, panivad nad muidugi kohe tuhatnelja kodu 
poole. Ptüi!» 

«Kuhu see võrratu ja kartmatu terjer siis jäi?» pilkas Hilton. 

«Ei tea öelda,» kostsin mina. «Kaldun arvama, et ta hunti ei näinudki. Aga ma vean kihla, et 
kui ta kiskjat näha saaks, võitleks ta viimse veretilgani.» 

Öösel tapsid hundid üsna rantšo ligidal mitu lehma ja see õhutas meid jälle jahile minema. 
Jaht algas peaaegu samuti nagu eelmine. Hilisel pärastlõunal silmasime vähem kui poole miili 
kaugusel püstise sabaga halli selli. Hilton kutsus Danderi üles sadulasse. 

3.25 

Järgisin tema eeskuju ja hüüdsin Snap'i. Ent Snapi jalad olid nii lühikesed, et tal tuli mitu 
korda hüpata ja siis ka veel vahepeatuseks minu jalga kasutada, enne kui ta sadulasse sai. 
Näitasin ja hassetasin hulk aega, enne kui ta kiskjat märkas, siis aga tormas paljutõotava 
karedusega juba silmist kadunud hurtade järel minema. 

Hiljem selgunud põhjustel ei viinud meid jaht seekord jõekaldale tihnikute vahele, vaid kõrge 
lagendiku poole. Tõusime kõik koos kõrgemale künkale ja nägime, kuidas Dander meist 
poole miili kaugusel hundile parajasti kannule jõudis ja teda kintsust napsas. Hunt pöördus 
ümber, et lahingut vastu võtta, ja meile avanes võrratu vaatepilt. Koerad jõudsid kahe- 
kolmekaupa järele ja jäid sõõris kiskja peale klähvima. Lõpuks jõudis kohale ka pisike valge 
peni. Tema ei kulutanud aega haukumiseks, vaid kargas kohe hundile kõrri. Ta sai küll kinni 
ainult koonust, aga sellest piisas. Kümme suurt koera piirasid kiskja sisse ja kahe minutiga oli 
hunt surnud. Olime kapanud kiiresti, et mitte lõppvaatusest ilma jääda, ja ehkki me päris 
lähedale ei jõudnud, nägime siiski, et Snap õigustas igati nii mu sõbra Jacki kui ka mu enda 
kiidusõnu, 

Nüüd oli minu kord uhkustada, ja ma ei jätnud seda tegemata. Snap oli neile näidanud, kuidas 
asi käib, ja viimaks ometi oli Mendoza koertekari tapnud hundi ilma inimeste abita. 

Ainult kaks asjaolu vähendasid veidi võidu väärtust: esiteks oli tegu noore hundiga, päris 
kutsikaga alles — ega ta muidu nii rumalasti oma põgenemisteed poleks valinud; teiseks oli 
Snap haavatud, hunt oli ta õlale tõsiselt viga teinud. 

Kui me pidulikult kodu poole ratsutasime, märkasin, et Snap lonkas veidi. 

«Tule siia!» kutsusin teda. «Hüppa üles, Snap!» Snap püüdis korra või kaks sadulasse hüpata, 
kuid ei saanud sellega hakkama. «Kuulge, Hilton, aidake ta üles.» 

«Tänan väga, oma latsutaja maoga õiendage ise,» kõlas vastus, sest kõik teadsid juba, et 
Snapist on kindlam eemale hoida. 

«Tule siia, Snap! Säh, võta kinni!» sirutasin koerale ratsapiitsa. Snap kahmas piitsast kinni, 
selle abil tõstsin ta enda ette sadulasse ning viisin koju. Hoolitsesin tema nagu sülelapse eest. 
Ta oli neile karjakasvatajatele näidanud, kuidas täita nõrka kohta nende koertekarjas. 
Rebasekoerad võisid muidugi olla tublid ja hurdad kiired ning barsoid ja taani dogid 
asendamatud lahingus, aga kõigist neist pole mitte tuhkagi tulu, kui puudub kõige kroon — 
moraalne jõud südi eestvedaja näol, kelleks sobib kõige paremini bullterjer. Tol päeval sai 
karjapidajaile selgeks, kuidas huntidega hakkama saada; võite selles ise veenduda, kui juhtute 
Mendozasse: iga tulemusrikkalt hunte jahtiva koerakarja juurde kuulub ka bullterjer, eelistata- 
valt Snapi Mendoza-suguvõsast. 


IV 

Järgmine päev oli kõigi pühakute päeva laupäev, Snapi saabumise aastapäev. Ilm oli selge, 
päikesepaisteline, mitte liiga külm, ja lund maas ei olnud. Siinsed karja-pidajad tähistasid seda 
päeva tavaliselt 


mingi jahiga — praegu olid muidugi päevakorral hundid. Üldiseks pettumuseks oli Snap 
haava tõttu viletsas vormis. Nagu tavaliselt, 

magas ta mu jalutsis, ja seda kohta tähistasid nüüd vereplekid. Snap ei olnud 
võitlusvõimeline, aga et oli kindlalt otsustatud hundi j ähile minna, meelitati ta ühte 
kõrvalhoonesse ja pandi luku taha. Asusime teele, mina-igatahes küll õige halbade 
eelaimustega. Olin veendunud, et ilma minu koerata ei ole jahist midagi head loota, aga ma ei 
kujutlenud, kui suure kaotuse see jaht tegelikult kaasa toob. 

Olime jõudnud juba Kolbaoja küngaste vahele, kui korraga kihutas läbi pujupuhmaste meile 
järele hüplev valge kera. Mõne hetke pärast jõudis Snap urisedes ja saba Uputades mu ratsu 
kõrvale. Tagasi saata ma teda ei saanud: niisugust käsku poleks ta isegi minu käest kuulda 
võtnud. Haav nägi tal halb välja, seepärast kutsusin teda, sirutasin ratsapiitsa al!a ja aitasin ta 
sadulasse. 

«Noh, hoian sind siin,» mõtlesin endamisi, «kuni jõuame koju tagasi.» Nii ma, jah, mõtlesin 
küll, aga Snapi iseloomu ei arvestanud. Hiltoni hüüatus: «Hass, võta!» tähendas, et ta oli hunti 
silmanud. Dander ja Riley, juhthurda võistleja, hüppasid mõlemad näidatud suunda, põrkasid 
kokku ja kukkusid pujupõõsastesse pikali. Ka Snap oli pilku teritanud, märganud hunti, kes 
polnudki nii väga kaugel, ja enne kui ma asjast aru sain, oli koer sadulast maas ning kihutas 
suurte hüpetega kord siia-, kord sinnapoole põigates, vahel üles hüpates, siis ligi maad 
liikudes, üle ja läbi pujupuhmaste otse vaenlase poole. Algul oli ta koguni koerakarja 
eesotsas. Muidugi mitte kauaks. Suured hurdad märkasid liikuvat täppi ning koerakari hargnes 
lagendikule tavalises järjestuses. Tõotas tulla tore jaht, sest hundi edumaa oli väiksem kui 
pool miili ning koerad olid õhinal asja juures. 

«Nüüd pöörasid Karukuristiku poole!» karjus Garvin. «Minu järel! Me jõuame neile vastu.» 
Pöördusime kõrvale ja kihutasime ümber Hulmeri mäe põhjanõlva, tollal kui jaht näis 
kulgevat mööda lõuna-nõlva. 

Kappasime Seedriseljakule ja hakkasime sealt alla laskuma, kui Hilton hüüatas: 

«Vahi saatanat, siin ta ongi! Oleme tal otse vastas.» 

Ta hüppas hobuse seljast maha, laskis ratsmed peost ja pistis joostes minema. Talitasin 
niisamuti. Üle lagendiku 

ligines meile raskel sammul suur hall hunt. Ta jooksis, pea maas, saba sirgelt taga. Ainult 
viiskümmend jardi temast tagapool tuli Dander, lennates otse kullina, kiskjast kaks korda 
kiiremini. Mõne hetke pärast oli hurt hundi kõrval ja lõi hambad talle sisse, kuid põrkas kohe 
tagasi, kui hunt talle vastu pöördus. Nad olid otse meie all, vähem kui viiekümne jala 
kaugusel. Garvin tõmbas revolvri tupest, kuid õnnetuseks segas Hilton vahele: «Ei, pea kinnil 
Vaatame, mis saab.» Paari hetkega olid järgmised hurdad kohal, siis ülejäänud koerad kiiruse 
järgi. Iga saabuja põles vihast ja võitlusjanust, soovist otsejoones lahingusse söösta ja hunt 
sealsamas lõhki kiskuda, kuid üksteise järel põikasid nad kõrvale ning jäid kiskja ümber 
ohutusse kaugusse karglema ja haukuma. Umbes minut hiljem jõudsid pärale barsoid — olid 
ikka vägevad penid küll. Eemalt kavatsesid nad muidugi kohe va võsavillemile kallale 
tormata, kuid hundi kartmatu ilme, tugev kogu ja surmatoovad lõuad ajasid neile hirmu nahka 
veel enne, kui nad ligi said, ja nemadki liitusid teistega ühisesse ringi. Hulljulge roimar sõõri 
keskel pöördus aga kord siia, kord sinna ning oli valmis vastu astuma kas igaühele üksikult 
või ka kõigile korraga. 

Siis saabusid taani dogid, tohutu suured penid, niisama rasked kui hunt. Kuulsin, kuidas 
nende hingeldamine ähvardavaks kahinaks muutus, kui nad edasi sööstsid, valmis vaenlast 
ribadeks rebima. Ent näinud hunti palgest palgesse — tigedat, kartmatut ja väsimatut, 
võimsad lõuad irevil, valmis surema, kui vaja, aga kindlasti mitte ainsana —, noh, siis need 
suured dogid, kõik kolmekesi, lõid äkki araks niisamuti nagu teised enne neid. Jah, nad 


tormavad talle kallale küll, ainult mitte enne, kui on veidi hinge tõmmanud. Ega nad siis hunti 
peljanud, oh ei! Hääle järgi oli neil julgust isegi ülearu. Nad teadsid suurepäraselt, et esimene 
koer, kes hundiga kokku läheb, saab kindlasti viga — aga kohe varsti ei hooli nad sellest 
midagi. Ei, nad ainult hauguvad enne veidi, et ennast üles kütta. 

Sellal kui kümme suurt koera haukudes ümber vaikiva hundi karglesid, sahisesid eemal 
pujupuhmad ja sealt hakkas hüpeldes lähenema justkui lumivalge kummipall, mis peagi 
muutus väikeseks bullterjeriks. Snap — kõige aeglasem 

ja kõige viimane koertest — jõudis pärale raskesti lõõtsutades, nagu ähvardaks tal hing välja 
minna. Ta tuli üle lagendiku, otse koertesõõri poole veisetapja ümber, kellega keegi ei 
söandanud võitlusse astuda. Kas Snap kõhkles? Mitte silmapilkugi; kohe hüppas ta läbi 
kärava sõõri vana hirmuvalitseja poole, otse tema kõri kallale, ja hunt sahmas teda kõigi oma 
kahekümne kõvera mõõgaga. Ent väike peni — sai ta siis viga või mitte — hüppas uuesti. Mis 
seejärel juhtus, ma täpselt ei tea. Äkitselt oli koeri koos terve rübelev hulk. Mulle tundus, et 
nägin korraks väikest valget peni hundi koonu küljes rippumas. Koerad olid tihedasti hundi 
ümber, aidata ei saanud me neid kuidagi, Aga seda polnud ka vaja: neil oli nüüd endil 
kohkumatu ja südi juht. Vähe aja pärast oli lahing läbi, maas lamas hunt, hiiglane omasuguste 
hulgas, ja tema koonu külge oli klammerdunud väike valge koer. 

Seisime sealsamas, viieteistkümne jala kaugusel, valmis aitama, aga selleks avanes võimalus 
alles siis, kui abi enam ei vajatud. 

Hunt oli surnud. Hõikasin Snap'i, kuid koerake ei liigutanud. Kummardusin tema kohale. 
«Snap, Snap, kõik on juba korras: Ša tapsid ta!» 

Koer lamas ikka liikumatult ja ma märkasin ta kehas kalit sügavat haava. Püüdsin teda maast 
üles tõsta. 

«tase lahti, vanapoiss, kõik on juba korras.» 

Snap urises nõrgalt ja laskis lõpuks hundist lahti. Karedakoelised talupidajad olid nüüd Snapi 
ümber põlvili maas ja vana Penroofi hääl värises, kui ta ütles: 

«Parema meelega oleksin lasknud kahelkümnel lehmal hukka saada.» 

Võtsin Snapi sülle, kutsusin teda nimepidi ja silitasin ta pead. Ta urises veidi — hüvastijätuks, 
nagu selgus, sest ta lakkus seejuures mu kätt —, ning vaikis siis igaveseks. 

Kurb oli mulle see kojusõit. Kaasas oli küll tohutu suure hundi nahk, aga see meie tuju ei 
tõstnud. Matsime kartmatu koerakese rantšohoone taha künkale. Kuulsin, kuidas Penroof seal 
endamisi pomises: 

«Pagana pihta, see oli alles vahvus, selge vahvus. Ilma vahvuseta ikka karja ei kasvata.» 


XII. VÄIKE SÕJARATSU Lugu rohtlajänesest 
1 


Väike Sõjaratsu tundis isiklikult kõiki linna koeri. Kõigepealt oli seal üks väga suur pruun 
peni, kes oli teda mitu korda taga ajanud, aga kellest alati lahti sai, kui lipsata läbi 
plangumulgu. Teine oli väike, aga käre klähvits, kes sellest august läbi mahtus, — toda vedas 
ta alt kahekümne jala pikkuse hüppega üle kiirevoolulise niisutuskraavi, millel olid järsud 
kaldad. Väike krants selle hüppega hakkama ei saanud. See oli kindel rohi tolle vaenlase vastu 
ja poisikesed kutsuvad seda kohta siiamaani Vana Jacki Hüppeks. Aga linnas elas veel hurt, 
kes hüppas paremini kui Jack, ja kui too mõnest tarast läbi ei pääsenud, hüppas ta lihtsalt üle. 
Rohkem kui kord pani ta Sõjaratsu tubliduse proovile ja Jack pääses ainult tänu oma kiirele 
põiklemisele, kuni nad jõudsid oseidži apelsini hekini, kus hurdal tuli jälitamisest loobuda. 
Peale ülalmainitute leidus linnas veel terve trobikond, suuri ja väikesi koeri, kes olid küll 
tüütud, aga kellest sai avamaal kergesti lahti. 


Maal oli igas talus koer, aga ainult üks neist tegi Sõjaratsule tõsist muret. See oli pikkade 
koibadega vastik must peni, kiire ja visa elukas, kes oli Sõjaratsu juba paaril korral lausa 
surmaohtu saatnud. 

Linna kassidest Jack suuremat ei hoolinud, ainult kord või kaks olid nad talle hirmu nahka 
ajanud. Ühel kuu-paistesel ööl hiilis sinna, kus Jack parasjagu sõi, suur, paljudest võitudest 
puhevil isakass. Jack Sõjaratsu nägi musta, põlevate silmadega olevust, ja hetk enne seda, kui 
teine talle kallale sööstis, pöördus ta kassi poole, tõusis 

istukile, tagajalgadele, siis täies pikkuses varvastele püsti, laiad kõrvad lisaks veel kuue tolli 
pikkuses õieli, laskis kuuldavale kõige kohutavama kurina, mida ta suutis esile manada, tegi 
viie jala pikkuse hüppe ja maandus kassile pähe, surudes oma tagumiste käppade teravad 
küünised teisele lihasse, ning vana isakass pani isevärki kahejalgse hiiu eest kohkunult 
plagama. Seda nõksu oli Sõjaratsu sageli edukalt kasutanud, kuid kaks korda oleks tal seal- 
juures haprasti läinud: ühel korral ilmnes, et tegemist oli emakassiga, kellel pojad lähedal, ja 
Jackil tuli elu eest põgeneda, teine kord jälle tegi ta selle vea, et hüppas pähe skunksile. 

Kuid kõige ohtlikum vaenlane oli ikkagi hurt ja tolle läbi olekski Sõjaratsu otsa saanud, kui 
poleks tulnud vahele kummalist lugu, mis lõppes Jackile õnnelikult. 

Jack otsis toitu öösiti: siis oli väljas vähem vaenlasi ja kergem ennast varjata. Kuid ühel 
talvehommikul oli ta lutsernikuhja juurde kauaks jäänud ja silkas alles koidu ajal üle lumise 
välja kodu poole, kui talle just nagu kiuste linna ümbruses luusiv hurt vastu tuli. Valge käes ja 
lagedal lumel polnud kuhugi peitu pugeda ning jäi üle ainult liduda üle välja, läbi pehme 
lume, mis segas jänest rohkem kui koera. 

Ning minema nad tormasid — tublid jooksjad mõlemad hing heas vormis. Nad lendasid üle 
lume, ja iga kord, kui nende väledad jalad maad puudutasid, paiskusid üles tillukesed 
lumetordid. Siia ja sinna, kõrvale põigates ning siksakke tehes kulges jaht. Koerale tuli kasuks 
kõik: tühi kõht, külm ilm, kohev lumi; jänest aga rõhus raske 

lutsernikõhutäis. Sellest hoolimata käisid ta käpad nii kiiresti, et ta järel oli korraga 
kümmekond väikest lume-juga. Jaht käis ikka mööda lagedat välja, ligiduses ei paistnud 
ühtegi päästvat hekki ja hurt takistas ettenägelikult iga katset mõne tara poole suunduda. Jacki 
kõrvad hakkasid juba longu vajuma — kindel tundemärk, et vahvus või võhm on otsakorral 
—, kui äkki paistis tal nagu jõudu juurde tulevat ja kõrvad kerkisid uuesti püsti nagu 
lahingulipud. Sõjaratsu pani viimase välja, ent ta ei kihutanud mitte põhja pool kasvava heki 
suunas, vaid üle lageda preeria itta. Hurt tormas talle järele, ja viiekümne jardi järel tegi jänes 
põike, et õelat jälitajat segadusse ajada, aga järgmise suunamuutusega kulges jaht taas itta. Nii 
loovides ja põikeid tehes hoidis ta kurssi kõige lähemale talule: seda piiras väga kõrge 
plankaed, milles oli auk kanade jaoks, aga talus elas ka ta teine vihavaenlane, suur must koer. 
Väljaspool planku kasvav hekk pidas hurta mõni hetk kinni ja andis Jackile võimaluse läbi 
kanaaugu õuele tormata ning peitu pugeda. Hurt sööstis madala värava juurde ja volksas 
sellest üle kanade sekka. Nood lendasid kaagutades ja tiibu lehvitades laiali ning mõned 
lambatalled pistsid valjusti määgima. Loomade valvur, suur must koer, ruttas oma 
kaitsealustele appi, Sõjaratsu aga lipsas läbi plangu tuldud teed tagasi. Hoovist kostis talle 
järele tigedate koerte raevust lõrinat ja 

haukumist, millele peagi liitusid inimeste hõiked. Millega lugu lõppes, seda Jack ei teadnud 
ega tahtnudki teada, märkimist väärib aga asjaolu, et sellest peale too väle Newchusenis 
elutsev hurt teda enam ei tülitanud. 


II 


Oli endastmõistetav, et vahel edenes elu hästi ja siis jälle tulid kehvad ajad, kuid viimased 
aastad olid Kaskaado osariigisl elunevatele rohtlajänestele mõlematpidi eriti suuri muudatusi 
toonud. Vanasti pidasid nad lihtsalt lõputuid lahinguid röövlindude ja -loomadega, kannatasid 
külma ja kuuma, vaevlesid katku ja kärbeste käes, kelle pisted põhjustasid jälki haigust, kuid 
ikka suutsid nad vastu pidada. Kui aga siia asusid elama talunikud, muutusid asjad teiseks. 
Hulgaliselt sissetoodud püssid ja koerad hõrendasid tunduvalt rohtla jäneseid küttivate 
koiottide, rebaste, huntide, mäkrade ning kullide ridu ja jänesed paljunesid lausa parvedena. 
Siis puhkes nende hulgas aga katk ja tegi puhta töö. Järele jäid ainult kõige tugevamad, kõige 
karastatumad loomad. Mõnd aega oli siin rohtla jänes harulduseks. Tollal aga toimus uus 
muutus: igale poole istutati oseidži apelsini hekid, mis pakkusid suurepärast kaitset, ja nüüd 
sõltus rohtlajänese pääsemine rohkem taibust kui kiirusest. Taibukas jänes, keda koer või 
koiott taga ajas, lidus lähima heki juurde, lipsas mõnest tillukesest avast läbi ja pääseski 
põgenema, kuni koer laiemat läbipääsu otsis. Peagi leidsid koiotid selle nõksu vastu nõu: nad 
hakkasid jäneseid jälitama kahekesi. Üks koiott võttis oma hoolde ühe põllu, teine järgmise, ja 
kui siis jänes püüdis hekist läbi pääseda, tungisid mõlemad peale ja said tavaliselt oma ohvri 
kätte. Jänest aitasid nüüd ainult terav pilk, et ka teist koiotti kohe algul märgata ja tollest 
põllust eemale hoida, ning väledad jalad, et esimese käest pääseda. 

Nii hakkasid rohtlajänesed pärast seda, kui olid levi- 


1 Mõeldud on tõenäoliselt Oregoni osariiki, kus Kaskaadi mäed valdavas osas asuvad. 

nud parvede kaupa, siis õige haruldaseks muutunud, vahepeal kõik kohad üle ujutanud ja 
uuesti harvaks jäänud, taas ohtrasti siginema. Nood, kes olid ellu jäänud, olid raskeis 
katsumustes karastatud ning võisid elada ja paljuneda tingimustes, kus nende esivanemad 
poleks ainsat 

suvegi vastu pidanud. 

Nad ei armastanud suurte rantšode avaraid välju, vaid talude väikesi, ohtrasti hekkidega 
piiratud sopilisi põlde, 


eriti seal, kus eluhooned asusid ligistikku ja moodustasid suure laialivalguva küla. Üks taolisi 
asulaid oli tekkinud Newchuseni raudteejaama juurde. Miil maad kaugemal kubises 
ümbruskond uut, valitud tõugu .rohtlajänestest. Nende seas oli ka väike emajänes nimega 
Särasilm, mille ta oli saanud oma peamise tunnuse tõttu, sest hallina hallide põõsaste seas ta 
muuga silma ei paistnud. Ta oli tubli jooksja ning eriti osav hekimängus, millega ta vedas alt 
õige mitmeid koiotte. Pesa tegi ta lagedale karjamaale, siiani puutumatule preeriatükile. Siin 
tõi ta ilmale ja kasvatas suureks paari poegi. Uks nendest oli nagu ta isegi säravate silmade ja 
hõbehalli kuuega ning osalt ka tema terase taibuga. Teises pojas olid aga leidnud harukordse 
ühenduse ema anded ja uue rohtlajäneste tõu parimad omadused. 

See oligi toosama, kelle seiklusi me jälgime, too, kes 

hiljem võiduajamistel endale Sõjaratsu nime sai ning pärast veel maailmakuulsuse saavutas. 
Ta võttis tarvitusele rohtlajäneste igivanad trikid, rakendas neid uut moodi ja leiutas vanade 
vaenlaste vastu ka uusi. 

Kui ta veel päris väike oli, mõtles ta välja niisuguse nõksu, mis oleks au teinud ka kõige 
targemale jänesele Kaskaados. Teda ajas taga vastik väike kollane koer ning põldude ja 
taluhoonete vahel põigeldes oli Jack asjatult püüdnud temast vabaneda. Koiottide vastu võib 
seda võtet edukalt rakendada, sest tihtipeale hakkavad talunikud ja koerad siis koiotti taga 
ajama ja tulevad sellega tahtmatult jänesele appi. Praegu ei olnud aga sellest mängust mingit 
abi, sest väike peni ronis igast aiaaugust järele ja Sõjaratsu, kes polnud veel täiskasvanudki, 
elu-karastusest kõnelemata, hakkas juba väsimust tundma. Ta kõrvad ei seisnud enam kikkis, 
vaid langesid tahapoole ja ajuti hoopis longu, kui ta sööstis läbi tillukese mulgu tihedas hekis 
ja leidis, et vilgas vastane oli aega viitmata täpselt sama teinud. Keset välja sõi väike 
veisekari, mille hulka kuulus ka üks vasikas. 

Lootusetus kitsikuses on metsloomadel kummaline kalduvus usaldada esimest vastujuhtujat. 
Vaenlane selja taga tähendab surma. On olemas veel võimalus — ainus, mis jäänud —,, et 
võõras osutub sõbraks, ja see meeleheitlik lootus ajaski Jacki lehmade juurde. 

Päris kindel, et jänese käekäik lehmade rahu poleks häirinud, kuid koerte vastu kannavad 
veised juba loomu poolest viha, ja kui nad nägid kollast krantsi pikkade hüpetega enda poole 
tulevat, tõstsid nad ninad maast ning ajasid sabad sirgu. Nad pühkisid tigedalt, moodustasid 
tiheda rivi ja hakkasid vasika ema eestvõttel koera ründama, Jack aga puges madala 
astelpõõsa alla peitu. Koer põikas kõrvale, et vasikale kallale tungida — vähemalt arvas seda 
vana lehm ja tormas talle nii vihaselt järele, et peni vaevalt eluga pääses. 

See oli vana hea põgenemisplaan ja pärines kindlasti juba tollest ajast, kui lehmade ja koerte 
asemel olid piisonid ja koiotid. Jack pidas selle meeles ja rohkem kui kord päästis see hiljem 
ta elu. 

Harulduseks võis Sõjaratsut pidada nii võimete kui ka värvuse poolest. 

Loomade värvus on peamiselt kahesugune: selline, mis muudab nad ümbrusega sarnaseks ja 
aitab neid varjata — seda nimetatakse kaitsevärvuseks; või vastupidi, niisugune, mis teeb 
nad mitmesugustel põhjustel väga märgatavaks — seda nimetatakse suunavaks värvuseks. 
Rohtla-jäneste värvus on omapärane: see võib olla nii varjav kui ka suunav. Kui nad 
kükitavad halli võsa või mätaste vahel, on nende kõrvad, pea, selg ja küljed pehmet halli 
tooni, nad sulavad ümbrusega ühte ja neid ei märka enne kui alles väga lähedalt — nad on 
kaitsevärvi. Samal hetkel aga, kui rohtlajänes taipab, et liginev vaenlane ta nagunii üles leiab, 
hüppab ta üles ja sööstab minema. Ta heidab kõrvale maskeeringu, hall nagu kaoks, 
välkkiirelt muudab loom värvi, kõrvad on nüüd lumivalged, mustade tippudega, jalad valged, 
saba aga must tähn helevalges raamis. Nüüd on ta musta-valgekirju jänes. Ta värvus on üleni 
suunav. Kuidas see toimub? Väga lihtsalt. Kõrvade eesmine pool on hall, tagumine must- 
valge. Must saba valge karvapärjaga ja valged jalad on kükitaval jänesel peidus, ta istub 
nendel. Kükitades aetakse hall kasukas hästi puhevile ja ligi maad, kui jänes aga üles hüppab, 
tõmbub see veidi kokku ja kõik must-valged märgid tulevad nähtavale. Kui enne ta värvid 
sosistasid: «Olen mätas», siis nüüd nad lausa karjuvad: «Olen jänes!» 

Miks ta seda teeb? Miks peaks elu eest liduv pelglik olend varjamise asemel kogu ilmale 
kuulutama, kes ta on Selleks peab olema tõsine põhjus. Sellest peab kasu olema, muidu ei 
oleks jänesed seda võtet kunagi kasutama hakanud. Seletus on järgmine: kui jänest kohutab 
teine sama tõugu olend, s. t. kui on tegemist valehäirega, siis tehakse rahvusvärvide 
näitamisega kohe eksitus selgeks. Kui aga kohutajaks osutub koiott, rebane või koer, näevad 
need otsemaid, et see on rohtlajänes, ning teavad, et teda taga ajama hakata oleks ainult 
ajaraiskamine. Ja nad lausuvad endamisi: «See on rohtlajänes, avamaal ma teda ei püüa.» Nad 


loobuvad jälitamisest ning see hoiab jänesel ära palju asjatut lidumist ja tühja tüli. Must- 
valged laigud on rohtlajäneste rahvuslik munder ja lipuvärvid. Viletsate jäneste kasukal on 
need värvid tuhmi võitu, 

tugevate isendite puhul aga on must-valged laigud suuremad ja ka selgemad. Sõjaratsu, kes oli 
hall, kui ta maas kükitas, helkis nagu süsi ja lumi, kui oli heitnud väljakutse rebasele või 
kollakale koiotile ning eemaldus tantsiskledes — algul musta-valgekirju jänesena, siis 
tillukese valge laiguna, ja lõpuks kadus kaugusse kui kübeke ohakavilla. 

Paljud talunike koerad olid juba teadmiseks võtnud, et hallikat jänest võib veel kuidagi 
tabada, kuid must-valget kinni võtta on võimatu. Mõnd aega suutsid nad teda muidugi 
jälitada, ent tegid seda pelgast jahilustist. Jõuvarude kasvades hakkas Sõjaratsu lihtsalt hasardi 
pärast endale jälitajaid kannule õrritama, hakkas otsima ohtusid, millest teised, vähem 
võimekad, hoolega hoidusid. 

Nagu kõik metsloomad, pidas ka Jack teatud piirkonda või maa-ala oma koduks ja väljaspool 
selle piire hulkus harva. Tema koduks oli oma kolmemillise läbimõõduga ala, mis ulatus küla 
keskusest ida suunas. Tolles piirkonnas oli tal palju pesi ehk asemeid, nagu neid seal kandis 
kutsutakse. Need olid lihtsalt lohukesed mõne põõsa või rohu tuti varjus, vooderduseks ainult 
sissesattunud rohu-kõrred või tuule kantud lehed. Ent mugavusi polnud sugugi kahe silma 
vahele jäetud. Mõned pesad olid kuuma, ilma puhuks, need avanesid põhja poole, sügavust 
polnud neil ollagi, nad olid mõeldud lihtsalt varjuks päikese eest. Külma-ilma-pesad olid 
sügavad ja lõuna poole lahti, vihma eest kaitsesid Jack'i süvendid, mis avanesid läände ja 
mille kohal oli taimedest tõhus katus. Ühes või teises taolises pesas veetis ta päeva, öösel aga 
läks koos "suguvendadega toitu otsima. Kuuvalgel lõid nad siis kepsu ja hullasid nagu kari 
kutsikaid, kuid pidasid hoolega silmas, et päikesetõusuks oleks igaüks jälle ilusasti ilmale 
vastavas pesas tagasi. 

Kõige ohutumaks karjamaaks jänestele olid talupõllud, kus võimalikke vaenlasi tõkestasid 
tihedad hekid ja lisaks veel ka äsja leiutatud okastraat. Aga kõige parem kõhutäis kasvas 
hoonetele lähemal, köögiviljapõldudel; toit oli seal kõige suupärasem, kuid koht ka kõige 
kardetavam. Lagedate väljade ohtusid küla vahel kõiki küll ei olnud, ent seal ootasid hoopis 
hirmsamad: inimesed, püssid, koerad ning läbipääsmatud tarad. Neid, kes Sõjaratsut hästi 

tundsid, ei üllatanud üldse, et too oli endale pesa teinud ühe aedniku melonipõllule. Teda 
varitses siin kull palju hädaohte, kuid see-eest oli varuks ka ohtrasti naudinguid ning 
põgenemise tarvis hulk auke taras ja vähemalt kaks korda nii palju pääsemisvõimalusi 
väljaspool seda. 


III 


Newchusen oli tüüpiline Lääne linnake. Igal pool hakkas silma, et kõiki jõupingutusi tema 
ületamisel oli krooninud edu. Tänavateks olid rõhtsad sirged teed, ühegi käänaku või haljama 
lapita, millel silm oleks puhanud. Majadel polnud nägu ega tegu, need olid odavad 
tõrvapapiga ülelöödud laudosmikud, millel ei olnud isegi julgust oma armetust tunnistada: 
igaüks neist püüdis välja paista parem, kui ta tegelikult oli. Ühel oli võltsfassaad, mis jättis 
mulje kahekorruselisest hoonest, teine imiteeris tellis-kiviehitust, kolmas tahtis olla marmorist 
tempel. 

Kuid inimelamuteks olid need ubrikud võrdselt viletsad ja igaühelt võis lugeda omaniku 
salajast soovi veel aasta või paar selles kolkas vastu pidada, siis aga kuskile mujale kolida. 
Linna kaunistasid üksnes — ilma et seda oleks kavatsetud — päikese varjuks ridamisi 
istutatud puud. Ka neid oli püütud võimalikult näotuks muuta, aga valgekslubjatud tüvest ja 
nudiks pügatud kroonist hoolimata olid nad siiski armsad elusad asjad. 


Ainsaks veidigi vastuvõetava välimusega ehituseks linnas oli elevaator. See ei püüdnud paista 
kreeka templina ega šveitsi suvilana, vaid oli lihtsalt suur, rohmakas, aus elevaator. Iga tänava 
lõpus avanes vaade preeriale, talumajadele, tuule jõul töötavatele veepumpadele ja pikkadele 
oseidži apelsini hekkidele. Vähemalt siin oh, mida vaadata: hallikasrohelised, tihedad ja 
kõrged hekid olid kirjatud kuldsete viljadega, mis ei kõlvanud küll süüa, kuid olid siin oma 
iluga teretulnumad kui vihm kõrbes; pikkade sitkete okste küljes kõlkuvad kollakad kerakesed 
maheroheliste lehtede taustal moodustasid meeldiva värvikooskõla, mis rõõmustas tüdinud 
pilku. 

Säherdusest linnast tuleb küll esimesel võimalusel minekut teha, arvas rändur, kes talve 
lõpul siia paariks 

päevaks peatuma oli jäänud. Ta tundis huvi kohalike vaatamisväärsuste vastu. Et klaasi alla 
pandud valge biisamrott kõrtsis, nelikümmend aastat tagasi indiaanlaste poolt skalpeeritud 
vana Baccy Bullin ja piip, mida kord oli suitsetanud Kit Carson, midagi erilist ei pakkunud, 
seadis ta sammud preeria poole, mis oli veel valge lumi-katte all. 

Paljude koerajälgede seas hakkas talle silma suure rohtlajänese rada. Ta küsis ühelt 
möödaminejalt, kas linnas on jäneseid. «Ei usu. Ei ole ma veel ühtegi näinud,» vastas too. 
Veskitööline andis sama vastuse, kuid ajalehe-pakiga poisike ütles: 

«Kindlasti on. Preeria päris kihab jänestest ja vahel tulevad nad hulgani linna kah. Üks hiigla 
pirakas elab otse Si Kalbi melonipõllul — oi, see on hiiglama pirakas loom ja musta- 
valgekirju kui malelaud.» Selle jutu peale pöördus Võõras itta. 

Too «hiiglama pirakas» oli muidugi Sõjaratsu. Kalbi melonipõllul ta küll päriselt ei elanud, 
vaid viibis seal ainult ajuti. Praegu teda seal ei olnud, ta oli oma läände avanevas pesas ehk 
asemes, sest parajasti tõusis külm ja rõske idatuul. Pesa asus Madisoni avenüüst ida pool ja 
jänes jälgis pilguga võõrast, kui too tänavat mööda lähemale rühkis. Senikaua kui võõras teed 
mööda kõndis, oli Jack rahulik. Peagi käändus tee põhja, mees aga pöördus millegipärast 
kõrvale ja astus otse Jacki poole. Jack mõistis, et teda ootavad ebameeldivused. Samal 
silmapilgul, kui mees teelt kõrvale astus, hüppas Sõjaratsu asemest üles ning pistis üle preeria 
ida poole punuma. 

Vaenlase eest põgenev rohtla jänes katab ühe hüppega kaheksa-üheksa jalga ja iga viie-kuue 
hüppe tagant teeb ühe vaatlushüppe — hüppe mitte edasi, vaid otse üles, rohust ja põõsastest 
kõrgemale, et olukorrast ülevaadet saada. Noor rumal jänku hüppab üles iga nelja hüppe 
tagant ja kaotab sellega palju aega. Arukas rohtlajänes kasutab vaatluseks kaheksandat- 
üheksandat hüpet, millest täielikult piisab. Ruttav Sõjaratsu sai kogu vajaliku informatsiooni 
alles kaheteistkümnendal hüppel, kattes iga vahepealse hüppega kümme kuni neliteist jalga. 
Tema vjäetud jäljerada erines veel ühe asjaolu poolest. Küülik või tavaline mets jänes hoiab 
saba joostes üleval, vastu 

selga rõngas, nii et see lund ei puuduta. Rohtlajänese saba ripub jooksul alla ja hoidub 
tahapoole, sirgelt või tipust pisut kõverdunult, kuidas kellelgi; mõnel ripub saba päris sirgelt 
alla ja jätab siin-seal lumele jalajälgede taha jutikese. Sõjaratsu süsimust saba oli ebatavaliselt 
pikk ja jättis iga hüppe juures lumele pika joone — nii pika, et juba selle järgi võis öelda, 
kellele jäljed kuuluvad. 

Silmanud inimest ilma koerata, poleks paljud jänesed kartma loonudki, kuid Sõjaratsul oli 
müristajatega seotud nii mõnigi kibe mälestus ja ta pistis punuma, kui vaenlane oli alles 
seitsmekümne viie jardi kaugusel. Hästi ligi maad lidus ta kagusse, heki poole, mis kulges 
itta. Heki varjus liikus ta edasi otsekui õige madalal lendav kull, kuni miil maad eemal ühe 
oma pesani jõudis. Ja alles siin, tõusnud enne täies pikkuses püsti ja uurinud ümbrust, heitis 
Jack puhkama. 


Ent puhata ei lastud tal kuigi kaua. Kahekümne minuti pärast püüdsid ta suured, tundlikud, 
maadligi painutatud kõrvad kinni korrapärase heli: riuks, riuks, riuks, tulid mööda lund 
ligemale inimsammud. Jack hüppas üles ning nägi lähenevat meest, kel läikiv kepp käes. 
Sõjaratsu hüppas pesast välja ja silkas traataia poole. Ta ei teinud ühtki vaatlushüpet, enne kui 
oli jätnud vaenlase teisele poole tara. Ettevaatus osutus küll liigseks, sest mees ajas ainult jälgi 
ja polnud jänest ennast märganudki. 

Jack aga tuiskas edasi. Ta teadis nüüd, et inimene on tal jälil, ja ürginstinkt, mis pärines 
esivanemate kokkupuutest nirgiga, sundis teda oma jälgi mööda tagasi tulema. Ta jooksis otse 
kauge tara juurde, lidus siis teisel pool selle äärt pidi umbes viiskümmend jardi edasi, pööras 
oma jälgi mööda tagasi ning silkas minema hoopis teises suunas, kuni jõudis uue pesani. Jack 
oli kogu öö jalul olnud ja tahtis nüüd, ereda päikesega, väga puhkama heita, aga vaevalt sai ta 
küljealuse veidi soojemaks, kui lähenev riuksumine teatas vaenlase tulekust ning Sõjaratsu 
andis jälle jalgadele valu. 

Katnud pool miili, peatus ta korraks laugjal tõusul. Nähes, et inimene teda ikka veel jälitab, 
tegi ta hulga imeväärseid põikeid, selliseid petlikke siksakke, et enamik kütte oleks 
kimbatusse sattunud, jooksis veel ligi sada 

jardi oma lemmlkpesast mööda, tuli teisest küljest selle juurde tagasi ning heitis puhkama 
kindlas veendumuses, et nüüd ometi on vaenlane jälilt maha raputatud. 

Mitte nii ruttu kui enne, aga ometi tuli «riuks-riuks-riuks» jälle lähemale. 

Jack ärkas, kuid jäi paigale. Inimene kõmpis pesast mööda jälgi pidi, mis veel sada jardi edasi 
viisid. Kui ta juba pesast eemal oli, volksas Jack märkamatult välja. Ta taipas, et tegemist on 
ebatavalise jälitajaga, mistõttu tuli kõik mängu panna. Nad olid Sõjaratsu valdustele juba 
suure tiiru peale teinud ning asusid nüüd vähem kui miili kaugusel musta koeraga talust. Seda 
ümbritses tore plank, milles oli too õnnekombel jäetud mulk kanade jaoks. Siit uhkas vastu 
meeldivaid mälestusi: enam kui kord oli Jack siin võitjaks jäänud, nimelt siin oli ta hurta 
ninapidi vedanud. 

Kahtlemata olid need kaalutlused, mitte aga kavatsus üht vaenlast teise kätte mängida, 
peapõhjuseks, miks Sõjaratsu avalikult üle lume suure musta koera eluaseme poole liduma 
pistis. 

Kanaauk oli kinni, ning segadusse sattunud Sõjaratsu hiilis piki planku edasi, otsides 
tagajärjetult mõnd muud avaust. Ümber nurga tulles nägi ta, et värav oli pärani ja õues 
lauahunnikul magas must koer sügavat und. Kanad kössitasid kõige hubasemas hoovinurgas. 
Kass tippis parajasti pepsilt läbi lume rehe alt köögi poole, kui Sõjaratsu väraval peatus. 
Jälitaja tume kogu ronis kauget valget nõlva pidi lähemale. Jack volksas vargsi õuele. Selle 
asemel et oma asjadega tegelda, pistis pikakoivaline kukk ligemale hüppavat jänest nähes 
kisama. Päikese käes lamav koer tõstis pead ja tõusis. Jack'i ähvardas surmaoht. Ta kükitas 
maha ja muutis end halliks mättaks. Ta tegi seda osavasti, ent kui poleks olnud kassi, oleks ta 
ikkagi olnud surmalaps. Tead-matult-tahtmatult sai kass tema päästjaks. Ehkki koer ei 
teadnud, et jänes on õues, oli ta kolm sammu Sõjaratsu poole astunud ning seega pannud kinni 
ainsa väljapääsu. Siis tuli kass majanurga tagant, hüppas aknalauale ja ajas lillepoti maha. 
Sellest käpardlikkusest piisas, et teha lõpp relvastatud vaherahule. Kass silkas kuuri poole, 
põgeneva vaenlase nägemine meelitab aga koera kohe sõjateele. 

Nad möödusid kössitavast jänesest kolmekümne jala kauguselt. Niipea kui nad olid kadunud, 
pööras Jack'otsad ringi ja sööstis kiisule aitäh ütlemata õuest välja, lumme sõtkutud rada 
mööda minema. 

Kassi päästis perenaine, ja kui Jacki jälitaja kohale jõudis, peesitas peni jälle laudadel. Mees 
ei hoidnud käes mitte püssi, vaid jämedat keppi, tublit madjakat, ning tänu sellele ei tunginud 
koer talle kallale. 


Jäljed näisid siinsamas lõppevat. Oli see nüüd ette kavatsetud või mitte, igatahes läks jänesel 
trikk korda ja ta sai tülikast jälitajast lahti. 

Järgmisel päeval asus võõras uuesti Jack'i otsima ja leidis mitte jänese enda, vaid ta jäljed. Ta 
tundis need ära saba veetud juti, pikkade sammude ning harvade üles-hüpete järgi, kuid nende 
jälgede kõrval ja nendega koos käisid ühe väiksema jänku omad. Siin nad kohtusid, siin ajasid 
teineteist hullates taga, sest võitluse märke polnud näha, siin sõid või kükitasid koos 
päikesepaistel, seal liikusid külg külje kõrval edasi ning siin hullasid jälle lumes, kogu aeg 
koos. Paaris jäljed kuulusid Väikesele Sõjaratsule ja tema kaasale. 


IV 


Järgmine suvi oli rohtlajänestele hea aeg. Mingi tobeda seaduse põhjal hakati kullide ja 
öökullide hävitamise eest preemiat maksma ja seetõttu notiti noid suliseid korravalvureid 
massiliselt maha. Sellele vastavalt sigines jäneseid säherdusel hulgal, et nad ähvardasid 
laastata kogu maa. 

Nii talunikud, kes premeerimisseaduse läbi kahju kandsid, kui ka tolle seaduse väljamõtlejad 
otsustasid korraldada pikk-kõrvadele suure ajujahi. Teatud hommikuks paluti kõiki kohalikke 
elanikke maakonna põhjapiiril kulgevale maanteele, et siis kogu piirkond vastutuult läbi 
kammida ja lõpuks jänesed suurde, tiheda traatvõrguga piiratud koplisse ajada. Koeri ligi ei 
võetud, sest nendega oleks raske olnud toime tulla, ka püsse polnud ühes, sest hulga seas 
oleks see ohtlik olnud. Igal mehel ja poisil oli kaasas kaks pikka keppi ja kotitäis kive. Naised 
tulid 

ratsa või kaarikutega, paljudel olid ühes käristid või sarved ja plekktoosid, millega lärmi teha. 
Mitme kaariku külge olid seotud nööri otsa lükitud konservikarbid või lihtsalt ridvad, mis 
rattakodaraid riivates ajujahi niigi kurdistavale kärale oma osa juurde andsid. Kuna jänestel on 
imeväärselt tundlik kõrv, siis pidi lärm, mis juba inimestki häirib, nemad lausa segaseks 
tegema. 

Ilm oli ilus ja kell kaheksa hommikul anti käsk liikuma hakata. Algul oli liin oma viis miili 
pikk ja iga kolme-kümne-neljakümne jardi peale tuli mees või poisike. Kaarikud ja ratsanikud 
olid sunnitud enamasti teedele jääma, ajajad aga pidid minema ausalt läbi paksu ja vedela, et 
rivi kuskil ei katkeks. Inimesed olid paigutatud enamvähem ruudukujulise ala kolmele küljele. 
Igaüks tegi nii palju kära kui suutis ning materdas kepiga läbi kõik ettejuhtuvad põõsad. Välja 
hüppas hulk jäneseid. Mõned punusid ajajate poole, kus kivirahe nad kohe maha nottis. Paar 
tükki siiski lipsasid läbi ja pääsesid, suuremat osa aga aeti ajuga edasi. Algul ei paistnudki 
jäneseid nii väga ohtrasti olevat, aga enne kui kolm miili kaetud sai, lidus neid ajajate ees igas 
suunas. Viie miili järel — selle läbimiseks kulus ligikaudu kolm tundi — anti korraldus tiivad 
koomale tõmmata. Vahemaa inimeste vahel lühenes, kuni kõnniti üksteisest vähem kui kümne 
jala kaugusel, ja aju lähenes kahe kaugele ulatuva tiiva või taraga varustatud koplile. Liini 
otsad jõudsid tarani ja jänesed olid ümber piiratud. Nüüd liikusid ajajad õige jõudsasti, ja 
neile jalgu jäänud jäneseid materdati maha kümnete kaupa. Korjused katsid maad, kuid 
jänesekari näis üha kasvavat, ja kõige lõpuks, enne kui ohvrid koplisse kii-luti, kihas 
kaheaakrine sissepiiratud maalapp sinna-tänna sööstvatest ja karglevatest jänestest. Nad 
tiirutasid ja hüppasid ringi, lootes leida väljapääsu, ent sedamööda kuidas ring väiksemaks jäi, 
muutus armutute ajajate rivi ikka tihedamaks ning kogu jänesekari suruti käiku pidi kindlasse 
koplisse, kus mõned neist jäid totralt keset platsi kükitama, teised hakkasid võrgu veert pidi 
ringi laskma, kolmandad aga otsisid pelgupaika kopli nurkades või hunnikus üksteise all. 

Aga Sõjaratsu — mis sai selle möllu ajal temast? Ka tema oli ajuga kaasa aetud ning sattus 
koplisse esimeste 

hulgas. Kuid nõuks oli võetud ka isesugune selektsioon läbi viia. Kõige parematele, kõige 
tervematele ei saanud sulg surmalõksuks. Aga põduraid oli seal palju; nood, kes arvavad, et 
kõik metsloomad on tervise ja täiuse kehastused, oleksid olnud vapustatud, nähes, kui palju 
nende nelja või viie tuhande sulgu sattunud rohtlajänese seas oli lombakaid, sante ja tõbiseid. 
See oli nagu muistses Roomas: võidetute massi ootas veresaun, kõige valitumaid aga areen. 
Areen? Jah, hurtade võiduajamised. 

Koplis seisid võre ääres juba varem valmisseatud väikesed kastid — terve hulk, vähemalt 
viissada puuri, mis mahutasid igaüks ühe jänese. 

Aju lõpul viimases rüsinas jõudsid koplisse kõigepealt kõige kiiremad jänesed. Osa neist olid 
väledad ja rumalad: sattunud sulgu, hakkasid nad seal meeleheitlikult ringi tormama. Osa olid 
väledad ja targad; nood pugesid kähku kastikestesse varjule, ja kõik puurid olidki täis. Nii 
eraldati mitte just kõige veatumal, kindlasti aga kõige lihtsamal ja käepärasemal viisil viissada 
kõige kiiremat jaA taibukamat looma. Neid viitsada pidid hurdad hakkama võidujooksurajal 
taga ajama. Rohkem kui nelja-tuhandeline rüselev mass saadeti aga armuheitmatult surma. 
Viissada väikest kasti viiesaja särasilmse jänkuga pandi samal päeval rongile. Nende seas oli 
ka Jack Sõjaratsu. 


V 


Jänesed võtayad saatuselööke kergelt ja sellepärast ei maksa arvatagi, et kastidesse suletud 
jänkud suurt hirmu tundsid, kui tapatalgute möll juba möödas oli. Kui nad suure linna 
lähedale võiduajamisväljakule jõudsid, lasti nad ükshaaval välja ja neid koheldi väga õrnalt — 
just nimelt õrnalt, sest valvurid olid, nagu nende roomlastest eelkäijadki, vangide suhtes väga 
tähelepanelikud, kuna kandsid nende eest vastutust —, nii et jänestel polnud millegi üle kurta; 
nad leidsid end avaras tarandikus, kus oli külluses head toitu ja ei ühtegi vaenlast. 

Juba järgmisel hommikul algas treenimine. Lükati lahti 

kümmekond luuki, mis viisid hoopis suuremale väljale — võiduajamisväljakule. Niipea kui 
teatud hulk jäneseid läbi väravate oli pääsenud, ilmus käratsev poistejõuk ja hakkas neid 
tagasi ajama, jälitas neid kõva lärmi tehes, kuni kõik loomad olid jälle tagasi väiksemal väljal, 
mida kutsuti koduks. Mõnepäevase treeningu järel taipasid jänesed, et kui neid taga aetakse, 
võib oma naha päästa ainult läbi luugiava kodusse lipsates. 

Nüüd algas järgmine õppetund. Kogu kari aeti ühest külguksest pikale kinnisele rajale, mis 
piiras väljakut kolmest küljest ja viis lõpuks teises otsas asuvasse taran-dikku — stardisulgu. 
Värav areenile, see tähendab väljakule, oli lahti, jänesed aeti välja, peidus varitsenud poiste- 
kamp koos koertega tormas lagedale ja hakkas neid üle väljaku edasi kihutama. Kogu jäneste 
vägi pani hüpates ja karates minema, mõned nooremad tegid harjumuse tõttu paar kõrget 
vaatlushüpet, kõige ees aga tuiskas ligi maad tore musta-valgekirju, sihvakate jäsemete ja 
säravate silmadega jänes, kes oli juba sulus endale tähelepanu tõmmanud. Nüüd, väljal, juhtis 
ta teisi kergete pikkade hüpetega ning oli nendest niisama palju maad ees kui need käratsevast 
krantsikarjast. 

«Vahi seda ühte! No kas põle nagu väike sõjaratsu?» hüüatas võllaroa väljanägemisega 
iirlasest tallipoiss, ja nii Jack selle nime saigi. Poole välja peal tuli jänestele kodu meelde ja 
kõik pühkisid sinnapoole minema nagu tuisuiil üle hangede. 

Teise õppetunni mõte seisiski selles, et sulust väljaaetud jänesed hakkaksid kohe otse kodu 
poole punuma. Nädalaga jõudsid kõik jänesed selle selgeks saada ja olid valmis 
Võiduajamiste Klubi suurteks ava võistlusteks. 

Nüüd oli Väike Sõjaratsu tallipoistele ja asjahuvilistele hästi teada, juba värvuse tõttu võis 
teda kergesti eraldada, ning ka pikakõrvaline kari oli ta teataval määral oma juhiks 
tunnistanud. Kõnelustes ja kihlvedudes mainiti teda kõrvuti kõige kuulsamate koertega. 


«Huvitav, kas vana Dignam laseb oma Minkie sel aastal areenile?» 

«Ah, kui see Minkie ka peaks tulema, vean kihla, et Väike Sõjaratsu võtab tal ja tema 
paarilisel võhma välja.» 

«Kolm ühe vastu, et mu Jen napsab Sõjaratsu kinni, 

enne kui see suurest tribüünist mööda jõuab,» urises üks koeraomanik. 

«Mina võtan selle kihlveo vastu ja rehkendan dollaritesse ringi,» sõnas iirlane Mickey, «ja 
veel rohkem — minu kuupalk selle peale, et terves linnas põle mitte ühtegi koera, kes 
Sõjaratsut kõige selle võiduajamise jooksul kõrvale põikama saaks panna.» 

Nii nad ärplesid ja vaidlesid, kuid jäneste jooksu jälgides kasvas iga päevaga nende hulk, kes 
uskusid, et Sõjaratsu näol on leitud tõesti suurepärane jooksja ning et koos parimate hurtadega 
võimaldab ta harva nähtud vaatemängu — kibeda kihutamise stardipaigast otsejoones suure 
tribüünini ja sealt kodusse. 


VI 


Võistluste esimene hommik oli päikesepaisteline ja paljutõotav. Suur tribüün oli linnarahvast 
tulvil. Võiduajamiste tavaline publik oli rohkearvuliselt kohal. Siin-seal hakkas silma 
koerapoisse, kes kõnnitasid rihma otsas üksikuid või paaris hurtasid — need olid mässitud 
tekkidesse, nii et välja paistsid ainult sitked jalad, siugjad kaelad, nägusad pika 
koonugaApead ning erksad kollased silmad. Nad olid otsekui loomajõu ja inimtaibu 
kehastused, võrratud lihast ja verest jooksumasinad. Koerapoisid hoidsid neid kui silmateri, 
sussutasid nagu sülelapsi, jälgisid hoolega, et nad ei võtaks suhu mahavisatud toidujäänuseid 
ega nuusutaks mingeid ebatavalisi asju ning et võõrad neile ligi ei pääseks. Nende koerte 
peale pandi suuri summasid, ja oli olnud juhuseid, mil kavalasti kättesokutatud sööt, eriliste 
lisanditega lihatükk, isegi osavasti segatud lõhn oli muutnud suurepärase noore jooksja 
vaevalt jalgu järele-vedavaks voostriks. Koera omanikule võis niisugune asi tähendada 
laostumist. Võiduajamisteks kirjapandud koerad lastakse võistlema paarikaupa, nii et iga 
jooks on ühtlasi duelliks, ja esimeste jooksude võitjad pannakse jälle omakorda paaridesse. 
Iga jooksu jaoks aetakse üks jänes stardisulust välja, kohe seal lähedal hoiab starter rihma 
otsas võistlevat koerapaari. Niipea kui jänes on küllalt kaugele jõudnud, peab ta koerad 
ühekorraga rihma küljest 

vallandama, üheskoos lahti laskma. Väljal ootab tubli ratsu seljas erepunase kuuega kohtunik. 
Tema jälgib võiduajamist. Pidades meeles treeningul õpitut, silkab jänes suure tribüüni silma 
all üle välja kodu poole. Koerad kihutavad talle järele. Kui üks neist tuleb nii ligidaleA t 
muutub juba ohtlikuks, põikab jänes temast vabanemiseks kõrvale. Iga korra eest, mis jänes 
peab suunast kõrvale kalduma, saab koer punkti, lõplikult võitjaks loetakse teda aga 
loomakese tapmise korral. 

Vahel leiab tapmine aset juba saja jardi kaugusel lähtest — see tähendab, et jänes oli vilets; 
enamasti toimub see peatribüüni ees, harukordadel aga juhtub, et jänes silkab tõepoolest oma 
pool miili üle lageda välja ja jõuab kodusse varjule. Võimalikud on neli lõpplahendust: 
kohene tapmine, kiire kodusse jõudmine, koerte väljavahetamine, kui neil süda kohutavast 
pingutusest kuuma käes lõhkeda ähvardab, ning lõpuks on jäneste jaoks, kes oma haakidega 
koeri aina narritavad ja sellega nende elu hädaohtu saadavad, ise aga sellest hoolimata 
kodusse ei pääse, varuks veel laetud jahipüss. 

Tüssamine ja pettus on Kaskaado hurtade võistlustel niisama sagedased nagu hobuste 
võiduajamistelgi ja seepärast on ka siin väga oluline, et kohtunik ja starter oleksid 
usaldusväärsed mehed. 


Õhtul enne järjekordset võistluspäeva sai keegi kalliskividega ehitud härrasmees iirlase 
Mickey'ga kokku — päris juhuslikult. Ta pakkus iirlasele ainult sigarit. Kuid sigaril oli ümber 
rohekas paberkest', mille Mickey enne süütamist ettevaatlikult ära tõmbas. Selgituseks öeldi 
ainult: 

«Kui sa homme starteriks oled ja Dignami Minkie lüüa peaks saama — noh, siis saad veel ühe 
sigari.» 

«Ah, kui mina starteriks olen, teen nii, et Minkie ei saa mitte ainumastki punkti. Ainult et 
tema paarilisel veab niisama sandisti.» 

«Kas tõesti?» tundis kalliskividega mees huvi. «Hüva, oleme rääkinud. Saad kaks sigarit.» 
Oli teada, et starter Slyman tegutses alati ausalt ning oli paljud ahvatlevad pakkumised tagasi 
lükanud. Suurem 

1 Ameerika dollarid on rohekat värvi. 

enamik usaldas teda, ent oli ka rahulolematuid, ja kui siis keegi ohtrate kuldsõrmustega isand 
korraldaja juurde läks ning tõsise ja põhjendatud kaebuse esitas, oldi sunnitud starter kuni asja 
selgitamiseni ajutiselt ametist kõrvaldama. Tema troonile asus Mickey Doo. 

Mickey oli vaene ja mitte ülearu hella südametunnistusega. Siin oli võimalus ilma sohki 
tegemata ainsa minutiga terve aasta palk teenida, nii et kahju ei tulnud ei koerale ega jänesele. 
Kõik jänesed on väga sarnased — see on igaühele selge. Järelikult tuli ainult õige jänes 
valida. 

Eelvõistlused olid läbi. Juba viiskümmend jänest oli väljale lastud ja tapetud. Mickey tööga 
võis rahule jääda: alati laskis ta mõlemad koerad õigel ajal ja korraga lahti. Iirlane töötas ikka 
veel starterina. Nüüd jõudis kätte finaal — lõppvõistlus, kus olid mängus karikas ja suured 
panused. 


VII 


Uhked saledad hurdad ootasid oma järjekorda. Minkie oma võistlejaga olid esimesed. Siiani 
oli mäng olnud aus, ja kes võiks väita, et edaspidi mitte? Mickey võis välja lasta missuguse 
jänese ise tahtis. 

«Number kolm!» hõikas ta oma abilisele. 

Sulust volksas välja suurte must-valgete kõrvadega Väike Sõjaratsu. Kergelt liikus ta edasi 
viie jala pikkuste madalate hüpetega, ja heitnud väljakut piiravale harjumatule rahvahulgale 
häiritud pilgu, tegi imekspandavalt kõrge vaatlushüppe. 

«Hrrrr!» hüüdis starter ja ta abiline lõgistas keppi vastu võrepulki. Sõjaratsu hüpped kasvasid 
kaheksa-üheksa jalani. 

«Hrrrr!» ja nad ulatusid kümne või kaheteistkümne jalani. Kolmekümne jardi peal vabastati 
hurdad — start oli täpselt üheaegne; ainult et mõnede arvates oleks tulnud koerad lahti lasta 
juba kahekümne jardi järel. 

«Hrrrr! Hrrrrr!» ja Sõjaratsu sööstis edasi neljateist-kümnejalaste hüpetega, tegemata ainsatki 
vaatlushüpet. 

«Hrrrr!» 

Mäherdused toredad hurdad! Kuidas nad kihutasid! Kuid nende ees, otsekui kajakas või 
tuisuiil, lendas Sõjaratsu. Edasi, mööda tribüünist! Ja koerad — kas nad vähendasid 
vahemaad? Vastupidi! Vahemaa suurenes! Palju lühema ajaga, kui kulub selle kirjeldamiseks, 
oli musta-valgekirju udusulg lipsanud sisse kodu luugist — avausest, mis väga meenutas vana 
head kanamulku — ning hurdad jäid mõnituste ja Sõjaratsule määratud kiidu- 

350 


hüüete käras seisma. Kuidas küll Mickey naeris! Kuidas Dignam vandus! Kuidas lehemehed 
kirjutada krabistasid! 

Järgmisel päeval ilmus kõikides ajalehtedes sõnum: 

«JÄNESE IMETLUSVÄÄRNE VÕIT. Väikeseks Sõjaratsuks kutsutud jänes lõi kuivalt kahte 
kõige kuulsamat koera meie võiduajamisrajal.» Jne. 

Koeraomanike seas käis äge vaidlus. Kuna kumbki koer ei saanud ühtki punkti, oli tegemist 
viigiga ja Minkie'l ning ta rivaalil lubati uuesti joosta. Kuid too pool miili oli olnud koertele 
liiga kurnav ja karikast tuli neil suu puhtaks pühkida. 

Järgmisel päeval kohtas Mickey kalliskividega meest. Muidugi juhuslikult. 

«Soovid sigarit, Mickey?» 

«Hea meelega, härra. Aga nad on nõnda head, et ma ei ütleks teisest kah ära. Tänan väga, 
härra.» 


VIII 


Sellest peale sai Väikesest Sõjaratsust iirlase uhkus. Starter Slyman pandi auga endisele 
kohale tagasi ja Mickey alandati taas jäneste väljalaskjaks. Nii oligi parem, sest seeläbi kaldus 
Mickey sümpaatia koerte asemel jänestele, õigemini Sõjaratsule, sest kõigist viiesajast 
võiduajamistele toodud jänesest oli tema ainsana endale nime teinud. Kodusse jõudnud ja 
järgmisel päeval võistlema pääsenud olid mitmed teisedki, aga üksnes tema oli katnud välja, 
ilma et oleks võetud suunast kordagi kõrvale pöördunud. Võistlused toimusid kaks korda 
nädalas, iga kord tapeti oma neli-viiskümmend jänest, ja varsti olid peaaegu kõik viissada 
jänkut areenil otsa saanud. 

Sõjaratsu oli igal võistluspäeval jooksnud ja niisama sageli ka kodusse pääsenud. Mickey 
sattus oma lemmiku võimetest pöörasesse vaimustusse. Ta õhutas selle hea kehaehitusega 
jooksja vastu üldist lugupidamist ja kuulutas julgelt kõigile, et igale koerale on suureks auks, 
kui selline pikk-kõrv talle silmad ette annab. 

Harva juhtub, et jänes võiduajamisraja üldse lõpuni jookseb, ja kui Jack oli sellega toime 
tulnud juba kuus korda, ilma et koerad teda valitud suunast kõrvale oleksid 

351 

suutnud ajada, panid ajalehedki seda tähele ning võistluse järel ilmus sõnum: 

«Väike Sõjaratsu jõudis ka täna kodusse. Põlised võistluste jälgijad väidavad, et see näitab 
meie koerte mandumist.» 

Kuuenda võidu järel olid kõik jäneste valvurid vaimustust täis ja nende peamees Mickey läks 
oma imetluses juba liiga kaugele. 

«Pagan võtaks, tema tuleks küll vabaks lasta. Ta on oma vabaduse kätte võitnud nii kui iga 
teine ameeriklane,» lisas ta, apelleerides võistluste korraldaja, jäneste tegeliku omaniku 
patriotismile. 

«Hea küll, Mick, kui ta jõuab kodusse kolmeteistkümnendat korda, võid ta tagasi koju saata,» 
kõlas vastus. 

«Õige tegu, härra, aga kas kümnest korrast ei aitaks?» 

«Ei-ei, mul on tarvis, et ta veel paarile uuele koerale õpetust annaks.» 

«Nii et käsi selle peale, härra, — kolmteist korda, ja jänes on vaba.» 

Selleks ajaks jõudis juba uus saadetis jäneseid kohale ja üks nendest oli välimuselt väga 
Väikese Sõjaratsu moodi. Ainult nii kiire ta ei olnud, ja et eksitust ei juhtuks, ajas Mickey 
oma lemmiku polsterdatud kasti ning tegi väravavahi piletitangidega talle märgi kõrva. 
Tangid olid teravad ja õhukesse kõrva jäi selge tähekujuline auk. Mickey rõõmustas: 

«Vahva — ja iga korra eest saad veel märgi juurde.» Ning ta lõi sinna kuus tähte ritta. «Noh, 
Sõjaratsuke, kui sul on kolmteist tähte peal nagu meie lipul, kui me vabaks saimel, oled sina 
kah prii.» 


Nädala pärast olid Sõjaratsul uued hurdad võidetud ja parem kõrv tähti täis, otsaga ulatusid 
need juba vase-malegi. Järgmise nädalaga oli kolmteist võistlust täis, kuus tähte vasemas ja 
seitse paremas kõrvas, ning lehtedel oli jälle, millest kirjutada. 

«Oh-hoh-hoo!» hõikas Mickey. «Nüüd oled sa vaba jänes, Sõjaratsu! Kolmteist on ikka 
õnnenumber olnud. Eluilmas põle see kedagi alt vedanud.» 

1 Inglise võimu alt vabanedes koosnesid Ameerika Ühendriigid kolmeteistkümnest osariigist 
ja seepärast oli Ameerika lipul algul ainult kolmteist tähte. 

IX 


«Jah, tean küll, et lubasin,» võttis korraldaja omaks. «Aga ma tahaksin tal veel kord joosta 
lasta. Vedasin tema peale ühe uue koera omanikuga kihla. Ei juhtu talle midagi, küll ta 
hakkama saab. Mis see's nüüd olgu! Ära hakka lunima, Mickey. Üksainus jooks täna pärast 
lõunat. Koerad jooksevad kaks-kolm korda päevas, miks siis jänes seda ei võiks teha.» 
«Koerad ei pane oma elu kaalule, härra.» 

«Ah, jäta juba!» 

Sulgu oli juurde tulnud uusi jäneseid, väikesi ja suuri, rahulikke ja sõjakaid. Nende seas oli 
üks suur metsiku loomuga isajänes. Nähes, kuidas Sõjaratsu hommikul võiduajamisväljakult 
kodusse tormas, kasutas ta juhust ning tungis Jackile kallale. 

Muul ajal oleks Sõjaratsu ainsa hetkega loole lõpu teinud ja võõra läbi udinud nagu kord 
kassi. Nüüd aga kulus tapluseks mitu minutit ja ka Sõjaratsu ise sai kaunikesti kannatada, nii 
et veel õhtupoolikul paar muhku ja tursunud kriimustust end tunda andsid. Vigastused ei 
olnud küll tõsised, kuid Sõjaratsu kiirusele avaldasid nad mõju. 

Võistluse algus ei erinenud millegagi eelmistest. Sõjaratsu purjetas kerge sammuga maadligi 
minema, kõrvad kikkis, nii et tuul läbi kolmeteistkümne tähe vilistas. Min-kie ja uus koer 
Fango kihutasid talle joonelt järele ja lähetajate hämmastuseks hakkas vahemaa vähenema. 
Hurdad jõudsid Sõjaratsule veelgi lähemale ja otse pea-tribüüni ees sundis vana Minkie jänese 
kõrvale põikama. Koeraomanikud tõstsid rõõmukisa, sest jooksjad olid kõigile teada. 
Viiekümne jardi järel ajas Fango omakorda jänese kursist kõrvale ja jooks läks juba 
stardipaiga poole tagasi. Seal seisid Slyman ja Mickey. Jänes põikas kõrvale, hurdad sööstsid 
talle järele. Jack ei saanud eest ära ja surm oli juba silmaga näha, siis aga hüppas Sõjaratsu 
korraga Mickey'le otse sülle. Iirlane surus ta kohe kõvasti rinnale ning peletas jõuliste 
jalahoopidega raevu-seid koeri eemale. Vaevalt et Jack Mickey't oma sõbraks pidas; ainult 
loomusunnil põgenes ta kindla vaenlase eest erapooletu või vahest ehk sõbralikuma olendi 
juurde, 

ja õnneks oli ta valik õige ning hüpe läks korda. Tribüünil tõusis heakskiidutorm, kui Mickey 
oma lemmikuga areenilt minema ruttas. Kuid koeraomanikud protesteerisid, et see polevat 
aus, ja nõudsid, et võistlus lõpuni viidaks. Nad pöördusid korraldaja poole. Too oli vedanud 
kihla Jacki peale Fango vastu. Muidugi oli tal meel mõru ja ta andis korralduse uueks 
jooksuks. 

Tund aega puhkust oli kõik, mis Mickey Jackile välja kaubelda suutis. Siis jooksis Sõjaratsu 
jälle, Fango ja Minkie kannul. Nüüd ei olnud Jack enam nii kange — ta jooksis jälle rohkem 
enda moodi, aga pisut maad pärast tribüüni sundis Fango ja seepeale ka Minkie teda kõrvale 
põikama. Meeletute hüpetega kihutas Sõjaratsu kord tuldud teed tagasi, siis jälle teisele poole, 
siia ja sinna, et ainult vaenlaste eest pääseda. Nii kestis see mitu minutit. Mickey nägi, kuidas 
Jacki kõrvad longu hakkasid vajuma. Uus koer hüppas. Jack lipsas peaaegu ta kõhu alt läbi ja 
pööras ringi — ning seisis vastamisi teise koeraga. Nüüd lebasid mõlemad kõrvad lapiti seljal. 
Aga ka koertel oli võhm väljas. Keeled riphesid suust ning lõuapärad ja kiiresti kerkivad- 
vajuvad küljed olid vahus;. Sõjaratsu kõrvad tõusid jälle kikki. Koerte väsimusest näis ta 


saavat uut jõudu. Ta pani otsejoones kodu poole minema, aga sirgjoont mööda liikuda oli ka 
koertel kergem; saja jardi järel aeti jänes jälle kursist kõrvale ning algas uus meeleheitlik 
põiklemine. Koerte peremehed hakkasid oma loomade tervise pärast kartma ja areenile lasti 
kaks uut — kaks värsket hurta, kes pidid kindlasti sellele jooksule lõpu tegema. Esimesed 
kaks olid omadega läbi, see lõõtsutav hurdapaar ei tulnud enam arvesse. Ent uued sööstsid 
lähemale. Sõjaratsu pani mängu kogu oma jõu. Ta jättis esimesed kaks kaugele maha ja oli 
juba peaaegu kodus, kui uued koerad talle järele jõudsid. 

Praegu võis Jack'i päästa ainult põiklemine. Kõrvad hakkasid tal longu vajuma, süda vasardas 
vastu ribisid, aga vaim oli tal vapper. Ta viskas kõige metsikumaid siksakke. Hurdad põrkasid 
kokku ja lendasid uperkuuti, Mitu korda mõtlesid nad juba, et saak on käes. Üks koertest 
napsas ära tüki Jacki pika musta saba küljest, ent ikka lipsas Sõjaratsu minema — ainult 
kodusse ta ei pääsenud. Tal lihtsalt ei vedanud. Teda aeti järjest peatribüüni 

poole. Sajad daamid jälgisid jänese jõupingutusi. Võiduajamiseks määratud aeg oli läbi. Ka 
uued koerad hakkasid väsima, kui Mickey neile jooksujalu lähenes, röökides ja sajatades kui 
segane: 

«Te arad lurjused! Räpased koeralorud!» 

Nende sõnadega tormas ta raevunult koerte poole, et neid jalust maha lüüa. 

Mickey't valju häälega korrale kutsudes jooksid ligi politseinikud ning vihast ja trotsist 
kisendav Mickey veeti areenilt minema, kusjuures ta manas ja sõimas koeri ja mehi kõikide 
koledate sõnadega, mis aga pähe tulid. 

«Või aus mäng! Ah see on siis teie aus mäng, te valevorstid, te närused tüssajad, te 
verejanulised argpüksid!» Nii viidi ta väljakult ära. Veel jõudis iirlane näha, kuidas neli 
vahuga kaetud koera põiklevale kurnatud jänesele jõuetult järele jooksid ning kuidas sadulas 
istuv kohtunik püssimehele märku andis. 

Värav langes Mickey järel kinni ja iirlane kuulis lajatavat püssipauku, ebatavalist lärmi, 
millesse segunes koerte klähvimine, ning ta teadis nüüd, et Väikese Sõjaratsu puhul võeti 
tarvitusele lõpplahendus number neli. 

Kogu elu oli Mickey koeri armastanud, aga praegu oli tema arusaam ausast mängust põrmu 
tallatud. Sealt, kus ta seisis, ei pääsenud ta kuidagi väljakule ega näinud, mis areenil sündis. 
Ta tormas ümber väljaku kodu suunas, kust oleks avanenud hea vaade, ja jõudis just sinna, 
kui poolde masti vajunud kõrvadega Sõjaratsu longates kodusse saabus. Iirlane mõistis kohe, 
et püssimees oli mööda lasknud ja tabanud teist jooksjat, sest rahvas tribüünil vahtis üksisilmi 
kaht meest, kes haavatud hurta areenilt ära kandsid; tolle murul lõõtsutava kaaslase ümber 
askeldas loomatohter. 

Mickey vaatas ringi, kahmas jäneste veoks mõeldud väikese kasti, asetas selle kodu ühte 
nurka, ajas väsinud loomakese ettevaatlikult kasti ja lükkas kaane kinni. Siis ronis ta, kast 
kaenla all, üldises segaduses märkamatult üle aia ja kadus. 

Ei olnud tal enam millestki sooja ega külma, nagunii oli ta kohast lahti. Sõjakalt sammus 
iirlane linnast välja. Kõige lähemas raudteejaamas istus ta rongile, sõitis paar tundi ja oli jälle 
jänestemaal. Päike oli juba ammu looja 

läinud ja tasandiku kohal sirendasid tähed, kui Mickey Doo talude vahel lutsernipõldude ja 
oseidži apelsini hekkide ligiduses kasti lahti tegi ning Sõjaratsu õrnalt välja tõstis. 

Heatahtlik muhelus näol, sõnas ta ise: 

«Noh, vana Iirimaa on uhke, et võib kolmteistkümmend tähte veel kord priiks lasta.» 

Väike Sõjaratsu kõhkles hetke ja vaatas ringi, tegi siis kolm-neli pikka hüpet ning 
orienteerumiseks vaatlus-hüppe. Seepeale tõi ta oma rahvuslikud värvid lagedale, ajas 
aumärkidega kaetud kõrvad kikki ja hüppas vaevaga võidetud vabadusse, tugev ja julge nagu 
varemalt, ning kadus kodulagendiku öösse. 


Teda olevat Kaskaado aladel veel mitmel korral nähtud. Seal kandis on jänestele palju 
ajujahte peetud, aga paistab, et Jack oskab neist nüüd vist hoiduda, sest kõigi nende tuhandete 
tarasse aetute ja kinnivõetute hulka pole tähti täis tipitud kõrvadega Väike Sõjaratsu enam sat- 
tunud. 


XIII. ARNAUX Kirjatuvi elu kroonika 
I 


Sisenesime külgmise ukse kaudu suurde talli, mis asus linna lääneosas Üheksateistkümnendal 
tänaval. Ronisime redelit mööda üles pööningule ja hästi hooldatud latrite lõhn asendus 
meeldiva heinalõhnaga. Lõunapoolses otsas oli vahesein vahel ja selle tagant kuulutas meile 
tuttav «kuu-uu, kuuuu-uu, ruk-et-e-kuu» koos tiibade plaginaga, et asume tuvilas. 

See oli kuulsate lindude kodu ja täna pidi toimuma võistlus viiekümne noore tuvi vahel. 
Tuvila omanik oli palunud mind kui erapooletut kõrvalseisjat võistlusele kohtunikuks. 
Võistlus oli mõeldud noortele lindudele treeninguks. Paar korda oli neid juba koos 
vanematega lühikese maa taha viidud ja seal lahti lastud. Nüüd pidid nad esimest korda 
lendama ilma vanadeta. Lähtekoht, Elizabeth New Jersey osariigis, oli esimeseks iseseisvaks 
lennuks küllaltki kaugel. 

«Aga niimoodi,» seletas treener, «saame lollidest kohe lahti. Teekond on jõukohane ainult 
kõige parematele tuvidele, ja teisi me tagasi ei tahagi.» 

Lennul oli veel teine eesmärk. See oli ka võistluseks nende vahel, kes tagasi jõuavad. Kõik 
tuvila töölised ja ka mitmed naabrid-asjaarmastajad tundsid huvi ühe või teise kirjatuvi vastu. 
Nad panid võitja jaoks kokku kenakese rahasumma ja minu vastutusrikkaks ülesandeks jäi 
otsustada, kes selle endale saab. Võitjaks pidi olema mitte esimesena tagasi jõudnud, vaid 
esimesena tuvilasse 

lennanud lind, sest tollest, kes lendab lihtsalt tagasi kodu-ümbrusse ega anna kohe oma 
tulekust teada, on kirjakandjana vähe kasu. 

Kirjatuvi tavatseti varem nimetada kirjakandjaks või kandjaks — kandis ta ju sõnumeid; siin 
aga leidsin, et selle nime on endale saanud pigem näituse jaoks mõeldud tuvid, naeruväärselt 
suureks arenenud lokutitega linnud. Tegelikku sõnumikandjat nimetatakse nüüd kirjatuviks, 
koju pöörduvaks tuviks — linnuks, kes alati koju tagasi tuleb. Need tuvid ei ole mingit erilist 
värvi, ka ei ole neil selliseid toredaid kaunistusi, nagu linnunäitustel näha võib. Neid ei 
kasvatata mitte ilusa väljanägemise, vaid kiiruse ja vaimsete võimete pärast. Nad peavad 
olema ustavad oma kodule, võimelised eksimatult sinna tagasi jõudma. Praegu arvatakse, et 
suunataju on seotud kõrva poolringkanalitega. Ei ole olendit, kellel oleks parem koha- ja 
suunataju kui heal kirjatuvil. Selle nähtavateks tõenditeks on ainult suur mõhn kummagi 
kõrva kohal ning toredad tiivad, mis aitavad tal järgneda õilsale koduarmastuse impulsile. 
Nüüd pidigi kontrollitama viimase põlvkonna noorte vaimseid ja füüsilisi omadusi. 

Kuigi tunnistajaid oli külluses, pidasin ma paremaks sulgeda kõik tuvila luugid peale ühe ja 
seisin kohe selle kõrval, et luuk esimese saabuja järel kinni lükata. 

Ma ei unusta iial, mis ma tollel päeval läbi elasin. Mind oli hoiatatud: 

«Tuvid lastakse lahti kell kaksteist, kaksteist kolmkümmend peaksid nad siin olema, aga olge 
valvel, nad lendavad kohale kui tuulispask. Neid ei jõua silma tagi, kui nad on juba tuvilas 
sees.» 

Meid seati pööningule ritta, igaüks uuris suuremast seinapraost või irvakile jäänud tuviluugi 
vahelt põnevusega edelataevast, kui keegi hüüdis: 

«Vaadake — juba tulevad!» 


Tuvid paiskusid nähtavale nagu valge pilv, mis liugles madalalt üle katuste, ringi ümber kõrge 
korstna, ja kahe sekundi pärast olid nad kohal. See valge sähvatus ja suur tiibade sahin tuli nii 
äkki ja kõik läks nii kiiresti, et ehkki pa olin püüdnud end selleks ette valmistada, tuli see 
mulle ikkagi ootamatult. Seisin ainsa avause juures. Vihinal lendas sealt sisse sinine nool, 
riivas mul tiivaga põske ja 

oligi minust möödas. Jõudsin vaevalt luugi kinni lasta, kui mehed kukkusid kisama: 

«Arnaux! Arnaux! Eks ma öelnud, et ta võidab. Oh sa kullake, ise kõigest kolm kuud vana ja 
juba võidumees! Oh sa kullatükk!» Ja Arnaux' omanik lausa tantsis, rohkem rõõmus linnu 
enese kui võidetud raha pärast. 

Mehed istusid ja põlvitasid puuri ümber ning jälgisid otse aupaklikult, kuidas Arnaux algul 
hulga vett neelas ja siis toidunõu poole pöördus. 

«Vaadake seda silma, neid tiibu! Olete te kunagi säärast rinda näinud? Vahva lind!» seletas 
tuvi omanik vaikivatele vaatajatele, kelle linnud olid kaotajateks jäänud. 

See oli Arnaux' esimene vägitegu. Hea tuvila viiekümne linnu hulgast parimat ootas 
paljutõotav tulevik. 

Ta sai endale jala ümber Parimate Kirjatuvide Püha Ordu hõbedase rõnga. Sellele oli 
vermitud tema number, 2590 C — number, mis tähendab kõigile tänapäeva tuvi-kasvatajatele 
väga palju. 

Tollelt katselennult pöördus koju tagasi ainult nelikümmend lindu. Nii juhtub see peaaegu 
alati. Mõned olid nõrgad ja jäid maha, teised jälle rumalad ja eksisid ära. Sellise lihtsa 
selektsiooniga parandavad tuvikasvatajad pidevalt oma lindude tõuomadusi. Mahajäänud 
kümnest kadusid viis jäljetult, teised viis tulid hiljem päeva jooksul tagasi, mitte korraga, vaid 
ükshaaval. Viimaseks hilinejate hulgas jäi suur kohmakas sinihall tuvi. Selle saabudes 
tähendas üks tuvila meestest: 

«Voh, jõudis see sinine juhmard kah kohale, keda Jakey võitjaks arvas. Ei ma uskunud, et ta 
üldse tuleb, ja poleks sellest midagi olnudki, on teine minu arust nagunii väheke pugutuvi 
verd.» 

Suur Sinine, keda pesa järgi, kus ta välja hauti, ka Nurkmiseks hüüti, oli algusest peale oma 
jõuga silma paistnud. Kuigi kõik noored tuvid olid enam-vähem ühevanused, oli ta kasvanud 
kiiremini, oli suurem ja juhuslikult ka ilusam, kuigi see tuvipidajatele suurt korda ei läinud. 
Paistis, et lind on oma tähtsusest täiesti teadlik, ja juba varakult ilmutas ta kalduvust oma 
väiksemaid sugulasi türanniseerida. Tema omanik ennustas talle suurt tulevikku, kuid 
tallimees Billy avaldas tõsist kahtlust 

358 

linnu kaela pikkuse, pugu mõõtmete, kehahoiu ia üldse ülemäärase suuruse suhtes. 

«Mihuke lind saab kiirust arendada, kui ta sehukest pugu ees peab lükkama! Pikad jalad kah 
ainult annavad kaalu juurde ja kael on tuvi kohta liiga lõtv,» porises Billy põlglikult, kui ta 
hommikul tuvilat kasis 


II 


Pärast esimest lendu jätkus lindude treenimine korrapäraselt. Kaugus kodust stardipaigani 
suurenes iga päevaga kahekümne viie kuni kolmekümne miili võrra ning suund muutus 
pidevalt, kuni kirjatuvidele oli New Yorgi ümbrus saja viiekümne miili ulatuses tuttav. 
Lindude arv kahanes viiekümnelt kahekümneni, sest range valikuga sõelutakse välja mitte 
üksnes nõrgad ja vähevõimekad, vaid ka juhuslikult haigestunud ja õnnetuse läbi viga saanud, 
samuti nood, kes rumalast peast enne lendu pugu liiga täis söövad. Nende noorte tuvide 
hulgas oli palju toredaid linde, laia rinna, säravate silmade ja pikkade tiibadega olendeid, kes 
olid otsekui loodud kiireks lennuks ja suurteks tegudeks: nad olid määratud inimese teenimi- 


seks, kulleriteks kõige pakilisematel puhkudel. Värvuselt olid nad enamasti valged, sinihallid 
või pruunid. Nad ei kandnud ühtlast mundrit, kuid igaühel neist järelejäänud väljavalitutest 
olid säravad silmad ja parimate kirjatuvide tõutunnusena suured kõrvamõhnad. Kõige parem 
kõigist, enamasti alati esimene, oli väike Arnaux. Kodus puuris ei erinenud ta teistest peaaegu 
mitte millegagi, sest nüüd olid juba kõigil tuvidel hõberõngad, kuid õhus näitas ta kohe, 
kellega tegu. Niipea kui korv avati, mis tähendas stardikäsklust, lendas Arnaux esimesena 
välja, tõusis nii kõrgele, et kohalik ümbrus teda ei häirinud, määras kindlaks kodutee ning 
lendas sihtpunkti, ilma et oleks peatunud joomiseks, söömiseks või kaaslaste otsimiseks. 
Billy õelatest ennustustest hoolimata oli ka Suur Sinine nurgapesast nende kahekümne valitu 
hulgas. Sageli jäi ta tagasitulekuga hiljaks, esimesena ei jõudnud ta kunagi kohale, ja vahel, 
kui ta teistest mitu tundi hiljem tuli, oli selge, et ta polnud ei näljas ega janus — kindel tunde- 

märk, et ta oli lihtsalt logelema jäänud. Ent sellegipoolest oli ta alati ikkagi tagasi tulnud, ja 
jala ümber kandis ta nagu kõik teisedki püha rõngast numbriga võimalike kangelastegude 
registreerimiseks. Billy põlgas teda, kõneles, kui vilets on ta Arnaux' kõrval, kuid tuvi 
peremees vastas: 

«Anna ainult aega — kes pärast naerab, naerab pare- 


mini. Ma olen alati tähele pannud, et kõige parem lind on alguses kõige visam ennast 
näitama.» 

Veel enne aasta möödumist püstitas väike Arnaux rekordi. Kõige raskem on kirjatuvidel.üle 
mere lennata, sest seal ei saa loota teetähiste abile, ning veel halvem on lennata mere kohal 
uduga, mis varjab isegi päikese, nii et pole enam ainsatki orientiiri. Kui mälust, nägemisest 
ega kuulmisest kasu ei ole, jääb kirjatuvile ikka veel üks abimees — tema sünnipärane 
suunataju, ja selles seisabki nende lindude jõud. Selle taju võib hävitada ainult üks asi — 
hirm. Seepärast ongi vaja, et tuvi tugevate tiibade vahel tuksuks ka vapper südamekene. 
Treeningu käigus anti Arnaux koos kahe kaaslasega Euroopasse sõitvale ookeaniaurikule. 
Linnud pidi lahti lastama alles siis, kui maad enam näha ei ole, kuid merele laskus paks udu ja 
start jäi ära. Aurik viis neid edasi ja nad kavatseti tagasi saata esimese vastutuleva laevaga. 

Kümne tunni pärast läks aurikul masin rikki, merel laius tihe udu ning laev hakkas triivima 
abitult kui puupakk. Abi kutsumiseks sai ta kasutada ainult vilet, aga nagu paistis, oli see 
niisama tulutu kui näiteks lippudega signa-liseerimine. Siis tulid meelde tuvid. Esimesena 
valiti välja Tähtselg, 2592 C. Abipalve kirjutati veekindlale paberile, keerati rulli ning seoti 
altpoolt sabasulgede külge. Tuvi sööstis õhku ja kadus. Poole tunni pärast kinnitati järgmisele 
kiri külge. Tolleks osutus Suur Sinine, 2600 C. Ta lendas küll üles, tuli aga kohe samas tagasi 
ning laskus taglasele. Ta oli kui tuvihirmu võrdkuju ja miski vägi ei suutnud teda laevalt 
lahkuma sundida. Lind oli nii kohkvel, et teda oli õige kerge kinni võtta ning häbistatult korvi 
tagasi panna. 


Nüüd võeti välja kolmas — väike sitke tuvi. Laevamehed ei teadnud, kes ta niisugune on; 
alles rõngalt lugesid nad ning märkisid üles linnu nime ja numbri: Arnaux, 2590 C. Neile ei 
ütelnud see midagi. Ainult ohvitser, kes teda hoidis, märkas, et linnu süda ei peksa sugugi nii 
ägedasti kui eelmisel. Kirjake võeti Suurelt Siniselt. Tolles oli öeldud: 

Teisipäeval kell 10 hommikul. Kakssada kümme miili New Yorgist purunes meil 
masina võll. Triivime abitult udus. Saatke puksiir nii kiiresti kui võimalik. Iga kuuekümne 
sekundi tagant anname ahe pika ja ühe lühikese viie. 

Kapten. 

Kiri keerati rulli, mähiti veekindlasse paberisse, adresseeriti Aurulaevade Kompaniile ning 
kinnitati Arnaux' keskmise sabasule alla. 

Kui Amnaux õhku heideti, tegi ta tiiru ümber laeva, siis veidi kõrgemal veel ühe, seepeale 
tõusis ülespoole, tegi veel suurema tiiru ja kadus juba silmist, kuid tõusis ikka kõrgemale, 
kuni ta laeva enam ei näinud ega tajunud. Et ta sai nüüd kasutada ainult ühe meele abi, andis 
ta ennast selle hooleks. See meel oli tal tugev ja seda ei kammitsenud mõrtsukalik despoot 
Hirm. Arnaux asus teele eksimatult nagu kompassinõel, ilma kõhkluste ja kahtlusteta. Juba 
minut pärast väljalendu ruttas ta otsejoones nagu valguskiir pööningu poole, kus ta oli 
sündinud, ainsa koha poole maa peal, kus ta süda rahu leidis. 

Tol õhtupoolikul oli Billy valves; ta kuulis korraks kiirete tiibade vihinat, ja juba sööstis 
sinine nool tuvilasse ning otsis üles veemolli. Tuvi neelas juba mitmendat nokatäit, kui Billy 
keelepaelad alles valla pääsesid: «See oled ju sina, Arnaux, kullake!» Tuvitreeneri harjunud 
liigutusega tõmbas mees taskust kella ning tegi kindlaks saabumisaja: kell oli 14.40. Siis 
silmas ta nöörikest Arnaux' sabasule küljes. Ta sulges ukse ning heitis kähku võrgu Arnauxle 
üle pea. Hetk hiljem oli tal paberirull peos, paari minuti pärast aga kiirustas mees juba 
kompanii kontorisse, sest asi lõhnas priske jootraha järele. Seal sai ta teada, et Arnaux oli 
nelja tunni ja neljakümne minutiga lennanud udus mere kohal kakssada kümme miili. Juba 
tunni möödudes oli päästelaev hätta sattunud auriku poole teel. 

Kakssada kümme miili udus mere kohal nelja tunni ja neljakümne minutiga! See oli 
suurepärane rekord. Kohe kanti see nagu kord ja kohus Tuvikasvatajate Klubi registrisse. 
Arnaux'd hoiti kinni ja sekretär kandis kummitempii ja lahustumatu tindi abil ta lumivalgele 
tiivasulele kangelasteo nimetuse, kuupäeva ja sissekande numbri. 

Tähtselg, teine tuvi, jäigi kadunuks. Kahtlemata sai ta meres hukka. 

Sinise Nurkmise tõi tagasi puksiir. 

' TI 


'ee oli Arnaux' esimene avalik rekord, õige pea järgnesid sellele teised, ja vanas tuvilas sai 
näha nii mõndagi omapärast stseeni, milles Arnaux oli keskseks kujuks. Ühel päeval veeres 
talli ette tõld, sellest astus välja hallipäine isand, ronis tolmuseid astmeid mööda pööningule 
ning istus terve hommiku koos Billyga tuvilas. Algul uuris ta läbi kuldraamides prillide 
peotäit pabereid oma süles; siis jäi üle katuste kaugusse vaatama. Mida ta vaatas ja ootas? Ta 
ootas uudiseid vähem kui neljakümne miili kaugusest linnakesest, uudiseid, mis olid tema 
jaoks ülimalt tähtsad, teateid, mis pidid tooma talle kas õnne või õnnetust, teateid, mis pidid 
jõudma temani kiiremini kui telegrammiga, sest telegrammi saatmine tähendas tunniajalist 
viivitust nii lähte- kui ka sihtpunktis. Kes võis tuua teateid neljakümne miili kauguselt 
kiiremini kui telegramm? Tollal võis seda teha ainult üks olend — esmaklassiline kirjatuvi. 
Pankur arvestas, et kui ta võidab, on tal raha jalaga segada. Ta oli palunud saata parima, iga 
hinna eest parima tuvi. Kulleriks oli valitud Arnaux, kelle tiivasulgi ehtis seitse kustumatut 
rekordit. Möödus tund, teine, ja algas juba kolmas, kui sinine meteoor tiibade vihinal tuvilasse 
sööstis. Billy sulges luugi ning võttis tuvi kinni. Nobedasti näppis ta nööri lahti ja ulatas 


kirjakese pankurile. Vanamees läks näost lubivalgeks, keeras rulli lahti — ja veri valgus talle 
näkku tagasi. 

«Jumal tänatud!» ohkas ta ning ruttas juhatuse koosolekule. Ta oli jäänud olukorra 
peremeheks, väike Arnaux oli ta päästnud. 

Pankur tahtis tuvi ära osta, tundes, et tema kohuseks on lindu hoida ja hellitada, kuid Billy oli 
kindlalt vastu. 

«Mis sest abi oleks?» väitis ta. «Kirjatuvi südant ära osta ei saa. Ta oleks teie juures ainult 
vangis ja muud midagi; ilma peal ei jätaks ta maha vana tuvilat, kus ta on sündinud.» 

Ja Arnaux jäigi Üheksateistkümnendale tänavale number kakssada üksteist. Kuid pankur ei 
unustanud teda. 

Meie maal on terve hulk nurjatuid, kes peavad lendavat tuvi oma seaduslikuks saagiks, sest 
tõenäoliselt on lind kodust kaugel, või lasevad teda sellepärast, et nende 

kuritegu on raske kindlaks teha. Õige mitmed õilsad kullerid, kes ruttasid koju, kaasas sõnum, 
millest sõltus kellegi elu või surm, on nonde närukaelte ohvriks langenud ning lõpetanud oma 
elu lihapajas. Nii tapeti Arnaux' vend Arnolf, kolme rekordi omanik, kes oli saadetud 
hädalisele abivajajale arsti kutsuma. Kui ta laskja jalge ette kukkus, jäi ta selili lamama, 
toredad tiivad laiali, nii et nendelt võis lugeda kogu ta kangelastegude kroonikat. Ka oli jala 
ümber hõbedane rõngas, ning püssimees hakkas tundma südametunnistuse piina. Ta saatis 
sõnumi edasi, viis tapetud linnu Tuvikasvatajate Klubisse ja ütles, et on tolle leidnud. Tuvi 
omanik tuli tema juurde koju, ristküsitluse all sattus laskja segadusse ja oli sunnitud 
tunnistama, et laskis ise tuvi, aga ainult sellepärast, et ta vaene haige naaber oli kangesti 
tuvipraadi igatsenud. Tuviomaniku raev segunes pisaratega: «Mu linnuke, mu kaunis Amnolf! 
Kakskümmend korda tõi ta tähtsaid sõnumeid, püstitas kolm rekordit, päästis kaks korda 
inimelu — ja teie lasete ta maha ahjupanemi-seks! Seaduse järgi võiksin teile karistust nõuda, 
aga säherdune armetu kättemaks ei annaks mulle midagi. Palun teilt ainult ühte: kui teil veel 
kunagi peaks tegemist olema haige naabriga, kes tuvipraadi ihaldab, tulge meie juurde — 
anname tema jaoks tasuta just selleks kasvatatud lihalinde. Kui teis on karvavõrdki inimvää- 
rikust, ei lase te enam eluilmaski ega luba ka teistel lasta meie õilsaid ja hindamatuid 
kullereid.» 

Arnolfi hukkumine leidis aset just tollal, kui pankur käis sageli tuvilas, kui tema südant 
soojendas tänutunne tuvide vastu. Ta oli mõjukas mees, ja Arnaux' vägiteo vahetuks viljaks 
said Albanys väljaantud seadused, mis kaitsevad kirjatuvisid. 


IV 


Billy ei olnud kunagi hoolinud nurgapesa Sinisest (2600 C), ja ehkki too ikka veel kandis 
hõbedast rõngasA oli Billy veendunud, et tegemist on räbala linnuga. Juhtum aurikul näitas, et 
ta on arg, lisaks sellele oli ta ka igavene riiukukk. 

Ühel hommikul, kui Billy tuvilasse astus, käis seal kaklus: kaks tuvi, suur ja väike, klintšisid 
ja tagusid teineteist keset põrandat, nii et suled lendasid ja tolmu ning segadust olid kõik 
kohad täis. Kui Billyl õnnestus kaklejad lahutada, nägi ta, et väike oli Arnaux, suur aga nurga- 
pesa Sinine. Arnaux oli võidelnud vapralt, kuid teise jõud käis üle: Suur Sinine oli temast 
poole raskem. 

Varsti oli tüli põhjus käes: see oli kõige siniverelisemat tõugu kena väike ematuvi. Suur 
Sinine oli juba ammu Arnaux'ga tüli norinud, aga surmavõitluseni läks asi ainult väikese 
ematuvi pärast. Seda võimu Billyl ei olnud, et ta oleks võinud Suurel Sinisel kaela kahekorra 
käänata, kuid oma lemmiku Arnaux' heaks tegi ta kõik, mis suutis. 


Tuvide abielud korraldatakse pisut sedamoodi nagu inimestelgi. Teineteise lähedus on kõige 
tähtsam: pane paar mõneks ajaks ühtekokku ja jäta muu looduse hooleks. Billy panigi Arnaux' 
ja väikese ematuvi kaheks nädalaks ühte puuri, ning et asi oleks igati kindel, sulges ka Suure 
Sinise neljateistkümneks päevaks esimese ettejuhtunud ematuviga teise puuri. 

Kõik läks just nii, nagu võis arvata. Väike ematuvi tunnistas oma isandaks Arnaux' ning too 
ette juhtunu Suure Sinise. Alustati kahe pesa punumist ja kõik hakkas kujunema sinnapoole, 
et «sellest ajast peale olid nad õnnelikud elu lõpuni». Kuid Suur Sinine oli tõesti väga suur ja 
ilus tuvi. Ta oskas pugu õhku täis võtta, rinna ette suruda ja päikese käes kõndides oma 
kaelasulgi kõigis vikerkaare värvides sädelema panna, nii et ka kõige tasakaalukam ematuvi 
külmaks jääda ei suutnud. 

Arnauwx oli küll sitke, kuid kasvult väike, ja peale säravate silmade tal erilist ilu ei olnud. 
Kõigele lisaks oli ta tähtsate ülesannete tõttu sageli ära, Suurel Sinisel polnud aga muud teha 
kui mööda pööningut ringi patseerida ja oma aukirjadeta tiibu laiutada. 

Moraali jutlustajatel on kombeks tuua truu armastuse näiteks loomi, eriti tuvisid. Eks neil 
enamalt jaolt õigus olegi, kuid paraku tuleb ette ka erandeid. Igatahes ei ole truudusetus 
omane sugugi ainult inimsoole. 

Arnaux' kaasale oli Suur Sinine juba algusest peale sügava mulje jätnud, ja ühel heal päeval, 
kui Amnaux jälle ära oli, toimuski see, mida võis karta. 

366 

Arnauwx tuli Bostonist tagasi ja leidis, et Suur Sinine ei olnud hüljanud ei oma armsamat ega 
nurgapesa, vaid lihtsalt hõivanud lisaks ka tema naise ja tema pesa. Järgnes meeleheitlik 
võitlus. Ainsad pealtvaatajad olid mõlemad ematuvid, kuid need jäid ükskõikselt eemale. 
Arnaux kasutas lahingus oma kuulsaid tiibu, kuid kakskümmend sulgedele kirjutatud 
kangelastegu ei suurendanud nende võitlusvõimet. Nagu kõigil tema tõugu tuvidel, olid 
Arnaux'l nokk ja jalad tillukesed, ning väike vapper süda ei suutnud korvata puudujääki 
kehakaalus. Lahing pöördus Arnaux' kahjuks. Ta kaasa istus osavõtmatult pesal, nagu ei 
läheks kaklus talle üldse korda, ja kui Billy poleks õigel ajal kohale jõudnud, oleks Arnaux 
võinud otsa saada. Billy oli nii tige, et oleks Sinisel ilma pikemata kaela kahekorra käänanud, 
kuid va riiukukk lipsas parajal hetkel tuvilast välja. Mitu päeva hoolitses Billy hellalt Arnaux' 
eest. Nädalaga oli tuvi jälle terve ja kümne päeva pärast saadeti ta uuesti teele. Vahepeal oli 
Arnaux oma truudusetule kaasale ilmselt andestanud, sest ta ei teinud teist nägugi ja punus 
pesa endist viisi edasi. Sel kuul püstitas ta kaks uut rekordit. Kümne milli tagant tõi ta läkituse 
kaheksa minutiga ja Bostonist jõudis koju nelja tunniga. Kogu lennu vältel tiivustas teda 
kõikevõitev koduigatsus. Kui ta aga sealjuures ka oma kaasale mõtles, siis oli vastuvõtt kodus 
küll viletsavõitu, sest tagasi jõudes leidis Arnaux oma kaasa jälle Suure Sinisega 
mehkeldamas. Ehkki Arnaux oli väsinud, toimus taas duell, ja kui Billy poleks vahele 
seganud, oleks Arnaux' käsi jälle kehvasti käinud. Billy lahutas kaklejad, pani Sinise eraldi 
puuri ja otsustas temast ühel või teisel viisil kindlasti vabaneda. Varsti pidi aga toimuma igas 
vanuses kirjatuvide händi-käp-võistlus, kus lindudel tuli katta üheksasada miili — lennata 
Chicagost New Yorki. Arnaux oli juba kuus kuud tagasi üles antud. Tema eest oli raha sisse 
makstud ja ta sõbrad arvasid, et kodustest ebameeldivustest hoolimata ei tohiks ta siiski ära 
jääda. 

Linnud saadeti rongiga Chicagosse ja lasti seal teatud vaheaegade järel lahti. Nõrgematele anti 
rohkem edumaad, tugevamad vabastati viimastena. Kõige viimasena asus teele Arnaux. 
Võistlejad ei kaotanud aega ja juba Chicago piiril koondus osa linde loomusunni mõjul parve, 

mis kihutas läbi õhu ühise nähtamatu eesmärgi poole. Kui kirjatuvi allub ainult suunatajule, 
on ta suuteline lendama otsejoones, kui ta aga kasutab tuntud tagasiteed, lendab ta 
meeldejäänud teetähiste järgi. Enamikku tuvidest oli treenitud lendama Columbuse ja Buffalo 
kaudu. Arnaux'le oli tee Columbusesse tuttav, aga ta oskas lennata ka Detroidi kaudu, ja 


jõudnud teisele poole Michigani järve, võttis ta kursi otse Detroidi peale. Nii tegi ta teiste edu- 
maa tasa ja võitis veel hulga miile. Üksteise järel kadusid kaugusse Detroit, Buffalo ja 
Rochester oma tuttavate tornide ja korstnatega, ning Syracuse oli käega katsuda. Päev hakkas 
juba õhtusse kalduma. Arnaux oli kaheteistkümne 

tunniga katnud kuussada miili ja oli kahtlemata kõigist ees. Nüüd aga piinas teda janu. Linna 
katuste kohal liueldes silmas Arnaux tuvilat, ja laskunud paari suure tiiruga veelgi, järgnes ta 
tuvilasse lendavatele lindudele ning hakkas kohe veemolli ääres ahnelt jooma. Võõras tuvilas 
oli ta varemgi janu kustutanud, sest iga tuvisõber näeb meelsasti, et kiirustav kuller tema 
külalislahkust kasutab. Peremees oli parajasti tuvilas ja märkas võõrast lindu. Mees astus 
vaikselt varju, kust võis tulnukat jälgida. Üks ta oma tuvidest kippus korraks võõraga tüli 
norima ja Arnaux sirutas tiiva välja ning asus tuvide kombel, külg ees, kaitsesse. 
Väljasirutatud tiival avanes püstitatud rekordite loetelu. Varitseja oli innukas tuvikas-vataja. 
Mehel tekkis võõra linnu vastu huvi, ta tõmbas nöörist, mis sulges väljapääsuluugi, ning 
Arnauwx oli tema vang. 

Röövel tõmbas tuvi täiskirjutatud tiivad laiali ja luges ühest rekordist teise järel. Hõbedaselt 
rõngalt, mis oleks õieti pidanud olema kullast, leidis ta tüvi nime — Arnaux. Mees hüüatas: 
«Arnaux! Või Arnaux! Sinust, sõbrake, olen ma kuulnud, ja mul on hea meel, et su kätte 
sain.» 

Päästnud kirjarullikese saba küljest lahti, luges ta: 

«Arnaux lahkus Chicagost hommikul kell neli. Ta võtab osa suurest kirjatuvide võistlusest 
marsruudil Chicago — New York.» 

«Kuussada miili kaheteistkümne tunniga! Heldene aeg, sa oled ju purustanud kõik rekordid!» 
Ja tuvivaras tõstis rabeleva linnu õrnalt, peaaegu aupaklikult polsterdatud seintega puuri. 
«Pole muidugi mõtet püüda sind sundida siia jääma, seda ma tean,» jätkas ta, «aga ma võin 
saada sult järeltulijaid ja sinu tõugu tuvisid kasvatama hakata.» 

Niisiis pandi Arnaux teiste vangide juurde suurde mugavasse puuri. Ehkki tuvila peremees oli 
varas, armastas ta kirjatuvisid ning tegi kõik, et ta uuel vangil oleks mõnus ja hea. Suurde 
puuri jättis ta Arnaux' kolmeks kuuks. Algul ei teinud Arnaux muud midagi, kui kõndis 
päevad läbi traatvõre ääres edasi-tagasi, otsides silmadega selle ülemises või alumises servas 
pragu, kustkaudu põgenema pääseda. Neljandal kuul paistis ta olevat sellest mõttest loobunud 
ning Valvas vangivaht hakkas oma plaani teist 

osa täide viima. Ta laskis Arnaux' juurde häbeliku noore tuvineiu. See aga ei paistnud 
maitsele vastavat, Arnaux ei olnud tema vastu isegi mitte viisakas. Mõne aja pärast võttis 
mees ematuvi ära ja jättis Arnaux' kuuks ajaks üksikvangistusse. Siis toodi uus ematuvi, kuid 
ka tollel ei olnud Arnaux' juures edu, ja nii kestis see edasi — terve aasta vältel toodi aina 
uusi kaunitare Arnaux'd võluma. Arnaux kas tagus nad armutult läbi või oli nende vastu 
põlglikult ükskõikne. Vahel hakkas teda kahekordse jõuga vana koduigatsus vaevama, nii et 
ta tormas piki puuriäärt edasi-tagasi või sööstis kogu jõust vastu võret. 

Kui algas iga-aastane sulgimine, korjas vangivaht Arnaux' kuulsad tiivasuled üles, säilitas 
neid kui aardeid ning kandis uutele sulgedele jälle kõik omaniku vägiteod. Pikkamisi möödus 
kaks aastat. Vangivaht oli pannud Arnaux' uude puuri ning toonud tema juurde järjekordse 
ematuvi. Juhuslikult sarnanes see Arnaux' truudusetu kaasaga. Arnaux hakkas tõepoolest 
uustulnukale silma heitma. Kord märkas peremees, nagu oleks ta kuulus vang tuvineiule pisut 
tähelepanu pööranud, ja tõsi jah: ematuvi punuski pesa. Oletades, et linnud on oma. suhetes 
täieliku üksmeeleni jõudnud, avas vangivaht esimest korda väljapääsu ning Arnaux oli vaba. 
Kas ta viivitas veel? Kas ta kõhkles? Ei, mitte hetkegi. Niipea kui luuk oli lahti, tuiskas ta 
sealt välja, avas oma imeväärsed kiidukirjadega kaetud tiivad ning, kinkimata viimasele 


veetlejale enam ainsatki mõtet, sööstis vihatud vanglast minema — ikka kaugemale ja 
kaugemale. 


V 


Me ei oska vaadata tuvide hinge, me võime eksida, arvates, et tuvi südant täidavad mingid 
sügavad tunded ja igatsus, aga ühes võime olla kindlad, ühes suhtes pole meil võimalik üle 
pakkuda: me ei saa iial liiga kõrgeks kiita ega ülearu ülistada toda looduse poolt antud ja 
inimese arendatud tunnet — koduarmastust, mis selles õilsas linnus kustumatult hõõgub. 
Nimetage seda milleks tahes, kas või lihtsalt inimese poolt omakasupüüdlikul eesmärgil 
teadlikult arendatud instinktiks, seletage see ära, lahake 

seda kuidas tahes, andke talle teine nimi, aga ikka jääb ta alles — too vastupandamatult 
võimas, hävimatu tung, niikaua kui tuksub väike vapper süda ja lõhestavad taevalaotust tiivad. 
Kodu, kodu, kallis kodu! Ei ole iial ükski inimene rohkem oma kodu armastanud, kui 
armastas Arnaux. See valdav jõud tema loomuses kustutas mälust kõik vanas tuvi-las 
läbielatud katsumused ja kurvastused. Ei vangla-aas-tad, hilisemad kiindumused ega 
surmahirm suutnud selle tunde võimsust vähendada, ning kui Arnaux'l oleks olnud lauluannet, 
oleks ta nüüd kindlasti laulnud, nagu laulavad kangelased ülimas joovastuses. Ta sööstis 
luugilauakeselt lendu, liugles vabana ülespoole, kantud ainsast ajest, mida need toredad tiivad 
tunnistasid. Üles, üles, järjest avarduvate ja kõrgemale kerkivate tiirudega lendas ta, ise 
hallikassinine sinise taeva taustal, välgutades oma täiskirjutatud valgeid tiibu, kuni need 
näisid veel ainult kahe tulejoana. Ikka kõrgemale ja kaugemale lendas tuvi, kantud 
koduarmastusest, ustav oma ainsale kodule ning truudusetule kaasale. Sulgenud, nagu 
arvatakse, silmad, sulgenud, nagu kõneldakse, ka kõrvad, ning peletanud peast, nagu me 
usume, kõik muud mõtted, kustutanud mälust kaks viimast aastat, poole oma õitseeast, lendas 
ta taevasinas, enesesse pöördunud just nagu pühak, usaldanud end selle sisemise juhi hdolde. 
Ise oli ta laeva kapten, kuid tüürimeheks, kaardiks ja kompassiks oli too sügavale juurdunud 
instinkt. Tuhat jalga puukroonidest kõrgemal sosistas seletamatu suunataju talle midagi ning 
noo-lekiirusel suundus Arnaux kagusse. Valged tulevälga-tused kummalgi küljel kadusid 
sinitaevasse ja Syracusel heatahtlik tuviröövel ei näinud Arnaux'd enam iial. 

AII orus tossutas parajasti kiirrong. See oli kaugel ees, kuid Arnaux jõudis järele ning kihutas 
mööda, nagu metspart lendab mööda ujuvast biisamrotist. Kõrgelt üle orgude lendas ta ja 
madalalt üle Chenango mägede, kus männid soevad tuulepoiste lakka. 

Vaikselt liugles kull välja oma pesast tamme otsas, sest ta oli kullerit silmanud ning tolle juba 
oma saagiks arvanud. Arnaux ei pööranud vasemale ega paremale, ei tõusnud kõrgemale ega 
laskunud madalamale, ei kaotanud ühtki tiivalööki. Kull ootas ees kaljulõhes, kuid Arnaux 

tuiskas temast mööda, nagu möödub noor tugev hirv tailt teele ettejäänud karust. Koju! koju! 
oli Arnaux' ainus põletav soov, üksainus joovastav aje. 

Vuh-vuh-vuh! välgatasid valged tiivasuled ikka endise kiirusega nüüd juba tuttaval teel. 
Tunni aja pärast oli ta Catskilli mägede juures ja kahe tunniga neist peaaegu üle. Vanad 
tuttavad kohad, mis nüüd üksteise järel tulid, lisa- 


sid tuvi tiibadele jõudu. Koju! koju! laulis ta süda vaikset laulu. Nagu janust nõrkev rändur 
näeb kauguses palmi-puid, nii märkasid Arnaux' sädelevad silmad kaugel eemal Manhattanil 
suitsu. 

Ühelt Catskilli mäeharjalt tõusis õhku pistrik. Röövlin-dudest kiireim, uhke oma jõule ja 
tiibadele, rõõmustas ta väärilise saagi üle. Mitmeid ja mitmeid tuvisid oli ta oma pessa 
tassinud ja nüüd tuli ta taas, laskis end tuulel kanda, hoidis jõudu ja varitses õiget hetke. Oo, 
kui hästi ta toda hetke valida oskas! Alla, alla sööstis ta nagu vis- 


' Manhattan — saar, millel asub New York. 

keoda, ja tema käest ei pääsenud ei metspart ega väiksem kullgi, sest ta oli ju pistrik. Pöördu 
tagasi, tuvi, ja päästa ennast! Lenda neist ohtlikest mägedest kaugelt mööda! Aga kas kirjatuvi 
pööras teelt kõrvale? Mitte karvavõrdki, sest ta oli ju Arnaux. Koju! koju! koju! oli ta ainus 
mõte. Ähvardava ohu vastu lisas ta ainult kiirust. Pistrik sööstis alla — mille kallale? Ta 
sööstis tolle välgatava värvilaigu, tolle valge sähvatuse poole — ja pöördus tühjalt tagasi. 
Arnauwx aga lõhestas õhku oru kohal nagu lingust lastud kivi, kuni valgetiivalisest linnust sai 
lihtsalt sädelev kiirtepärg taamal ja õige pea ainult tilluke täpike kaugel laotuses. Edasi mööda 
kallist Hudsoni orgu, tuttavat maanteed —- tervelt kaks aastat ei olnud ta seda näinud! Nüüd 
laskus ta madalale, sest vastusööstev tuule-vinu pani jõevee virvendama. Koju! koju! koju! 
Nähtavale ilmuvad ühe linna tornid! Koju! koju! Mööda Pough-keepsie' sillasõrestikust, õige 
madalalt piki jõekaldaid. Veel madalamale, sest tuul tõuseb. Madalamale, oo õnnetust, liiga 
madalale! Mis õelus küll meelijtas püssimehe juunis mööda mäenõlvu luusima? Mäherdune 
saatan suunas ta pilgu valgele vilkuvale täpile, mis taevasinas põhja poolt lähemale ujus? Oh, 
Arnaux, Arnaux, ära unusta madalal lennates jahimehi! Liiga madalalt, liiga madalalt tahad sa 
üle selle mäe lennata! Liiga madalalt... ongi juba hilja! Sähvatus, pauk, ja surmatoov rahe sai 
Arnaux' kätte; sai küll kätte, vigastas teda, ei suutnud aga lindu veel alla tuua. Välkuvate 
tiibade küljest lendasid laperdades maa poole kirjaga kaetud katkised suled. Null ta 
merelennu-rekordi küljest oli läinud. "Kahesaja kümne milli asemel näitas see nüüd 
kakskümmend üks miili. Oo häbiväärset rüüstamist! Arnaux' rinnale ilmus tume laik, kuid ta 
lendas edasi. Koju, koju, kodu poole! Oht oli ju juba möödas. Koju, kodu poole tüüris ta 
niisama otse kui enne, aga imetlusväärne kiirus oli vähenenud — see polnud enam miil 
minutis —, ja tuul vilistas võikalt ta räbaldunud tiibades. Laik rinnal kõneles laastatud jõust, 
aga lind lendas edasi, üha edasi. Kodu, kodu oli juba silmaga räha, ja valu rinnas unus. Kui ta 
Jersey kaljudest möödus, eraldas ta terav pilk selgesti linna kõrgeid torne. Edasi, edasi! Tiib 
võib küll nõrkeda ja silm kustuda, kuid koduigatsus aina kasvab. 

Tuule .eest kõrgete kaldakaljude varju hoidudes lendas ta üle sädeleva vee, üle puude, otse 
pistrike pesa alt läbi — mööda röövlikoopast, kus istusid suured sünged linnud otsekui 
mustade maskidega teeröövlid ja varitsesid lähenevat tuvi. Arnaux'le olid nad juba ammust 
aega teada. Nii mõnigi kätteviimata saadetis lebas nende pesas, nii mõnigi aukirjaga kaetud 
sulg oli sellest koopast laperdades lendu läinud. Kuid Arnaux oli neid röövleid varemgi 
palgest palgesse kohanud ja kartma ei löönud ta ka nüüd. Ta lendas edasi, edasi — kiiresti, 
kuid mitte nii ruttu kui varemalt. Surmatoov lask oli õõnestanud ta jõudu, oli vähendanud 
kiirust. Edasi, edasi lendas tuvi, ja sobivat hetke varitsenud pistrikud tõusid õhku nagu vibust 
lastud nooled; tugevad ja välkkiired, läksid nad kahekesi ühe, väsinu ja vaevatu vastu. 
Milleks kõnelda jahist, mis järgnes! Milleks kirjeldada meeleheidet, mida tundis väike vapper 
süda, kui kodu, mille poole ta asjatult püüdles, oli ometi juba silmaga näha! Mõne hetkega oli 
kõik möödas. Pistrikud kriiskasid võidurõõmsalt. Kriisates liuglesid nad oma pessa, ja saagiks 
nende küünte vahel oli lõtv linnukeha, kõik, mis väikesest arukast Arnaux'st järele oli jäänud. 
Ülal kaljudel värvusid mõrtsukate nokad ja küüned kangelase elumahlast punaseks. Võrratud 
tiivad kisti tükkideks ning neile märgitud rekordid puistati hoolimatult laiali. Nii lebasid nad 
päikeses ja tormis, kuni mõrtsukad ise maha tapeti ning nende kindlus hävitati. Ja mitte keegi 
ei teadnud kuulsa linnu saatusest, enne kui ükskord tasuja tolle röövlipesa tühjaks tegi ning 
paksu tolmu” ja prahi alt teiste samalaadsete hulgast hõbedase rõnga, parimate kirjatuvide 
püha märgi leidis, millelt võis lugeda paljuütlevat pealiskirja: 

ARNAUKX, 2590 C. 


XIV. TÄNAVALAULIK Isavarblase seiklused 
I 


Oi seda siutsumist-säutsumist, seda tunglemist ja rabelemist! Pool tosinat varblast rüselesid ja 
sädistasid Viienda avenüü rentslis. Kui see jõuk veidi laiali pudenes, võis korraks näha kogu 
selle sagina põhjust — väikest ema-varblast, kes kõigest jõust ja nördinult end käratsevate 
kosilaste vastu kaitses. Paistis, et nad püüdsid temaga tiiba ripsutada, kuid nende kombed olid 
nii karused, et pigem näis see lintšimisena. Nad nokkisid, tüütasid ja vaevasid pahast 
emavarblast lausa häbiväärsel kombel, aga, nagu näha, tõsist häda talle siiski ei teinud. 
Emavarblane seevastu jagas nokaga igasse külge tugevaid hoope. Tal ei olnud mõtteski oma 
piinajaid säästa, ja kui ta ainult oleks saanud, oleks ta nad kõik maha nottinud. 

Oli ilmne, et isavarblased püüdsid talle külge lüüa, kuid selge oli ka see, et talle neist mitte 
ükski ei meeldinud, ja veennud oma terava noka abil selles osaliselt ka tüütuid ründajaid, 
kasutas ta ajutist segadust nende hulgas ning lendas lähimale katuseräästale. Seejuures tuli 
ühel ta tiival nähtavale paar valget sulge, mis aitasid teda teistest eraldada ja olid võib-olla ka 
üheks ta peamiseks võlu-allikaks. 


II 


Musta kaelasideme ja valgete kraenurkadega uhkeldav isavarblane oli hoolega ametis: ta 
ehitas eluaset pesakasti, mille lapsed aeda ridva otsa temataoliste tarvis üles olid seadnud. See 
isavarblane oli mitmes suhtes iseäralik lind. 

Ehitusmaterjaliks oli ta valinud üksnes oksaraod, mis pidid pärit olema kas Madisoni või 
Unioni skväärilt. Vahel jättis ta hommikul vara hetkeks töö seisma ja laulis valju häälega 
kaunist laulukest nagu tõeline kanaari lind. 


Tavaliselt isavarblased üksinda pesa ei ehita. Ent tegemist oli ju ebatavalise linnuga. Nädalaga 
oli tal pesa ilmselt valmis, sest pesakast oli ukseavani täis oksakesi, mis olid näpatud 
linnaväljakutel varju pakkuvate puude küljest. Nüüd jäi tal rohkem aega musitseerimiseks ja 
ta üllatas kuulajaid sageli oma pika lauluga, mis hoopiski ei meenutanud varblase säutsumist. 
Meie isavarblane olekski ehk seletamatu looduseimena ajalukku läinud, kui linnukasvatajast 
habemeajaja Kuuendalt avenüült poleks ta varasema elukäigu kohta seletust andnud. 

Nagu selgus, oli too mees oma kanaari lindude pesa-korvikesse pannud varblase muna. 
Varblasepoeg hauti välja ja kasuvanemad hakkasid teda kasvatama. Nende erialaks oli 
laulmine. Linnupojal olid head kopsud ja tugev tervis nagu Varblastel ikka. Kanaari linnud 
koolitasid teda hästi ja tulemuseks oli laulik, kes tegi tarmuga tasa selle, mis sünnipärasest 
andest puudu jäi. Tugev ja riiuhimuline, aga ühtlasi ka musikaalne, sai see lärmakas töömees 
varsti puuris ainuvalitsejaks. Ilma kõhkluseta tagus ta kanaari lindu, kellest ta võimed 
muusikavallas üle ei käinud, kuni too vait jäi, ja iga säärase väikese võidu järel kõlasid 
varblase lauluviisid nii kaunilt, et habemeajaja hankis ägeda muusiku võiduiha vaigistamiseks 
kanaari linnu topise, mida oli võimalik talle kohe kätte visata, kui peremees mõnd külalist 
Randy juubeldava kiidulauluga rõõmustada tahtis, 

Randy sundis vaikima kõik kanaari linnud, kellega ta puuri jagas, ja kui teda lõpuks omaette 
hoiti, ei vihastanud teda miski rohkem kui lähedusse sattunud häälekas laulik, kellele ta ligi ei 
pääsenud, et teda vaikima panna. Sellistel puhkudel unustas ta oma kauni laulu ja päeva- 
valgele tuli tõeline varblaseloomus: Randy puurist hakkas kostma karedat säutsumist, mis on 
neil lindudel nii valjuks arenenud tõenäoliselt seetõttu, et seda tänavakäras kuulda ileks. 
Selleks ajaks, kui Randyt juba must manisk ehtis, oli ta saanud juuksuriäris kõige tähtsamaks 
tegelaseks ja suurimaks 

vaatamisväärsuseks. Ühel päeval tuli riiul, millel linnupuurid seisid, seina küljest lahti, kõik 
puurid kukkusid põrandale ja läksid katki, ning üldises segaduses pääsesid mitmed linnud 
puurist välja. Nende hulgas oli ka Randy või täpsemalt Bertrand, nagu seda riiakat laulikut 
kuulsa trubaduuri järgi kutsuti. Kanaari linnud läksid vabatahtlikult puuridesse tagasi või 
lasksid end kinni võtta. Randy aga hüppas aknast välja, säutsus paar korda, vastas õhuraudtee 
vilele väljakutsuva lauluga, ja hoides end parasjagu väljapoole kinnivõtjate käeulatust, hakkas 
ümbritsevat tellisekõrbe uurima. Ei olnud ta ju põlvede viisi vangis istunud; meelsasti võttis ta 
omaks uue eluviisi — vabaduse — ja juba nädala ajaga oli niisama metsik kui iga teine lind 
tema hõimust ning mandus väikeseks tänavamürgeldajaks nagu teised varblased, kakles 
nendega rentslis ega jäänud ühtki hoopi võlgu. Aeg-ajalt aga üllatas kõiki kuulajaid varblase 
tarmukusega esitatud kanaari linnu laul. 


TII 

Selline siis oligi Randy, too varblane, kes linnumaja oma pesapaigaks oli valinud, ja nüüd on 
selge ka tema eriline himu oksaraagude järele. Ainus pesa, mida ta kunagi näinud, oli vitstest 
punutud, seepärast arvaski ta, et õige pesa tuleb teha raagudest. 


Mõne päeva möödudes ilmus Randy nähtavale koos kaaslasega. Ma oleksin ehk juba 
unustanud rüselemise rentslis, sest sellised stseenid on varblaste juures tavalised, 

kui poleks Randy mõrsjas ära tundnud väikest valgete tiivasulgedega Biddyt, kes tookord oli 
kakluse põhjustanud. 

Ilmselt oli ta Randy vastu võtnud, aga pirtsutas ikka veel ja lõi Randyt nokaga, kui too talle 
ligi tikkus. Randy tiirutas ta ümber, tiivad ja saba sorakil, ning säutsus nagu iga armunud 
isavarblane, peatudes vahetevahel ainult selleks, et oma kanaari laulukooli näidata. 
Nähtavasti läks Randyl korda — võimalik, et oma hämmastava talendi abiga — Biddy 
vastuseisu Väärata ja ta saatis oma mõrsja valmis pesa juurde. Ta lipsas korraks ees sisse, et 
teed näidata, ja hüples uhkelt, lärmakalt ning ülevoolava lahkusega Biddy ümber. Biddy läks 
talle majja järele, kuid tuli kohe jälle välja, Randy paluvalt säutsu-des järel. Randy sädistas 
hulk aega, enne kui tal läks korda teist veel kord sisse astuma veenda, kuid jällegi tuli Biddy 
kiiresti välja, sedakorda koguni vihaselt sõideldes ja hurjutades. Jälle rakendas Randy kogu 
oma veenmisoskuse ja lõpuks astus pahaselt siutsuv mõrsja majja, tuli sealt välja, oksaraag 
nokas, laskis selle maha kukkuda ja lendas minema. Randy tuli pesakastist välja. Kõik ta 
uhkus ja rõõm pesa üle oli kadunud. Oodatud kiituse asemel oli talle osaks saanud ränk hoop. 
Natuke aega istus ta trööstitult künnisel ja säutsus midagi, mis küllap vist tähendas: «Tule 
tagasi, tule tagasi!» Kuid mõrsja ei tulnud. Randy läks uuesti majja. Kostis kriipimist, 
isavarblane ilmus ukseavale suure oksaraoga ja heitis selle alla. Siis läks ta järgmist tooma, 
saatis selle esimesele järele, ja nõnda edasi: alla lendasid kõik hoole ja armastusega 
kokkutassitud oksakesed. Too tore haraline, mille ta nii suure vaevaga Unioni skväärilt kohale 
oli toonud, ja need kaks siledat, otsekui kasuema pesast võetud vitsakest, — kõik, kõik läksid 
sama teed. Rohkem kui tund aega rügas ta üksinda ja vaikides tööd teha. Siis oli vist ettevõte 
lõpule viidud, sest ridva all maas kõrgus otsekui lõkketule jaoks korjatud oksahunnik — kogu 
ta nädala töö. Randy heitis raagudele ja tühjale majale tigeda pilgu, säutsatas korra karedalt — 
ju oli see mõni varblasekeelne vandesõna — ning lendas minema. 

Järgmisel päeval ilmus ta jälle koos Biddyga ja juhtis teise taas, ise kogu oma värvulikus 
elevuses mõrsja ümber keereldes, uue kodu ukseni. Biddy hüppas majja, siis uuesti välja, 
vaatas, pea viltu, raagude kuhja maas, läks sisse tagasi, ilmus uuesti, endal väga tilluke, 
Randyl kahe silma vahele jäänud vitsaraoke nokas, laskis selle lahti ja jälgis ilmse rahuloluga, 
kuidas see alla oksahunnikule langes. Hüpelnud veel oma , kümmekond korda sisse ja välja, 
asusid nad koos teele ja pöördusid peagi tagasi, Biddyl terve nokatäis heina ühes, Randyl 
üksainus kõrs. Kandamid viidi pesakasti ja pandi seal arvatavasti meelepärasel viisil paika. 
Siis lendasid varblased uuesti heina tooma, ja kui Randyle töö kätte oli näidatud, jäi Biddy 
pessa, toodud kõrsi kohendama; ise lendas ta lisa hankima harva, ainult siis, kui kaasa kauaks 
jäi. Oli tore vaadata, kuidas too tülinoriv muusik rüütellikkusest nii kuulekaks muutus. 

Mul avanes nüüd hea võimalus nende maitset tundma õppida. Sättisin sinnasamasse lähedale 
rõdule kolmkümmend lühikest nööriotsa ja paelajuppi. Viisteistkümmend neist olid tavalised 
nöörijupid, kaheksa õige kirevad riide-ribad ning seitse läikivad siidpaelad. Iga teine riba 
minu reas oli tagasihoidlikku värvi. Esimesena silmas seda väljapanekut Biddy. Ta lendas 
alla, vaatas rea igast küljest — algul parema, siis vasaku silmaga — üle ning otsustas kogu 
selle värgi rahule jätta. Randy tuli aga lähemale: paelad ja nöörid ei olnud talle uudiseks. Ta 
hüppas siiapoole ja sinnapoole, tõmbas nöörijupikest nokaga, kohkus tagasi, kuid tuli uuesti 
lähemale, näkitses üht paelakest siit ja teist sealt, kahmas äkitselt ühe nööriotsa noka vahele ja 
viis minema. Järgmise korraga tuli Biddy ühes ja kumbki viis kaasa nöörijupi. Algul võtsid 
nad ainult tagasihoidliku välimusega ribasid, aga kui need otsa said, valis Biddy mõned 
eredamad, ent isegi tema ei söandanud kõige kirevamate kallale minna. Randy aga oli nõus 
koju tassima ainult kõige ebahuvitavamat värvi ja raagudega sarnanevaid ribasid. 


Nüüd oli pesa poolenisti valmis. Korra tegi Randy veel katset oksakest majja poetada, kuid 
hetk hiljem lendas see Biddy võidurõõmsa pilgu all laias kaares alla hunnikusse. Vaene 
Randy! Ei mingit järeleandmist tema nõrkuse 

suhtes — kõik need kenad raokesed nagu maha visatud! Ometi oli ta,emal ju raagudest pesa 
olnud — pealegi väga tore pesake! Aga polnud midagi parata. Praegu kasutati siin ainult 
heinakörsi, tähendab mitte ühtegi raagu, vaid; pehmemat materjali. Randy alistus: vabaduses 
viibides oli tal iga päev tulnud alistumise kunsti õppida. Varem mõtles ta ikka, et juuksuriäri 
on terve maailm ja tema ise selle keskpunkt. Kuid viimasel ajal olid need mõlemad 


arusaamad kõvasti kõikuma löödud. Biddy leidis, et ta kaasa kasvatus on praktiliste teadmiste 
osas kahetsusväärsel kombel unarusse jäetud: iga uue pesamaterjali puhul tuli tal Randyle taas 
seletust anda. 

Kui kaks kolmandikku pesast valmis, hakkas luksusest unistav Biddy majakesse suuri 
pehmeid sulgi tooma. Randy aga arvas, et see läheb juba liiale. Kuskil tuli ju ikka piir panna, 
ja ta otsustas selle tõmmata sulgsängide ette. Tema hällil säherdust vooderdist ei olnud. Randy 
hakkas vastuvõtmatuid sulgmadratseid välja tassima. Uue kandamiga, koju pöörduv Biddy 
jõudis just kohale ja nägi, kuidas varem toodud suled ukselävelt alla raokuhja otsa lendasid. 
Biddy laskus sulgedele järele, haaras need 

lennult kinni ja tahtis pessa tagasi viia. Uksel tuli talle majaisana vastu, uus kandam 
vastumeelseid sulgi nokas. Nii nad seal siis seisid, põrnitsesid teineteisele otsa ja sädistasid nii 
valju häälega kui suutsid, endil suud täis sulgi ja südamed viha. 

Millest see johtub, et kui on tegemist kodu sisustamisega, oleme me alati naiste poolt? 
Tundsin, et Biddyl oli õigus, ja lõpuks saigi ta oma tahtmise. Algul leidis aset tormiline 
stseen, mille vältel linnud suurel hulgal sulgi majja sisse ja majast välja tassisid või tuul neid 
mööda aeda laiali kandis. Siis saabus vaikus, ning järgmisel päeval viidi kõik suled pessa 
tagasi. Jääb teadmata, kuidas nad kokkuleppele jõudsid, kuid kindel on, et suurema osa tööst 
tegi Randy ega jäänud enne rahule, kui kast kõige suuremaid ja pehmemaid sulgi otsast otsani 
täis oli. 

Tavaliselt olid varblased kogu aeg koos, kuid ühel päeval lendas Biddy välja ja jäi mõneks 
ajaks ära. Randy vaatas ringi, sirtsatas korra, kuid ei saanud vastust, heitis pilgu üles, siis alla 
ja nägi päris all maas raokeste kuhilat, mille kojukandmisega ta nii suurt vaeva oli näinud. Kui 
toredad vitsaraod, just nagu ta lapsepõlvekodus! Randy vupsas alla. Ka haraline raag oli alles. 
Kiusatus oli vastupandamatult suur. Randy võttis raokese noka vahele, ruttas maja juurde ja 
ronis sisse. Selle oksaga oli alati häda olnud: teine haru jäi ukse taha kinni. Kuid Randyl oli 
tulnud seda nii mitmel korral tassida, et ta teadis juba, kuidas toime tulla. Kulus pool minutit 
— arvatavasti sättis Randy oksa pesas kohale — ja isavarblane tuli jälle majast välja, vaatas 


ülemeelikult ringi, puhastas sulgi, raputas ennast ja laulis mitu korda oma kanaari linnu laulu 
algusest lõpuni läbi, lisas veel mõne uue noodi ning paistis olevat otsatult õnnelik. Kui Biddy 
järgmise sule-kandamiga kohale jõudis, aitas Randy usinalt sulgi paigale panna, ja pesa oligi 
valmis. Kaks päeva hiljem ronisin üles pesa juurde ja leidsin sealt muna. Varblased nägid, 
kuidas ma üles ronisin, ent ei lennanud mu pea ümber tiibadega vehkima, nagu enamik linde 
sel juhul teeb. Nad lendasid lihtsalt veidi eemale ja jälgisid mu tegevust murelikult korstna 
varjust. 

Kolmandal päeval tõusis kastis suur segadus, summutatud 

säutsumine ja rüselemiskära, ning korda paar ilmus uksele linnusaba, otsekui püüaks selle 
omanik majast, selg ees, välja tulla. Siis paistis, et majas midagi edasi-tagasi sikutatakse. 
Viimaks pääses saba omanik nii kaugele välja, et tundsin temas ära Biddy, kuid siis tõmmati 
ta sisse tagasi. Ilmselt leidis parajasti aset inetu perekonnatüli. Selle põhjused olid mulle päris 
arusaamatud, kuni Biddy lõpuks Randy lemmikraagu järele vedades uksest välja rabeles ning 
oksa põlglikult alla viskas. Ta oli leidnud rao oma magamisasemest, kuhu Randy selle oli 
peitnud, ja sealt see tüli. Ma ainult ei mõista, kuidas jõudis Biddy oksa majast välja tirida, kui 
Randy sellest kinni hoidis. Võib muidugi arvata, et Randy andis kodurahu huvides ise järele. 
Õnnetuseks kisti rüseluses ja üldises segaduses ka muna — nende esimene — vitsaraoga koos 
pesast välja. See kukkus maha ja kollasesse loigukesse jäid lamama portselanikillukesed. 
Muna saatuse üle varblased muret ei tundnud: kukkunud pesast välja, oli muna langenud 
väljapoole nende huvipiire. 


IV 


Pärast seda elas varblasepaar mitu päeva rahus. Muna muna järel sigines pessa juurde. 
Nädalaga sai neid viis, ja paistis, et kaasad elavad nüüd teineteisega üsna õnnelikult. Randy 
laulis kogu ümbruskonna hämmastuseks, Biddy aga tassis järjest sulgi juurde, nagu oleks 
oodata suurt lumetuisku. Umbes sel ajal tuli mul mõte varblase-paariga väike katse läbi viia. 
Kasutades soodsat silmapilku, sokutasin ühel hilisõhtul luksuslikku pessa kivi-kuulikese. Mis 
seal kohe pärast seda juhtus, seda ma ei tea. Kuid järgmisel hommikul vara kõndisin Viiendal 
avenüül Kahekümne esimese tänava lähedal. Oli pühapäev. Tänaval valitses vaikus, ainult 
kümmekond inimest seisid ringis ja jälgisid midagi rentslis. Ligemale jõudes kuulsin 
katkendlikku säutsumist, ja heitnud pilgu inimeste vahelt läbi, nägin, kuidas kaks varblast 
tuttipidi koos vihaselt võitlesid. Häält teha polnud neil õieti mahtigi, nii tõsiselt tagusid ja 
peksid nad teineteist. Nad tiirutasid kembeldes ringi ega pannud pealtvaatajaid mikski. Kui 
nad lõpuks 

väheke vahet pidasid ja sabale ning kandadele toetusid, et hinge tõmmata, tundsin kaklejates 
oma vapustuseks ära Biddy ja Randy. Järgmise raundi järel peletas üks pealtvaataja nad 
minema — ilmselt ei kiitnud too heaks tülitsemist hingamispäeval. Siis lendasid varblased 
lähimale katusele, et seal samas vaimus jätkata. Tol pärastlõunal leidsin pesa alt maast mitte 
ainult pessa pandud kivikuulikese, vaid ka ülejäänud viie muna jäänused, mis olid kõik pesast 
välja loobitud. Ja ma oletan, et tüli põhjuseks oli just tolle veidra, kõva ja ümmarguse muna 
pessa ilmumine ja sellest tulenenud kahtlustused. 

Ei tea, kas Biddyl läks korda asja selgitada või mitte, kuid paistis, et varblasepaar otsustas 
mineviku maha matta ja uuesti otsast peale hakata. Ilmselt ei olnud tolles linnu-majakeses ei 
õnne ega rahu, seepärast jätsid nad ta kõigi sulgedega tükkis maha, ja Biddy, kellel tulid pähe 
tõesti originaalsed ideed, valis seekord pesapaigaks ei midagi muud kui lambikupli Madisoni 
skvääri keskel. Nädal otsa vihtusid varblased tööd teha, ja olgugi et peaaegu kogu selle aja 
puhus tugev tuul, viisid pesaehituse ometi lõpule. Raske on ette kujutada, kuidas nad seal 


öösiti magada said, suur hõõguv ja sumisev valguskera otse külje all. Ent Biddy paistis rahul 
olevat, Randy aga oli õppinud oma arvamust endale pidama, ja kõik oleks juba hästi läinud, 
kuid veel enne, kui esimene muna munetud, põles pirn läbi. Mees, kes pirne vahetas, pidas 
õigemaks kogu Biddy-Randy elamise joonelt jäätmenõusse toimetada. Lepalinnule või 
pääsukesele oleks see lõplikuks löögiks olnud, kuid varblase tarmul ja lootusrikkusel pole 
piire. Ilmselt oli pesa vale. Nähtavasti oli materjal süüdi. Igatahes tuli siin põhjalikke 
muudatusi ette võtta. Näpanud kodunt äraoleva naabri pesast paar pikka kõrt, asetas Biddy 
need Madisoni skvääri pargis kõrge jalaka harude vahele, nii et Randy mõistaks, et järgmiseks 
pesapaigaks on valitud too puu. Randy, kellele oli selle aja peale selgeks saanud, et lihtsam on 
Biddy ettepanek vastu võtta kui omapoolset esitama hakata, lisas kahele säuksule kanaari 
linnu trillerduse ja lendas kohe jäätmehunni-kute juurde kõige peenemat ehitusmaterjali 
otsima, pigistades silmad kõvasti kinni ja pöörates pea ära, kui pilgu alla mõni kena oksaraoke 
juhtus. 

V 


Skvääri teises servas asus ühe väga ebameeldiva varblasepaari pesa. Iseäranis halva kuulsuse 
oli endale saanud isavarblane. Ta oli suur ja ilus, ebatavaliselt laia musta kurgualusega lind, 
üldiselt aga viimane riiukukk. Varblaste maailmas maksab seadus: kellel jõud, sellel õigus. 
Tülitsetakse toidu, kaasade, eluruumi ja pesamaterjali pärast — üsna niisamuti, nagu meil 
endilgi seda ette tuleb. Too ülbe linnuke võis oma tugevuse tõttu valida endale kõige 
meelepärasema kaasa ja parima pesaaseme, kuhu ta kandis kõige imetlusväärsemat 
ehitusmaterjali. Minu varblased loobusid kirevatest lintidest, mis ma nende jaoks välja olin 
pannud. Nende maitset ei olnud lihtsalt nii peeneks arendatud, aga ilumeelt neil kindlasti oli. 
Paari pärlkanasulge, mis olid pärit Keskpargi loomaaiast, näpati järjest üksteise tagant, kuni 
nad leidsid endale lõpuks koha Riiukuke ja tolle kaasa uhkes kodus — uue panga 
marmorsamba kapiteelis. Pargis tegi Riiukukk, mis aga heaks arvas, ning kuulnud ühel päeval 
Randy laulu, lendas talle kallale. Kanaari lindude hulgas oli Randy olnud hirmuvalitsejaks, 
kuid Riiukuke vastu polnud tal kuigi suuri väljavaateid. Ta tegi, mis suutis, sai aga lüüa ja pidi 
põgenema. Võidust puhevil, lendas Riiukukk Randy uue pesa juurde, uuris seda võrdlemisi 
põlglikult ning hakkas siis sellest mõnd nöörijuppi välja kiskuma, mida arvas oma kodus 
tarvis minevat. Randy oli küll kolki saanud, kuid säherdust riisumist nähes lõi temas vapper 
tru-baduuriveri keema ja ta lendas Riiukukele kallale. Puu-okstelt veeresid nad ülepeakaela 
maha. Teised varblased lõid sekka ja — häbi ütelda — asusid tugevama poolele võõramaks 
peetu vastu. Suled muudkui lendasid ja Randy käsi hakkas juba kehvasti käima, kui korraga 
sööstis ringi väike valgete tiivasulgedega emavarblane. «Säuts, säuts, säh sulle, säh sulle!» 
tormas ta võitlusse. Oh, kuidas ta ümberringi hoope jagas! Varblased, kes naljapärast kaasa 
olid löönud, tegid kohe minekut; ei olnud siin enam nalja, siin virutati nokaga nii et kajas, ja 
osad vahetusid täielikult. Riiukuke kuraas kadus sedamaid ja kähku lendas ta oma 
skvääriserva poole, Biddy nokkapidi sabas kinni 

kui buldog. Teise sabas rippus Biddy seni, kuni üks sulg juurega välja tuli, ja seda võis ta siis 
pärast oma suureks rahulduseks koos tagasivõetud materjaliga pesa jämedamaks viimistluseks 
tarvitada. Vaevalt küll, et varblastel oleks eriti arenenud ettekujutust õiglusest ja 
kättemaksust, aga vahetevahel esineb nende hulgas siiski juhtumeid, mis seda justkui 
kinnitaksid. Kahe päeva pärast 

kuulusid pärlkana suled, mis nii kaua Riiukuke pesa peamiseks ehteks olid olnud, juba Biddy 
uue eluaseme sisustuse hulka ja kellelgi ei olnud julgust talle selles osas vastu vaielda. 
Pesaehitamisaeg hakkas lõpule jõudma, sulgi oli vähevõitu ning Biddy ei leidnud neid 
küllaldaselt vooderduse tarvis, mille suhtes ta oli eriti nõudlik. Kuid ta avastas aseaine, mis ka 


tema uudsusejanu rahuldas. Skvääril asus voorimeeste seisukoht ja seal oli alati hobusejõhve 
maas. Vooderduseks paistsid need olevat sobivad ja algupärased. See oli äärmiselt õnnelik, 
mõte ja vastava vaimustusega asus ülimalt lootusrikas paar hobusejõhve korjama — ikka 
kaks-kolm tükki korraga. Arvatavasti andis neile selle idee mõnes teises pargis nähtud 
jõhvilinnu pesa. Jõhvilind vooderdab oma pesa alati hobuse jõhvidega ning asetab jõhvid 
pesas niimoodi keerdu, et nad nagu vedru-madratsi moodustavad. Tulemus on suurepärane, 
kuid tööd peab tundma. Kõik oleks olnud korras, kui varblased oleksid õppinud, kuidas 
jõhviga ümber käia. Kui jõhvi-lind pesa jaoks hobusejõhve kogub, võtab ta alati ainult ühe 
korraga ettevaatlikult otsapidi noka vahele, sest süütu jõhv võib õige ohtlikuks osutuda. Meie' 
varblasepaaril polnud aimugi, kuidas jõhve tassida, nad kandsid neid nagu kõrsi. Biddy võttis 
jõhvi keskelt kinni, leidis ta pisut pika olevat ja haaras selle paar tolli kaugemalt veel kord 
noka vahele. Enamasti moodustas siis jõhv linnu pea või noka ümber suure silmuse. Nii oli 
mugavam pikki jõhve kanda ja esialgu ei tulnud sellest mingit häda, kuigi jõhvi-linnule oleks 
paljas mõtegi säherdusest kohutavast silmusest hirmujudinad peale ajanud. 

Oli viimane vooderdamispäev. Kuidagimoodi oli Biddy Randyle mõista andnud, et rohkem 
jõhve ei ole vaja. Ise askeldas ta veel uhkelt pesa juures, andis sellele lõplikku lihvi ja sättis 
viimast jõhvi paigale, Randy aga laulis 

Farraguti' pea peal uusi variatsioone oma kaunimatest lauludest. Äkki kostis ta kõrvu Biddy 
vali hädakisa. Randy pööras pilgu uue kodu poole ja nägi, kuidas Biddy ilma nähtava 
põhjuseta pesas rabeles ja sealt ometi oma kehapikkuse võrragi kaugemale ei saanud. Ta oli 
pea ühte enese tehtud silmusesse pistnud, selle kogemata kokku keeranud ja kinni tõmmanud, 
nii et oli nüüd vangis. Mida rohkem ta siples ja keerutas, seda kõvemini silmus kinni jooksis. 
Nüüd sai Randyle selgeks, kui väga ta sellesse väikesesse isemeelsesse tuleharki kiindunud 
oli. Ta sattus suurde ärevusse ning tiirutas säutsudes pesa ümber. Kaasat jalust Sikutades 
püüdis ta teda silmusest päästa, kuid tegi asja üksnes hullemaks. Kõik pingutused olid asjatud. 
Jõhv läks ainult veel rohkem keerdu ja sõlme. Otsekui kokkuräägitult asusid ka teised jõhvid 
abiks; segamini ja sassis, tõmbusid nad vaese ohvri ümber üha kõvemini kokku, kuni all 
pargis kogunes hulk ülespoole pöördunud lapsenägusid imestusega vahtima liikumatult ja 
hääletult rippuvat sasitud sulepuntrakest, mis alles äsja oli olnud tõttav, käratsev ja tarmukas 
Biddy. 

Vaene Randy oli sügavasti õnnetu.. Appikutse peale olid naabervarblased kohale lennanud ja 
temaga koos kisanud, kuid ohvrit aidata ei olnud nad suutnud. Nüüd pöördusid teised omade 
murede ja hädade juurde tagasi, Randy aga hüples säutsudes ringi või istus vaikselt, tiivad 
sorakil. Läks hulk aega, enne kui ta taipas, et Biddy on surnud. Veel terve päeva püüdis 
Randy oma kaasa meelt köita ja kuidagi teda igapäevastele toimetustele kaasa tõmmata, öö 
veetis ta üksinda puuladvas, kuid juba aoajal askeldas sirtsudes ja ajuti lauldeski pesa ümber, 
mille serva küljes saatusliku jõhvi otsas rippus jäik ja vaikiv Biddy. 


' Farragut, David Glasgow (1801—1870) — Ameerika ühendriikide admiral. 

VI 


Lal ei olnud Randy olnud eriti vilgas varblane. Sellest hädavajalikust omadusest olid kanaari 
lindudest kasuvanemad ta ilma jätnud. Randy oli hulljulge ja hooletu nii sõidukite kui ka laste 
suhtes. Praegune olukord oli ta tähelepanematust veelgi süvendanud, ning kui ta selsamal 
pärastlõunal Madisoni avenüül mõnevõrra tuimalt toitu otsis, lähenes kuuldamatult ühe 
jooksupoisi jalgratas, ja enne kui Randy hädaohtu märkas, oli ta sabapidi ratta all. Ta rabeles 
kõigest väest, et end kas või saba hinnaga vabaks kiskuda, ajas parema tiiva korraks sirgu, 
tagumine ratas veeres sellest üle — ja Randy oli vigane. Poiss sõitis edasi, Randy aga 


komberdas tiibadega laperdades kuidagiviisi puude varju. Pärast põnevat jahti pargipinkide 
vahel võttis üks tilluke tüdruk oma väikese koera abiga vigase linnu kinni. Ta viis varblase 
koju, pani ta puuri ja hoolitses linnu eest suure õrnusega, mida ta vennad kahetsusväärselt 
väärale objektile suunatuks pidasid. Kui Randy paranema hakkas, üllatas ta ühel päeval lapsi 
oma kanaari linnu lauluga. 

See pani kogu maja kihama. Mõne aja pärast kuulis imepärasest varblasest ka üks 
ajalehereporter. Paratamatult järgnes üksikasjaline artikkel, mida juhtus lugema Kuuenda 
avenüü habemeajaja. Koos paljude tunnistajatega ilmus ta oma lindu tagasi nõudma ja lõpuks 
ta nõudmine rahuldatigi. 

Nii oli Randy taas puuris, hoolega valvatud ja toidetud, keskne kuju oma väikeses maailmas 
ning sugugi mitte õnnetu. Lõppude lõpuks polnud ta ju kunagi tõeliselt vaba lind olnud. 
Juhuslikult oli ta vabadusse pääsenud. Juhus viis ta kokku Biddyga. Ka nende lühike kooselu 
oli olnud tulvil torme ja juhuseid. Juhus oli võtnud temalt kaasa ja juhuse läbi sattus ta uuesti 
puuri. See võrdlemisi rahulik ja sündmustevaene puurielu annab talle nüüd võimaluse oma 
muusikalisi võimeid arendada: elab ta ju suisa konservatooriumis, külg külje kõrval oma 
endiste õpetajate ja kasuvanematega. 

Vahetevahel, kui ta on omaette, hakkab ta meelelahutuseks vitsaraagudest pesa punuma, kui 
aga keegi ligi astub, jätab ta selle töö süüdlase moega sinnapaika. Kui 

talle mõned suled anda, punub ta need algul pesasse, järgmisel hommikul aga on suled 
ilmtingimata puuri all põrandal maas. Sellised püsivad pesaehitamise katsed tekitasid 
arvamuse, et lind igatseb ehk kaasa järele, ja talle anti prooviks neid õige mitmeid, kuid 
tagajärjed olid kurvad. Iga kord oli tarvis viivitamatult vahele segada, et ära hoida 
verevalamist ja päästa mõrsjaks määratu. Lõpuks neist katsetest loobuti. Ilmselt ei soovi see 
trubaduur enam uut südamedaami. Tema laulud on pigem sõjalaulud: habemeajaja avastas, et 
kui ta tahab Randylt välja meelitada kõige kaunimaid viise, tuleb talle puuri pista lõhkumiseks 
mitte kanaari linnu, vaid isavarblase topis. Kui siis topisel veel suur must laik kurgu all on, 
näitab Randy üles vaimustust, mis kasvab päris inspiratsiooniks. 

See lõhkumine on muidugi ainult kõrvaltegevus. Oma parimad jõud pühendab Randy laulule. 
Ja kui te juhtumisi õigesse juuksuriärri satute, võite näha toda tarmukat erakut, kes oma 
muusikaarmastuses unustab igapäevase elu mured, rõõmud ja vaevad just nagu mõni munk, 
kes on proovinud ilmalikku elu, leidnud selle liiga ränga olevat ning on rõõmuga oma kongi 
tagasi pöördunud, et ülejäänud elupäevad puhtvaimsetele naudingutele pühendada. 


XV. TITO Lugu koiotist, kes õppis elu tundma 
I 


Tilluke vihmapiisk võib juhtida kõrvale valgu ja juuksekarvast võib teinekord sõltuda suure 
riigi saatus — nagu kord ämblikuvõrk põhjustas olulise murrangu Šoti ajaloos. Igatahes kui 
poleks olnud üht väikest kivikest, poleks iial juhtunud toda lugu Titoga. 

Too kivike lamas ühel Dakota bädlandi teel, sattus lämbel pimedal ööl nokastanud kauboi 
ratsule kabja alla ja jäi sinna kinni. Harjumuse mõjul ronis mees sadulast, et järele uurida, 
miks ratsu lonkab. Kuid ratsmed unustas ta hobuse kaelale, ja seda ära kasutades kihutas loom 
oma teed. Taibates, et ta on jalameheks jäänud, heitis kauboi põõsaste varju nõkku ning jäi 
magama kui kott. 

Juba hüplesid suvehommikuse päikese kuldsed kiired ühelt imekaunilt mäetipult teisele, kui 
Garneri oja kallast mööda kulgeval rajal ilmus nähtavale vana koiott, hambus jänes perele 
hommikueineks. 


Juba pikka aega olid Billingsi piirkonna peremehed koiottide soo vastu verist võitlust 
pidanud. Lõksude, püsside, mürgi ja koerte abil oli nende arv peaaegu nullini viidud ning 
üksikuid ellujäänuid oli häda õpetanud igal sammul silmi lahti hoidma. Kuid inimese 
leidlikkusel uute hävitamismooduste väljanuputamisel polnud piiri ja koiot-tide hulk kahanes 
veelgi. 

Õige pea lahkus vana koiott teerajalt, sest eales ei ole metsloomal head oodata sealt, kus on 
astunud inimese jalg. Ta sörkis madalat mäeselga pidi, siis läbi väikese nõo, kus kasvas paar 
põõsast, ja nuhutanud korraks hoolikalt vanu inimjälgi, ületas veel ühe seljandiku, mille päi- 
kesepoolsel küljel asuski ta pesa. Jälle tegi ta ettevaatusest mitu tiiru, laskis pilgul ringi käia ja 
nuhutas, ent leidmata midagi ohtlikku, laskus koopa avause juurde ning laskis kuuldavale paar 
tasast haugatust. Urust puju-puhma kõrval tormas lõbusasti üksteisest üle ukerdades välja 
terve trobikond tillukesi koiotte. Haukudes oma tillukesi haugatusi ja urisedes kutsikaurinat, 
sööstsid nad ema toodud piduroa kallale ning kugistasid ja rüselesid seal, ema aga vaatas pealt 
ja tundis heameelt poegade rõõmust. 

Umbes päikesetõusu ajal oli Hundi-Jake külma tõttu virgunud ja jõudnud märgata, kuidas 
koiott parajasti üle 

390 

künkaharja läks. Niipea kui loom oli kadunud, ajas mees end püsti ja kõmpis künkaservale, 
kust talle avanes huvitav pilt perekondlikust söömaajast. Koiotipojad karglesid ainult mõne 
jardi kaugusel ja neil ei olnud ähvardavast ohust kõige vähematki aimu. 

Kuid kauboile pakkus vaatepilt huvi ainult seetõttu, et kohalikud võimud maksid iga koioti 
tapmise eest kenakese summa. Mees tõmbaski oma suure, 0,45-tollise mereväerevolvri tupest, 
ja ehkki ta käsi just eriti kindel ei olnud, suutis kuidagiviisi koiotiema kirbule võtta, kui too 
parajasti üht söömise lõpetanud pojakest lakkuma hakkas, ning kõmmutas ta sinnapaika maha. 
Kohkunud pojad põgenesid urgu ja Jake'il ei õnnestunud enam ühtegi teist tabada. Ta läks 
pesa ligi, pani avause kividega kinni, ning jätnud seitse väikest vangi uru teise otsa niuksuma, 
hakkas reetlikku ratsut kirudes jalgsi lähima rantšo poole astuma. 

Pärast lõunat tuli ta koos paarimehega tagasi, kaevamisriistad kaasas. Väikesed koiotid olid 
kogu päeva pimedas urus kössitanud ning imestanud, miks ema neid toitma ei tule, miks urus 
korraga nii pime ja teistmoodi on. Õhtu eel kostis aga urusuust kolinat. Jälle pääses valgus 
sisse. Paar vähem ettevaatlikku koiotikutsikat tormasid kohe emale vastu, kuid ema seal ei 
olnud. Olid hoopis kaks suurt koletist, kes hakkasid nende kodu lammutama. 

Enam-vähem tunni ajaga jõudsid kaevajad uru lõppu välja. Seal, kõige kaugemas nurgas, 
olidki tillukesed vill-karvalised säravate silmadega olendid kuhjas koos. Nende ilmsüütud 
kutsikanäod ja -kombed ei avaldanud hiiglastest vaenlastele mingit muljet. Üksteise järel 
nabiti pisikesed kinni. Tugev mats labidaga, ja jälle visati lõtv, veel tõmblev kehake kotti, et 
viia ta lähima võimukandja juurde, kes oli volitatud preemiat maksma. 

Juba selles vanuses ilmnes koiotikutsikate iseloomudes erinevusi. Tapale tirimisel mõned 
neist niuksusid, teised jälle urisesid. Üks või kaks püüdsid isegi hammustada. See kutsikas, 
kes oli olnud kõige aeglasem ohtu oimama, jäi põgenedes viimaseks, sattus muidugi kogu 
kuhja peale ning tapeti seetõttu esimesena. Too aga, kes oli kõigepealt mõistnud, mis neid 
ähvardab, oli põgenenud esimesena ning lümitas nüüd kuhja all. Külmalt ja 
halastamatult 

tapeti teised üksteise järel, kuni kogu pesakonnast oli alles veel ainult seesama taiplik 
kutsikas. Isegi kui teda puudutati, jäi ta liikumatult lamama, silmad poolkinni, — püüdis 
vaistlikult surnut teeselda. Teine meestest tõstis ta üles. Koiotipoeg ei niuksunud ega pannud 
vastu. Siis aga sõnas Jake, kes püüdis alati peremehele meele järele olla: «Kuule, jätame selle 
lastele.» 


Nii visatigi viimane võsuke elusana kotti oma surnud vendadele otsa. Muljutud ja kohkunud 
koiotikutsikas lamas seal hiirvaikselt ega osanud asjast midagi arvata. Pärast pikka aega 
kestnud müra ja koledat rappumist haarati tal jälle kõrist, nii et hing kinni, ja kisti kotist välja 
terve hulga samasuguste olendite ette nagu ta kodu lõhkujad. 

Tegelikult olid need Korstnajätku rantšo elanikud — selle rantšo karjamärgiks on nooleotsa 
kujutis — ning nende seas olid ka lapsed, kellele koiotipoeg oli määratud. Peremehel ei olnud 
raske sundida Jake'i vastu võtma dollarit, mille ta koiotikutsika eest muidu preemiaks oleks 
saanud, ja kink anti lastele üle. Laste küsimusele, mis loom see säherdune on, kostis üks 
mehhiklasest karjatalitaja, et see olevat coyotito, väike koiott. Hiljem sai sellest lühendamise 
teel Tito, mis jäigi väikese vangi nimeks. 


II 


Tito oli ilus villkarvalise kehaga ja koerakutsika näoga emane loomake, kelle pea oli kõrvade 
vahelt väga lai. Kuid laste lemmikuks ta ei sobinud. Ta ei olnud seltsiv ega usaldav. Ta sõi 
oma toidu ära ja paistis olevat terve, kuid sõbralikele lähenemiskatsetele ei vastanud; ta ei 
õppinud isegi kutse peale kuudist välja tulema. Selle põhjuseks oli arvatavasti asjaolu, et 
vastukaaluks väiksemate laste õrnusele kohtlesid täismehed ja poisid teda väga toorelt: kui 
tuli tahtmine Titot näha, rebisid nad ta kohe kettipidi kuudist lagedale. Koiotipoeg kannatas 
seda vaikides ning püüdis surnut teeselda — ta paistis teadvat, et niisugusel puhul on see 
parim, mida ta teha võis. Kuid niipea kui tal minna lasti, puges ta kõige pimedamasse 
kuudinurka ning 

vahtis piinajaid silmadega, mis õige nurga alt nähtuna paljutähendavat rohelist helki pildusid. 
Rantšorahva laste hulgas oli ka üks kolmeteistkümne-aastane poiss. Asjaolu, et tast hiljem 
kasvas lahke, kindlameelne ja hoolitsev mees nagu ta isagi, ei takistanud teda selles eas 
käitumast häbitu tõprana. 

Nagu kõik ümberkaudsed poisid, harjutas temagi lasso-heitmist, sest ta kavatses kunagi 
kauboiks saada. Kuid tulpade ja kändude otsa lassot loopida ei paku suurt huvi, väiksemad 
õed-vennad olid täiskasvanute kaitse all, ja koerad lasksid kohe jalga, kui nägid teda, nöör 
käes, tulevat. Nii pidi ta siis harjutama vaese Coyotito kallal. Koio-tike koges peagi, et ainus 
lootus rahu saada oli kuuti peitu pugeda. Väljaspool kuuti aga õppis ta pääsema lasso- 
silmusest sellega, et litsus enda nii vastu maad kui võimalik. Sellega õpetas Lincoln noort 
koiotti tahtmatult lassot kartma ning ühtlasi tundma selle relva puudusi, ta valmistas Titole 
ebameeldivusi, mis tulid viimasele hiljem suureks kasuks, ehkki see polnud hoopiski niiviisi 
mõeldud. Kui koiott juba täiesti selgeks oli saanud, kuidas lasso eest hoiduda, mõtles kole 
poiss välja uue meelelahutuse. Ta hankis suured rebaserauad ning sättis need kuudi kõrvale 
prahi sisse, nagu oli kord näinud Jake'i hundiraudu üles panevat, ümberringi aga puistas 
lihatükikesi, nagu huntidegi ligimeelitamiseks kõige paremaks peeti. Veidi aja pärast hiilis 
lihalõhna haistnud Tito näljaselt toidu poole ja jäi muidugi kohe jalgapidi lõksu kinni. Poisi- 
koletis vaatas asjade käiku sealtsamast ligidalt peidupaigast pealt. Vaimustusest laskis ta 
kuuldavale indiaanlase sõjakisa ja tormas lagedale, et kuuti pugenud koiott välAa tirida. 
Pärast mõnusat närvikõdi ja mõningat rabelemist sai ta Titole lassosilmuse ümber ning oma 
paljutõotava õpilase — noorema venna abiga koioti raudadest lahti, enne kui täiskasvanud 
poisi meelelahutusele lõpu oleksid teinud. Paar säärast katset õpetasid koiotti pelgama raudu 
rohkem kui surma. Kiiresti õppis koiotikutsikas eraldama terase lõhna; ta leidis rauad üles 
ning hoidis neist kõrvale, ükskõik kui osavalt noorsand Lincoln neid ka prahiga ei katnud, 
sellal kui noorem vend kuuega Tito kuudi ukseava kattes ta tegevust ohvri eest varjas. 

Ühel päeval tuli kett kuudi küljest lahti ja kõhkleval 

sammul püüdis Tito, kett lohinal järel, minema hiilida. Kuid üks meestest märkas põgenikku 
ning tulistas teda peenikeste haavlitega. Ootamatu kõrvetava valu sunnil pöördus koiott tagasi 
ainsasse talle teadaolevasse pelgupaika — kuuti. Kett kinnitati uuesti ja Tito kogemustele 
lisandus veel hirm püssi ees, mälestus püssirohu lõhnast ning teadmine, et nendest võib 
pääseda ainult maha lümi-tades. 

Kuid vaese vangi jaoks oli varuks veel teisigi julmi õppetunde. 

Huntide hävitamisest mürgi abil kõneldi rantšos iga päev ja seepärast polnud selles midagi 
imelikku, kui Lincoln Coyotitoga eraviisiliselt katset tegi. Surmavat strühniini kätte saada oli 
võimatu, see oli liiga hästi ära peidetud. Seepärast pistis Lincoln lihatükisse veidi rotimürki, 
viskas sööda vangile ja istus ligidale asja jälgima, endal meel rõõmus ja süda puhas nagu 
keemiaprofessoril, kes järjekordse katse juurde asub. 

Tito nuusutas liha — kogu toit tuli alati kõigepealt läbi nuusutada. Ninale tundus asi kahtlane. 
Käntsakas lõhnas meeldivalt liha järele, veel oli tunda tuttavat, kuid ebameeldivat inimkäte 
lõhna, ja lisaks mingit uut võõrast lehka. Raudade lõhn see aga ei olnud ja koiott kugistas tüki 
alla. Mõne minuti möödudes hakkas ta tundma kõhus koledat valu, millele lisandusid 
krambid. Kuid huntide hõimul on loomupäraseks omaduseks oksendada välja kõik, mis nende 
seedimisele vastu hakkab, ja pärast paariminutilist piinlemist püüdis ka koiott sel moel 
kergendust leida. Et asi oleks igati kindel, kugistas ta kähku mõned rohulibled peale, ning 
vähem kui tunni möödudes tundis ennast taas päris hästi. 

Lincoln oli pannud lihasse sellise hulga mürki, millest oleks jätkunud kümnele koiotile. Oleks 
poiss pannud mürki vähem, siis oleks koiott hakanud valu tundma alles liiga hilja. Nüüd 
pääses ta aga kergesti ning jättis alatiseks meelde lõhna, mis tekitas pärast säherdusi kohuta- 
vaid kannatusi. Lisaks õppis Tito sellisel juhul kohe taimedelt abi otsima, mida loodus igal 
pool ka heldelt pakkus. Kord kasutusele võetud, areneb seesugune instinkt kiiresti. Esimesel 
korral oli koiotil mitu minutit piinelda tulnud, enne kui ta mürgist oksendamise läbi 
vabane- 

mist otsis. Nüüdsest peale, pärast esimest kogemust, teadis ta kõhuvalu korral kohe, mida 
teha. Nurjatul poisil õnnestus tõepoolest koiotile veel kord väike annus mürki sisse sööta, aga 
Tito teadis juba, kuidas talitada, ega tundnud peaaegu üldse mingit piina. 

Hiljem saatis keegi sugulane Lincolnile bullterjeri ning nüüd valmistas poisile palju lõbu ning 
koiotile niisama palju kannatusi uus piinamisviis. See kõik kinnitas veel kord vajadust «maha 
lümitada» — olla vait, mitte silma torgata ja hädaohu korral kohe peitu pugeda. Viimaks 
keelasid täiskasvanud koioti kiusamise ning terjerit ei lastud enam hoovi, kus koiotti ketis 
peeti. 

Ei maksa muidugi arvata, et Tito kõige selle juures ainult väike süütu kannataja oli. Ta oli 
õppinud ka hambaid näitama. Magajat teeseldes oli ta püüdnud ja murdnud üsna mitu 
kanapoega, kes olid söandanud ta keti ulatusse toitu otsima tulla. Ka oli tal sünnipärane kaldu- 
vus hommikule ja õhtule kiitust laulda — selle eest sai ta nii mõnegi keretäie. Kuid ta õppis 
kohe vait jääma, kui avatoonidele järgnes uste või akende login, sest sellisele inimese lähedust 
reetvale helile võis tihtipeale lisanduda igavene põmakas ning laeng haavleid, mis ei teinud 
küll tõsist häda, kuid kõrvetasid kõvasti Tito nahka. Säherdused kogemused süvendasid koioti 
hirmu püssi ja püssimeeste ees. On teadmata, mis tema muusikaliste enese-väljendamispüüete 
põhjuseks oli. Tavaliselt laulis koiott koidikul või videvikus, kuid vahel andis selleks tõuke ka 
päise päeva ajal kuuldud lärm. Laul koosnes reast lühikestest haugatustest koos kaebliku 
kisaga, mispeale koerad alati kära tõstsid, ja kord või paar oli tulnud vastus isegi mõnelt 
metsikult koiotilt kaugel mägedes. 

Veel oli Titol üks isevärki, p.uhtinstinktiivne komme, päritud harjumus. Kuudi taganurgas oli 
tal väike kontide panipaik ja lisaks sellele väljaspool kuuti keti ulatuses maetud paar maotut 
lihatükki näljaajaks, mis teda küll iial ei ähvardanud. Kui keegi ta peidetud varandusele lähe- 


nes, vaatas ta pineva pilguga pealt, kuid muul viisil oma suhtumist ei näidanud. Kui Tito nägi, 
et tülitajale on ta varanduse asupaik teada, mattis ta selle esimesel võimalusel mujale. 

Aasta pärast oli Titöst saanud täiskasvanud koiott. Ta 

oli õppinud palju selliseid asju, mille eest tema metsikutel hõimlastel tavaliselt eluga tuli 
maksta. Ta oli tuttav raudadega ja kartis neid. Ta oli õppinud hoiduma mürgitatud söödast ja 
teadis, mida viivitamatult teha, kui eksikombel siiski mürki sisse oli söödud. Ta teadis, mis asi 
on püss. Ta oli õppinud oma hommiku- ja õhtulaulu võimalikult lühikeseks kärpima. Ka oli ta 
teinud mõningat tutvust koertega, millest piisas, et tervet nende sugu vihata ja umbusaldada. 
Kuid kõige kindlamini oli ta omandanud järgmise reegli: kui ähvardav oht on ligidal, on 
tavaliselt kõige kasulikum maha lümitada, olla väga tasa ja püüda mitte millegagi tähelepanu 
äratada. Võib-olla oli väikesesse peasse, mis jälgis maailma oma muutlike kollaste silmadega, 
talletatud veel palju teisigi teadmisi inimeste kohta, ainult et iial ei tulnud need teadmised 
ilmsiks. 

Koiott oli juba täiskasvanud, kui rantšo peremees paari puhastverd hurti ostis, et näha, kas ta 
ei saaks siis vähemalt nende suurepäraste jooksjate kaasabil lõpuks lahti järelejäänud 
koiottidest, kes ikka veel ajuti karjamaadel mõne lamba või vasika murdsid; ühtlasi tahtis ta 
jahist meelelahutust leida. Ta oli tüdinud koiotist koduõuel ja otsustas teda koerte 
treenimiseks kasutada. Loom suruti julmalt kotti, viidi veerand miili kodust eemale ning rapu- 
tati seal kotist välja. Samal hetkel lasti ka hurdad kodu juures lahti ja ässitati koiotile järele. 
Võrratu kiirusega, mida ei suuda saavutada ükski teine neljajalgne, tormasid koerad minema. 
Minema tormas ka koiott, kohkunud meeste kärast ja isegi ootamatust vabakslaskmisest. Ta 
veerändmiiline edumaa kahanes kiiresti sajaks jardiks, siis viiekümneks — koerad aga 
muudkui lendasid edasi. Selge, et koiotil polnud pääsu. Hurdad lähenesid üha. Polnud 
kahtlust, et mõne hetke pärast oleks koiott juba vagaseks tehtud. Kuid äkki jäi Tito seisma, 
pööras ümber ja astus koerte poole, ise muretu moega saba Uputades, kõrvad sõbralikult 
kikkis. Hurdad on imelikud koerad. Kõiki, kes nende eest põgenevad, tahavad nad kinni 
püüda, ja kui saavad, ka tappa. Aga see, kes rahulikult neile otsa vaatama jääb, on korrapealt 
mängust väljas. Hurdad tormasid koiotist üle ja mööda, enne kui said oma hoo pidama, ning 
pöördusid siis hämmeldunult tagasi. Arvatavasti tundsid nad saba liputavas loomas ära 
koduõue koioti. Ka 

mehed olid hämmelduses, kõik nad olid lausa jahmunud ja tundsid, et neid oli ninapidi veetud 
ning et võitjaks oli tulnud väike hulljulge koiott. 

Saba liputavale loomale, kes ei teinud ühtki jooksu-sammu, ei tahtnud hurdad kuidagi kallale 
minna. Kui siis mehed taipasid, et koiott võib ka kõndides küllalt kaugele jõuda ja ennast 
mitte enam kätte anda, otsisid nad välja lassonöörid ning võtsid looma taas vangi. 

Järgmisel päeval otsustati uuesti katset teha, kuid seekord võeti tagaajajate hulka ka valge 
bullterjer. Koiott talitas nii, nagu ta juba kord oli teinud. Säherdusele leebele ja sõbralikule 
tuttavale keeldusid hurdad kallale tungimast. Bullterjeril aga, kes kolm minutit hiljem 
ähkides-puhkides pärale jõudis, selliseid moraalseid kõhklusi ei olnud. Ta oli küll koiotist 
madalam, kuid raskem, ja rabanud kinni koioti tihedakarvalisest kaelast, raputas teda, kuni 
teine üllatavalt lühikese ajaga lõdvalt ja liikumatult lamama jäi. Meestel paistis selle üle hea 
meel olevat ja nad kiitsid terjerit, segadusse aetud hurdad aga sõelusid kärsitult ringi. 

Ainus võõras jahiseltskonnas, äsja saabunud inglane, küsis, kas ta võib looma saba endale 
saada. Talle öeldi, et olgu nii lahke ja võtku; mees tõstis koioti sabapidi maast ja lõikas 
saamatu noalöögiga poole sabast ära. Koiott prantsatas maha, kuid laskis kuuldavale kileda 
valukarjatuse. Tito ei olnud sugugi surnud — ainult teeskles seda. Nüüd aga kargas ta jalule 
ning kadus lähedasse kaktuse-ja pujutihnikusse. 


Põgenev loom on hurtadele jälitamissignaaliks, seepärast tormasid kaks pikakoivalist peni 
ning valge jässakas bullterjer koiotile järele. Õnneks vilksatas risti üle nende tee pruun jutt 
lumivalge sabatupsuga, mis on jänese hästi nähtav, kuid raskesti tabatav tundemärk. Koiotti ei 
olnud parajasti näha, jänes paistis selgesti; niisiis pöördusid hurdad jälitama jänkut, kes 
preeriakoera urgu kasutades puges emakese Maa põue varjule, ja koiott pääses õnnelikult 
minema. 

Bullterjeri toore kohtlemise tagajärjel oli Tito kaunikesti kannatada saanud, ka tegi talle valu 
lühikeseks lõigatud sabakönt. Kuid muud häda tal ei olnud ja kergete hüpetega kadus ta 
kaugemale. Nõgudest varju otsides 

pääses ta Dakota bädlandi veidrakujuliste küngaste vahele ning edaspidi sai temast uue 
eluviisi rajaja Väike-Missuuri koiottide seas. 

Egiptlased säästsid Moosest, kuni ta ohtliku aja üle elas ning neilt küllalt tarkust kogus, et 
oma rahvast nendesamade egiptlaste käest päästa. Niisamuti juhtus ka töbi-sabalise koiotiga: 
inimene säästis ta elu ja aitas tal üle elada kõik kutsikaea ohud; tahtmatult õpetas ta teda ka 
hoiduma raudadest, mürgist, lasso ja püssi eest ning vältima koeri, kes juba iidsetest aegadest 
peale tema hõimu vastu leppimatut hävitussõda on pidanud. 


III 


Nii pääses Tito inimeste käest ja leidis end esmakordselt silmitsi kõigi eluprobleemidega, sest 
nüüd pidi ta ise endale elatist hankima. 

Metsloomal on kolm tarkuseallikat. 

Esiteks, esivanemate kogemused instinkti, see tähendab kaasasündinud tarkuse näol, mis on 
kulunud loomatõu teadvusse aegade vältel selektsiooni ja raskete katsumuste läbi. Alguses on 
instinkt kõige tähtsam, sest see kaitseb looma sünnihetkest peale. 

Teiseks, vanemate ja kaaslaste kogemused, mis omandatakse peamiselt eeskuju varal. See 
tarkuseallikas saab kõige tähtsamaks niipea, kui noor loom juba ringi joosta suudab. 
Kolmandaks, looma isiklikud kogemused. Nende osa kasvab looma vanemaks saades. 
Esimese puuduseks on vähene paindlikkus: instinkt ei saa muutuda, et äärmiselt ebapüsivatele 
elutingimustele paremini vastata. Teise puudus seisab selles, et loomad pole suutelised oma 
kogemusi vabalt kõne kaudu edasi andma. Kolmanda hädaks on asjaolu, et isiklikud kogemu- 
sed omandatakse alati väga ohtlikul viisil. Kuid kõik kolm kokku annavad tugeva toe. 

Nüüd oli Tito siis uues olukorras. Arvatavasti ei olnud veel ükski koiott seisnud iseseisva elu 
lävel säherduse hulga kolmandat liiki kogemustega, hoopis ilma teist liiki teadmistest, lisaks 
üpris uinuvas olekus instinktidega. 

Varju hoidudes eemaldus ta kiiresti meestest ja istus vahetevahel maha, et valusat sabakönti 
lakkuda. Lõpuks jõudis ta preeriakoerte asulasse. Paljud asukad olid väljas ning haukusid 
sissetungija peale, kuid niipea kui too ligemale tuli, lipsasid nad urgudesse. Mstinkt õpetas 
Titot, et mõni loomake tuleks kinni püüda, ent jooksnud mõnd aega urgude vahel tagajärjetult 
ringi, loobus ta sellest kavatsusest. Ja kui ta poleks jõekaldalt pikast rohust leidnud hiirepaari, 
oleks ta tol õhtul nälga jäänud. Jahti pidama ei olnud teda õpetanud mitte ema, vaid instinkt, 
ja et tal juhuslikult oli ebatavaliselt terane mõistus, võttis ta kogemustest kärmesti õppust. 
Päevadel, mis nüüd järgnesid, omandas ta kiiruga kunsti, kuidas peatoidust hankida. Hiiri, 
vöötoravaid, preeria-koeri, jäneseid ja sisalikke oli külluses ning paljusid neist võis kätte 
saada lihtsalt taga ajades. Kuid tagaajamine ja enne seda loomale võimalikult ligi hiilimine 
viis loomulikult varitsemisele ja ohvri kallale hüppamisele. Igatahes veel enne, kui järgmine 
kuu loodi, oli koiott õppinud mõnusasti ära elama. 


Korda kaks märkas ta oma teel ka inimesi hurtadega. Enamik koiotte oleks tema asemel 
arvatavasti väljakutsuvalt haukuma hakanud või vaenlase jälgimiseks kuskile kõrgemale 
roninud. Tito nii rumal ei olnud. Oleks ta jooksma pistnud, siis oleks liikuv kogu koertele 
silma hakanud ja miski poleks saanud teda enam päästa. Ent Tito lümitas sinnasamasse maha, 
kus ta parajasti oli, ja lamas seni paigal, kuni oht oli möödas. Nii tuli rantšos omandatud 
oskus märkamatuks jääda talle suureks kasuks ja tema nõrkusest sai tema jõud. Kogu 
koiottide sugu on ammust aega kuulus oma kiiruse poolest, nad on õppinud usaldama oma 
nobedaid jalgu ega oska isegi ette kujutada olendit, kes suudaks neid kinni võtta. Nad on 
harjunud tagaajajatega mängima ega võta seetõttu sageli vaevaks ka mitte hurtade eest enne 
liikuma hakata, kui on juba hilja. Kuid keti otsas üleskasvanud Tito oli vilets jooksja. Tema ei 
saanud oma jalgadele lootma jääda. Pigem usaldas ta oma pead ja tänu sellele jäigi ellu. 
Selleks suveks jäi Tito Väike-Missuuri kallastele, harjutas tillukeste loomade püüdmist, mida 
ta oleks pidanud oskama juba siis, kui piimahambad ära tulema hakkasid, 

ning sai juurde kiirust ja jõudu. Ta hoidis kaugele eemale rantšodest ja puges alati peitu, kui 
nägi inimest või tundmatut looma; nii veetis ta terve selle suve päris üksi. Päeval ta üksindust 
ei tundnud, kuid päikeseloojangul tuli tal tung laulda oma metsikut laulu, mis koiottidele nii 
palju tähendab. 

See laul ei ole mitte mõne üksiku looma loodud ega hetkeline eneseväljendus, see on 
kujunenud aegade vältel ja annab edasi kõigi koiottide tundeid. See väljendab koiottide 
loomust ja ka lauskmaa olemust, mis on nende loomuse kujundajaks. Kui üks lauluga peale 
hakkab, haarab see oma võimusesse ka kõik teised, nagu vile ja trumm sõdurid või sõjahüüd 
kartmatud indiaani sõjamehed. Nad vastavad sellele, nagu hakkab kõiki muid helisid 
ignoreerides alles õige tooni juures kaasa kumisema klaaskuppel. Nii hakkab, hoolimata 
sellest, kuidas loom üles on kasvanud, lauskmaa õhtulaulule kaasa helisema iga koioti hääl, 
sest see laul puudutab mingit keelt temas eneses. 

Koiotid laulavad pärast päikeseloojangut; see on nende hõimu kogunemishüüd ja sõbralik 
kutse naabrile. Nad otsekui huikavad üksteist nagu poisikesed metsas, öeldes sellega: «Kõik 
bn kombes. Mina olen siin. Kus sina oled?» Üht lauluvarianti laulavad nad tõusvale kuule, 
sest siis on parim aeg jahti alustada. Nad laulavad, kui märkavad uut lõkketuld, — samal 
põhjusel, miks koer võõra peale haugub. Veel on neil veider lauluviis koidu ajaks, enne kui 
nad laagri lähistelt minema hiilivad, — isevärki metsik tõusev ja vaibuv fraas: 
vau-vau-Vvau-vau-vau-vuu-uu-u-u-u, mis üha kordub. Kahtlemata on koiottidel veel teisigi lau- 
luvariante, mida inimene lihtsalt ei suuda eristada, nagu koiott ei suudaks eraldada ühtki 
sõna kauboi vandumisest. 

Puht-loomusunniliselt harrastas Tito laulmist õigete] aegadel, ainult et kurvad kogemused olid 
teda õpetanud seda tegema lühidalt ja vaikse häälega. Paar korda sai ta kaugelt suguvennalt 
vastuse, mispeale ta kohe vait jäi ja kartlikult sealt kandist lahkus. 

Ühel päeval, kui ta oli Ülemise Garneri oja ääres, leidis ta huvitava jälje: ilmselt oli maad 
mööda liha lohistatud. 

Lõhn oli äärmiselt meelitav ja koiott läks osalt uudishimust seda jälgides edasi. Varsti 
jõudiski ta lihatükini. Ta oli näljane — nüüd oli ta peaaegu alati näljas. Lihatükk oli ahvatlev, 
ehkki lõhnas pisut iseäralikult, ja Tito kugistas selle alla. Mõne hetke pärast tundis ta 
kohutavat valu. Tal oli veel värskelt meeles mürgitatud liha, mida poiss talle oli andnud. 
Värisevate vahuste lõugadega haaras ta mõned rohulibled ja oksendas liha välja, kuid langes 
samas krampides maha. 

Mees, kes eelmisel päeval lihatükki maad mööda oli lohistanud ja mürgitatud sööda välja 
pannud, oli hundi -kütt Jake. Hommikul ratsutas Jake eelmise päeva radu pidi ringi, ja 
jõudnud järjega sinnamaale, märkas korraga tükk maad eespool krampides visklevat koiotti. 


Muidugi teadis ta, et loom on mürgitatud, ja ratsutas kiiresti ligi, aga seni läksid koiotil 
krambid üle. Kabjamüdina peale ajas ta ennast tohutu pingutusega esijalgadele püsti. Jake 
tõmbas revolvri tupest ja tulistas, ent ainult kohutas sellega koiotti. Tito püüdis minema 
joosta, kuid tagumised jalad olid halvatud. Loom pani mängu kõik oma jõu ja liikus edasi taga 
j algu järel vedades. Nüüd, kus maos enam mürki ei olnud, võis tahtejõuga imet teha. Oleks 
täi lastud maha heita, siis oleks ta viie minutiga surnud olnud, kuid revolvrilasud ja liginev 
mees panid ta ennast kokku võtma. Hullusti pingutades püüdis ta tagajalgu tööle panna. 
Meeleheitliku tahte kogu jõu pani ta rakkesse. Kui ta seal ennast imeväärse kiirusega 
allamäge lohistas, oleks ta otsekui kümnekordse jõuga närviollust läbi suletud kanalite 
surunud. Mida muud on närvid kui" tahe? Surnud närvikiud ta jalgades kuumasid tollest 
värskest mitmekordsest jõust, mis nendesse pressiti. Nad pidid järele andma. Koiott tundis, 
kuidas elu jäsemeis uuesti tuikama hakkas. Iga lask andis elutahet juurde. Veel üks vihane 
pingutus, ja üks tagajalg hakkas oma ülesandeid täitma. Veel mõni hüpe, ja juba kuuletus ka 
teine. Ja Tito kadus kergete hüpetega konarlike küngaste vahele, trotsides piinavat valu, mis 
ikka veel sisemuses näris. 

Oleks Jake tagaajamise nüüd katki jätnud, siis oleks Tito ikkagi maha heitnud ja kõngenud, 
kuid Jake muudkui kihutas teda tagant ja tulistas ühe lasu teise järel. Miili möödudes oli valu 
läinud ja ohver tänu vaenlasele 

enesele ka tema käest pääsenud. Vaenlane oli sundinud koiotti kasutusele võtma 
ainuvõimalikku ravimoodust ja seetõttu mürgitatud loom pääseski. 

Tollel päeval talletas Tito mitu kasulikku kogemust: too veider lõhn liha juures tähendas 
surmapiinu. Sellest tuli eemale hoida! Ta ei unustanud seda iial, edaspidi tundis ta strühniini 
alati ära. 

Õnneks ei kasutata koeri, raudu ja strühniini korraga, sest koerad võivad kergesti koiottide 
asemel raudadesse sattuda või ise mürgist sööta süüa. Ent kui Jakell oleks tol päeval kaasas 
olnud üksainuski koer, siis oleks Tito laul olnud lauldud. 


IV 


Kui ilmad sügise lõpul juba külmale kiskuma hakkasid, oli Tito oma varasema treeningu 
puudujääkide parandamises suuri edusamme teinud. Harjumuste poolest sarnanes ta nüüd 
palju rohkem tavalise koiotiga ja ka oma õhtulaulu laulis ta juba palju innukamalt. 

Ühel õhtul, kui ta sellele vastuse sai, andis ta sisemisele sunnile järele ja kordas oma laulu 
veel. Varsti ilmus välja suur tumedat karva isakoiott. Asjaolu, et säherdune üldse olemas oli, 
andis tunnistust looma ebatavalistest võimetest, sest loomapidajate võitlus koiottide vastu oli 
seal kandis halastamatu. Võõras lähenes kõheldes. Titot valdasid segased tunded, kui ta oma 
liiki looma nägi, ja ta tur-jakarvad tõusid turri. Ta liibus ligi maad ja jäi ootele. Võõras koiott 
astus jäigal sammul edasi, nuhutas õhku ja tuli vastutuult peaaegu Titoni välja. Siis tegi ta 
Tito ümber tiiru, et teine võiks ka teda haista, tõstis saba ja lehvitas seda tasakesi. Algul 
pakkus ta ainult rahu, sabaliputamine oli aga selge sõbralikkuse märgiks. Siis astus võõras 
päris lähedale ja Tito ajas ennast täies pikkuses püsti," et teine teda nuusutada saaks. Seepeale 
liputas ka Tito oma sabakönti ja tutvus oligi sõlmitud. 

Tulnukas oli väga suur koiott, poole kõrgem kui Tito, ja tume laik ta abaluude kohal oli nii 
suur ja must, et kauboid teda selle järgi hiljem, kui olid temaga juba tutvust teinud, 
Sadulseljaks kutsuma hakkasid. Tollest õhtust 

peale hakkasid need kaks koiotti enam-vähem koos liikuma. Nad ei olnud küll mitte alati 
ninapidi koos — vahel olid nad terve päeva teineteisest mitme miili kaugusel —, kuid õhtu 
eel ronis teine neist mõnele lagedale künkale ja laskis kuuldavale valju 


jap-jap-jap-jau-vau-vau-vau-vau ning nad kohtusid taas, et koos röövretkele minna. 

Jõu poolest oli Sadulselg Titost üle, kuid Tito jälle oli kavalam, nii et aja jooksul sai juhiks 
tema. Ei möödunud kuudki aega, kui kuskilt ilmus välja ja liitus selle vaba vennaskonnaga 
veel kolmas koiott, ning hiljem tuli veel kaks juurde. Kui kord juba hästi minema hakkab, ei 
jäta sind õnn enam maha. Väikesel töbisabalisel koiotil oli olnud harukordne võimalus 
omandada selliseid teadmisi, millest teised koiotid unistadagi ei osanud: ta tundis inimeste 
salakavalaid leiutisi. Ta ei saanud neist küll teistele jutustada, kuid märkide ja eeskuju varal 
andis ta edasi nii palju kui oskas. Varsti sai teistele koiottidele selgeks, et Tito jahipidamisviis 
on edukam, sest kui nad käisid ilma temata, jäid nad sageli saagist ilma. 

Boxelderi rantšo omanikul oli kakskümmend lammast. Kohalike seaduste järgi ei tohtinud 
keegi neid rohkem pidada, sest sealsed alad olid veisekasvatuspiirkonnaks määratud. 
Rantšeero lambaid kaitses suur kuri lambakoer. Ühel talvepäeval püüdsid kaks koiotti julge 
rünnakuga karjale kallale tungida, kuid said ainult lambakoera käest pureda. Mõne päeva 
pärast tuli koiotijõuk videvikus uuesti. Inimesel on raske seletada, kuidas Tito seda kõike 
korraldas. Võime ainult oletada, kuidas ta igale koiotile tema osa kätte õpetas, sest kindel on, 
et seda ta tegi. Koiotid peitsid end pajupõõsastesse. Julge ja väle Sadulselg kõndis avalikult 
lammaste poole ning haukus väljakutsuvalt. Turi turris, kargas lambakoer vihase lõunaga 
püsti, ja silmanud vaenlast, tormas kohe tolle poole. Nüüd oli paras aeg näidata oma külma 
verd ja jalgade nobedust. Sadulselg laskis koera kogu aeg parajasti nii lähedale, et teine juba 
peaaegu temast kinni kahmas, ja meelitas jälitaja sel moel kaugele metsa. Teised koiotid aga 
kihutasid samal ajal Tito juhtimisel lambakarja kahe-kümnesse eri suunda, jälitasid siis neid, 
kes kõige kaugemale 

403 

olid jõudnud, tapsid õige mitmed ning jätsid nad lumme maha. 

Laskuva öö pimeduses nägi koer koos karjusega kurja vaeva, enne kui nad ellujäänud 
määgijad kokku said. Järgmisel hommikul leidsid nad, et neli lammast oli karjast ära aetud, 
maha murtud ja koiottidele piduroaks saanud. 

Karjus puistas kor j ustele mürki ning jättis nad sinnasamasse. Järgmisel ööl tulid koiotid 
tagasi. Tito nuusutas külmunud liha, avastas mürgi, urises hoiatavalt ja reos-tas korjused 
väljaheitega, et keegi ta kaaslastest neid ei puudutaks. Üks koiott, liiga ablas ja taipamatu, ei 
tahtnud Tito hoiatusest hoolida, ja kui teised koiotid veidi aja pärast lahkusid, jäi too 
mürgitatult lumme lamama. 


V 


Jake kuulis nüüd igast kandist, et koiottidega läheb lugu järjest hullemaks. Otsekohe asus ta 
asja juurde ning püüdis paljude raudade ja hulga mürgiga hävitada noid kiskjaid, kes liikusid 
Garneri oja lähistel, jahikoertega aga käis igal vabal hetkel hulkumas Korstnajätku rantšost 
lõuna ja ida pool, Väike-Missuuri kallastel, sest oldi arvamisel, et iial ei tohi pidada koertega 
jahti alal, kuhu on pandud püünisraudu ja mürki. Säherduse plaanipäratu jahiga tegeles Jake 
terve talve, ja sugugi mitte ilma eduta. Ta tappis paar hunti, keda peeti viimasteks kohalikeks 
võsavillemiteks, ja üsna mitu koiotti, kellest mõned kahtlemata töbisabalise kaaskonda 
kuulusid. Seeläbi kaotas Tito aga üksnes kõige taibutumad kaaslased. 

Kõigest hoolimata tähistas kõnealust talve terve rida koiottide röövretki ja vägitegusid ning 
tavaliselt kõnelesid jäljed lumel või pealtnägijate tunnistused, et teiste eestvedajaks oli väike 
nudisabaline koiott. 

Üks niisugune juhtum andis palju kõneainet. Ühel õhtul kõlas koiottide laul päris 
Korstnajätku rantšo ligidal. Kümmekond koera vastasid tavalise haukumisega. Kuid ainult 
bullterjer tormas sinnapoole, kust koiottide hääl oli kostnud, sest ainult tema oli parajasti lahti. 
Koiotte ta aga ei leidnud ja pöördus urisedes tagasi. Kahekümne 

minuti parast kostis jalle koioti ulgumist, seekord pans ligidalt. Taas tormas bullterjer 
minema. Mõne hetke pärast kuulutas erutatud haukumine, et ta on koiotti silmanud ja ajab 
teda taga. Raevukalt klähvides laks peni üha kaugemale, kuni ta hääl kostis järjest norgemini 
ja vaikis lõpuks pariselt. Hommikul võisid mehed lumelt lugeda, mis õhtul oli sündinud. 
Esimesel korral olid koiotid tostnud häält selleks, et välja uurida, kas kõik koerad on lahti. 
Teinud kindlaks, et lahti on üksainus, koostasid nad oma tegevusplaani. Viis koiotti peitsid 
ennast teeserva, üks läks veidi maad edasi ja ulgus, kuni läbematu terjer tagaajamisele oli 
ahvatletud, ning juhtis ta otse teiste varitsuspeika. Mida suutis ta üksinda kuue vastu! Koiotid 
rebisid koera tükkideks ning õgisid ära, ja just sellessarnas paigas, kus bullterjer kord 
Coyotitole kallale oli tunginud. Kui mehed jargmisel hommikul jälgi uurisid, veendusid nad, 
et kogu see rünnak oli varem plaanitsetud ning et juhiks, tanu kelle kavalusele kõik korda 
laks, oli olnud väike töbisabaline koiott. 

Mehed olid tigedad ja Lincoln tulivihane, kuid Jake tähendas: 

«Noh, eks Töbisaba tulnud selleks tagasi, et terjeriga arved klaariks teha.» 

Kevade lahenedes algas koiottidel iga-aastane lembeaeg. Sadulselg ja Tito olid talv läbi 
liikunud koos lihtsalt kui kaaslased, nüüd aga sugenes nende suhetesse uus tunne. Erilist 
õrnutsemist siin ei olnud, Sadulselg lihtsalt näitas võimalikele võistlejaile hambaid. Kõik läks 
ilma igesuguse tseremooniata. Juba palju kuid olid nad sõbrad olnud, nüüd lihtsalt hakkasid 
teineteist armastama ja said kaasadeks. Koiotid ei anna üksteisele nimesid, nagu inimestel 
kombeks, aga häälitsus, mis sarnaneb urina ja lühikese ulgumisega, tahendabki nende keeles 
kaasat või meest või naist. Nii kutsuvad nad üksteist, ja hääletooni jargi teavad kohe ara, kes 
neid kutsub. 

Koiottide vabalt hulkuv vennaskond lagunes, sest ka teised jagunesid paaridesse, ja et soojade 
ilmadega tulid 

lagedale preeriakoerad ning teised väikesed loomad, ei olnudki enam suurt tarvidust koos jahti 
pidada. Tavaliselt ei maga koiotid urgudes ega mingis kindlas paigas. Öosel, kui on jahe, 
liiguvad nad ringi, päeval aga tukastavad mõne tunni paikese paistel vaiksel mäenõlval, kus 
avaneb ühtlasi võimalus vahti pidada. Kuid kevade tulekuga see tava monevorra muutub. 

Kui ilm juba soojemaks läks, hakkasid Sadulselg ja Tito oodatava pesakonna jaoks urgu 
valmis seadma. Soojas nookeses puhastati van a magraurg prahist, õõnestati suuremaks ja 
siigavamaks. Sinna viidi hulk lehti ja rohtu ning kohendati mugavaks pesaks. Välja valitud 
koht oli kuiv palkesepaistelme nurgake küngaste vahel, pool miili Vaike-Missuurist läänes. 
Kolmekiimne jardi kaugusel asus seljandik, kust avanes avar vaade rohetavatele nolvadele 
ning paplisaludele joe aares, Inimesed oleksid toda paika arvatavasti väga kauniks pidanud, 
kuid kahjuks on kindel, et asja see külg koiotte üldse ei huvita. 

Tito tähelepanu hakkasid juba hõivama peatselt algavad emakohustused. Ta jäi rahulikult uru 
lähedusse ja elas sellest toidust, mida Sadulselg talle tõi või mida ta ise kergesti kätte sai, ning 
väikestest varudest, mida ta varem kõrvale oli pannud. Talle olid teada kõik preeriakoerte 
asulad ümbruskonnas ja ühtlasi ka parimad kohad hiirte ja jäneste püügiks, 

Mitte kaugel urust oli toosama preeriakoerte asula, mille peale ta oli sattunud tol päeval, kui ta 
vabadusse pääses ja oma sabast ilma jäi. Olnuks ta võimeline taoliseks tagasivaateks, siis 
oleks ta kindlasti enese üle naernud, meenutades, kui rumal ta tookord oli. Muutused ta jahi- 
meetodites olid ilmsed. 

Üks preeriakoer oli ehitanud oma uru kõige kiiduväärsemas stiilis, aga pisut eemale kaaslaste 
eluasemeist. Luurav Tito nägi teda uruavast kümne jardi kaugusel rohtu söömas. Preeriakoera, 
kes asub teistest eraldi, on kergem kinni püüda kui mõnda nendest keset asulat, sest ühel 
pieeriakoeral on ainult üks paar silmi. Ja seepärast otsustas Tito tollele ühele lähemale hiilima 
hakata. Kuidas aga teha seda lagedal väljal, kus ei ole mingit varjamisvõimalust, ei midagi 
peale lühikese rohu ja üksikute madalate taimepuhmaste? Jääkaru teab, kuidas tasast jääd 
mööda hülgele läheneda, ja indiaanlane oskab rohtu söövale hirvele löögiulatusse pääseda. 
Titole ei olnud see kunst võõras, ja kuigi sõbralik öökull üle preeriakoerte lennates hoiatavalt 
uhuutas, asus koiott oma plaani täide viima. Preeriakoer näeb hästi ainult tagajalgadele istuma 
tõustes; kui ta ninapidi maas rohtu nosib, on tal silmadest vähe kasu. Tito teadis seda. Edasi: 
kollakashall loom kollakas-hallil maastikul paistab silma ainult siis, kui ta liigub. Tito näis ka 
seda teadvat. Seepärast ei teinud Tito katsetki roomata või ennast varjata, vaid lihtsalt kõndis 
tasahilju vastutuult preeriakoera poole. Vastutuult mitte sellepärast, et preeriakoer teda ei 
haistaks, vaid sellepärast, et ta ise preeriakoera haista saaks, mis tegi muidugi sama välja. 
Niipea kui preeriakoer tagajalgadele istus, rohulibled suus, muutus koiott liikumatuks kui 
raidkuju. Kui aga loomake jälle rohtu nosima laskus, astus Tito rahulikult lähemale, ise 
preeriakoera iga liigutust jälgides, et iga kord kohe paigale tarduda, kui preeriakoer ennast 
püsti ajas — vaatama, mida ta vennad ometi hauguvad. Korra või kaks paistis ta sõprade 
häälitsustest ärevusse sattuvat, ei märganud ise aga midagi kahtlast ning jätkas söömist. 
Koiott vähendas vahemaad viiekümnelt jardilt kümnele, siis kümnelt viiele, kuid jäi ikka veel 
märkamatuks. Kui preeriakoer siis jälle esijalgadele laskus, et rohukõrsi lisaks otsida, sööstis 
Tito talle välkkiirelt kallale ning viis 

rabeleva ja kiljuva loomakese minema. Nii kisub loodus halastamatult välja need, kes on 
hoolimatud ning rumalasti ükskõiksed ühiskonna eeliste suhtes. 


VII 


Ent oli ka palju juhtumusi, millest Tito omadega sugugi nii puhtalt välja ei tulnud. Kord 
püüdis ta peaaegu kinni antiloobivasika, kuid asja rikkus antiloobiema ootamatu ilmumine, 
kes säratas Titole valusa hoobi vastu pead ning tegi selleks päevaks tema jahipidamisele lõpu. 
Sellist viga ei korranud Tito enam iial — taipu tal oli. Paar korda tuli tal ennast üles hüpates 
lõgismao salvamise eest päästa. Mitmel korral püüdsid kütid teda tabada. Ning üha rohkem 
tuli tal olla valvel hirmuäratavate võsavillemite pärast. Hunt on palju suurem ja tugevam kui 
koiott, aga koioti eeliseks on jälle kiirus, ja lagedal maal pääseb ta alati oma suurema 


suguvenna käest. Hoiduda tuleb ainult sellest, et hunt sind kuskil ummikusse ei ajaks. Hundi 
ulgumist kuuldes otsivad koiotid endale tavaliselt heaga teise tegevusvälja. 

Titol oli veider komme, mida vahel huntide ja koiottide juures võib täheldada. Nimelt kandis 
ta mõnikord miilide kaupa suus asju, mis võisid küll paista talle huvitavad, kuid mis kuidagi 
söögiks ei kõlvanud. Nii mõnigi kord traavis ta maha miili või kaks, hambus vana piisoni-sarv 
või lääpatallatud kingakott — ainult selleks, et see kohe suust lasta, kui midagi huvitavamat 
silma hakkas. Kauboid, kes selliseid asju tähele on pannud, seletavad seda nähtust mitmeti. 
Ühe väite järgi tegevat koiotid seda lõugade venitamise mõttes või selleks, et neid treenida, 
nagu inimene kannab treeningu mõttes raskusi. Nagu koertel ja huntidel, on ka koiottidel 
kombeks käia oma rännakutel läbi kindlad peatuskohad ja jätta sinna endast vastav jälg. 
Selliseks peatuspunktiks võib olla kas mõni kivi, puu, post või vana piisonipealuu, ja jäetud 
jälgede lõhna järgi saab äsja kohalejõudnud koiott kohe teada, kes seal viimati käis, kust ta 
tuli ja kuhu läks. Kogu maa on säherduste teadetebüroodega kaetud. Sageli juhtub, et koiott, 
kellel pole muud targemat teha, tassib suus paljast 

konti või mõnda muud kasutut asja, ja silmanud säärast teadetetulpa, suundub otsekohe sinna 
värskeid uudiseid nuhkima, laseb kondi suust, pärast aga unustab selle sinnapaika. Sedaviisi 
koguneb koiottide teadetetulpade juurde aja jooksul kõiksugu rämpsu. 

Too veider harjumus oligi põhjuseks, miks Korstnajätku jahikoertele sai osaks suur õnnetus, 
kohalikele koiottidele aga samaväärne võit. Jake oli sättinud jõe läänepoolsetele kalda 
järsakutele ritta terve hulga mürgitatud söödatükke. Tito teadis, mis need endast kujutavad, 
ega teinud tühjadest välja, kuid leides lihatükke hiljem veelgi, võttis kolm-neli neist suhu ja 
ujus üle Väike-Missuuri rantšohoone poole. Rantšost läks ta suure ringiga mööda, aga kui 
koerad mingil põhjusel kooris haukuma hakkasid, laskis Tito söödatükid suust. Järgmisel 
päeval lasti koerad välja jooksma, nad leidsid lihatükid ning kugistasid need alla, ja kümne 
minutiga lamasid hurdad — kokku neljasaja dollari väärtuses — surnult maas. Selle õnne- 
tusjuhtumi pärast anti välja seadus, mis keelas tolles piirkonnas kiskjate hävitamise mürgiga. 
Koiottidele oli see seadus loomulikult õnnistuseks. 

Lühikese ajaga sai Titole selgeks, et nii nagu eri liiki loomade püüdmiseks tuleb kasutada eri 
meetodeid, niisamuti ka ühe liigi isendid nõuavad tavaliselt igaüks erisugust lähenemist. 
Teistest preeriakoertest eemal asuva uru peremees oli hõlpsasti Tito saagiks langenud, kõik 
teised urud aga paiknesid lähestikku ja nüüd moodustas loomakeste asula ühtse terviku. Asula 
keskel elutses tore, suur ja rammus preeriakoer, kes nägi välja nagu mõni raehärra. Toda oli 
Tito mitu korda tagajärjetult katsunud kinni püüda. Ükskord oli tal õnnestunud hiilida juba 
hüppekaugusse, kui lõgismao tige sisin teda ohu eest hoiatas. Lõgismaol ei olnud 
preeriakoerast küll sooja ega külma, ent ta ei sallinud segamist, ja Tito, kes mao ees 
loomusunnilist hirmu tundis, pidi jahi jälle katki jätma. Avalikult tollele raehärrale ligi ei 
pääsenud, sest tema uru asukoha tõttu olid kõik teised preeriakoerad just nagu tema 
tunnimeesteks. Kuid loomake oli liiga ahvatlev suutäis, et temast niisama lihtsalt loobuda, ja 
Tito jäi ootama, kuni olukord tema kasuks kujunes. 

Koiottidel on viisiks kuskilt kõrgemalt vaatluspunktist 

jälgida, mis all teel toimub. Kui siis tee jälle tühjaks jääb, tulevad nad alla ja nuusutavad 
jäetud jälgi. Ka Titol oli see komme, ent ta oli alati eriti ettevaatlik, et teda ennast ei 
märgataks. 

Ühel päeval sõitis linnast lõuna poole viival teel vanker. Tito heitis maha ja jälgis seda. 
Vankrist pudenes midagi teele. Kui vanker oli silmist kadunud, hiilis Tito alla, et esiteks 
harjumuse kohaselt jälgi nuhkida ja teiseks vaadata, mis maha oli kukkunud. Tegemist oli 
õunaga, kuid Tito nägi ainult isesuguse lõhna ja hoopiski mitte isuäratava välimusega 
kerakest, mis oli roheline nagu kaktuseleht, aga ilma okasteta. Ta nuusutas seda, lükkas 


põlglikult kõrvale ja oli juba valmis edasi minema, kuid päike säras rohelisel keral nii 
rõõmsasti ja käpaga lükates veeres kerake nii toredasti, et Tito võttis õuna pikemalt mõtlemata 
hambusse, traavis üle künkaharja tagasi, ja oligi preeriakoerte asula juures. Just samal hetkel 
lendasid kaks suurt preeriakulli kui piraadipaar madalalt üle lagendiku. Kohe, kui röövlinnud 
nähtavale ilmusid, hakkasid kõik preeriakoerad haukuma, nõksutades iga haugatuse juures 
sabaga, ja pagesid urgudesse peitu. Kui kõik olid kadunud, läks Tito paksu selli koopa juurde, 
kelle järele tal juba ammu neelud käisid, jättis õuna mõne jala kaugusele kraatri servast, mis 
oli preeriakoera ukseesiseks, ja surus nina avausse, et priske loomakese lõhna nautida. Isegi 
tolle urg lõhnas hõrgumalt kui teistel. Siis sammus ta tasahilju mõnikümmend jardi eemale 
nõokesse põõsa varju ja heitis maha. Paari hetke pärast pistis üks julgem preeriakoer pea urust 
välja, ja et ta midagi ei märganud, laskis kuuldavale haugatuse: «Kõik korras!» Üksteise järel 
ilmusid loomakesed lagedale ja kahekümne minuti pärast kees elu asulas nagu varem. Kõige 
viimaste seas tuli välja vana paks raehärra: iial ei asetanud too oma väärtuslikku isikut 
ennatlikult ohtu. Ettevaatlikult piilus ta paar korda uruavast ning ronis siis kraatri servale. 
Preeriakoera urg on lehtrikujuline ja kulgeb otsejoones alla. Uru ava ümber on kuhjatud 
kõrgem serv, mis on mõeldud vaatluspostiks ja mis ühtlasi kindlustab, et ülepeakaela pessa 
tormav preeriakoer ka libisemise puhul lehtrisse potsatab ning emakese Maa kaitsvasse rüppe 
varjule jõuab. Väljastpoolt laskuvad lehtri servad pikkamisi 

ümbritseva maapinnani. Kui raehärra oma lävel kummalist ümmargust asja märkas, kohkus ta 
algul ära. Täpsem uurimine näitas, et tegemist ei ole mitte ohtliku, vaid arvatavasti ainult 
huviäratava esemega. Ta astus ettevaatlikult kera poole, nuusutas seda ja katsus näksida, kuid 
õun veeres minema, sest ta oli ümmargune, maapind aga sile ning ühtlasi kallak. Preeriakoer 
ruttas kerakesele järele, naksas sellest suutäie ja jõudis veendumusele, et tundmatust esemest 
saab maitsva söömaaja. Kuid iga kord, kui ta õuna näksis, veeres see kaugemale. Hädaohtu ei 
paistnud silmapiiril olevat — kõik preeria-koerad olid ju väljas — ja kõhklemata vantsis paks 
raehärra kavalasti eemaleveerevale õunale järele. 

Oun veeres kord siia-, siis sinnapoole, paks preeriakoer muudkui kannul. Muidugi tüüris õun 
lõpuks nõkku, kus kasvas põõsas. Raehärra oli õunast maigu suhu saanud ja see äratas isu. 
Tema huvi õuna vastu aina kasvas. Sammsammult astus ta oma urust kaugemale vana tuttava 
põõsa poole ning mõttes polnud tal muud kui üksnes oodatav 

nauding. Tito aga tõmbus hüppevalmilt küüru, toetas oma kõõluselised jalad tugevasti maha 
ning mõõtis pilguga vahemaad, kuni seda jäi ainult kolme tubli hüppe jaoks. Siis sööstis ta 
saagi poole nagu nool, kahmas preeriakoera lõugade vahele ning viis ta lõpuks minema. 


Me ei saa kunagi teada, kas õun pandi meelega pree-riakoera uru ette või juhtus see kogemata, 
igatahes oli ta Titole suuresti abiks, ja kui niisugune asi juhtub terase koiotiga korra või kaks 
— säherdused asjad aga ainult terastega juhtuvadki —, võib sellest kergesti saada uus 
küttimisvõte. 

Pärast tugevat söömaaega mattis Tito ülejäägi külma kohta, mitte et sellest lahti saada, vaid et 
edaspidi võtta oleks. Mõne aja pärast, kui ta pikemateks jahiretkedeks juba liiga nõrgaks jäi, 
kulusid säärased varud marjaks. Tõsi küll, liha oli siis juba õige tugevasti lehkama hakanud, 
aga Tito ei olnud eriti nõudlik. Ka ei olnud tal mingeid teooriaid ega hirmu mikroobide suhtes 
ja seepärast jäid kõik halvad tagajärjed ära. 


VIII 


Kaunis Hiawatha kevad puudutas oma võlukepiga kõike elusat muinasjutulisel bädlandil. 
Miks seda küll bädlan-diks kutsutakse? Kui Loodus kaheksandal loomispäeval mõtlikult 
maha istus ja ütles: «Nüüd on töö tehtud ja võime veidi vallatada; loome paiga, kus on koos 
kõik, mis on täiuslik, imeline ja kaunis, — saagu sellest paradiis inimesele, linnule ja 
loomale», siis oli see kindlasti see hetk, mil loodi need metsikud, fantastilise kujuga mäed, 
kus kihab iga liiki elu ja mis kirendavad kõige rõõmsatoonilisematest lilledest. Mäekünkad 
vahelduvad siin metsasalude, preeriaribade ning pilgeni vett täis jõgede ja järvedega. Nii 
esiplaanil, taamal kui ka kaugetes mägedes, mis iga sammu järel uue ilme saavad, näeme 
tõendeid sellest, et loodus oma rikkustega, mida ta mujal on hoidnud kui kulda, siin õige 
pillavalt ümber on käinud. Ere on taevas pea kohal ja värviküllane maa jalge all, silmapiiril 
aga varjavad vaadet otsekui kujuri raiutud mäed, mis peidavad oma põues kalliskive ja 
mitmeid maake ning 

kumavad kogu aeg nagu võrratus päikeseloojangus. Ja kõigest hoolimata ei ole pime 
inimeseloom siinsele toredale, hurmavale imedemaale leidnud paremat nime kui selle, mis 
ütleb, et tegemist on raskesti ligipääsetava paigaga. 

Väike nõgu Kaminamäest lääne pool kattus värske rohuga. Hirmuäratava välimusega 
tääkliiliad, mis kogu talve kõigi teistega sõjajalal olid olnud, võtsid nüüd kevade rahumeelset 
võitu vastu õitega, mida jahe-asja-likud teadlasedki gloriosa'ks kutsuvad. Ja isegi mürgine 
kaktus, kõige eemaletõukavam kõigist taimedest, üllatas maailma hunnitu õiega, mis niisama 
vähe tema endaga sarnaneb kui pärl oma emaga, merikarbiga. Puju puistas kõik üle oma 
kullaga, liivaülased katsid bädlandi mägesid nagu sinakas lumi, ning igal pool oli tunda 
kevade viljakat tõotust. Talvine näljaaeg oli läbi, käes suure suvepeo algus. Just sellel ajal 
laskis emake Loodus väikestel koiottidel esimest korda ilmavalgust näha. 

Emal ei tarvitse oma abituid pojakesi armastama õppida. Armastus tuleb nendega koos — 
mitte suur või väike, mitte mõõdetav, vaid lihtsalt täiuslik. Soojas hämaras pesas hellitas Tito 
oma tillukesi, lakkus ning kaisutas neid südamesoojuse ja hellusega, mis tähistas uue epohhi 
algust nii poegade kui ka tema enese elus. 

Kuid niisama suur kui armastus laste vastu oli ka hirm nende pärast. Varem oli Tito hoolt 
kandnud peamiselt enese eest. Kõik, mis ta oma ebaharilikus kutsikapõlves oli õppinud, kõik, 
mis ta hiljem tükkhaaval teada sai, oli teeninud üksnes enesesäilitamise ideed. Pojakeste 
pärast unustas ta nüüd enese. Tema peamiseks mureks oli kodu asupaik salajas hoida. Algul ei 
olnudki seda nii raske teha, sest ta jättis pojad üksi ainult äärmisel juhul, üksnes siis, kui ta oli 
sunnitud omaenese nälga kustutama. 

Tito tuli ja läks väga ettevaatlikult, piilunud enne hoolikalt ümbrust, et mitte keegi ei näeks 
ega leiaks üles ta varamut. Kui oleks olnud võimalik kõrvutada koiotipoe-gade arvamust oma 
emast ning kauboide arvamust kahjulikust kiskjast, poleks neil olnud midagi ühist, kuigi 


omast vaatepunktist oli õigus mõlemal. Karjuste meelest oli koiott ainult vastik õel lõuapaar, 
mida kandsid väsimatud jalad, mida juhtis uskumatu osavus ning millest jäi maha 

hävingurada. Väikestele oli ema aga armastav, õrn ja kõikvõimas kaitsja. Nende jaoks oli ta 
süda soe, pehme ja lõpmata hell. Ta söötis ja soojendas neid, oli nende tark ning valvas 
hoidja. Ta-oli alati kohal toiduga, kui neil oli kõht tühi, oma osavusega, kui oli tarvis väärata 
vaenlase kavalust, ning julgelt ja alati edukalt viis ta ellu oma targad plaanid poegade heaolu 
kindlustamiseks. 

Äsjasündinud koiott on vormitu, arutu, vingerdav tombuke ning pakub kõigile peale ta ema 
äärmiselt vähe huvi. Kui koiotipojal aga juba silmad pähe on tulnud ja jäsemed arenema 
hakanud, kui ta koos vendadega päikese käes mängida oskab ja ema tasase kutse peale 
jahisaagist osa saama ruttab, siis on ta juba kõige kenam ja armsam" võrukael maa peal. Ja kui 
siis Coyotito üheksa pojakest sellesse ikka jõudsid, võis neid ka ilma pimeda emaarmastuseta 
suure huviga jälgida. 

Suvi oli käes. Pojad hakkasid juba liha sööma ja Titol ning mõningal määral ka Sadulseljal oli 
päris tegemist, et ennast ja kogu oma pesakonda toiduga varustada. Mõnikord tõi ema neile 
preeriakoera, teinekord tuli koju, terve kimp kukkurrotte ja hiiri hambus, paar korda aga 
õnnestus tal poegadele tuua Sadulseljaga kahasse püütud suur rohtlajänes. 

Kõhud kõvasti täis, heitsid pojad siis tükiks ajaks päikese kätte puhkama. Tito ronis kõrgele 
künkaharjale valvama ning puuris oma teraste kullakarva silmadega maad ja taevast, et ükski 
vaenlane nende õnneorgu üles ei leiaks. Lõbusad kutsikad aga ajasid üksteist taga, püüdsid 
liblikaid, lõid omavahel pealtnäha meeleheitlikke lahinguid või kiskusid ja purelesid kontide 
ja sulgede kallal, mida nüüd koduläve ees vedeles. Üks poegadest, kõige väiksem — leidub ju 
igas pesakonnas üks äbarikuni — hoidus ema lähedusse, ronis talle selga või rebis teda sabast. 
Mängivad pojad pakkusid imearmast vaatepilti, mille keskpunktiks paistis esimesel pilgul 
olevat väikeste rübelejate paar keskel. Lähemal vaatlemisel peatus aga pilk iseenesest 
koiotiemal — rahulikul, ent valvsal loomal, kelle ilmest paistis eelkõige emalikku õrnust. 00, 
Tito oli nii uhke ja õnnelik! Ta muudkui istus ja valvas oma poegi armastava hoolega, 
kuni tuli aeg urgu 

414 

minna või mingi silmapiirile ilmunud ohu eest peitu pugeda. Siis andis ta tasase urinaga 
poegadele märku ja ainsa silmapilguga olid väikesed kadunud. Seejärel läks ema ise hädaohtu 
kõrvale juhtima või uuele jahikäigule. 


IX 


Hundi-Jake oli teinud palju plaane, kuidas haljale oksale jõuda, aga niipea kui ta leidis, et 
sealjuures tuli ka tööd teha, heitis ta need plaanid üksteise järel kõrvale. Varem või hiljem 
leiab enamik tema masti mehi, et elu parim šanss peitub kodulinnukasvatuses. Nad hellitavad 
lootust, et kõik töö sealjuures teevad kodulinnud kuidagiviisi ise ära. Ilma et oleks vaevunud 
üksikasjadesse tungima, ohverdas ka Jake nüüd ootamatult saadud rahasumma kümmekonna 
kalkuni ostmiseks. Et nad oleksid hästi valvatud, majutati kalkunid nagu kord ja kohus Jake'i 
hüti ühte otsa ning paari päeva jooksul said nad suure tähelepanu osaliseks ja nende eest kanti 
igati hoolt — õigust öelda isegi üleliia. Kuid kolmandal päeval Jake'i vaimustus jahtus, tuli 
taas tahtmine Medorasse pikemalt pidutsema minna, meenusid ka endised ahvatlevad 
jõudetunnid, mil sai pikutatud mägedes päikese paistel, ja mõnusad võõrsilolekupäevad 
kaugemates külalislahketes rantšodes — kõik see pühkis otsekui peoga viimase huviraasu 
kodulinnukasvatuse vastu. Kalkunid jäid täiesti omapead, nad sõid, mida kätte said, ja iga 
kord, kui Jake pärast paaripäevast äraolekut oma ebaõdusasse hütti tagasi pöördus, leidis ta 
järjest vähem linde eest, kuni lõpuks oli järel ainult vana isakalkun. 


Kalkunite kaotus Jakelle eriti suurt muret ei teinud, küll aga täitis teda viha linnuvarga vastu. 
Äsja oli ta nooleotsa-märgiga loomakarja juurde hundi-hävitajaks võetud. See tähendab, et 
teda varustati mürgi, raudade ja hobustega, ka oli tal õigus saada tavalist preemiat kõigi nende 
huntide eest, keda tal läheb õnneks tappa. Usaldusväärne mees oleks veel lisaks rahapalkagi 
saanud, sest rantšeerod on helde käega rahvas, kuid Jake'i ei peetud usaldusväärseks. 

Iga hundikütt teab, et paaril kindlal perioodil tema 

tegevus tahes-tahtmata soikub. Talve lõpul ja varakevadel — huntide lembeajal — ei taha 
koerad emahunte jahtida. Nad pöörduvad sel ajal isahundi rajalt ära ja võtavad üles emahundi 
jäljed, aga kui nad tollele siis järele jõuavad, lasevad nad ta alati härdameelselt minema. 
Augustis-septembris hakkavad noored koiotid ja hundid omapead liikuma ning siis on neid 
kerge raudade ja mürgiga hävitada. Umbes kuu ajaga on ellujäänud õppinud enda eest seisma 
ja järgmisel varasuvel on kõik urud mägedes jälle poegi täis. Igas urus on viis kuni viisteist 
hundi-,või koiotikutsikat ja jahimeeste ainsaks mureks on teada saada nende pesakondade 
umbkaudne asupaik. 

Üheks võimaluseks pesa üles leida on passida mõne kõrgema künka tipult koiotti, kes 
poegadele toitu viib. Et see moodus nõuab kauakestvat liikumatult lamamist, sobis see Jakelle 
suurepäraselt. Korstnajätku rantšo hobuse seljas, peremehe pikksilm kaasas, veetis ta nüüd 
nädala nädala järel hundiurge otsides — see tähendab, et magas mõnusasti mõnel mäenõlval 
ja heitis vahetevahel juhusliku pilgu ümbritsevale maastikule, kui liikumatult lama-mine ära 
tüütama hakkas. 

Koiotid olid õppinud lagedaid välju vältima. Koju läksid nad tavaliselt varjatud nõgusid 
mööda, kuid alati ei olnud see võimalik, ja ühel päeval, kui Jake Kaminamäest lääne pool oma 
vaevarikast tööd tegi, langes ta pikksilm ja pilk juhuslikult tumedale täpile, mis mööda paljast 
mäekülge liikus. See oli halli värvi ja nägi välja selline: Isegi Jake teadis, et tegemist on 
koiotiga. Oleks see olnud hunt, oleks ta näinud välja niisugune: saba kindlasti üleval. Rebane 
aga oleks paistnud säherdusena: 


ja suured kõrvad ning saba ja looma kollakas kuub oleksid kohe silma hakanud. Hirv jälle 
oleks näinud välja niisugune: Tume vari looma eesotsas näitas, et ta kandis midagi lõugade 
vahel, tõenäoliselt söögipoolist koju — see aga tähendas urutäit poegi! 

Jake jättis paiga endale hästi meelde ja tuli järgmisel päeval jälle valvama, valides selleks 
kõrge mäe tolle koha lähedal, kus ta toitu kand- 

vat koiotti oli silmanud. Kuid päev möödus ja ta ei näinud midagi. Kolmandal päeval avastas 
mees lõpuks siiski tumedakarvalise koioti, vana Sadulselja, kes tassis suurt lindu. Binokli abil 
tegi ta kindlaks, et see oli kalkun. Nüüd teadis Jake, et kodus ootab teda ees täiesti tühi aed, ka 
taipas ta, kuhu teised kalkunid olid saanud, jäta vandus verist kättemaksu, kui ta uru üles 
peaks leidma. Ta saatis Sadulselga pilguga nii kaugele kui suutis — eriti palju seda maad 
polnud — ja sammus siis sinna, kus ta koioti silmist oli kaotanud, et võimaluse korral teda jäl- 
gima hakata. Kuid mingeid jälgi ta ei leidnud; ka ei sattunud ta juhuslikult nöökesse, mis oli 
Tito poegade mänguplatsiks. 

Vahepeal oli Sadulselg ise sinna nõkku jõudnud ja laskis kuuldavale tasase häälitsuse, mis 
alati üheksa vallatut kutsikakest maa-alusest urust välja tõi. Nad tormasid kalkuni kallale, 
rebisid ja puresid, kuni tükid taga. Igaüks, kes oma osa kätte sai, ruttas eemale ning asus seda 
vaikselt nosima; kui aga mõni vendadest ligi tuli, haaras ta oma portsjoni lõugade vahele, 
urises oma väikest urinat ning välgutas kutsumatut külalist jälgides pruunikaid silmavalgeid. 
Need pojad, kes ahmisid endale pehmemad tükid, said hea kõhutäie. Kolm väiksekest ei olnud 


aga õigel ajal jaole jõudnud ja kaklesid nüüd kalkuniskeleti pärast. Nad sikutasid ja lohistasid 
seda siia ja sinna ning said vahel mõne liharäbala kättegi, suuremalt jaolt aga lihtsalt takistasid 
üksteist söömast, kuni Tito vaikselt ligi astus ja kalkuni osavasti kolmeks-neljaks jaotas. 
Igaüks tormas nüüd oma osaga minema ja istus siis ning järas seda, lakkus mokki ja surus 
koonu vastu rinda küll ühele, küll teisele poole, et kõige tagumisi hambaid tööle panna. Kõige 
tillem võsuke ronis aga urgu, kandes võidukalt oma saaki — kalkuni kentsakat pead ja kaela. 


X 


Jake tundis, et too koiott, kes ta kalkunid varastas, on talle rängasti ülekohut teinud, ta lausa 
laostanud. Mees vandus, et kui ta uru ainult üles leiab, tõmbab kutsikail elusalt naha seljast, ja 
mõnules juba ette, kujutledes, kuidas ta seda teeb. Katse Sadulseljale jälgi mööda järele 

minna oli luhta läinud, ka oli uru otsimine asjatuks jäänud, kuid Jake oli siiski igaks 
võimaluseks valmis. Juhuks, kui ta peaks uru leidma, oli ta kaasa võtnud kirka ja labida; kui 
mitte, siis oli tal varuks valge elus kana. 

Kanakese viis ta väikesele lagendikule selle koha lähedal, kus oli Sadulselga silmanud, ja 
sidus küllalt pika nööriga jalgapidi puuhalu külge, mida lind ainult vaevaga järele lohistada 
jõudis. Siis otsis ta endale läheduses mugava varitsuspaiga ja heitis pikali. Kana jooksis mui- 
dugi nii kaugele, kui nöör lubas, ja jäi siis tiibadega arutult pekseldes maha lamama. Varsti 
andis jalapakk järele, nöör ei olnud enam nii pingul, päris juhuslikult pööras kana teisele 
poole ning sai niiviisi natukeseks püsti tõusta ja ringi vaadata. 

Pikkamisi venis päev edasi ja laisalt sirutas Jake ennast tekil. Vastu õhtut läks Tito sealt 
mööda jahile. Midagi imelikku selles ei olnud, sest urg asus ainult poole miili kaugusel. Teiste 
reeglite seas oli Tito meelde jätnud ka järgmise; «Ära näita ennast kunagi taeva taustal.» 
Varem oli koiottidel alati kombeks olnud traavida mööda mäeharju, sest nii oli võimalik 
mõlemat nõlva jälgida. Kuid inimesed ja püssid olid Titole selgeks teinud, et nii hakkab loom 
surmkindlalt vaenlasele silma. Sellest peale oli ta hakanud lippama seljandiku nõlval harja 
ligidal ja ainult aeg-ajalt heitma pilku teisele poole. 

Just nii toimis Tito ka tollel õhtul, kui ta lastele õhtusööki hankima läks. Ta terav pilk langes 
valgele kanale, kes lolli moega ringi kõndis ja silmad iga kord uurivalt vastu taevast pööras, 
kui mõni ilmsüütu kalkunikull suure valge pilve taustal nähtavale ilmus. 

Tito sattus segadusse. See oli midagi uut. Välja nägi ta ju väga jahisaagi moodi, aga Tito ei 
julgenud riskeerida. Ta tiirutas ümber kana, ilma et oleks ennast näidanud, ja jõudis otsusele, 
et mis asi see ka ei oleks, on parem ta sinnapaika jätta. Edasi minnes hakkas Titole ninna nõrk 
suitsulõhn. Ettevaatlikult hiilis ta selle suunas ja leidis tükk maad kanast eemal ühe künka 
varjus Jake'i laagri. Seal oli näha inimese küljease, köide pandud hobune ja hõõguval 
tuleasemel pott, mis levitas talle inimeste juures hästi tuttavaks saanud lõhna — kohvilõhna. 
Nähes, kui ligidal tema kodule inimese laager asus, muutus Tito rahu- 

tuks, ent jätkas siiski varju hoidudes vaikselt oma jahiretke ja Jake ei saanud ta külaskäigust 
iial teada. 

Et öökulle oli ohtrasti, võttis Jake peibutiseks pandud kana päikeseloojakul kaenlasse ning 
vantsis laagrisse tagasi. 


XI 

Järgmisel päeval pandi kana jälle välja ja õhtu eel sörkis sealt mööda Sadulselg. Niipea kui ta 
pilk langes valgele kanale, jäi ta kohe seisma ja, pea viltu, seda ilmaimet vahtima. Ta tiirutas 
ümber kana, et seda haista, hiilis siis ettevaatlikult ligemale, väga ettevaatlikult ja isegi pisut 


hämmeldunult, kuni mingi kerge lõhn meenutas talle kohta, kust ta kalkunid oli leidnud. Kana 
tõstis häält ja püüdis plehku pista, kuid Sadulselg sööstis ligi, kahmas kanast nii ägedasti 
kinni, et nöör rebenes, ning kihutas kodunõo poole. 

Jake oli tukastama jäänud, kuid kana kaagahtus äratas ta üles. Ta ajas end istukile ja jõudis 
just näha, kuidas va Sadulselg kana minema viis. 

Kohe, kui nad olid silmist kadunud, hakkas Jake valgete sulgedega tähistatud rada ajama. 
Esiotsa oli seda kerge teha, sest rabelev kana oli palju sulgi maha puistanud; kui ta aga 
Sadulselja lõugade vahel juba surnult rippus, pudenes neid ainult üksikuid, välja arvatud 
paigus, kus koiott läbi põõsaste oli läinud. Kuid Jake liikus jälgi mööda rahulikult ja kindlalt, 
sest reetlikku saaki "tassiva Sadul-selja tee oli kulgenud peaaegu otsejoones kodu-uru poole. 
Ainult paar korda pidi Jake pead murdma ja veidi aega kaotama, sest koiott oli suunda 
muutnud või üle lageda välja läinud, kuid ühest sulest viiekümne jardi kohta piisas, et jäljed 
jälle üles leida. Kui hämarduma hakkas, ei olnud Jake kahtsada jardigi eemal nõost, kus just 
samal hetkel üheksa koiotikutsikat kanast suurt rõõmu tundsid: urisedes ta küljest tükke 
rebisid ja maiustasid ning ninna ja kurku kippuvate sulgede pärast aevastasid ja köhisid. 

Kui praegu oleks juhtunud tuulehoog uru poolt puhuma, oleks see Jake'i juurde toonud terve 
pilve lumivalgeid sulgi ja isegi ehk väikeste pillerkaaritajate rõõmukära, 

ning urg olekski olnud käes. Kuid saatuse tahtel valitses juba õhtune tuulevaikus ja kõiki 
kaugemaid helisid summutas oksaragin, kui Jake viimases võpsikus veel mõnd suunavat sulge 
leida püüdis. 

Umbes sellel ajal pöördus jahikäigult tagasi Tito, hambus harakas, keda ta oli enne tükk aega 
passinud, kuni lind hübusekorjusele einet võtma istus, ja nüüd sattus ta Jake'i jälgedele. Jalgsi 
liikuv inimene selles piirkonnas head ei tähenda. Tito läks jälgi pidi veidi maad edasi, et näha, 
kuhu need viivad. Lõhna järgi sai ta kohe suuna kätte. Kuidas see võimalik on, ei oska keegi 
öelda, ometi teavad kõik kütid, etsee on tõepoolest nii. Tito taipas, et jäljed viivad otse tema 
kodu poole. Hirmust haaratud, peitis ta haraka ja jooksis inimjälgi mööda edasi. Mõne minuti 
pärast kuulis ta inimest põõsastes ragistamas ja mõistis, milline oht tema pesakonda ähvardas. 
Kiiresti ja vaikselt traavis ta teisest küljest koduuruni, ettevaatamatute pillerkaaritajate juurde, 
andnud juba eemalt leppesignaali, et lapsed teda nähes lärmi ei tõstaks. Küll võis ta 
hingepõhjani vapustatud olla, kui ta nägi, kuidas kogu nõgu ja uruesine lumivalgete 
sulgedega.ära oli märgitud. Ta hoiatas poegi hädaohu eest, väiksekesed kadusid kiiresti urgu 
ja lagendikul valitses vaikus. 

Titole endale oli alati ainult ta nina ilmeksimatuks teejuhiks olnud ja seepärast ei ole usutav, 
et ta valget suie-rada veel väga reetlikuks pidas. Kuid ta taipas, et inimene, seesama inimene, 
keda ta juba vanast ajast tundis kui kõige äraandlikumat olendit, kelle lõhn alati õnnetust oli 
tähendanud, kes oli seotud kõigi hädadega, mis teda kunagi olid ähvardanud, kes oli enamasti 
kõigi koledate ohtude põhjuseks, — et see inimene oli ta laste lähedal, otsis teed nende 
juurde, ja et juba mõne minuti pärast pidid väiksekesed selle halastamatu olendi kätte 
langema. 

Oh, milline valu pures ema südant, kui ta kujutles, mis neid ootab! Kuid kuum emaarmastus 
pani tööle ema mõistuse. Saatnud pojakesed urgu peitu ja andnud Sadul-seljale märkide abil 
mõista oma muret, traavis ta kiiresti inimese juurde tagasi ja tema eest mööda. Oma looma- 
aruga oletas ta, et nagu tema ise, jälitab ka inimene otsitavat lõhna järgi ja võtab üles muidugi 
tugevama lõhnaga jäljed. Ta ei taibanud, et inimsilmale olid videvikus 

420 

kõik jäljed ühesugused. Ta lippas ühele poole kõrvale, ja et meest kindlasti enda kannule 
meelitada, laskis kuuldavale raevuka väljakutse, mis nii sageli koerad ta jälgedele oli toonud: 


giri-vau-vait-vu-u-u-uh! ja jäi seepeale vait. Siis sörkis ta veidi lähemale ja kordas oma 
hüüdu, tegi seda veel kord hulga maad ligemal ning siis veel kord: ta tahtis olla päris kindel, 
et hundikütt teda jälitama hakkab. 

Et juba videvaks muutus, ei näinud hundikütt muidugi koiotti. Tahes-tahtmata tuli tal jaht 
järele jätta. Ehkki tema võttis asju hoopis teisest seisukohast kui koiotiema, oli tulemus ikkagi 
sama. Jake mõistis, et koioti haukumine oli meeleheitele viidud ema häälitsus, mis püüdis 
teda eemale meelitada. Selle järgi teadis ta, et pojad peavad asuma kuskil ligiduses; tal oli 
ainult tarvis hommikul tagasi tulla ja alustatud töö lõpule viia. Ja nii pöörduski mees oma 
laagrisse tagasi. 


XII 


jälgede lõhn, mida inimene tema arvates ajas, pidi olema hommikuks haihtunud. Tito nii 
rahulik ei olnud. Too kahejalgne kiskja oli olnud nii ligidal ta kodule ja poegadele, sai nii 
napilt kõrvale meelitatud ning võis uuesti tagasi tulla. 

Hundikütt jootis hobust ja pani ta teise'kohta köide, süütas uuesti lõkke, tegi endale kohvi ja 
sõi õhtust. Enne magamaheitmist mees veel suitsetas ja talle meenusid aeg-ajalt ka väikesed 
karvased skalbid, mis ta hommikul kokku korjata lootis. 

Ta oli juba valmis ennast sooja teki sisse keerama, kui pimedusest hakkas kostma koiottide 
väljakutsuv õhtulaul — kiskjaid kuuldus olevat rohkem kui üks. Jake'i nägu tõmbus õelale 
irvele ja ta pomises: 

«Seal te mul oletegi. Ulgüge aga ulguge — küll me hommikul kohtame.» 

See oli koiottide tavaline või õigemini üks tavalistest lauluviisidest. Ulgumine kostis ainult 
ühe korra, Siis jäi 

kõik vaikseks. Peagi langes Jake rampraskesse unne ja unustas koiotid. 

Ulgujad olid Tito ja Sadulselg. Nende eesmärgiks ei olnud mitte Jake'ile hirmu nahka ajada, 
vaid kindlaks teha, kas tal viimati koeri kaasas pole. Kui ulgumise peale ühtki haugatust ei 
tulnud, oli Tito selles veendunud. 

Siis ootas Tito umbes tunni või selle ümber, kuni hubi-sev tuleleek oli kustunud ja laagrist 
kostis ainult, kuidas köide pandud hobune rohtu krõmpsutas. Tito hiilis vaikselt ligi — nii 
vaikselt, et hobune ei märganud seda enne, kui koiott oli juba ainult kahekümne jala kaugusel. 
Ratsu võpatas, tõmbas köie pingule ning korskas tasa. Tito astus vaikselt veel lähemale, ajas 
lõuad pärani, võttis köie suhu, nii et see tal peaaegu kõrvadeni, suurte käärisarnaste puri- 
hammaste vahele ulatus, ja järas seda mõne silmapilgu. Kiud kulusid kiiresti, hirmunud 
hobune kiskus köie pingule ja viimased keermed andsid järele. Ratsu oli vaba. Loom ei 
olnudki eriti ärevil, sest koiottide lõhn oli talle tuttav. Teinud paar hüpet ja veel viis-kuus 
sammu, jäi ta seisma. 

Kajavad kabjalöögid äratasid uinuja. Mees vaatas korraks ringi, kuid nähes, et hobune seisab 
paigal, oletas ta, et kõik on korras, ja heitis rahumeeli uuesti magama. 

Tito oli juba minema hiilinud, pöördus nüüd aga varjuna tagasi, ringiga magajast mööda, ja 
nuusutas kahtlustavalt kohvipotti. Siis leidis ta peamurdmist ühe suletud plekktoosi juures, 
Sadulselg aga revideeris seni praepannile jäetud kooke ja reostas lõpuks nii koogid kui panni 
väljaheitega. Madalal põõsal rippusid valjad, koiotid ei teadnud, mis asjad need on, kuid 
närisid nad igaks juhuks puruks. Seejärel viisid nad ära kotid, kus Jake hoidis sealiha ja jahu, 
ning matsid need liivasse. 

Teinud nii palju paha kui suutsid, asusid Tito ja ta kaasa teele mõne miili kaugusele puudega 
palistatud jäärakusse. Seal oli olnud kõigepealt vöötorava pesa, mida mitmed teised loomad 


olid laiendanud, nende seas ka rebane, kes oli püüdnud uruasukaid välja kaapida. Enne kui 
Tito selle uru kasuks otsustas, peatus ta õige mitmes teises kohas. Siis hakkas ta kaevama. 
Poolkõhklevalt oli Sadul-selg Titole järgnenud, kuni lõpuks nägi, mida teine teha kavatses. 
Kui siis kaevamisest väsinud koiotiema urust välja tuli, ronis Sadulselg ise auku, nühkis 
natuke ja jätkas tööd. Ta pildus mulda tagajalgade vahelt välja, ja kui hunnik selja taga juba 
kõrgeks kasvas, ronis välja ning lükkas selle kaugemale. 

Nii töötasid nad mitu tundi, ilma et oleksid sõnakestki vahetanud, ent eesmärk oli mõlemale 
küllalt selge, et täies arusaamises teineteist välja vahetada. Hommikuks oli urg piisavalt suur, 
et neile koduks saada, kui oleks tekkinud vajadus eluaset vahetada, kuigi uut koobast ei 
saanud muidugi võrreldagi endisega rohelises nõos. 


XIII 


Kui hundikütt ärkas, hakkas päike juba tõusma. Tõelise lauskmaaelaniku vaistu sunnil 
pöördus ta kõigepealt hobust vaatama. Ratsut ei olnud. Sedasama, mis meremehele laev, 
linnule tiivad ja kaupmehele raha, tähendab läuskmaaelanikule ta hobune. Ilma selleta on ta 
abitu nagumerehädaline, murtud tiivaga lind või äritehinguiks võimetu bisnesmen. Jalakäijat 
ähvardab tasandikul sada surmaohtu. Seda mõistis isegi Jake, kuid enne kui see teadmine täie 
kohutavusega ta uneähmasesse ajusse jõudis, 

silmas ta oma ratsut eemal lagendikul kogu aeg laagrist kaugenedes rohtu nosimas. Vaadanud 
tähelepanelikumalt, märkas Jake, et hobune lohistab köit järel. Kui köit poleks olnud, oleks 
Jake kohe otsusele jõudnud, et looma kinnipüüdmiseks pole lootust; ta oleks uuesti urgu 
otsima läinud ja väikesed koiotid kätte leidnud. Ent lohiseva köie tõttu oli vahest veel 
võimalik ratsut kinni võtta ja Jake läkski kohe katset tegema. 

Kõikidest asjadest, mis inimese hulluks võivad ajada, on kõige hullem see, kui su oma hobune 
sind kuidagi ligi ei lase — kui ta on sul juba peaaegu käes ja siis jälle nina alt ära läheb. Jake 
tegi, mis suutis, kuid nii lähedale ta ei pääsenud, et oheliku otsast kinni oleks saanud, hobune 
aga läks muudkui kaugemale ja kaugemale, kuni nad juba koduteele välja jõudsid. 

Et Jake oli nüüd nagunii jalamees, ei osanud ta midagi targemat teha kui hobuse kannul 
rantšoni välja kõmpida. 

Ent seitsme miili järel läks Jake'il korda ratsu kinni võtta. Nöörist keeras ta kokku midagi 
ratsmetetaolist ja kattis ilma sadulata viieteistkümne minutiga kolm miili, mis veel rantšoni oli 
jäänud. Teel andis ta seni mahasurutud tunnetele voli ja vaene hobune sai täiesti teenimatult 
taguda. Kasu sellest midagi ei olnud, Jake teadis seda ise kah, aga mingit rahuldust see 
mehele ikka andis. 

Rantšos sai Jake süüa, võttis laenuks sadula ja segaverelise krantsi, kes koiottide jälgi oskas 
ajada, ning pöördus pärast lõunat tagasi, et uru otsimine lõpule viia. Tegelikult oleks ta uru ka 
ilma peni abita kätte leidnud, sest sulgedega tähistatud raja otsast, kus ta jälitamise katki oli 
jätnud, oli urg juba kiviga visata. Umbes saja jardi järel tõusis ta künkaharjale, ja kohe sellest 
üle jõudes sattus peaaegu vastamisi koiotiga, kes suus suurt jänest tassis. Just samal 
silmapilgul, kui Jake tulistas, tegi koiott hüppe, koer pistis kurjasti klähvima ja tormas koiotile 
järele. Jake aga muudkui tulistas ja tulistas, ilma et oleks tabanud, ning imestas, miks koiott 
küll jänest suust ei lase, kui ise jookseb elu eest, haukuv koer kannul. Jake läks neile järele nii 
kaugele kui sai ja tulistas igal võimalikul juhul, kuid pihta ei saanud. Kui loomad küngaste 
vahele kadusid, jättis Jake koioti koera hooleks ja pöördus tagasi uru juurde, mille asupaik oli 
nüüd niisama hästi kui käes. 

Jake teadis, et kutsikad peavad olema urus. Ta nägi ju, kuidas ema neile jänest viia tahtis. 


Kogu ülejäänud päeva töötas ta kirka ja labidaga. Kõik märgid näitasid, et urus elavad koiotid, 
ja julgesti kaevas mees edasi. Teinud mitu tundi rasket tööd nagu veel ei kunagi elus, jõudis ta 
uru lõppu välja — ja leidis, et see oli tühi. Esimese vihaga vandus ta oma ebaõnne, siis tõm- 
bas paksu nahkkinda kätte ja kobas käsikaudu pesa sisemust. Talle sattus ette mingi kõva 
kämp ja ta tõmbas selle välja. See oli ta enda isakalkuni pea kaelaga tükkis, ja see oli ka kõik, 
mis ta oma vaeva eest sai. 


XIV 


Sellal kui ta vaenlane hobust kinni võtta püüdis, ei kaotanud Tito aega. Sadulselg võis teha, 
mida tahtis, kuid Titole oli kujuteldavast rahust vähe. Uus urg valmis, jooksis ta valgete 
sulgedega kaetud nõkku tagasi. Esimesena tuli teda uru-uksele tervitama jämeda peaga 
pojake, kes oli väga Tito sarnane. Ema haaras ta turjapidi bambusse ja asus temaga kohe paari 
miili pikkusele teele uude kodusse. Iga natukese aja tagant tuli tal võsuke maha panna, et 
puhata ja ka pojal hingata lasta. See aeglustas liikumist ja poegade tassimine võttis terve 
päeva, sest Sadulseljal ei lastud viia mitte ühtegi väiksekest — tõenäoliselt seetõttu, et ta ei 
oleks osanud nendega küllalt õrnalt ümber käia. 

Hakanud peale kõige suuremast ja terasemast, viis Tito nad ükshaaval minema, ja õhtuks oli 
järele jäänud ainult viimane, äbarikuke. Kogu öö oli Tito uut urgu kaevanud ja nüüd juba 
rohkem kui kolmkümmend miili maha jooksnud, pool aega sellest raske koorem hambus. 
Kuid ta ei pidanud puhkust. Ta tuli just parajasti urust, kõige väiksem poeg suus, kui nõo 
servale ilmus koerakrants ja tema taga Hundi-Jake. 

Noolena sööstis Tito minema, pojake kõvasti hambus, ja minema sööstis ka peni tema järel. 
Plaks! plaks! plaks! paukus revolver. Ükski lask aga Titot ei tabanud. Ta kihutas teisele poole 
künkaharja, kus kuuli enam karta ei olnud, üle lagendiku, — väsinud 

koiotiema, pojake suus ja suur tige koer kõigest jõust kannul. Oleks Tito olnud värske ja ilma 
kandamita, siis oleks ta õige varsti tollele kohmakale krantsile pikka nina näidanud, kes 
praegu raevukalt klähvides talle järele tormas ning pigem vahemaad vähendas kui pikemaks 
kasvada laskis. Koiott pani mängu kogu jõu, kihutas piki mäenõlva ja suurendas veidi 
edumaad, siis edasi üle võsaga kaetud tasandiku, kus õelad põõsad võidetud maa tagasi 
võtsid. Jälle jõudsid nad lagedale, ja kaugele mahajäänud hundikütt silmas neid ning tulistas 
ikka ja jälle. Kuulid kündsid küll ainult tolmu üles, ent ometi sundisid nad koiotti kõrvale 
põikama ja aega raiskama — see aga andis koerale indu juurde. Kütt nägi, et koiott, tema vana 
töbisabaline tuttav, ikka veel looma, keda mees poegadele mõeldud rohtla jäneseks pidas, 
hambus tassis, ja pani Tito kummalist järjekindlust väga imeks. «Miks ta küll seda lisaraskust 
maha ei jäta, kui ise elu eest lidub?» imestas mees. Kuid koiott jooksis edasi ja kandis vapralt 
oma koormat üle küngaste, mees vandus ennast, et ei olnud ratsut kaasa võtnud, verejanuline 
krants aga kihutas pikkade hüpetega kõigest kolmkümmend jardi tagapool. Äkki haigutas Tito 
ees künkanõlvas väike lõhe. Et ta oli väsinud ja raske kandamiga, ei söandanud ta hüpata, 
vaid pidi ringi minema. Koer oli veel värske, ületas kerge vaevaga takistuse ja koiotiema 
edumaa kahanes kohe poole võrra. Ent ikka jooksis ta edasi, püüdes hoida pojakest 
kriipivatest põõsastest ja ohtlikest tääkliiliatest kõrgemal, kuid pigistas teda seejuures nii 
kõvasti, et kutsikas oli lämbumas. Titol tuli pojake maha panna või tal lämbuda lasta, sellise 
koormaga ei jõudnud ta enam peni eest põgeneda. Ta püüdis appi hüüda, kuid õhku ahmiv 
kutsikas suus summutas ta hääle. Ema püüdis oma haaret lõdvendada, kutsikas väänas ennast 
äkki vabaks ja kukkus rohu sisse maha — halastamatu koera meelevalda. Tito oli koerast 
palju väiksem, tavaliselt oleks ta hirmuga penist eemale hoidnud, kuid praegu oli tal ainult 
pojakene mõttes, ja kui penipeletis edasi sööstis, et kutsikat oma hirmuäratavate lõugade 
vahele kahmata, hüppas Tito vahele. Turris turi ja irevil hambad näitasid, et ta ei kavatse oma 


võsukest loovutada mingi hinna eest. Peni ei olnud eriti vahva, talle andis ainult julgust 
teadmine, et 

on koiotist suurem ja et tema seljataga on inimene. Kuid inimene oli kaugel, ja et peni 
esimene katse väikese väriseva rohusse pageva koiotikutsika kallale karata tagasi tõrjuti, 
viivitas koer veidi. Seda hetke kasutas Tito ja laskis kuuldavale pika appikutse: 
jap-jap-Jap-jah-jah- jah-h-h-h-h, 

jap-jap-Jap-jah-jah- jah-h-h-h-h, nii et künkad ümberringi vastu kajasid ja Jake ei osanud 
arvata, kustpoolt see kostis. Kuid ka keegi teine kuulis kutset ja teadis täpselt, kust see tuli. 
Kuuldes justkui kauget lasku, sai koer julgust juurde. Jälle hüppas ta koiotipojale kallale, jälle 
astus ema vahele ja varjas teda oma kehaga ning alustas koeraga surmaheitlust. «Oh, kui 
Sadulselg ainult tuleks!» Ei tulnud aga kedagi ja enam ei avanenud Titol võimalust 
appihüüukski. Lähivõitluses on otsustavaks teguriks kehakaal, ja varsti oli Tito maas, kuid 
võitles edasi, kuigi oli rängalt kannatada saanud. Eelseisva võidu aimuses kasvas koera julgus 
ja ta mõtles ainult, kuidas koiotiga kiiremini lõpetada ning siis abitule kutsikale omakorda ots 
peale teha. Muu jaoks ei jätkunud tal silmi ega kõrvu, kuni korraga lähemast puju-puhmast 
hall kogu välja volksas. Otsekohe paisati valjult kärav argpüks tagasi, nii et õlg puru. Tema 
ees seisis vastane, kes oli peaaegu niisama raske kui ta ise. Sööst, terav kihvalöök — ja vana 
ustav Sadulselg oli uuesti koeral kallal. Ka Tito rabeles jalule ja nad piirasid peni kahest 
küljest sisse. Kui peni nägi vastase ülekaalu, oli ta südidus sedamaid läinud ja ta ainsaks 
sooviks oli põgeneda — põgeneda Sadulselja eest, kes oli kiire kui tuul, ja Tito käest, kelle 
pojakese elu oli ohus. Ent ta ei saanud teha kahtkümmend hüpetki, ei olnud tal ka mahti hinge 
tõmmata, et peremeest kaugelt küngaste vahelt appi hüüda; vähem kui viieteistkümne jardi 
kaugusel koiotikutsikast, keda ta kavatses puruks kiskuda, rebiti ta ise tükkideks. 

Tito aga võttis päästetud pojakese maast, ja liikudes nii aeglaselt, kui nad ise tahtsid, jõudsid 
koiotid lõpuks uue uru juurde. Seal sai kogu perekond jälle õnnelikult kokku, neid ei 
ähvardanud enam oht sattuda Jake'i või teiste temataoliste kätte. 

Seal elasid pojad rahus, kuni ema lõpetas nende treenimise, ja viimane kui üks neist ning 
nende järglastest 

omandas kõik iidsed tasandikutarkused ja teadmised, mille õppimise rantšeerode kuulutatud 
sõda neile peale oli sundinud. 


Piisonikarjad on ammu kadunud — kütid oma püssidega on nad hävitanud. Antiloopide 
hulgad on peaaegu otsas — jahikoerad ja tinakuulid olid nendest üle. Kirve ja tarade tõttu on 
tublisti vähenenud ka hirvede arv. Uutes elutingimustes on bädlandi iidsed asukad sulanud kui 
lumi, kuid koiotte ei ähvarda enam väljasuremise oht. Lamedatipulistel küngastel kajab ikka 
nende hommiku- ja õhtulaul nagu palju aastaid tagasi, kui kõik tasandikud veel jahiloomadest 
kubisesid. Nad on õppinud vältima raudu ja surmavat mürki, nad oskavad ninapidi vedada 
kütti ja koera, jahimehe kavalusele on nad vastu seadnud enda oma. Nad on õppinud hästi 
elama inimkäte loodud külluse maal, hoolimata inimese kõige õelamatest plaanidest, ja seda 
kõike on neile õpetanud Tito. 


XVI. MIKS TIHASED KORD AASTAS ARU KAOTAVAD 


Ammu möödunud aegadel, kui põhja pool veel talve ei tuntud, elasid tihased kõigi oma 
sugulastega rõõmsalt metsatihnikuis ega olnud neil muud muret kui et igast elupäevast 
võimalikult palju lusti lõigata. Ükskord aga hoiatas emake Loodus kõiki suliseid laulikuid, et 
nad peavad rändama ära lõunasse, sest nende senisesse elupaika saabuvat peagi kibe külm ja 
lumi ning seejärel nälg. 


Puuklutid ja teised tihaste sugulased võtsid hoiatust tõsiselt ning hakkasid aru pidama, millal 
ja kuhu lennata. Kuid tihane, kes oma vendade ninameheks oli, ainult naeris ning laskis ümber 
oksa kümmekond tiiru nagu trapetsil. 

«Lõunasse lennata?» ütles ta. «Ei kavatsegi, mul siingi hea küllalt. Mingit külma ega lund ei 
ole ma näinud ega usu, et neid üldse olemas on.» 

Kuid puuklutid ja pöialpoisid askeldasid ja rabistasid, nii et isegi tihased enam päris 
rahulikuks jääda ei suutnud, vaid jätsid oma mängud mõneks ajaks katki ning läksid sõprade 
juurde asja uurima. Uudised ei olnud head: selgus, et lennata tuleb palju päevi; pisikesed 
pöialpoisid kavatsesid rännata koguni Mehhiko laheni. Et hoiduda oma vaenlaste, kullide eest, 
pidid nad lendama öösiti, ilmad aga ähvardasid tulla tormised. Tihased kinnitasid, et see kõik 
on tühi töö ja vaevanägemine, ning lendasid lauldes ja üksteist taga ajades parves minema. 
Kuid sugulastel oli tõsi taga. Nad askeldasid ja valmistusid reisiks ning hankisid teekonna 
kohta aegsasti teadmisi. Teejuhtideks pidid neile olema suur lõunasse voolav 

jõgi, kuu kõrgel taevas ning metshanede hääl, pimedas lennates pidid nad aga ise häälitsema, 
et parvest mitte eemale eksida. 

Ettevalmistuste edenedes muutusid lustlikult käratsevad tihased veel lärmakamaks ja tögasid 
oma sugulasi, kes olid suurte parvedena jõeäärsesse metsa kogunenud. Kui saabus aga sobiv 
kuuvalge öö, tõusid sugulased koos õhku ning lendasid minema. Tihased ütlesid, et sugulased 
on peast segi, heitsid head nalja Mehhiko lahe arvel ning sööstsid üksteist taga ajades läbi 
metsa. Kuid mets tundus nüüd üpris mahajäetuna, ka hakkas ilm märgatavalt jahenema. 
Lõpuks tuli tõesti külm ja lumi ning tihased olid püsti-hädas. Nad kohkusid hullupööra ära, 
sööstsid siia-sinna ja otsisid asjatult kedagi, kes näitaks kätte tee lõunasse. Meeletus hirmus 
lendasid nad puude vahel ringi, kuni tõepoolest peast segi läksid. Ei olnud ümbruskonnas vist 
ühtki oravapesa ega puuõõnt, kust mõni tihane poleks käinud Mehhiko lahte otsimas. Kuid 
keegi ei osanud neile teed juhatada, kellelgi polnud sinnapoole asja ning suur jõgi oli jää ja 
lume alla maetud. 

Siis kohtasid nad emakese Looduse käskjalga, kes oli teel kaugele põhja karibuude' juurde, 
kuid too võis lihastele ainult öelda, et tema ei saa neile teejuhiks hakata, kuna tal ei ole 
vastavat korraldust; ka viivat tema tee igatahes hoopis teise kanti. Pealegi olevat tihaseid 
täpselt samuti hoiatatud nagu nende sugulasigi, keda nad tollal hulludeks nimetasid. Ja nägu ta 
emakeselt Looduselt olevat kuulnud, tulevat tihastel nüüd lumine aeg siinsamas vahvasti välja 
kannatada, ja- mitte ainult seekord, vaid ka kõikidel järgnevatel talvedel, ning seepärast oleks 
neil targem ennast nii hästi sisse seada kui võimalik. 

Tihastele olid need kurvad uudised, aga nad olid vaprad linnukesed, ja mõistes, et parata pole 
enam midagi, püüdsid halva mängu juurde head nägu teha. Veel enne, kui nädal möödas, olid 
nad taas rõõmsad nagu tavaliselt, hüppasid oksalt oksale ja ajasid üksteist taga. Nad olid 
veendunud, et talvele peab kord ka lõpp tulema. Nad uskusid seda nii kindlalt, et nad juba 
päris talve alguses iga uue tuisuga üksteisele lõbusasti tähendasid, et need 

' Karibuu — Ameerika põhjapõder. 

kuulutavat kevade tulekut. Aeg-ajalt tõstis üks või teine tihane häält ja laskis kuuldavale 
rõõmsa laulukatkendi, mida me kõik hästi teame: «Ke-vad, ke-vad!» 

Teine lind võttis selle üles ja vastas: «Ke-vad jah!» 

Sedaviisi vastasid nad üksteisele ja kordasid oma laulukest, kuni mornid metsad jälle kajasid 
headest uudistest ning inimesed õppisid armastama vaprat linnukest, kes nii rõõmsal meelel 
rasket talve trotsib. 

Aga tänini paistavad tihased talve hakul, kui külm tuul läbi mahajäetud metsa puhub, mõneks 
päevaks aru kaotavat ning sööstavad igasugustesse veidratesse ja isegi ohtlikesse paikadesse. 
Neid võib sellal kohata suurtes linnades või lagedas preerias, keldrites, korstnates ja puuõõn- 


tes. Ja kui te juhtute siis mõne väikese vanderselli säherdusest paigast leidma, pidage meeles, 
et kord aastas kaotab tihane aru ja et ta on pugenud nii veidrasse kohta ainult lootuses leida 
sealt Mehhiko lahte. 


XVII. KARUPOEG JOHNNY 
I 


Johnny oli veider väike karupoeg, kes elas oma emaga, Torisejaga, Yellowstone'i pargis. 
Koos paljude teiste õnnelikega olid nad end sisse seadnud «Allika» võõrastemaja 
ihaldusväärsesse ümbruskonda. 

Võõrastemaja valitseja oli teinud korralduse köögijäätmed lähedale metsalagendikule visata ja 
nii oli karudel terve hooaja vältel pidulaud kaetud. Et Yellowstonel park on seadusega 
loomade pelgupaigaks kuulutatud, kus ei tohi ühegi metsaasuka vastu kätt tõsta, kasvab 
karude hulk iga aastaga. Nad on inimese pakutud rahu vastu võtnud ja paljud neist 
võõrastemaja töötajatele nii tuttavaks saanud, et neile on välimusele või käitumisele vastavad 
hüüdnimedki antud. Niru Jim oli tohutu pikkade koi-badega kõhn pruunkaru, Tubakajunn 
jälle nii tumedat karva otsekui tulel küpsetatud, Paksuke väga paks ja laisk mesikäpp, kes 
söömiseks alati maha heitis, Kaksikud aga kaks sasikarvalist karunoorukit, kes alati koos 
käisid. Kuid kõigist kõige paremini tunti siiski Torisejat ja väiteest Johnnyt. 

Toriseja oli kõige suurem ja tigedam pruunkaru, Johnny — ilmselt tema ainus poeg — aga 
eriliselt tüütu karujõmpsikas, kes vahetpidamata, urises või vingus. Tõenäoliselt näitas see, et 
Johnny oli haige, sest nagu ei virise terved lapsed, ei urise pidevalt ka ükski terve karupoeg. 
Ja Johnny oligi üsna tõbise moega, kõige armetum loom terve pargi peale. Kogu ta 
väljanägemine vihjas sellele, et ta kannatab pidevate seedehäirete all. Taipasin, et teisiti ei saa 
äsi ollagi, kui nägin, missugust kohutavat sodi karupoeg jäätmehunnikul sööb. Ta proovis 
kõike, mis 

silma hakkas. Ema aga laskis pojal teha, mida too tahtis, ja oli järelikult ise kõige rohkem 
süüdi. 

Johnnyl oli ainult kolm tervet käppa, nahk tuhm ja kärnas, jäsemed kõhnad ning kõrvad ja 
vats ebaproportsionaalselt suured. Sellest hoolimata pidas ta ema temast jumal teab mida. 
Ilmselt oli ta veendunud, etJohnny on iludus, prints teiste karude seas, ja rikkus ta oma 
hellitamisega ära. Pojakese pärast oli ta valmis läbi tegema mistahes ebameeldivusi ja 
jõmpsikas andis selleks meelsasti põhjust. Kuigi Johnny oli säherdune nurjatu hädavares, 
polnud ta kaugeltki rumal: ta teadis täpselt, mida tahtis ja kuidas seda saada, kui eesmärgile 
jõudmiseks piisas ema painamisest. 


II 


Johnny ja tema emaga tegin tutvust 1897. aasta suvel. Viibisin Yellowstonel pargis, et 
loomade igapäevast elu tundma õppida. Seal kõneldi mulle, et karusid võin kohata «Allika» 
võõrastemaja lähedal metsas igal kellaajal. Ma ei tahtnud seda juttu uskuda, kuid juba viis 
minutit pärast saabumist, kui ma võõrastemaja tagauksest välja läksin, sattusin vastamisi 
suure karu ja kahe pojaga. 

Süda saapasääres, tardusin paugupealt paigale. Ka karud jäid seisma, tõusid istukile ja 
hakkasid mind uurima. Siis laskis emakaru kuuldavale veidra lühida häälitsuse: «Koff, koff,» 
ning pööras pilgu kõige lähema männi poole. Paistis, et. karupojad said ta korraldusest aru, 
sest nad vudisid näidatud puu juurde ja ronisid üles kui tillukesed ahvid. Jõudnud ohutusse 


kõrgusse, sättisid nad end oksale istuma nagu kaks poisipõnni, käed ümber puu ja väikesed 
mustad jalad vabalt kõikumas, ning jäid ootama, mis all sünnib. 

Emakaru, kes ikka veel tagajalgadel seisis, astus pikkamisi minu poole ja mul hakkas õige 
kõhe, sest mesikäpp oli püsti seistes oma kuus jalga kõrge ega olnud nähtavasti inimpilgu 
maagilisest mõjust eales midagi kuulnud. 

Mul ei olnud isegi mitte keppi kaitseks kaasas, ja kui karu madala häälega mõmises, olin 
valmis juba võõraste-majja taganema, ehkki mulle oli kinnitatud, et karud ei 

433 

ole kunagi vaherahu rikkunud. Ent sellel otsustaval hetkel, veel ainult kolmkümmend jalga 
minust eemal, vana karu peatus ja jäi mind rahulikult vahtima. Veidi aega paistis ta olevat 
kahevahel, siis aga jõudis ilmselt otsusele, et «see inimolend ei kavatse nähtavasti küll halba, 
aga parem on ikkagi poegadega mitte riskida». 

Ta tõstis pilgu oma lootustäratavate võsukeste suunas ja laskis kuuldavale paar iseäralikku 
kiunuvat urahtust, mispeale karu jõmpsikad otsekui sõnakuulelikud lapsed käsku kuuldes puu 
otsast kohe alla tulid. Nende liigutustes ei olnud midagi kohmakat või tavalise ettekujutuse 
järgi karulikku; kergelt laskusid nad oksalt oksale, kuni potsa-sid maha ja astusid emaga koos 
metsa poole. Karupoegade -kuulekus tegi mulle palju nalja. Tarvitses emal ainult midagi 
ütelda, kui pojad kohe käsku täitma tõttasid. Neil ei tulnud teist mõtetki. Nagu ma teada sain, 
oli sellel kuuletumisel ka tõsine põhjus: kui nad ei oleks käsku täitnud, oleksid nad saanud 
säherduse nahatäie, et mets oleks kisast kajanud. 

Nii õnnestus mul kohe alguses karude perekonnaellu pilku heita, ja kui asi sellega oleks 
piirdunudki, tasus juba sellegi pärast Yellowstone'i parki tulla. Kuid mu sõbrad võõrastemajas 
kinnitasid, et karude poolest polevat see veel kõige parem paik olnudki. Mul tulevat minna 
veerand miili edasi, metsa sisse jäätmehunniku juurde. Seal võivat ma näha nii palju karusid 
kui süda soovib. (See oli muidugi liialdus.) 

Järgmisel hommikul läksin juba varakult männimetsa karude söögisaali juurde ja peitsin end 
põõsastesse. 

Varsti tuligi puude vahelt vaikselt välja suur must karu, kes hakkas jäätmetes tustima ja 
sööma. Loom oli väga arg: iga vähimagi krabina peale tõusis ta istuma või põgenes paar jardi 
hunnikust eemale. Kui nähtavale ilmus teine karu, ajas ta kõrvad kikki ja pages tuhatnelja 
puude vahele. Ka too teine käitus väga kartlikult, ja kui ma veidi oksi kohendasin, et paremini 
näha, pani temagi plehku. 

Algul olin ma ka ise üsna ärevil, sest Yellowstone'i pargis pole lubatud relvi kanda. Näinud 
aga, kui kartlikud on Ö karud, sain julgust juurde ning unustasin nonde suurte tokerdanud 
karvaga olevuste igapäevast elu jälgides kõik muu. 

Varsti veendusin, et põõsa tagant, mis asus jäätme-hunnikust seitsekümmend viis jardi eemal, 
ei olnud kaugeltki kõike näha. Ligemal ühtegi põõsast ei kasvanud ja seepärast ei jäänud mul 
muud üle kui minna otse jäätme-kuhja varju. Kaevasin sinna endale küllalt suure augu ning 
veetsin seal terve päeva, kapsajuurikad, mädanenud kartulikoored, tühjad tomatit oosid ja 
roiskunud lihajää-nused lehkamas ümberringi. Arvutute kärbeste arvamusest hoolimata ei 
olnud see põrmugi veetlev paik. Hais oli seal tõepoolest nii tugev, et õhtul võõrastemajja 
tagasi pöördudes ei tohtinud ma enne sisse minna, kui olin metsa all riided vahetanud. 
Jäätmehunnikus istuda oli piin, kuid sel päeval läks mul tõesti korda karusid näha. Kui lugeda 
iga ilmunu uueks karuks, nägin neid üle neljakümne. Muidugi oli neid tegelikult vähem, sest 
samad loomad käisid lihtsalt mitu korda. Ühes olen aga kindel: alla kolmeteistkümne neid ei 
olnud, sest ühel korral istus neid mu ümber just kolmteistkümmend tükki. 

Kogu päev oli mul joonistusplokk ja märkmik käes. Iga karu panin täpselt kirja ja sel teel sain 
varsti mingi ettekujutuse nende kommetest ja iseärasustest. 


Paljud napi tähelepanuvõimega inimesed mõtlevad ja ütlevad, et kõik neegrid, kõik hiinlased 
ja ka kõik üht liiki loomad on omavahel sarnased. Aga niisama kindlasti kui iga inimolend 
erineb teisest, erineb ka iga loom oma kaaslastest — kuidas muidu tunneksid vanad ära oma 
kaasa või pojad ema? Heaks näiteks sellest olid mesikäpad pargi söömapeol: igaühel neist oli 
oma isikupära, ei leidunud nende seas kahte ühesuguse iseloomu või väljanägemisega looma. 
Tegin veel ühe hämmastava avastuse: kuulsin, kuidas rähnid rohkem kui saja jardi kaugusel 
metsas toksisid, kuulsin, kuidas tihased tiitsutasid ja sininäärid krääksusid, kuulsin isegi, 
kuidas oravad üle lehtedega kaetud metsaaluse lippasid, ent ma ei kuulnud ühegi karu tulekut. 
Nende suured pehmed käpad laskusid alati täpselt õigesse kohta, ilma et oleksid murdnud 
ühtki oksa või krabistanud lehti, — karud näitasid, kui täielikult olid aad omandanud hääletult 
liikumise kunsti. 

435 


III 


Kogu hommiku karud tulid ja läksid ning kõndisid mu peidupaiga ümber, ilma et oleksid 
mind märganud. Ka ei juhtunud peale paari pisipahanduse midagi märkimisväärset. Alles 
pärast lõunat kella kolme paiku läks lugu elavamaks. 

Jäätmehunnikul oli korraga söömas neli suurt karu. Paksuke lesis teiste keskel täies pikkuses 
maas otsekui karuliku rahulolu kehastus. Aeg-ajalt puhkis ta väheke, kui ta edasiliikumise 
vaeva kokku hoides ennast veel pikemaks sirutas ja keele kui punase mao suust välja ajas, 
ikka kaugemale ja kaugemale, nende maiuspalade järele, mida ta käpaga kätte ei saanud. 
Tema taga uuris Niru Jim igivana merivähi anatoomiat ja tundemärke. Niisuguseid elukaid ei 
olnud ta veel maitsnud, kuid karudemaal väga üldiselt kehtiv õpetussõna «Kahtluse korral 
katsu järele» aitas tal kimbatusest üle saada. 

Ülejäänud kaks puhastasid imeväärse osavusega kon-servitoose puuviljajäänustest. Ühe 
painduva käpa abil hoiti toos paigal, pikk keel käis aga teravaid servi riivamata järjest läbi 
kitsa ava sisse ja välja ning tegi toosi viimasest kui magusatilgast puhtaks. 

Idüll kestis küllalt kaua, et seda üles joonistada, kuid äkki tehti karude heale äraolemisele lõpp 
peale. Künka tipul, kust kõik karud olid tulnud, liikus midagi ja puude vahelt astus välja väga 
suur must karu koos pojaga. Need olid Toriseja ja väike Johnny. 

Vana karu kõndis nõlva mööda alla pidulaua poole ning Johnny komberdas mõmisedes 
kõrval. Ema jälgis poega hoolitseva pilguga nagu kana oma ainsat tibukest. Jäätme-hunnikust 
kolmekümne jardi kaugusel pöördus Toriseja oma poja poole ja ütles talle midagi, mis 
võsukese käitumise järgi otsustades pidi kõlama umbes nii: «Johnny, mu laps, minu arust on 
sul parem siia jääda, kuni ma nood sellid sealt minema ajan.» 

Johnny jäi sõnakuulelikult seisma, kuid tahtis toimuvat vähemalt näha, seepärast tõusis ta 
tagajalgadele istuma, ajas silmad pärani ja kõrvad kikki. 

Toriseja sammus väärikalt peolaua poole ning urises 

neljale karule lähenedes hoiatavalt. Nood olid aga oma tegevusest liiga haaratud, et veel ühele 
tulijale tähelepanu pöörata. Toriseja jõudis juba viieteistkümne jala kaugusele, laskis kuulda 
valju köhimise sarnast häält ja tormas sööjatele kallale. Imelik küll, kuid teised karud ei 
püüdnudki talle vastu hakata. Näinud, kellega on tegemist, põgenesid nad kõik laiali ja lidusid 
metsa poole. 

Niru Jim võis julgesti oma koibadele loota ja teised kaks ei jäänud kaugele maha. Vaene 
Paksuke aga puhkis ja paterdas nagu kõik väga tüsedad olevused ning jõudis edasi õige 
aeglaselt. Õnnetuseks põgenes ta veel sinnapoole, kus asus Johnny. Mõne hüppega oli 
Toriseja paksul karul järel ja säratas talle paar tulist taguotsa pihta Kui need laksatused 
Paksukese sammu ka kiirendada ei suutnud, panid nad ta vähemalt lõugama ja päästsid ta 
sellega, et sundisid suunda muutma. Jäänud ainsaks piduliseks, pöördus Toriseja poja poole ja 


urahtas paar korda kiunuva häälega. Rõõmuga võttis Johnny kutset kuulda. Upsaku-upsaku 
tuli ta kolmel jalal nii kiiresti kui suutis, ja hakkas koos emaga maiustama. Nad lasksid toidul 
hea maitsta, nii et Johnny oma alalise urisemisegi unustas. 

Ilmselt oli Johnny seal ka varem käinud, sest tähtsamaid konserviliike paistis ta hästi tundvat. 
Oleks võinud arvata, et ta oskas isegi etikette eraldada, sest kuni leidus veel tühje 
keedisetoose, ei teinud ta merivähikarpidest väljagi. Mõne keedisenõuga oli tal palju tüli, sest 
ta oli liiga ahne või kohmakas ja kriimustas ennast sageli toosi teravate servade vastu. Ühel 
ahvatleval kompotianumal oli nii suur avaus, et Johnny oma pea sealt läbi pressis. Natuke 
aega lakkus ta suurima mõnuga kõige kaugemaid karbinurki. Kui ta aga pead välja püüdis 
tõmmata, algas pahandus: ta leidis, et on peadpidi lõksus. Enam ei saanud ta pead plekk- 
karbist välja, kriipis ja lõugas nagu iga hellitatud laps ning tegi oma emale otsata palju muret, 
sest ka Toriseja ei teadnud, kuidas pojakest hädast päästa. Kui Johnny siis lõpuks konservinõu 
peast ära sai, tagus ta seda kättemaksuks seni, kuni lõi teise üsna lapikuks. 

Hulk aega rõõmustas teda suur siirupipurk. Sellel oli olnud kaas peal, mistõttu ava oli 
ümmargune ja siledate servadega. Kuid sisse Johnny pea ei mahtunud, ka ei küündinud 
maiusroani ta väljasirutatud keeleke. Sellest hoolimata 

leidis karupoeg väljapääsu: ta pistis anumasse oma musta käpa, liigutas seda nõus ringi, 
tõmbas siis välja ja lakkus puhtaks. Sellal kui ta üht käppa lakkus, liigutas ta teist 
siirupitoosis, ja nii tegi ta seni, kuni toos seestpoolt läikis, nagu oleks äsja vabrikust tulnud. 
Siis näis Johnnyt köitvat katkine hiirelõks. Ta kahmas selle kõvasti esikäppade vahele, nii et 
ka tagajalgade varbad osavõtvalt konksu tõmbusid, ja hakkas lõksu hoolega uurima. 
Kahtlemata oli juustulõhn lõksu juures meeldiv, aga kui jõmpsikas käpaga vastu seda 
asjandust kopsas, sai ta sellise obaduse, et suutis suu kinni pidada ainult ebatavalist 
enesevalitsust appi võttes. Pea algul ühele, siis teisele poole viltu ja mokad pruntis, takseeris 
karupoeg asjalikult pahategijat ning seejärel sai lõksule osaks sama karistus, mis varem 
tõrksale puuviljatoosile. Tasuks leidis Johnny süüaluse südamest kena juustu-tükikese. 
Ilmselt ei olnud Johnny eales kuulnud roisumürgitu-sest, sest ta ei põlanud midagi ära. Kui 
moosi- ja kompoti -toosid läbi said, võttis ta käsile merivähi- ja sardiinikar-bid, ning teda ei 
kohutanud isegi sõjaväele mõeldud lihakonservid. Kõht läks tal punni kui pall ning esikäpad 
olid ohtrast lakkumisest libedad ja siledad, nagu kannaks ta musti siidkindaid. 


IV 


Mulle torkas pähe, et mu asupaik võib nüüd üsna ohtlikuks osutuda, sest üks asi on üllatada 
karu, kellel pole perekondlikke kohustusi, hoopis teine aga ärritada tigedat vana emalooma, 
kellel pojuke ligi. 

«Oletagem ainult,» arutlesin endamisi, «et see kiuslik karujõmpsikas kõnnib siiapoole 
prügihunnikut ja leiab mu august üles. Otsekohe paneb ta kisama, ema aga arvab muidugi, et 
ma ta lapsele viga teen, ei anna võimalust asja selgitadagi, unustab pargi seadused ja teeb 
mulle põrgut.» 

Õnnekombel olid kõik moosipotsikud Johnny pool küljes, Johnny ei jätnud neid ega Toriseja 
teda. Märganud, et ema käes on parem toos kui need, mis tema oli leidnud, 

ruttas karupoeg jorisedes seda emalt ära võtma. Juhuslikult heitis ta pilgu mäenõlvale ja nägi 
seal midagi, mis sundis teda istukile tõusma ning imeliku peene hääle-kesega kohatama: 
«Koff, koff, koff, koff...» 


Ema pöördus kähku ringi ja tõusis samuti istuma, et paremini näha, mida lapsuke vahib. Ka 
mina pöörasin pilgu sinnapoole, ja — oo õudust, nõlvakul paistis tohutu grislikaru! Too 
kohutavalt suur mesikäpp tuli läbi metsa-salu kui karusnahaga kaetud autobuss. 

Sedamaid pistis Johnny jaurama ja puges ema selja taha. Toriseja urahtas madala häälega ja 
kõik ta karvad tõusid turri. Ka minu ihukarvad seisid püsti, kuid ma püüdsin püsida nii 
vaikselt kui võimalik. 

Väärika sammuga astus hallikas karu lähemale. Võimsad õlad, mis kõndides külgedel 
liikusid, ja hõbedane kasukas, mis õõtsus iga sammu juures nagu kattevaip elevandil, andsid 
tunnistust hirmuäratavast jõust. 

Johnny jauramine läks järjest valjemaks ja ma tundsin talle täielikult kaasa, kuigi olin vait kui 
hiir. Kõhelnud hetke, pöördus Toriseja lärmava jõmpsika poole ja ütles midagi, mis kõlas, 
nagu oleks ta paar-kolm korda köhi-nud: «Koff, koff, koff.» Arvan, et tegelikult ütles ta: 
«Pojake, sul oleks vist parem selle puu otsa ronida, kuni mina tolle eluka minema ajan.» 
Igatahes tegi Johnny just niiviisi ja ka Toriseja ilmutas soovi tõotatud tegudeni jõuda. Kuid 
Johnnyl ei olnud kavatsustki lõbust ilma jääda. Ta tahtis näha, mis juhtub. Seepärast ei jäänud 
ta tihedate männiokste peidus rahule, vaid püüdis julgeolekut ühendada hea ülevaatega. Ta 
ronis kõige kõrgemale oksale, mis teda veel kandis, ja taeva taustal oli selgesti näha, kuidas ta 
seal vingerdades kõlkus ja erutusest kriiskas. Oks oli nii peenike, et paindus Johnny raskuse 
all ja õõtsus siia-sinna, kui karupoeg asendit muutis, nii et kartsin seda iga hetk katki praksa- 
tavat. Kui oks minu kohal õõtsudes oleks murdunud, oleks Johnny mulle muidugi kaela 
sadanud ja mul oleks tema emaga tõsiseid lahkarvamusi tekkinud. Kuid oks oli sitkem kui 
paistis, või oli Johnny lihtsalt hästi vilunud, sest ta ei kaotanud pidet ega murdnud oksa. 
Vahepeal Toriseja aga muudkui astus grislile lähemale. Ta ajas end nii kõrgeks kui suutis ja 
kõik karvad viimaseni 

turri ning pöördus urisedes ja lõugu laksutades sissetungijale vastu. 

Niipalju kui mina aru sain, ei pannud grisli teda tähelegi. Ta astus pidulaua poole, nagu poleks 
seal kedagi teist. Kui tulija oli Torisejast tosina jala kaugusel, laskis emakaru kuuldavale rea 
lühikesi, köhimisega sarnanevaid moiratusi, sööstis ligi ja virutas talle kohutava kõrvakiilu. 
Grislile oli see üllatuseks, aga sedamaid säratas ta vasaku käpaga vastu, nii et teine lendas 
uppi kui heinakott. 

Üldsegi mitte hirmunult, vaid veel suurema vihaga hüppas emakaru üles ja tormas grislile 
kallale. 

Karud haarasid teineteisest kinni ja veeresid maas, kord üks peal, kord teine. Nad peksid 
teineteist ja tagusid, turtsusid ja urisesid, tolm käis kõrgele ja mürglil polnud otsa ega äärt. 
Kuid kõigest sellest kärast kostis üle väikese Johnny hääl, kes kriiskas kuidas kõri võttis — 
ilmselt innustas ta oma ema, et see grislile ilma pikemata otsa peale teeks. 

Ma ei taibanud, miks suur grisli Johnny ema lihtsalt pooleks ei murdnud. Natukese aja pärast, 
mille jooksul nägin ainult tolmupilve ja vehkivate käppade ebamääraseid piirjooni, tõmbusid 
nad justkui kokkuleppe peale tagasi — võib-olla sai partermaadluseks määratud aeg läbi — ja 
jõllitasid mõnd aega teineteisele niisama otsa, vähemalt Torisejal võhm päris väljas. 

Grisli oleks arvatavasti sellega rahuldunud. Tal ei olnud tahtmist kakelda. Ei olnud tal ka 
üldse kavatsust Johnnyga jändama hakata. Ta tahtis ainult rahus kõhu täis süüa. Aga kus sa 
sellega! Vaevalt sai ta teha sammu jäätme-hunniku poole — Toriseja arvates Johnny suunas 
—, kui ärritatud ema talle uuesti kallale kargas. Ent seekord ei tulnud kallaletung grislile 
ootamatult. Ainsa hoobiga virutas ta Toriseja jalust maha ja saatis ta raginal tuulest murtud 
männi juuresarvede otsa. Emakaru oli seekord päris vapustatud. Hoobi jõud ja ebasõbralik 
vastuvõtt männi juurikate poolt näisid hajutavat kogu ta sõjakuse. Kuidagiviisi ronis ta üle 
männi ja püüdis põgeneda. Ent nüüd oli grisli juba vihane. Ta võttis nõuks vana Torisejat 


karistada ning tormas teisele poole puud. Terve minuti ajas ta põiklevat emakaru taga, kuid 
viimane oli 

väledani ja oskas alati maaslamava männitüve enda ja vaenlase vahele jätta; ohutult oksal 
kõikuv Johnny avaldas saateks elavat ja valjuhäälset heakskiitu. 

Taibanud lõpuks, et ta teist sel moel kätte ei saa, laskus grisli istukile ja nakkas uut käiku 
nuputama. Toriseja nägi, et sobiv hetk on käes, sööstis tuulest murtud puu juurest minema ja 
ronis krabinal männi latva, kus Johnny kükitas. 

Johnny tuli veidi madalamale, kas emale vastu või lihtsalt sellel kaalutlusel, et latv lisaraskuse 
all ei murduks. Fotografeerinud huvitavat karupaari oma peidupaigast, tulin otsusele, et pean 
iga hinna eest neid ka lähemalt pildistama. Esimest korda tolle sündmusrikka päeva jooksul 
hüppasin august välja ning jooksin puu alla. Kuid koha vahetamine osutus suureks veaks: 
alumised oksad jäid vahele ja ma ei näinud ladvas istuvaid karusid üldse. 

Olin otse puu juures, vaatasin ringi ja otsisin võimalust oma aparaadi kasutamiseks, kui vana 
Toriseja lõugu lak-sutades ja minule määratud ähvardavaid köhatusi kuuldavale lastes tüve 
mööda alla tulema hakkas. Sellal kui ma kõheldes paigal seisin, kuulsin eemalt kellegi hüüdu: 
«Kuulge, härra! Olge ettevaatlik, see vana karu võib teile kallale tulla.» 

Pöördusin ümber ja nägin võõrastemaja karjust hobuse seljas. Ta oli just karja järele minemas, 
kui juhtus siinsetele sündmustele tunnistajaks. 

«Kas need karud on teile tuttavad?» pärisin talt, kui ta ligemale jõudis. 

«Paistavad olema jah,» vastas mees. «See väike puuladvas on Johnny; on teine üks igavene 
nadikael. Suur on Toriseja — ega temagi targem ole. Ei või teda harilikultki uskuda, aga kui 
ta veel Johnnyt niimoodi lõugamas kuuleb, läheb päris arust ära.» 

«Tahaksin väga tast pilti teha, kui ta alla tuleb,» ütlesin mehele. 

«Teate mis: ma jään oma hobusega siiasamma, ja kui ta teile tülinat tegema hakkab, küll ma 
ta siis eemale peletan,» vastas tema. 

Nagu kokku lepitud, oligi ta juures, kui Toriseja ähvardava urinaga pikkamööda oksalt oksale 
laskus. Maale lähemale jõudes aga ronis mesikäpp teisele poole tüve, 

potsas seal maha ning punus metsa, tegemata katsetki oma ähvardusi täide viia. Nii jäi Johnny 
jälle üksi. Ta ronis tagasi kõige kõrgemale oksale ja hakkas taas ühetoonilise häälega jaurama: 
«Uo, 40, 40!» 

Seadsin fotoaparaadi hakkama ja tahtsin juba igavest kaebelaulu esitavast Johnnyst ta 
lemmikpoosis pilti teha, kui korraga karujõmpsikas kaela õieli ajas ja kisama pistis nagu 
ennest kakluse ajal. 

Pöörasin pilgu sinnapoole kuhu Johnnygi ja nägin, et suur grisli tuli otse minu suunas — küll 
mitte vaenulikult, aga sellest hoolimata kindla kavatsusega mitte poolel teel pidama jääda. 
Küsisin oma karjusest sõbralt: 

«Kas te seda karu kah teate?» 

«Peaksin ikka nagu teadma,» vastas too. «See ju vana Hall ise. Kõikse suurem karu terve 
pargi peale. Harilikult on tal omad tegemised, aga ega ta kedagi karda kah, ja tänane kaklus 
on tal hinge täis aj and, nii et võib teine tühjast tüli norima hakata.» 

«Tahaksin tast pilti teha,» ütlesin. «Kui te mulle abiks olete, teeksin meelsasti katset.» 

«Hea küll,» muheles karjus. «Seisan oma hobusega siinsamas, ja kui ta teile kallale tikub, 
tungin mina talle peale. Ühe korra saan ma ta ehk pikali paisata, teist korda küll mitte. Nii et 
vaadake endale paras puu valmis.» 

Et seal lähedal oli üksainus puu ja selle otsas istus juba Johnny, ei olnud väljavaade kuigi 
ahvatlev. Kujutlesin, kuidas ma Johnny juurde ronin, Johnny ema muidugi kohe kannul, Hall 
aga ootab all, kuni Toriseja mu puu otsast alla virutab. 


Hall tuli lähemale. Tegin tast pildi, kui ta oli neljakümne jardi kaugusel, ja teise, kui ta jõudis 
kahekümne jardi peale, tema aga astus ikka rahumeeli edasi. Istusin prahihunnikule ja jäin 
ootama. Kaheksateist jardi... kuusteist... kaksteist... kaheksa ... Karumürakas muudkui lähenes 
ja Johnny kisa muutus vastavalt valjemaks. Viie jardi kaugusel jäi grisli lõpuks seisma ja 
pööras oma tohutu suure karvase pea küljele, et näha, kes seal puu otsas nii tüütult lõugab. 
Mulle avanes suurepärane külgvaade ja ma tegin kohe võtte ära. Plõksatuse peale pöördus 
karu minu poole säherduse kõuehäälse mõminaga, et 

tardusin värisedes paigale ja mõtlesin, et nüüd on vist mu tunnike tulnud. Hetke jooksul 
jõllitas ta mulle ainiti otsa, nii et nägin rohelisi tulukesi ta silmis. Siis pöördus ta pikkamööda 
kõrvale ja võttis maast suure plekist tomatipurgi. 

«Sa taevas!» kohkusin ära. «Kavatseb ta tõesti mind sellega visata?» 

Kuid grisli lakkus nõu hoolega puhtaks, laskis käppade vahelt maha ja võttis järgmise. Minust 
ja Johnnyst ei teinud ta enam väljagi — ilmselt oli karuhiiglane otsusele jõudnud, et kumbki 
meist ta tähelepanu ei vääri. 

Aegamisi ning aupaklikult taganesin ta kuninglikest võimupiiridest välja ja jätsin tema 
käsutusse terve jäätme-hunniku, Johnny aga mäuras oma ohutul õrrel kuidas jaksas. 

Mis Torisejast tol päeval edasi sai, seda ma ei tea. Ulgu-nud veel mõnd aega, mõistis Johnny, 
et tema kisa pole kuulmas ühtegi kaastundlikku hinge, ja jäi taiplikult vait. Et ei olnud enam 
ema, kes tema eest mõtleks, pani ta ise oma pea tööle, ja kohe selgus, et ta polegi nii vilets 
vend kui välja paistab. Valvanud tükk aega, väike must nägu kavalust täis, kuni Hall veidi 
kaugemale oli tatsanud, laskus Johnny tüve varjus puu otsast alla, lidus haigest käpast 
hoolimata jänesena järgmise puu juurde ega tõmmanud enne hinge, kui istus selle kõige 
kõrgemal oksal. Ilmselt oli ta veendunud, et grisli ainsaks elueesmärgiks on teda teise ilma 
saata; ka paistis ta hästi teadvat, et puu otsa vaenlane ei pääse. 

Jälginud jälle hulk aega ohutust kohast Halli, kes tõepoolest Johnnyle vähimatki tähelepanu ei 
pööranud, sööstis karupoeg uue puu juurde. Mõni kaval pettesööst vahepeal, tormas Johnny 
ühe puu juurest teise juurde ja ronis alati tippu välja, kuigi puude vahemaa oli teinekord 
vaevalt kümme jalga, ning kadus lõpuks metsa vahel silmist. Umbes kümne minuti pärast 
kandis tuuleõhk taamalt jälle ta kaeblikku jorisemist. Järelikult oli karupoeg ema kätte leidnud 
ning püüdis temas harjunud viisil kaastunnet äratada. 

V 


Karudel on üpris levinud kombeks poegadele vajaduse korral kitli peale anda, ja kui ka 
Toriseja oleks Johnnyt sel moel korrale kutsunud, oleks mõlemal hulk pahandusi ära jäänud. 
Tol suvel ei läinud vist päevagi mööda, mil Torisejal poja pärast sekeldusi poleks olnud. 
Kõige häbiväärseni neist arvututest juhtudest toimus kohe varsti pärast kokkupõrget grisliga. 
Kõigepealt kuulsin sellest kolmelt pronksikarva mägi-laselt. Et nood mehed olid igasuguse 
kahtlustuse suhtes äärmiselt tundlikud ja lisaks üliosavad laskurid, uskusin viimast kui sõna, 
mis nad mulle kõnelesid, eriti pärast seda, kui pargi võimukandjad lugu igati kinnitasid. 
Paistis, et kõigist jäätmehunnikus leiduvatest konservidest vastasid Johnny maitsele kõige 
enam suurte lillade ploomidega tähistatud toosid. Sellele järeldusele oli karupoeg jõudnud 
alles pärast põhjalikku uurimistööd. Juba nende ploomide lõhngi tähendas Johnnyle suurt 
naudingut. Nii et ühel päeval, kui võõrastemaja kokk suurel hulgal ploomikooke küpsetas, 
kandis reetlik tuul teate sellest ka kaugele metsa ja sõõrmete kaudu tungis see Johnnyle otse 
hingepõhja. 

Enesest mõista oli Johnny parajasti vingumisega ametis. Ema pesi tal nägu ja silus pead, nii et 
põhjust jorise-miseks oli ülearugi. Kuid ploomilõhn mõjus karujõmpsi-kale maagiliselt, ta 
hüppas jalule, ja kui ema teda takistada püüdis, pistis kisama ning kardetavasti isegi 


hammustas Torisejat. Ema oleks pidanud tal kõrvad tuliseks tegema,- aga kus sa sellega! Ta 
ainult urahtas korra laitvalt ja marssis Johnnyle järele, et lapsuke kuskil häda ei saaks. 

Musta ninakesega lõhna vedades sammus Johnny otse köögi suunas. Minnes rakendas ta küll 
ka ettevaatusabinõusid: ümbruskonnast ülevaate saamiseks ronis ta aegajalt mõne männi 
tippu, Toriseja jäi aga alla valvama. 

Nii jõudsid nad päris köögi juurde välja, aga viimase puu otsas ütles Johnny julgus üles. Ta jäi 
selle latva kõlkuma ning kuulutas oma iha kookide järele haleda kriunumisega. 

Vaevalt et Toriseja täpselt teadis, mida ta pojuke ihkab. Tarvitses tal aga ainult tagasi metsa 
poole pöörduma hakata, kui Johnny nii raevukalt ning südantlõhestavalt mäurama pistis, et 
ema lihtsalt ei söandanud teda maha jätta. Ise aga ei ilmutanud karujõmpsikas mingit soovi 
puu otsast maha tulla ja end emaga koos minekule seada. 

Ka Torisejale maitses ploomimoos. Selle lõhn oli nüüd väga tugev ja vastavalt ahvatlev, ning 
teatava ettevaatusega liikus Toriseja lõhna peale üsna köögi ukseni. 

Midagi iseäralikku selles ei olnud. Seadus «Ela ise ja lase teistel elada» on Yellowstone'i 
pargis nii rangelt ellu viidud, et karud tulevad sageli kööki toidupoolist norima. Saanud 
midagi suupärast kätte, lähevad nad rahulikult metsa tagasi. Kahtlemata oleksid ka Johnny ja 
Toriseja ihaldatud koogid kätte saanud, kui midagi muud vahele ei oleks tulnud. 

Samal nädalal olid võõrastemaja inimesed kusagilt ida-osariikidest uue kassi toonud. Loom ei 
olnud küll kuigivõrd kassipojast kogukam, aga juba ise pisikeste ema. Kui Toriseja ukse 
juurde jõudis, peesitas kassipere parajasti ülemisel trepiastmel päikese käes. Kiisuema avas 
silmad ja nägi enda kohal tohutut pulstunud koletist. 

Kass ei olnud kunagi varem karu näinud — elas ta ju siin alles õige lühikest aega; ta isegi ei 
teadnud, mis asi see karu on. Koera ta teadis — järelikult oli see siin kõige suurem ja 
kohutavam töbisabaline must peni, keda ta eales uneski võis näha, ja tuli otse tema poole. 
Kõigepealt mõtles kass elu eest punuma pista. Siis aga tulid talle pojad meelde. Ta pidi neid 
kaitsma või neile vähemalt põgenemisvõimaluse andma. Ja väike vapper ema ajas end lävel 
kohevile, tõmbas selja küüru, sirutas välja küüned ja saba, üldse kõik, mis ta välja sirutada sai, 
ning kähistas karule näkku väga selge korralduse: «SEIS!» 

Ehkki käsk oli antud kassikeeles, sai mesikäpp sellest hästi aru, sest pealtnägijad väidavad 
veendunult, et Toriseja mitte ainult ei jäänud seisma, vaid ka tõstis alistumise märgiks käpad. 
Selles poosis kerkis ta nii kõrgeks, et kass all maas paistis õige tillukesena. Vana Toriseja ei 
olnud peljanud isegi suure grisliga kokku minna, kuidas suutis teda siis tagasi hoida too 
vaevalt suutäiesuurune püstise sabaga kärbiniru! 

Torisejal hakkas oma arguse pärast häbi, eriti kui Johnny virin talle ta kohustusi meelde 
tuletas ja moraalset tuge andis. Ta laskus esikäppadele ja tahtis edasi astuda. Jälle sisistas 
kass: «SEIS!» 

Kuid Toriseja ei pannud korraldust mikski. Ühe pojakese hirmunud näugumine andis kiisule 
südidust juurde ja ta heitis vaenlasele väljakutse näkku — selleks väljakutseks oli tema ise. 
Kiisul oli kaheksateist teravat küünist ja suu täis vahedaid hambaid; kõik need lasti käiku, kui 
ta raevukalt Toriseja palja tundliku nina, karude kõige õrnema koha külge klammerdus. Sealt 
ronis ta karu seljale, kuhu Toriseja küüned enam ei ulatunud. Püüdnud tähnilist fuuriat paar 
korda asjatult maha raputada, toimis Toriseja nii, nagu rõhuv enamik tema asemel samas 
olukorras oleks toiminud: pööras otsad ringi ja pani vastase territooriumilt kodumetsa poole 
plehku. 

Kuid kiisu sõjakusel polnud enam piiri. Teda ei rahuldanud vaenlase põgenemine, ta tahtis 
teise täielikult purustada ning lõplikult ja jäädavalt alistuma sundida. Kuigi vana Toriseja 
lidus kuidas jalad kandsid, ei olnud sellest abi ühtigi, sest kass oli tal ikka kukil ja kiskus 
küünte ning hammastega nagu tilluke saatan. Tavalisteski tingimustes tasakaalutu Toriseja 


sattus nüüd päris paanikasse. Kummalise paari teed tähistasid pikad mustad karvatordid, ja ei 
saadud läbi isegi ilma väikese verevalamiseta. 

Auhaavamise eest oli ammu kätte makstud, kuid sellest kiisule ei piisanud. Pöörane 
kihutamine käis ringiratast edasi. Toriseja oli meeleheitel; silmad häbi täis, oli ta nõus 
igasuguste tingimustega, kuid kiisu paistis lepitust paluvale hädakisale kurdiks jäävat. On 
teadmata, kui kaugele oleks kass tol päeval ratsutanud, kui Johnny ei oleks oma viimase puu 
otsast kunstipärase lõugamisega emale tahtmatult head nõu andnud. Toriseja tormas tolle puu 
poole ja ronis viivitamata tüve mööda üles. 

Siin oli juba selgesti tegu vastase leeriga, ja nähes puu ladvas abivägesid, otsustas taiplik kass 
edasitungist loobuda. Ta hüppas ülesroniva karu seljast maha ja seadis end puu all vahipostile: 
marssis, saba püsti, väljakutsuvalt ümber männi, otsekui oodates, et karu taas alla tuleks. 

Ka kassipojad tulid majast välja, istusid ringis maha ning tundsid vaatepildist suurt mõnu. Ja 
kuigi Yellowstone'i ametiisikud seda omalt poolt tõendada ei saanud, kinnitasid mägilased, et 
kui võõrastemaja kokk poleks kassi ära kutsunud, oleksid karud puu otsas nälga kõngenud. 


VI 


Viimane kord, kui ma Johnnyt nägin, istus ta puu otsas ja kurtis oma kurba saatust nagu 
tavaliselt, tema ema aga tormas mändide vahel ringi, valmis kaklema igaühega ja otsides 
kedagi — ükskõik kes see. siis ka ei oleks —, keda Johnny eest karistada, eeldades muidugi, 
et see keegi ei ole just suur grisli ega kassiema. 

Oli augusti algus, aga vana Toriseja käitumises ilmnes juba mõningaid muutusi. Teda oli alati 
heitliku meelega karuks peetud ja ka kiindumus Johnnysse ei paistnud olevat kuigi püsiv. See 
oligi vahest põhjuseks, miks Johnny 

kuu lõpul juba poolte päevade kaupa ihuüksi mõne puu ladvas halas, õnnetu ja kõigist 
unustatud. 

Tema loo viimane peatükk leidis aset siis, kui mina olin Yellowstone'ist juba lahkunud. Ühel 
heal päeval aoajal tilpnes ta jälle oma ema sabas, kui too võõrastemaja ümber luusis. Hiljuti 
palgatud iiri tüdruk oli juba köögis üleval. Välja vaadates arvas ta, et üks vasikatest hulgub 
seal, kus ei tohiks, ja läks looma ära ajama. Pärani lükatud 


köögiuks ajas Torisejale ikka veel säherduse hirmu nahka, et ta kohe tulistvalu minema pani. 
Ema hirm nakatas ka Johnnyt, ja et ta Torisejaga sammu pidada ei suutnud, lidus ta lähima 
puu poole. Ent see osutus lihtsalt postiks, ja õige ruttu liigagi ruttu — oli karupoiss tulba 
tipus, maast seitsme jala kõrgusel, ning hakkas seal koidujahe-duses pilli lööma. Toriseja aga 
näis olevat veendunud, et tal on õigus üksinda jalga lasta. Kui tüdruk ligemale jõudis ja nägi, 
et on posti otsa hirmutanud metslooma, ei olnud ta sugugi vähem kohkunud kui tema ohver. 
Siis 

jõudsid ka teised köögitöölised kohale, ja tundnud lõugajas ära Johnny, otsustasid ta vangi 
võtta. 

Toodi kett ja kaelarihm, ning lühikese heitluse järel, mille jooksul küll mitu meest tublisti 
kriipida sai, oli Johnnyl rihm kaelas ja kett tulba küljes kinni. Kui Johnny leidis, et ta on ketis, 
läks ta nii marru, et ei märganud isegi karjuda. Ta hammustas, küünistas ja rebis, kuni jätkus 
jõudu. Siis pistis täiest kõrist kisama, et ema appi tuleks. Toriseja ilmuski korda paar eemal 
puude vahel nähtavale, ei suutnud aga koguda julgust tolle kassipeletisega kohtumiseks, tegi 
parem sääred, ja Johnny jäi jälle iseenda hooleks. 

Suurema osa sellest päevast ta vaheldumisi kas rabeles või karjus. Õhtuks oli karupojal võhm 
väljas ja ta võttis Norah' toodud toidu rõõmuga vastu. Tüdruk tundis kohustust võtta endale 
kasuema ülesanded: oli ju tema karu-jõmpsika pärisema minema peletanud. 

Öö tuli külm, kuid Johnny külmas peaaegu posti otsa ära, enne kui alla ronis ja tema tarvis 
tehtud asemele heitis. 

Järgmistel päevadel käis Toriseja tihtipeale jäätme-hunniku juures, kuid varsti ei tulnud talle 
pojuke enam meeldegi. Johnny eest hoolitses nüüd Norah ja ka oma toidu sai karupoeg 
tüdrukult. Kuid Norah laskis talle osaks saada ka midagi muud: kord, kui Johnny toitu toonud 
tüdrukut kriimustas, sai karupõnn korraliku keretäie, nii et päris pill lahti. Mitu tundi oli 
Johnny tusane: sellise kohtlemisega ei olnud ta harjunud. Kuid tühi kõht tegi oma töö ja 
sellest peale suhtus karu jõmpsikas oma uude hooldajasse vajaliku austusega. Tüdrukul omalt 
poolt tärkas vaese ematu olendi vastu huvi ja juba paari nädala pärast ilmutas Johnny iseloom 
muutumise märke. Karupoeg tegi nüüd hoopis vähem lärmi. Näljatunnet väljendas ta endiselt 
vinguva urinaga, kuid kriunus nüüd hoopis harva ning taltsutamatud vihapursked kadusid 
täiesti. 

Septembri kolmandaks nädalaks oli muutus veelgi ilmsem. Emast täielikult hüljatud, oli 
Johnny kogu oma huvi koondanud Norah'le, ning tublide kõhu- ja keretäite abil oli tüdruk 
temast hästikasvatatud karupoisi teinud. Vahel laskis Norah teda vabadusse ja siis näitas 
Johnny oma uusi kombeid: ta ei lipanud mitte metsa, vaid köögi poole, 

kus Norah töötas, ning tatsas tagajalgadel tüdruku sabas. Köögis tegi Johnny tutvust ka 
hirmuäratava kassiga, kuid nüüd oli tal võimas kaitsja ja lõpuks tuli kiisul musta-karvalise 
vaheletikkujaga leppida. 

Et oktoobris pidi võõrastemaja kinni pandama, peeti aru, kas Johnny vabaks lasta või 
Washingtoni loomaaeda saata. Norah kinnitas, et tema karupoega ära ei anna. 

Kui septembri lõpul öökülmad tulid, oli Johnny käitumine küll juba kiiduväärne, kuid sellele 
lisaks oli ta endale kuskilt koleda köha hankinud. Haige jala uurimine näitas, et lonkamise 
põhjus ei peitu mitte käpas, vaid hoopis sügavamal, võib-olla koguni puusas, ja see andis 
tunnistust nõrgast ning haiglasest organismist. 

Johnny ei läinud rasva nagu enamik karusid sügiseti, vaid vastupidi — võttis järjest kaalust 
maha. Väike punnis kõht langes sisse, köha läks kurjemaks ning ühel hommikul värises ta 
oma tulba juures haigena maas. Norah viis ta majja, soojus tuli karupojale ilmselt kasuks ja 
siitpeale jäi Johnny kööki elama. 

Mõne päevaga näis ta tervis paranevat ja isegi endine kõigest osasaamise lust tuli tagasi. Eriti 
meeldis talle suur tuli pliidi all, ja kui pliidiuks lahti tehti, ajas ta end tagajalgadele nagu 
vanasti, et seda imet paremini näha. Kuid nädala jooksul kadus tal isegi tule vastu huvi ning 
iga päevaga jäi ta üha rohkem ja rohkem norgu. Lõpuks ei suutnud ka kõige erutavamad 
hääled ega sündmused äratada temas endist, tahtmist näha, mis on lahti. 

Ka köhis ta palju ja paistis õige õnnetu, välja arvatud siis, kui ta Norah' süles oli. Seal tõmbus 
ta mõnusasti kerra, ja kui tüdruk teda korvi tagasi tahtis tõsta, hakkas kohe kõige haledama 
häälega kriunuma. 

Mõni päev enne võõrastemaja sulgemist ei võtnud Johnny enam hommikusööki vastu ja 
vingus tasa, kuni Norah ta sülle võttis. Ta surus end tüdruku vastu ja tasane urin muutus 
järjest vaiksemaks, kuni lõpuks lakkas. Poole tunni pärast, kui tüdruk ta sülest maha pani, et 
oma talitusi jätkata, oli väike Johnny juba igaveseks kaotanud tulemagi lusti näha ja kuulda, 
mis on lahti. 


XVIII. CHINK 
I 


Chink oli juba küllalt vana, et ennast väga tähelepanuväärseks väikeseks peniks pidada. Seda 
ta tegelikult oligi, kuid hoopiski mitte selles suhtes, nagu ta ise lootis. Ei olnud ta tige ega 
kohutav, tugev ega väle, vaid lihtsalt üks kõige lärmakamaid, heasüdamlikumaid ja rumala- 
maid kutsikaid, kes iial oma peremehe saapaid ribadeks on närinud. Tema peremees Bill 
Aubrey, vana mägilane, oli oma laagri üles löönud Yellowstonel parki Garneti mäe jalamile. 
See oli väga vaikne nurk, teedest eemal, ning enne meie tulekut oleks Billi võidud kaunis 
üksildaseks pidada, kui tal poleks olnud seltsiks toda läbematut sasikarvalist koerakest. 

Lal ei suutnud Chink viitki minutit paigal püsida. Muidu tegi ta tõesti kõik, mis tal kästi, aga 
paigal seista ta ei saanud. Alati püüdis ta teha midagi mõttetut või võimatut, ja kui ta ka 
arukama ettevõtte valis, jooksid ta jõupingutused enamasti tühja juba teostusviisi tõttu. Kord 
katsus ta terve hommiku pika sirge männi otsa ronida, mille oksal tsäksutas orav. 

Mõnd aega oli ta palavaimaks sooviks püüda kinni mõni kukkurrott, kellest preeria laagri 
ümber kubises. Nood loomakesed kasutavad sellist nõksu, et istuvad sirgelt tagajalgadele, 
käpad kõhul koos, nii et kaugemalt vaadatuna näevad nad välja nagu maasse löödud vaiad. 
Kui me hobuseid ööseks köide viima läksime, sammusime sageli mõne kukkurroti poole, 
arvates, et see on juba sisse-taotud vai, ja eksituse avastasime alles siis, kui loomake 
väljakutsuva häälitsusega maasse kadus. 

Kohe orgu jõudmise päeval oli Chink nõuks võtnud 

451 


mõne kukkurroti kinni püüda. Enesest mõista hakkas ta seda asja ajama omamood,, risti vastu 
jahitavadele. Nagu ta peremees tähendas, tuli see sellest, et koera soontes pidi voolama 
piisake iiri verd. Rotist veerand miili kaugusel hakkas Chink hästi ettevaatlikult loomale 
ligemale hiilima. Roomanud kõhuli umbes sada jardi, ühe rohututi varjust teiseni, ei pidanud 
koer närvipinge tõttu enam vastu. Ta tõusis maast ning hakkas püstijalu otse kukkur-roti poole 
kõndima, kes olukorrast suurepäraselt aru sai ja end oma uru kõrval sirgu ajas. 

Veidi aega niimoodi avalikult lähemale astunud, unustas Chink erutusega igasuguse 
ettevaatuse. Ta hakkas jooksma, ja kõige lõpuks, kui oleks pidanud just hästi vargsi hiilima, 
tuiskas hüpates ja haukudes roti suunas. Too istus viimase hetkeni otsekui puupakk, siis aga 
vupsas mõnitava niutsatusega maasse, loopides tagajalgadega Chinki innukalt klähviva suu 
mulda täis. 

Ühesuguste tulemustega käis see jaht päevast päeva, kuid Chink ei vandunud alla. Ta vist 
arvas, et püsivus viib lõpuks sihile, ja tal oli õigus. Ühel päeval luuras ta eriti püüdlikult üht 
iseäranis kena kukkurrotti, rakendas kõiki oma absurdseid taktikalisi võtteid, lõpetas 
suurejoonelise tormijooksuga ning võttis tõesti oma ohvri kinni, kuid seekord juhtus see 
olema puust vai. Kõik need, kes hästi ei usu, et koer taipab, kui ta ennast narriks on teinud, 
oleksid pidanud nägema, kuidas Chink tol päeval häbelikult teiste silma alt ära telgi taha 
hiilis. 

Kuid nurjunud rotijaht ei rikkunud Chinki meeleolu kauaks. Temas oli visadust ja paras jagu 
iiri verd, et taluda igasugust lüüasaamist, ja miski ei suutnud mõjutada ta päikesepaistelist 
iseloomu. Iga asja kallale asus ta maksimaalse tarmu ja minimaalse ettevaatusega, ise rõõmu 
täis, kuni aga tegevust jätkus. 

Iga mööduvat vankrit, iga ratsanikku ning rohtu söövat vasikat tuli taga ajada; kui aga juhtus 
mööda lonkima vahiputka kass, pidas Chink oma pühaks kohuseks sõdurite, kassi ja iseenda 
ees hiirekuningas otsekohe täie ajuga koju tagasi kihutada. Paarkümmend korda päevas oli ta 
valmis tormama vana kaabuloti järele, mille Bill meelega herilasepessa viskas, hüüdes: «Too 
ära!» 

Läks aega mis läks, kuid loendamatud äpardused hakka- 

sid viimaks mõju avaldama. Pikapeale sai Chinkile selgeks, et vankritega käivad koos ka 
pikad piitsad ja suured tigedad koerad, et hobustel on jalgade all justkui teravad kihvad, et 
vasikatel leidub suuri sarvedega sugulasi, et lonkiv kass võib osutuda skunksiks ja et herilased 
ei ole liblikad. Jah, kulus küll ütlemata hulk aega, kuid lõpuks sai see kõik kutsikale selgeks. 
Chinkis hakkas pikkamööda idanema terve koeramõistuse ivake, tilluke küll, kuid elav ja 
pidevalt kasvav. 


II 


Tundus, nagu oleksid kõik Chinki eksisammud võlviks laotud tahumata kivilahmakad ja 
kõige lõpuks, päiskiviks, mis kogu seda ehitust koos hoidis, kutsika iseloomu lõplikult välja 
kujundas, — kõige eelnenu krooniks tuli kokkupõrge suure koiotiga. 

Too koiott elas meie laagri lähedal ja ilmselt teadis nagu kõik teisedki neljajalgsed 
Yellowstone'i pargis, et ühelgi inimesel ei ole lubatud sealsetele metsloomadele loksusid 
seada, neid lasta, jälitada ega üldse mingil viisil häirida, eelkõige muidugi meie piirkonnas, 
kohe valveposti külje all, kus sõdurid alati vahil seisid. Julge, et temaga midagi ei juhtu, käis 
koiott igal öösel laagri ümbruses toidujää-nuseid nuhkimas. Algul leidsin ainult ta jäljed — 
oli näha, et loom oli ümber laagri tiirutanud, kuid peljanud päris lähedale tulla. Siis hakkasime 
kuulma ta võigast ulumist — kas kohe pärast päikese loojumist või aoajal. Lõpuks võis igal 
hommikul, kui läksin välja uurima, millised loomad meil öö jooksul külas olid käinud, 
selgesti eraldada ta jälgi jäätmepange juures. Saanud julgust juurde, hakkas ta end vahel 


päevavalgelgi laagri läheduses näitama. Algul pelglikult, oma puutumatuses veendudes aga 
üha enesekindlamalt, kuni ta lõpuks ei külastanud meid mitte ainult igal ööl, vaid paistis ka 
kogu päeva laagri ümbruses tolknevat. Vahetevahel hiilis ta ligi, et midagi söödavat näpata, 
muidu aga kükitas kõigi nähes eemal künkal. 

Ühel hommikul, kui koiott jälle vaevalt viiekümne jardi kaugusel istus, ütles üks meist 
Chinkile puhtast ulakusest: 

«Chink, näed sa seda koiotti, kes seal kükitab ja sinu üle irvitab? Mine kihuta ta minema.» 
Chink tegi alati, mis tal kästi, ja põledes soovist silma paista, tormas ta koiotile järele, kes 
kergel sammul putku pistis. Veerand miili kihutati päris kenasti, aga see polnud midagi jooksu 
vastu, mis läks lahti siis, kui koiott otsad ringi pööras. 

Chink taipas kohe, et ta on ootamatult tugeva vastase meelevalda ahvatletud, ja pingutas kõiki 
lihaseid, et tagasi laagrisse jõuda. Koiott oli kiirem, sai koerakese peagi kätte ja naksas teda 
hammastega kord ühelt, siis teiselt poolt, endal nägu peas, nagu teeks ta Chinki kulul head 
nalja. 

Chink kiunatas, ulgus ja jooksis mis jõudis, kuid ei pääsenud enne piinaja käest, kui jõudis 
laagrisse. Kardetavasti naersime meiegi koos koiotiga ja keegi ei jaganud kutsikale lohutust, 
mida ta kuuleka käsutäitmisega ausalt ära oli teeninud. 

Veel ühest samalaadsest, ehk küll kergemast kogemusest piisas, et isegi Chinki indu jahutada. 
Kutsikas otsustas tolle koioti edaspidi kindlalt rahule jätta. 

Koiott aga vaatas asjale teise pilguga. Ta oli leidnud uue meeldiva ajaviite. Nüüd tuli ta iga 
päev ja luusis laagri lähikonnas ringi, täie teadmisega, et keegi teda lasta ei söanda. 
Tõepoolest, kõigi meie püsside lukud olid ametivõimude poolt kinni pitseeritud ja sõdurid 
valvasid kõikjal, et seadusest üle ei astutaks. 

Siitpeale koiott muudkui passis Chinki ja kasutas iga juhust, et teda kiusata. Koerake koges, et 
tal tarvitseb üksinda laagrist vaid saja jardi kaugusele minna, kui koiott teda kohe taga ajama 
ja hammustama hakkab ning ta peremehe telgi juurde tagasi kihutab. 

Nii kestis see päevast päeva, kuni Chinki elu lausa põrguks muutus. Ta ei julgenud telgist üksi 
enam viitkümmend jardigi eemale minna. Isegi siis, kui me ratsutama läksime ja Chink meid 
saatma tuli, ilmus õel jultunud koiott kindlasti kuskilt välja ning sörkis kogu aeg kas meie 
kõrval või taga, oodates vaid juhust, et vaest Chinki pureda, ja rikkus tal niiviisi kogu rõõmu. 
Ise aga hoidus ta meie piitsapiugudest eemale ja taganes veel veidi, kui me peatusime, et 
maast parajat kivi otsida. 

Ühel päeval kolis Aubrey oma laagriga miili maad jõe ülemjooksu poole ja kohe hakkasime 
koiotti harvemini kohtama, sest ka tema liikus miili võrra edasi. Nagu kõik karistamata jäänud 
kaabakad, muutus ta iga päevaga üha julmemaks ja jultunumaks ning allutas vaese väikese 
Chinki täiesti oma hirmuvalitsusele; kutsika peremees aga ainult naeris selle peale. 

Aubrey ütles oma kolimise põhjuseks olevat vajaduse parema rohumaa järele. Varsti tuli aga 
välja, et ta otsis üksindust hoopis viskipudeli pärast, mille ta kuskilt oli hankinud. Kuid ühest 
pudelist sai mees ainult hamba verele. Järgmisel päeval saduldas ta hobuse, sõnas: «Chink, 
valva telki,» ja ratsutas üle mägede lähima kõrtsi poole. Chink tõmbus kuulekalt telgi ukse 
ette kotiräbalale kerra. 


III 


Kõigele oma kutsikalikule tobedusele vaatamata oli Chink ustav valvur ja peremees teadis, et 
ta hoolitseb telgi eest nii hästi kui suudab. 

Õhtu eel sõitis üks mägilane telgist mööda. Jõudnud kuuldekaugusse, pidas ta kinni nagu 
tavaliselt ja hõikas: 


«Halloo, Bill! Bill ae!» 

Saamata vastust, liikus mees telgi poole, aga telgi uksel seisis risti ees «veidra 
väljanägemisega kutsikas, karvad turris püsti». Chink — tema see loomulikult oligi — hoiatas 
sissetungijat tigeda urinaga. 

Mägilane mõistis, milles on asi, ja jätkas oma teed. Saabus õhtu, aga peremees ei tulnud 
Chinki vabaks laskma ja kutsika kõht läks väga tühjaks. 

Telgis kotipõhjas oli pisut suitsuliha, aga seda ei võinud võtta. Peremees oli käskinud telki ja 
oma vara valvata ning Chink oleks pigem nälga surnud kui sinki puudutanud. 

Ta riskis korraks lagendikule lipata, lootuses leida kibeda nälja vaigistamiseks mõnd hiirt või 
midagi muud selletaolist, kui talle korraga va koiotipeletis kallale kargas. Kordus vana tuntud 
jaht ja Chink lidus tagasi telgi juurde. 

Siin aga sündis kutsikaga mingi muutus. Talle tuli 

meelde ta kohustus, ja see andis talle jõudu, tegi ta otsekui teiseks, nii nagu pojakeste 
hädakisa mõjul võib arglikust kassiemast korraga tiiger saada. 

Chink oli veel päris kutsikas, mitmes mõttes üsna rumaluke, kuid selle taga võis aimata 
tugevat tahet, mis kasvas koos koeraga. Tol hetkel, kui koiott püüdis tema järel telki tungida 
— tema peremehe telki! —, unus Chinkil kogu ta hirm ja kutsikas pöördus vaenlase vastu 
nagu tilluke deemon. 

Loomad saavad väga hästi aru, mis on õige ja mis väär. Nad teavad, mis on julgus ja argus. 
Moraalne jõud oli täielikult väikese ärahirmutatud koera poolel ja see oli mõlemale selge. 
Tigedalt urisedes tõmbus koiott tagasi ning vandus koiotikeeles, et kisub kutsika peagi 
ribadeks. Sellest hoolimata ei julgenud ta telki tungida, nagu algul ilmselt oli kavatsenud. 
Nüüd algas ehtne piiramine. Koiott tuli iga natukese aja tagant, lonkis ümber telgi, kaapis 
põlguse märgiks taga-jalgadega maad või marssis otse lahtise ukse poole, kus vaene väike 
Chink talle sedamaid vastu astus. Koerake oli küll hirmust poolsurnud, aga kogus end kohe, 
kui nägi, et tema valve alla usaldatud varandusele katsutakse kahju teha. 

Kogu see aeg ei olnud Chinkil midagi süüa. Päeva jooksul õnnestus tal paar korda oja äärde 
lipsata ja sõõmu-kese vett võtta, kuid süüa ta sealt ei saanud. Ta oleks võinud koti katki 
kiskuda ja veidi sinki süüa, kuid seda ta ei teinud, sest see oli tema hoolde usaldatud; või siis 
jälle oleks ta võinud mõnel sobival hetkel korraks oma vahipostilt lahkuda ning hiilida meie 
laagrisse, kus ta kindlasti oleks saanud tubli kõhutäie. Aga ei — kuri saatus tegi temast 
tõeliselt ustava vahikoera, kes ei reeda oma peremeest mitte mingil juhul. Kui tarvis, oli ta 
valmis oma postil kas või surema, sellal kui ta peremees kuskil päevade viisi pummeldas. 
Neli õnnetut päeva ja ööd püsis sangarlik koerake oma kohal ning kaitses telki ja peremehe 
vara koioti vastu, kelle ees ta ise surmahirmu tundis. 

Viiendal hommikul jõudis vana Aubrey äkki äratundmisele, et ta polegi kodus, ja talle tuli 
meelde, et ta laagrit mägedes valvab ainult koerakutsikas. Mees oli pummeldamisest 

tüdinud, ronis ratsu selga ja asus teele üle mägede kodu poole, kaine küll, kuid õige hädine. 
Umbes poolel teel hakkas talle ähmaselt koitma, et ta oli Chinki hoopis ilma toiduta jätnud. 
«Ehk ei ole väike lontrus veel kogu sinki nahka pannud,» lootis mees ja kiirustas hobust, kuni 
jõudis seljandikule, kust talle ta telk kätte paistis. See püsis ikka endises paigas, ent telgi uksel 
seisid lõrisedes ja lõugu laksutades vastamisi suur tige koiott ja vaene väike Chink. 

«Võtku mind vanatont!» hüüatas Aubrey. «See kuradi koiott läks mul hoopis meelest. Vaese 
Chinki käbarad on vist õige kehvasti käinud. Ime küll, et teda veel lõhki pole kistud ja telki 
takkapihta!» 

Vapper koerake seisis telgisuus ja osutas viimset vastupanu. Jalad värisesid tal all hirmust ja 
näljast, kuid ikka manas ta ette kõige julgema näo ja oli endiselt valmis laagrit kaitstes kas või 
surema. 


Bill Aubrey'le oli asi esimese pilguga selge, ja kui ta veel telgi juurde kappas ning nägi, et 
sink oli puutumata, taipas ta, et Chink oli tema ärasõidust saadik söömata. Kui siis kutsikas 
hirmust ja nõrkusest värisedes tema juurde roomas ning ta kätt lakkuma hakkas, nagu öeldes: 
«Tegin, mida sa käskisid,» oli see vanale Aubreyle liig. Pisarad 

tikkusid talle silma ja ta ruttas väikesele kangelasele toitu otsima. 

Siis pöördus ta koera poole ja ütles: «Chink, vana sõber, tegin sulle musta, sina aga oled alati 
minu vastu aus olnud. Mitte kunagi enam ei lähe ma ilma sinuta pummeldama, Chink, ja kui 
ma ainult oskan, hakkan sind kohtlema niisamuti nagu sina mind. Ega ma suurt midagi su 
heaks teha saa, sest viskit sa ei joo, aga kõige suurema mure saan ma sult küll vist võtta, ja 
seda ma ka teen.» 

Ta kahmas telgi keskelt ridva küljest oma uhkuse, oma kalli karabiini, ja hoolimata 
tagajärgedest, murdis valitsusvõimude pitserid, vahast kotkad, kiskus katki punase lindi ja 
puha ning läks uksele. 

Koiott kükitas väheke eemal, näol kuratlik irve nagu ikka, aga pauk lajatas ja tema 
hirmuvalitsusel oli lõpp. 

Mis sellest, et sõdurid tulid ja leidsid, et pargi seadustest oli üle astutud, et Aubrey oli ühe 
pargi loomadest maha lasknud! 

Mis Aubrey'l sellest, et tal püss käest võeti ja ära hävitati, et ta koos kõige koliga pargist välja 
aeti ja ähvardati teda türmi pista, kui ta tagasi peaks pöörduma. Tühja sellest! 

«Kõik on kombes,» sõnas vana Aubrey. «Olin ainult õiglane oma sõbra suhtes, sõbra suhtes, 
kes minu vastu alati aus on olnud.» 


JÄRELSÕNA 


Kanada kirjanik Ernest Seton-Thompson avaldas oma esimese jutukogu («Metsloomad, keda 
olen tundnud») üsna möödunud sajandi lõpul, 1898. a. Raamat saavutas tohutu menu ning 
lühikese aja jooksul ilmus sellest mitu trükki. Tolleaegsele lugejale avas teos uue, täiesti 
tundmatu maailma. 

Möödunud sajandi keskpaigani oli isegi enamik haritud inimesi arvamusel, et loomade 
maailm eksisteerib omaette ning inimkond jälle omaette. Paljalt mõtegi, et inimesed ja 
loomad võiksid olla ühist päritolu, tundus tollal solvav. Alles suur Darwin kinnitas veenvalt 
seda tõde ning põhjustas seega murrangu kehtivates arusaamades. 

Enne Darwini tööde ilmumist poleks inimestel pähegi tulnud kirjutada tõsimeelselt loomade 
elust. Esimesena maailmas astus Seton-Thompson avalikkuse ette juttudega, kus kangelasteks 
olid tõelised loomad ja linnud. Nende kangelaste tundmaõppimisele pühendas ta kogu oma 
elu ja tundis neid tõesti hästi. Vähe sellest — Seton-Thompson ka mõistis metsloomi ja -linde 
suurepäraselt ja armastas neid väga. Autobiograafias «Minu elu» kõneleb ta õigesti oma 
esimese jutukogu kohta: 

«Pole kahtlust, et see raamat pani aluse uuele, realistlikule suunale loomi käsitlevas 
kirjanduses. Neis juttudes on loomade käitumist esmakordselt kirjeldatud tõepäraselt. Seni 
tehti loomadest ainult valme ja muinasjutte ning selliseid jutustusi, kus loomad kõnelevad ja 
käituvad nagu inimesed, kellel loomanahk seljas.» 

Selles ongi silmapaistva kirjaniku suur teene, see seletabki, miks tema raamatud kõikides 
maailma maades nii kiiresti levisid. 

Alati pakub huvi, mispärast ja kuidas inimene kogu maailmas tuntuks saab. Säherduse 
inimese elulugu on alati huvitav. 

Ernest Seton-Thompson sündis 1860. aastal Inglismaal, ent juba kuue aasta pärast asus 
perekond elama Kanadasse. Sellest alates mäletab kirjanik oma elukäiku hästi. Juba esimesel 


Kanada talvel läks Ernest kooli. «Küll see talv venis ja venis,» meenutab ta. «Märtsis saabus 
lõpuks esimene tõeline kevadpäev... Meie maja juurde paplioksale 

lendas pisike lind ja hakkas tasakesi laulma... Mulle paistis, et nägin isegi ta sinist selga. Ikka 
ja jälle kordas ta oma õrna laulukest. Ei tea miks, aga äkki puhkesin ma hardasti nutma. Linnu 
laul vapustas mind hingepõhjani. Sellest peale hakkasin igal aastal ootama oma sinilinnu-kest 
ja koos temaga kevadet.» 

Kes teab, võib-olla too sinilind ärataski poisikeses tugeva tunde, mis tegi temast hiljem 
ülemaailmselt tuntud kirjaniku. Ernest oli andekas poiss. Õpetajad rääkisid tema vanematele, 
et ta on kõige silmapaistvam õpilane kogu koolis. Kuueaastaselt luges ta juba ajalehte ning 
samal aastal hakkas ka puust linde ja loomi nikerdama. 

Ernest ei olnud mitte ainult andekas, vaid ka väga visa. Näinud kaupluses raamatut «Kanada 
linnud», otsustas ta selle iga hinna eest ära osta. Raamat maksis ühe dollari. Et seda summat 
kokku saada, müüs poiss maha oma küülikud, kandis naabritele kütet, korjas ühele inglannale 
kogu jaoks putukaid ning raius terve kuu vennaga võidu puid, et koguda veel vajaka jäänud 
kahtkümmend viit senti. Lõpuks oligi ihaldatud raamat käes. «Olin otsekui seitsmendas 
taevas,» meenutab Seton-Thompson oma autobiograafias. 

Rohkem kui miski muu maailmas pakkusid talle huvi linnud ja loomad, ning mida vanemaks 
ta sai, seda suuremaks see huvi kasvas. Ei loodusteadusliku sisuga raamatute puudumine, ei 
karm isa, kes ei tahtnud kuuldagi, et tema kümnest pojast üksainuski looduseuurijaks saaks, ei 
vaevarikkad haigused — mitte mingisugused tõkked ei suutnud takistada Seton-Thompsonit 
valimast teed, mida astuma ahvatles teda juba lapseeast peale vaigistamatu iha lindude ning 
loomade elu saladuste ja mõistatuste jälile saada, soov nendest saladustest inimestele 
jutustada ning loomariigi ilu joonistuste ja puust nikerdatud kujukeste kaudu edasi anda. 
Seton-Thompson meenutab: «... läksin omaenda teed mööda, teadmata ja kelleltki küsimata, 
kas oli see tõesti parim tee. Teadsin ainult üht: see oli minu tee.» Ja ta sai oma tahtmise: 
temast tuli silmapaistev looduseuurija, kirjanik ja kunstnik. Kanadas anti Seton-Thompsonile 
riikliku looduseuurija ametikoht, mis võimaldas tal täielikult loomade uurimisele pühenduda. 
Seton-Thompson on kirjutanud mitmeid zooloogia-alaseid teaduslikke töid. Nende eest anti 
talle kõige kõrgem autasu, mida USA-s teaduslike tööde eest välja antakse, — Ellioti 
kuldmedal. 

Suure menuga luges Seton-Thompson oma jutustusi Ameerikas arvuka publiku ees. üksteise 
järel hakkasid ilmuma ta raamatud: «Tagaaetavate elu», «Loomad-kangelased», «Karude 
elu», «Telder mustang» ja teised. 

Seton-Thompsoni illustratsioonid sarnanevad looduseuurija joonistus- 

tega tööpäevikus. Ent need ei anna edasi mitte üksnes metslooma või -linnu välimust, vaid 
ühtlasi tema iseloomu, meeleolu ja alati ka autori suhtumist, mis on täis armastust ja 
südamlikku huumorit. 

See, mis meid Seton-Thompsoni raamatutes erutab, on kahtlemata ainult tilluke osa sellest, 
mida autor läbi elas, jälgis, joonistas ja lahti mõtestas. Lapsepõlvest peale pidas ta 
korrapäraselt päevikut. Elu lõpuks oli tal neid kogunenud terve raamatukogu — viiskümmend 
kõhukat nahkkaantega köidet. «Raamatukaupmees ei annaks nende eest poolt krossigi,» 
muigab Seton-Thompson, «mina aga ei loobuks nendest isegi mitte miljonite eest. Nendes on 
kuuskümmend aastat minu elu, minu otsinguid.» 

See kõik on nii-öelda välispidine pilk tööle, mida kirjanik oma pika elu jooksul tegi (Seton- 
Thompson suri 1946. aastal). Kuid tema juttude ja joonistuste enneolematu menu nii noorte 
kui täiskasvanud lugejate juures seletub eelkõige sisemiste põhjustega: tema tohutu 
armastusega elu vastu ja usuga elusse. Ta ei kartnud kirjeldada elu metsades, mägedes ja 
preerias niisugusena, nagu see on, kõige ta julmusega. Lugude lõpul tema loomadest 


kangelased sageli hukkuvad. Ent selline on elutõde, ja kui me ei taha lastest halemeelseid 
tossikesi kasvatada, ei tohi me seda nende eest varjata. Kõik selle elujaatava kirjaniku 
kangelased on niivõrd täisverelised, et kui väga traagiline nende surm ka ei oleks, kaob see 
võimsa maise eluhoovuse varju ega jäta iialgi väljapääsmatusse ummikusse sattumise tunnet. 
Lapsed tunnetavad seda suurepäraselt, ja ehkki nad oma lemmiku hukkumise üle kurvastavad, 
jääb ta neile meelde sellisena, nagu ta oli oma Jõu ja võimete tipul, jääb nende mängudes 
surematuks kangelaseks. 

Jutus «Lobo» saab hukka hundist kangelane. Seton-Thompson meenutab: «Mind külvati üle 
kibedate etteheidetega, et ma Lobo tapsin, esmajoones aga seetõttu, et ma — pehme 
südamega lugejate suureks meelehärmiks — sellest üksikasjaliselt jutustasin. 

Nendele etteheidetele vastan ma järgmiste küsimustega: 

«Millise meeleolu tekitas lugejatel lugu Lobost? Kelle poole kaldub nende sümpaatia, kas 
Lobo tapnud inimese või tolle õilsa neljajalgse poole, kes lõpetas oma päevad samuti, nagu ta 
need oli elanud — täie väärikusega, kartmatult, mehiselt?» («Tagaaetavate elu» eessõnast.) 
Selge, et kui lugejate poolehoid Lobole kuulub, ei pälvi kirjanik etteheiteid: tema ülesanne on 
täidetud. 

Püüdes võimaluste piires metsloomade mõttetut ja tarbetut hävitamist takistada, organiseeris 
Seton-Thompson Kanadas Metsauurijate Liidu, mille eesmärgiks oli õpetada noori tundma 
kodumaa loodust ning kaitsma loomi. 

461 

«Olen veendunud,» väitis Seton-Thompson, «et iga loom kujutab endast hinnalist pärandit, 
mida me ei tohi ilma äärmise vajaduseta hävitada ega oma laste kätte piinata anda.» 
Harukordse tõepärasuse ja täpsusega kirjeldab Seton-Thompson loomade tegevust, käitumist 
ja harjumusi. Ei kalduta kõrvale elutõest ka selles, et linnud ja loomad kuidagi omamoodi 
armastavad ja vihkavad, mõnikord koguni säherduse jõuga, et nende andumus 
eneseohverdamiseni ulatub (linnuemad, kes poegade päästmiseks oma elu annavad; Chink, 
kes oma peremehe heaks peaaegu nälja ja hirmu kätte sureb jne.). Faktid on faktid, ja sellest, 
kas loomad ja linnud käituvad niimoodi teadlikult või mitte, efkõnele Seton-Thompson 
kusagil. 

Pool sajandit tagasi ei olnud teist sellist kirjanikku, kes oleks koolilast nii väga loomi 
armastama pannud, kes oleks kõigi maade lugejais loomade vastu nii innukat huvi äratanud. 
Ka meie — inimesed kahest erinevast põlvkonnast, kes me koos selle artikli kirjutasime — 
kanname südames sügavat pojalikku tänumeelt Seton-Thompsoni vastu — meie karvaste ja 
siiliste sugulaste lauliku vastu, kes meis juba lapsepõlves palju häid tundeid äratas. 

Vitali Bianki ja Nikolai Sladkov 


NIMEDE LIGIKAUDNE HÄÄLDAMINE 


äbner — ala'mosa 

oolbeni ooider arnoo ar'riva arroio äšbridž 

kä'loun kaaberi kaa'negi 

— kärington kärol kaassn 

kastiljoone kätskil 

keidženal keili 

tšaali tšaska 

— tše'nango tšester tševiot 

Calone — Carberry Carnegie Carrington Carrol — Carson — Castiglione 
Catskill — 

Caygeonull Cayley — Charley — Chaska — Chenango Chester — Cheviot — 


Buffalo — bafalou Bullin — bulin Bumpo — bampou Burns — böönz Butler — batler 
Assiniboine — ä'siniboin Astor — ästor Aubrey — oobri 

Baccy — baki Bakewell — beikuel Baroka — ba'roka Bates — beits Baxter — bäkster 
Bertrand — böötrand Billings — bilingz Brandon — brändon 

Bud — bad 

Chicago — šikaagou Chink — tsink Clayton — kleitn Columbus — ko'lambes Corney — 
kooni Courtant — kurtaan Coyotito — koio'tito Cuddy — kadi Curley — kööli Currumpaw 
— 'karampoo 

Dakota — da'kouta Dander — dänder Danton — dänton David — deivid Derbyshire — 
daabišer de Roches — dörošš Detroit — de'troit Dignam — dignem Doo — duu Dorley — 
dooli Downey — dauni Duff — daf Dundas — dandes Dunne — dan 

East River — iist river Elizabeth — e'lizabef Ernest — öönist 

Faco — fako Farragut — färagat Fenebonk — fembonk Fort Alexander — 

— foot älig'zaander Fort Garry — foot gäri Francis — fraanssiz Frank — frank Franklin — 
fränklin 

Gallego — gal'jego Gramercy Grange Hill — — grä'möössi greindž hil Garner — gaaner 
Garnet — gaanit Garvin — gaavin Ginger — džindžer Gingersnap — džindžersnäp Girou — 
žiruu Glasgow — glaazgou Goldur — goulder 

greitoreks 

Greatorex 

Hai — hai Harney — haani Hassayampa — assa'jampa Hetch-Hetchy — hetš hetši Hiawatha 
— haia'voofa Hine — hain Hogan — hougen Hudson — hadsn Huldah — halda Hulmer — 
halmer 

Jack — džäk Jacky — džäki Jake — džeik Jakey — džeiki Jen — džen Jersey — džöözi 

Jill — džil 

Jim — džim Jimmie — džimi Jo — džou Joe — džou John — džon Johnny — džoni Jones — 
džounz Jose — hosee Juan — huan Jukes — džuuks Juno — džuunou 

Kalb — käib 

Kellyan — keljan Knickerbocker — nikerboker 

Laloche — laioš3 Lan — län Lincoln — lingkon Long Island — long ailend Loo — luu Lou 
— luu 

Madison — mädisn Malee — meltii Malpai — 'mälpei Manhattan — män'hätn Manitoba — 
mänt'touba Margat — maaget McCarthy — mö'kaafi Mendoza — mendouza 

Merced — möössed Michigan — mitšigen Mickey — miki Minkie — minki Mitchell — 
"mitšel Mokelumne — mouklem Monsaldale — monseldeil Montgomery — mont'gomeri 
Mulvey — malvi 

Natty — nati Newchusen — njuu'tšazn New Jersey — njuu džöözi New Mexico — njuu 
meksikou New York — njuu jook Ninette — ninett Norah — noora. Northumberland — — 
nooTamberlend 

Olabee — 'olabii Ontario — onteeriou 

Paul — pool Peak — piik Penroof' — penruf Perico — pe'riko Petersay — piitersi Pinavetitos 
— pinjave'titos Placerville — 'pläservil Pollworth — pooluööf Portage — pootidž 
Poughkeepsie — pou'kiipsi 

Ou'Apelle — kapell 


Randy — randi Renaud — renoo Riley — raili Rochester — rotšester 
Sammy — sämi San Joaguin — san hoaTcin 
Sawyer — soojer 


Scarth — skaaf Scrimper — skrimper Selkirk — 'selköök Seonee — sionii 
Seton-Thompson — siitn tomsn Shasta — šŠasta Shawban — šooben 

Shield — šiild 

Slyman — slaimen Smith — smif Snap — snäp Stanislaus — 'stänisloos St. Boniface — 
sent'bonifeis Stead — sted St. Paul — senfpool Syracuse — 'sirakjuuz 

Tahoe — 'tahou Tallac — tälek Tampico — tam'piko Tan — tän Tannerey — täneri Taylor 
— teilor Thor — fpor Thorburn — fooböön Thunder — fander Tyne — tain 

Union — juunjon Ute Creek — juut kriik 

Vanderbilt — vänderbilt 

Washee — uošii Washington — uošington 

Well — vel Will — ü'il 

William — u'iljam Winnipeg — u'inipeg Wright — rait Wully — vuli 

Yan — jän 

Yellowstone — jeloustoun Yorkshire — jookšer 

toimetaja H. Kruustee. Korrektorid M. Amon ja S. Aron. Laduda antud 2. VII 1970. Trükkida 
antud 7. XII 1970. Paber 54X847,s. Trükipaber nr. 3 — M. Gorki nim. Paberivabrik nr. 1 — 
Leningrad. Trükipoognaid 29,0. Tingtrükipoognaid 24,36. Arvestuspoognaid 24,68. Trükiarv 
60 000. Tellimise nr. 1213. Trükikoda «Punane Täht», Tallinn, 

Pikk tn. 54/58. Hind 82 kop. 7—6—3. 


